
Cartea întâi 


Capitolul 1 


Elizabeth Warleggan născu primul copil din noua ei căsătorie la 
Trenwith House, la jumătatea lui februarie, 1794. Fu prilej de 
oarecare tensiune şi nelinişte. 

Între Elizabeth şi noul ei soț existase de la început o înțelegere, şi 
amândoi căzuseră de acord ca naşterea să aibă loc în casa lor cea 
nouă din oraş, unde aveau la îndemână cea mai bună îngrijire 
medicală care exista; dar la Truro fusese luni în şir un adevărat 
pericol, mai întâi vara, cu holera care nu se mai terminase nici măcar 
de Crăciun, şi apoi, mai recent, cu gripa şi pojarul. Aşa că nu părea 
să fie nicio grabă. Doctorul Behenna, care venea călare în fiecare 
săptămână să-şi vadă pacienta, îi asigurase că nu e nicio grabă. 

Şi poate că chiar aşa ar fi fost, dar în seara de treisprezece, care 
era într-o joi, Elizabeth alunecase şi căzuse când se îndrepta spre 
camera ei. Scara splendidă din piatră care ducea din holul cel mare 
la etaj dădea într-un coridor întunecos tipic stilului Tudor, de unde 
ajungeai în cele două dormitoare principale ale casei urcând alte 
cinci trepte. Elizabeth îşi prinsese piciorul în marginea neregulată a 
treptei de sus şi căzuse până jos. N-o văzuse nimeni, deşi două dintre 
servitoare auziseră ţipetele ei şi zgomotul făcut în cădere; iar una 
dintre ele, ce se grăbea pe coridor cu o tigaie pentru încălzit patul, 
dăduse de stăpâna ei care zăcea ca o floare frântă pe treapta de jos. 

Casa fusese imediat cuprinsă de panică. George, chemat din 
salonul de iarnă, venise cu sufletul la gură, o ridicase pe soția lui 
leşinată şi o dusese în pat. Cum doctorul Dwight Enys era încă pe 
mare, singurul care practica medicina şi putea fi adus repede, era 
bătrânul Thomas Choake, aşa că fusese chemat, din lipsă de ceva 
mai bun, în timp ce un alt servitor fusese trimis numaidecât să-l 
aducă pe doctorul Behenna. 

În afară de un cot învineţit şi o gleznă sucită, la început Elizabeth 
nu părea să aibă altceva, aşa că, după ce îi lăsase destul de mult 
sânge şi îi dăduse nişte sirop de fructe cald, doctorul o expediase la 

culcare. Lui George nu-i plăcea aproape nimic la Choake: 
înfumurarea şi aerul afectat, îndemânarea cu care se lăuda pe 
câmpul de vânătoare, medicina extrem de riscantă pe care o practica, 
nevasta care zâmbea prosteşte şi opiniile politice conservatoare; dar 
se resemnase şi acceptase situația, îi oferise cina şi-i propusese să 
rămână acolo peste noapte. Choake, care nu mai intrase în casa 
aceea de la moartea lui Francis Poldark, acceptase, scorțos. 

Fusese o cină cenuşie. Doamna Chynoweth, mama lui Elizabeth, 
refuzase mâncarea şi, în ciuda faptului că nu vedea cu un ochi, că 
şchiopăta de un picior şi era bâlbâită, insistase să rămână în camera 
fiicei ei ca să fie acolo în caz că se trezea; aşa încât doar bătrânul 
Jonathan Chynoweth li se alăturase la masă celorlalți doi bărbați. 
Conversaţia fusese despre războiul din Franța, căruia Choake, 
luându-se după eroul lui, Fox, i se împotrivea, despre faptele pe mare 
ale lui Edward Pellew, despre dovada de incompetenţă a Ducelui de 
York în Flandra, despre domnia terorii de la Lyon, despre recolta 
slabă de porumb, despre prețurile tot mai mari ale cositorului şi 
cuprului. George îi disprețuia pe amândoi bărbaţii cu care şedea la 
masă şi rămăsese mai tot timpul tăcut, ascultând cum se sfădesc, 
mârâitul răguşit al lui Choake, glasul de tenor gutural al lui 
Chynoweth. O vreme, în mintea lui, neliniştea se potolise. Elizabeth 
suferise o zdruncinătură, nimic mai mult. Dar nu trebuie să fie atât 
de teribil de neatentă cu ea însăşi. Deşi purta acea prețioasă povară, 
primul fruct al căsătoriei lor, în ultimul timp făcuse adeseori lucruri 
pe care George le considera imprudente, nechibzuite. Poate că te 
puteai aştepta să fie deprimată, cu toane, plângăcioasă. Nu te 
aşteptai să-şi pună viaţa în pericol încercând să călărească un cal 
care stătuse multă vreme în grajd şi nu te puteai bizui pe el nici în 
cele mai bune momente. Nu te aşteptai să o găseşti ridicând cărți 
grele pe un raft înalt. Nu te aşteptai... 

Era o latură nouă a personalității ei. George descoperea mereu 
fațete noi ale individualităţii ei, unele fascinante, altele, cum era asta, 
neliniştitoare. O dorise dintotdeauna, din prima clipă când pusese 
ochii pe ea, cu ani în urmă, dar poate că o dorise mai ales ca un 
colecționar, aşa cum un fin cunoscător îşi doreşte cel mai frumos 
lucru pe care l-a văzut vreodată. De când se căsătoriseră, se 
obişnuise cu sentimentul proprietăţii, fără însă ca imaginea să se 
deterioreze. Dimpotrivă, pentru prima oară ajunsese să o cunoască. 
Dacă dragostea adevărată era în firea lui, atunci îşi iubea soția. 

Aceste reflecții calme fură curmate - parcă de o piatră aruncată 
într-un heleşteu - de un servitor care-i întrerupse şi pe cei doi 

bătrâni nătângi, şi conversaţia lor neavizată, ca să le spună că 
stăpâna era din nou trează şi că avea dureri mari. 

Doctorul Behenna sosi la miezul nopţii, lăsându-şi pacienţii din 
Truro pe mâinile neîndemânatice ale asistentului său. Choake nu 
prea voia să plece, iar George îl lăsă să rămână. Tariful lui nu era 
important. 

Daniel Behenna era un bărbat având în jur de patruzeci de ani, 
dar arătând mai tânăr, voinic, scund şi autoritar, care venise la Truro 
doar cu câțiva ani în urmă. George Warleggan care era un cunoscător 
destul de perspicace, înțelesese că cererea mare pentru serviciile 
doctorului Behenna atât în Truro, cât şi în împrejurimi, ar putea fi, 
măcar în parte, datorată personalității şi priceperii lui. Avusese totuşi 
câteva succese răsunătoare cu noile sale metode şi, mai presus de 
toate, învățase să moşească de la unul dintre cei mai distinşi doctori 
din Londra. Părea, de departe, să fie preferat oricărui alt doctor pe o 
distanţă de o zi călare. 

După o scurtă examinare a pacientei, ieşi şi-i spuse lui George că 
junghiurile doamnei Warleggan erau cu certitudine dureri ale facerii. 
Le descrise drept „vremelnice”, dar altminteri normale. În mod 
limpede copilul urma să fie prematur, dar încă trăia. Doamna 
Warleggan suporta bine durerile şi, deşi acum era clar că riscul urma 
să fie mai mare, avea toate motivele să fie încrezător în rezultat. 

A doua zi la amiază, în cel mai groaznic moment al îngrijorării lui 
George, apărură şi părinţii săi, care aproape îşi distruseseră trăsura 
traversând potecile iernatice. Erau în oraş când le parvenise vestea. 
Nicholas Warleggan spuse că credeau că e de datoria lor să fie cu el 
într-un asemenea moment. Cu excepţia celor câteva încăperi 
splendide care-ţi făceau plăcere, Trenwith nu era o casă mare după 
standardele epocii elisabetane, iar dormitoarele erau mici şi 
întunecoase. George nu fu prea politicos cu părinții săi şi-i expedie 
cu un servitor să se instaleze cât puteau de bine într-o cameră 
friguroasă. 

Elizabeth continuă să aibă dureri spasmodice, deşi la intervale 
mari, însă fătul cobora mult prea încet, spuse doctorul Behenna, deşi 
poziția era normală. Luă ceaiul cu familia la ora cinci şi cită din 
Galenus, Hipocrat şi Simon din Atena. Al treilea trimestru al sarcinii 
începuse, spuse el, dar dacă în curând nu se va întâmpla nimic, se 
hotărâse să folosească forcepsul, deoarece, mai spuse, simpla 
atingere a fătului cu acest instrument va stimula probabil travaliul şi 
va declanşa naşterea naturală. 

Dar providenţa fu de partea mamei şi la ora şase durerile deveniră 

mai frecvente fără stimulare. La opt şi un sfert dădu naştere unui 
băiețel, viu şi nevătămat. Era eclipsă totală de lună atunci. 

Ceva mai târziu lui George i se dădu voie să urce să-şi vadă soția 
şi fiul. Elizabeth zăcea în pat aidoma unui înger cu aripile frânte, cu 
părul blond răsfirat pe pernă, istovită, cu chipul palid precum ceara, 
dar cu ochii — pentru prima oară după multe săptămâni - zâmbitori. 
Până în acel moment George nu-şi dăduse seama ce mult trecuse. Se 
aplecă şi-i sărută fruntea jilavă şi apoi traversă încăperea ca să 
arunce o privire la crâmpeiul de om ce şedea în leagăn, cu fața roşie 
şi înfăşurat ca o mumie. Fiul lui. Averea ale cărei baze le pusese cu 
treizeci şi cinci de ani în urmă Nicholas Warleggan când a început cu 
topitul cositorului în Valea Idless se dezvoltase şi se înmulțise până 
când ajunsese să cuprindă afaceri comerciale, miniere şi bancare 
care se întindeau până la Plymouth şi Barnstaple. În ultimii zece ani 
lui George i se datora expansiunea. Dacă avea să supraviețuiască 
pericolelor copilăriei, pruncul născut în acea zi avea să moştenească 
totul. 

George era pe deplin conştient că pentru părinţii lui căsătoria sa 
cu Elizabeth Poldark fusese o mare dezamăgire. Nicholas se însurase 
cu Mary Lashbrook, fiica unui proprietar de moară de minereu cu 
ceva agoniseală şi fără educaţie — se vedea limpede chiar şi atunci —, 
dar avuseseră ambiţii foarte diferite pentru fiul lor. El avusese 
educaţia, el avea banii, el putea să se învârtă în cercuri total închise 
pentru Nicholas când era tânăr - nu complet deschise pentru 
Nicholas nici măcar atunci. lInvitaseră fete bogate de vârsta 
măritişului la casa lor de la țară din Cardew; riscaseră umilințe cu 
petrecerile date pentru cei cu titluri şi relații sus-puse în casa lor de 
la oraş, în Truro. Puseseră întrebări şi aşteptaseră nerăbdători să 
audă din gura lui numele potrivit, căci erau siguri că până la urmă 
aşa va fi. El avea o puternică înclinație pentru progresul social. Un 
titlu ar fi fost totul. Chiar şi un titlu mic. „Domnul George Warleggan 
şi onorabila Mary Warleggan”. Chiar şi asta ar fi sunat atât de 
drăguţ. În loc de asta însă, rămăsese neînsurat până la vârsta de 
treizeci de ani, vârsta discreţiei cu siguranță pentru un bărbat care 
fusese discret şi când era tânăr; acum, un bărbat inteligent, chibzuit, 
abil, care nu se gândea decât la putere şi cum să urce pe scara 
socială, alesese să se însoare cu văduva lui Francis Poldark, delicată 
şi scăpătată. 

Bineînţeles că nu era vorba că genealogia lui Elizabeth n-ar fi fost 
foarte veche şi fără cusur, bucurându-se de un mare prestigiu în 
ținut. În secolul al nouălea un anume John Travelizek îi dăduse o 


Ge 


treime din pământurile sale fiului lui cel mic, care şi-a luat numele 
de Chynoweth, ceea ce înseamnă Casă Nouă. Fiul cel mare murise 
fără urmaş, aşa încât totul îi revenise fiului celui mic. Acest prim 
Chynoweth cunoscut murise în 889 d.Hr. Nu era sigur dacă 
genealogia regelui Angliei se ducea aşa de mult în trecut. Dar George 
ştia cum se simţea tatăl lui. Capitalurile se epuizaseră: uită-te doar la 
tatăl lui Elizabeth ca să înţelegi asta. Şi în ciuda arborelui genealogic 
vechi, cei din familia Chynoweth nu reuşiseră niciodată să facă 
altceva decât să supraviețuiască. Nu atinseseră niciodată distincția şi 
nici măcar nu realizaseră o căsătorie prosperă, singura alternativă 
folositoare la mediocritate. Cel mai apropiat de măreție fusese un 
strămoş care atinsese rangul de cavaler al lui Piers Gaveston!, iar 
asta nu era, una peste alta, o carte de vizită notabilă. Deşi cunoscuți 
dintotdeauna de către marile familii din Cornwall, nu avuseseră 
vreodată legături personale sau de familie cu ele. 

Dar Elizabeth era frumoasă; şi nu păruse niciodată mai frumoasă 
ca acum. Vizitată la intervale rezonabile de diferite rude şi prieteni, 
arăta minunat, la fel de delicată şi de neatinsă de viață de parcă ar fi 
avut douăzeci de ani, nu treizeci, ca şi când aceasta ar fi fost prima ei 
căsătorie şi prima naştere, nu a doua oară când trecea prin asta. 

Printre primii vizitatori ai lui Elizabeth fu, bineînţeles, socrul ei; 
după ce o sărută, o întrebă de sănătate şi îşi admiră nepotul, 
Nicholas Warleggan închise uşa grea de stejar în urma lui, cobori cu 
grijă cele cinci trepte aproape fatale şi străbătu coridorul cu podeaua 
care scârțâia, ajunse la scările principale şi apoi în holul mare cu 
geamuri. Poate că n-ar trebui să fie prea nemulțumit, reflectă. Măcar 
acum era asigurată succesiunea pe care şi-o dorise. Nora lui făcuse 
tot ceea ce ar fi putut să i se ceară. Şi poate că familia Warleggan nu 
mai avea nevoie acum, iar în viitor şi mai puţin, de relații puternice 
de familie. Nu avea nevoie să curteze familiile nobiliare din Cornwall: 
în curând aceste familii aveau să fie bucuroase să o accepte. Era 
suficient de puternică prin forțe proprii. Căsătoria lui George cu 
Elizabeth se dovedea deja un bun - căci ea era în mod clar una dintre 
ei — şi s-ar putea să le parvină un titlu pe alte căi: un loc în 
Parlament, generoase daruri băneşti unuia sau altuia dintre 
negustorii târgului... Cu siguranță războiul ăsta avea să fie util. 
Intermediarii care dețineau şi vindeau mărfuri nu puteau să nu 
prospere. Serviciile pe care le ofereau băncile aveau să fie la mare 
căutare, din ce în ce mai mult. Săptămâna anterioară prețul 


1 Nobil englez, primul conte de Cornwall în secolul al XIII-lea. (n.tr.) 

cositorului crescuse cu cinci lire tona. 

Când ajunse la ultima treaptă Nicholas Warleggan medită că, pe 
lângă creşterea ei aristocratică, Elizabeth adusese în familie casa 
aceasta, casa familiei Poldark, începută în 1509, terminată abia în 
1531, şi de atunci aproape neatinsă până când George se apucase de 
reparaţii şi renovări, în vara anterioară. 

Schimbările surprinzătoare ale vieții aveau nişte urmări ciudate. 
Prima vizită aici a lui Nicholas, cu unsprezece ani în urmă, fusese la 
recepţia şi banchetul de după căsătoria lui Elizabeth Chynoweth cu 
moştenitorul acestei case. La vremea aceea, familia Poldark, deşi 
destul de săracă, părea tot atât de bine aşezată aici cum fusese şi în 
ultima sută de ani, iar cei din familia Trenwith timp de încă un secol 
şi jumătate înaintea lor. Bătrânul Charles William fusese plin de 
viață, râgâia şi gâfâia întruna, dar era destul de activ, capul familiei, 
al ținutului, al clanului, urmând ca la momentul potrivit să-i 
succeadă Francis, un tânăr viril de douăzeci şi doi de ani — cine putea 
să prevadă moartea lui timpurie? —, apoi venea fiica Verity, o ființă 
onestă, micuță, care ulterior s-a căsătorit cu un tip sărac şi deja 
locuia în Falmouth. Pe lângă asta, mai erau verii: William Alfred, 
preotul ăla slab şi evlavios, şi progenitura lui, care acum se mutaseră 
în Devon. Şi Ross Poldark, care din nefericire mai era încă pe acolo 
şi, după cum auzise, prospera, încă nu căzuse într-un puț de mină şi 
nici nu fusese închis pentru datorii sau incitare la revoltă, după cum 
prea bine merita. Uneori nemernicii şi aroganţii propăşeau, în pofida 
oricăror aşteptări rezonabile. 

În timp ce Nicholas Warleggan traversa încăperea spre fereastra 
splendidă, unul dintre valeţii cei noi ai lui George intră şi suflă în 
lumânările care fuseseră nu demult aprinse. În lumina gălbuie a 
lumânărilor, cerul încă luminos părea înghețat. Fusese o lună 
blândă, în general o iarnă blândă - favorabilă pentru cei sărmani, 
deşi nu prea bună pentru sănătate. Se spunea că gripa este purtată 
de norii groşi şi răspândită de umiditate; era nevoie de un pic de 
vreme rece ca să scapi de ea. 

Focul susură după ce fură aruncate nişte lemne în jurul 
buşteanului masiv de ulm care fusese adus în casă cu o zi înainte. 
Valetul îşi termină treaba şi ieşi în linişte, lăsându-l pe Nicholas 
Warleggan singur. Cu unsprezece ani în urmă, holul acesta minunat 
nu fusese nici pe departe tăcut. Îşi aminti ce invidios fusese atunci pe 
casa aceasta. La scurt timp după aceea cumpărase una de două ori 
cât aceasta - Cardew, pe coasta cealaltă, în mijlocul unui parc cu 


căprioare, un model de arhitectură palladiană?, finisată în cel mai 
modern stil. Prin comparație, locul acesta era provincial şi demodat. 
Înăuntru, peste tot se vedea zidăria, în dormitoare era prea mult 
lambriu de stejar negru, multe podele scârțâiau, iar unele erau pline 
de cari, closetele mobile puțeau şi erau învechite în comparație cu 
chaises perchees de la Cardew, ferestrele nu se închideau bine şi se 
făcea curent. Dar avea stil. În afară de satisfacția că aparținuse 
întotdeauna familiei Poldark. 

Nicholas îşi mai amintea şi cât de pământiu şi tras la față era 
tânărul Ross Poldark la nunta aceea. George îl ştia dinainte, dar el îl 
vedea pentru prima oară pe tip şi se mirase de aerul lui ursuz, de 
pomețţii înalți şi de cicatricea care-l urâțea, de faptul că părea să 
privească mereu printre gene - până când i-a povestit George. Se 
părea că toți o voiau pe Elizabeth: Ross, Francis şi George. Ross se 
considerase alesul pe veci, dar Francis se băgase la mijloc în timp ce 
vărul lui era în America. Trei tineri nebuni care se certau, şi totul 
pentru un chip frumos. Ce altceva mai avea fata asta de era aşa de 
dorită? Nicholas ridică din umeri şi luă un vătrai ca să ațâțe focul. 
Gingăşia, presupunea el, fragilitatea, specificul diafan minunat; toți 
bărbaţii îşi doreau să adore, să protejeze, să fie bărbatul puternic 
care are grijă de femeia frumoasă şi lipsită de ajutor, toţi potenţiali 
Lancelot în căutarea unei Guinevere. Ce ciudat că propriul său fiu, 
atât de echilibrat, atât de inteligent, în multe privințe aproape prea 
precaut, era printre ei! 

În timp ce ațâța focul, unul dintre buştenii mai mici căzu cu un 
trosnet, arzând cu flacără vie şi scoțând fum la unul din capete, iar 
Nicholas se aplecă să ia cleştele. În momentul acela, pe scaunul de 
lângă foc se mişcă ceva. Tresări cu putere şi scăpă vătraiul. Scaunul 
fusese în penumbră dar acum văzu că în el stătea cineva. 

— Cine-i acolo? spuse o voce subțire şi fără sex din cauza vârstei. 
Tu eşti, George? Servitorii ăştia netrebnici... 

Agatha Poldark. În afară de Geoffrey Charles, copilul din prima 
căsătorie al lui Elizabeth, care nu prea conta încă, Agatha era 
singura din familia Poldark care mai rămăsese în casă. Pentru toți cei 
din familia Warleggan era o hoaşcă enervantă, un sac de zgârciuri şi 
oase, care s-ar fi cuvenit să fie moartă de multă vreme. Ba chiar zilele 
astea emana un miros de mormânt, dar în ciuda tuturor acestor 
lucruri în ea acţiona un spirit vital. Soția lui Nicholas, Mary, care 
spre enervarea familiei se lăsa pradă tuturor superstițiilor, o privea 


2 Andrea Palladio, arhitect venețian 1508-1580. (n.tr.) 
20 


pe bătrâna doamnă cu o spaimă reală de parcă ar fi fost cumva 
animată de fantomele dezaprobatoare ale unor generații de 
reprezentanți demult morți ai familiei Poldark care le purtau 
sâmbetele intruşilor. În casa aceasta, Agatha era ca scaiul pe oaie, ca 
musca în lapte, ca bolovanul de care toată lumea se împiedică şi cade 
mai devreme sau mai târziu. Se zicea că o să facă nouăzeci şi nouă 
de ani în august. Cam cu vreun an în urmă părea că se duce tot 
timpul la culcare, aşa că în cel mai rău caz putea fi ignorată fără 
zarvă de toată lumea, mai puțin de slujnica aleasă să aibă grijă de ea; 
dar de la căsătoria lui Elizabeth, însă mai ales după ce aflase că un 
bebeluş nou era pe drum, îşi recăpătase o frântură din vitalitatea 
combativă şi dădeai peste ea împleticindu-se prin casă în cele mai 
nepotrivite momente. 

— O, e tatăl lui George... O lacrimă îi scăpă pe sub geană, se opri 
în cel mai apropiat rid, apoi începu să-şi croiască drum în jos, către 
bărbia păroasă. Nu era semnul vreunei emoții. Ai fost sus să-l vezi pe 
dolofănelul ăla, nu? E o găluşcă mică şi sănătoasă. Un adevărat 
Chynoweth din cap până-n picioare. 

În poala ei se mişcă un pisoi negru. Era Smollett, pe care-l găsise 
pe undeva cu câteva luni în urmă şi pe care, în mod ciudat, şi-l 
însuşise. Acum erau nedespărțiți. Agatha nu făcea nici măcar un pas 
fără pisoi, iar Smollett, tot doar o limbă roşie şi ochi galbeni, cu greu 
putea fi convins să plece vreodată fără ea. Cu încântarea oricărui 
copil, Geoffrey Charles îi spunea „Smoală”. 

Nicholas ştia că Agatha spusese aceste lucruri numai ca să-l 
enerveze, şi cu toate acestea chiar se enervă. În plus era agasat şi că 
nu putea să-i răspundă aşa cum trebuie pentru că era complet 
surdă, iar dacă nu ţipai în urechea ei — şi o asemenea apropiere era 
jignitoare — nu era posibilă niciun fel de comunicare. Aşa încât putea 
să continue să vorbească, făcând observaţii scandaloase, fără teama 
de a fi contrazisă. George îi spusese că singurul mod de a o enerva 
era să-i întorci spatele şi să pleci, lăsând-o să vorbească, dar să fie al 
naibii dacă Nicholas avea să se lase gonit de lângă foc de femeia asta 
respingătoare. 

Puse buşteanul la loc, dar fără folos, pentru că unul din capete 
trimise o spirală subţire de fum în toată încăperea. Ar fi sunat după 
un servitor să rezolve treaba, dar lăsă buşteanul să fumege în 
speranța că-i va irita pieptul Agathei. 

— Doctorul ăla, spuse Agatha. Ce individ bătut în cap, auzi, să-l 
lege pe bietul cocoloş aşa de strâns ca să nu aibă convulsii. Sunt şi 
mijloace mai bune ca ăsta să-l fereşti de convulsii. Eu l-aş dezlega 


chiar în seara asta dacă m-ar lăsa. 

— Dar nu te lasă, replică domnul Warleggan. 

— Ha? Ce-i aia? Ce tot zici? Vorbeşte mai tare! 

Ar fi putut şi el să strige, dar se deschise o uşă şi intră George. 
Uneori, poate cel mai adesea când erau singuri şi în consecință 
amândoi erau relaxaţi, asemănarea dintre cei doi bărbaţi era foarte 
evidentă. Ceva mai scund decât tatăl lui care era înalt, George avea 
aceeaşi constituție robustă, acelaşi gât puternic, acelaşi mers 
hotărât, cu călcătura spre interior. În felul lor extraordinar, amândoi 
erau bărbați arătoşi. Fața lui George era mai lată, cu buza de jos 
ridicată în mijloc şi uşor în afară, umbrindu-i un pic aspectul. Pe 
frunte, între sprâncene, avea nişte protuberanţe mici. Dacă şi-ar fi 
tuns părul în bucle mici şi strânse, ar fi arătat precum împăratul 
Vespasian. 

— Ce privelişte frumoasă, spuse apropiindu-se de foc. Propriul 
meu tată într-o discuţie cu însăşi Vrăjitoarea din Endor. Cum stă 
treaba? 

— Am văzut zei înălțându-se din adâncul pământului. Apare un 
bătrân înfăşurat în mantie. 

Domnul Warleggan puse vătraiul la loc în cele din urmă: 

— Să nu te audă maică-ta vorbind aşa. Nu-i plac discuţiile despre 
lucruri supranaturale nici măcar în glumă. 

— Nu sunt sigur că e în glumă, spuse George. În vremuri mai 
bune, ruina asta, mortăciunea asta umblătoare ar fi fost „ajutată” 
printr-o bine-venită scufundare în apă sau o mască de fiers. N-ar 
trebui să fim nevoiți s-o suportăm într-o casă civilizată. 

Spre satisfacția Agathei, pisoiul îşi arcuise spinarea şi-l scuipase 
pe noul venit. 

— Hei, George, spuse ea. Presupun că te simți mai important 
acum, când eşti tatăl unui țânc născut la opt luni. Cum o să-l cheme, 
ha? Cu toţi regii ăştia, sunt prea mulți George în jur. Îmi amintesc de 
vremea... Tuşi. Scoate fum focul ăla. Domnul Warleggan l-a ațâțat în 
grabă şi un buştean s-a făcut bucăți. 

— În locul tău aş încuia-o pe creatura asta în camera ei, spuse 
Nicholas. Ar trebui ținută sub pază. 

— Dacă ar fi după mine, replică George, mâine aş arunca-o la 
gunoi — şi poate şi pe alţii cu ea. 

— Păi, şi cine hotărăşte? întrebă Nicholas, deşi ştia foarte bine. 

George îl privi gânditor: 

— Un bărbat aflat în posesia unei cetăți minunate. După ce ai 
cucerit citadela, grijile mai pot aştepta o vreme. 

— l-aţi putea zice Robert, ajunse la ei vocea subțirică din fotoliu. 
Ăla adus de spinare. Primul cu numele ăsta de care ştim. Sau Ross. 
Ce părere ai de Ross? Şuieratul care răbufni ar fi putut fi produs de 
fum, dar cel mai probabil era urmare a faptului că o hoaşcă slobozise 
un râset malițios. 

George îi întoarse spatele, se îndreptă agale spre fereastră şi privi 
afară. Deşi lângă foc era cald, de îndată ce te depărtai în încăpere se 
stârneau curenți de aer rece. 

— Sper, spuse el, ca în curând creatura asta să se umile şi să 
pocnească precum un buboi. 

— Amin... Dar, apropo de nume, George. Presupun că tu şi 
Elizabeth v-aţi gândit probabil deja la problema asta. Avem şi noi în 
familie câteva foarte frumoase... 

— M-am hotărât deja. M-am hotărât înainte de a se naşte. 

— Înainte să se nască? O, dar cum ai putut să faci asta? Dacă era 
fată... 

— Accidentul lui Elizabeth, spuse George. Ar fi putut să le fie fatal 
amândurora, dar cum nu a fost aşa, simt că este mâna puternică a 
destinului în toată povestea - ca şi cum soarta ar arăta un moment, 
un loc şi o dată. În legătură cu data, imediat ce am ştiut că se va 
naşte în ziua aceea copilul, am ales numele. Dacă ar fi fost fată, aş fi 
făcut la fel. 

Domnul Warleggan aşteptă. 

— Şi, deci, care este? 

— Valentine. 

— Sau Joshua, zise mătuşa Agatha. Din câte ştiu eu, am avut trei 
în familie, deşi ultimul a fost un băiat rău cum nu s-a mai văzut. 

Nicholas urmărea plin de speranță dâra subțire de fum care plutea 
încolăcindu-se în jurul fotoliului bătrânei. 

— Valentine. Valentine Warleggan. Se potrivesc bine, e uşor de 
pronunțat. Dar în niciuna din familii nu avem numele acesta. 

— Nu va mai fi nimeni ca fiul meu, în niciuna din familii. Istoria 
nu trebuie să se repete. 

— Da, da. O voi întreba pe mama ta cum îl găseşte. E şi alegerea 
lui Elizabeth? 

— Elizabeth nu ştie încă. 

Nicholas ridică din sprâncene: 

— Dar eşti sigur că-i va plăcea? 


— Sunt convins că va fi de acord. Suntem de acord în atât de 
multe privințe, mult mai multe decât m-am aşteptat. Probabil că este 
de acord că uniunea dintre mine şi ea este una rară - nobilimea cea 
mai veche şi cea mai nouă - şi că fructul unei astfel de uniuni nu 
trebuie să privească în trecut, ci în viitor. Un nume cu totul nou este 
ceea ce ne trebuie. 

Nicholas tuşi şi ieşi din raza fumului. 

— Nu vei scăpa de numele Warleggan, George. 

— Nu voi avea niciodată nici cea mai mică intenţie să scap de el, 
tată. Deja este respectat şi temut. 

— Cum spui tu... Noi trebuie să prosperăm bazându-ne pe respect, 
teama trebuie s-o risipim. 

— Unchiul Cary nu ar fi de acord. 

— Îi acorzi prea multă atenţie lui Cary. Ce treabă ai avut cu el 
săptămâna trecută? 

— Afacerile obişnuite. Dar teamă mi-e că tragi o linie prea subțire 
între respect şi teamă, tată. Cele două se contopesc tot timpul. Nu 
poți să separi două sentimente din categorii atât de asemănătoare. 

— Onestitatea în afaceri îl induce pe primul. 

— lar necinstea pe cel de-al doilea? Ei, nu zău... 

— Poate că nu necinstea, ci abuzul de putere. Îmi vei spune în 
clipa următoare că-ți țin o predică. Dar în această privință, Cary şi cu 
mine nu am avut niciodată aceeaşi părere. Te întreb, al cui nume vrei 
să-l poarte fiul tău? 

— Pe al tău şi al meu, spuse calm George. Pe acesta îl va purta. Şi 
aşa cum eu am mers înainte cu ajutorul tău, aşa şi el va progresa cu 
ajutorul meu. 

Nicholas se duse înapoi la şemineu şi împinse buşteanul 
fumegând pentru ca fumul să se ducă în sus pe coş. 

— Aşa e mai bine, fiule, spuse mătuşa Agatha trezită din moțăială. 
Doar nu vrei ca focul să cuprindă tot căminul. 

— Dumnezeule mare, cred că duhoarea bătrânei ăleia a ajuns 
până aici! Enervat, George se duse şi trase de clopoţelul cu ciucuri. 
Domnul Warleggan continua să tuşească. Deşi acum fumul începuse 
să se risipească, îi intrase în piept şi nu reuşea să scape de el. 
Rămaseră tăcuţi până veni servitorul. 

— Du-te după fraţii Harry, spuse George. 

— Bine, domnule. 

— Bea un pahar de vin, îi spuse George tatălui său. 

— Nu, mulțumesc. Nu e momentul... Scuipă în cămin. 

— Tătăneasă şi lemn dulce, spuse mătuşa Agatha. Am avut o soră 


care a murit de plămâni, şi nimic n-o liniştea în afară de tătăneasă şi 
lemn dulce. 

Îndată, în pragul uşii apăru silueta masivă a lui Harry Harry, 
urmat de fratele său mai mic, Tom: 

— Domnule? 

George spuse: 

— Duceţi-o pe domnişoara Poldark în camera ei. Când ajungeţi 
acolo, sunați după domnişoara Pipe şi spuneţi-i că domnişoara 
Poldark nu mai coboară astăzi. 

Cei doi bărbați solizi aduseră un scaun mai mic, o ridicară pe 
mătuşa Agatha care protesta, şi o aşezară în el. Strângând pisoiul 
care mieuna la piept, bombăni răguşit: 

— Un lucru e rău în legătură cu micuțul tău, George. Un copil 
născut când e lună neagră rareori are parte de bine. Nu cunosc decât 
doi, şi amândoi au sfârşit prost. 

Nicholas Warleggan era vânăt la față. Fiul lui traversă încăperea, 
se duse la masă şi turnă vin într-un pahar pe care i-l aduse în grabă. 

— Nu... e... Oh, în fine, o înghițitură poate o să mă ajute. 

— O să am grijă să afle şi Elizabeth de asta! spuse mătuşa Agatha. 
Să fiu scoasă din propriul meu salon ca o bucată de lemn stricat... 
Ştiu salonul ăsta de nouăzeci de ani. Nouăzeci de ani... În timp ce era 
cărată sus pe scări, văicărelile ei stinse se pierdură în spatele lat al 
lui Tom Harry. 

— Elizabeth ar fi trebuit să stea la Cardew pe perioada lăuziei, 
spuse domnul Warleggan printre reprizele de tuse şi înghițiturile de 
vin, fiindcă aşa am fi fost scutiți de enervările astea. 

Nu cred că este nepotrivit că primul nostru copil s-a născut aici. 

— Dar o să rămâneți? Vreau să zic, o să fie casa voastră? 

Pe chipul lui George trecu o privire precaută: 

— Nu sunt sigur. Nu ne-am hotărât încă. Înţelegi, acesta a fost 
întotdeauna căminul lui Elizabeth. Nu mă gândesc să o vând. Nici nu 
am de gând să o păstrez numai pentru ca să le fac pe plac celor din 
familia Chynoweth şi celor care au mai rămas din familia Poldark. Şi 
după cum vezi, am cheltuit deja bani. 

— Chiar aşa. Nicholas se şterse la ochi, apoi îşi puse batista la loc. 
Îl privi pe fiul său. Mai trebuie luat în calcul încă un Poldark, George. 

— Geoffrey Charles? Da. Nu am nimic împotriva lui. l-am promis 
lui Elizabeth că educaţia lui va fi cât de scumpă va dori ea. 

— Nu e numai asta. E faptul că prea se ţine de fustele maică-sii. 
Sper că fiul tău - copilul nou-născut -— o va distrage pe Elizabeth de 
la preocupările legate de el, dar mi s-ar părea necesar... 


— Ştiu exact ce ar fi necesar, tată. Lasă-mă să-mi conduc casa 
cum ştiu eu. 

— lartă-mă! Mă gândisem doar să-ți propun... 

George se încruntă la o pată de pe manşetă. Problema legată de 
viitorul lui Geoffrey Charles fusese unul dintre puținele puncte de 
divergență cu Elizabeth în ultimele luni. 

— Geoffrey Charles va avea o guvernantă. 

— A... Foarte bine... Dar la zece... 

— l-ar fi mai bine cu un profesor particular sau să meargă la 
internat. Sunt de acord. O şcoală bună lângă Londra. Sau Bath. Nu 
am reuşit încă să aranjăm această chestiune. 

— Aha. 

După o pauză, în timp ce Nicholas citea printre rânduri, George 
adăugă: 

— Pentru vreun an, măcar până face unsprezece ani, va rămâne 
aici. Am găsit o persoană potrivită care să aibă grijă de el. 

— Cineva din zonă? 

— Bodmin. Probabil că ţi-l aminteşti pe reverendul Hubert 
Chynoweth, care a fost vicar acolo. Era vărul lui Jonathan. 

— A murit? 

— Anul trecut. La fel ca toți cei din familia Chynoweth, nu a făcut 
investiții, iar familia lui este săracă. Fiica cea mai mare are 
şaptesprezece ani. Este respectabilă -— ca toți din familia Chynoweth — 
şi are o oarecare educaţie. Lui Elizabeth îi va face plăcere s-o 
primească aici. 

Domnul Warleggan spuse mormăit: 

— Aş fi zis că sunt destui din familia Chynoweth pe aici. Dar dacă 
tu eşti de acord... Ai văzut-o? 

— Elizabeth a cunoscut-o când era copil. Dar fiica unui vicar ca 
guvernantă n-ar trebui să fie un dezavantaj social. 

— Da, înțeleg. Şi probabil că ştie cum să se poarte. Problema este 
dacă va reuşi să-l facă pe domnişorul Geoffrey Charles să se 
comporte cum trebuie. Este foarte răsfățat şi are nevoie de o mână 
fermă. 

— La momentul potrivit o va avea, spuse George. Aceasta este o 
măsură temporară. Un experiment. Trebuie să vedem cum 
funcționează. 

Domnul Warleggan îşi tamponă fruntea cu batista. 

— Mi-a trecut tusea, acum că a plecat bătrâna. Ştii, cred că ea m- 
a blestemat să tuşesc. 

— Ei, prostii! 


— Ce era chestia cu... ce a vrut să zică despre copilul născut pe 
lună neagră? 

— Vineri a fost eclipsă, eclipsă totală, atunci când s-a născut. N-ai 
observat? 

— Nu. Am fost prea preocupat. 

— Şi eu. Dar a fost menționată în gazeta Sherborne. Şi am 
observat că animalele şi unii dintre servitori au fost neliniştiți. 

— Mama ta va cobori la cină? 

— Presupun că da. Mergem în salon în zece minute. 

— Ştii... Nicholas Warleggan ridică din umeri stingherit. În locul 
tău eu nu i-aş pomeni de prostiile bătrânei. 

— Nici nu intenționam. 

— Păi, ştii cum este ea — un pic cam încăpățânată când vine vorba 
despre superstiții. Întotdeauna a dat prea multă atenţie semnelor şi 
presimţirilor. E mai bine să nu o neliniştim cu astfel de lucruri. 


Capitolul 2 


Într-o zi vântoasă de martie, înainte de prânz, doi tineri umblau 
anevoios pe drumul de catâri ce trecea pe lângă hala motoarelor şi 
clădirile în paragină ale minei Grambler. Era o zi cu nori negri 
amenințători şi rafale de ploaie, iar vântul dinspre vest urla, vâjâind 
cu putere. Când se întrezărea marea, se vedea cum valurile 
înspumate lovesc nestăpânite malul; unde erau stânci un nor de 
stropi era purtat de vânt. 

Vreo douăsprezece colibe erau împrăştiate în jurul minei. Deşi 
dărăpănate, erau încă locuite; chiar şi clădirile minei — cele care nu 
fuseseră construite din piatră - erau deja o ruină; dar rămăseseră o 
mare parte din instalaţiile de deasupra puțului şi cele trei hale ale 
motoarelor. Grambler - de care depinsese prosperitatea celor mai 
bătrâni din familia Poldark, ca să nu mai pomenim de cei trei sute de 
mineri şi spărgători de minereu şi tinere muncitoare - era închisă 
deja de şase ani, iar perspectivele de a se mai redeschide vreodată 
erau îndepărtate. Era o privelişte deprimantă. 

— E la fel tot drumul, Drake, spuse cel mai în vârstă. De aici şi 
până la Illuggan iese fum de la o singură mină. E o situație 
îngrozitoare. Dar nu trebuie să ne lăsăm copleşiți de păcatul 
nerecunoştinței. Dumnezeu cel milostiv a poruncit aşa ca să ne 
pedepsească. 

— Suntem pe drumul cel bun? întrebă Drake. N-am mai fost 

niciodată pe aici. Sau am fost? Nu-mi aduc aminte. 

— Nu, erai prea mic. 

— Păi şi cât mai avem? 

— Vreo cinci sau şase kilometri. Nu-mi amintesc prea bine. 

Cotiră şi îşi continuară drumul, doi tineri înalți despre care nu-ți 
dădeai seama imediat că sunt frați. Sam, cu patru ani mai mare, 
părea mai vârstnic de douăzeci şi doi de ani. Avea umeri largi, un 
mers greoi, o față subțiratică foarte ridată cu un aer întunecat, de 
parcă ar fi purtat toate suferințele omenirii, până când zâmbea, iar 
atunci ridurile de pe chipul plin de tristeţe se prefăceau în cute 
blânde şi prietenoase. Drake era la fel de înalt, dar cu o constituție 
mai uscățivă şi remarcabil de arătos, cu o piele frumoasă neciupită 
de vărsat; un chip cu aer ştrengăresc; părea că-i pus mereu pe şagă. 
Era o pornire pe care fusese nevoit să şi-o ţină în frâu în preajma lui 
taică-său. Amândoi erau îmbrăcați sărăcăcios, dar respectabil - cu 
pantaloni bleumarin dintr-o țesătură cu urzeală solidă, ghete scurte, 
veste şi vestoane peste cămăşi aspre. Sam purta o pălărie veche, iar 
Drake o legătoare de gât roz cu dungi. Amândoi cărau câte o 
bocceluţă şi un toiag. 

Traversară pârâul Mellingey pe un pod şubred care aproape cedă 
sub greutatea lor, apoi urcară până la un crâng de pini, ce ascundea 
cealaltă mină în ruine, Wheal Maiden, peste care se aşternuse 
tăcerea cu jumătate de secol în urmă, iar acest lucru se vedea. 
Pietrele zăceau acolo unde căzuseră. Orice ar fi putut fi de folos 
fusese demult cărat de acolo. Ciorile zburară făcând scandal că 
fuseseră deranjate. 

Acum însă intrau într-o vale puţin adâncă şi văzură fum. Într-o zi 
liniştită l-ar fi văzut mai repede. Cum se apropiau de capătul 
călătoriei amândoi încetiniră pasul, de parcă n-ar fi vrut să se 
termine. Coborând pe poteca străjuită de un gard viu înalt, reuşiră să 
arunce un ochi printre rugii de mur şi ferigi, păducel şi nuci 
sălbatici, şi să vadă hala motoarelor - nu una nouă, deşi arăta ca şi 
când ar fi fost reconstruită - instalaţiile de deasupra puţului erau cu 
totul noi, iar pâlcurile de colibe din jur erau noi şi în mod evident 
locuite; pârâul Mellingey, care făcea o buclă întorcându-se în această 
vale, fusese îndiguit şi se auzeau bufniturile şi zornăitul şteampurilor 
pentru cositor acționate de apă4; toate aceste zgomote fuseseră 
estompate de vânt; vreo duzină de femei munceau pe platforma de 
spălare a minereului; ceva mai încolo, apa acționa un agitator care se 


4 Maşină pentru sfărâmarea minereurilor. (n.tr.) 


rotea greoi cu mişcări circulare, ajutând la separarea minereului. Un 
şir de catâri încărcați cu coşărci erau mânați în sus, pe celălalt 
versant al văii. La poalele văii, despărțită de toată zona industrială 
doar de o mică pajişte şi câteva tufişuri, era o casă joasă construită 
din granit, cu acoperişul parte din ardezie, parte din paie, mai mare 
şi mai impunătoare decât o fermă, cu anexe, cu hornuri scunde şi 
largi, cu corpuri de clădiri răzlețe şi ferestre cu menouri, dar cu toate 
acestea lipsită de distincţia care ar fi putut să-i dea aerul unei 
reşedinţe aristocratice. În spatele casei pământul se ridica iar într-un 
câmp arat care se întindea până la un promontoriu; dincolo de crâng, 
spre dreapta, era o plajă cu o fâşie de mare ca ardezia. 

— N-a fost minciună, spuse Drake. 

— Cred că ai dreptate. Arată altfel decât atunci când am mai fost. 

— Toate astea-s noi? 

— Aşa bănuiesc. Nanfan zicea că nu-s mai mult de doi ani de când 
a fost început totul. 

Drake îşi trecu mâna prin claia de păr negru: 

— E o casă frumuşică. Chiar dacă nici pe departe la fel de mare ca 
Tehidy. 

— Familia Poldark face parte din mica, nu din marea nobilime. 

— Suficient de mare pentru noi, spuse Drake cu un râs nervos. 

— Toți bărbaţii sunt la fel în ochii lui Iehova cel veşnic, zise Sam. 

— Se prea poate, dar nu cu lehova avem noi treabă. 

— Nu, frăţioare. Însă toți oamenii sunt liberi prin sângele lui 
Hristos. 

Îşi continuară drumul, traversară din nou pârâul şi ajunseră la 
casă. Tulburaţi, câțiva pescăruşi țâşniră de pe peluză, ca nişte 
veşminte albe fluturând în vânt. 

Cei doi tineri fură scutiți de necesitatea de a ciocăni, căci uşa de la 
intrare se deschise şi o femeie de vârstă mijlocie, mărunțică şi 
durdulie, cu păr şaten, ieşi cărând un coş. Când îi văzu, se opri şi cu 
mâna liberă se şterse de şorț. 

— Da? 

— Vă rugăm, doamnă, am dori s-o vedem pe stăpâna 
dumneavoastră, spuse Sam. 

— Spuneți-i doar că o caută doi prieteni. 

— Prieteni? Jane Gimlett îi cântări şi ezită, dar nu avea suficientă 
experiență ca servitoare pentru a-i descuraja doar fixându-i cu 
privirea. Aşteptaţi aici, adăugă, apoi intră iar în casă. O găsi pe 
stăpâna ei în bucătărie, curățând cu apă genunchiul lui Jeremy, care 
se zgâriase când se cățărase pe un zid. La picioarele ei stătea întins 

un câine mare, a cărui rasă era neştiută. Sunt doi tineri la uşă, 
doamnă, care vor să vă vadă. Mineri sau cam aşa ceva, aş zice. 

— Mineri? De la mina noastră? 

— Nu. Străini. Cred că de departe. 

Demelza îşi prinse un cârlionț rebel, apoi se ridică. 

— Stai puţin, frumosule, îi spuse lui Jeremy, apoi traversă 
coridorul şi se îndreptă spre uşă, încruntându-se în lumina mai 
puternică. La început nu-l recunoscu pe niciunul. 

— Am venit să te vedem, surioară, spuse Sam. Au trecut şase ani 
de când nu ne-am văzut. Mă mai ţii minte? Sunt Sam, cel de-al 
doilea. Eu mi te amintesc bine. Ăsta e Drake, cel mai mic. Avea şapte 
ani când ai plecat de acasă. 

— Doamne! spuse Demelza. Ce-aţi mai crescut amândoi! 


x 


Ross fusese la Wheal Grace cu căpitanul Henshawe şi cu cei doi 
mecanici care construiseră motorul. Se duseseră acolo ca să verifice o 
defecțiune care apăruse la pistonul pompei, iar motorul fusese oprit o 
jumătate de zi până când ajunseseră ei; aşa că se folosiseră de 
această ocazie ca să realizeze şi curățarea anuală a cazanului. 

Ross porni spre casă gânditor, dar binedispus. Mina, se gândea el, 
atinsese acum limitele previzibile de extindere. Avea angajaţi treizeci 
de mineri plătiți cu o parte din valoarea minereului extras, douăzeci 
şi cinci de mineri plătiți cu salariu fix, şase dulgheri care lucrau la 
armarea galeriilor, şi cam vreo patruzeci de muncitori de toate 
felurile, la suprafață. Motorul funcționa acum aproape la o capacitate 
normală, iar apa pe care o pompa de la aproape o sută zece metri 
adâncime era canalizată în mod ingenios printr-un jgheab din lemn 
care acționa o mică roată hidraulică la suprafață, care la rândul ei 
acționa o pompă secundară mult mai mică. Apoi apa curgea în jos 
printr-un pasaj de aproximativ optsprezece metri, până când acționa 
o a doua roată hidraulică construită la aproape douăzeci de metri 
sub nivelul primei roți şi cam la zece metri sub nivelul terenului în 
pantă, după care curgea în continuare prin pasaj ca să iasă la 
platforma de spălare de la suprafață, construită chiar deasupra 
grădinii Demelzei. O cantitate apreciabilă din minereul extras era 
încă trimis să fie măcinat şi spălat la şteampurile de cositor de la 
Sawle Combe, pentru că în această vale nu mai era loc suficient să se 
construiască alte şteampuri fără a o distruge şi a o face de nelocuit. 

Extinderea în continuare a minei părea nerentabilă. Să 


construieşti alt motor sau să încerci să-l exploatezi pe acesta mai 
mult ar însemna să-ți zădărniceşti singur planurile. Cărbunele costa 
18 şilingi tona franco, şi nici chiar războiul nu ridicase încă prețul 
cositorului la un nivel la care să nu fie asigurat un profit acceptabil. 
Una dintre cauzele care contribuise la acest lucru era schimbarea 
modei: trecerea de la folosirea vaselor cositorite la utilizarea celor de 
lut sau de porțelan. Era o schimbare de obiceiuri în toată țara, şi 
venise exact la momentul nepotrivit. 

Cu toate acestea, cum filoanele erau atât de bogate şi, în ciuda 
adâncimii, atât de accesibile, mina aceasta aducea profit pe când 
atâtea altele nu reuşeau sau dăduseră faliment. Concerne mari 
precum United Mines pierduseră 11.000 de lire cu un an înainte să 
se închidă. Aşa mică cum era, Wheal Grace era peste aşteptări de 
bogată, şi în şase luni îl scăpase pe Ross de numeroasele datorii, ca 
un Lucullus generos. Profitul pe două luni îi plătise în întregime 
datoria de 1.400 de lire către Caroline Penvenen; în alte două luni îşi 
achitase datoria la Banca Pascoe şi terminase definitiv cu toate 
celelalte datorii mai mici; în mai putea să achite ipoteca de douăzeci 
şi doi de ani pe care o deţinea Harris Pascoe în persoană. În curând 
avea să aibă bani să-i țină într-un depozit în bancă, să-i investească 
în acțiuni cu profit fix de cinci la sută sau să-i țină în traiste sub pat 
ori să-i cheltuiască pe orice pofteau. 

Era o agitație ameţitoare. Nici el, nici Demelza nu se obişnuiseră 
încă; se purtau ca şi cum ultima tonă de minereu ar fi putut fi 
extrasă în după-amiaza aceea. Săptămâna anterioară o dusese pe 
Demelza la mină şi-i arătase cele două filoane bogate care se 
extindeau; chipurile, fusese ca s-o convingă; în realitate, deşi le vedea 
în fiecare zi, o făcea ca să se convingă pe el însuşi, în egală măsură. 
Simţea că are nevoie de convingerea ei pentru ca şi el să fie liniştit. 

Cum mina era aşa de aproape de casă, se ducea aproape în fiecare 
zi acasă la masa de prânz, care era de regulă în jur de ora două. 
Acum era abia ora unu, dar avea nişte cifre de la mină şi voia să se 
uite peste ele în bibliotecă. După împăcarea de la Crăciun, petrecuse 
cât putuse de mult timp acasă; era o altă formă de confort psihic. 
Fusese cât pe ce să se piardă unul pe altul - ea fusese gata să-l 
părăsească, fusese pe picior de plecare de acasă. Acum părea de 
necrezut că fuseseră aşa de aproape de despărțire. Căldura împăcării 
fusese plină de ardoare, din unele puncte de vedere îi apropiase mai 
mult decât fuseseră vreodată, căzuseră toate baricadele dintre ei. Şi 
cu toate acestea fusese o căldură un pic neliniştită - încă era aşa - ca 
şi cum relația lor se refăcea după o rană aproape mortală şi ei 


încercau să reclădească încrederea reciprocă. Nu reuşiseră încă să 
atingă din nou starea calmă de încredere absolută care existase între 
ei odinioară. 

Dar încântarea şi uşurarea în urma succesului minei erau 
temperate de faptul că ştiau de prezența străină de la Trenwith 
House, aflată la numai vreo şase kilometri depărtare. Adesea uitau de 
ea; după care reapărea, ca o durere sinuoasă, aşa că se depărtaseră, 
din nou, vremelnic unul de altul. Naşterea şi botezul lui Valentine 
Warleggan - ultima întâmplare - era încă un ghimpe în coastă. 
Niciunul din ei nu spunea cu glas tare ceea ce-i frământa cel mai 
mult pe amândoi; nu putea fi rostit de nimeni. Dar Caroline 
Penvenen îi scrisese Demelzei: 


E aşa o mare dezamăgire să nu vă văd acolo, deşi ca să spun drept, 
nici nu prea mă aşteptam, cunoscând dragostea profundă şi durabilă 
pe care şi-o poartă Ross şi George. Nu-mi amintesc să mai fi fost 
înăuntru la Trenwith înainte; este o casă minunată. Ţâncul este 
smead, dar cred că seamănă cu Elizabeth; un copil bine făcut şi foarte 
frumos, aşa cum sunt toți copiii. (Mie, de fapt, chiar nu-mi pasă de ei 
până când nu au în jur de trei ani. Dwight va trebui să aranjeze 
chestia asta într-un fel sau altul!) Adunare mare de oameni la botez — 
habar nu aveam că sunt atâția în familia Warleggan, iar unul sau doi 
dintre cei mai vârstnici, cam nesărați. 

De asemenea, tot atât de mulți din ținutul învecinat câți s-ar 
încumeta pe o zi friguroasă. 


Intrase în amănunte legate de cei prezenți. 


Unchiul Ray n-a putut să meargă cu mine, din păcate, prea slăbit. 
Simte lipsa ajutorului lui Dwight. Ultima scrisoare de la Dwight a fost 
cu două săptămâni în urmă, de la bordul lui Travail; dar şi asta era 
veche de două săptămâni când a fost primită, aşa că e deja o lună de 
când nu mai ştiu pe unde se află. Mă înfurie chestia asta de parcă aş 
fi o fecioară din turn bolnavă de dor, şi mă simt cu atât mai rău cu cât 
ştiu că, dacă n-aş fi fost eu, n-ar fi fost deloc în marină. Mi-aş dori să 
oprească cineva războiul acesta... 


Deşi scrisoarea fusese scrisă cu toată prietenia, Ross ar fi fost 
bucuros dacă n-ar fi primit-o. Încinsese atmosfera şi reînviase 
amintiri legate de casa şi oamenii pe care-i cunoştea atât de bine. 
Singura persoană pe care Caroline n-o pomenea în scrisoare era 


chiar Elizabeth. Desigur că ea nu cunoştea nici jumătate din toată 
povestea, dar în mod limpede ştia destul ca să dea dovadă de tact 
într-o scrisoare către Demelza. N-ar fi putut şi n-ar fi vrut să se ducă 
la botez, chiar dacă ar fi fost invitaţi; dar îl rodea mai mult decât ar fi 
crezut vreodată că e posibil faptul că-i era interzis accesul în căminul 
familiei, că nu putea s-o viziteze pe bătrâna mătuşă Agatha, să-l vadă 
pe nepotul lui, să vadă renovările şi reparațiile care aveau loc. Văzuse 
destul când făcuse ultima vizită, neinvitat, de Crăciun, ca să ştie că 
deja casa îşi schimba aspectul şi individualitatea, împrumuta o 
personalitate străină. 

Când trecu prin dreptul ferestrei de la salon aruncă o privire şi o 
văzu pe soția lui şezând de vorbă cu doi tineri necunoscuți. Se 
întoarse şi intră în salon. 

Jeremy se smuci de pe genunchii ei şi alergă spre el strigând: 

— Tati! Tati! Îl ridică şi-l strânse în braţe, apoi îl lăsă jos, în timp 
ce tinerii se ridicară stânjeniţi, nepreaştiind ce să facă cu mâinile. 
Corsajul rochiei pe care o purta Demelza era croit de ea din poplinul 
alb şi fin de la două cămăşi ale lui Ross; era împodobit cu dantelă de 
la un gal vechi; fusta era din in de culoare crem, iar şorțul, verde; de 
talie avea atârnat un mănunchi de chei. Nu găsiseră încă prilejul să-i 
înnoiască garderoba. 

— Ți-i aminteşti pe frații mei, Ross? spuse Demelza. El este 
Samuel, al doilea dintre frați, iar Drake, cel mai mic. Au venit pe jos 
de la Illuggan ca să ne vadă. 

O ezitare. 

— Ei, spuse Ross. A trecut multă vreme. Îşi strânseră mâinile, dar 
cu prudență, fără căldură. 

— Şase ani, spuse Sam. Sau cam pe-acolo. De când am fost aici, 
vreau să zic. Drake n-a mai fost. Atunci Drake era prea mic ca să 
vină. 

— E ceva de mers pentru unu' mic chiar şi acum, zise Drake. 

Demelza spuse: 

— Cred că tu ai picioare mai lungi decât Sam. 

— Toţi avem picioare lungi, surioară, spuse Sam grav. E moştenire 
de la mama. Şi dacă s-ar putea vedea, fără îndoială că şi la tine este 
la fel. 

Ross spuse: 

— Vi s-a oferit ceva de băut? Un rachiu de ienupăr? Sau un tonic? 

— Mulţumim. Sora ne-a întrebat. Dar poate mai târziu, un pahar 
cu lapte. Nu ne atingem de alcool. 

— Aha, spuse Ross. Ei, păi, şedeţi! Îi aruncă o privire Demelzei, 


ezitând dacă să-i lase singuri, dar sprânceana ei ridicată îl invită să 
rămână. Aşa că se aşeză şi el. 

— Nu că am avea ceva împotrivă să bea alţii, explică Drake, 
îndulcind tonul fratelui său. Dar preferăm ca noi să nu o facem. 

— Ce mai face tatăl vostru? întrebă Ross, cu o asociere de idei 
firească. 

— Dumnezeu cel atotputernic s-a îndurat şi l-a luat la El luna 
trecută, spuse Sam. Tata a murit pregătit cum se cuvine pentru 
întâlnirea cu Salvatorul lui binecuvântat. Am venit să-i spunem 
surorii noastre. Asta şi alte lucruri. 

— O, îmi pare rău, zise Ross. Se uită la Demelza ca să vadă cum o 
afectase vestea asta, şi nu văzu nimic. Cum... ce s-a întâmplat? 

— A murit de vărsat. Nu avusese niciodată şi l-a luat brusc, şi 
într-o săptămână l-am îngropat. 

Ross conchise că vocea fratelui mai mare, deşi înflăcărată, era 
lipsită de sentimente. Dragostea filială fusese o datorie, nu o alegere. 

— Noi am avut cu toții când eram mici, spuse Drake. A lăsat urme, 
asta-i sigur. Tu ai avut, surioară? 

— Nu, răspunse Demelza, dar am avut grijă de voi cât ați fost 
bolnavi. Trei din voi în acelaşi timp, iar tata beat mort în fiecare 
seară. 

Se lăsă o tăcere scurtă. Sam suspină: 

— Păi, da, da' ce-i al lui e al lui, zilele alea sunt demult trecute, de 
ceva ani. După ce s-a însurat din nou nu s-a mai atins de alcool 
niciodată. 

— Şi mama vitregă, Nellie, e bine? spuse Demelza. 

— Destul de dârză. Luke s-a însurat şi a plecat de acasă. William, 
John şi Bobby l-au urmat pe tata şi au coborât în mină, dar mina s-a 
închis. E mare sărăcie în Illuggan. 

— Nu numai în Illuggan, spuse Ross. 

— Chiar aşa e, frate, fu de acord Sam. Când eram puştan, de la 
Illuggan şi până la Camborne lucrau peste patruzeci şi cinci de 
motoare de mină. Zi şi noapte. Zi şi noapte. Acum nu mai sunt decât 
patru. Dolcoath s-a dus, şi North Downs, Wheal Towan, Poldice, 
Wheal Damsel, Wheal Unity. Ţi-aş putea înşira o listă lungă cât o zi 
de post. 

— Şi voi cu ce vă ocupați? întrebă Ross. 

— Eu primesc o cotă, la fel ca şi ceilalți, spuse Sam. Când pot să- 
mi găsesc o galerie. Dar în nesfârşita lui milă, Dumnezeu a găsit de 
cuviință să mă lovească şi pe mine. Drake, aci de față, a ucenicit la 
un rotar şapte ani. Muncea când şi când, dar în ultima vreme nici 


pentru el n-a mai fost nimic de lucru. 

Ross începu să priceapă rostul vizitei lor, dar se abținu să zică 
ceva. 

— Sunteţi amândoi de confesiune metodistă? întrebă. 

Sam aprobă din cap: 

— Amândoi avem o credință nouă, şi urmăm calea lui Hristos şi 
învățăturile Lui. 

— Eu credeam că tu eşti cel care nu a văzut lumina, spuse 
Demelza. Cu ani în urmă, când tata a venit o dată şi mi-a cerut să 
merg acasă, a zis că toți se convertiseră, mai puţin tu, Samuel. 

Sam avea un aer încurcat, şi îşi trecu mâna peste fața tânără şi 
ridată: 

— Aşa e, surioară. Ai o memorie grozavă. Am trăit fără Dumnezeu, 
în nesfârşite păcate şi provocări timp de peste douăzeci de ani. Am 
dus o existență plină de depravare şi nelegiuiri. Dar în cele din urmă 
Dumnezeu mi-a iertat toate păcatele şi mi-a eliberat sufletul. 

— lar acum, adăugă Drake, Sam şi-a găsit mântuirea mai abitir 
decât noi, ceilalți. 

Ross aruncă o privire spre celălalt băiețandru. Tonul lui avea o 
urmă de ironie, dar pe chipul palid şi calm nu era nici urmă. Ăsta 
aducea cu Demelza; culoarea şi limpezimea pielii, ochii. Poate chiar 
cumva şi la simțul umorului. 

— Nu eşti aşa de sigur în ce te priveşte? întrebă el. 

Drake zâmbi: 

— Uneori mai cad în păcat. 

— Ni se întâmplă tuturor, spuse Ross. 

— Eşti de aceeaşi confesiune, frate? întrebă Sam entuziasmat. 

— Nu, nu, spuse Ross. A fost doar un comentariu general despre 
viață, nimic mai mult. 

Jeremy fugi înapoi şi trase de fusta maică-sii: 

— Pot să plec acum, mama? Pot să mă duc să mă joc cu Garrick? 
întrebă el. 

— Da. Dar să ai grijă de tine! Fără cățărat pe ziduri până nu se 
vindecă asta. 

După ce copilul plecă, Sam spuse: 

— Mai ai alții, surioară? 

— Nu, e singurul. Am pierdut o fetiță. Demelza îşi netezi fustele. 
Dar tata şi văduva? Parcă-mi amintesc că mai aveau şi alții? 

— O copiliță care merge pe cinci ani, numită Flotina. Alți trei au 
fost chemaţi la Domnul. 

— Domnul trebuie să dea socoteală pentru multe, spuse Ross. 


Se lăsă o tăcere stânjenitoare. În cele din urmă însă, niciunul din 
băieți nu muşcă momeala, aşa cum cu siguranţă ar fi făcut tatăl lor. 

Demelza spuse: 

— La ce oră ați plecat de acasă dimineață? 

— Când am plecat? Imediat după cântatul cocoşilor. Am luat-o 
greşit o dată şi am fost goniți de nişte paznici de vânătoare. E vina 
mea fiindcă am crezut că e drumul pe care am venit prima oară. 

— E posibil să fie aşa, spuse Ross. Dar la Trenwith sunt 
proprietari noi care blochează drumurile de acces folosite de 
generații. 

— Este prea târziu ca să vă duceți înapoi azi, spuse Demelza. 
Trebuie să rămâneți aici. 

— Mulţumim, zău, surioară. Samuel îşi drese glasul. De fapt, 
surioară - şi, tu, frate —, noi am venit ca să vă cerem un hatâr. În 
Illuggan sunt mulți care nu au gustat niciun fel de carne de trei luni. 
Trăim cu pâine de orz şi ceai slab — şi sardine când putem face rost. 
Nu spun asta ca să mă plâng, să ştiţi. Hristos cel milostiv ne salvează 
de la foamea sufletului. Suntem însuflețiți de fântâna limpede a 
dragostei Lui veşnice. Dar mulți mor de lipsuri şi boli, şi răposează 
păcătoşi. 

Tăcu şi făcu o grimasă. 

— Zi mai departe, spuse Ross calm. 

— Păi, uite, frate, am auzit vorbă că aici e de muncă. Luna trecută 
am aflat că mina ta merge bine. Se zicea că ai mai angajat douăzeci 
de oameni acum o lună şi alți douăzeci cu o lună înainte. Cât despre 
mine şi Drake... Eu sunt cel mai bun miner pe care poți să-l găseşti, 
deşi o spun chiar eu. Drake e un om priceput, se pricepe la tot soiul 
de lucruri, nu numai la roți. Am venit să vedem dacă e ceva de lucru 
pentru noi aici. 

Jeremy tocmai îl scosese pe Garrick în grădină, iar Garrick sărea 
pe lângă el şi lătra. Acum Jeremy era singurul care putea să-l facă pe 
Garrick să se poarte ca un pui. Ross îşi muşcă degetul şi privi spre 
Demelza. Îşi ținea mâinile împreunate în poală, cu privirea ţintuită cu 
modestie în jos. Nici aşa însă nu putea să ascundă de el faptul că în 
mintea ei se petreceau probabil multe şi că avea păreri clare şi 
coerente legate de chestiunea solicitării fraților. Dar din starea ei nu- 
şi dădea seama care erau acestea. Probabil că acest lucru însemna că 
voia ca el să se hotărască. 

Toate bune, dar asta o privea direct pe ea. Pentru el era greu să 
refuze o asemenea cerere: legătura de familie, nevoia de partea lor, 
prosperitatea de a lui. Numai că Demelza fusese nevoită să lupte ca 


să se rupă de familia ei - în special de taică-său. Încă mai era 
pomenită, peste tot, fără îndoială, drept fiică de miner, dar în 
societate fusese acceptată ca soție a lui abia în ultimii patru ani. 
Acum că aveau bani, puteau urca pe scara socială. Haine de calitate, 
ceva bijuterii, o casă renovată. Puteau primi şi puteau fi primiți în 
societate. N-ar fi om dacă, după ani buni de sărăcie, acum n-ar avea 
ambiţii. În această etapă a vieţii ei oare voia să fie legată de doi frați 
care să fie un obstacol, să locuiască în apropiere, doi muncitori care 
abia se puteau exprima, revendicându-şi relația de rudenie şi astfel 
diverse privilegii, ceea ce ar pune-o pe ea şi pe toți ceilalți în situații 
stânjenitoare? Poate că le-ar fi făcut probleme cu oamenii care lucrau 
pentru ei: minerii, mecanicii, spălătorii de minereu, muncitorii de la 
aeraj, băieţii şi fetele care pregăteau minereul pentru prelucrare, 
muncitorii agricoli, sătenii, servitorii din casă. Acum, deşi se ştia că e 
una de-a lor, era acceptat faptul că este doamna Poldark. Relaţiile de 
acum cu toată lumea erau deosebit de bune; era vorba de simpatie şi 
prietenie adevărată, dar şi de respect efectiv. Cum ar putea fi toate 
acestea schimbate de sosirea celor doi din familia Carne? Iar cei doi 
ar putea fi urmați de alți trei sau patru. Ce se va întâmpla dacă 
aveau să se căsătorească pe aici? Demelzei îi va conveni să aibă o 
droaie de rude muncitori în mină, fără îndoială săraci, obligatoriu 
prost crescuţi, în mod firesc revendicând altceva decât ceilalți? În 
special femeile. Femeile nu aveau acelaşi tact şi simț al statutului 
social ca bărbații. 

Ross spuse: 

— Este o mină mică. Nu angajăm mai mult de o sută, socotindu-i 
şi pe cei de la suprafață şi pe cei din subteran. Prosperitatea noastră 
este de dată foarte recentă. Acum nouă luni eram la Truro ca să pun 
la punct vânzarea motorului şi a instalaţiilor minei noastre către 
acționarii minei Wheal Radiant. Acum am găsit cositor în cantități 
atât de mari încât, chiar şi cu prețul nerentabil de azi al cositorului, 
facem un profit substanțial. Toate semnele arată că cele două filoane 
se lărgesc şi se adâncesc pe măsură ce înaintăm. E de lucru pentru 
toți cel puțin doi ani. După aceea, nu mai pot să spun. Dar cu prețul 
cositorului atât de jos, cu marja de profit aşa de mică, bunul-simţ îmi 
spune să nu mă mai extind. Mai întâi pentru că, cu cât e mai mult 
cositor pe piaţă, cu atât mai mic va fi preţul. În al doilea rând, pentru 
că, cu cât va dura mai mult războiul, cu atât va creşte probabilitatea 
cererii de metale, şi cu atât mai mari vor fi şansele să crească prețul. 
Aşa încât am fost nevoiţi să refuzăm mulți oameni care au venit să 
caute de lucru. 

Se opri şi-i privi pe cei doi tineri. Nu prea ştia sigur cât vor înțelege 
din toate astea, dar păreau să-l urmărească destul de atent. 

Sam spuse: 

— Noi nu vrem să luăm munca altor oameni. 

— Cred că este o problemă pe care va trebui să o discut cu domnul 
căpitan Henshawe. Pot face acest lucru cel mai devreme mâine- 
dimineață. De aceea vă propun să rămâneți aici peste noapte. Cred 
că vă putem găsi un loc fie în casă, fie în şură. 

— Mulţumim, frate. 

— Domnul căpitan Henshawe are evidența tuturor angajărilor, şi 
voi şti mai multe după ce voi vorbi cu el. Între timp însă, o să vă dăm 
să mâncaţi de seară. 

— Mulţumim, frate. 

Demelza se foi şi îşi dădu părul de pe frunte: 

— Samuel, Drake, cred că este potrivit să-mi spuneți mie soră. Dar 
cred că se cuvine să-i spuneți soțului meu domnul căpitan Poldark. 

Chipul lui Sam se lumină de un zâmbet: 

—  Surioară, facem asta bucuroşi. Vă cer iertare, dar în 
confesiunea metodistă se obişnuieşte să-i numeşti pe toți bărbații 
„frați”. Este un fel de a vorbi. 

Ross îşi încreţi buzele şi, într-un târziu, spuse: 

— Aşa rămâne. Mă întâlnesc cu căpitanul Henshawe dimineaţă. 
Dar sper să înțelegeţi că nu vă promit un loc de muncă, e doar o 
promisiune că mă consult cu el. 

— Mulţumim, spuse Sam. 

— Mulţumim, dom'le căpitan, spuse şi Drake. 

Demelza se ridică: 

— Mă duc să-i spun lui Jane că vor mai fi două persoane la masă. 

— Mulţumim, surioară, spuse Sam. Dar înţelegi că nu pentru asta 
am venit noi. 

— Înţeleg. 

Ross le spuse celor doi tineri să ia loc din nou şi pe urmă ieşi şi el 
după Demelza. O ajunse din urmă pe coridor şi o ciupi de fund, iar 
ea scoase un chicot înăbuşit. 

— Niciun semn, spuse el. Habar nu am dacă vrei să le dau de 
lucru sau nu. 

— Este mina ta, Ross. Şi este alegerea ta. 

— Deci răspunsul este da, sigur că da. 

În seara aceea, în pat, Ross spuse: 

— Am vorbit cu Henshawe şi putem să-i aranjăm. Asta, dacă sunt 
dispuşi să accepte ceea ce le vom oferi noi. Nu vreau să măresc 


numărul celor care primesc cotă parte, nu pot să iau oamenii de la 
puțurile lor; dar mai avem loc pentru încă un muncitor cu plată fixă, 
iar Drake ar putea fi angajat în hala motoarelor, dacă doreşte asta. 

— Mulţumesc, Ross. 

— Dar sper că-ți dai seama că aceşti doi tineri s-ar putea dovedi o 
complicație stânjenitoare pentru tine. 

— În ce fel? 

Ross îi explică în ce fel. 

— Bine, da, s-ar putea să fie aşa, spuse ea. Prin urmare, va trebui 
să suport situația, nu? Şi tu, la fel. 

— Nu în aceeaşi măsură. Oricum, este hotărârea ta. Trebuie să 
recunosc însă că în după-amiaza aceasta mi-ai dat tot atâtea indicații 
privind sentimentele tale ca atunci când jucăm whist şi uiţi ce e 
atuul. 

— Când am făcut eu asta? O singură dată! Se ridică în capul 
oaselor, proptită în pernă, cu cotul sprijinit de ea, şi-l privi. Nu, zău, 
Ross, deşi sunt soția ta şi împărțim totul, aceasta este proprietatea 
ta, mina ta, sunt oamenii tăi. Aşa că, dacă nu-i vrei pe tinerii ăştia, ei 
bine, izgoneşte-i de aici fără să te gândeşti la relaţiile de rudenie! Este 
dreptul tău să poți face asta, şi dacă o vei face, nu mă voi plânge. 

— Dar dacă ar fi alegerea ta, ar rămâne? 

— Da, dacă ar fi alegerea mea, ar rămâne. 

— Destul. Nu mai trebuie să spui nimic. 

— Mai trebuie să spun ceva, Ross; nu te poți aştepta să-mi păstrez 
demnitatea în această casă dacă mă ciupeşti aşa cum ai făcut-o în 
această după-amiază, când abia ieşiserăm din raza lor vizuală. 

— Toate doamnele bine trebuie să învețe să suporte asta, spuse 
Ross. Dar vor dovedi această calitate doar suferind în tăcere. 

Demelzei îi stătea pe limbă o replică fără perdea, dar îşi ținu gura. 
Divergenţele puteau apărea atunci când glumeau şi se împungeau 
reciproc. Probabil că Ross simți acest lucru, căci ştia că fără unele 
hatâruri interzise era practic imposibil să o învingă pe soția lui. Pe 
sub cămaşa de noapte puse o mână pe genunchiul ei şi, cu 
delicateţe, o lăsă să se facă căuş. 

— Unde o să-i găzduieşti? întrebă Demelza. 

— Mă gândeam la Mellin. Acum că Joe Triggs a plecat, mătuşa 
Betsy are o cameră. l-ar fi şi ei de ajutor. 

Ea răspunse gânditoare: 

— Cred că poate l-aş fi recunoscut pe Sam, dar să ştii că nu m-aş 
fi gândit nicio clipă că e Drake. 

— Într-un fel seamănă cu tine, nu? spuse Ross. 


— 928 — 


— Poftim? 

— Păi, culoarea pielii. Forma feței. Şi privirea din ochi. 

— Ce fel de privire? 

— Ar trebui să ştii... Orgolioasă. Dificilă. 

Demelza îşi retrase genunchiul şi spuse: 

— Ştiam eu că urmează vorbe urâte. 

Ross puse mâna pe celălalt genunchi al ei: 

— ÎI prefer pe ăsta. Ăsta are cicatricea de când ai căzut din ulm 
când aveai cincisprezece ani. 

— Nu. Atunci doar m-am zgâriat pe picioare. Asta e de când am 
răsturnat bufetul peste mine. 

— Vezi? Exact ce spuneam. Orgolioasă. Dificilă. 

— Şi care îmbătrâneşte şi se rablageşte. 

— Nu le băga în seamă. Imperfecţiunile la frumusețea unei 
persoane pe care o iubeşti sunt ca nişte ornamente muzicale care 
adaugă un plus de încântare unei piese. 

— Sfinte! Ce vorbe frumoase. Mai bine te-ai culca, altfel o să încep 
să cred că vorbeşti serios, spuse Demelza. 

— Vorbele frumoase ar trebui luate mereu în serios, replică Ross. 

— Aşa o să fac, Ross. Şi mulțumesc. Şi promit că n-o să-ți 
amintesc de ele în lumina crudă a zilei. 

Rămaseră tăcuţi o vreme. Lui Ross îi era somn şi îşi lăsă mintea să 
alunece către lucrurile confortabile, multumitoare din viața lui - nu 
deteriorarea situaţiei cu vecinii lor, familia Warlegsan, nu gânduri 
despre Elizabeth şi copilul ei, nu temerile legate de mersul războiului; 
ci legate de succesul minei, eliberarea de povara datoriilor, căldura 
sentimentelor pentru soția şi copilul lui. Până acum nu făcuseră prea 
mult ca să mai mărească numărul de servitori în casă; iar cu tot 
entuziasmul legat de succesul minei, neglijaseră ferma. Ross începu 
să se gândească la ce se va întâmpla cu fânul şi la aratul pământului 
de la Long Field, la mersul desculț prin nisipurile dure de la 
Hendrawna Beach; la refacerea în viitor a bibliotecii; la cumpărături 
în Truro, s-o ducă pe Demelza în locuri noi. Când Demelza spuse: 

— Vorbind despre copii, Ross... 

— Ce copii? 

— Ai noştri. Cred că e probabil ca până se sfârşeşte anul să mai 
adaug ceva la „şeptel”. 

— Poftim? Ross reveni din visul lui confortabil. Despre ce vorbeşti? 
Eşti sigură? 

— Nu sunt sigură. Dar nu mi-a venit luna asta şi, după cum ştii, 
la mine e „ceas”. Ultima oară m-ai învinuit că nu ţi-am spus din timp, 


aşa că de data asta m-am gândit să te avertizez imediat. 

— Dumnezeule mare! Nu ştiu de ce, dar nu mă aşteptam la asta, 
spuse Ross. 

— Ei bine, spuse Demelza, ar fi puţin cam de mirare dacă eu nu 
m-aş fi aşteptat. De la Crăciun n-a mai fost nimic, nu? 

— Ai fi vrut să fie altceva? 

— Nu, mulțumesc. Dar ar fi de mirare dacă nu s-ar fi întâmplat 
aşa ceva. 

— Da. Bănuiesc că ai dreptate. 

Se lăsă tăcerea. 

— Eşti supărat? întrebă ea. 

— Nu supărat. Dar nu întru totul încântat. Oh, nu din aceleaşi 
motive ca ultima oară: aş fi fericit să avem mai mulți copii. E vorba 
doar de riscurile care vor apărea atât pentru tine, cât şi pentru copil. 
Oamenii sunt permanent încolțiți de riscuri de toate felurile, încât 
acum, măcar pentru o vreme, cum tocmai am scăpat de povara 
datoriilor şi de amenințarea sărăciei, mi-ar fi plăcut ca un an sau doi 
să nu mai accept alți ostatici ai sorții. 

— Prin simplul fapt că trăim suntem cu toţii - aşa cum spui tu — 
ostatici ai sorții. 

— Bineînţeles. Dar eu am atitudinea unui laş. Numai că nu sunt 
laş în ce mă priveşte pe mine, cât în ce-i priveşte pe cei pe care-i 
iubesc. 

Demelza se foi un pic: 

— Poate că o să fie o alarmă falsă. Dar, oricum, nu-ți face griji 
pentru mine. A fost bine de ambele ori înainte. 

— Când o să fie? 

— Cred că prin noiembrie. 

— Îți mai aminteşti de furtuna care a izbucnit când s-a născut 
Julia? Cred că a fost cea mai rea furtună pe care am văzut-o 
vreodată. Când m-am dus după bătrânul Choake era aproape 
imposibil să stai în picioare. 

— Şi n-a fost deloc de folos când a venit. Doamna Zacky a făcut 
totul. Mai degrabă m-aş încrede în ea, oricând. 

— Am auzit că Elizabeth l-a chemat pe tipul cel nou, Behenna, din 
Truro. Mi se pare că vine de la Londra şi are idei bune. 

Scurta tăcere care urmă era ceva obişnuit când se pomenea 
numele lui Elizabeth. Nu era intenționată de nicio parte, dar discuția 
părea că lâncezeşte de la sine. 

— Dacă e să fie un doctor, îl prefer pe Dwight. Până în noiembrie 
ar trebui să se întoarcă. 


— Nu mizez pe asta. Nu întrevăd încă sfârşitul războiului. 

— Trebuie să mă duc să o văd pe Caroline foarte curând. Nu am 
făcut pentru ea atât de mult pe cât ar fi trebuit. 

— Exact la asta mă gândeam azi când mă întorceam de la mină. 
Dar nu vreau să te aventurezi până acolo acum. E drum lung... 

— O, Doamne, pot să mai merg încă luni bune, Ross, fără să-mi 
facă rău. Dacă ea nu vrea să-l lase pe unchiu-său, unul din noi, sau 
amândoi, trebuie să meargă s-o vadă. Trebuie să fie frustrant nici 
măcar să nu poată să vorbească cu el despre îngrijorarea legată de 
Dwight. 

— Cu zece minute în urmă pluteam într-un vis plăcut, spuse Ross. 
Acum sunt treaz de-a binelea, globul de cristal în care mă retrăsesem 
s-a făcut țăndări la un simplu anunţ. Nu că nu sunt fericit pentru 
ceea ce-mi spui, numai că în momentul ăsta îmi lipseşte mulțumirea 
aia simplă care te face să adormi. 

— Vrei să dormi? întrebă Demelza. 

— Nu. Nu încă. 

Îşi apropie capul de al ei, obrazul lui lângă al ei, şi stătură aşa 
respirând calm, împreună, câteva momente. 

El spuse: 

— Sper să fie fată. Dar nu ca tine. Una ca tine e destul. 

Un bărbat înalt, cam de patruzeci de ani, cu o față prelungă şi 
distinsă, sosi călare la uşa de la intrare de la Killewarren, descălecă 
şi trase de clopoțel. Era îmbrăcat într-un costum de călărie din 
nanchin maro făcut de un croitor de lux, purta cizme foarte bine 
lustruite, de o culoare maro atât de închisă încât păreau aproape 
negre, şi o legătoare de gât din mătase neagră. Vârfurile drepte ale 
sulerului se înălțau de fiecare parte a feţei lui. Era proaspăt bărbierit 
şi nu purta perucă peste părul închis la culoare care începuse să-i 
încărunțească la tâmple. 

Când servitorul apăru, ceru să-l vadă pe domnul Ray Penvenen. 

— Păi, domnule, stăpânul se simte atât de rău, spuse servitorul. 
Dacă vreţi să poftiți pe aici, domnule. Cine să-i spun că întreabă? 

— Domnul Unwin Trevaunance. 

Fu condus în salonul mare de la parter, cu draperiile de catifea 
pluşată decolorate, cu mobila de bună calitate, dar dărăpănată, şi cu 
covoarele turceşti roase. De când fusese ultima oară aici, cam cu 

patru ani în urmă, totul se deteriorase şi mai tare. Oglinda de 
deasupra şemineului avea mucegai într-un colț. O bucată din tapetul 
gros cu model se desprinsese de pe perete. Strâmbă cu dezgust din 
nas, îşi trecu un deget pe polița şemineului, iar apoi îşi examină 
degetul prăfuit. Se hotări să nu se aşeze. 

Cam după cinci minute apăru Caroline Penvenen. Ducea în brațe 
micul ei mops, care atunci când îl recunoscu pe musafir scoase un 
mârâit scurt care sfârşi într-un chefnuit, lucru care îi provocă 
acestuia iritarea. 

— Unwin! spuse Caroline. Ce surpriză! Şi Horace îşi aminteşte de 
tine! Nu-ţi face griji, scumpule, n-o să-l las pe acest uriaş să te 
mănânce. Te-am văzut la botezul familiei Warleggan, dar se pare că 
nu ne-am întâlnit. 

— Precum spui. Unwin îşi înclină capul mare deasupra mâinii ei, 
pe care ea nu i-o putea întinde prea bine din pricina cățelului. Nu l- 
am văzut acolo pe unchiul tău şi mi s-a spus că nu se simțea bine. 
M-am gândit că mi s-ar putea îngădui să-i fac o vizită ca să-l văd. 
Sper că se simte mai bine. 

— Mă tem că nu se simte deloc mai bine. Dar îți mulțumesc 
pentru că eşti atât de amabil să te interesezi. O să-i spun că ai trecut 
pe aici. 

— Nu poate fi văzut? 

Ea clătină din cap. 

— Doctorul spune că nu. Şi cred într-adevăr că acest efort l-ar 
obosi prea tare. 

— Cine este doctorul vostru? 

— Doctorul Sylvane de la Blackwater. 

— Nu-l cunosc. De altfel vin destul de rar în Cornwall. Este... 
eficient? 

— Ce cuvânt complicat! Nu cunosc răspunsul la această întrebare, 
Unwin. Unchiului Ray îi merge din ce în ce mai rău; dar s-ar putea să 
fie vorba de evoluţia unei boli pe care niciun doctor nu este în stare 
să o oprească, oricât de eficient ar fi. 

Unwin privi afară pe fereastră. Ploaia bătea în ea. 

— Ce ploaie torențială! Una de aprilie. Trebuie să te rog să mă 
găzduieşti în casa ta până când trece. 

— O fac cu plăcere. Vrei ceva de băut? Avem nişte brandy 
franțuzesc bun, adus de curând. Sau bere? Sau vin dulce din 
Canare? 

— Brandy, mulțumesc, dacă deranjul nu e prea mare. 

Caroline trase şnurul clopoțţelului şi, când apăru servitorul, îi dădu 

ordinul. Unwin o studia cu un interes nedisimulat. Ajunse la 
concluzia că nu se făcuse mai frumoasă decât atunci când o întâlnise 
prima dată în casa unchiului ei William din Oxfordshire, o frumusețe 
înaltă, capricioasă şi roşcată de optsprezece ani. Frumuseţe care era 
şi moştenitoarea a doi burlaci bătrâni, bogați şi zgârciți. Ce putea fi 
mai bine? Venise după ea în Cornwall şi după optsprezece luni de 
curte sporadică crezuse că pusese mâna pe ea, dar ea se răzvrătise 
brusc şi refuzase să mai aibă ceva de-a face cu el. De atunci mai 
existase un zvon în legătură cu logodna ei cu lordul Coniston, dar 
nici acesta nu se adeverise. Unwin credea că ştie care este cauza 
tuturor acestor lucruri. Acesta era în parte şi motivul vizitei lui din 
acea zi. Dar ea nu mai era la fel de atrăgătoare cum fusese. Silueta ei 
înaltă şi zveltă se ascuțise, iar tenul îi părea mai puțin proaspăt. La 
douăzeci şi doi de ani era încă o frumusețe, iar înălțimea şi 
vivacitatea o scoteau în evidenţă oriunde s-ar fi dus; dar faptul că 
observase la ea o tentă de ofilire îi făcea plăcere. Poate că până la 
urmă o să devină ceva mai puțin capricioasă şi încăpățânată. 

Când sosi brandy-ul, Unwin sorbi din el şi muşcă dintr-un biscuit. 

— Mmm. Foarte bun. Aşadar, războiul n-a reuşit să tulbure 
traficul peste Canal. 

— Nu, după cum se spune, pare să-l fi sporit. 

— Mai puţini oameni care să păzească coastele, nu? Dar să faci 
comerț cu duşmanul e o chestie gravă. Există nenumărate posibilități 
să spionezi, să vinzi informații, să ajuţi la slăbirea blocadei. 

Ea îl lăsă pe Horace să-i alunece de pe genunchi, iar acesta se 
rostogoli greoi pe podea. Rămase acolo respirând greu şi icnind, 
aruncându-i lui Unwin o privire bănuitoare, cu ochii injectați şi 
bulbucați. 

— Cariera ta avansează, presupun? 

— Într-adevăr. Locul meu în Parlament a fost în sfârşit confirmat 
în acest an, iar rivalul meu a fost dat la o parte. Acum, mi s-a promis 
în scurt timp un post de subsecretar în guvern. Mi-ar plăcea - şi 
probabil că o să-l obțin - la finanțe. Găsirea banilor pentru a duce la 
bun sfârşit acest război este una dintre cele mai importante probleme 
de care trebuie să ne ocupăm. 

— Credeam că şi lupta e la fel de importantă, spuse Caroline. 

— S-ar putea s-o fac şi pe asta. Ducem mare lipsă de oameni. Mă 
întreb dacă Ross Poldark nu se gândeşte să se întoarcă în Regimentul 
62 infanterie. 

— Ar trebui să-l întrebi. 

El privi din nou pe fereastră. 

— Spune-mi, Caroline! În legătură cu unchiul tău. Sper că tu nu — 
doctorul ăsta nu anticipează un sfârşit fatal? 

— Doctorul Sylvane nu anticipează niciodată aşa ceva atât timp 
cât un pacient încă mai respiră sau îi mai tresare un deget de la 
picior; dar trebuie să mărturisesc că nu prea am speranțe. 

— Dacă sau atunci când acest lucru se va întâmpla, ce o să faci? 
Te întorci la Londra? Nu prea poți rămâne aici singură. 

— De ce nu? Nu ştiu. Prefer să trăiesc de pe o zi pe alta. 

— Bineînțeles... Mă întreb adesea ce s-ar fi întâmplat dacă nu te-ai 
fi certat cu mine acum doi ani în acea seară de mai. 

Caroline zâmbi. 

— Păi, atunci aş fi fost soția ta, Unwin. Nici nu e prea greu de 
înțeles. Dar nu aş fi fost o soţie bună pentru tine. 

— Îngăduie-mi să am părerea mea în privința acestui lucru. Cred, 

chiar îndrăznesc să cred, că tu însăți ai fi fost mai fericită. Nu sunt 
un căpcăun. Multă lume mă consideră destul de agreabil. Şi am şi o 
oarecare poziție în lume. Ai fi putut avea o viață împlinită, şi una 
foarte interesantă. Chiar dacă nu m-ai fi iubit, cred că ar fi fost o 
căsătorie minunată. Mult mai bună decât viața pe care o duci acum 
aici, singură, departe de prietenii tăi din Londra şi Oxfordshire... 
Şi îngrijind de un bătrân bolnav? spuse Caroline. Oh, da, ar fi 
trebuit să duc o altă viață. Şi aşa ar fi trebuit să faci şi tu. Dar asta e 
situația. Dacă mâine mă duc să călăresc n-o să pot să stau lângă foc. 
Dacă tu n-ai fi venit să-l vezi pe unchiul Ray în dimineața asta, nu ți- 
ai fi asumat riscul de a fi udat până la piele în drum spre casă. 
Fiecare hotărăşte pentru el. Nu asta înțeleg pastorii când vorbesc de 
liberul arbitru? 

Unwin îşi scoase în afară buza inferioară. Nu admira acest soi de 
frivolitate. 

— Este adevărat, draga mea. Dar nu toate deciziile sunt 
irevocabile. Dacă eşti dispusă, încă există posibilitatea alegerii. 

Horace, stârnit de piciorul stăpânei, se rostogoli din nou şi chefni o 
dată. După aceea se lăsă liniştea, netulburată decât de răpăitul ploii 
şi de zgomotul picăturilor de apă care curgeau de undeva prin 
acoperiş. 

— Să mă mărit cu tine, Unwin? Ce te face să crezi că s-ar putea să 
mă fi schimbat? 

— Nu cred asta. Dar suntem amândoi mai maturi. Ceea ce am 
spus la mânie acum doi ani nu este neapărat ceva definitiv. Între 
timp, nici tu, nici eu nu ne-am căsătorit. Încă am putea să o facem. 

Caroline îşi netezi manşetele din dantelă belgiană. Pentru o clipă 


ochii ei frumoşi părură să trădeze emoția, iar el se gândi că o să 
cedeze. Dar apoi ea clătină cu putere din cap. 

— Nu, mulțumesc, Unwin, nu este posibil. Eu nu pot s-o fac. În 
acea seară de mai, când ne-am despărțit după recepţia dată de fratele 
tău, poate că m-am exprimat puţin cam vehement, o idee insultător. 
Dacă vrei să mă scuzi pentru asta, poţi să pui acest lucru pe seama 
temperamentului şi a tinereții mele. Dar decizia nu s-a schimbat. Nu 
pot să mă mărit cu tine. Îmi pare rău. Îți mulțumesc însă pentru 
complimentul de a mă fi cerut din nou în căsătorie. 

Unwin sorbi din brandy. Îşi întinse picioarele lungi şi privi fix un 
strop de noroi de pe cizmele lui strălucitoare. Înghiți şi cealaltă 
jumătate a biscuitului. 

— Ei bine... aşadar, asta e alegerea ta. Nu-mi permit să o contest. 
Dar poate am putea cădea de acord că până când unul din noi se 
căsătoreşte cu altcineva, uşa să nu fie complet închisă. Dacă îţi 
schimbi vreodată părerea, iar eu nu sunt în Cornwall, John ştie 
adresa mea. 

— Mulţumesc, Unwin. Era gata să-i spună că nimic nu o va putea 
determina să-i scrie, dar o apreciere mai matură a sentimentelor altor 
oameni o făcu să păstreze tăcerea. Şi o să-i spun unchiului meu că 
ne-ai făcut o vizită. 

Ploaia tocmai se oprise şi o spărtură prin stratul de nori lăsa să se 
vadă un petec albastru de cer. Dar pe pervazul ferestrei picăturile 
continuau să se scurgă. 

Unwin spuse: 

— Credeam că unchiul tău era îngrijit de doctorul ăla tânăr. Cum 
îl chema? Enys. Dwight Enys. 

Caroline se gândi dacă întrebarea avea vreun subințeles. Era 
imposibil de spus cât de departe ajunseseră zvonurile, cât de mult 
era legat numele ei de cel al lui Dwight în afara unui mic cerc închis. 

— Doctorul Enys este unul dintre aceia care au plecat deja la 
război. S-a înrolat la Crăciun în Marină, ca doctor bineînţeles, iar 
acum este în Flotila de Vest. Unchiului meu îi lipseşte grozav 
îngrijirea lui. 

— Într-adevăr. Sper că nu a luat parte la bătălia din ultima 
săptămână. 

— Ce bătălie? N-am auzit. 

— Am fost ieri în Falmouth şi nu se vorbea decât despre asta. De 
vasele lui Ned Pellew. Spuneau că bătălia a durat unsprezece ore şi a 
avut loc pe o furtună puternică. Mare om, Sir Edward. Avem nevoie 
de mai mulți ca el. 


Acum Horace respira greu şi sforăia ca şi când ar fi adormit brusc. 
După o clipă, Caroline spuse: 

— Aici toate veştile ajung atât de târziu! Mai dă-mi amănunte dacă 
le cunoşti! 

— Amănunte? Oh, despre lupta aia navală. Păi, sunt destul de 
puține. Pellew comanda Arethusa, cred, şi alte două nave, şi au 
reperat şi atacat o navă de război şi o fregată franceză. Nu ştiu ce 
mărimi aveau, dar îmi închipui că vasul francez de război era mult 
mai mare decât celelalte angajate în luptă. Rezultatul a fost o luptă 
disperată în care ambele nave franceze au fost aruncate pe țărm şi au 
sfârşit ca epave. Noi am pierdut unul din vase. 

— Am pierdut? S-a scufundat, asta vrei să spui? 

— A fost împins pe țărm de furtună, ca ale francezilor. Arethusa şi 
cealaltă fregată au scăpat cu bine. Tot oraşul vorbea despre asta ieri. 
Toate cârciumile erau pline ochi cu oameni obişnuiţi care beau în 
sănătatea lui Ned Pellew. 

— Am câțiva prieteni în Flotila de Vest, spuse Caroline, iar unul 
sau doi dintre ei cred că erau pe nava Arethusa sau pe vasele care o 
însoțeau. Cunoşti numele vaselor care o însoțeau? 

Unwin îşi termină brandy-ul. 

— Le-am auzit. Au fost pomenite de mai multe ori. Dar mi-e greu 
să mi le amintesc. Toate numele seamănă atât de bine între ele. 

leşise soarele de-acum, strălucind pe ardezia umedă, pe crengi şi 
pe pavaj. Sub ei, în grajdul care se afla chiar sub această încăpere, 
auziră un cal care necheza şi sforăia. 

— Stai, spuse Unwin. Unul era Travail, sub comanda căpitanului 
Harrington; celălalt era Mermaid, dar nu-mi amintesc numele 
căpitanului. Să fi fost Banks? Nu sunt sigur. 

— Şi care a naufragiat? 

— Cred că Travail. Da, ăla trebuie să fi fost, pentru că Harrington 
a fost ucis în luptă, iar Mermaid a riscat încercând să adune 
supraviețuitorii... Draga mea Caroline, a fost la bordul lui cineva 
binecunoscut ție? Sper că nu te-am întristat? 

— Nu, nu, răspunse Caroline gânditoare, după o clipă nesfârşită. 
Cred doar că m-a trecut un fior rece. 


x 


În mica ei casă cu verandă de la capătul străzii principale din 
Falmouth, care dădea spre deschiderea golfului, Verity Blamey, 
născută Poldark, tocmai îşi culca copilul când cineva ciocăni la uşa 

de la intrare. Soarele îşi aruncase de curând ultimele raze şi se 
ascunsese după uscat, iar un pâlc de nori de noapte se adunaseră 
peste St. Mawes. Apa îşi pierduse orice culoare şi sclipea ca o farfurie 
cositorită. Luminile începuseră să pâlpâie în ferestre şi în vârfurile 
catargelor. 

Doamna Stevens ieşise să vadă un vecin aşa că Verity era singură 
acasă. Înainte de a cobori la parter, se uită pe fereastra salonului şi 
văzu că vizitatorul era o tânără înaltă care ducea un cal. I se păru că 
recunoaşte culoarea părului. Cobori şi deschise uşa. 

— Doamna Andrew Blamey? 

— Domnişoara Penvenen, nu-i aşa? Ce s-a întâmplat? Nu vă 
simțiți bine? 

— Pot să intru? Calul meu este în siguranţă aici? 

— Da, da. Poftiţi, vă rog! 

Fata înaltă o urmă pe Verity în sus pe scări până în salon. Pe 
obrajii ei erau pete rozalii ceea ce o făcu pe Verity să creadă la 
început că avea erizipel. 

— Noi nu ne-am cunoscut până acum, îi spuse Caroline de-a 
dreptul şi fără altă introducere. În toți aceşti ani. Deşi avem atâţia 
prieteni. Am nevoie de ajutor. Aşa că m-am gândit să vin la 
dumneavoastră. Nu e ciudat? 

— Bineînţeles că nu. l-aţi fost o prietenă atât de bună lui Ross. O 
să fac tot ce pot. Mai întâi luaţi loc, apoi să vă dau ceva de băut. 

— Nu. Caroline stătea la fereastră ținându-şi cravaşa de călărie. 
Ceea ce aş vrea să aflu... nu ştiu dacă mă puteți ajuta. Tocmai am 
venit călare de la Killewarren. 

— De la Killewarren? Neînsoţită? 

— Oh, n-are nicio importanță. Făcu un gest ca şi când nici nu i-ar 
fi păsat. Ne-am întâlnit noi vreodată? Oficial, vreau să spun. Părea că 
ştiaţi cine sunt. 

— V-am văzut de două ori. Prima dată în Bodmin, în urmă cu 
patru ani. 

— Dar ați auzit de mine, aşa cum am auzit şi eu de 
dumneavoastră. Probabil că Ross a vorbit de mine şi de prietenia mea 
cu Dwight Enys. 


— Da. Oh, da. 
— V-a spus că la Crăciun m-am logodit şi o să mă mărit cu 
Dwight? 


Verity se încheie la gâtul rochiei ei din in. Nu prea înțelegea 
motivul pentru care Caroline era atât de tulburată, dar sosirea 
neaşteptată a acestei tinere strălucitoare şi elegante o făcea să se 

simtă demodată, ca şi când ar fi intrat în încăpere un fluture care 
bătea din aripi pe lângă o molie maro. Cunoştea reputaţia lui 
Caroline în privința comportamentului ei neconvențional, a acțiunilor 
ei spectaculoase şi se întreba ce o îngrijora atât de tare ca să 
întreprindă acest din urmă gest. 

— Nu l-am mai văzut pe Ross sau pe altcineva din familie de la 
Crăciun. Demelza mi-a scris de două ori, dar nu mi-a spus nimic. 

— Păi, trebuia păstrat secretul față de unchiul meu care nu este 
de acord - şi care este bolnav şi pe moarte. Nu trebuia să ştie până 
când nu se întorcea Dwight acasă şi nu mergeam amândoi la el. Din 
pricina mea, din pricina dificultăţilor care au apărut, Dwight s-a 
înrolat în Marină. 

Caroline părea că şi-a pierdut suflul. 

Verity se duse spre o măsuță şi luă o carafă. Lichidul gâlgâi într- 
un pahar pe care Caroline îl luă cu o înclinare a capului, deşi nu bău 
din el. 

Verity spuse: 

— Ştiam că s-a înrolat în Marină. Însă nu şi motivul pentru care a 
făcut-o. 

— S-a îmbarcat chiar după Crăciun şi am primit două scrisori de 
la el. Este pe un vas din Flotila de Vest care patrulează în Canalul 
Mânecii, sub comanda lui Sir Edward Pellew. Pe o fregată sub 
comanda lui Sir Edward Pellew. 

Verity o privi fix. 

— Da? Oh... Adică a luat parte la această ultimă luptă? 

— Nu ştiu sigur. Dar cineva m-a vizitat în această dimineaţă. Mi-a 
spus de luptă. Mi-a spus că unul dintre vasele englezeşti a fost 
scufundat. Cunoaşteţi numele lui? 

— Cred... Stați puţin, am un ziar. Verity traversă încăperea şi 
scotoci printre câteva lucruri din lână. Ăsta e. Da, Travail. Îşi ridică 
privirea. A dispărut pe coasta franceză. Domnişoară Penvenen, nu 
cumva... 

Caroline se aşeză pe cel mai apropiat scaun, şi puţin brandy se 
vărsă pe covor. Verity veni în grabă spre ea şi o cuprinse cu brațul. 

— Ei bine, draga mea, spuse Caroline, te asigur că este foarte 
jenant pentru mine, pentru că nu te cunosc decât de cinci minute, 
dar mi s-a făcut rău. Ştii, nu cred că am fost menită să fiu soție de 
marinar. Verity, trebuie să ştii mai multe despre asta decât mine, 
cum ar trebui să te porți. 

— Bea asta! Numai puțin. O să-ţi facă bine. 

— Cu toate astea n-am fost niciodată una care leşină ca o fecioară 

neprihănită. Bătrâna mea dădacă nu încuraja acest lucru. „Tinerele 
domnişoare,” obişnuia să spună, „au datoria să fie puternice, nu să 
crească precum nişte narcise.” Aşa încât nu ştiu să fi leşinat până 
acum. 

— Acum încearcă să-ți revii. O să te simți curând mai bine. 

— Oh, mă simt mai bine. Cine sunt eu să mă plâng? Sunt alții 
care nu se simt bine. 

— Această navă a naufragiat, nu a fost scufundată de francezi. 
Totul a avut loc pe o furtună puternică. Probabil că au fost mulți 
supraviețuitori. 

Caroline rămase rezemată de spătarul scaunului un timp, 
respirând uşor. 


— Ştii, tot drumul până aici, îmi spuneam că neghiobul ăla de 
Unwin Trevaunance a făcut o greşeală! Când o să ajung acolo, o să 
descopăr că am fost înşelată de acest obicei enervant al Amiralității 
de a numi atât de multe nave cu nume asemănătoare. Nu o să fie 
exact aia. Nu o să fie Travail. O să aflu că este Turmoil sau Terror sau 
Trident. Tot drumul până aici mi-am tot spus... 

— Nu trebuie să fii atât de supărată, draga mea. Se poate întâmpla 
orice. S-ar putea să fie teafăr şi nevătămat. 

— Mi-am spus, trebuie să mă duc să o văd pe verişoara lui Ross. O 
să-i fac o vizită. Chiar nu am altă opțiune. Bineînţeles că m-aş fi 
putut duce chiar la Susan Pellew; ne-am cunoscut odată; sau la 
Mary Trefusis sau la unul dintre ceilalți oameni cu care m-am 
cunoscut cumva; dar mi s-a părut - am simțit că este mai firesc să o 
vizitez pe verişoara lui Ross pe care nu am cunoscut-o niciodată! 

— Şi a fost corect. Cât mi-aş dori ca Andrew să fi fost aici... Şi 
James, fiul lui Andrew, este pe mare. Dar trebuie să mă gândesc... 

— Şi în ziar nu se dă niciun amănunt? 

— Niciunul. Este reprodus un raport al căpitanului Pellew, care 
este încă pe mare. Despre Travail spune numai că a atins țărmul în... 
în Golful Audierne şi că Mermaid a scăpat ca prin urechile acului de 
naufragiu încercând să-l salveze. 

— Unde putem întreba... Există cineva care ar putea şti mai 
multe? 

— La asta mă gândesc. Cred că veştile au fost aduse de o goeletă 
militară. Datorită lui Andrew sunt bine cunoscută la Poşta navală. 
Ben Pender este de obicei acolo până la opt. Dacă ştie cineva ceva, el 

este acela. O să vin bineînţeles cu tine. Cred că am auzit-o pe 
doamna Stevens că s-a întors, aşa că pot să-l las pe micul Andrew cu 
ea. Te simţi în stare să mergi pe jos? 

— Oh, da. Oh, da. Picioarele mi se întăresc pe clipă ce trece. 

— Sunt cam patru sute de metri în josul străzii. Mă duc să-mi iau 
pelerina. Bineînţeles că rămâi aici peste noapte. 

— Nu cred că pot. Unchiul meu este bolnav. Când am auzit vestea 
m-am dus la el şi i-am spus ce aveam de gând să fac. Mă tem că asta 
l-a supărat, căci, deşi nu ştia mai mult decât i-am spus eu, probabil 
că dorința mea evidentă de a afla adevărul despre Dwight mi-a trădat 
sentimentele. Când voi afla ce noutăți sunt, pot să mă întorc călare. 

— Trei ore pe întuneric? Sunt prea mulți oameni care mor de 
foame peste tot. Trebuie să rămâi. O să-i spun doamnei Stevens să 
pregătească o odaie. 

Zece minute mai târziu porniră, croindu-şi drum pe pavaj şi prin 
noroi şi se strecurară printre oamenii care împânzeau strada îngustă. 
Prăvăliile erau încă deschise, cârciumile erau aglomerate, beţivii 
zăceau prin colțuri, copiii se jucau şi strigau, orbii şi ologii cerşeau, 
soldaţii bătrâni stăteau şi pălăvrăgeau, în grupuri de câte trei, 
marinarii cântau cântece porcoase, proprietarii stăteau în uşile 
deschise, câinii lătrau şi se băteau, iar pescăruşii țipau peste tot. Era 
o seară frumoasă şi caldă de aprilie, după ploaie. Dar pentru Caroline 
era un peisaj fără savoare, fără căldură şi fără lumină. Cei care se 
înghesuiau în jurul ei nu erau ființe umane, ci umbre cenuşii şi albe 
care o împiedicau să înainteze către un deznodământ inevitabil. 

La biroul de poştă, Ben Pender, un omuleț obosit cu o perucă 
demodată şi un costum maro de culoarea tutunului, vorbea cu un 
căpitan de vas poştal în uniformă albastră cu galoane, care se ridică 
îndată şi se aplecă peste mâna lui Verity. Verity îi prezentă pe cei doi 
lui Caroline şi le explică pentru ce veniseră aici. 

Căpitanul spuse: 

— Din păcate, doamnă, nu avem decât mesajul adus de goeletă, 
care a venit cu veşti proaspete şi a plecat cu următorul flux. Pellew şi 
navele lui sunt încă pe mare. Dar iată mesajul complet - atât cât 
este. Sir Edward Pellew relatează că a reperat la început cele două 
vase franceze, Héros şi Palmier, Héros având două punți cu 74 de 
tunuri, la ora 3 în după-amiaza zilei de joi pe o vreme închisă, cam la 
cincizeci de leghe sud-vest de Ushant. Vântul bătea puternic dinspre 
vest şi s-a pornit în urmărirea lor. La şase fără un sfert, Nymphe şi 
Travail au apărut şi ele cu navele franceze. 

Privi hârtia pe care i-o pusese în față Ben Pender şi îşi puse o 


pereche de ochelari. 

— Potrivit acestei relatări atunci a început o luptă în mişcare care 
a durat cam zece ore pe o furtună care s-a intensificat constant, mai 
întâi sub nişte nori întunecațţi şi ploaie, apoi sub averse în rafală la 
lumina lunii noi. În acest timp s-a angajat în luptă şi Mermaid, iar 
cele cinci vase au fost purtate spre coasta franceză. Când în 
semiîntuneric a început să se vadă peninsula Brest, Héros era 
distrusă, iar Palmier, Nymphe şi Travail suferiseră stricăciuni 
considerabile. Ambele vase franceze au incercat să pătrundă în 
estuarul Brest, dar starea lor deplorabilă le-a împiedicat să o facă. 
Palmier s-a lovit de o stâncă de lângă Isle de Sein şi s-a scufundat, 
iar Heros a fost purtată în Golful Audierne şi a eşuat pe uscat într-un 
loc cu valuri înalte. Nici Travail nu s-a putut împotrivi forței furtunii 
puternice şi a naufragiat aproape de Heros. Nymphe, deşi se găsea 
aproape de ape cu bancuri submarine, a reuşit să reziste, să se 
îndrepte spre Capul Penmarche şi să iasă în larg. Mermaid, care a 
suferit cele mai mici stricăciuni dintre cele cinci nave, a încercat să 
se apropie pentru a da ajutor vaselor naufragiate, dar a fost nevoită 
să se întoarcă pentru a se salva. Pierderile de pe Nymphe au fost 
şaisprezece morți şi cincizeci şi patru de răniți. Pe Mermaid au fost 
cinci morți şi treizeci şi patru de răniți. Căpitanul Harrington de pe 
Travail a fost ucis la începutul luptei. 

Căpitanul îşi dădu jos ochelarii. 

— Acesta este tot raportul, doamnă. 

Intră un funcţionar cu o lampă aprinsă pe care o puse alături de 
cea de pe birou. Acest lucru făcu posibilă vederea hărților, a 
desenelor cu nave, a facturilor galbene pentru mărfuri, a cântarelor, 
a călimării şi a penei de scris, a mobilelor de mahon, a balustradelor 
de alamă şi a podelei cu dale. 

Caroline spuse: 

— Aţi văzut personal pe cineva de pe goeletă? 

— Pe căpitan, cu care am schimbat câteva vorbe. Dar înţelegeţi, el 
nu a luat parte la lupte. El doar a adus veştile. 

— Aţi discutat vreun pic despre Travail? 

Căpitanul ezită. 

— Câteva cuvinte, doamnă. Dar din experiență proprie vă pot 
spune că supraviețuirea într-un naufragiu este în mare parte o 
chestiune de noroc sau de ghinion. Dacă fregata a eşuat pe o plajă, 
există şanse foarte mari ca un mare număr de oameni să fie salvați. 
Dar mă tem că probabil n-o să aflăm acest lucru prea curând, pentru 
că astfel de supraviețuitori, dacă există, vor cădea în mod sigur 

Luna mai sosi cu vânt şi ploi, şi aşa rămase. Demelzei i se părea 
că trecuseră ani de când nu mai avuseseră un mai idilic cu soare şi 
briză blândă, când toată peninsula ieşise să înoate în marea albastră 
şi calmă de vară, când florile înfloriseră nestânjenite, când simţeai 
căldura zilei în spinare oriunde te-ai fi dus. Anul trecut fusese la fel 
ca acum; ploaie şi vânt aproape tot timpul, cu o pauză de vreme 
mohorâtă şi rece pe la mijlocul lunii — atunci când ea se dusese la bal 
la Werry House. (O amintire oribilă, nu putea să se gândească la 
asta.) Cu un an înainte, în mai fusese petrecerea de la familia 
Trevaunance, la care toată lumea se aşteptase ca Unwin să-şi anunţe 
logodna cu Caroline Penvenen, dar el nu o făcuse. Atunci vremea 
fusese cenuşie şi rece tot timpul. 

Cu un an înainte de asta, Ross şi Francis hotărâseră să redeschidă 
mina Wheal Grace, iar Ross se întâlnise cu George Warleggan la 
hotelul Leul Roşu, şi avuseseră o dispută, iar Ross îl aruncase pe 
George peste balustradă. 

„lar ea era însărcinată şi aştepta să se nască Jeremy... Îşi 
amintea vânturile acelea şfichiuitoare, nesfârşite. 

Şi iată, era din nou gravidă, dar până în acel moment nu avusese 
nicio problemă să țină secret acest lucru pentru toată lumea, mai 
puțin pentru Ross. Şi acum erau destul de bogaţi ca să-şi poată 
permite cât de mult cărbune voiau pe foc. Iar biblioteca aceea veche 
şi întunecoasă, unde învățase să cânte câteva note la spinetă, avea să 
fie renovată. Şi fratele ei mai mic, Drake, avea să se ocupe de asta, 
căci era îndemânatic cu rindeaua şi fierăstrăul. lar Sam cobora în 
mină - nu ca miner plătit în parte, ci ca muncitor cu plată fixă. Nu 
era la fel de profitabil precum plata în parte, dar nu era nici aşa de 
mult o chestiune de şansă, şi îți asigura un venit, muncă stabilă 
pentru plată stabilă, îți puteai hrăni trupul şi aveai timp să te 
gândeşti şi la sufletul tău. 

Sam şi Drake, cărora li se oferise o odaie în casa bătrânei mătuşi 
Betsy Triggs, întrebaseră dacă ar putea să repare şi să stea la Reath 
Cottage, dincolo de deal, în căsuţa cu pereți de pământ pe care o 
construise Mark Daniel cu mâinile lui pentru frumoasa lui nevastă — 
înainte s-o omoare, câteva luni mai târziu, cu aceleaşi mâini. 
Acoperişul se prăbuşise demult, iar mare parte din căsuță, construită 


în aşa de mare grabă, nu rezistase probei vântului şi a vremii. 
Oamenii din Mellin şi Marasanvose nu se apropiau de locul acela 
după asfinţit: spuneau că în orice moment puteai să vezi fața mică şi 
delicată a lui Keren atârnând afară pe fereastră, cu limba umflată şi 
ochii injectați de sânge holbându-se. Dar cei din familia Carne erau 
făcuţi dintr-un material mai dur. După cum spunea Sam, nu li se 
putea întâmpla nimic rău sufletelor unor bărbaţi care fuseseră salvați 
din caznele diavolului prin iubirea imaculată a lui Hristos. 

Aşa încât în timpul lor liber băteau cu ciocanul, tăiau cu 
fierăstrăul, lipeau şi fălțuiau, iar materialele care rămâneau de la 
vechea bibliotecă erau adesea folositoare pentru Drake care le ducea 
la căsuţa lor. Demelzei nu i-a trecut prin cap că în spatele dorinței de 
a avea propria lor căsuță, oricât de dărăpănată, în loc să stea la 
mătuşa Betsy, se ascunde o altă intenție decât pe la începutul lui 
mai, când auzise că Sam spera să extindă încăperea mai mică de la 
Reath Cottage, şi că deja ținuse acolo o adunare restrânsă de 
rugăciune. 

Fără îndoială, Samuel considera că nu este timp de pierdut. În cele 
mai multe comitate, de-a lungul anilor, metodismul cunoscuse 
urcuşuri şi coborâşuri în popularitate şi entuziasm; şi acest lucru era 
adevărat mai ales în Cornwall unde firea oamenilor e mai 
schimbătoare, iar distanțele invariabil foarte mari de autoritatea 
luminată şi îndrumările fondatorilor. Însuşi marele Wesley, când era 
încă în viață, nu prea îndrăznise să-i lase pe cei convertiți din 
Cornwall singuri mai mult de un an o dată. Deşi în unele oraşe şi 
sate existau grupuri puternice şi devotate, care nu şovăiau niciodată 
în credința lor şi în rugăciune, în alte părți oamenii se mai lepădau 
de credinţă şi cădeau pradă păcatului, aşa cum de fapt se întâmplase 
în tot ţinutul dimprejur, până la St. Michael, într-o parte, şi St. Ann, 
în cealaltă parte. 

Lui Sam i se părea o privelişte tristă şi pustie. La Grambler era o 
casă mică de adunare care fusese ridicată prin subscripţie şi de 
minerii înşişi în prosperii ani şaizeci, dar cum mina se închisese şi 
oamenii se risipiseră, casa de rugăciune fusese uitată şi acum era în 
ruină. Mai erau unii care se țineau încă de vechea credință, fără însă 
să se adune laolaltă sau să-şi reînnoiască credința într-o rugăciune 
colectivă. 

Sam era întâmpinat cu resentimente pe alocuri, căci un venetic 
sosit tocmai de la Illuggan nu era mai breaz decât un străin; iar 
sentimentul general era că singurul mod în care un asemenea intrus 
putea fi tolerat era să fie văzut, dar nu auzit. Sam nu se mulțumea să 


tacă, şi avea de înfruntat priviri ostile; dar legătura lui cu familia 
Poldark l-a salvat de la necazuri mai mari. Aşa că micul nucleu de 
credincioşi convertiți care în toți anii de nepăsare nu căzuseră în 
păcat cu totul începură să se adune în fiecare duminică seara la 
Reath Cottage. Duminica dimineață sau după-amiază, Sam îi ducea 
la biserică, cum se cuvine. 

Erau patru biserici la distanță mică una de alta. St. Sawle, din 
Grambler-with-Sawle, era cea mai apropiată, apoi venea St. Minver, 
la Marasanvose. Ceva mai încolo erau St. Ann, în St. Ann, şi St. Paul 
pe drumul spre St. Michael. Dar la furtuna aia teribilă din mai '88 
acoperişul de la St. Paul se prăbuşise, şi nimeni nu avusese bani să-l 
repare, aşa că fuseseră suspendate pe termen nelimitat slujbele 
acolo. Vicarul de la St. Ann locuia la Londra şi nu vizitase încă 
niciodată biserica, aşa încât acolo slujbele se țineau doar rareori, 
când se găsea vreun înlocuitor. Enoriaşii care voiau să se 
căsătorească puteau doar foarte rar să anunţe public evenimentul în 
biserică, aşa că trebuia să-şi permită să-şi cumpere autorizația sau 
să se descurce fără binecuvântarea bisericii, iar părinții trebuiau să- 
şi ducă pruncii la St. Sawle pentru botez. 

De St. Sawle, din Grambler-with-Sawle, cu acoperişurile ei sparte, 
cu turla înclinată şi cimitirul supraaglomerat, avea grijă reverendul 
Clarence Odgers, un cleric care primea 40 de lire pe an de la titularul 
parohiei, care locuia la Penzance. Odgers, care avea soţie şi o liotă de 
copii de întreținut, îşi uşura existența cultivând legume şi fructe. 
Biserica era neglijată, dar avea un număr acceptabil de enoriaşi, un 
cor mai degrabă zgomotos decât melodios şi era, bineînțeles, 
patronată de cei de la Trenwith House. 

Casa cea mai apropiată de St. Minver, din Marasanvose, era Werry 
House, dar familia Bodrugan se ducea la biserică numai de două ori 
pe an, iar vicarul, domnul Faber, mai avea o biserică în apropiere de 
Ladock, şi era amator de vânătoarea de vulpi. St. Minver era o 
biserică mică, şi prima oară când Sam şi Drake au fost acolo, nu 
erau decât cinci enoriaşi înăuntru. Din ăştia, doi erau bărbaţi care 
vorbiseră tot timpul slujbei despre preţul grâului; din cele trei femei, 
două reparau nişte cămăşi, iar a treia, care era îngrijitoarea, dormea. 
După slujbă trebuia să aibă loc un botez, iar îngrijitoarea uitase să 
aducă apă pentru cristelniță, aşa că vicarul scuipase în palmă şi, în 
numele Domnului, îl miruise pe prunc cu scuipatul lui. Sam şi Drake 
ijeşiseră la timp ca să-l vadă urcându-se pe iapa lui mare şi bătrână 
şi pornind la trap în jos pe poteca pietruită. 

Aşa încât, atunci când micul nucleu de metodişti îl acceptă drept 


lider, Sam îi duse la biserica din Sawle, cea mai bună dintre cele 
patru. În plus, Drake se părea că voia să meargă dintotdeauna acolo. 

Timp de două săptămâni cei doi frați scotociseră după o bârnă 
nouă de mijloc care să sprijine acoperişul reparat şi să susțină 
greutatea suplimentară a ardeziei care înlocuise chirpiciul. Poate că 
stâlpul ăla fragil de susținere de la acoperişul minei care fusese 
folosit ca bârnă centrală n-o să se mai îndoaie; dar nu puteai fi sigur, 
şi uneori scotea un scârțâit lugubru. 

În ultima săptămână din mai Pally Rogers îi spuse lui Sam că la 
St. Ann apa adusese la mal o bucată bună de lemn de vapor care 
fusese luată de una dintre bărcile de pescuit din zonă. Aşa că, cu 
prima ocazie când Drake avea câteva ore libere şi Sam îşi terminase 
tura, se duseră s-o vadă. Nu era un catarg, ci o grindă transversală: 
de vreo cinci metri şi jumătate lungime, şi cu un profil pătrat cu 
latura de aproape treizeci de centimetri. Era cu vreun metru şi ceva 
prea lungă ca s-o folosească în căsuţa lor, dar altminteri era perfectă. 
Pescarii cereau şapte şilingi pentru ea. După ce se tocmiră o vreme, 
se înțeleseră la cinci. 

Pentru încă doi şilingi, spuseră pescarii, o duceau cu barca şi o 
lăsau pe plajă la Hendrawna. Fraţii refuzară politicos. Lăsară gaj trei 
şilingi şi spuseră că vor veni după ea a doua zi, care era ultima zi din 
lună şi sâmbătă. Sam era în schimbul de noapte, iar Drake reuşi să 
termine la ora trei după-masă, aşa că ajunseră la St. Ann mult 
înainte de ora cinci. Într-o jumătate de oră plătiseră diferența şi 
porniseră înapoi. 

Vremea se mai potolise în sfârşit săptămâna asta, şi soarele era 
fierbinte când urcau dealul întins ca să iasă din sat. Bârna aceea 
mare nu se uscase complet încă, şi curând deveni parcă de plumb. 
Avea să fie un drum lung şi dificil. După ce parcurseseră mai bine de 
un kilometru şi jumătate, Drake, care nu era încă la fel de puternic 
precum fratele lui, începu să regrete că nu plătiseră cei doi şilingi în 
plus pentru ca grinda să le fie „livrată”. Aveau toată noaptea la 
dispoziție ca s-o ducă acasă, dar problema era că, dacă se opreau să 
se odihnească, era greu să ridice iar grinda pe umeri. Nu se puteau 
opri decât unde era vreun zid la îndemână sau ceva de care să 
proptească grinda, cam pe la înălțimea taliei. 

Acum se aflau exact pe aceeaşi potecă pe care o apucaseră de la 
Illuggan şi în martie, şi curând ajunseră la răspântia unde atunci 
încercaseră să traverseze nişte câmpuri, dar fuseseră întorşi din 
drum cu vorbe urâte de către paznicii de vânătoare ai familiei 
Warleggan. De atunci nu mai încercaseră să traverseze câmpurile 


acelea, dar amândoi îşi dădeau foarte bine seama din experienţe 
recente că drumul peste câmpuri şi prin cele două pădurici de 
dincolo de ele le scurta călătoria cu cel puțin un kilometru şi 
jumătate. Se opriră un minut. Nu se vedea nimeni în zare. Nu se 
vedea nici Trenwith House, nici vreo altă clădire de pe domeniu. Pe 
câmpul următor era un fel de şopron. 

— Eu zic să ne încercăm norocul, spuse Drake. Nu au cum să fie 
peste tot, tot timpul. Aşa că traversară câmpul, care era păşune, dar 
nici măcar vite nu se zăreau în seara aceea. 

Pe al doilea câmp era semănat orz, iar vechiul drum folosit de 
oameni trecea prin mijlocul lui, către pădurea de pe partea cealaltă. 
Orzul fusese semănat ca să nu se bage de seamă vechea potecă, dar 
în general nu crescuse des peste ea, ca şi când nici măcar aratul nu 
distrusese urmele anilor. Trecură prin mijloc, aşteptându-se în 
fiecare clipă să audă strigătele furioase, ba chiar şi împuşcături. 

Nu se întâmplă nimic. Trecură peste pârleazul stricat şi intrară în 
pădure. 

De aici trebuia să fie mai uşor. Nu erau siguri cât mai aveau de 
mers pe teren privat, dar ştiau că drumul ieşea din pădure la primele 
căsuțe din satul Grambler, şi nu putea fi departe. Toată pădurea în 
care tocmai intrară, care se întindea poate pe vreo două mii de metri, 
era azurie, plină de clopoței. Frunzele tinere de ulm şi sicomor 
irupeau într-un verde pal strălucitor prin care pătrundeau razele 
oblice ale soarelui, împestrițând pământul. Pe la jumătatea drumului 
era un luminiş unde căzuse de curând un copac, şi mai creşteau 
doar câteva mlădițe înmugurite. Ca nişte omizi, vârfurile ferigilor 
străpungeau covorul de clopoței. Copacul căzut şi un vechi zid de 
piatră ar fi fost un loc potrivit de proptit grinda. 

— Hai să ne oprim un pic, spuse Drake. Aproape că mă omoară 
umăru. 

— Nu mai e mult, spuse Sam. O să fie mai uşor când o să ieşim de 
aici. Dar lăsă grinda jos, dădu deoparte pânza de sac de pe umăr şi 
începu să şi-l maseze. 

Asudând mulțumiți, se lăsară câteva minute pe vine. Lângă ei veni 
un sturz-cântător, ţinându-se în echilibru cu coada lui ca un evantai, 
apoi ciripi sperios şi zbură. Un animăluţ, probabil vreo veveriță, se 
mişcă prin tufişuri, dar fără să se arate. Deasupra, cerul era limpede 
şi strălucitor, de parcă n-ar mai fi văzut soarele niciodată. 

— Pfui! N-am niciun chef să mă mai mişc, spuse Drake. Zic că 
lemnul ăsta adus de mare o să facă toţi banii când o să ajungem cu 
el acasă. 


— 46 — 


— Şşt! spuse Sam. E cineva pe aici. 

Ascultară. La început nu se auzi niciun sunet, apoi, foarte 
aproape, se auzi cineva vorbind. Cei doi tineri se ascunseră iute. În 
tăcerea care urmă, o mierlă începu să cânte, iar trilul ei limpede nu 
ținea seama de nimic altceva decât de seara de vară. Apoi, când se 
auzi tot mai clar zgomotul unui foşnet şi pocnetul unui toc de 
încălțări pe piatră, zbură şi ea fâlfâind din aripi. 

În luminiş apărură două persoane. Un băiat blond de vreo zece- 
unsprezece ani şi o fată înaltă şi brunetă, într-o rochie albastră 
simplă, cu un şal de muselină şi o pălărie de paie în mână. În 
cealaltă ducea un buchet de clopoței. 

— O, zise băiatul cu glas limpede. Cineva a tăiat un copac. Nu, a 
căzut. Oare ei ştiu?... Dar ce-o fi cu bucata aia ciudată de lemn? 

Fata scotoci în buzunarul fustei şi scoase o pereche de ochelari cu 
rame de sârmă pe care şi-i puse ca să se uite la grindă: 

— Pare să fie o bucată dintr-un şopron... sau dintr-un vapor. 
Probabil că a adus-o cineva aici. Ba chiar de curând, fiindcă toți 
clopoţeii au fost călcați în picioare. 

Se răsuci şi scrută împrejurimile. Drake făcu o mişcare, vrând să 
se arate, dar Sam îl prinse de braț. Numai că răul fusese deja făcut. 
Ochii ageri ai băiatului zăriseră galbenul de la legătoarea lui Sam. 

— Cine e acolo? Cine eşti? leşi la lumină! Arată-te! 

Deşi vorbea pe un ton poruncitor, băiatul era temător şi, în timp 
ce vorbea, făcu un pas înapoi. 

leşiră încet, scuturându-şi hainele de crenguţe rupte şi ferigi, 
ştergându-şi mâinile de părţile laterale ale pantalonilor. 

— Ziua bună, spuse Drake, cât se poate de politicos într-o situație 
de criză. Iertare dacă v-am speriat! Am vrut doar să ne odihnim o 
vreme şi n-am avut nicio intenție să deranjăm pe cineva. 

— Cine sunteți? întrebă băiatul. Aceasta este o proprietate privată. 
Sunteţi oamenii unchiului meu? 

— Nu, dom'le, spuse Drake. Asta dacă vă gândiţi la domnul 
Warleggan. Nu, dom'le. Noi tocmai căram bucata asta de lemn de la 
St. Ann până la Mellin. Sunt aproape zece kilometri şi ne-am gândit 
să lăsăm niţel jos povara, că grinda-i tare grea. Sper că n-am făcut 
nimic rău. 

—  Încălcaţi o proprietate, spuse băiatul. Acesta este pământul 
nostru. Ştiţi care sunt pedepsele pentru încălcarea proprietății? 

Fata îşi puse mâna pe brațul băiatului care însă şi-l scutură. 

— Iertare, dom'le, dar noi am crezut că e drumul comunal. Am 
văzut pârleazul, şi acu’ mulți ani, când am venit tot pe aici, nu ne-a 


oprit nimic şi nimeni. Drake îşi întoarse chipul deschis şi zâmbitor 
către fată. Nu am vrut să facem nimic rău, doamnă. Poate o să aveți 
amabilitatea să-i explicați tânărului domn Warleggan că nici prin cap 
nu ne-a trecut să încălcăm vreo proprietate... 

— Nu mă numesc Warleggan, spuse băiatul. 

— Iertare încă o dată. Noi credeam că este proprietatea familiei 
Warleggan... 

— Aceasta este proprietatea familiei Poldark, şi numele meu este 
Poldark, spuse băiatul. Însă este adevărat că până anul trecut sătenii 
aveau voie să treacă pe aici, deşi nu a fost niciodată dreptul lor. A 
fost aşa doar pentru că familia mea a fost îngăduitoare multă vreme 
în astfel de treburi. 

— Domnule Poldark, spuse Drake. Dacă numele domniei voastre 
este Poldark, atunci poate că o să găsiți nimerit să treceţi cu vederea 
greşeala asta, fiindcă noi suntem rude cu căpitanul Ross Poldark 
care, n-ar fi greşit să presupunem, ar putea fi rudă cu domnia 
voastră. 

Băiatul se uită la hainele lor de muncitori. Avea o culoare vie şi 
proaspătă în obraji şi o aroganță firească în atitudine moştenită de la 
tatăl lui. Era înalt pentru vârsta lui şi cam durduliu; un băiat arătos, 
dar cu un aer neliniştit. 

— Rude cu unchiul meu, căpitanul Ross Poldark? Ce fel de rude? 

— Soția domnului căpitan Poldark, conița Demelza, este sora 
noastră. 

Afirmația îi depăşea cunoştinţele, aşa că Geoffrey Charles nu 
putea să nege, dar avea un aer sceptic: 

— De unde sunteți? 

— Iluggan. 

— Asta e departe, nu-i aşa? 

— Vreo douăzeci de kilometri poate. Dar acum nu mai stăm acolo. 
Locuim la Nampara. Adică la Reath, chiar peste deal de Nampara. Eu 
muncesc în casă pentru domnul căpitan Poldark, tâmplărie şi din 
astea. Fratele meu Sam coboară în mină. 

Băiatul ridică din umeri: 

— Mon Dieu. C'est incroyable. 

— Poftim? 

— Deci poate că unchiul meu v-a trimis după grinda asta? 

Drake ezită, dar Sam, care până atunci îl lăsase pe fratele lui mai 
mic şi mai simpatic să vorbească, interveni ca să îndepărteze ispita 
uşoară. 

— Îmi pare rău, dar nu. Unchiul domniei tale n-a ştiut nimic 

despre asta. Dar vedeţi, cu ajutorul lui Dumnezeu şi spre gloria Lui, 
am refăcut o căsuță veche. Muncim la ea de două luni, poate mai 
mult, şi voiam o grindă lungă, de vreo patru-cinci metri ca să susțină 
acoperişul. Asta a fost adusă de apă la mal la St. Ann şi am 
cumpărat-o şi acum o duceam acasă. 

— lertată să-mi fie întrebarea, domniță, spuse Drake. Dar nu v-am 
văzut la biserică la Grambler în mai toate duminicile? 

Ea îşi scosese din nou ochelarii şi-l privi rece cu ochii ei blânzi şi 
miopi: 

— E posibil. 

Numai că Drake, oricât de respectuos, era greu de vexat: 

— Fără supărare, domniță. Absolut deloc. 

Ea înclină uşor capul. 

— În banca a doua din față, spuse el, pe partea dreaptă. Aveţi o 
carte de imnuri cum nu s-a mai văzut de frumoasă, cu o cruce aurită 
pe ea şi pagini cu margini aurii. 

Fata puse jos buchetul de clopoței: 

— Geoffrey Charles, în vremurile vechi era lucru obişnuit să treci 
prin această pădure... 

Dar Geoffrey Charles se uita la grindă: 

— Este de la un vapor, nu-i aşa? Uite, vedeţi, aici este o gaură, 
prin care probabil trecea o bară de metal. Iar colțul a fost tăiat şi 
cizelat. Numai că toate astea vor slăbi rezistența grinzii, nu? 

— Ne-am gândit să tăiem capătul ăla, spuse Drake. Nouă nu ne 
trebuie decât vreo patru metri, iar asta are peste cinci. 

— Păi şi de ce nu ați retezat-o cu ferăstrăul înainte să plecaţi din 
St. Ann? V-ar fi fost mult mai uşor de cărat. Băiatul chicoti de 
propria-i istețime. 

— Da, numai că poate o să găsim întrebuințare pentru bucata 
tăiată. Lemnul bun de stejar e greu de găsit. Când ai plătit pentru 
tot, nu prea vrei să iei doar o parte. 

Este foarte greu? Băiatul îşi băgă umărul sub capătul care era 
proptit de copacul căzut şi ridică. Se înroşi la față. Mon Dieu, vous 
avez raison... 

— Geoffrey! spuse fata făcând un pas înainte. Ai să te loveşti! 

— Ba nu! spuse Geoffrey, lăsând capătul jos din nou. Dar e greu 
ca plumbul! L-aţi cărat deja mai bine de trei kilometri? Încearcă, 
Morwenna, încearcă numai! 

Morwenna spuse calm: 

— Dincolo de pădurea aceasta, nu mai sunt de trecut decât două 
câmpuri până ajungi din nou la drumul public. O să vedeți că poteca 


veche este încă marcată. Dar după ce plecaţi, nu mai zăboviți pe 
drum. 

— Vă mulțumim mult, domniță, spuse Sam. Vă suntem datori 
pentru asta. 

Privirea ochilor ei negri şi severi trecu peste cei doi tineri: 

— Cred că pe câmpul cel mai îndepărtat, acum probabil că sunt 
doi oameni care mulg vacile. Dacă ați aştepta o jumătate de oră, cred 
că vor fi plecați, iar riscul de a fi opriți ar fi mai mic. 

— Vă mulțumim, domniță. Sunteţi prea binevoitoare. Vă suntem 
de două ori îndatorați. 

— Dar înainte să plecăm, să vedem cum o ridicați! strigă Geoffrey 
Charles. Nu pot să-mi închipui cum o s-o duceți încă aproape cinci 
kilometri! 

Cei doi frați schimbară priviri între ei. 

— Ei, o facem, spuse Sam. 

Şi aşa, urmăriţi de tânăra femeie şi de băiat, ridicară grinda pe 
umeri. Geoffrey Charles dădu din cap aprobator. După aceea, cei doi 
lăsară iar povara jos. 

Ostilitatea de mai-nainte îi dispăruse, şi Geoffrey Charles voia să 
mai stea, dar Morwenna îl luă de braț: 

— Hai, mama ta o să se întrebe ce ni s-a întâmplat. O să întârziem 
la cină. 

Surâzător, Drake ridică clopoțeii şi-i puse fetei în brațe. Geoffrey 
Charles spuse: 

— Nu l-am văzut de ceva vreme pe unchiul Ross. Vă rog să-l 
salutați din partea mea. 

Amândoi frații se înclinară, apoi rămaseră să-i privească pe 
Geoffrey Charles şi pe guvernanta lui întorcându-se pe acelaşi drum 
printre copaci pe care veniseră. 

Morwenna Chynoweth spuse: 

— Geoffrey Charles, cred că ar fi înțelept să nu spunem nimic 
despre întâlnirea cu cei doi tineri. 

— Dar de ce? Nu făceau nimic rău. 

— Unchiul tău George este foarte sever în ce priveşte încălcarea 
proprietății. Nu am vrea să-i băgăm în vreun necaz. 

— De acord. Chicoti. Dar ce puternici sunt! Într-o bună zi, când 
voi fi mare, sper să fiu şi eu la fel de puternic. 

— O să fii. Dacă mănânci tot şi te duci la culcare devreme. 

— Of, povestea asta veche! Ştii, Wenna, mă întreb dacă era vreo 
vorbă adevărată în toată povestea lor cum că sunt rude cu unchiul 
Ross. Mama mi-a spus că mătuşa Demelza provine dintr-o familie 


umilă, dar nu mi-am dat seama că e atât de umilă. E foarte posibil să 
fi născocit povestea ca să ne trezească simpatia. 

— l-am văzut la biserică, spuse Morwenna. Îmi amintesc că i-am 
văzut; dar căpitanul Poldark vine aşa de rar că nu am cum să ştiu 
dacă erau în banca lui. Cred că stăteau în spate. 

— Cel mai tânăr e nostim, nu? Aşa un zâmbet vesel. Mă întreb 
cum îi cheamă. Într-o zi trebuie s-o întreb pe mama despre mătuşa 
Demelza. 

— Dacă o vei întreba pe mama ta despre ei, cu siguranță va 
descoperi secretul nostru. 

— Da... Da, nu ştiu să țin un secret, nu-i aşa? Aşa că mai amân 
câteva zile... Sau de ce nu întrebi tu? Tu eşti mult mai deşteaptă 
decât mine! 

Ajunseseră deja la capătul câmpului următor şi la poarta care 
ducea în grădina de la Trenwith. Printre copacii din jur se vedeau 
coşurile şi frontoanele casei. Morwenna ridica zăvorul porții când 
auziră paşi în urma lor. Era Drake, în mijlocul câmpului, alergând şi 
sărind prin iarbă şi printre pietre încercând să-i întreacă. 

Îi ajunse, zâmbind şi trăgându-şi sufletul. În mâini avea un buchet 
mare de clopoței, mult mai mare decât cel pe care-l ducea Morwenna. 
I-l dădu fetei. 

— În tot timpul pe care l-aţi pierdut vorbind cu noi, ați fi putut 
culege mult mai mulți, aşa că am cules eu mai mulți. Mulţumesc, şi 
seară bună. 

Rămaseră privindu-l cum aleargă înapoi. Morwenna privi în jur ca 
să vadă dacă era cineva prin preajmă care ar fi putut să-l observe. 
Printre clopoței erau şi floarea cucului roz şi colțişori albi. Dacă te 
sândeai la viteza cu care fusese făcut, era un buchet drăguţ. Din 
privirea lui, Morwenna ştiu că se voia un buchet. Îi displăcea 
impertinența, venind din partea unuia de condiţia lui. Numai că el se 
întorsese înapoi în pădure alergând şi sărind. 


Capitolul 5 


Ross se duse să o vadă pe Caroline Penvenen în marțea de după 
Rusalii, pe 10 iunie. Avea de făcut cumpărături şi nişte afaceri în 
Truro şi-i sugeră Demelzei să vină cu el până la Killewarren, să 
petreacă vreo câteva ore cu Caroline, apoi să se întoarcă fără grabă 
acasă. Demelza refuză. 

— În primul rând mă simt rău. N-o să dureze mult, dacă-mi 

amintesc eu bine din celelalte vizite; dar acum mă simt rău, şi n-o să- 
mi fie mai bine dacă o să călăresc în spatele tău. În plus, ar trebui să 
împrumut un ponei de mină. 

Când ajunse la Killewarren şi fu condus în salon, Caroline îl 
aştepta deja, iar el explică absența Demelzei, deşi nu aminti şi 
motivul stării ei proaste. (Era una dintre puţinele ciudățenii şocante 
din firea Demelzei, se gândi el, dorința de a-şi ascunde întotdeauna 
sarcinile de ceilalți până în ultimul moment posibil.) 

Caroline spuse: 

— Dar chiar şi tu... Nu era nevoie... 

— Ba era. Presupun că nu ai veşti noi? 

— Am scris de două ori la Amiralitate, dar îmi spun că încă nu au 
niciun fel de informații. 

— Informaţii despre Dwight sau despre Travail? 

— Presupun că despre Travail. Uite ultima scrisoare! Una dintre 
umilințele meschine pe care le îndur în această chestiune este că nu 
am niciun statut oficial. Nu sunt soția lui, nici sora lui, nici 
verişoara, nici boul sau măgarul lui, nimic din ce e al lui. Încă evit să 
le spun oamenilor despre logodna noastră, pentru că s-ar putea să 
ajungă atât de uşor la unchiul Ray. 

Ross reflectă cât de trasă la față şi de palidă părea în rochia ei 
neagră lungă: floarea-soarelui cea înaltă şi strălucitoare pălise brusc. 

— Mănânci vreun pic, Caroline? 

Ea ridică privirea: 

— Nu am voie să am niciun secret? 

— Şi acum, că vânătoarea s-a terminat, mai schimbi şi tu 
compania sau decorul? leşi în oraş? 

— Cea mai bună tovărăşie din lume este calul meu. 

— Nu vii călare la noi. 

— Nu-mi place să fiu departe de casă mai mult de două-trei ore. 

— Draga mea, ştiu că e uşor să dai sfaturi, dar chiar dacă cel mai 
rău lucru se adevereşte, trebuie să te gândeşti la viața ta. 

— De ce? 

Ross se ridică de pe scaunul pe care abia se aşezase şi puse 
scrisoarea pe birou: 

— Oh, sunt ultima persoană care să te mustre, fiindcă şi eu am un 
temperament cam melancolic. Demelza este cea care ar trebui să dea 
sfaturi: indiferent de situaţie, cred că ea ar găsi zece motive serioase 
ca să trăiască şi să aprecieze viața ei. Dar chiar şi eu ar trebui să te 
îndemn... Se opri. 

— Da, Ross, spuse ea surâzând dulce. Chiar şi tu ar trebui să mă 

îndemni... să fac ce? 

— Să nu deznădăjduieşti. 

Ea ridică din umeri: 

— Sigur că eu dramatizez situația. E o meteahnă veche de-a mea. 
Dar precis tu înţelegi că pentru cineva cu firea mea aşteptarea şi 
inacțiunea înseamnă o oarecare încercare. Doctorul acesta este un 
prost, dar dacă interpretez semnele exact, unchiul Ray nu mai poate 
trăi prea multe săptămâni. Aşadar sunt obligată de o oarecare 
legătură de sânge să nu-l las să moară fără a avea în preajmă măcar 
un chip prietenos. Aşadar nu pot să mă duc la Plymouth sau la 
Londra, sau oriunde se duce cineva ca să fac presiuni pentru a afla 
veşti despre Dwight... 

— La ce ţi-ar folosi? Dacă cei de la Amiralitate nu ştiu, cine ar 
putea să ştie? Numai francezii. Iar în cazul ofițerilor se obişnuieşte — 
se obişnuia — să se facă schimbul de prizonieri destul de repede. În 
mod sigur numele lor ar trebui să fie cunoscute în curând. Dar acum 
revoluția a scăpat atât de mult de sub control... 

— Mercury scrie că Danton e mort. 

— O, da, acum vreo lună. Măcar el a fost un om mare. Acum au 
mai rămas doar şobolanii. 

— Mai scrie că Saint-Just şi Robespierre sunt acum liderii 
supremi. 

— Nimeni nu e lider suprem mai mult de o zi. Se pare că greşeala 
în orice revoluţie este că invariabil lucrurile degenerează. Victoria 
este întotdeauna pentru extremişti. Există întotdeauna cineva care va 
spune că partidul la putere nu este suficient de zelos şi de loial. 

— Trebuie să existe, undeva, un sfârşit. 

— Trebuie să ia sfârşit într-o formă oarecare de oligarhie, dar 
oamenii aceştia nu sunt suficient de puternici. Cine controlează 
armata va controla în final şi Franța. 

Ross era în picioare şi se uita pe fereastră la ziua aceea minunată, 
iar privirea lui era concentrată asupra unor lucruri nevăzute. Aşa 
cum îşi lăsase părul să crească acum, abia se mai vedea vechea 
cicatrice. Îl urmări în tăcere. Uneori se gândea că are mai multă 
înțelegere, un sentiment de amiciție mai puternic față de el decât față 
de Dwight, pe care îl iubea până la uitarea de sine. Ross era 
încăpățânat, ca şi ea, nonconformist, aproape rebel, încrezător în 
propriile judecăţi chiar şi când părerile lui erau contrare faptelor 
evidente, un bărbat care riposta întotdeauna în fața infamiilor sorții 
care îl şi iritau. 

— Şi între timp? 


— Între timp, ghilotina funcţionează zi şi noapte. Cu o săptămână 
în urmă, un duce şi doi mareşali ai Franţei, toți peste optzeci de ani; 
Malesherbes, avocatul, împreună cu soţia, fratele, copiii şi nepoții lui; 
un grup de călugărițe, legate laolaltă şi aruncate în căruțe; sora 
regelui, Elizabeth; fete care cântaseră un cântec insolent; băieți, 
pentru că erau fiii taților lor. Acum omoară mai multe femei şi copii 
fiindcă nu au mai rămas destui bărbați. 

Caroline se ridică, se duse la bufet şi îşi tumă un pahar de 
brandy. 

— Şi tu îmi spui să sper că Dwight va rămâne în viață. Ce şanse ar 
avea într-un asemenea haos, chiar dacă ar reuşi să ajungă la țărm? 

— O, e o mare diferență. Un inamic - chiar şi un englez - n-ar fi 
niciodată nici pe jumătate la fel de urât ca unul de-al lor, cu sânge 
aristocratic sau cu altă părere despre forma de guvernământ. lar 
aceste — aceste excese revoluționare - afectează în principal Parisul şi 
oraşele mai mari din Franța. Nu cred că tratamentul primit de un 
ofițer englez naufragiat pe coasta bretonă ar fi semnificativ diferit față 
de cel acordat unui ofițer francez naufragiat în Cornwall. 

Ea îşi sorbi băutura, privindu-l peste buza paharului. 

— O, să nu-ţi treacă cumva prin cap că m-am apucat de băut. 
Dacă o să caut ceva ca să-mi înec neliniştea de acum, n-o să fie 
băutura. 

— Nu mă gândeam la asta. 

— Tot mai crezi că războiul o să fie lung? 

— Păi... oamenii au tendința să subestimeze efectul asupra unui 
general francez al faptului de a şti că pentru el retragerea înseamnă 
ghilotina. 

— Ross, tu ştii mai multe decât pot eu să spicuiesc citind gazetele. 

Ochii lui erau întredeschişi; apoi ridică privirea şi zâmbi: 

— După cum ştii şi tu, am legături cu oameni care fac 
contrabandă. Acum, că am ajuns la prosperitate, eu, personal, nu 
mai iau parte deloc la aşa ceva -— e surprinzător cât de respectabil 
ajungi când ai bani în pungă —, dar vechii mei tovarăşi sunt încă 
activi. Uneori vorbesc cu ei. Aduc cu ei veşti... 

— E cumva posibil să aibă veşti despre naufragiul acestui vapor 
înaintea oricui? 

Întrebarea îl surprinse; în mod stupid, nu-i trecuse prin cap că 
gândurile ei aveau să ducă aici. 

— Roscoff şi celelalte porturi bretone se află la o oarecare distanță 
de locul unde acest... unde a eşuat Travail. Habar nu am care sunt 
distanţele acolo, dar voi întreba. Vreo doi sau trei dintre cei pe care-i 

cunosc vorbesc o franceză acceptabilă. Dacă există vreo speranță de 
a găsi ceva important, mă voi duce chiar eu acolo. 

Ea puse jos paharul şi îşi umezi buzele. Alcoolul îi readucea 
culoarea în obraji: 

— Nu este nevoie să te expui pericolului, dar mă gândeam... 

— Un pericol destul de mic. Dar mai întâi voi afla când va avea loc 
următoarea cursă şi voi ruga pe cineva să facă nişte investigații. Nu 
are rost să aşteptăm un vapor de la St. Ann dacă nu pleacă vreunul 
în curând. Am prieteni şi la Looe. 

— Încearcă cu amândouă, spuse Caroline. 


Ross urma să rămână peste noapte la familia Pascoe şi trebuia să 
ia masa cu Harris Pascoe la ora trei. Îl găsi pe vechiul lui prieten într- 
o dispoziție foarte bună. Trecând prin bancă, unde cei doi funcționari 
erau ocupați cu clienţii, se duseră în sufrageria din spate şi mâncară 
singuri. 

Harris spuse: 

— Ross, o să fii încântat de veştile despre război. Sau poate le-ai 
auzit deja în oraş? 

— Nu, nu m-am întâlnit decât cu Barbary, care era foarte 
preocupat în legătură cu siguranța unuia dintre vasele lui cu 
cherestea aflat în mare întârziere, şi poate că era prea îngrijorat ca să 
le dea atenţie. 

— Nu ar trebui să fie, fiindcă îl privesc direct. Howe a câştigat o 
victorie r-răsunătoare lângă Ushant. A capturat flota franceză 
condusă de amiralul - nu-mi amintesc numele lui — flota franceză 
fiind mai mare —, şi într-o bătălie de o zi a făcut-o bucăţi! Şapte nave 
mari franceze de război distruse sau capturate, numeroase grav 
avariate, şi toate puse pe fugă! Este una dintre cele mai mari victorii 
din istorie, şi ar trebui să îngenuncheze acest regim detestabil. Acum 
blocada va fi completă! 

Băură pentru victorie şi mâncară tocătură din carne de oaie şi 
gâscă friptă, urmate de căpşune cu un vin bun franțuzesc şi un porto 
tânăr. Ross îl întrebă pe Harris dacă fiica lui este plecată. 

— Nu-i plecată, ci stă cu mătuşa ei o zi sau două. Ai auzit şi vestea 
asta bună? 

— Nu, care? 

— S-a logodit şi urmează să se mărite cu v-vărul tău St. John 
Peter. Mă întreb cum de nu ai auzit. Deşi, de fapt, logodna a fost 


făcută publică abia la începutul acestei luni. Plănuim nunta în 
octombrie. Este un moment foarte fericit pentru Joan - şi pentru 
mine, deşi o să-mi fie foarte dor de ea. Dar a venit vremea să am 
nepoți şi, deşi fiilor mei nici nu le-au dat tuleiele, Joan are douăzeci 
şi nouă de ani. Harris mestecă gânditor şi îşi scoase un oscior din 
gură. Crezusem, mă temusem... Îți aminteşti ataşamentul ei față de 
tânărul doctor Enys. Nu s-a întâmplat nimic până la urmă - cred că 
a-acum este pe mare — dar mă temusem că, dacă i se devotase, vezi 
Doamne, lui cu totul, ar fi putut să rateze definitiv orice altă 
căsătorie. Nu-şi schimbă uşor sentimentele. Sigur că-l cunoştea pe 
St. John - ca şi mine — de mulți ani; dar nicio clipă nu mi-a trecut 
prin minte, cum probabil că nici ei nu i-a trecut, că ar putea lua 
naştere o afecțiune. Sunt fericit şi pentru că prin această căsătorie 
familiile Pascoe şi Poldark vor fi mai apropiate. Este un final foarte 
fericit. 

Ross mormăi nişte felicitări. Poate că Harris Pascoe detectase o 
oarecare rezervă în urările oaspetelui său, fiindcă spuse: 

— Oh, ştiu că St. John Peter nu a fost cel mai sârguincios şi mai 
studios tânăr. Dar nu e un caz neobişnuit atunci când cineva 
moşteneşte o mică moşie foarte de tânăr... Bancherul se opri, căci 
simţea că ar putea fi o chestiune delicată. 

— Este o situaţie foarte obişnuită, spuse Ross. Moşteneşti tradițiile 
unui gentleman, mândria unui cavaler, aversiunea pentru muncă şi 
disprețul pentru comerţ; şi toate acestea ar putea fi tolerabile dacă 
moşia nu ar fi prea mică pentru a trăi de pe urma ei şi deja complet 
ipotecată de tată. 

— Nu încercam să fac o c-comparaţie, Ross. În orice caz, tu nu ai 
făcut un secret din faptul că ai abandonat astfel de tradiţii, iar 
rezultatul din fericire este acum neîndoielnic. Cu influența benefică a 
lui Joan şi ambiția care ar putea rezulta din întemeierea unei familii, 
am speranța că St. John va găsi un nou imbold în viață. Nu are decât 
douăzeci şi şapte de ani. 

Asta-l făcea cu cel puţin doi ani mai tânăr decât mireasa lui, chiar 
dacă nu o bănuiai pe ea că ar fi putut uita un an sau doi. 

— Oh, cred că sunt multe lucruri pentru care St. John poate fi 
lăudat. Este un tip plin de viață, vesel şi o companie foarte plăcută. 
Nu am fost niciodată apropiaţi, dar sigur, lăsând cumva deoparte 
gradul nostru de rudenie, nu prea ştiu cum să apreciez aceste relaţii. 
Cred că, deşi moşia lui este mult diminuată, tânărul are câteva 
sinecuri care-l ajută să fie solvabil şi să rămână un gentleman. Ross 
îl privi în ochi pe Harris Pascoe şi râse. O, îmi cer iertare, Harris! Nu 

am intenționat să am un ton aşa de acru. Sunt foarte fericit şi pentru 
tine, şi pentru Joan. Şi, dacă relația noastră poate fi consolidată de 
această căsătorie, sunt fericit şi pentru acest lucru. 

Vorbiră despre alte chestiuni. Afacerile bancare înfloreau, căci 
războiul crease o poftă de extindere care uneori era febrilă. Deşi 
lumea minieră şi industriile din Cornwall erau încă afectate de criză, 
în ansamblu, în regiune banii deveniseră ieftini şi asta făcuse să 
răsară noi întreprinderi care sperau să profite de pe urma condiţiilor 
de război. 

Ross spuse: 

— Cu ce bancă lucrează St. John Peter? 

Ştia deja. 

— Cu a familiei Warleggan. E foarte bun prieten cu ei. George l-a 
ajutat în mai multe rânduri. Şi bineînţeles că eu nu mă opun la acest 
lucru. Comunitatea n-ar trebui să se divizeze în tabere adverse. Ar fi 
cel mai rău lucru. 

— Sunt de acord. Dar, îți place sau nu, Harris, bănuiesc că tu eşti 
în a mea. 

— Da. Nu-i admir pe cei din familia Warleggan şi nici metodele lor 
de a face afaceri. Onestitatea nu înseamnă un set de reguli, este un 
standard moral. În conformitate cu primul criteriu sunt oneşti, în 
conformitate cu al doilea, nu. Dar, există. Presupun însă - mă tem — 
că întrucât oamenii ca ei prosperă, din ce în ce mai mulți asemenea 
lor vor ajunge în vârf. În fine, nu putem schimba lumea, nu putem 
decât să ne adaptăm noi. Cât despre viitorul meu ginere, nu ar trebui 
să conteze că lucrează cu altă bancă, d-deşi sper că, atunci când se 
va căsători, se va muta. Voi trece o sumă substanțială din bani pe 
numele lui Joan. 

— Firesc. 

— Acest lucru rămâne desigur între noi. N-ar folosi la nimic dacă 
s-ar afla. 

— Poftim? 

— Păi, ştii, stabilitatea unei bănci depinde de prestigiul 
partenerilor ei. Cum nu este o companie pe acțiuni, nimeni nu ştie cu 
certitudine cât de adâncă îi este punga. Când a murit tatăl meu, am 
avut o creştere uimitoare a afacerilor pe care le făceam, fiindcă 
oamenii se gândeau că fiul unui individ care a lăsat o avere aşa de 
însemnată este probabil suficient de bogat ca să prezinte siguranță! 

— Habar nu aveam. 

— La fel, dacă oamenii ar şti că i-am lăsat o parte importantă din 
avere lui Joan, s-ar simți mai puţin în siguranță privind suma 

rămasă pentru a face față situațiilor neprevăzute din acest domeniu. 

Ross clătină din cap: 

— Harris, nu sunt eu în măsură să-ți dau idei; dar mă întreb dacă 
aş putea să-ți sugerez să-i oferi lui St. John Peter o poziție modestă 
în banca ta — de exemplu un soi de asociat junior. Ar fi o cale de a 
pune la adăpost viitorul lui Joan şi al lui. 

Harris umplu din nou ambele pahare. 

— Mi-a trecut şi mie prin gând. De fapt, am ajuns oarecum la o 
concluzie în privința acestei probleme săptămâna trecută când St. 
John a luat masa cu noi. Din ce a spus, am înțeles că ar fi de-a 
dreptul fericit să accepte o astfel de poziție dacă n-ar trebui să se 
implice activ. Ca Spry, de exemplu. Dar mi-a lăsat impresia că nu ar 
dori să se implice în niciun fel în conducerea zilnică a băncii şi, de 
fapt, să-i fie numele asociat în mod evident cu activitatea bancară şi 
cu împrumuturile cu dobânzi mari. 

Ross se foi stânjenit în scaun. Se întreba dacă această diferență de 
atitudine s-ar putea dovedi baza unei căsnicii fericite. 

— Constat mereu, spuse el, că cu cât micii moşieri sunt de rang 
mai mic, cu atât pretenţiile sunt mai mari. Fără doar şi poate, cu anii 
va deveni mai înțelept. 

— „.„Ac-acestea sunt primele noastre căpşune. Cu primăvara 
aceasta rece, s-au copt mai greu. Şi afacerile tale? Toate sunt 
înfloritoare în continuare? 

— Vom avea o vânzare spectaculoasă de cositor la următoarea 
emisiune de monedă. Mă tot întreb cum vor putea fi puşi la lucru 
banii noi care-mi vor veni; un om care depinde de o singură afacere 
este mai vulnerabil în perioadele de criză decât unul care-şi 
diversifică afacerile. 

— În mod clar nu te-aş sfătui să investeşti într-o altă mină. De 
această dată ai ieşit învingător în mod cu totul neaşteptat... Sunt 
sigur că ai auzit zvonurile legate de cealaltă mină pe care ai pornit-o? 

— Poftim? Wheal Leisure? Nu. 

— Se zice că filonul cel mai bun, cel de cupru nativ, nu mai este 
profitabil. Se subțiază şi există riscul să se piardă cu totul. 

— Nu am auzit treaba asta. Şi cum problema asta se petrece 
aproape în ograda mea, mi se pare extrem de ciudat că nu am ştiut. 
Ross îl țintuia cu privirea pe prietenul său. Harris, mă uimeşti 
întotdeauna: ai în buzunar toate bârfele din ținut. 

— Sper că este bârfă, pentru binele afacerilor. 

Tonul lui Pascoe era un pic cam băţos. 

— Bârfe nu e cuvântul potrivit. Dar motivul pentru care înclin să 


BB 


ignor aceste veşti este că Will Henshawe este cel care conduce Wheal 
Leisure, şi este acționar. După cum ştii, tot el conduce şi mina Grace 
şi este unul dintre cei mai vechi prieteni ai mei. M-aş fi aşteptat să- 
mi spună dacă filonul se pierde. 

— Fără doar şi poate. Pascoe îşi scoase ochelarii şi îi şterse cu un 
şervețel. 

Afară, nişte beţivi strigau. Se auzi zgomotul unei încăierări, al unor 
lovituri, şi cineva o luă la fugă țipând. 

Ross spuse: 

— Nu, nu aveam de gând să pornesc o altă afacere în minerit. Dar 
sunt şi alte posibilități pentru investiţii. Topitorii, şantiere navale, 
drumuri... 

— O să am eu g-grijă pentru tine, Ross. Dar pentru moment, când 
prosperitatea ta e atât de nouă, poate că ar fi mai prudent să-ți ţii 
banii în siguranţă la bancă, aşa cum o faci acum. E uşor să-i retragi, 
şi la nevoie sunt uşor disponibili. Poate că peste încă un an vei avea 
un surplus mai consistent. 

— În şase luni voi avea un surplus mai consistent, spuse Ross. Nu 
uita că, exceptând participația mică a lui Henshawe, eu dețin toată 
mina. 

— Poate că sunt eu mereu cel mai pesimist, spuse Pascoe, 
punându-şi ochelarii înapoi pe nas. Dar poate că asta este una din 
trăsăturile necesare pentru un b-bancher. Urăsc acest război şi 
consecințele lui pentru noi, chiar dacă ne aduce poate o prosperitate 
vremelnică. Pentru a distruge acest sistem pe care-l detestăm aşa de 
tare, creăm aici condiţii care sunt absolut contrare celor mai scumpe 
principii ale noastre. Această mişcare nouă a lui Pitt, de suspendare 
a legii Habeas Corpus, loveşte chiar în inima libertății noastre. 
Încarcerarea fără judecată - ne duce înapoi cu două sute de ani! Şi 
armata aceasta uriaşă pe care o adunăm; nu este levee en masse ca 
în Franța, dar mijloacele prin care se face acest lucru sunt la fel de 
revoltătoare. Răpiri, depravare, mită, orice modalitate de a înrola 
bărbații. Iar Pitt împrumută, împrumută, la cote exorbitante ca să 
finanțeze războiul - impozitele apasă greu, ştiu, dar ar fi mai bine 
mai multe impozite. În situaţia de acum, ne ipotechează viitorul. Nu- 
mi place o politică prin care, indiferent de intențiile ei, cei mai 
oprimaţi sunt săracii. 

Ross spuse: 

— Ştii că vorbeşti doar pentru cei convinşi de acest lucru, 


5 Lege dată în 1679 în Anglia privind libertatea individului. (n.ir.) 


altminteri nu ai vorbi deloc. Dar în ultimii doi ani mi-am schimbat 
puțin părerile. La început vorbele tunătoare ale lui Burke n-au reuşit 
să mă impresioneze. Am observat însă cum s-au adeverit una câte 
una. Acesta este un rău cu care ne confruntăm. Când luptam în 
America, jumătate din timp nu am fost convins pentru ce lupt. De 
această dată aş lupta mult mai bucuros. 

— Sper că nu ai de gând. 

Ross rămase tăcut, apoi spuse: 

— Am treizeci şi patru de ani, şi am o soţie şi... un copil la care 
trebuie să mă gândesc. Fusese cât pe ce să spună copii. Formăm o 
ramură locală a Voluntarilor. Puţinul pe care mi-l mai amintesc 
despre meseria de soldat s-ar putea să-mi fie de folos acolo. 
Bineînţeles însă că totul depinde de cum vor evolua lucrurile. S-ar 
putea ca în curând Anglia să lupte singură. 

— Mă rog lui Dumnezeu să nu se întâmple asta. 

— Păi, nu ştiu. Uneori acestei țări îi este cel mai bine când este 
singură. Istoria războaielor în care am fost înfrânți este istoria 
coalițiilor noastre. 

Se ridicară, şi intră slujnica să strângă masa. În cămin ardea un 
foc mic, iar Harris îşi încălzi mâinile lângă grilaj. După ce plecă 
slujnica, Ross spuse: 

— Ar fi o ciudată întorsătură a sorții dacă Wheal Leisure ar fi să 
devină mai puțin rentabilă acum, după ce George Warleggan s-a 
străduit din răsputeri să pună mâna pe ea. Dacă nu ar fi celelalte 
afaceri, m-aş amuza grozav. 


A doua zi dimineață, după ce-şi făcu cumpărăturile, Ross se 
îndreptă la pas spre râu, în spatele vechii primării unde se ţinea 
târgul de Rusalii. Erau multe lucruri de care avea nevoie la fermă, în 
special animale, din care o mare parte fuseseră vândute ca să scoată 
câteva amărâte de lire sterline cu doi ani şi jumătate în urmă. Sigur 
că situația urma să se îndrepte într-o bună zi, curând. Dar nu puteai 
să cumperi vite bune cu adevărat la grămadă şi pe grabă. O fermă se 
punea pe picioare cu dragoste, aşa cum făcuse el până în iarna lui 
1790. Nu avea de gând să cumpere vite sau porci, fără să-l aibă 
măcar pe Cobbledick să-l ducă acasă; dar un cal pentru Demelza 


6 Trupe engleze de soldaţi voluntari au participat la Războiul de 
Independenţă din America. (n.ir.) 


care să-l înlocuiască pe Caerhays era o necesitate urgentă, şi dacă ar 
găsi vreunul cu adevărat potrivit, poate l-ar cumpăra. 

Unul cu adevărat potrivit îi ieşi în cale chiar pe la începutul 
plimbării. Târgul ăsta de Rusalii nu era la fel de mare ca târgul de la 
Redruth care se ţine în fiecare an în marțea de după Paşte şi unde, 
cu un anumit prilej, Ross cumpărase ceva deosebit de important în 
viața lui, dar umplea câmpurile care duceau spre râu. Tarabe şi 
coşmelii se întindeau pe aproape trei hectare de iarbă mocirloasă 
strivită sub tălpi. Deja bărbați zăceau beţi afară din corturile de bere; 
ştrengari pe jumătate goi făceau tumbe şi se băteau pentru resturi de 
câte ori cineva arunca ceva; fermieri cu turetci se târguiau pentru 
prețul oilor şi calitatea cerealelor; vaci costelive noroite pe coapse 
rumegau fără grabă aşteptându-şi soarta fără să ştie; se pregătea un 
ring pentru trântele de după-amiază; un taur sforăia şi dădea din 
copite în semn de protest parcă față de frânghia solidă care-l ţinea în 
loc; cerşetori fără picioare, cerşetori fără nasuri, cerşetori care 
întindeau mâini scofâlcite: toți vor fi probabil mânațţi afară din oraş 
înainte de căderea nopții; reprezentațiile obişnuite: înghițitorii de 
flăcări, porcul cu şase picioare, prezicătoarele şi femeia obeză. Din 
fericire, era o zi frumoasă, dar cu fiecare pas se afunda tot mai adânc 
în noroi. 

Ross era printre nişte tarabe unde erau de vânzare haine vechi, 
încălțări şi peruci la mâna a doua, când o voce ascuţită spuse în 
spatele lui: 

— Hei, pe legea mea, e chiar căp'tanul în persoană! Tu eşti băiete. 
Nu poate fi altcineva. 

Se întoarse. 

— Tholly? Nu-i venea să-şi creadă ochilor. Dar am crezut că ai 
murit! 

Un bărbat corpolent, cu umerii lăsați şi adus de spate ca 
astmaticii; patruzeci şi şase de ani, îmbrăcat cu o haină lungă din 
bumbac flanelat, vestă de un galben ciuboţica-cucului, pantaloni din 
cord verde-închis, o legătoare de gât din mătase verde. Un nas turtit, 
păr negru care încărunțea, ochi cenuşiu-deschis; lângă unul se 
întindea o cicatrice ca un pliu făcut parcă de o cusătoreasă 
nepricepută; pe lângă ea, cicatricea lui Ross nu părea mai mult de o 
zgârietură de pisică. În locul mâinii stângi avea un cârlig de oţel 
aranjat un pic de un măcelar. 

— Mort, am fost — sau aproape - de mai multe ori, dar m-am trezit 
zâmbind. A trecut mult timp. Treisprezece — paisprezece ani? 

— Optzeci şi unu, spuse Ross. Treisprezece. Pare un veac. Nu 


ştiam decât că ai plecat pe mare. În tot timpul ăsta ai fost plecat? 

— Până anul trecut. Atunci m-am ales cu ăsta. Ridică imediat 
cârligul. Aşa că nu m-au mai vrut. Bătrânul Tholly era terminat, pe 
legea mea. Sunt înapoi în țară de anul trecut, deşi prin părțile astea 
n-am fost prea recent. Nu vrei să-ți vând un pui de buldog? Îi cresc 
pentru hăituit taurii. Asta, şi orice altceva mai găsesc de făcut. 
Dumnezeule, tânărul căpitan! Mă gândesc că tatăl domniei tale a 
murit? 

— De unsprezece ani. 

Vorbiră câteva minute, apoi Ross îl duse pe celălalt bărbat într-un 
cort din apropiere unde se aşezară pe o băncuţă şi băură gin. 
Sentimente amestecate pentru Ross. Bartholomew Tregirls venea 
dintr-o lume pe care el o uitase, sau în orice caz, dintr-o lume de 
care-şi amintea rareori. Zilele tinereții lui păreau să-i aparțină unei 
alte persoane. Linia de demarcație o constituia timpul petrecut în 
America. Aceia fuseseră anii în care se formase. Plecase în lume un 
tânăr rebel şi se întorsese bărbat în toată firea. Deşi când venise 
acasă nu era mai docil şi mai adaptabil decât când plecase, belelele 
tinereții păreau acum ridicole, copilăreşti, lipsite de o cauză bună, cu 
excepția îndărătniciei unui băiat răsfățat. În vremurile acelea, 
Bartholomew Tregirls, cu vârsta undeva între a lui şi a tatălui lui, era 
liderul incontestabil al buclucurilor, o ştergea cu bătrânul Joshua în 
expediții nebuneşti la care Ross nu avea voie sau, când se întorceau 
acasă, se juca de-a hoțul şi polițistul cu băiatul. După ce-i murise 
nevasta, Joshua o jelise doi ani, după care se dedase celor mai 
proaste obiceiuri, şi nicio femeie care-şi ridicase privirea spre el nu 
fusese în siguranță. Tregirls, la vremea aceea un bărbat tânăr şi 
chipeş, deja astmatic, dar plin de vitalitatea şi agitația specifică 
genului, fusese tovarăşul lui. Un tată scandalizat din St. Michael îl 
atacase cu un cuţit de măcelar şi aproape îi scosese ochiul. Dar 
chipul pocit nu afectase atracția lui pentru femei şi o dusese tot aşa 
până când, implicat într-un jaf care i-ar fi adus pedeapsa cu moartea 
dacă ar fi fost prins, o ştersese într-o noapte lăsându-şi nevasta şi cei 
doi copii mici săraci lipiți. 

Trecuse o veşnicie. Ross nutrea o oarecare afecțiune pentru acest 
bărbat corpolent şi puternic care şedea lângă el, dar şi un sentiment 
ambiguu de aversiune pentru că-i amintea de existenţa lui. Iar anii îl 
schimbaseră pe Tholly — de fapt îl schimbaseră şi în ochii privitorului. 
Părea ponosit, ramolit, mai mic ca statură şi importanţă. 

— Gândesc că eşti însurat, fiule, nu? Însurat demult, gândesc, cu 
familie şi copii, nu? Cum mai e locu’ vechi? Mai pescuieşti cu undița? 


Mai participi la lupte? Mai dai fuga la Guernsey pentru o picătură de 
tărie? Ceilalți ce mai fac? Jud mai trăieşte? Jud şi vaca aia grasă, 
Prudie? 

— Da, mai trăiesc, deşi nu mai stau la mine, acum locuiesc în 
Grambler. Da, sunt însurat şi am un fiu. Nu, nu mai particip la 
lupte, n-am mai făcut-o de zece ani — doar din când în când la mânie. 

Tholly râse zgomotos, apoi îşi trase sufletul: 

— Blestemat fie pieptul ăsta al meu, mă omoară în dimineața asta. 
O, eu am participat regulat la lupte până anul trecut, când mi-am 
pierdut braţul... Încă mai port cu mine oscioarele. Zornăi un săculeț 
de in atârnat de brâu şi-l privi pe Ross zâmbind. Am auzit că Agnes a 
murit. Mai ştii ceva despre Lobb sau Emma? 

Copiii lui. 

— Sunt amândoi prin apropiere. Lobb spală minereu de cositor în 
Sawle Combe. Emma este slujnică la bucătărie la familia Choakes. 
Agnes n-a mai trăit decât trei ani după ce ai plecat. 

— Biata de ea! A fost întotdeauna o vrăbiuță răbdătoare şi 
bolnăvicioasă şi, zău, tinere dom’ căptan, dacă n-a trebuit să fie 
răbdătoare cu mine! 

Chiar şi frazele erau dintr-o viață demult dusă. Cu mult înainte să 
lupte cu regimentul 62 de Infanterie, pentru câțiva aleşi, Ross era 
cunoscut drept „Tânărul Căp'tan”, ca să-l deosebească de „Bătrânul 
Căptan”, taică-său. Joshua nu-şi câştigase titlul datorită vreunui 
serviciu militar, ci pentru că deschisese mina Wheal Grace; aşa 
devenise căpitan în minerit?7, ceea ce pentru locuitorii din Cornwall 
era mai important decât un titlu militar. 

— O să mă duc să-i văd într-o bună zi, spuse Tholly. Cu cine crezi 
că seamănă, cu mine sau cu ea? 

— Lobb este ca maică-sa. Emma aş zice că aduce mai mult cu 
tine. O fată înaltă şi frumuşică. Oare face douăzeci de ani? Sau 
douăzeci şi unu? 

— Nouăsprezece. Lobb o să facă douăzeci şi cinci. S-a căsătorit 
vreunul? 

— Lobb. N-o cunosc pe nevasta lui, dar au cinci copii. Din câte 
ştiu, Emma nu s-a măritat încă. 

În tăcerea care se lăsă din nou între ei, începură să bată cele două 
clopote de la biserica St. Mary. Cadenţa lor plutea peste orăşel, peste 
murmurul şi freamătul câmpurilor unde se ținea târgul; nu era pe 


7 În Cornwall, toate operaţiunile practice din minerit erau controlate de 
agenţi sau căpitani. (n.ir.) 


de-a-ntregul un dangăt, ci venea mai degrabă dintr-o lume mai 
domoală, mai paşnică şi mai melodioasă. ipetele ascuţite ale 
băiețandrilor, mugetul prelung al vreunei vaci, strigătul îndepărtat al 
vreunui saltimbanc erau înăbuşite de sunetul purtat de vânt al 
clopotelor de biserică. 

— Într-o bună zi, o să vin să te văd, fiule, spuse Tregirls. Zâmbi, 
dezgolind o mulțime de dinți stricați. Asta dacă sunt bine-venit. De 
când nu mai sunt pe mare, nu prea mi-a mers bine. Cumpăr şi vând 
şi-mi duc zilele de azi pe mâine. Nu vrei să-ți vând ceva acum? Ceva 
să-i duci nevesticii? 

— Aia e taraba ta? Ce ai? 

— Tot ce ţi-ar putea trece prin minte. Îți vând orice vrei, poate mai 
puţin asta. Ridică brațul cu cârlig. Acum îl folosesc pentru femei. Le 
agăț cu el de gât ca să nu poată să se zbată şi să fugă. 

— Ai rămas acelaşi Tholly. Păi, nu vreau pui de buldog. Nu este un 
sport care să-mi placă. Mă bătea gândul să iau un cal, dar nu mă 
grăbesc cu asta... 

Tholly Tregirls lăsă cana cu bere cu o bufnitură. 

— Am exact ce vrei, băiete. Întinse braţul cu cârlig să-l bată pe 
Ross pe umăr, dar se abținu. În spatele tarabei sunt două iepe 
splendide, şi una ar putea fi a ta pentru prețul potrivit. Cea mai 
grozavă e o iapă bălțată straşnică, tânără, nu are mai mult de trei 
ani, o afacere pe cinste. O cheamă Judith. Hai să ţi-o arăt! Să ţi-o 
arăt. Deşi te rog să nu te superi dacă vorbim cu glas scăzut, fiindcă 
nu am autorizație pentru negoțul ăsta. 

Judith era slabă şi neîngrijită, cu toate că încercase cineva prin 
cine ştie ce mijloace abjecte să-i dea un pic de strălucire pielii. 
„Bălțată” era o exagerare, fiindcă era maro, cu doar trei pete albe, 
nesemnificative. Avea vânătăi la genunchi şi un ochi care-i fugea. Îl 
lăsă însă pe Ross să-i examineze dinţii fără să protesteze. 

— Ăsta nu-i cal, e ponei, spuse Ross. 

— A, o să mai crească o vreme. E de rasă, asta pot să ţi-o spun, 
tinere căp'tan. 

Părea uşor de strunit, pe de o parte, iar ochiul care-i fugea putea fi 
mai degrabă de la un nerv decât semn că-i nărăvaşă. 

Ross îi dădu drumul la bot. 

— Cu femeile mă mai poți păcăli, Tholly, dar cu caii, nu. Are şase 
sau şapte ani, pe puțin. Uită-te la incisivii ăia. N-ar trebui să tragi pe 
sfoară un prieten vechi. 

Tregirls lăsă umerii în jos şi tuşi zgomotos. 

— Ai avut întotdeauna ochi, băiete, fie că-i vorba de femei sau de 


cai. Mi-ar plăcea să te fac partener... Numai treizeci şi cinci de guinee 
şi e a ta. Nu câştig nimic de pe urma ei - dar nu am bani deloc, şi fac 
sacrificiu’ ăsta de dragul vremilor trecute. 

— Mai creşte un pic sacrificiul şi s-ar putea să mă intereseze. 

În timp ce se târguiau, lui Ross îi trecu prin cap că, dacă va 
cumpăra de la omul ăsta, probabil va face o afacere proastă. Era 
posibil ca multe lucruri să nu fie în regulă, fiindcă voia să-l tragă pe 
sfoară. Dar un sentiment confortabil că această sumă de bani nu mai 
conta pentru el îi submina rațiunea. Ajuta un vechi prieten; chiar şi 
în cel mai rău caz, nu putea fi o pierdere totală; iapa ar fi putut fi 
folosită drept ponei de mină. 

Aşa că făcu târgul, dar nu cu toată inima, şi imediat douăzeci şi 
şase de guinee trecură în alt buzunar. Bartholomew Tregirls părea 
impasibil la toate schimbările care se petrecuseră în cei treisprezece 
ani cu bărbatul mai tânăr: caracterul dominant dintre ei doi; era gata 
să reia chiar aceeaşi relație veche, de unchi sfătos. Ross nu-l 
deziluzionă. Tregirls nu era prost şi învăța sau putea fi învățat dacă 
se ivea ocazia. Dar asta era o întâlnire întâmplătoare care s-ar putea 
să nu se mai repete, o dispută între doi oameni - odinioară prieteni 
care-şi văzuseră demult fiecare de drumul lui. Ross nu credea că 
Tregirls se va întoarce la vechile locuri pe care le frecventa. Nu fusese 
iubit în satele din ținut, mai ales printre bărbații însurați. 


Capitolul 6 


Deşi nu locuise niciodată la mai mult de vreo trei kilometri de 
mare, Morwenna Chynoweth nu se dusese decât rareori s-o vadă şi 
cu siguranță nu fusese conştientă de prezența ei când era la 
Trenwith. Taică-său, un om cu gândire puritană, cu o înclinație 
consecventă către biserica protestantă, nu-şi luase religia în glumă şi 
considera că plimbările la mare nu sunt potrivite nici chiar pentru 
copiii lui cei mai mici. Cât despre fiica cea mai mare, era prea 
ocupată s-o ajute pe maică-sa la treburile casei, cu ceilalți copii sau 
cu activitățile caritabile şi sociale ca să mai aibă timp să călărească 
de plăcere sau să-şi viziteze prietenii. Când abia devenise 
adolescentă, fusese de patru ori cu taică-său atunci când predicase 
în parohii aflate pe coastă, dar de fiecare dată nu prea avusese ocazia 
să se bucure sau să admire marea. 

Aici era altfel. O fată la fel de serioasă în unele privinţe ca şi tatăl 
său, cu idealuri religioase şi cu un puternic simț al datoriei, venise la 


această întrevedere la fel de îndurerată de despărțire ca şi îndurerata 
ei familie, dar ferm hotărâtă să fie tot ceea ce trebuia să fie o 
sguvernantă capabilă. Totuşi, în ciuda faptului că-şi mai pierduse din 
prestigiu în noua sa poziție, îşi dădu seama că începe să se distreze 
mult mai mult decât în vechea ei viață. Geoffrey Charles era 
încăpățânat şi inteligent, dar nu-i era mai greu să-l controleze sau 
să-l înveţe decât îi fusese cu surorile ei; domnul Warleggan, deşi o 
speria un pic, era destul de amabil în felul lui impersonal; verişoara 
Elizabeth fusese bunătatea întruchipată şi se dăduse peste cap să-i 
aline orice sentiment de disconfort sau ruşine ar fi simțit acum, cu 
noile ei responsabilităţi; în plus, erau tot timpul servitori care făceau 
treburile cu adevărat înjositoare. Ba mai mult, putea să-l ducă pe 
Geoffrey Charles în câte plimbări voia - afară în natură, pe stânci, pe 
plajă - şi nu de plăcere, ci ca parte a sarcinilor ei. Şi avea 
întotdeauna la dispoziție un ponei. 

Trenwith era la puțin mai mult de un kilometru de mare, dar acolo 
unde terenul moşiei se mărginea cu marea, erau numai stânci 
abrupte, cu unu sau două mici golfulețe pline de alge, unde se putea 
ajunge doar pe nişte cărări înguste şi primejdioase. La vreun 
kilometru spre stânga (dacă priveai spre mare), terenul cobora spre 
Golful Trevaunance, dincolo de care era satul St. Ann. La ceva mai 
mult de un kilometru spre dreapta era satul Sawle cu un intrând plin 
de prundiş care se înălța apoi într-o stâncă scundă şi ascuțită înainte 
de a ajunge la proprietatea căpitanului Ross Poldark. La reflux, la 
Trevaunance şi la Sawle nisipul era fin; în zone în general 
inaccesibile erau fâşii înguste de nisip auriu fascinante; dar de 
departe, cel mai grozav nisip şi cea mai frumoasă plajă erau la 
Hendrawna, chiar dincolo de moşia căpitanului Ross Poldark şi care 
aproape intrau pe proprietatea familiei Treneglos; vreo şase kilometri 
şi ceva probabil dacă te duceai direct, vreo opt sau nouă dacă ocoleai. 

Morwenna nu aflase încă motivul înstrăinării dintre cele două 
familii, dar ştia de acest lucru. Adică cei din familia Ross Poldark 
erau rareori menționați; şi, la un moment dat, când Geoffrey Charles 
pomenise numele în prezența altora, efectiv îi retezaseră vorbele. Nu 
prea putea spune în ce consta duşmănia, ce rău - real sau închipuit 
- se comisese şi cum şi cine fusese ofensat. Când era abordat 
subiectul, George devenea brusc amenințător, iritabil, înclinat spre 
sarcasm, care însă nu era deloc îndreptat spre Elizabeth. Şi ea era în 
egală măsură iritabilă, rece; erau perfect de acord în antipatia lor. 
Era o situație bizară pentru Morwenna care, indiferent de 
neajunsurile vieții de acasă, legase întotdeauna imediat relaţii de 

prietenie afectuoasă cu toți verii pe care-i întâlnea. În mod evident, 
cei din familia Ross Poldark făcuseră ceva de neiertat. Era greu să-ți 
închipui ce anume. Era curioasă din fire, dar nu îndrăznea să o 
întrebe pe singura persoană care probabil că i-ar fi spus. Nu simțea 
deloc repulsie față de mătuşa Agatha; se găsise prea deseori în 
compania unor oameni foarte bătrâni şi pe moarte; dar nu se putea 
hotărî să ţipe întrebările în urechea păroasă; erau informaţii pe care 
trebuia să le caute fără zarvă, nu zgomotos ca o salvă de tun. 

Elizabeth nu le interzisese propriu-zis ca în plimbările lor să se 
apropie de moşia Nampara, dar Morwenna simțea că s-ar abate de la 
instrucțiunile ei dacă l-ar duce pe Geoffrey Charles acolo; aşa că ori 
de câte ori se duceau pe plaja Hendrawna, făceau un ocol, lăsându-şi 
poneii priponiți de un stâlp de granit la dune şi ajungeau pe jos la 
plajă unde dunele unduitoare lăsau locul unei bariere de stânci 
scunde, un fel de contrafort, pe care funcţiona mina Wheal Leisure. 
De acolo de unde ieşeau se vedeau coşurile de la Nampara House, 
cam la vreo doi kilometri depărtare. 

Sfârşitul lui iunie veni cu vreme frumoasă, cu un vânt dinspre est 
atât de uşor, că abia se simțea. Morwenna şi Geoffrey Charles se 
duceau destul de des la această plajă — cu un servitor, bineînțeles, pe 
care îl lăsau însă cu poneii. Geoffrey Charles descoperise bucuria de 
a merge prin apă, şi se plimbau amândoi afundându-şi picioarele în 
marea care-şi croia blând drum spre mal. Uneori se întâlneau cu 
oameni care le dădeau binețe când treceau pe lângă ei; oameni 
sărmani scormoneau după orice aducea fluxul şi ar fi fost cât de cât 
valoros: femei gârbovite înainte de vreme, foşti mineri flenduroşi care 
tuşeau cumplit, copii de pripas subnutriți, mame cu un cârd de 
prunci după ele; din când în când câte un miner încă în activitate, 
venind de la mină şi care se plimba sau arunca gunoi să fie înghițit 
de apă. Dar din aceştia erau puțini, mai ales în zilele mai liniştite 
când marea era prea calmă ca să aducă ceva la mal. Servitorului nu-i 
plăcea să-i lase să plece singuri, dar, după cum bine spunea Geoffrey 
Charles, caii erau mult mai valoroşi decât ei pentru hoți şi oricum, de 
unde stătea, Keigwin îi vedea de obicei. O dată, la început, merseseră 
în galop pe plajă, dar să se ducă cu poneii până pe plajă şi înapoi era 
o treabă primejdioasă, cu o porțiune abruptă de trecut. 

Într-o miercuri, la începutul lui iulie, văzură un bărbat venind spre 
ei, iar Geoffrey Charles îl recunoscu în el pe unul din tinerii pe care-i 
surprinseseră cărând grinda de vapor pe proprietatea lor. Când se 
apropiară, îi recunoscu şi el şi veni spre ei călcând apăsat pe nisipul 
ud; duse mâna la cap şi spuse: 


— Ia te uită! Conaşul Geoffrey. Şi domnişoara Chynoweth. Asta da 
surpriză! Ziua bună, la amândoi! Bună vreme, nu? 

Schimbară câteva vorbe, apoi tânărul spuse: 

— Vă plimbaţi? Pot să fac şi eu câțiva paşi cu domniile voastre? 

Ţinu pasul cu ei fără să aştepte încuviințarea lor. Era cu capul 
descoperit şi desculț, cu pantalonii de dril suflecați până deasupra 
genunchilor şi legați acolo cu cânepă. Morwenna ştia că nu ar trebui 
să tolereze atitudinea lui veselă şi prietenoasă, dar nu părea să fie în 
fapt nici urmă de lipsă de respect şi, cum Geoffrey Charles era în 
mod evident atât de prietenos, îi era greu. 

— De multe ori vin pe plaja asta să mă plimb de îndată ce găsesc o 
oră liberă. E cea mai grozavă plajă pe care am fost. Nu v-am mai 
văzut altă dată. Aţi venit călare sau pe jos, nu? Poate că o ştiţi mult 
mai bine decât mine. 

Geoffrey Charles voia să ştie despre construcția căsuței, dacă 
grinda se potrivise şi cum o fixaseră. Construcţiile de orice fel îl 
fascinau. Drake încercă să-i explice problemele cu care se 
confruntaseră. Conaşul Geoffrey trebuia să vină cândva să vadă. Era 
înapoi, peste deal, la numai vreun kilometru şi ceva de aici. Dacă 
domnişoara Chynoweth nu se supăra. Geoffrey Charles spuse că 
sigur va veni şi că sigur că domnişoara Chynoweth nu se va supăra. 

Apoi Drake zise: 

— Aţi văzut Izvorul Sfânt? Dar sigur că l-aţi văzut. Eu sunt cel 
străin de locuri... 

Geoffrey Charles auzise despre un izvor sfânt, dar nu fusese să-l 
vadă. 

— Păi, e cam la un kilometru de aici, ţii drumul până spre Stâncile 
Negre. Zece minute, şi eşti acolo. Vedeți bariera aia de stânci care se 
înalță în zare? Veni mai aproape de Morwenna şi-i arătă cu mâna. 

— Da, o văd. Dar este prea departe ca să mergem azi. 

— O, nu, spuse Geoffrey Charles. Nu sunt decât zece minute de 
când suntem pe plajă, Wenna! Nici nu am mers prin apă încă. Putem 
să ajungem uşor. Keigwin n-o să se supere. Dau fuga să-i spun ce 
vrem să facem. 

— Nu cred că mama ta ar vrea să ne depărtăm aşa de mult de el... 

— O să am grijă să nu pățiți nimic, domnişoară Chynoweth, spuse 
Drake, privind-o cu o admiraţie plină de respect. Dacă conaşul 
Geoffrey vrea, ajungem cât ai clipi, şi e greu să găseşti izvorul fără 
cineva care să-ți arate drumul. 

Geoffrey Charles o luă la fugă să-i spună servitorului, iar cei doi 
tineri o luară fără grabă spre stânci. 


083 


— Am auzit vorbindu-se că nu sunteți prin părțile astea de mult 
mai mult timp decât fratele meu şi cu mine, domnişoară Chynoweth. 

— Cam de vreo nouă luni. 

— Cam la fel ca noi. Mă numesc Drake Came, domnişoară 
Chynoweth. Sper că-mi veţi ierta libertatea de a vă sugera să mă 
plimb cu domnia voastră... 

Morwenna înclină capul. 

— Pres'pun că n-aţi cunoscut-o pe sor'mea, doamna Ross Poldark, 
nu-i aşa? 

— Nu... 

— Nu credeți că-i sormea? 

— O, ba da. 

— E o persoană grozavă. Puternică şi deşteaptă. Mi-ar plăcea s-o 
întâlniți. 

— Nu vin prea des pe aici, numai când călăresc cu Geoffrey 
Charles. 

— Păi, e nepotul ei, cum ar veni. Prin alianță. Şi nu l-a văzut de 
mai bine de trei ani. 

Ea spuse: 

— Cred că între cele două familii nu există cele mai bune 
sentimente. Ca nou-venită, nu se cuvine să întreb de ce. Dar până nu 
se îmbunătăţeşte situația, nu pot să-l aduc pe Geoffrey Charles la 
Nampara. De fapt, nu sunt sigură că mama lui ar fi de acord cu 
plimbarea pe plaja aceasta. 

— Nu-i spuneţi, vă rog. 

— De ce? 

— Fiindcă atunci n-ar trebui... n-am putea... este cea mai grozavă 
plajă din împrejurimi. 

Morwenna îl privi cu ochii ei negri şi serioşi. Păcat că la cineva din 
clasa ei socială tot ceea ce spusese el putea fi considerat afabil şi 
politicos, în timp ce venind de la unul ca el, nu putea fi decât 
impertinență. Păcat că era cel mai chipeş tânăr pe care-l văzuse ea 
vreodată. 

— Arătaţi-ne vă rog acest izvor, domnule Carne; ar fi foarte amabil, 
sunt convinsă. 

Gâfâind, Geoffrey Charles îi prinse din urmă şi trecu în fugă pe 
lângă ei. Apoi îi aşteptă, cu mâinile în şolduri, până îl ajunseră. 

— Mi-ar plăcea să fiu îmbrăcat ca tine, Drake. Aşa te cheamă, nu? 
Mi-ar plăcea să fiu îmbrăcat ca tine. Hainele acestea, mereu mi-e 
frică să nu le murdăresc. Sunt potrivite pentru o petrecere, nu pentru 
un pierde-vară de la țară. 


— Se potrivesc cu clasa dumneavoastră, conaşule Geoffrey, spuse 
Drake. Dar dacă o să fiți atent, n-o să le stricați. Este doar un pic de 
urcat. 

— De urcat? N-ai zis asta, spuse Morwenna. 

— Păi e ceva mai mult de nouă metri, şi ăia uşor de suit. 

Din loc în loc, până spre capătul plajei Hendrawna, spre mare se 
întindeau stânci şi dune, şi trecură pe lângă două roci stâncoase, 
după care Drake se opri. 

— Mai bine o iau eu înainte, spuse el. Apoi, dacă ar putea să mă 
urmeze domnişoara Chynoweth, aş putea s-o ajut la urcat; iar 
dumneavoastră conaşule Geoffrey, o să fiți în urma ei ca s-o ajutați la 
rându-vă, la nevoie. 

Ajunseră sus. Fusese, aşa cum spusese Drake, un urcuş uşor, iar 
Morwenna s-ar fi cățărat până sus ca o pisică dacă nu ar fi 
împiedicat-o fusta şi încăpățânarea ei de a nu şi-o ridica. Aşa că 
fusese nevoită să-l ia de mână pe Drake de două ori, iar dacă se 
gândea mai bine, era posibil ca asta să fi fost o alegere mai proastă. 
Mâna lui era caldă, iar a ei rece. Între ei se transmitea un fel de fior 
electrizant. 

În vârf, traversară o mică platformă înverzită până la o stâncă 
spânzurată deasupra mării. Cam la treizeci de centimetri ridicat de la 
sol de marginile stâncoase, era un ochi de apă de vreun metru de la 
un capăt la celălalt. 

— Asta este, spuse Drake. E apă proaspătă - gustați — deşi e aşa 
de aproape de mare, şi se zice că a fost binecuvântată de Sf. Sawle 
acu’ mai bine de o mie de ani şi a fost folosită de toți peregrinii 
creştini din vechime care străbăteau coasta de la o mănăstire la alta. 
Gustaţi, e apă pură! 

— Ştii toate aceste lucruri — aşa de curând venit, spuse Morwenna. 

— Bătrânul Jope Ishbel mi-a povestit - ăla de lucrează la Wheal 
Leisure. El le ştie pe toate. Dar, ţineţi cont, a trebuit să vin să mă 
conving singur. 

— Ce apă minunată, spuse Geoffrey Charles. Încearcă, Wenna. 

Ea gustă: 

— Aa! 

— E şi un izvor al dorințelor, sau aşa se zice. Ce trebuie să faci, 
spune Jope Ishbel, e să bagi degetul arătător adânc în apă şi să faci 
trei cruci cu el spunând „Tatăl, Fiul, Duhul Sfânt”, şi după asta ţi se 
împlineşte dorința. 

— E un sacrilegiu, spuse Morwenna. 

— Oh, nu. Oh, iertare, domnişoară Chynoweth, da' nu e. E un loc 


la fel de sfânt ca şi o biserică. În biserică nu ne rugăm pentru diverse 
chestii? Eu fac asta. Dumneata o faci. Şi dumneata, conaşule 
Geoffrey. 

— O, da, sigur că da, eu o să-mi pun o dorință. Arată-mi! Spui cu 
voce tare? 

— Doar rugăciunea, nu şi dorința. Uite, aşa! Drake îşi suflecă 
mâneca, înmuie degetul şi mâna în apă, aruncă o privire iute spre 
Morwenna. Apoi făcu cele trei cruci spunând „Tatăl, Fiul, Sfântul 
Duh” şi scoase repede mâna fără să scuture picăturile de apă. 
Trebuie să o laşi să se usuce, mai spuse. 

Foarte intrigat, Geoffrey Charles îl urmă imediat, după care o bătu 
la cap pe Morwenna să facă şi ea la fel. La început ea refuză, dar 
curând cedă. În timp ce bărbatul cel tânăr şi băiatul o urmăreau, îşi 
scoase un inel mic cu granat şi îl puse pe o piatră, apoi îşi suflecă 
mâneca hainei de călărie, atât cât să rămână dezgolită încheietura 
mâinii şi brațul delicat, până la cot. Băgă mâna în apă, cu degetul 
întins, reflectă un moment, după care făcu trei cruci şi murmură 
rugăciunea. Cum era aşa aplecată, părul îi căzu spre față, lăsând să 
se zărească un crâmpei de obraz şi din lobul urechii. 

— Nu, nu încă! spuse Geoffrey Charles când ea îşi îndreptă 
spinarea şi începu să-şi lase mâneca în jos. Trebuie s-o laşi să se 
usuce! 

Rămaseră toți tăcuți. Şi marea era liniştită, singurul sunet era cel 
al brizei care tulbura vegetația de pe creasta stâncii şi trilul unei 
ciocârlii în înaltul cerului. 

— Ce ridicoli părem probabil cu toţii! spuse Morwenna calmă, 
punându-şi inelul pe deget. Sunt sigură că vechii călugări nu ne-ar 
considera nişte pelerini serioşi, aşa cum ne punem dorințele frivole la 
acest izvor. 

— A mea nu a fost neserioasă, spuse Drake. 

— Nici a mea! spuse Geoffrey Charles. Nu prea poţi să spui că e 
neserios când ceri... Se opri la tanc, şi râseră cu toții. 

Când ajunseră la coborâş, Drake zise: 

— Cam la un kilometru mai încolo, lângă Stâncile Negre, sunt 
nişte peşteri grozave. Una se cheamă Mănăstirea. Înăuntru e exact ca 
o biserică măreață: cupole, stâlpi, naos. Într-o bună zi mi-ar plăcea 
foarte mult să vi le arăt, dacă vă interesează. 

— O, da! spuse Geoffrey Charles. Ne-ar plăcea, nu-i aşa 
Morwenna? Când am putea să mergem? Când? 

— Nu este un lucru pe care să-l poţi face fără permisiunea mamei 
tale. 


— E mult mai uşor decât asta, spuse Drake. Nu e de urcat. Mergi 
numai pe nisip. Dar dacă mi-ați spune ziua, aş aduce lumânări, 
fiindcă cu lumânări se vede mai bine. 

— Oh, Wenna! spuse Geoffrey Charles. Trebuie să mergem! 

— Poate că poţi tu s-o convingi pe mama ta, spuse Morwenna 
sceptică. Ştii cât de multe ar face pentru tine. 

Începură să coboare, lucru nu prea uşor pentru o femeie 
îmbrăcată de călărie. 

— Ştiţi de ce se cheamă Stâncile Negre? întrebă Drake oprindu-se 
la jumătatea drumului. Un răspuns simplu: pentru că şi acum, cu 
soarele bătând din plin pe ele, sunt întunecate ca noaptea. Aţi mai 
fost aşa de departe, conaşule Geoffrey? 

— Nu. N-am mai fost niciodată atât de departe. 

— Nici eu nu am mai fost aşa de departe. Nu încă. Haideţi, 
domnişoară Chynoweth, lăsați-mă să vă ajut! 

— Nu, mulțumesc. 

— Lăsaţi-mă! Altfel nu sunteți în siguranță. 

— Mă descurc. 

— Vă rog... Îi luă brațul şi-i ţinu mâna, ca pe o comoară de-abia 
dobândită. 


Demelza  nutrise întotdeauna o afecțiune specială pentru 
bibliotecă. Când, copilă fiind, venise pentru prima oară aici, ca 
servitoare, petrecuse acolo multe ore din timpul ei, explorând 
încăperea veche şi neîngrijită şi comorile pline de mucegai pe care le 
adăpostea. De atunci, o mare parte din rămăşiţele unui sfert de veac 
fuseseră aruncate sau date, iar piesele mai bune fuseseră reparate şi 
aduse în casă. La capătul cel mai îndepărtat, era o trapă care dădea 
într-o încăpere mai mare construită pentru scopuri de care Demelza 
prefera să nu-şi amintească. În afară de pereţi, din încăpere nu prea 
mai era nimic care să merite salvat. Acoperişul ar fi trebuit demolat, 
toate ramele ferestrelor, scoase, podeaua, înnoită, căci era toată 
putrezită. 

Prima idee a lui Ross, care-i venise când bunăstarea lor abia 
înmugurea, fusese să unească biblioteca cu salonul casei pentru 
prima oară. (Niciodată terminată, nu fusese niciodată altceva decât 
un depozit de vechituri, în cel mai bun caz.) Dar odată ce starea lui 
financiară devenise mai sigură, şi felul în care vedea lucrurile se 
schimbase în mai bine. Încăperile pe care le văzuse în casa de la 


Londra când fusese s-o viziteze pe Caroline Penvenen, îmbunătățirile 
de la Trenwith, o încăpere elegantă văzută din întâmplare într-una 
din cele două case din Truro, toate acestea îl inspiraseră, îi dăduseră 
ideea de a construi şi de a decora cel puţin o încăpere la Nampara, pe 
cea mai mare, într-un mod potrivit cu un stil de viață mai elegant. 
Aşa încât plănuiseră să pună o podea din stejar lustruit, să aplice 
stucaturi delicate pe tavan, şi poate să facă pereţi din lambriuri 
uşoare de pin. Dar perspectiva unui al doilea copil îi făcu să 
reconsidere lucrurile. În momentul de față erau şase dormitoare; 
destul de puţin, dat fiind că dormeau acolo şi patru servitori. În 
curând şi Jeremy va avea nevoie de o cameră a lui. Nu existase 
niciodată o altă intrare în bibliotecă decât dacă ieşeai afară sau prin 
dormitorul lui Joshua cu patul din firidă. De ce să nu transforme 
dormitorul lui Joshua de la parter în sufragerie şi să ridice biblioteca 
la etaj, la acelaşi nivel cu restul casei, să construiască două 
dormitoare mai mari deasupra ei, şi să facă intrări spre amândouă 
prin depozitul de vechituri şi bufetul din lemn de măr care acum erau 
deasupra dormitorului lui Joshua? 

Lipsa de meşteri calificați sau măcar semicalificaţi ar fi fost unul 
dintre obstacolele în calea unui asemenea proiect. Atunci când o 
ridicase Joshua, Nampara House fusese construită ca să fie 
funcțională, iar oamenii care lucraseră la ea erau la fel de puţin 
cizelați ca şi casa pe care o construiseră. Dacă în treizeci şi cinci de 
ani casa mai evoluase, calitatea meşterilor pe care-i puteai găsi era 
neschimbată. Probabil că ar fi trebuit să aduci zidari de la Bath sau 
Exeter. Tâmplari care să pună un acoperiş nou erau uşor de găsit, 
dar nu şi unii care să facă o uşă frumoasă sau o poliţă de cămin. 
Pietrarii puteau să construiască un perete care să țină o veşnicie, dar 
puțini din zonă puteau să lucreze granitul dur sau să facă ornamente 
în ardezie. 

Drake muncise la mină în primele săptămâni, dar curând fusese 
mutat să înceapă să desfacă biblioteca, şi dovedi rapid că este cel mai 
bun tâmplar din împrejurimi, cu toate că nu era meseria lui. 

Într-o zi, când Ross era plecat, Demelza intră în bibliotecă în 
căutarea unei huse de protecție pentru mobilă, când Drake o întrebă: 

— Surioară, nu aveți deloc relații cu oamenii de la Trenwith? 

Ea răspunse: 

— Nu, Drake. 

Doar atât, şi nimic mai mult. 


— Conaşu' Francis, care a murit, era vărul căp'tanului Ross. Aşa- 
i? 


— Aşa este. 

— Nu ţineau unv’ la altu’? 

— Au avut nişte neînțelegeri. Dar în ultimii ani de viață ai lui 
Francis au fost buni prieteni. 

— Te-am mai întrebat despre Geoffrey Charles. Nu ti-ar plăcea să-l 
vezi? 

— Aş fi fericită să-l văd, dar mama lui şi tatăl lui vitreg nu vor ca el 
să ne vadă. 

Drake luă două cuie dintre dinţii lui puternici şi le puse pe o 
băncuţă: 

— Nu e prea multă înverşunare în lumea asta, surioară? Nu crezi? 

— O, ba da. Dar, ascultă-mă pe mine, Drake, aici e vorba de o 
înverşunare pe care nicio rugăciune creştină n-o va face să dispară. 
Nu am de gând să-ți explic mai pe îndelete, dar aşa stau lucrurile. 

— Dacă nu ţi-e cu supărare, înverşunarea e dinspre partea lor sau 
dinspre a voastră? 

— Dinspre ambele părți. 

Demelza găsise husa pentru mobilă şi acum răsfoia nişte registre 
vechi de acționari. Bărbia ei trăda o anumită fermitate. 

El spuse: 

— Sam şi-ar dori să te întorci spre Hristos, surioară. 

Demelza se încruntă la carte, şi îşi dădu o buclă de păr la o parte: 

— Sam îşi doreşte prea multe. 

— Îţi doreşti vreodată cu ardoare să-l găseşti pe Mântuitor? 

— Nu sunt aşa de învățată cu chestiile astea. 

— Păi, nici noi nu suntem... 

— Dar credeți că voi ştiţi? 

— Nu e o chestie de învățătură. Chestia e să simţi că ţi-e sufletul 
mort şi prins în lanțurile nelegiuirii, şi atunci cauţi iertarea lui 
Dumnezeu. 

Ea işi înălță capul şi-l fixă cu o privire plină de sinceritate. Pe el 
nu-l mai auzise niciodată vorbind astfel: 

— Şi voi aţi obținut-o? 

— Io cred că da. Mai ales Sam. 

— Sam e mereu mai cu moţ, spuse ea. Îmi aminteşte de tata. 

— Oh, da’ nu e ca tata. Tata a fost... a fost un nebun. Se bătea 
pentru lisus exact la fel cum se bătea când era beat. Sam e blând. E 
un creştin înnăscut, Demelza. 

Nu-i spunea prea des pe nume. Ea zâmbi: 

— Poate că eu nu sunt aşa. Poate că asta nu merge la mine. Mă 
duc la biserică o dată pe an cu căpitanul Poldark. În ziua de Crăciun 


mergem împreună şi ne împărtăşim. În restul timpului încerc să mă 
port aşa cum trebuie să se poarte un creştin. Poate că avem un vecin 
pe care nu-l iubim ca pe noi înşine, dar cu cei mai mulți încercăm să 
conviețuim în pace şi prietenie. Mă gândesc că poate necazul cu mine 
- sau o fi problema cu voi?... 

— Poftim? 

— Nu sunt aşa de convinsă de păcat, frate. O, ştiu că aş putea face 
mai mult aici, dincolo sau aiurea. Şi, desigur, nu-l iubesc îndeajuns 
pe Dumnezeu. Sunt... pământească. Nu mă uit la un chip de pe 
cruce, mă uit la lucrurile din jurul meu. Pe acelea le iubesc; soțul 
meu, copilul meu, câinele meu, grădina mea, spineta mea, dormitorul 
meu, căminul meu. Pământeşti. Înţelegi? Dar pentru toate acestea 
nutresc un şuvoi de iubire. Acestea sunt mai importante pentru mine 
decât un om aşezat pe un tron în Ceruri. Sper că dacă am să-l pot 
explica acest lucru atunci când Îl voi vedea, să înțeleagă şi să vadă 
lucrurile aşa ca mine... 

— Dar, nu înţelegi că Hristos este printre noi tot timpul? lubeşte-L 
pe El mai întâi, şi apoi restul se va schimba de la sine. 

Ea rămase tăcută. Apoi spuse: 

— Nu cred că vreau să se schimbe totul, Drake. Cred că vreau să 
fie exact aşa cum e acum. 

Drake suspină: 

— Of, în fine, i-am promis lui Sam că o să încerc. 

— I-ai promis... Râse. Deci aşa se explică totul! Nu sunt vorbele 
tale, ci ale lui Sam. Ar fi trebuit să-mi dau seama. 

Drake luă ciocanul şi-l țintui cu privirea, frustrat: 

— Nu. Nu, surioară, nu-i adevărat. Eu sunt mântuit şi cu mila lui 
Dumnezeu, exact la fel cum e şi el. Dar, între noi, el e mai hotărât în 
încercarea de a-i salva pe alții. Şi el s-a gândit - noi ne-am gândit... 
Apucă un cui şi-l bătu unde era nevoie. 

— Şi v-aţi gândit că sora voastră e complet în beznă şi înstrăinată 
de Dumnezeu? Nu aşa se spune? 

— Păi, e normal, nu-i aşa, să te gândeşti la cei apropiați ție? Iar 
Sam ştie că eu sunt mai apropiat de tine decât el. Şi crede că pe mine 
mă placi mai mult decât pe el... 

— Dacă o să baţi cuiele aşa, va trebui să le scoţi din nou. Şi o să 
se crape lemnul... 

Întoarse pagina unui registru de acționari, şi spuse: 

— Îmi pare rău, frate. Ar trebui mai întâi să încerci să-l converteşti 
pe căpitanul Poldark. 

— Nu îndrăznesc, răspunse Drake. 


— Nici eu n-aş îndrăzni, spuse Demelza. Dar, cu toate acestea, nu- 
mi spune că nu este un om bun! 

Drake înțelese că nu putea face mai mult: 

— Păcat, mare păcat! Biblioteca asta... 

— Ce-i cu ea? 

— Sam se gândea... Doar se gândea. Că pe măsură ce se dezvoltă 
societatea, ăsta ar fi un loc grozav pentru adunările noastre. 

Joe Nanfan intrase în bibliotecă cărând o scândură ieftină. Fiindcă 
fusese rănit anul trecut când se prăbuşise mina, se apucase de 
tâmplărie şi învăța rapid. Demelza lăsă să scape un icnet îndelung 
reprimat: 

— Cred că sunt convinsă că amândoi semănațţi cu tata. 

Drake îi zâmbi nesigur, se ridică şi plecă. 

Mai târziu în seara aceea, cum Ross încă nu venise, Drake veni s-o 
vadă în grădină: 

— Iartă-mă, surioară, dacă mi-am permis prea multe în după- 
amiaza asta. Sper că nu ne ţii de rău. 

Demelza spuse: 

— N-aş putea să nu ţin de rău pe cineva care vrea să folosească 
noua noastră încăpere drept casă de rugăciune. 

Râseră amândoi. 

— Dar, serios, spuse el. 

— Serios, zise ea, eşti un băiat fermecător, Drake. Tremur pentru 
fetele din împrejurimi. 

El se schimbă la față: 

— Ei, poate că da, poate că nu. Teamă mi-e că nu-i aşa de uşor 
cum pare... Surioară, mai vreau să te rog ceva, şi aici e vorba despre 
mine, da’ poate că nici aşa n-ar trebui să te rog... 

— Sunt convinsă că nu ar trebui, spuse Demelza. Şi sunt convinsă 
că o vei face. 

— Păi... ştiu să citesc, dacă o iau încet şi cu grijă; dar nu avem 
decât o singură Biblie amândoi, iar Sam o poartă cu el tot timpul. Îmi 
mai citeşte din ea, dar asta nu mă ajută pe mine cu cititul. Şi nu ştiu 
să scriu. Adică pot să mă iscălesc, dar nimic mai mult. Vreau să 
învăţ. 

— Ai nevoie de o carte? Asta o poți avea, cu plăcere, deşi nu avem 
o varietate prea mare. Încă o Biblie? 

— Păi, surioară, dacă poate să fie o altă carte, aş prefera asta, 
fiindcă avem deja o Biblie. Vreo carte bună, poate, care să mă ajute 
să învăţ două lucruri în acelaşi timp, cum s-ar zice. Şi totodată, 
adăugă el în momentul în care Demelza se pregătea să deschidă 

gura, dacă o să învăţ să scriu, mi-ar plăcea foarte mult să mă ajuţi 
tu. Să vezi ce scriu, să-mi spui unde greşesc. D-astea. Poate vreo zece 
minute pe zi, nu mai mult. 

Demelza contempla o nalbă din grădină, care trebuia deja 
sprijinită cu un arac, altminteri la primul vânt avea să cadă la 
pământ. Nalbele nu erau potrivite deloc pentru coasta asta, şi ar fi 
renunțat la ele demult dacă nu le-ar fi iubit atât de mult. Aici era 
nevoie de lucruri mai solide, care să nu crească aşa de mult. În orice 
caz, începea să înțeleagă - şi asta n-o încânta deloc - că grădinii îi 
mergea bine numai primăvara. Narcisele, primulele, lalelele erau 
întotdeauna minunate; dar solul era aşa de uşor, încât căldura de 
vară îl usca rapid, iar plantele nu aveau cu ce se hrăni. 

— Sam nu poate să facă asta pentru tine? 

— Sam nu e cu mult mai bun decât mine. Acum am văzut biletul 
pe care l-ai scris pentru muncitori, ca să nu calce prin grădina ta, şi 
este grozav scris. Probabil că ai scris mult, surioară. Cred că ai făcut 
multe exerciții. 

— Am început să scriu când eram de vârsta ta, Drake. Ba nu, cu 
un an mai mică. Sunt şapte ani de atunci. Asta cere mult timp. 

— Am timp. 

— Ce scriu eu! spuse ea. Ar trebui să vezi ceva documente legale, 
întocmite de funcționari şi de alţii ca ei. Asta înseamnă scrisul. 
Scrisul meu arată ca un păianjen cu un picior rupt. 

— Nu vreau decât să pot să-mi fac cunoscute dorinţele. 

— Cred că o faci foarte bine şi acum, spuse ea, aplecându-se să 
apuce o buruiană. Trase, dar vârful se rupse între degetele ei şi 
rădăcina rămase în pământ. 

— Uite aşa, spuse el şi se aplecă lângă ea; îşi înfipse degetele lungi 
în solul nisipos şi scoase rădăcina. Ce să fac cu ea? 

— Pe grămada aia de acolo. Mulţumesc, frate. Se ridică, iar briza îi 
flutură părul de pe frunte. Foarte bine, Drake, o să te ajut. Cu 
condiția să nu te străduieşti niciodată prea tare să mă converteşti. 

O bătu peste mână: 

— Mulţumesc, surioară. E foarte frumos din partea ta şi e grozav. 
Eşti o adevărată creştină. 


Capitolul 7 


Ross fusese două nopți la Looe, unde stătuse cu vechiul lui prieten 
Harry Blewett. In timpul unei cine târzii, îi spuse Demelzei că 


şantierul naval al lui Blewett prospera, şi că încă era dispus să-i ofere 
lui Ross o cotă parte din afacere. Banii pe care Ross avea să-i bage în 
afacere aveau să fie folosiți pentru extinderea şantierului, a cărui 
capacitate era în prezent suprasolicitată. 

Demelza spuse: 

— Ce se va întâmpla dacă războiul se va sfârşi curând? 

— Un şantier bun, bine condus, nu prea poate să dea faliment şi 
să rămână o grijă efectiv. Cererea de vapoare s-ar putea să nu fie 
foarte mare dacă se sfârşeşte războiul, dar nevoia nu va dispărea cu 
totul, aşa cum se poate întâmpla cu un filon de cositor sau de cupru. 

Demelza îi mai dădu o porție de friptură de oaie şi spuse: 

— Şi... cealaltă chestie? 

— De la începutul lui iunie nu au făcut decât o singură cursă, dar 
doi dintre oamenii lor au făcut investigații în numele meu. Pescarii 
bretoni, spun ei, se deplasează din port în port, dar numai rareori 
călătoresc în interior pe uscat şi nu au cunoştinţă despre închisori 
sau lagăre sau despre prizonieri de război. Am oferit cincizeci de 
guinee pentru orice informaţii concrete care pot fi confirmate despre 
vasul englezesc Travail şi posibili supraviețuitori. Dacă vremea va fi 
bună, se vor duce acolo săptămâna viitoare. 

— Şi de la St. Ann? 

— Will Nanfan n-a aflat nimic despre Dwight, dar a auzit că 
prizonieri englezi din Brest au fost brutalizaţi de gloată, loviți cu 
pietre pe stradă şi aruncați în închisori îngrozitoare. El s-a gândit că 
aceştia sunt marinari de pe vase comerciale care au fost capturați; 
bineînţeles că ofițerii de marină primesc tratament preferenţial. 

— Şi nu-i spui toate astea lui Caroline? 

— Bineînţeles că nu. 

Demelza îi luă farfuria şi spuse: 

— Budincă? Sau jeleu? Sau tartă cu agrişe? 

— Tartă, dacă ai făcut-o tu, şi nu Jane. Mulţumesc. 

O privi cum se ridică şi taie tarta. Copilul ce urma să se nască nu 
făcuse încă nimic care să-i schimbe silueta; avea încă aceeaşi grație 
şi aceeaşi sprinteneală, aceeaşi privire plină de hotărâre tinerească. 

— Când eram la Looe, am cunoscut doi emigranți francezi, 
amândoi aristocrați. Un oarecare domn du Corbin şi un oarecare 
conte de Maresi. L-am întrebat pe du Corbin ce s-ar putea întâmpla 
cu Dwight dacă a supraviețuit naufragiului. Cred însă că du Corbin 
trăieşte încă într-o epocă a cavalerismului. El susține că pentru toți 
ofițerii capturați are loc în mod automat un schimb de prizonieri sau 
sunt eliberați condiționat şi de aceea, cum nu avem veşti de la el, 

Dwight este mort. Ceea ce cred că nu înțelege el este că chiar şi într- 
un an şi jumătate de când a plecat, condiţiile din Franța s-au 
deteriorat. Comunicaţiile sunt distruse şi, până când nu va fi 
reinstaurată ordinea, nimeni nu poate de fapt să controleze 
procedeele pe care altădată le considerai fireşti. 

Ea se aşeză şi-l privi mâncând. Stătea cu un cot pe masă, iar cu 
celălalt netezea fața de masă: 

— Mă tem că, dacă nu vei avea veşti în curând, s-ar putea să te 
duci acolo să faci chiar tu cercetări. 

— Riscul ar fi mic dacă aş face asta. Niciunul dintre guverne nu a 
făcut încă nicio tentativă de a opri comerțul. 

— Nu e vorba doar despre „guverne”, cum zici tu. E vorba despre 
oameni. Suntem în război. S-ar putea ca unii să uite acest lucru dacă 
le umple buzunarele, dar alții sigur îşi amintesc. Cu fiecare 
săptămână, ura va creşte. Nu vezi ce zice Will despre mulțimile din 
Brest? S-ar putea să fii atacat pe mare - sau capturat şi luat 
prizonier chiar tu - sau înjunghiat pe la spate. Ăsta este un risc. Un 
alt risc este să fii prins când ajungi înapoi în Anglia. Am scăpat deja o 
dată ca prin urechile acului. Ar fi prea mult să te mai aştepţi la încă o 
astfel de situație. 

Ross zâmbi: 

— Câte pericole vezi! Presupun că ai uitat ce ţi-am spus când mi-ai 
spus că eşti însărcinată. Şi mai ştii ce ai răspuns? „Prin simplul fapt 
că trăim suntem ostatici ai sorții.” 

— Nu e acelaşi lucru, Ross. Este menirea femeilor - fie că sunt de 
condiție umilă sau nobilă —, este destinul lor să dea naştere la copii. 
Eu am făcut doi. De ce ar fi al treilea altceva? Dar la bărbaţi nu e la 
fel — nu este destinul lor firesc să călătorească peste mări şi țări şi să- 
şi rişte viaţa într-o ţară inamică. 

— Nici măcar pentru un prieten? 

— Ah, ştiu. Ştiu... Îi apăru o cută între sprâncene. Mă faci să par 
meschină. De ce mă faci să par meschină, Ross? Pot să facă şi alții ce 
poţi face tu. Angajează-i! Avem destui bani — ăsta e un mod bun de a- 
i folosi. 


La biserica din Sawle slujbele se țineau la unsprezece dimineața în 
prima şi a treia duminică din lună şi la două după-amiază în celelalte 
duminici. Cu aceste ocazii domnul Clarence Odgers spunea rugăciuni 
şi ţinea predici, iar corul şi cântăreții îngăimau câţiva psalmi şi 


imnuri, ajutați de puţinii enoriaşi prezenți. Bătrânului Charles 
Poldark îi plăcuse ca slujba de seară să înceapă pe la cinci sau şase, 
aşa că, bineînţeles, lucrurile fuseseră aranjate ca să-i convină lui; dar 
la vreo doi ani după ce murise, cum restul familiei Poldark nu prea se 
arăta interesată de biserică, s-a trecut la o oră mai convenabilă. Apoi, 
când a murit Francis, nu fuseseră decât Elizabeth şi băieţelul ei, iar 
ea fusese atât de solicitată - ca timp şi energie —, încât vechile 
obiceiuri se duseseră de râpă; în special, şi lucrul cel mai regretat de 
către domnul Odgers, obligația săptămânală a acestei case 
importante de a-l hrăni pe preot. Încercările domnului Odgers de a-l 
face pe Ross Poldark să preia această sarcină, dar şi altele eşuaseră 
în mod lamentabil. 

Dar acum, când casa aparținea familiei Warlegsan fusese 
statornicit un alt regim, iar domnul Odgers era mulțumit să-l vadă pe 
noul stăpân la biserică în fiecare duminică, atunci când se afla 
acasă, împreună cu alți membri ai gospodăriei sale pe care socotea 
potrivit să-i aducă. Încă nu erau semne că s-ar relua vechiul obicei 
de a-l hrăni pe clericul cel nevoiaş; dar spre domnul Odgers venea 
din când în când un alt fel de ajutor, chiar mai prețios - sub formă de 
bani; şi asta era atât de neobişnuit, încât omul acesta şters era foarte 
dornic să facă orice schimbare la serviciul religios - în formă, timp 
sau condiții — pe care ar fi dorit-o domnul Warleggan. 

În sufletul lui, sau când era îngenuncheat, Odgers trebuia să 
mărturisească că lucrurile nu mai erau la fel cu domnul Warleggan 
cum fuseseră cu Charles sau cu Francis Poldark. Niciunul din familia 
Poldark nu fusese o prezenţă obişnuită, aşa cum se dovedea domnul 
Warleggan. Bătrânul Charles fusese un tip dificil cu simpatiile şi 
antipatiile lui bruşte, şi cu râgâielile permanente, iar tânărul Francis 
fusese uneori sarcastic şi sardonic. Dar îl tratau ca pe unul de-al lor. 
Sau aproape ca pe unul de-al lor. Ceva de genul „Ţi-ai pierdut locul 
în dimineața asta, nu-i aşa, Odgers? Credeai că dorm, nu-i aşa, dar 
asta dovedeşte că nu dormeam. Ha-ha-ha! Nu că ţi-aş găsi vreo vină, 
cu toate numele astea ebraice.” Sau Francis zicea: „Fir-aş al naibii, 
Odgers, individul ăla Permewan, cu viola da gamba; în viața mea n- 
am auzit un zgomot mai urât nici de la o scroafă cu purcei. N-am 
putea să-l rugăm să pună şi nişte apă în gin?” Domnul Warleggan era 
altfel. Domnul Warleggan îl chema acasă la el şi-i spunea: „Odgers, 
dacă nu poți să faci rost de destui clopotari, îți trimit eu doi din 
oamenii mei. Ai grijă ca duminica viitoare să fie trase clopotele cum 
trebuie”. Sau: „Am remarcat că unii dintre enoriaşi nu se ridică 
atunci când intrăm noi în biserică. Te rog să fii drăguţ şi să ai grijă ca 

pe viitor să se ridice toți”. Nu era vorba despre ce se spunea, ci 
despre cum se spunea - nimic din acea familiaritate deschisă, ca de 
la bărbat la bărbat care, deşi nu estompa diferenţele de statut social, 
ajuta la disimularea lor. Mai degrabă o exagerată politețe rece care 
era mai potrivită între stăpân şi angajat. 

În ce priveşte cea de-a doua rugăminte, domnul Odgers nu se 
avântase la comentarii când fusese formulată. Fusese o vreme, la 
început când Odgers primise parohia, când era obiceiul ca aproape 
toți enoriaşii nu numai să se ridice când intrau cei din familia 
Poldark, ci să aştepte afară până veneau şi apoi să-i urmeze în 
biserică. Totul era atunci foarte natural şi neceremonios, dar era 
considerat ca parte firească din viața satului. „Bună ziua, doamnă 
Kimber, sper că vă simțiți mai bine”, spunea Charles când trecea. 
„Ziua bună, dom'le, bine acu, mulțumesc”, răspundea doamna 
Kimber, cu o scurtă înclinare din cap sau cu o plecăciune poate, dacă 
avea chef; şi intrau cu toţii în biserică. Dar acest obicei se pierduse 
treptat în scurta perioadă în care Francis ocupase această poziţie, 
mai ales după ce plecase Verity. Nu prea avea rost de exemplu să 
aştepţi afară dacă niciodată nu apărea nimeni din familia Poldark. 
Când murise Francis mersese din rău în mai rău; numărul 
credincioşilor scăzuse, iar cei rămaşi deveniseră gălăgioşi; nimănui 
nu-i mai păsa de biserică. 

Acum îi păsa cuiva, dar într-un mod diferit. Enoriaşii trebuiau 
supuşi unei alte discipline, una care nu încetase cu totul să fie 
disciplină, devenind un obicei ocazional, consfințit în timp. Servitorii 
de la Trenwith şi cei care depindeau într-o măsură oarecare de 
Trenwith pentru comerț sau sprijin material nu prezentau nicio 
problemă. Dar mai erau numeroşi alții, suflete libere şi încrezătoare, 
la care domnul Odgers trebuia să mai lucreze. 

Pentru început, alese să se posteze la uşa bisericii împreună cu 
fiul său cel mai mare, care îndeplinea sarcinile unui îngrijitor, cu 
câteva minute înainte de începerea slujbei. După care, de îndată ce-i 
vedeau pe cei din familia Warleggan apropiindu-se, îl trimitea 
degrabă pe fiul lui în biserică ca să-i facă pe enoriaşi să se oprească 
din sporovăială şi să le spună să se ridice în timp ce el, Odgers, se 
ducea spre poarta cimitirului să întâmpine grupul care sosea. 

Cu toate acestea, George făcea ca lucrurile să fie mult mai dificile 
pentru că deseori ajungea târziu. Cei din familia Poldark, ca să fim 
cinstiți, nu întârziaseră niciodată mai mult de trei sau patru minute, 
în cel mai rău caz. Dacă aveau să ajungă mai târziu sau nu puteau 
să vină, Charles îl trimitea pe Tabb sau pe Barge să le spună celor 

doi Odgers să înceapă fără ei. Aşa că era un lucru obişnuit să nu 
înceapă înainte să vină ei; în afară de asta, făcuse parte din ordinea 
firească a zilei. Dar George şi ceilalți din familia lui întârziau uneori şi 
zece minute, şi atunci enoriaşii deveneau agitați. 

În mod normal, la slujbă veneau între douăzeci şi treizeci de 
săteni, şi încă vreo câțiva în cor. (Doctorul Choake, care se ocupa de 
problemele laice şi legale, venea tot timpul cu nevastă-sa în prima 
duminică din lună, căpitanul Henshawe, membru al comitetului 
bisericesc, parcă ceva mai rar, şi familia Poldark de la Nampara, o 
dată pe an.) În ultima vreme însă, această cifră fusese umflată de 
participarea unui grup substanţial de bărbaţi şi femei, cam vreo 
doisprezece până la optsprezece, toți hotărâți, care intrau în frunte 
cu un bărbat numit Samuel Carne, şi se aşezau în ultimele cinci 
rânduri de scaune, lângă cristelniță. Odgers ştia despre ei că sunt 
metodişti, o sectă pe care o ura, dar nu putea face mare lucru ca să 
verifice asta. Deşi veneau la biserică, aşa ca acum, nu prea aveau 
respect față de autoritatea ei şi chiar şi mai puţină pentru preoții ei 
hirotonisiți. Dar purtarea lor în biserica din Sawle era exemplară, iar 
el nu putea să facă nimic ca să-i dea afară. 

Prea exemplară. Făcea vizibil comportamentul celorlalți enoriaşi 
deprinşi cu sporovăiala şi bârfa între ei; se obişnuiseră să facă asta 
pe tot timpul slujbei, până când domnul Warleggan pusese capăt şi 
acestui lucru. 

În a doua duminică din august, cum slujba era la două, Sam 
Carne îşi aduse turma la biserică cu vreo cinci minute înainte de 
vreme, şi ca de obicei, după o scurtă rugăciune, se aşezară cu toții în 
linişte la locurile lor aşteptând să înceapă serviciul divin. Ceilalți 
enoriaşi făceau mare gălăgie, aruncau priviri neprietenoase spre 
metodişti şi  chicoteau între ei, considerând că atitudinea 
respectuoasă a celor din rândurile din spate e prea pretențioasă. 
Domnul Odgers nu ştia, dar George îşi întreținea prietenii şi, deşi 
prânzul nu avea să înceapă decât după serviciul religios, băuseră 
ceai şi exersaseră trăgând cu arcul şi în general se bucuraseră de 
ziua văratecă, aşa că trecuseră cincisprezece minute după ora două 
când opt dintre ei îşi făcură apariția la poartă. Erau George şi 
Elizabeth, Geoffrey Charles şi Morwenna, St. John Peter şi Joan 
Pascoe, Unwin Trevaunance şi domnişoara Barbary, fiica lui Alfred 
Barbary. Domnul Odgers se precipită să-i întâmpine, şi câțiva dădură 
din cap spre el, alții îi zâmbiră când se întâlniră. După care George 
aproape se opri şi spuse: 

— A început slujba? 

— Nu, domnule Warleggan, suntem pregătiți să înceapă. 

— Cântecul acela... 

Domnul Odgers trase de peruca din păr de cal: 

— Nu e vina mea, dar unii dintre enoriaşi îşi petrec timpul cântând 
un imn născocit de ei. L-am trimis pe John în biserică să-i oprească. 
Se va sfârşi într-o clipă. 

Aşteptară ascultând: 

— Ptiu, sună ca un imn metodist, spuse St. John Peter. 

— Se va sfârşi într-un minut, spuse domnul Odgers. Se va termina 
într-un moment. 

— Dar de ce trebuie să aşteptăm? întrebă Elizabeth pe un ton 
vesel. Nu pentru asta sunt bisericile? Poate că, dacă ne grăbim, 
putem să cântăm şi noi cu ei. Îl strânse de braț pe George. Hai, 
dragul meu! 

Cum cântecul nu se oprise, George păruse enervat, dar vorbele lui 
Elizabeth îl potoliră, făcu un gest de renunțare către oaspeții săi şi îşi 
continuă drumul. 

Când intră în biserică metodiştii ajunseseră la ultimul verset, dar 
apariția lui plus neputința de a-şi aminti toate cuvintele, aproape îi 
amuțiră. Câţiva însă, conduşi de Pally Rogers, Will Nanfan şi Beth 
Daniel, furioşi că în ultimele câteva luni fuseseră ridicate anumite 
garduri, şi netemându-se deloc de George Warleggan sau de familia 
lui, cântară mai tare ca oricând ca să compenseze pierderea celorlalte 
voci, iar ultimul verset îi urmări pe George şi suita lui cu forță tot 
drumul până la bancă. 

„O pace în care toate dorințele sufletului nostru sunt îndreptate 
asupra lucrurilor de deasupra; 

Unde teama şi păcatul, şi durerea sfârşesc alungate de dragostea 
perfectă.” 

Şi aici aproape nu se mai auziră. Ceilalți enoriaşi se ridicară 
conştiincios la sosirea grupului de la Trenwith. Cei care cântaseră 
imnul nu se ridicară. 

Domnul Odgers se duse în amvon, tuşi şi îşi drese vocea: 

— Să ne rugăm, spuse. 


În săptămâna aceea Sam Carne era în tura de noapte, şi când ieşi 
din mină, ploua, aşa că-şi arcui spinarea să se apere de intemperii şi 
o luă la pas peste coama dealului, spre Reath Cottage. Când ajunse 
aproape, zări o siluetă mică şi udă alături de un cal, chiar lângă albia 


secată a pârâului de sub căsuţă. Era reverendul Clarence Odgers. 

— Ei, ia te uită! Bună dimineața, dom'le. Pe noi ne căutați? Cred 
că fratele-i la muncă. Dar intraţi, e mai uscat înăuntru. 

Sam nu avea nicio îndoială cu privire la motivul vizitei lui Odgers. 
O luă înainte, şi după un moment de ezitare ostilă, Odgers îl urmă în 
căsuţa întunecoasă. Privi în jur prin odaia dreptunghiulară cu 
scaune grosolane, multe încleiate din lemne aduse de mare sau 
bucăţi de cherestea de la mină. Pe o masă dintr-un colț era o Biblie 
deschisă, şi Odgers constată cu neplăcere că scaunele erau aranjate 
în trei rânduri cu fața spre masă. Pe o tablă de lemn de pe perete era 
scris „Dumnezeu să vă mântuiască”. 

Sam îl domina prin înălțime pe micul cleric. 

— Vă rog luaţi loc, dom'le. Îs aşa de bucuros să primesc în casa 
noastră un alt om al lui Dumnezeu. 

Fraza nu fusese prea inspirată pentru ca această conversaţie să 
înceapă pe o notă plăcută. Odgers spuse: 

— Aceasta nu este o vizită cu scop religios, Carne. Cred că aşa te 
numeşti. Cred că eşti nou-venit în acest ţinut. 

— Şase luni trecute îs de când Domnul ne-a îndreptat paşii spre 
această parohie fratelui meu şi mie. Îl iubim şi îl preaslăvim pe 
Hristos în fiecare zi de sabat în biserica domniei tale. 

Faţa tristă a lui Sam se încreți într-un zâmbet. 

— Da, spuse Odgers. Păi, da, aşa e. Cum nu avusese vreodată nici 
banii, nici educaţia necesară ca să-şi alimenteze aroganța, nu era din 
fire un om certăreț, dar primise instrucțiuni clare. V-am văzut acolo 
pe tine şi pe prietenii tăi, şi în legătură cu acest lucru am venit să 
vorbim. Ieri, înainte de slujbă ați cântat - ați cântat şi rostit imnuri 
timp de zece minute într-un fel nepotrivit cu demnitatea bisericii şi 
cu autoritatea mea de om al bisericii. Voi — tu şi grupul tău - veniţi în 
fiecare săptămână, vă aşezaţi unii lângă alții şi vă comportațţi ca şi 
când ați ţine o slujbă separată în cadrul serviciului divin! 

— Ha? Nu ăsta a fost sgându' nosť dom'le. Venim împreună - aşa 
cum ziceți - şi stăm împreună, şi cântăm împreună ca să ne 
mărturisim convertirea la credința că Hristos va veni şi ne va mântui, 
să arătăm cum am fost mântuitți prin sângele Mielului. Noi cu toții... 

— Vorbeşti de convertirea la credinţa venirii lui Hristos care ne va 
mântui, şi cu toate astea tu şi toți din secta ta ați căutat în mod 
repetat să subminațţi biserica lui Hristos, nu-i aşa, să-i distrugeți 
doctrinele sfinte şi să creaţi nişte practici rivale anarhice. Nu e nicio 
îndoială că tu şi cei ca tine ați pornit să răsturnațţi legea şi ordinea, şi 
adevărata învățătură a lui Dumnezeu în lăcaşurile lui miruite şi 

consacrate! 

Domnul Odgers începuse anemic, dar îşi luase avânt pe măsură ce 
vorbea. Animozităţile lui George puseseră gaz peste foc, alimentându- 
le pe ale lui. Îşi trecu degetele prin găicile vestei şi trase adânc aer în 
piept ca să continue, când Sam îl întrerupse. 

— Zău, dom'le, acu’ sunteţi furios pe noi, da’ ce ziceţi nu-i 
adevărat - nu-i adevărul aşa cum e în Hristos. Niciodată noi sau cei 
ca noi nu am căutat - prin gând, vorbă sau faptă - să răsturnăm 
doctrinele sfinte —, noi căutăm să le îmbrățişăm acolo unde au fost 
uitate! Prin căință adevărată şi recunoaşterea păcatelor noastre 
descoperim mila lui Dumnezeu, aşa cum se arată ea în lisus Hristos. 
Care este deschisă pentru toți - orice om, cât de mic, care 
îngenunchează şi îşi mărturiseşte greşelile! Ca să poată să înțeleagă 
binecuvântarea Lui. Şi domnia ta poate s-o facă, la fel ca oricare 
dintre noi! 

— Îndrăzneşti să-mi spui tu mie asta! Mie, care prin hirotonisire, 
am primit autoritatea şi onoarea succesiunii apostolice... 

— Poa' să fie aşa. N-am habar de astea. Dar nu răsturnăm nicio 
doctrină sfântă. Tot ce vrem noi este ca toți păcătoşii să se aplece 
asupra păcatelor lor şi să fugă de mânia care va veni. Venim la 
biserică regulat, căutând iertare şi mântuire în Hristos. Spuneţi-ne, 
dom'le, ce-i rău în asta! Ne conducem după preceptele dictate de 
cinstitul nostru părinte fondator, domnul Wesley, şi prin... 

— Ah! spuse domnul Odgers. Ah! Aşa stau lucrurile. Îl preamăriți 
pe omul ăsta, acest predicator renegat şi-i atribuiți o autoritate care 
ia locul autorității Bisericii Anglicane! Exact asta spun şi eu: 
pretindeți că sunteți independenți de autoritatea cu adevărat 
consfințită! Când veniţi la biserică... 

— Altă dată... spuse Sam înflăcărându-se la rândul lui. Dom'le, 
adăugă ca şi când atunci îi venise gândul. Şi acum, ce găsim când 
venim la biserică? Ha? E mai degrabă o piață decât casa Domnului. 
Oameni care pălăvrăgesc despre prețul cositorului. Oameni care zic 
că ouăle n-o să se prea găsească iarna asta. Copii mici şi 
neastâmpăraţi care fac mare zarvă. Femei care bârfesc, bărbaţi care 
zbiară unii la alții peste bănci. Nu-i un fel decent sau potrivit să te 
porți. Parcă Satana s-a strecurat în lăcaşul sfânt şi l-a luat în 
stăpânire! 

— Chiar aşa, Satana s-a strecurat acolo, declară domnul Odgers. 
Dar nu în cei care acceptă cu devotament învățăturile Bisericii 
Anglicane. Ci în acele persoane, aşa ca tine, care caută să răstoarne 
autoritatea cuvenită atât a bisericii, cât şi a statului! Nu prea ai ce 


alege între secte nesupuse ca a ta, cu grupurile voastre independente 
şi slujbele de celebrare a iubirii, şi credința voastră de... de iluminare 
religioasă şi acele cluburi iacobines care învață prostimea ignorantă 
mai întâi despre egalitate şi impertinențţă, şi necuviință față de 
superiori şi apoi despre dezgustătoarea revoluție care sfârşeşte prin 
a-l nega pe Hristos şi trage întreaga omenire în jos, până ajunge într- 
o cloacă mizerabilă! 

Disputa mai continuă o vreme, şi amândoi se încingeau din ce în 
ce mai mult, devenind din ce în ce mai incoerenți, până când Odgers 
se năpusti afară trântind uşa după el. Poate că Sam nu reuşi să 
dreagă lucrurile când redeschise uşa şi se oferi să-l ajute pe domnul 
Odgers să încalece pe calul său de împrumut, căci ajutorul îi fu mai 
întâi refuzat cu indignare, apoi, tot cu indignare, acceptat. Când calul 
se întoarse s-o ia spre casă cu domnul Odgers care-l stăpânea doar 
pe jumătate, Sam spuse: 

— O să mă rog pentru domnia ta, dom'le, în fiecare zi a vieții mele! 

Rămase în ploaie, cu mâinile în şolduri, până când omuleţțul 
dispăru dincolo de deal. Pe măsură ce chipul lui încins şi furios se 
răcorea, trăsăturile i se destindeau, şi zâmbi privindu-şi mâinile la fel 
de încordate, apoi le relaxă şi pe ele. Nu ăsta era felul în care trebuia 
să se poarte cineva care aflase mântuirea. 

Odgers încheiase discuția interzicându-le accesul în biserică. Sam 
nu cunoştea legile, dar se îndoia că putea cineva face acest lucru în 
mod legal. La un moment dat existase o problemă asemănătoare la 
Illuggan. Dar va fi greu să continue rugăciunile într-o biserică în fața 
unei asemenea ostilități din partea preotului. Sigur că putea s-o facă. 
Era privilegiul creştinului să înfrunte persecuția. Numai că numele şi 
autoritatea preotului încă mai reprezentau ceva în ochii multora din 
turma lui, iar unii nu voiau să meargă să-l sfideze. Asta însemna 
biserica St. Ermyn de la Marasanvose. Nu puteai să renunți cu totul 
la biserică. 

Ştia că Drake avea să se supere. Din cine ştie ce motive, Drake 
mereu abia aştepta să se ducă la biserica din Sawle, şi nu-i plăcea St. 
Ermyn. Sam ridică din umeri. Ei bine, mâine-seară o să fie o adunare 
pentru rugăciune. Fără doar şi poate că membrii mai vârstnici din 
grupul lui o să aibă ceva de spus. 


8 Clubul Iacobinilor a fost o grupare politică radicală din timpul 
Revoluţiei Franceze. Au existat numeroase filiale în Franța, constituind o 
rețea națională. (n.tr.) 

Ross se vedea cu Henshawe aproape în fiecare zi, dar numai după 
două luni aduse în discuţie zvonul referitor la Wheal Leisure despre 
care Harris Pascoe îi vorbise în iunie. Până în acel moment zvonul se 
răspândise prin împrejurimi, dar Henshawe tot nu-i spusese nimic. 

La jumătatea lui august se împlineau trei luni de la ultima „zi a 
învoielilor” la Wheal Grace; aceea era ziua în care minerii care erau 
plătiți „în parte” se tocmiseră ultima dată pentru puțurile din mină, 
fiind de acord să scoată minereul la suprafață pe munca şi pe banii 
lor — scutiți doar de costuri suplimentare cum era pompatul apei etc. 
- în schimbul unei părți din valoarea minereului adus la suprafață. 
La unele mine acest lucru se făcea printr-o licitaţie la trei sau la două 
luni, astfel încât minerii să concureze între ei; dar lui Ross nu-i 
plăcea acest lucru pentru că adesea ducea la duşmănie între mineri, 
doi oameni cu un puț deosebit de profitabil putând cădea victime din 
pricina unor prețuri mai mici oferite de vecinii lor. De aceea, pentru 
învoielile pe următoarele trei luni, Ross şi Henshawe se aşezau la 
masă cu oamenii în linişte şi pace, şi chemau alți oameni numai în 
cazul în care proprietarul şi căpitanul nu ajungeau la o înțelegere cu 
cei care exploatau puțul. De fapt, de această dată nu au existat 
neînțelegeri. Majoritatea minerilor munciseră până la Crăciun pe 12 
şilingi şi 6 penny dintr-o liră şi făcuseră un profit gras cu mina, care 
devenise rentabilă din octombrie. De atunci se mai învoiseră de trei 
ori, şi profitul procentual al minerilor fusese redus, aşa cum era 
obiceiul, astfel încât în prezent marja de învoială era de la 4 şilingi şi 
6 penny până la 6 şilingi şi 6 penny dintr-o liră. Henshawe făcea 
presiuni pentru o reducere şi mai mare, dar Ross s-a împotrivit, să-i 
lăsăm să-şi ia profiturile. Îi mergea foarte bine, şi nu exista niciun 
motiv să n-o ducă bine şi minerii. Pe deasupra, într-o zonă în care 
exista atâta suferință, chiar şi puţinii oameni cu bani frumoşi în 
buzunare îi cheltuiau în străinătate. 

Când plecă şi ultimul miner, cei doi bărbați rămaseră împreună şi 
se uitară timp de zece minute peste registre, iar Ross îi puse 
întrebarea. Henshawe îşi ridică privirea de la pipa pe care şi-o 
aprindea şi o aținti asupra flăcării aprinzătorului, înainte de a sufla 
în ea. 

— Oh, chestia asta e destul de adevărată. Filonul principal s-a 
micşorat până la un biet firicel. Am încercat în toate chipurile să dăm 
din nou de un loc bun, dar până acum n-am avut noroc. 

— Şi celelalte filoane? 

— Oh, rezonabile, dar mici, după cum şti. Şi nu de calitate. Cuprul 
roşu a fost cel care ne-a adus profiturile. Ţine cont, în prezent nu 
putem decât să continuăm. Mergem înainte, să le dăm oamenilor de 
lucru. Ultimul raport contabil arată că încă am avut un mic profit. 

— Ah, spuse Ross. Zvonul ăsta l-am auzit şi eu. 

— Am crezut că ştii în mod sigur. Despre asta e vorba. Cel puţin 
aici. Este inutil să mai ascundem acest lucru. 

— Aşadar ai fost întrebat? 

— Da. Henshawe îşi întinse unul din picioarele lui mari încălțate 
în cizme şi îl frecă cu cealaltă cizmă ca să curețe lutul nisipos. Nu 
eram sigur dacă ar trebui să-ți spun sau nu, dar atunci când la o 
mină se decide ceva, cred că trebuie să te ţii de cuvânt. Dar la 
următoarea licitație totul va ieşi la iveală. 

— Care este acţionariatul acum? 

— Domnul George Warleggan a preluat cele nouăzeci de acțiuni ale 
domnului Coke. Bineînţeles că în tot acest timp domnul Coke n-a fost 
decât un om de paie. Domnul Cary Warleggan a cumpărat cele 
treizeci de acțiuni ale domnului Pearce. Ceilalți nu s-au schimbat. 

— Aşa că ei dețin jumătate. Este o situație interesantă, Henshawe. 
Dacă prietenii mei nu ar deține cealaltă jumătate m-aş amuza copios. 

— Şi majoritatea prietenilor tăi încă lucrează acolo, spuse 
Henshawe. 

— Da. Mă bucur că încă este pe profit. 


x 


A doua zi, Ross primi o scrisoare printr-un mesager, care era o 
invitație la cină într-o reşedinţă aflată la câțiva kilometri în afara 
oraşului Truro. Era de la un bărbat numit Ralph-Allen Daniell, cu 
care se întâlnise doar de câteva ori. Odinioară, când lupta să țină în 
viață Compania Cuprului Carnmore, Daniell îi oferise un oarecare 
ajutor dezinteresat în obținerea unor părți la atelierele de topitorie. 
După aceea, cu mai puțin de o lună în urmă, la ultima licitație 
pentru cositor, Daniell fusese unul dintre cei care au ieşit împreună 
cu el de la Red Lion, iar apoi au mers pe străzi discutând. 

Daniell era un negustor foarte bogat, de vârstă mijlocie, plăcut, 
bine văzut, care nu avea nevoie să se alieze cu nimeni de vreme ce 
afacerile lui cuprindeau domenii destul de variate pentru a-i asigura 
independența şi, cum era circumspect din fire, nu considera că ar 
avea vreun avantaj dacă lua partea cuiva. Era unul dintre strănepoții 
lui Ralph Allen, flăcăul hangiului din St. Blazey care plecase de pe 


coastă pentru a face avere şi devenise filantrop în Bath. Daniell avea 
ambiția de a-şi imita tizul; făcuse deja câteva donaţii unor organizaţii 
caritabile din Cornwall şi cumpărase de curând 500 de acri de 
pământ pe malurile râului Fal unde îşi construise o casă. Invitaţia 
era la cină în noua casă. Ross bănuia că aceasta era una dintr-o 
serie de recepții pe care Daniell le dădea ca să se mândrească cu 
casa. Îi arătă invitația Demelzei. 

— E prima noastră invitaţie după luni întregi! spuse ea. Ce păcat! 
Mi-ar fi plăcut să merg. 

— Şi pentru ce n-ai merge? 

— Nu pot apărea în societate cu o burtă mare şi umflată. 

— Burta ta e doar puțin mai mare ca de obicei; ştiu eu ce spun. 
Mă îndoiesc chiar şi că o bătrână cu ochi de vultur ar putea detecta 
ceva când eşti îmbrăcată. 

— Dar de-acum creşte în fiecare zi, Ross. Recepţia este tocmai pe 
28. Până atunci o să arăt ca doctorul Choake. 

El îşi înăbuşi râsul. 

— În orice caz, ce mai contează cine ştie? Nu mi-e ruşine cu faptul 
că soția mea e însărcinată. 

— Nici mie nu mi-e ruşine, dar nu-mi place să mă afişez în fața 
altor oameni — în special a celor din lumea bună. Luă invitaţia. Unde 
este Trelissick? 

— Cam la şase kilometri şi jumătate de Truro, aşa îmi închipui. 

— E un drum lung călare. 

— Ah, în cazul ăsta înțeleg. Atunci o să refuz pentru amândoi. 

— De ce pentru amândoi? Tu poți merge. 

— Nu mă duc în societate fără soția mea. 

— Dar ţi-ar putea prinde bine - probabil că te-ai simţi bine să stai 
mai mult printre cei asemenea ţie. 

— Cei asemenea mie sunt aici, peste tot în jurul meu. 

— Ştii ce vreau să spun. 

— Ei bine, mergem amândoi sau deloc. 

Ea spuse după o clipă: 

— În privința călăritului, nu e nicio problemă. Obişnuiam să 
călăresc fără şa înainte de a o naşte pe Julia — asta se întâmpla când 
tu nu erai pe acolo. Dar nu am niciun chef să merg în... într-o 
societate de soiul ăla cu senzaţia că fața mi-e fleşcăită şi burta 
umflată. 

— Hai să ne uităm pe hartă, spuse Ross. Cred că putem traversa 
călare ţinutul mlăştinos până la Killewarren, bem o ciocolată cu 
Caroline, iar apoi ne continuăm drumul spre Fal. Cred că reşedinţa 

este lângă King Harry. Apoi la întoarcere putem dormi în Truro, 
facem ceva târguieli şi ne întoarcem liniştiți a doua zi acasă. 

Ea merse la oglindă şi se studie din profil. 

— Ei bine, n-am mai fost plecaţi de acasă de la botezul micului 
Andrew Blamey. Ar fi frumos să facem şi noi o escursie. 

— Excursie, o corectă Ross cu blândețe. 

— Îmi place mai mult să spun escursie, spuse Demelza. 


Plecară de acasă pe 28, înainte de ora opt. Era o zi perfectă pentru 
o astfel de ieşire; era plăcut fără să fie căldură mare, soarele 
strălucea printre nori, iar umbrele alunecau încet peste peisajul de 
țară, puse în mişcare de o briză uşoară. Chiar şi pământul sterp de 
pe coasta de nord părea mai aşezat şi împlinit în acea zi, şi în timp ce 
se îndreptau spre sud, copacii şi vegetația se înmulțeau şi prosperau. 

Demelza se simțise uşurată să descopere că încă mai intra în 
costumul de călărie albastru făcut de doamna Trelask cu şapte ani în 
urmă şi purta pe cap tricornul albastru cu pană albă comandat tot 
atunci pentru ea de către Verity. O călărea pe Darkie pe care acum, 
la şaisprezece ani, te puteai bizui că n-o să-şi zdruncine călărețul nici 
chiar dacă un viezure i-ar fi tăiat calea. Ross o urma destul de 
mulțumit călare pe Judith, care se dovedea o investiție bună, deşi era 
încă prea agitată pentru a-i fi încredințată misiunea de a purta o 
femeie însărcinată. 

Ajunseră la Killewarren pe la zece şi jumătate, dar atunci când 
fură poftiți în salon, fură uimiți că n-o găsiră pe Caroline singură, ci 
împreună cu Ray Penvenen, ghemuit într-o haină scurtă de casă 
mult prea mare pentru el, cu o pătură pe umeri, în fața unui foc de 
cărbuni. Domnul Penvenen nu arătase bine nici în tinerețe; cu un 
păr nisipiu, mic de statură, cu ochii fără gene veşnic încercănați, un 
nas ascuțit şi mobil, buze subțiri şi nişte mâini pline de negi şi 
rareori liniştite. Acum semăna cu propria lui caricatură mumificată. 
Fața lui era atât de pământie, încât ai fi putut crede că era o 
corcitură, pe jumătate indian, toată carnea de pe ea căzuse, iar ochii 
îi erau înfundați în orbite şi inexpresivi. Puteai crede că, atunci când 
va fi mort, va arăta exact la fel. 

Totuşi îi recunoscu pe Ross şi pe Demelza, şi fu capabil să poarte 
în şoaptă o conversație anostă. Aşa încât ceea ce ar fi trebuit să fie o 
întâlnire plăcută cu Caroline la o ceaşcă de ciocolată deveni un prilej 
de discuție afectată într-o încăpere supraincălzită şi înăbuşitoare. 

Rămaseră numai douăzeci de minute, după care îşi luară rămas- 
bun. Dar după ce coborâră la parter, Caroline îi trase într-un mic 
salonaş de lângă uşa de la intrare şi le spuse: 

— Săptămâna trecută am fost plecată o zi întreagă să o văd pe 
Susan Pellew la Treverry. l-am spus adevărul despre mine şi doctorul 
Enys şi am întrebat-o ce noutăți avea de la soțul ei despre lupta 
navală. A fost destul de amabilă să-mi dea scrisoarea lui către ea în 
care vorbea de asta şi eu am încredințat-o că i-o voi înapoia cam într- 
o săptămână. Sunt sigură că nu o deranjează dacă o citiți, în caz că 
aveți timp. 

Ross şi Demelza o citiră împreună, stând la fereastră. 


Scumpa mea, aşa începea, ai primit deja veşti despre victoria 
noastră în lupta contra francezilor de pe 21 şi 22 trecute. Un raport 
complet a fost transmis Amiralității şi cunoşti probabil multe 
amănunte, dar totuşi mă simt obligat să-ți scriu cu mâna mea şi să-ți 
ofer informaţiile pe care le dețin. 

În după-amiaza zilei de luni eram la bordul lui Nymphe cam la 
cincizeci de leghe de Ushant şi ne luptam cu un vânt dinspre sud-vest, 
când a fost descoperită o navă la nord-vest de noi şi am pornit în 
urmărirea ei. La început am bănuit că nava străină este o fregată, 
pentru că vremea era atât de închisă, încât timp de mai mult de o oră 
nu am putut s-o vedem bine. Apoi am văzut că nu avea dunetă şi ne- 
am putut da seama în mod clar că era o navă franceză cu două punți. 
Împreună cu ea era o fregată care, deşi de-abia se zărea, se apropia 
de noi. Era clar că francezii nu-şi doreau să intre în luptă, dar noi am 
pornit în urmărirea lor cu toate pânzele sus. Le aveam cu mine pe 
Travail şi Mermaid, deşi ultima rămăsese în urmă şi o puteam doar 
zări. Vântul îşi sporise de-acum intensitatea, iar valurile creşteau 
rapid. La patru şi jumătate, vasul inamic mai mare, purtat de furtună, 
şi-a arătat prova şi catargul principal, şi am putut să vedem că era 
Héros, comandată, aşa cum am aflat mai târziu, de comodorul, ci- 
devant Baron, Lacrosse. Fregata era Palmier, pe al cărei căpitan încă 
nu-l cunosc. La şase fără un sfert am strâns o parte din pânzele de sus 
şi am tras asupra ei primele salve de tun când am trecut prin spatele 
pupei lui Heros. Inamicul a ripostat cu câteva dintre tunurile de pe 
puntea superioară şi rafale de gloanțe de muschetă trase de soldaţi, 
care cred că erau în număr de aproximativ două sute la bord. Eram 
atât de aproape de ei, încât câțiva din echipajul nostru au smuls 
steagul duşmanului care rămăsese agăţat de velatura noastră. Atunci 
am încercat să înaintăm şi să ne câştigăm o poziție la prova 

inamicului, Héros a evitat însă această manevră şi a încercat, însă 
fără succes, să se poziționeze cu partea laterală spre noi, reuşind chiar 
să se frece prin această manevră de verga catargului nostru din spate. 

Îndată după aceea a început o luptă lungă şi aprigă între fregata 
noastră şi acest vas francez de război. La o jumătate de leghe 
distanță, Travail şi Palmier se angajaseră de asemenea în luptă, şi 
deplâng faptul că trebuie să-ți spun că, încă de la începutul acestei 
confruntări, dragul meu prieten şi camarad căpitanul Ernest 
Harrington a fost lovit în piept şi în coapsă de gloanțe de muschetă şi 
s-a stins la scurt timp după aceea. Ne va lipsi foarte mult, pentru că n- 
a existat un om mai bun ca el. Comanda lui Travail a fost preluată de 
locotenentul Williams, care şi-a condus nava în bătălie cu mare 
pricepere şi curaj. 

Vântul puternic şi lupta au continuat toată noaptea, pe o mare foarte 
agitată, iar mişcările violente ale navelor au solicitat un mare efort din 
partea echipajelor. Pe Nymphe a noastră oamenii au stat adesea în 
apă până la brâu, iar câteva dintre tunurile noastre s-au desprins de 
patru ori din legăturile lor de pe afeturi. Dar toți şi-au îndeplinit 
îndatoririle cu nobleţe. Mermaid, care a apărut mai târziu, a suferit 
mai puțin decât noi; dar Travail, care şi-a continuat încleştarea cu 
nava franceză mai mică, era în cea mai proastă situaţie, cu catargele şi 
velatura foarte afectate, cu catargul de la pupa distrus, ca şi duneta, 
vela pătrată şi verga principală a gabierului. Am putut vedea acest 
lucru atunci când vasele angajate în luptă au fost purtate de vânt mai 
aproape de noi. Am putut vedea de asemenea că răspundea încet la 
manevre şi plutea greoaie ca şi când ar fi avut apa de un metru în 
cală. 

La ora patru dimineața unul dintre marinarii noştri a observat 
coasta franceză şi imediat am schimbat cursul şi am abandonat lupta, 
îndreptându-ne spre nord. Au fost transmise semnale de noapte de 
pericol către Mermaid şi Travail. În timp ce ne îndepărtam, cei de pe 
Heros au trimis o ultimă şi cea mai distrugătoare canonadă către noi, 
lovindu-ne toate cele trei catarge mici şi smulgându-ne parâmele de pe 
partea superioară a catargului principal. A fost nevoie atunci de multă 
muncă şi de calm pentru a salva partea de sus a catargului care, dacă 
ar fi fost pierdută, însemna pierderea vasului nostru. 

În acel moment toate cele cinci vase erau purtate cu repeziciune 
către coasta franceză, care se apropia, cu resacul care ne trăgea spre 
ea, cu un vânt năprasnic care ne împingea exact într-acolo şi cu 
valurile uriaşe care se prăvăleau asupra noastră. În cala noastră apa 
avea un metru şi douăzeci adâncime, şi manevra de a ne îndepărta de 

țărm ar fi fost o întreprindere dificilă chiar şi pentru o navă neavariată. 
Am văzut atunci Palmier-ul lovit şi aplecat pe o parte şi pe Héros 
purtat în derivă către țărm. Travail, cu toate pânzele principale 
distruse, era în aceeaşi situație, dar Mermaid s-a hazardat pentru un 
timp încercând să le arunce o parâmă la bord. În ceea ce ne privea, 
eram într-un pericol atât de mare, încât nu puteam decât să ne 
împotrivim să fim împinşi către sud, până când am văzut brizanți în 
bordul de sub vânt care au purtat apoi vasul spre apa de optsprezece 
stânjeni şi am îndreptat vasul cu faţa la nord, până când uscatul s-a 
văzut din nou în fața noastră, iar partea de la prova care era în vânt 
avea brizanţii în bordul de sub vânt. 

Deja renunțaserăm şi ne consideram pierduţi, iar eu m-am gândit 
mult la tine şi la dragii mei copii, încredințându-mi trupul şi sufletul lui 
Dumnezeu; dar printr-un miracol catargele şi vergile care suferiseră 
atâtea distrugeri au rezistat furiei vântului puternic şi, după încă cinci 
ore de muncă şi luptă ca să ne menţinem cursul, am trecut, împotriva 
vântului, la o milă de Penmarche şi am ieşit în larg. 

L-am văzut pe Héros zăcând răsturnat pe o parte în valuri şi pe 
Travail la opt sute de metri mai departe în aceeaşi stare, dar nu am 
putut ridica un deget ca să-i ajutăm. Nu ştiu nimic despre pierderile de 
pe Travail sau câți dintre curajoşii oameni de pe el au ajuns la mal. 
Dar un vas de pescuit din Cornwall cu care am comunicat ne-a spus că 
după trei zile mai erau oameni pe Heros care încă nu puteau fi salvați 
din pricina mării agitate. 

Scumpa mea, am scris mult despre aceste evenimente, dar ştii că 
sunt nerăbdător să aflu veşti de acasă şi sper că o să-mi scrii în 
curând din nou. Ultima ta scrisoare... 


În timp ce se îndepărtau călare, Demelza spuse: 

— Casa aia. Bătrânul ăla îngrozitor. Ce păcat, Ross! Şi ea arată 
îmbătrânită. 

— Ştiu că e păcat. 

După pădurile din Killewarren urcară din nou pe o potecă pustie şi 
pietroasă în ţinutul mlăştinos unde se găseau din belşug tufişuri de 
orz sălbatic şi iarbă neagră care uneori creşteau atât de dese, încât 
era dificil de urmat cărarea. Era o zonă dezolantă, mai urâtă decât 
coasta de nord, bătută de vânturi şi lipsită de copaci. Ici şi colo se 
ivea câte o căsuță scundă, câte un catâr care acţiona un troliu, câte o 
capră priponită. Speriară un iepure, o vulpe şi doi copii costelivi 
îmbrăcați numai pe jumătate, care fugiră cu toţii cu aceeaşi viteză şi 
spaimă. Apoi coborâră de pe culme şi intrară din nou printre copaci. 

Din loc în loc poteca se afunda atât de adânc printre garduri vii încât 
călăreau aproape printr-un tunel. 

Demelza spuse: 

— Lasă-mă s-o călăresc pe Judith, ca să mai schimbăm. Sunt 
sigură că pot s-o stăpânesc. Chiar e foarte ascultătoare. 

— Fii mulțumită acolo unde eşti! 

— Oh, sunt destul de mulțumită. Şi mă simt destul de confortabil. 
Dar tu nu arăţi bine pe ea. Ai picioarele prea lungi. 

— Dacă ai fi atentă pe unde mergi nu ai avea nevoie să fii 
îngrijorată pentru picioarele mele. 

Traversară drumul cu taxă şi se opriră câteva minute pentru ca 
Ross să-şi dea seama încotro s-o ia. 

Demelza spuse: 

— Şi scrisoarea aia. Dacă aş fi fost în locul lui Caroline, nu cred că 
m-ar fi liniştit deloc. Într-o bătălie atât de lungă trebuie să fi fost 
mulți morți. Şi apoi să naufragiezi pe o asemenea furtună... 

— În ceea ce priveşte bătălia, un doctor ar trebui să fie mai puţin 
expus riscurilor, de vreme ce locul lui este pe punte unde să-i 
îngrijească pe răniți. Dar Dwight, aşa cum era el — sau cum este — 
probabil că n-a stat la locul lui. Şi cu toate astea, mă gândeam la 
naufragiu ca la cel mai rău lucru... Pe aici. Cealaltă cărare ne duce 
prea departe la sud. 

Îşi continuară drumul. Alegerea lui fusese cea corectă. După alți 
trei kilometri începură să coboare într-o vale îngustă la capătul căreia 
se zărea râul albastru; apoi intrară în lateral pe nişte porți frumoase 
şi noi şi descoperiră o mare reşedinţă pătrată construită din 
cărămidă şi piatră, cu ferestre înalte care dădeau spre pajiştile 
însorite ce coborau spre râul Fal. 

Demelza spuse: 

— Ştii Ross, asta e prima oară când nu sunt neliniştită. Că merg 
într-o societate ca asta. 

— Te maturizezi. 

— Nu, cred că deosebirea este faptul că port copilul tău. Cred că el 
mă ajută să fiu cumva mai încrezătoare. 

Ross spuse: 

— În cazul ăsta, cred că o să fie o fetiță. 


x 


Ralph-Allen Daniell spuse: 
— Bineînțeles că nu voi trăi să văd acest lucru, dar copacii ăştia pe 

care i-am plantat pe pajişte vor fi o variație de decor şi îi vor adăuga 
rafinament. Acum totul este nou, nepretențios şi necizelat. Avem de 
gând să facem grădini în fața casei şi o mică construcție extravagantă 
în pădurea din dreapta dumneavoastră. 

— Oricât de banal l-ați putea considera, spuse Ross, decorul este 
unul dintre cele mai frumoase. Ce este cu aleea aceea? 

— Duce în jos către debarcader. Avantajul de a trăi pe un râu este 
că ai la dispoziţie un drum lat. Acum, pe o zi frumoasă, nici nu mi-ar 
trece prin cap să merg călare la Truro sau la Falmouth; iar câteva 
reşedințe importante sunt la numai câteva minute de vâslit. 

— Faceţi ca ideile mele de îmbunătățiri să mi se pară jalnice. 

— La Nampara? N-am fost niciodată acolo. Este cumva lângă 
Werry House? 

— La câţiva kilometri. A fost construită de tatăl meu când încă 
trăia mama. Apoi, când ea a murit, şi-a pierdut interesul şi nu a fost 
niciodată terminată cu totul. De atunci nu au fost nici bani pentru 
întreținerea ei, ce să mai vorbim de îmbunătățiri. 

— Acum asta s-a schimbat, înțeleg. 

— Nu prea tare. Desigur, casa este mică oricum ai judeca-o. 
Pentru a-i conferi măcar o parte din eleganța acestei case ar trebui s- 
o dărâmăm şi să facem alta. 

— Sunteţi prea amabil. Familia Basset a construit Tehidy din 
profitul obținut de la minele lor. Şi de fapt şi familia Pendarve şi 
mulți alții. 

Stăteau pe terasă privind în jos spre râu; şi chiar atunci fură 
chemaţi la masă. Era un eveniment destul de important, mai 
important decât bănuise Ross asociindu-l cu persoana lui Ralph- 
Allen Daniell, şi probabil cel mai stilat dineu la care participase 
vreodată Demelza. Era mai bucuroasă ca niciodată că îşi adusese să 
poarte cea mai bună rochie de zi. Cei mai importanți invitați păreau a 
fi Vicontele şi Vicontesa Valletort, care în ciuda numelui lor erau 
englezi. Împreună cu ei erau patru emigranţi francezi, un anume 
Viconte de Sombreuil, Contele de Maresi (pe care Ross îl întâlnise 
pentru scurt timp în Looe), o domnişoară de la Blache şi o doamnă 
Guise. Ceilalți prezenți la petrecere erau vărul lui Ross, St. John 
Peter, un locotenent Carruthers, domnişoara Robartes, care era o 
veche prietenă a lui Verity şi Sir John Trevaunance. Unwin se 
întorsese la Londra. Atât St. John, cât şi locotenentul Carruthers îi 
satisfăcuseră toate capriciile Demelzei la unul din primele ei baluri, 
iar acest lucru o făcea să se simtă mai relaxată în această companie 
distinsă. 


Pe arn 


Era o petrecere de tineri, pentru că, în afara gazdelor şi a lui Sir 
John Trevaunance, toată lumea avea sub patruzeci de ani. Lordul 
Valletort era cam de vârsta lui Ross, iar soţia lui cu un an sau doi 
mai tânără. Era foarte frumoasă, dar cea mai slabă tânără pe care 
Demelza o văzuse până atunci. Şi cu toate acestea reuşea să nu pară 
fragilă. Părea că fusese crescută în mod special înaltă şi cu oasele 
subțiri ca să întruchipeze esența aristocrației. Cei patru francezi erau 
puţin prea elegant îmbrăcați pentru o petrecere de țară — deşi după 
părerea Demelzei, doamnei Guise i s-ar fi potrivit mai bine termenul 
„dezbrăcată”. Avea un păr negru minunat şi purta o rochie de dantelă 
albă peste un corsaj uimitor de decoltat. Bărbațţilor le venea foarte 
greu să nu privească prin dantelă. Domnişoara de la Blanche avea în 
jur de douăzeci de ani şi, una peste alta, era mai distinsă. 

Cât despre cei doi francezi, Demelza credea că erau probabil cei 
mai arătoşi bărbaţi pe care-i văzuse vreodată. De Sombreuil avea în 
jur de douăzeci şi cinci de ani, era înalt, zvelt, stilat, cu o prestanţă şi 
personalitate care impresionau fără nicio urmă de ostentaţie. De 
Maresi, alături de care avu ghinionul să stea tot timpul acestei mese 
îndelungate, era cam cu zece ani mai în vârstă, scund, subțire, 
elegant, poate şi ceva mai frumos, dar şi mai conştient de aspectul 
său. Ghinionul şi calvarul Demelzei constară în faptul că de Maresi 
vorbea fluent englezeşte, dar cu un accent franțuzesc atât de 
puternic, încât adesea părea să vorbească într-o limbă numai a lui. 
Mirosea atât de puternic a parfum, încât tulbură aromele mâncării şi 
era de o aroganță care probabil, se gândi Demelza, explica într-un fel 
Revoluția Franceză. 

Celălalt vecin de masă era Sir John Trevaunance, un vechi prieten 
de pe vremea când ea îi vindecase vaca, roşu la față şi jovial atâta 
timp cât nu era vorba de bani. 

Mâncară şi băură, şi iar mâncară. Cod fiert cu calcan prăjit şi sos 
de stridii, friptură de vită şi budincă de portocale, rață sălbatică cu 
sparanghel şi ciuperci, fricandou de vițel cu umplutură de salvie şi 
sos condimentat. După aceea prăjituri cu frişcă stropite cu vin de 
Xeres, jeleuri, tarte cu caise, budinci de lămâie şi plăcinte dulci. Şi 
vin de Madeira, şi vin roşu de Bordeaux, şi vin de Rin, şi porto, şi 
brandy. Contele francez a conversat cu cealaltă vecină de masă, 
doamna Daniell, lăsând-o pe Demelza să vorbească nestânjenită cu 
Sir John despre vitele lui. O conversație plăcută, fără pretenții şi 
lejeră care îi conveni de minune. Dar în clipa aceea De Maresi îşi 
întoarse privirea strălucitoare spre ea şi îi ținu un discurs pe care îl 
găsi complet ininteligibil. 


— Vă rog? spuse ea. 

EI îşi reîncepu tirada şi o sfârşi cu: 

— ...iar dumneavoastră eşti fort furmos. 

— Da, spuse Demelza timid, trecându-şi vârful limbii peste buze. 

Această încuviințare îi făcu plăcere şi continuă să vorbească. În 
următoarele propoziții, ea prinse cuvinte care aduceau cu: plictiseală 
englezească, plictiseală în Cornwall, freme ploioasă, înfățişaaare. 

Ea nu răspunse, dar închipuindu-şi că este vreun soi de 
compliment, îi zâmbi strălucitoare. 

El spuse: 

— Cât despre zicala che vemeile engleze e rece, experiențele mele 
spune totul. De aceea vă 'nformez, doamnă - nu f-am reținut nume — 
că-n dosprece luni experiențele mele m-a confins de contrariu. Pentru 
bărbați francezi e greu să înceapă să facă curte la ele. Nu mă mințiţi, 
doamnă, fă implor, pen'că nu e de niciun folos. 

— Cum îi spuneam lui Sir John, spuse Demelza, noi folosim un 
amestec de răşină de pin cu apă, pentru că este bun pentru anemie 
şi slăbiciune, atât la animale, cât şi la oameni. Acolo unde locuiam 
când eram mică, era un bărbat care atunci când simțea că-l cuprinde 
slăbiciunea, sărea şi stătea până la gât într-un iaz cu apă rece; apoi 
bea vreun sfert de litru de gin, dormea trei ore şi se refăcea de 
minune. 

— Doamnă, spuse De Maresi, fă rog nu spuneți mai mult. O femeie 
care te desarmează cu un farmec atât de mare desfăluie clar care e 
păcatul ei ascuns, aşa că rogu-vă nu spuneți mai mult. Din păcate, 
plec cu familia Valleorte la dineu. Aşa că întâlnire va fi dificil de 
oranjat astăzi. Tar mai târziu în timpul la săptămână am touă zile 
liber, şi am putea înfăța mai multe unul de la altul în cel mai 
delicieuse moduri. 

— Pentru că veni vorba, spuse Demelza, despre ce cred că vorbeați 
dumneavoastră, este adevărat sau este numai un zvon faptul că 
Prințul de Wales s-a plictisit de domnişoara Fitzherbert şi că este 
împins de la spate să se însoare cu o prințesă din Brunswick? Ştiţi 
ceva despre aceste lucruri, domnule? 

—  Prifiți acest mâini, spuse contele, răsfirându-le de sub 
manşetele de dantelă. Acţioneaz de capul lor. Pipăit mult femei. Sunt 
catifelate, iar catifelarea lor spune mângâie. Cât despre catifelarea 
dumneavoastră, doamnă, cred că sunteţi forte catifelată. Făd că 
pielea de pe sânii dumneavoastră e ca satinul. Afeţi picioare forte 
lung şi zvelt; am obserfat asta când urcați scară. Feţi fi cea mai 
fericită femeie cân foi fi liber să vă descopăr. 

— Domnule, spuse Demelza, cred că tarta dumneavoastră cu caise 
este pe cale să fie stropită cu frişcă şi rom, şi ați face bine să vă 
asiguraţi dacă o puteți ataca şi pe asta. Cât despre mine, sunt plină 
şi nu mai pot să mănânc nimic. Şi nici nu mai pot să vorbesc în felul 
în care o faceți dumneavoastră, pentru că cred că nu e nimic serios 
în asta. 

— Ho ho! O să fă arăt acest lucru! Fă rog să ne întâlnim vineri, ca 
să fă arăt acest lucru! 

Astfel continuă conversaţia şi astfel continuă şi masa până la 
patru şi jumătate. Când în sfârşit se termină, femeile îi lăsară pe 
bărbați să-şi vadă de brandy-ul şi porto-ul lor. 

Conversaţia de la masa încărcată cu resturi era de-acum 
întâmplătoare şi lipsită de vlagă, pentru că toată lumea mâncase şi 
băuse prea mult. Dar după ceva timp se trezi din nou la viață, iar 
subiectul fu, în mod inevitabil, războiul. Charles, Viconte de 
Sombreuil, îşi pierduse tatăl şi fratele cel mare cu două luni în urmă 
sub ghilotină, iar acum era capul familiei. Charles lipsise din Franța 
doi ani, luptând pentru revoluționari în Germania şi în Olanda, dar 
acum se afla în Anglia şi făcea presiuni pentru o debarcare în 
Bretania, sprijinită de britanici, pentru a înălța stindardul regalist. 
Un breton, Contele de Puisaye, care sosise şi el în Anglia şi vorbise 
despre suferinţele bretonilor şi despre sentimentele regaliste înfocate 
care existau acolo, reuşise să capteze atenția guvernului. Mii de 
bretoni (sau şuani, aşa cum fuseseră numiți când se revoltaseră) de- 
abia aşteptau o debarcare. Într-adevăr, întreaga ţară era sătulă de 
crime şi excese, şi s-ar fi ridicat la luptă şi mâine dacă ar fi existat o 
şansă să-i doboare pe iacobini. 

De Maresi, oricât ar fi fost de fascinat de pielea unei femei, era un 
partizan la fel de fervent al unei astfel de contrarevoluțţii. Ceea ce 
doreau, spuse el, nu erau soldați britanici, ci armament britanic, aur 
britanic şi putere maritimă britanică care să ajute la debarcarea unor 
trupe franceze care să-l repună astfel pe tronul Franței pe următorul 
Bourbon supraviețuitor. Spuse că acest lucru pe care ei îl cereau nu 
era o pomană. O contrarevoluţie de succes în acest moment, când 
forțele iacobinilor erau într-o asemenea dezordine, ar fi salvat pe 
termen lung nenumărate vieți de britanici şi sute de milioane de lire 
englezeşti. Ar fi pus capăt războiului nu prin cucerire, care ar fi putut 
dura zece ani, dacă acest lucru s-ar fi întâmplat, ci printr-o revoltă 
internă care ar fi putut aduce pacea în decurs de un an. 

Lordul Valletort fu perfect de acord cu acest lucru, la fel ca 
majoritatea dintre ei, iar discuția se învârti nu atât asupra 


oportunității restaurării monarhiei, ci mai mult asupra şanselor şi 
asupra trupelor, cheltuielilor în arme şi bani care ar fi fost necesare 
pentru a lansa cu şanse bune de reuşită o asemenea acțiune. La un 
moment dat, Ross se întrebă dacă cei prezenţi n-ar trebui poate să 
discute şi ce contribuție în bani şi ajutoare ar fi dispuşi să acorde, 
dar această speculație se dovedi nefondată. Era de acord cu cea mai 
mare parte din ceea ce se spusese şi se întreba numai dacă 
dificultăţile organizării unei astfel de contrarevoluţii nu erau 
minimalizate. 

Acum, când se ridicară şi ieşiră afară să se alăture doamnelor, 
Ross avu ocazia pentru prima dată să vorbească cu spilcuitul şi 
arătosul lui văr, care fusese cel mai tăcut în timpul recentelor 
discuţii; Ross era sigur că nu pentru că fusese intimidat în vreun fel, 
ci pentru că era afumat ca să rămână treaz. 

— A trecut un an sau mai mult de când nu ne-am întâlnit. Ce fac 
părinţii tăi, St. John? 

— Oh, Ross! Ho, Ross! Ce să-ți spun, Ross! Mama are un aer de 
fațadă curajos care îi ascunde dispoziția temătoare. Ştii, am tot 
timpul impresia că se aşteaptă să o lovească o boală teribilă. Ca o 
oaie bătrână care aşteaptă securea supusă şi cu gâtul plecat. Tata. În 
privința sfântului meu tată, Ross, ce să-ți spun?! Tata este beteag, 
are o ulceraţie de la gută la gleznă care nu se vindecă şi asta îl face al 
dracului de irascibil, ştii... St. John căscă grozav. Şi tu, vere Ross? 
Am auzit că mina ta prosperă în sfârşit. Al naibii să fiu! 

— Toată lumea a auzit. Din fericire e adevărat. 

— Am fost la începutul lunii la casa veche - şi am rămas peste 
noapte. Au făcut lucruri grozave acolo. Chiar grozave. Dacă e să-i 
dăm lui George-turnătorul ce-i al lui, nu se zgârceşte niciodată cu 
banii şi ştie cum să-i folosească. Elizabeth arată bine, având în 
vedere pericolul de moarte prin care a trecut în februarie. 

— Pericol de moarte? 

— Păi, căzătura aia pe scări când era grea. Nu a fost cea mai 
fericită... St. John căscă din nou. Ce-ai spus? 

— N-am spus nimic. 

— Să fiu al naibii, am crezut că ai spus ceva. Când caşti ţi se 
înfundă urechile. Nu e cea mai bună treabă când eşti în luna a opta. 
Cu toate acestea nou-născutul este nevătămat - nu are privirea 
crucişă sau picioarele deformate. L-am văzut şi arată bine pentru 
modul subit în care a venit pe lume. Cu totul nevătămat. Apropo, 
vere, cred că blestematul ăla de franțuz a pus ochii pe Demelza, aşa 
că ai face bine s-o păzeşti. Chiar înainte să-ți dai seama, a şi pus 

laba pe ea. Ai grijă! 

— Oh? spuse Ross. Cred că Demelza ştie să se descurce cu indivizi 
din ăştia care se agaţă... Dar cred că ar trebui să te felicităm - pentru 
logodna ta. Joan nu este astăzi aici? 

St. John sughiță. 

— Al naibii să fiu, nu! Nu a fost poftită. Ridică din umeri. Când o 
să fie măritată cu mine, o să fie poftită. O să fie. 

Şi plecă. 

Ross privi fix după tânărul arătos, cu claia lui de păr blond şi cu 
silueta gârbovită. Toate bune şi frumoase, dar într-un fel nu se 
înțelesese bine niciodată cu băiatul ăsta. Dacă era pe cale să se 
însoare cu fata unui bancher, este posibil să fi fost destul de 
conştient de statutul ei social inferior, dar probabil că o iubea pe fată, 
sau banii ei îl convinseseră. În orice caz, nu se accepta o invitaţie fără 
ea sau, dacă erai întrebat, nu răspundeai în felul acela. Poate că era 
o greşeală să ia prea în serios ce se spunea la băutură. Dar in vino 
veritas. 


După ceai avură parte de muzică. Se părea că Lordul Valletort era 
pasionat de operă şi, pentru a-i face plăcere, Ralph-Allen Daniell 
adusese trei cântăreți care interpretară arii din Mozart şi Monteverdi. 
După ce mâncase considerabil, fusese dezbrăcată complet de privirile 
de cunoscător ale lui de Maresi şi purtase o conversație destul de 
inteligentă cu femeile atunci când rămăseseră singure, Demelza se 
simțea oarecum inconfortabil, îi plăcea muzica, dar tânjea să se 
plimbe prin grădină şi se ruga lui Dumnezeu ca nimeni să nu-i ceară 
în acea zi să cânte. 

Şi nimeni nu o făcu. Distracţia era asigurată de profesionişti, chiar 
dacă nu era extraordinară, iar la şapte se opri brusc, când familia 
Valletort şi cei patru francezi se ridicară să plece. Demelza crezu că şi 
ei ar fi trebuit să plece, dar majoritatea rămase în continuare, iar 
doamna Daniell le invită pe ea şi pe domnişoara Robartes să se 
plimbe cu ea până la râu. Ross dispăruse din nou în interiorul casei, 
locotenentul Carruthers şi St. John trăgeau cu arcul, Sir John 
Trevaunance încă nu se trezise din somnul în care îl legănase 
muzica, aşa că îşi înfăşură părul cu o eşarfă şi o urmă pe doamna 
Daniell. 

De fapt, Ross se afla în biroul lui Ralph-Allen Daniell, unde fusese 
invitat să studieze planurile casei şi câteva facturi pentru construcție 

şi decorațiuni despre care Daniell credea că i-ar putea fi de ajutor la 
reconstrucția Namparei. 

Le studiară împreună timp de zece minute, şi apoi Daniell spuse: 

— Căpitane Poldark, dacă tot suntem singuri o clipă, mai e o mică 
chestiune pe care aş dori s-o discut cu dumneavoastră. Este ceva la 
care eu şi unul sau doi dintre colegii mei ne-am gândit bine în aceste 
ultime câteva luni. Este vorba despre numirea dumneavoastră ca 
judecător de pace. 

Ross simţise că invitaţia de a vedea planurile fusese puţin forțată, 
dar nu bănuise care era scopul ei. 

— Ei, nu zău? 

Se cercetară reciproc pe deasupra mesei. Ralph-Allen Daniell era 
un bărbat înalt şi voinic, îmbrăcat şi astăzi aproape la fel de simplu 
ca un quaker? şi avea o purtare sobră. Când zâmbea, aşa cum o 
făcea acum, exprima prietenie, şi nu neseriozitate. 

— De când a murit vărul dumneavoastră Francis, în acest ținut a 
rămas vacant un loc de magistrat. Când a murit unchiul 
dumneavoastră, domnul Francis Poldark a vrut să refuze funcţia, 
spunând că era prea sărac, dar l-am convins că era de datoria lui să 
o accepte. Timp de mai bine de o sută de ani această poziție a 
aparținut întotdeauna unui Poldark. Mi se pare un păcat să rupem 
tradiția. 

Ross se aşeză şi îşi încrucişă picioarele. Vinul şi mâncarea îl 
făceau întotdeauna să devină palid la față, şi nu îmbujorat. 

Daniell spuse: 

— În acest ţinut lipseşte de fapt un om de calitate. Bătrânul 
Horace Treneglos chiar este prea beteag şi prea surd pentru a-şi face 
treaba, dar ştim că nu doreşte ca fiul lui să fie făcut judecător cât 
timp trăieşte el. Hugh Bodrugan este excentric ca aspect şi mod de a 
raționa. Ray Penvenen înțelegem că este pe moarte. Trevaunance 
bineînțeles că este bun. 

— E o adunătură jalnică, sunt de acord, spuse Ross. 

— Acum, când ați devenit căpitan de voluntari în zona 
dumneavoastră, când treburile zilnice ale minei vă lasă mai multă 
libertate, şi mai ales pentru că războiul cu Franţa intră într-o fază 
mai înverşunată, avem mare nevoie de cineva cu numele, poziția şi 
caracterul dumneavoastră pentru a-şi asuma responsabilitatea şi a-şi 
face datoria de judecător. 

Ross rămase tăcut. Aflase de acest zvon care fusese lansat când 


9 Membru al unei secte protestante. (n.tr.) 

murise Francis. Dar nu prea îl luase în serios, nu avusese nicio 
reacție la el, şi acesta se stinsese curând. La fel ca speranțele 
domnului Odgers pentru o masă de duminică. Spuse: 

— În prezent există şi în Anglia agitația asta. Răspândirea ideilor 
revoluționare. 

— Ei bine, aşa e. Într-adevăr, aşa e. Într-o perioadă ca asta avem 
nevoie de conducători puternici. 

— Domnule Daniell, mă întreb dacă nu ați uitat — ia să vedem, cât 
timp a trecut? — că numai cu patru ani în urmă am fost judecat în 
Bodmin în fața domnului judecător Lister şi a unui juriu format din 
doisprezece oameni sub acuzaţia de incitare la revoltă a unor cetățeni 
paşnici, ba mai mult m-am revoltat împotriva legilor pământului. 
Asta cred că a fost doar începutul rechizitoriului, dar au mai urmat şi 
alte acuzații. 

Daniell se înroşise. 

— Acuzaţii pentru care aţi fost achitat în totalitate. 

— Adevărat. Deşi dacă îmi amintesc bine, judecătorul care a 
pronunțat sentința a spus că verdictul juriului s-a datorat într-o 
mică măsură logicii şi în mare măsură indulgenţei. 

— De asta nu ştiu nimic. Dar ceea ce contează, căpitane Poldark, 
este faptul că ați părăsit tribunalul cu reputația intactă. 

— Da. Presupun că se poate spune şi aşa. 

— Dumneavoastră presupuneți că se poate spune şi aşa. Aşadar, 
asemenea acuzaţii ar putea fi folosite cu greu împotriva 
dumneavoastră. 

— Da. Dar v-aş mai reaminti şi faptul că, cu doi ani înainte de 
asta, am intrat cu forța în temnița Launceston şi am scos de acolo pe 
unul dintre servitorii mei care executa o pedeapsă. 

— Am auzit ceva de asta. Nu cumva omul era pe moarte? 

— Din întâmplare, da. Dar acest lucru mă recomandă cu greu în 
faţa propriei mele clase sociale drept o persoană potrivită să aplice 
legea. 

Daniell îşi scoase tabachera din carapace de broască țestoasă şi îl 
invită pe Ross să se servească. Ross zâmbi şi clătină din cap. Daniell 
spuse: 

— Căpitane Poldark, dacă priviți în jurul dumneavoastră, cu greu 
veți putea găsi pe cineva care să nu se fi răzvrătit când era tânăr. Nu 
este ceva care vă este caracteristic numai dumneavoastră. Priviţi 
comportamentul majorității vecinilor dumneavoastră şi o să găsiți 
puțini care să nu aibă de dat socoteală pentru unele greşeli de 
tinereţe. 

— Oh, într-adevăr. Şi nu numai din tinerețe. Dar mă îndemnați să 
accept această funcție pe principiul că un păcătos îndreptat este cel 
mai bun predicator? 

— N-aş interpreta lucrurile în felul ăsta. 

Ross îşi mângâie genunchiul şi privi pe fereastră la ziua luminoasă 
de afară. 

— Cum se numesc aceste ferestre? Venețiene, nu-i aşa? 

— Da. 

— Casa este deosebit de luminoasă. Una dintre cele mai luminoase 
pe care le-am văzut. 

— Aveţi un nume foarte vechi, foarte respectat în ținut. Până când 
nepotul şi fiul dumneavoastră vor creşte mari, cu excepţia 
dumneavoastră nu mai există nimeni altcineva care să-l reprezinte. 

— Tatăl meu n-a fost niciodată judecător. 

— Nu. Dar pe atunci fratele lui mai mare Charles era în viață. 

N-a fost numai asta, îşi spuse Ross în sinea lui. 

— Educaţia şi experiența au şi ele o valoare deosebită în 
administrarea țării, spuse Daniell. Aici era de folos bătrânul Horace 
Treneglos, care avea cunoştinţe de greacă foarte bune şi unde John 
Trevaunance este deosebit de folositor, având ceva cunoştinţe despre 
legi, dobândite în tinerețe la Cambridge. Experiența dumneavoastră 
vastă va contribui la ridicarea eficienței şi a competenţei Curţii. 

— Ideea asta ați lansat-o dumneavoastră personal, domnule 
Daniell? 

— Nu, nu, mai mulți dintre noi. Am fost cu toţii de acord. Vă 
asigur că nu vor exista piedici. Oamenii cred că era şi timpul. 

Ross îşi îndreptă picioarele şi se ridică. Spuse: 

— Vă invidiez pentru toate aceste cărți. Văd că aveți Drepturile 
omului de Tom Paine. O carte interzisă? 

— Nu şi atunci când am cumpărat-o. O să mă aleg cu o pedeapsă 
dacă o vând astăzi. Aţi citit-o? 

— Da. Nu cred că este chiar atât de revoluționară pe cât pretind 
unii. 

— Păi... Depinde de punctul de vedere al celui care o citeşte. Pensii 
pentru bătrâni de la cincizeci de ani? Educaţie pentru cei săraci? O 
taxă pe venit care merge până la confiscarea a tot ceea ce depăşeşte 
23.000 de lire? Unii ar spune că e destul de revoluționară. 

— Aşa cum spuneți, depinde de punctul de vedere al fiecăruia. 
Bineînţeles că este scandalos de radicală. Dar pentru mine Paine este 
un vizionar ale cărui idealuri sunt prea înalte, nu un revoluționar în 
cel mai agresiv sens, nu un adevărat admirator —, deşi pretinde că 

este — al realizărilor Revoluţiei Franceze. El nu condamnă posesia 
proprietății private, ci folosirea ei neingrădită în scopuri egoiste. Mi s- 
a spus că Pitt simpatizează în secret cu multe din ceea ce a scris 
Paine. 

— Esenţialul este că în această perioadă simpatiile cuiva trebuie 
să rămână secrete, spuse Daniell sec. Ştiţi cumva dacă mai trăieşte? 

— Cine, Paine? Dumnezeu ştie. Nimeni nu mai ştie în ziua de azi 
cine este în viaţă şi cine este mort în Franța. 

Urmă un răstimp de tăcere. 

Ross spuse: 

— Mă tem că trebuie să refuz. 

Daniell închise tabachera şi se şterse uşor la nas cu o batistă fină, 
dar simplă din batist. Afară gângureau câţiva porumbei. Era un 
sunet plăcut care intra pe fereastra deschisă într-o după-amiază 
caldă de august. 

Ross spuse: 

— Apreciez faptul că dumneavoastră şi prietenii dumneavoastră 
mi-ați propus acest lucru; iar refuzul meu cred că nu va provoca 
riscul de a fi considerat lipsit de bună-cuviință sau ipocrit. Dar nu 
mă simt în stare să-i judec pe alți oameni. 

— Nu e nevoie decât de interpretarea legii pământului. 

— Da, dar asta implică o judecată superficială. Şi deşi în prezent 
încerc să respect legea şi sper să continui să o fac, au existat ocazii în 
trecut când i-am pus la îndoială validitatea - şi s-ar putea să mai fie 
ocazii în viitor când o s-o fac din nou. Probabil că nu în interesul 
meu. Eu, personal, nu mă aştept să rămân fără un acoperiş 
deasupra capului sau să muncesc în condiţii care îți distrug viața, 
sau să mă îmbolnăvesc de ftizie la treizeci de ani, sau să-mi văd soția 
înfometată sau copiii târându-se goi pe podeaua unei cocioabe. Nu 
mă aştept să fiu supus tentațţiei de a fura lemne de foc pentru a mă 
încălzi sau de a vâna un iepure pentru a amăgi foamea familiei. Dar 
deseori în aceste cazuri, legea nu are nicio îngăduință pentru 
împrejurările în care s-a comis infracțiunea. Nu a avut în privința 
servitorului meu, aşa că a intrat la puşcărie pentru doi ani şi a murit 
acolo. Nu sunt deloc revoluționar în sensul iacobinilor. Cred în legile 
proprietăţii. Nu-mi plac hoţii. Dar pedepsele sunt prea severe. Dacă 
în fața mea ar apărea un om acuzat că a încălcat proprietatea şi că a 
pus capcane pentru iepuri, nu aş fi în stare să nu mă întreb dacă, în 
locul lui, nu aş fi făcut la fel. Iar dacă aş fi făcut la fel, cum l-aş putea 
condamna? 

— Nu tot actul de justiție este orb şi brutal. 

— În niciun caz. 

— Şi probabil că nu veți avea acelaşi simțământ în privința unui 
om care ucide alt om sau care violează o fată, sau care dă foc unei 
căpițe de fân... 

— Bineînţeles că nu, dar acestea sunt probleme de care de obicei 
se ocupă instanțele mai înalte. 

— Aşa că pentru infracțiunile mai mici care ar ajunge înaintea 
dumneavoastră ați putea să mai temperați justiția cu puțină 
indulgență. 

— Şi să mă lupt cu toți colegii mei judecători? Pot să mă înţeleg cu 
Hugh Bodrugan în privința condamnării unui braconier? Ar însemna 
începutul unui alt război civil! 

Daniell îşi muşcă buzele şi îşi ridică privirea către bărbatul înalt şi 
mai degrabă uscăţiv de lângă bibliotecă. 

— Funcţia de magistrat, după cum veţi înțelege, nu constă doar în 
judecarea oamenilor. Un magistrat exercită puterea în ținut, 
indiferent de consecințe. Se ocupă mult de prețuri şi taxe, şi de 
privilegiul de a le folosi, de construcţia de drumuri, de reparaţii de 
poduri şi de dragarea canalelor. De mare parte din administrația 
țării. Un bărbat energic ca dumneavoastră ar avea multe oportunități 
de a face treabă. Ar fi păcat să refuzați ocazia de a face atât de mult 
bine din teama de a nu provoca un rău mic. 

Ross clătină din cap şi zâmbi. 

— Aveţi un mod foarte fermecător de a prezenta lucrurile, domnule 
Daniell. Aş vrea ca şi refuzul meu să fie la fel de fermecător. Dacă aş 
fi crezut că oamenii alături de care aş fi participat la împărțirea 
dreptăţii ar fi semănat cu mine în vreun fel sau ar fi fost măcar 
deschişi la dezbateri, poate că aş fi gândit altfel. Dacă legile locale ar 
fi devenit mai liberale şi mai tolerante aş fi fost bucuros să încerc să 
le interpretez. Dar în acest moment, sub amenințarea a ceea ce s-a 
întâmplat în Franța, ne îndreptăm chiar în sens contrar. Acum dacă 
numai vorbeşti de toleranță, de idei liberale, de reformă, de 
îmbunătățirea condiţiilor pentru săraci, este echivalent cu trădarea. 
Eşti etichetat drept iacobin şi condamnat ca trădător. Săptămâna 
trecută, un om a fost spânzurat la Londra pentru că a luat 1,15 lire 
dintr-o prăvălie. Acum eşti băgat la închisoare fără proces. Dacă 
vorbim prea deschis în public, ne asumăm cu toții un risc. Oh, ştiu, 
continuă el când Daniell fu gata să vorbească. Cunosc prea bine 
explicaţia, şi într-o oarecare măsură o înţeleg şi sunt de acord cu ea. 
Dar deja s-a mers mult prea departe, mai departe decât cred că se 
justifică pentru binele public sau ţinând cont de siguranța publică. În 

vederea învingerii unei tiranii din străinătate, cred că suntem în 
pericol să creăm noi înşine o tiranie. Nu înțelegeți că ținând la 
părerile mele, aşa cum o fac eu, ar fi o greşeală gravă din partea mea 
să accept oferta dumneavoastră? 

Daniell oftă şi se ridică. 

— Vă înțeleg raționamentul. Şi totuşi cred că este neadecvat. 
Oamenii cu idei liberale sunt cei care ar trebui să încerce să 
interpreteze legea şi să ajute la conducerea acestei țări, nu să se 
retragă şi să lase acest lucru pe seama unor spirite mai rudimentare. 
Aceste pericole vor trece. Buna guvernare a țării trebuie să continue. 
Oricum, asta este. Ne întoarcem la doamne? Le văd urcând dinspre 
râu. 

leşiră împreună prin hol şi apoi pe terasă. Acolo încă nu era 
nimeni, cu excepţia unui servitor care mai punea o masă pentru ceai. 
În această vale erau la adăpost de vânt, iar peisajul era învăluit într-o 
pace perfectă. Cele trei femei formau o pată de culoare de un 
albastru-deschis, ocru şi trandafiriu pe fundalul verde. Demelza îşi 
scosese jacheta, iar bluza ei de mătase strălucea în soare. 

— Bineînţeles că vă dați seama, spuse Ralph-Allen Daniell. Sau 
poate că nu. Poate că e ceva ce ar trebui să dezvălui în acest 
moment... să vă spun. Pentru că ne trebuie chiar de urgență un om 
nou în ţinutul dumneavoastră, acesta va fi găsit. În mod sigur acum 
se va pune problema altcuiva care are un nume. Asta dacă, aşa cum 
presupun, sunteți de neclintit în decizia dumneavoastră... Aşteptă, 
dar Ross nu spuse nimic. Va trebui să oferim acest loc de magistrat 
altcuiva, iar în modul cel mai evident, singurul alt candidat cu un 
rang într-adevăr potrivit este George Warleggan. 

Demelza îşi flutură eşarfa. Ross nu-i răspunse. 

— O alegere admirabilă, spuse el, iar vocea nu-i trădă decât în 
mică măsură sentimentele. Warleggan are toate calitățile care mie îmi 
lipsesc. 

— Şi îi lipsesc multe din calitățile pe care dumneavoastră le aveți. 
Cred că e păcat, căpitane Poldark... Ei bine, dragele mele, v-a plăcut 
plimbarea? 


Rămaseră până la nouă seara, bând ceai, mâncând biscuiţi şi 
prăjiturele şi conversând agreabil despre una şi alta. Daniell le oferi 
un pat, scuzându-se că nu inclusese acest lucru în invitație, dar îl 
refuzară politicos şi după un rămas-bun prietenos o luară călare 

înapoi pe vale şi ajunseră la bariera drumului cu plată spre Truro. 
Până la unsprezece ajunseră la Lion Inn, unde Gimlett sosise deja cu 
aşternuturi curate ca să se asigure că odaia lor era curată şi 
pregătită cum se cuvine, iar caii aveau adăpost şi îngrijire adecvate. 
Cu excepţia licitaţiilor, era prima oară când Ross fusese la han de la 
scandalul cu George din urmă cu trei ani, când într-o ultimă 
străfulgerare de mânie îl împinsese şi îl doborâse la pământ şi pe 
hangiu; dar omulețul era în mod clar impresionat să-şi vadă 
importantul client şi să dea uitării trecutul. Ross încercă să fie cât se 
putea de plăcut la cina lor uşoară, dar cumva nu era într-o stare de 
spirit care să-i permită să se relaxeze în mod convingător. Demelza, 
care savurase ziua pe îndelete, nu-l înțelegea şi, până când nu fură 
singuri în camera lor, el nu-i spuse de oferta pe care i-o făcuse 
Ralph-Allen Daniell şi de răspunsul pe care îl dăduse. 

— Oh, Ross, spuse ea. 

— Ce vrei să spui cu „oh, Ross”? 

— Păi, eu ştiu ce simți tu şi sunt bucuroasă că simți aşa; dar mi 
se pare că e aşa păcat. 

— E păcat că am simțămintele astea? 

— Nu. E păcat că ai refuzat din cauza lor. Cred că... nu e bine că 
nu te învârți mai mult printre oameni de rangul tău şi... şi că nu eşti 
o persoană cu greutate printre ei. Asta era o ocazie să fii... Vreau să 
fii respectat aşa cum meriți. 

— Respect pe care tu crezi că acum nu-l primesc. Mulţumesc. 

— Ross, nu mă necăji! Îmi pare rău dacă nu ţi-a plăcut ce am 
spus. Bineînţeles că accept tot ce crezi tu că e mai bine pentru tine. 
Dar orice om are un loc care i se cuvine în lume, iar al tău este... este 
într-o poziție cam ca asta. Eşti prin naştere moşier şi... şi unul dintre 
lucrurile cu care se ocupă moşierii este legea. Sunt mâhnită ca a 
trebuit să refuzi. 

— Ai avea o părere mai bună despre mine dacă aş fi fost un 
destrăbălat bătrân, puturos, borţos şi cu ficatul mărit ca ibovnicul 
tău Hugh Bodrugan, care bea până cade sub masă de şase ori pe 
săptămână şi are mâinile pregătite să umble pe sub fusta sau bluza 
oricărei femei care se întâmplă să fie la îndemână? Atunci mi-ai 
admira poziția în societate? Ai crede că asta arată că sunt o persoană 
cu greutate? 

— Nu, Ross, nu arată; iar tu ştii că nu asta am vrut să spun. Şi 
mai ştii şi că Hugh Bodrugan nu a fost niciodată ibovnicul meu. Şi 
nici fusta sau bluza mea nu i-au stat la îndemână. 

— Ți-ar plăcea să fiu un ipocrit, să-i linguşesc pe oamenii care au 

putere, astfel încât să-mi revină puţină şi mie? Ca să merg țanțoş şi 
să cotcodăcesc pe grămada mea de bălegar? i-ar plăcea să fiu 
pompos, arogant, umflat de propria mea îngâmfare, să mă văd ca un 
mic Dumnezeu care împarte dreptatea peste alte creaturi mai 
neînsemnate? i-ar plăcea... 

— Te rog, Ross, desfă-mi nasturele ăsta. M-a strâns bluza toată 
ziua. Mă gândesc, cred că n-o să mai fiu în stare s-o port decât din 
noiembrie încolo. 

El îi privi ceafa, şuviţele de păr care se unduiau pe pielea albă. Îi 
desfăcu cei trei nasturi şi se întoarse cu spatele teribil de iritat. Nu 
mai vorbiră până când nu se dezbrăcară şi se băgară în pat amândoi. 
Ross stinse două lumânări şi lăsă una să ardă. Aceasta fumega, iar 
fumul se ridica în rotocoale asemenea unei şuvițe din părul ei. El 
încercă să-şi stăpânească resentimentul irațional. 

— Deci crezi că am greşit, spuse el. 

— Cum aş putea să spun? Cum să fie greşit să faci ceea ce tu crezi 
că e drept? 

El nu îi spusese despre omul care probabil avea să fie numit în 
locul lui. 

— A fost o petrecere splendidă, spuse ea. Dar francezul ăla... 

— Ralph-Allen Daniell o să fie mai mare peste şerifii din Cornwall 
anul viitor. Nu i-ai auzit vorbind despre asta la masă? 

— Nu. Ce e asta? Sună foarte impresionant. 

— Poate că ne puneau la încercare - să vadă cum te porți tu şi 
dacă eu nu purtam cravată tricoloră de revoluționar. Valletort este 
fiul lordului locotenent, ştii şi tu. Bătrânul Mount Edgcumbe. Ţi-a 
plăcut de el? 

— Nu prea am vorbit cu el - mi-a plăcut soția lui. Dacă asta e 
înalta societate, atunci cred că-mi place, Ross. E mai bine decât ce- 
am văzut până acum. 

— Da, e cu mult peste balul regional. Există un stadiu în care 
posesia banilor se justifică prin faptul că îi oferă posibilitatea celui 
care îi are să devină stilat, cultivat, rafinat şi elegant. Când se 
întâmplă acest lucru, probabil că nu există vreo societate mai bună 
pe lume. 

— Sper... 

— Ce? 

— Că vom fi din nou acolo vreodată. 

— Nu-mi închipui că faptul că am refuzat această poziție mă va 
face mai iubit de către ei. Cei pe care i-am întâlnit astăzi sunt 
progresiştii, care în vremuri mai bune ar fi reformatori, care se 

mândresc că sunt deschişi la minte. Dar bănuiesc că în această 
conjunctură chiar şi ei vor fi înclinați să judece că acela care nu este 
cu ei este împotriva lor. Asta e tendința în vremuri de tensiune şi 
război. În prezent, moşierii din Anglia văd o nenorocită de revoluţie în 
spatele fiecărui oblon tras. 

— Oh, păi... Ridică uşor din umeri, filosofică... avem atât de multe 
pentru care trebuie să fim mulțumiți. Nu are importanță. Ai luat o 
listă cu ce urmează să cumpărăm mâine? 

— Da. E lungă de-un cot. 

— Bun. Atunci să ne gândim la ea. Noapte bună, Ross. 

— Noapte bună. 

El suflă şi-n ultima lumânare. Atunci singura lumină rămasă fu 
cea a felinarului de pe coridor care se strecura pe sub uşa lăsată. De 
jos se auzea un murmur stăruitor, tulburat din când în când de 
strigăte care veneau din sala unde se bea. 

Stăteau amândoi tăcuțţi, fiecare cu gândurile lui. Şi amândoi ştiau 
că, oricât de multe lucruri ar fi cumpărat a doua zi, oricât de 
extravagante ar fi fost cumpărăturile lor, evenimentele de astăzi le 
stricaseră savoarea. 


Capitolul 9 


George primi invitația prin poştă în septembrie şi, după întârzierea 
cuvenită, răspunse spunând că era bucuros să accepte numirea 
făcută de Lordul Cancelar. 

Sperase la aşa ceva, dar se gândise că probabil trebuia să aştepte 
până când Horace Treneglos sau Ray Penvenen mureau. El locuia la 
Trenwith numai de un an; şi nici nu locuia acolo permanent, deşi 
rămăsese în mod deliberat mai mult decât ar fi cerut convenienţele. 
Îşi dorise să fie acceptat în ținut, dar îşi închipuise adesea că oameni 
precum cei din familia Bodrugan sau Trevaunance i-ar fi putut 
întoarce spatele. Această numire era o dovadă importantă că fusese 
acceptat. Banii vorbeau. Şi în curând vor trece înaintea descendenței. 

Era cu atât mai plăcut cu cât cu trei ani înainte tatăl lui încercase 
să facă ca el să fie ales în consiliul comunal al oraşului Truro şi 
dăduse greş. Tatăl lui deținea şi această funcție, şi era şi magistrat, şi 
fusese de un real ajutor oraşului; fusese, de asemenea, şi un 
susținător constant, înverşunat şi vocal al Vicontelui Falmouth în tot 
ceea ce plănuia acest gentleman; dar atunci când numele lui George 
fu adus în discuție pentru a ocupa un loc rămas liber, Excelența Sa 

preferase pe altcineva şi cu asta totul se încheiase. Oricât de tare 
încercase familia Warleggan să fie amabilă cu familia Boscawen, 
aceasta nu fusese niciodată destul de amabilă la rândul ei. Motivul 
era evident, deşi cei din familia Warleggan îl înțelegeau numai în 
parte. Lordul Falmouth deținea controlul asupra oraşului şi a 
consiliului. Ca aristocrat cu moşii enorme, era obişnuit cu respectul 
unor oameni precum Hick şi Cardew, şi al celorlalți membri ai 
consiliului. Asemenea oameni nu se aşteptau la prietenia lui. Dar nu 
era la fel de uşor să extindă acelaşi soi de patronaj asupra unui om 
care deţinea cinci sute de acri de pământ şi o casă aproape la fel de 
mare ca Tregothnan, precum şi cea mai mare casă din Truro, plus că 
avea afaceri importante în domeniul bancar, al topitoriilor şi al 
mineritului care îl situau printre cei mai bogați oameni din ținut. Aşa 
că Lordul Falmouth hotărâse că pentru moment era suficient un 
singur Warleggan în consiliul orăşenesc. 

De aceea, acest succes într-un ținut rural, unde prejudecățile şi 
spiritul de clan erau la apogeu, era un semn de progres. Şi nu avea 
nimic de-a face cu puterea lui economică din Truro. Acest lucru îi 
făcea o plăcere deosebită. 

Bineînţeles că îşi ascunse această plăcere față de Elizabeth, căreia 
îi împărtăşi acest lucru ca din întâmplare într-o seară la cină, 
spunându-i că uitase complet să amintească de asta până atunci. 

Ea spuse: 

— Oh, mă bucur. Francis se plângea mereu de asta ca de o 
corvoadă, dar eu credeam că interesul pentru treburile altor oameni îl 
ştirbeau pe cel pentru afacerile lui. 

Tonul ei, la fel de relaxat ca al lui, dar într-un mod natural, îl irită. 
Normal că pentru ea şi cei asemenea ei asta venea ca şi când li s-ar fi 
cuvenit. Jonathan devenise magistrat atunci când murise tatăl lui: 
nu era nicio realizare, era pur şi simplu o îndatorire plicticoasă a 
unui gentleman. 

— Da, păi, o să aibă de-a face cu mine doar când o să fiu aici. 
Trebuie să ştie că o să fim în Truro o mare parte din iarnă. 

— Ai stabilit data la care ne întoarcem la Truro? 

— Nu avem niciun eveniment social până pe 5 octombrie. Mă 
gândeam la sfârşitul acestei luni, dacă îți convine şi ție. 

— O să-mi facă plăcere schimbarea. 

— De ce? 

— De ce? Îşi ridică privirea spre el. N-ar trebui să-mi facă plăcere? 
Vremea s-a stricat şi nu dă semne să-şi revină. Anul trecut eram 
însărcinată şi nu am putut să mă bucur cum trebuie de lucruri. 

Acum aştept cu nerăbdare să-mi văd prietenii - şi pe ai tăi — 
concertele, jocurile de cărți, balurile. E o schimbare de decor. 

El se aplecă din nou asupra mâncării, satisfăcut de cele spuse de 
ea. Încă de când se căsătoriseră el simțise o oarecare reticență din 
partea ei de a locui la Trenwith şi se întrebase adesea dacă mai exista 
şi altceva în afară de ceea ce vedea el. Bineînţeles că, înainte de 
căsătorie, el îi promisese că o să trăiască la Cardew, dar când 
ajunseseră în acest punct tatăl lui nu fusese pregătit să elibereze 
casa. În efortul de a o convinge că mariajul cu el i-ar fi oferit tot ceea 
ce îşi dorea ea, George se făcuse vinovat de una sau două exagerări, 
din care aceasta era cea mai mare. Elizabeth încercase să-şi ascundă 
dezamăgirea, dar acum, după ce se născuse Valentine, acest lucru 
era şi mai evident. George bănuise întotdeauna că această dorință de 
a părăsi Trenwith era de fapt dorinţa ei de a se îndepărta şi mai mult 
de Ross Poldark. 

Aceasta era singura masă pe care o luau singuri. În cei doi ani de 
căsătorie relația lor suferise schimbări subtile pe care naşterea lui 
Valentine le adâncise. George îşi dorise cu ardoare o singură femeie 
în viața lui, iar atingerea acestui scop îi adusese o satisfacție imensă. 
O luase pe Elizabeth cu toată pasiunea de care era capabil, şi spre 
marea lui încântare descoperise că şi ea îi răspundea în acelaşi mod; 
pentru că el nu ştia că acest răspuns era mai mult o reacție de mânie 
decât de pasiune adevărată. Consecința nemijlocită a fost faptul că 
amândoi au pus la bătaie mai mult sentiment decât ar fi făcut-o în 
mod normal, iar combinația a fost excepţională pentru amândoi. Dar 
sarcina timpurie a lui Elizabeth a fost o scuză pentru a cobori de pe 
aceste piscuri, pe care nu le-au mai urcat niciodată. George era rece 
din fire, iar Elizabeth nu mai avea ce să-şi demonstreze. De la 
naşterea lui Valentine nu-l refuzase, dar era vorba de o propunere şi 
o acceptare, nu de o dorință reciprocă. 

Amândoi erau conştienţi de acest lucru. George ştia ce li se 
întâmpla temporar unor femei după naşterea unui copil. Ştia ce se 
întâmplase între ea şi Francis după naşterea lui Geoffrey Charles. 
Faptul că după naşterea lui Valentine nu se întâmplase acelaşi lucru 
îi dădea satisfacţie. În orice caz, pentru moment era mulțumit. Faptul 
că o avea pe Elizabeth era aproape de ajuns în orice condiții. 
Cerinţele emoționale din partea lui erau minime. lar Elizabeth era 
mulțumită de răcirea unei relații pe care nu era sigură că şi-o dorise 
vreodată. 

Dar în ciuda acestei răciri în sens fizic, în rutina lor zilnică existau 
puţine animozităţi. Încă din prima zi a căsătoriei lor, George a fost 

satisfăcut de gradul în care Elizabeth a fost pregătită să-şi identifice 
interesele cu ale lui — chiar şi în ostilitatea manifestată față de familia 
Poldark de la Nampara. Când se însurase cu ea o crezuse fragilă şi 
frumoasă ca un fluture; căsătoria cu ea îi stimulase instinctele de 
protecție, dar şi de posesie. Dar în timp ce el o percepea ca pe o 
femeie fragilă fizic şi frumoasă, a descoperit că avea o minte ageră, o 
judecată la fel de bună ca a lui, o capacitate de a conduce casa fără 
ajutorul lui şi un interes pentru cariera lui care nu înceta să-l 
surprindă. Faptul că supraviețuise aproape doi ani ca văduvă şi 
condusese această casă fără niciun ajutor, fără niciun bărbat şi fără 
bani nu fusese o întâmplare. 

Singurul subiect care constituia o problemă între ei în ultima 
vreme era, ca de obicei, Geoffrey Charles. Elizabeth spera ca el să-şi 
petreacă toamna cu ei la Truro, dar George argumentase că, dacă 
urma să plece la şcoală cam într-un an, era mai bine pentru el să se 
obişnuiască fără mama lui pentru un timp. Lăsându-l la Trenwith în 
grija guvernantei, a unchiului şi a mătuşii ar fi fost un mod mai 
blând de a slăbi legăturile dintre ei. Elizabeth, personal, nu vedea 
niciun motiv de a slăbi legăturile încă - de fapt nu vedea niciun motiv 
pentru care ar fi trebuit să plece vreodată la şcoală -, dar după o 
discuție îndelungată şi destul de aprinsă, în care nu se exprimaseră 
prea multe sentimente, ea cedă în cele din urmă. 

Aşa că Geoffrey Charles urma să rămână pe loc. În acea seară, 
după cină, Elizabeth veni la Morwenna care cosea în salonul de 
iarnă. 

— Oh, Morwenna, e ceva ce am avut de gând să te întreb. Nu-i aşa 
că e adevărat că ați mers călare pe plaja Hendrawna? 

Fata puse jos lucrul de mână. Pentru asta nu avea nevoie de 
ochelari. 

— Da. Geoffrey Charles ţi-a spus? 

— Nu mi-a dat informaţia de bunăvoie. Am găsit nisip în 
buzunarul lui şi l-am întrebat. 

— Da, spuse Morwenna. Am fost de câteva ori. Am făcut ceva 
greşit? 

— Nu greşit. Dar ați colindat mai departe decât mi-am închipuit că 
o s-o faceți. 

— Îmi pare rău. De fapt este mai aproape decât am călărit pe 
celălalt drum. Dar dacă nu vrei s-o mai facem, nu avem de ce să ne 
mai ducem acolo. 

— Cum ajungeţi acolo? Aţi trecut pe domeniul Nampara? 

— Nu. Din ce te-am auzit m-am gândit că n-o să-ți placă să facem 

asta, aşa că am ocolit pe la Marasanvose şi printre dunele de nisip 
care cred că îi aparțin domnului Treneglos. 

— Keigwin merge cu voi? 

— Oh, da. Deşi uneori Geoffrey Charles are chef să mergem pe jos, 
şi atunci mergem singuri. 

— E un băiat încăpățânat. Nu trebuie să-l laşi să-şi impună voința 
în fața ta. 

Morwenna zâmbi. 

— Nu cred că face asta, Elizabeth. Dar nu e atât de încăpățânat, 
cât... convingător. 

Elizabeth zâmbi şi ea şi puse o mână să învârtească vechea ei 
roată de tors. N-o mai folosise de peste un an. 

Morwenna spuse: 

— Cam pe la jumătatea drumului pe plajă, printre stâncile joase 
este un puț sfânt. Dacă nu l-ai văzut... 

— Nu l-am văzut. 

— Ştiu că Geoffrey Charles şi-ar dori tare mult să te ducă acolo. Şi 
dincolo de el se află nişte grote absolut fantastice. E ca şi când ai 
merge într-o mănăstire măreață. Peste tot picură apa. Foarte 
misterios şi straniu. De ce nu vii şi tu călare cu noi într-o zi, 
Elizabeth? 

Lui Elizabeth i se păru că ochii Morwennei aveau o strălucire 
neobişnuită. Poate că era un joc înşelător al luminii lumânării. 

Răspunse: 

— Poate că într-o zi o să vin. Vara viitoare. Dar acum zilele se 
scurtează şi există riscul unui flux puternic, aşa că m-aş simți mai 
mulțumită dacă nu v-aţi mai duce pe altă plajă anul ăsta. 

— Suntem foarte atenți. 

— Aş prefera să nu aveți nevoie de soiul ăsta de atenție. 

— Foarte bine, Elizabeth. Geoffrey Charles va fi grozav de 
dezamăgit, dar bineînţeles că vom face aşa cum spui. 

În aceste cuvinte exista ceva vag combativ, în contrast cu tonul 
obişnuit al Morwennei, care era unul liniştit. Spiritul de observație 
ascuțit al lui Elizabeth băgă de seamă acest lucru, dar nu simți că 
era ceva cu adevărat ciudat. Geoffrey Charles, îşi spuse ea, fusese şi 
el secretos. Dacă va fi necesar, va scoate secretul la iveală de la el. 

Morwenna se întoarse înapoi la lucrul ei de mână. Ziua care 
trecuse fusese foarte misterioasă şi fantastică. Întâlnire la zece cu 
Drake - el scăpase cumva de la lucru - o dimineață strălucitoare cu 
nori care se adunau pentru ploaia de după-amiază; un kilometru şi 
jumătate de mers pe nisipul strălucitor de culoarea ocrului - astăzi 

fin printr-o bizarerie a fluxului, astfel încât paşii lor lăsau o urmă 
adâncă; Geoffrey Charles alergând spre şi dinspre marginea apei, 
râzând de încântare când aceasta i se prelingea pe picioarele goale; 
cei doi tineri mergând mai serioşi şi discutând, râzând uneori 
împreună cu Geoffrey Charles ca şi când şi-ar fi căutat scuze şi 
lucruri în comun pentru a-şi exprima plăcerea că trăiesc şi că sunt 
unul în tovărăşia celuilalt; apropierea de marile grote, părăsite nu cu 
mult timp în urmă de apa mării, dar încă şiroind de ea; bazinul larg 
de la intrarea în ele, şi Geoffrey Charles care îşi suflecase pantalonii 
cât de sus putuse şi care se bălăcea prin ea; Drake care se oferise s-o 
ducă în brațe şi refuzul ei; în loc să facă asta mersese în spatele unei 
stânci şi îşi scosese ghetele şi ciorapii, apoi mersese până pe partea 
cealaltă cu rochia ridicată prin apa care îi trecea de genunchi şi era 
aşa de rece că-i dădea cârcei la picioare; hârşâitul de iască aprinsă, 
lumânările fumegoase din seu de pe pălăriile vechi de miner pe care 
Drake le adusese pentru ei, explorarea prin algele unduioase, printre 
lemnele plutitoare şi resturile purtate de flux tot mai departe şi mai 
adânc către fundul grotelor pline de rezonanţă. Îi fusese frică 
întotdeauna de locurile închise, iar acesta nu făcea excepţie; şi îi era 
teamă de valurile mari şi înspumate care urlau nu atât de departe şi 
ca nu cumva fluxul să revină înşelător şi să-i izoleze acolo. Dar teama 
se îmbina cu încântarea şi era suportabilă pentru că putea fi 
împărtăşită cu ceilalți, şi mai ales cu el. În momentele de luciditate 
nu putea accepta şi nu era mulțumită că era atrasă de acest tâmplar 
tânăr şi necizelat; dar nimic, nici barierele ridicate de societate sau 
de credință, nu o putuseră împiedica să se bucure de plăcerile acelei 
dimineți. 

Elizabeth spusese ceva. 

— Îmi pare rău. Visam. lartă-mă! 

— Cum toamna înaintează, te-aş sfătui să nu vă îndepărtați, chiar 
dacă vă însoţeşte Keigwin. Oamenii din sat respectă legea şi oricum 
vă cunosc şi vă respectă; dar recolta a fost catastrofală, şi asta 
probabil că duce la sărăcie şi suferință. Şi cu cât vă îndepărtați mai 
mult, e mai probabil să vi se întâmple ceva rău. De fapt, pe măsură 
ce se strică vremea va fi mai sigur să nu ieşi deloc cu Geoffrey 
Charles de pe domeniu. Aminteşte-ți că ăsta e primul lui an de 
relativă libertate, şi nu trebuie să depăşim măsura. 

În acea dimineață nu o depăşiseră în mod sigur, deşi ea nu se 
sfârşise cu explorarea grotelor. După ce ieşiseră din nou în aer liber, 
soarele fusese ca un ochi fierbinte care îi ardea, iar cerul, de un 
albastru turcoaz, cu o coamă de nori care se furişau dinspre nord, la 


= 114 — 


fel de întunecaţi ca lâna unei oi negre. Drake se dezbrăcase, 
rămăsese doar în pantaloni şi intrase sărind în valurile înalte care se 
spărgeau bubuind pe nisip. Nedorind să rămână mai prejos, fără să 
țină seama de împotrivirea Morwennei, Geoffrey Charles îşi dăduse 
toate hainele jos şi intrase în apă gol puşcă. Morwenna îi urmase 
până la marginea apei şi rămăsese acolo urmărindu-i în timp ce 
spuma clocotitoare se învârtejea şi se retrăgea pe lângă picioarele ei. 
Pe urmă stătuseră în spatele unei stânci în soarele fierbinte ca să se 
usuce, iar Geoffrey Charles, de dragul unei minime decențe, se 
acoperise cu maioul. Oare exageraseră? O asemenea plăcere 
desăvârşită era interzisă şi deplasată? 

— Morwenna, spuse Elizabeth tăioasă. 

— Zău că-mi pare rău, Elizabeth; mă gândeam la ceva. Încă o 
dată, iartă-mă! 

— Spuneam că sper ca în perioada în care voi fi plecată să-l faci să 
se țină de învățătură. Cam într-un an, domnul Warleggan este 
hotărât să-l trimită de acasă la şcoală, poate la Bristol, sau poate 
chiar la Londra. De aceea este extrem de important să-şi vadă cu 
atenţie de lecţii, mai ales de cele de latină. 

— O să mă străduiesc cât pot să-l fac să se țină de învățătură, 
spuse Morwenna. 


Will Nanfan era un bărbat voinic cu un păr blond care încărunțea 
şi se rărea şi care ținea câteva oi pe mica lui bucată de pământ şi îşi 
câştiga cu greu existența de pe urma lor şi prin alte mijloace. Era 
unchiul lui Jinny Carter şi soțul lui Char, o blondă înaltă la care 
jinduise odinioară şi Jud Paynter. Veni într-o seară să-l vadă pe Ross 
cu vestea că Îl contactase în Roscoff pe un anume Jacques Clisson, 
un negustor care colinda peninsula cumpărând dantelă şi mănuşi de 
mătase şi le aducea în port pentru a le vinde comercianților englezi. 
Ştia tot atâtea lucruri despre ceea ce-i interesa pe ei, îi spuse Nanfan, 
la fel ca oricare dintre cei pe care îi puteai găsi şi care ar fi fost 
dispuşi să deschidă gura pentru bani. După spusele lui Clisson, în 
închisoarea din Brest erau şase sau şapte sute de englezi şi câțiva la 
Pontivy şi La Force, dar de departe cel mai mare număr erau într-un 
loc numit Campair - deşi în limba aia ciudată a francezilor se scria 
Q-u-i-m-p-e-r. Acolo erau trei sau patru mii de englezi, de toate 
soiurile şi condiţiile, femei şi copii, marinari comerciali, mateloți, 
ofițeri, bolnavi şi sănătoşi, într-o mănăstire enormă care fusese 

transformată în închisoare. Conform hărții lui Trencrom, pe care 
Nanfan o adusese cu el, Quimper era la numai câțiva kilometri de 
Golful Audierne unde se scufundase Travail, aşa că dacă ar fi existat 
supraviețuitori, erau şanse ca aceştia să fi fost duşi acolo. 

Nanfan îl întrebase pe Clisson ce informaţii putea obține despre 
numele vaselor, al prizonierilor şi mai ales al ofițerilor, şi îi oferise 
cincizeci de guinee pentru o listă completă a ofițerilor salvaţi de pe 
Travail — dacă existau. Clisson spusese că o să facă tot ce putea, dar 
era o treabă primejdioasă şi s-ar fi putut să ceară timp. 

Ross îşi îndreptă spinarea deasupra hărții. 

— Ţi-a dezvăluit omul ăsta ceva despre modul în care erau tratați 
prizonierii? 

— Nu erau bine tratați. De fapt rău. Jacques zicea că drojdia 
societăţii era la putere acolo, nu oamenii obişnuiţi. Printre ăi de soiul 
ăla nu prea mai există ruşine. 

— Cum te întâlneşti cu Clisson dacă nu ţi-ai fixat nicio dată 
pentru următoarea cursă? 

— E în Roscoff la mijlocu' fiecărei săptămâni. De joi până luni 
călătoreşte. Vine acasă luni seara cu calu' lui şi cu calu’ de povară cu 
marfa pe care o cumpără pentru Anglia. 

— Vorbeşte englezeşte? 

— Oh, da. Altminteri n-aş fi priceput ce spune. 

— Will, când eram copil am prins o brumă de franceză de la tatăl 
meu, dar cu greu cred că mi-aş mai aminti acum vreun cuvânt. Ţi-l 
aminteşti pe tatăl meu? 

Nanfan zâmbi. 

— Oh, da, dom'le, mi-l aduc aminte bine. Mi-aduc aminte că am 
văzut-o odată şi pe mama dumneavoastră, cu toate că a trecut mult 
de-atunci, pe cân’ nu eram decât un țânc. Călărea pe cal alături de 
tatăl dumneavoastră. Era înaltă. Şi subțire, ca... or’ era subțire p- 
atunci, cu păr lung şi negru. 

— Da, spuse Ross. Da. Avea părul lung şi negru... 

Pentru o clipă se simți din nou copilul de nouă ani şi retrăi o parte 
din boala şi din durerea ei. Întunericul era atunci îngrozitor, şi femeia 
care țipa, şi unguentele, şi leacurile, şi paşii care se grăbeau. Boala şi 
mirosurile jalnice şi o doică bătrână, şi culoarea pergamentoasă a 
feței tatălui său. Fumul care arunca o umbră, iar umbra însemna 
boală şi moarte. Închise şi deschise ochii ca să alunge vedeniile. 
Trecuseră douăzeci şi cinci de ani, soția şi copilul lui înfloreau, iar 
viermele care rodea dispăruse din casa lui. 

Spuse: 

— În zilele alea de demult când eram copil şi traversam Canalul cu 
tatăl meu, nu o făceam ca pe o afacere, după cum ştii; navigam la 
Guernsey numai ca să ne umplem propriile pivnițe cu brandy, rom şi 
ceai... Chiar şi atunci guvernul britanic încerca să oprească comerțul 
în Guernsey. Bănuiesc că până la Roscoff e cam aceeaşi distanță? 

— La fel. Dar Roscoff e unic şi bogat. Se construiesc două hanuri 
noi şi sunt p-acolo negustori englezi, olandezi şi francezi care fac un 
comerț grozav. 

— Nu sunt tulburațţi nici măcar de revoluționari? 

— Nici măcar de revoluționari. Poţi merge prin oraş fără nicio 
oprelişte, da’ cre’ că dacă ieşi mult din oraş atunci eşti înhățat destul 
de repede. 

Will începu să ruleze harta la loc. Aceasta trosni în liniştea 
camerei. 

— Ţineţi minte, în Roscoff atmosfera e un pic încordată. Toată 
lumea e acolo pentru negoț, dar fiecare îl urmăreşte pe celălalt. E 
spion lângă spion, s-ar putea spune. Oamenii privesc peste umăr la 
ceilalți oameni. Chiar şi femeile e şulfe. O să trebuiască să fim cu 
grijă cu Clisson, pen’ că dacă cineva dă de ştire că are de-a face cu 
moşieri englezi va fi uşor de denunțat - aşa îi spun ei - denunţat, şi o 
să fie dus la Brest şi descăpățânat. 

Ross clătină din cap. 

— Aşa încât, dacă mă duc, ar fi mai bine dacă aş avea nişte afaceri 
cinstite acolo, negoț sau ceva de soiul ăsta, iar apoi m-aş întâlni cu 
Clisson ca din întâmplare? 

— Aşa ar fi bine. Şi să vă îmbrăcaţi ca unu’ dintre noi. N-aţi mai 
bate la ochi, dacă aveţi de gând să veniți. 

— O să-l vizitez pe domnul Trencrom, spuse Ross. 


Capitolul 10 


În 1760 când fusese plănuită construcţia casei de rugăciune din 
Grambler, după una dintre marile reuniuni pentru revigorarea 
credinței metodiste care avusese loc în apropiere, Charles Poldark, pe 
atunci un bărbat de patruzeci şi unu de ani, voinic, dinamic, bogat şi 
cumpătat, fusese abordat pentru cedarea unei bucăţi de pământ pe 
care să fie construită micuța casă de rugăciune. Deşi nu agrea 
metodismul, aşa cum nu agrea nicio abatere de la obiceiurile 
statornicite, şi nu avea încredere în el văzându-l ca pe un soi de 
inamic al autorităţii stăpânului, fusese convins de noua sa soție, care 

avea pe atunci doar douăzeci de ani şi era deja mama copiilor lui, să 
le dea un petec de pământ de la marginea satului Sawle, cu casele lui 
împrăştiate. Deşi nu-i mărturisise soțului ei niciodată, tânăra 
doamnă Charles îl auzise pe Wesley predicând pe când ea nu era 
decât un copil şi fusese cât pe ce să se convertească. 

Precaut ca întotdeauna, Charles nu cedase pământul, ci îl dăduse 
în folosință pentru trei generații. Oricum, la baza actului scrisese 
„reînnoirea dreptului de folosință gratuită pentru alte trei generații 
rămâne la latitudinea moştenitorilor mei”. 

Până în 1790, ultimul om din cea de-a treia generație pentru care 
fusese cedat dreptul de folosință murise, iar metodismul se prăbuşise 
în Grambler asemenea turlei bisericii din Bodmin; dar tatăl lui Will 
Nanfan, care încă mai trăia şi era unul din membrii fondatori inițiali 
ai congregaţiei şi care îşi amintea suficient de bine de înțelegere, 
luase alți doi bătrâni, mersese la Francis şi îi solicitase o reînnoire a 
dreptului de folosință. Francis, preocupat de alte treburi şi lipsit de 
spirit de afaceri, dăduse pur şi simplu din mână şi spusese: „Lăsaţi-o 
baltă; terenul este al vostru”. După cuvenitele mulțumiri, bătrânul 
Nanfan mormăise ceva despre un act, iar Francis spusese: 
„Bineînţeles, o să mă ocup de asta”. Nu se ocupase niciodată, dar 
cum era atât de tânăr, nu li se păruse că era nevoie să se grăbească. 

Tankard, avocatul lui George Warleggan, plecase în fiecare 
săptămână din Truro de când locuia acolo, pentru a stabili unde 
începeau şi unde se sfârşeau hotarele domeniului Poldark, uitându- 
se pe vechile contracte de închiriere a minelor şi în general punând în 
ordine lucruri neglijate ani în şir. Când apăreau probleme legate de 
drepturi, George îi dăduse instrucțiuni ca, oriunde era un dubiu, 
acesta să fie rezolvat ferm, dar Tankard să adopte o poziție 
generoasă. George nu dorea deloc să fie considerat un stăpân aspru 
de către cei din zonă şi de fapt nici nu avea nevoie. Îşi plătea 
întotdeauna bine servitorii şi angajaţii, cu mult deasupra mediei; îl 
costa atât de puţin în plus, iar pentru asta cerea şi primea servicii 
bune fără nicio implicare prostească sau sentimentală. Dar nu-i 
plăceau înțelegerile vagi, detaliile nepuse la punct, clauzele neclare şi 
înțelegerile în locul înscrisurilor. Avea o minte formidabilă, ordonată 
şi eficientă care nu aprecia ineficiența celorlalți. 

Adesea cazurile erau suficient de simple ca să se poată hotări fără 
să fie nevoie de cercetarea istoricului lor, dar într-o după-amiază, 
înainte de a pleca înapoi la Truro, Tankard îi spuse: 

— Domnule Warleggan, în legătură cu casa aceea de rugăciune, 
exact de la marginea satului. Săptămâna trecută am văzut că îi 

reparau acoperişul, aşa că m-am uitat pe documentele pe care le 
aveți aici şi am descoperit că funcționează pe un contract de drept de 
folosință care a expirat. În dimineața asta m-am dus pe acolo să mă 
întâlnesc cu ei. Erau vreo trei dintre ei pe acolo şi le-am prezentat 
situația privitoare la dreptul de folosință, despre care cel mai în 
vârstă dintre ei, un bărbat pe nume Nanfan, a spus că, atunci când 
dreptul de folosință a expirat cu patru ani în urmă, pământul le-a 
fost dăruit de domnul Francis Poldark. I-am întrebat de actul care 
dovedea acest lucru, dar Nanfan a spus că înțelegerea s-a făcut 
verbal. Domnul Francis Poldark a spus pur şi simplu: „Pământul e al 
vostru”, şi aşa a rămas. De atunci, din cei trei oameni prezenți cu 
acea ocazie, doi dintre ei, inclusiv tatăl acestui Nanfan, au murit 
astfel încât mai există doar un singur martor. Eu le-am spus că mă 
voi consulta cu dumneavoastră. 

George privi harta de pe peretele biroului său care ilustra granițele 
şi detaliile domeniului. 

— Asta e? Da. Văd că îi spun chiar ulița casei de rugăciune. Păi, 
bănuiesc că până acum a fost şi sfințită. Fă un act oficial de donație. 
Găseşte pe cineva responsabil din partea lor care să-l semneze. Hai s- 
o facem cum trebuie! 

— Foarte bine. Mă voi ocupa de asta săptămâna viitoare. 

— Dar, ia stai puţin... Ăştia nu sunt protestatarii ăia care ne-au 
deranjat în biserică? Odgers, pastorul ăsta nemâncat de aici, se 
războieşte cu ei. Le-a interzis să mai intre în biserică, iar acum spune 
că participă la slujbă la Marasanvose şi se adună la Grambler când 
se face slujbă la noi. Duminica trecută, biserica noastră era pe trei 
sferturi goală. 

Tankard aştepta respectuos la jumătatea drumului spre uşă. 

George bătu uşor cu degetul în hartă. 

— Las-o aşa. Las-o în suspensie până săptămâna viitoare. Între 
timp o să mă întâlnesc cu Odgers şi o să văd ce părere are. 


x 


Peste două săptămâni George se duse la Truro, în parte pentru 
afaceri, în parte pentru a vedea dacă reşedinţa lor de la oraş va fi 
întru totul gata să-i primească. Elizabeth nu veni cu el, rămânând să 
se ocupe de toate micile treburi la care trebuie să te gândeşti când te 
muţi pentru câteva luni. Seara, o delegație formată din trei oameni 
ceru să o vadă. 

Nu era o oră convenabilă; fusese ocupată toată ziua şi se certase 

cu mama ei, care devenise extrem de obositoare. Oamenii mai în 
vârstă de condiţie bună care fuseseră angajaţi să aibă grijă de familia 
Chynoweth plecaseră în iulie şi nu fuseseră înlocuiți. Doamna 
Chynoweth era atât de dificilă încât numai cei mai nevoiaşi ar fi 
rezistat într-o astfel de situaţie, iar până atunci refuzase trei cupluri 
noi de doritori. Asta însemna mai multă muncă pentru servitorii 
obişnuiţi şi mai multă responsabilitate pentru Elizabeth. Pe deasupra 
şi micul Valentine se simţise prost în acea zi şi fusese iritabil, iar ea 
spera să nu se îmbolnăvească de ceva. Cu toate acestea, trăise în 
acest ținut zece ani, îi cunoştea pe toți cei din sat şi nu se putea 
îndura să le spună să plece fără să-i vadă. 

De fapt doar doi dintre ei intrară în salon; Tom Harry, care îi 
condusese, crezu că trei sunt prea mulți, aşa că îi spuse celui mai 
tânăr membru al delegației, Drake Carne, să aştepte în bucătărie. 
Dintre cei doi care intrară, Elizabeth nu-l cunoştea decât pe unul, cel 
voinic de vârstă mijlocie, mult respectatul Will Nanfan, a cărui mică 
proprietate se întindea lângă un colț al domeniului; celălalt era un 
bărbat mai tânăr, înalt, cu părul blond-deschis, cu o față subțire şi 
ridată care contrasta cu tinerețea lui. 

Stăteau stânjeniți în fața ei — era dificil să tratezi cu o femeie, dar 
părea singura lor şansă -, nu ştiau ce să facă cu picioarele şi cu 
mâinile, până când Elizabeth le spuse, zâmbitoare, să stea jos. Apoi, 
frecându-şi mâinile şi dregându-şi vocile, îi spuseră povestea lor. 
Când terminară, iar ea avu toate informațiile pe care i le putură oferi, 
le spuse: 

— Probabil că vă dați seama că imi este foarte greu să intervin. I- 
am lăsat soțului meu, domnul Warleggan, libertatea deplină de a 
conduce proprietatea şi pe el ar fi trebuit să-l vedeți. Ar fi fost mult 
mai bine, pentru că el v-ar fi putut da un răspuns bine cumpănit. 

— Am cerut să-l vedem săptămâna trecută, dar domnul Tankard a 
spus că este prea ocupat ca să ne primească. 

— Păi, este un om ocupat. O să-i spun că ați trecut pe aici, dar 
dacă asta este decizia lui şi nu doar a avocatului, atunci nu vă pot 
promite că o să i-o schimb. 

— Noi am crezut, spuse Nanfan, că domnul Francis ne-a dat nouă 
terenul. Poate că ați putea să-i spuneți domnului Warleggan că - ei 
bine, că este drept şi se cuvine să ne rămână nouă. Dacă domnul 
Francis Poldark nu ar fi spus că poate fi al nostru... 

— Eşti sigur că a spus asta? N-a fost vreo neînțelegere la mijloc? 

— Oh, nu, doamnă, tatăl meu era absolut sigur. Şi bătrânul Jope 
Ishbel zicea la fel. Pe deasupra, în primul act de folosință, domnul 

Joshua Poldark spunea că urmează să fie reînnoit. 

— Cu voia urmaşilor săi - nu-i aşa? 

— „Păi, aşa e, doamnă. 

— Da, doamnă, interveni Sam Carne calm. lar moştenitorul este 
domnul Geoffrey Charles Poldark, doamnă. Doar că el nu are vârsta 
necesară... 

Elizabeth îl privi pe străin. 

— Eşti avocat? 

Ştia prea bine că nu era aşa. 

— Oh, nu doamnă. Un simplu păcătos care caută mila divină. 

— Ei bine, ai dreptate. Fiul meu are numai zece ani. Eu şi cu soțul 
meu suntem tutorii lui legali. Orice am hotărî, noi hotărâm în numele 
lui. 

— Da, doamnă. Şi vă cerem să aveţi bunăvoința de a ne ajuta. 
Pentru că, prin salvarea casei noastre de rugăciune, o să faceți 
lucrarea lui Dumnezeu şi o să salvați ceva închinat slavei Domnului 
lisus. 

Elizabeth zâmbi nesigură. 

— Cred că sunt unii care n-ar fi de acord cu asta. 

— Există întotdeauna oameni care ne ponegresc, doamnă. În 
fiecare zi ne rugăm cu bucurie lui Dumnezeu pentru iertarea lor. 

— Cred, spuse Elizabeth, că nu o să trebuiască să-i cereți să ne 
ierte şi pe noi. 

— Nici eu nu cred, pentru că ar fi o lovitură dureroasă pentru 
congregația noastră să pierdem această casă când nu am pricinuit 
niciun rău nimănui. Acum treizeci şi cinci de ani, divinul Iehova i-a 
îndemnat pe credincioşii şi pocăiții Lui supuşi să-l construiască o 
casă, iar ei au făcut asta cu propriile lor mâini. De atunci aceasta nu 
a fost folosită pentru nimic altceva decât pentru purificarea spiritului 
şi pentru sfânta cinstire a lui Hristos. 

— Şi nu este biserica locul potrivit pentru o astfel de cinstire? 

— Aşa e, doamnă, dar toţi trebuie să ne mărturisim cu devoțiune 
lui Dumnezeu în timpul vieţii noastre lumeşti, iar o casă de 
rugăciune, unde oamenii care au găsit mântuirea se pot amesteca cu 
cei care o caută, este de asemenea un loc potrivit pentru cinstire, 
dacă nu vă e cu supărare. Noi mergem regulat la biserică - toată 
congregația noastră merge regulat la biserică. Mulţi, mulți dintre ei 
merg la biserică şi nu au fost văzuți mergând în altă parte. Suntem 
cu toţii servitori umili şi înflăcărați ai lui Dumnezeu. 

Elizabeth îşi închise cartea, iar degetele ei se jucau cu ciucurii 
semnului de carte. Era obosită şi îşi dorea ca întrevederea să ia 

sfârşit. Will Nanfan îi plăcea şi îl respecta, deşi ştia că avusese unul 
sau două frecuşuri cu servitorii lui George în probleme care țineau de 
comunitate. De bărbatul cel tânăr nu era sigură. Respectul din tonul 
vocii lui nu-i ascundea combativitatea care-i stătea în mod sigur în 
fire. Bănui că ar fi putut discuta până la asfințit dacă ar fi fost 
nevoie, iar convingerile lui erau atât de înflăcărate încât în cursul 
discuţiei ar fi putut uita diferențele de statut social dintre ei. Asta era 
una dintre marile probleme ale metodiştilor: cei convertiți se simțeau 
mai presus de diferențele de clasă pământeşti. Hristos era singurul 
lor stăpân. În faţa milei cereşti toți oamenii erau egali; şi toate femeile 
de asemenea: Elizabeth Warleggan şi Nan Nanfan, şi oricare fată de 
miner cu care acest bărbat subţire şi blond ar fi fost căsătorit. În 
principiu, nu exista nicio îndoială că aceasta era o credinţă creştină 
unanim acceptată; numai că în practică nu funcționa. 

Totuşi nu era o femeie rea din fire şi înțelese că solicitarea lor era 
dreaptă. Le spuse: 

— Ei bine, după cum v-am spus, soțul meu este cel care ia aceste 
decizii, dar mă însărcinez ca săptămâna viitoare, atunci când se va 
întoarce, să-i aduc în atenție problema voastră. O să-i explic că voi 
consideraţi că domnul Francis Poldark, răposatul meu soț, v-a făcut 
o promisiune fermă şi în această lumină o să-l rog să-şi reconsidere 
poziția. Mai mult nu pot să fac, dar o să mă îngrijesc să mă ocup de 
ea de îndată ce domnul Warleggan ajunge acasă. 

— Mulţam, doamnă, spuse Will Nanfan. 

— Multam, doamnă, spuse Sam Carne. Şi sfântul nostru 
Mântuitor să fie cu dumneavoastră. 

Elizabeth îşi spuse că parcă el ar fi fost mai degrabă preot, iar ea, 
membră a congregațţiei lui. 


La bucătărie, Drake aştepta sub privirile ursuze ale lui Harry 
Harry, cel mai mare din cei doi frați. 

Bucătăria asta era o încăpere frumoasă şi mare, în care coborai 
trei trepte ca să ajungi din casă, cu o podea neregulată pavată cu 
piatră, cu grinzi solide care susțineau tavanul, de pe care atârnau ca 
un ciorchine în cârlige nişte şunci afumate frumoase care făceau să-i 
lase gura apă lui Drake. Era prost luminată pentru o încăpere atât de 
mare, printr-o singură fereastră situată sus pe perete, dar partea de 
sus a uşii făcută din două bucăți şi care dădea în curte era deschisă 
şi lăsa să intre mai multă lumină. O vatră ocupa aproape un perete 

întreg, iar un ceainic negru uriaş era atârnat de un cârlig de fier 
deasupra focului. În celălalt colț de lângă uşă era o pompă de apă 
manuală cu o găleată de lemn sub ea. 

Curând, Harry decise că tânărul putea sta şi fără să fie 
supravegheat şi plecă, aşa că Drake merse la uşă şi privi cum un alt 
bărbat de afară umplea o găleată cu cărbuni mărunțiți. Auzi o voce 
tânără din spatele lui: 

— Măi să fie, Drake! Ăsta e chiar Drake! Ce faci aici? 

Faţa lui Geoffrey Charles era toată numai un zâmbet, strălucitoare 
şi netedă de parcă tocmai ar fi fost spălată. 

— Domnişorul Geoffrey. Drake îşi duse degetul la buze şi continuă 
cu o voce joasă. Sunt aici cu fratele meu şi cu Will Nanfan, care au 
venit la doamna Warleggan, buna dumneavoastră mamă, cu treburi. 

Geoffrey Charles râse, dar îşi cobori şi el vocea. 

— Ce este atât de secret? N-ar trebui să fii aici? 

— Ba da. Ba da. Dar alelalte întâlniri ale noastre sunt un secret. 
Aşa că ăl mai bine ar fi să ne facem că nu ne ştim unul pe altul, altfel 
vi s-ar putea interzice să mă mai vedeți. 

— Mă întâlnesc cu cine-mi place, spuse Geoffrey Charles. Dar 
vocea îi rămase tot scăzută. Nu te-am mai văzut din ziua aceea, de la 
grote. Vremea a fost atât de urâtă că aproape nu am mai ieşit călare. 
Şi apoi în cele mai multe zile eşti la muncă. 

— Destul de adevărat. Ce face domnişoara Morwenna? 

— Bine. Chiar acum se spală, aşa că am fost dat afară. Ascultă, 
mama şi unchiul George urmează să-şi petreacă toamna la Truro. O 
să fie mai uşor să ne întâlnim când sunt plecați. Pot să-ți trimit un 
mesaj? lartă-mă, ştii să citeşti? 

— De-ajuns, spuse Drake. Dar poate că ei nu vor să te întâlneşti 
cu mine. 

— Dacă nu ştiu, nu-mi pot spune nimic, nu-i aşa? Geoffrey 
Charles îl luă de mână pe Drake. Hai să-ţi arăt casa! La ora asta nu e 
nimeni pe aici. 

— Nu, mulțam frumos. Nu se face. Poate altă dată. 

— Mi-ai promis odată că mergem să prindem mormoloci, Drake. Îţi 
aminteşti de asta? Mi-ai spus când veneam înapoi de pe plajă. Când 
putem să mergem? 

— Nu e timpu” potrivit. Doar ştii. 

Geoffrey Charles se legănă de pe un picior pe altul. 

— Da, cred că ştiu. Dar necazul e că — înainte, înainte când trăia 
tata, în iazul mare din partea cealaltă a casei erau nişte broaşte 
minunate. Şi nu broaşte obişnuite, după cum spune mătuşa Agatha. 

Spune că străbunicul meu le-a adus special din Hampshire, cu ani şi 
ani, şi ani în urmă, şi de atunci au fost aici tot timpul. Au dungi 
galbene pe spate şi nu sar, aleargă. Era atât de distractiv să le vezi. 
Şi făceau aşa o gălăgie când orăcăiau seara. Oac! Oac! Chiar aşa. 
Mătuşa Agatha e tare supărată că au dispărut. lar primăvara erau 
mormoloci, peştişori şi gândaci de apă, iar vacile intrau şi se 
bpălăceau. Dar de când mama s-a măritat cu unchiul George totul a 
fost curățat, broaştele au fost omorâte, iar vacile nu mai au voie 
acolo. Spun că este ornamental. Au pus flori în jurul lui, nuferi la un 
capăt şi pietre pe fundul lui pentru a opri nămolul. 

— Şi ce-aţi face dacă ați avea mormoloci şi broaşte, domnişorule 
Geoffrey? Cum le-aţi păstra? 

— Oh, în borcane, la grajduri. Sunt o grămadă de borcane goale 
acolo. Şi poate, chicoti Geoffrey, poate atunci când ar creşte şi ar 
deveni broaşte i-aş pune la loc în iaz numai ca să le aud orăcăind. 

— Ascultaţi la mine, spuse Drake încet. Cre că cel mai bine ar fi 
dacă nu am fi văzuţi vorbind acum. Duceţi-vă şi nu spuneți la nimeni 
că ne-am mai întâlnit. Apoi cam peste o săptămână, când o să capăt 
o zi liberă, vă dau de ştire şi, dacă domnişoara Morwenna ne dă voie, 
am putea merge cu toţii la iazurile de dincolo de Marasanvose şi vă 
arăt unde trăiesc broaştele şi mormolocii. 

— Drake, când mama şi unchiul o să fie plecaţi, dacă îți cer să vii 
aici, o să vii? 

Nu cre' că se cuvine. Cine rămâne aici? 

— Wenna, bineînțeles. Şi apoi bunicul şi bunica mea. Şi mătuşa 
Agatha, care chiar este soră cu bunicul meu şi are aproape o sută de 
ani. Ăştia sunt toţi. O să vii? 

— O să mai chibzuiesc la asta, puştiule. Eşti un prieten bun, dar 
nu trebuie să le facem rău altor oameni. Acum du-te, altfel s-ar putea 
să dăm de bucluc. 


Când George ajunse acasă, Valentine încă nu se simțea bine şi se 
părea că vor trebui să-şi amâne plecarea pentru câteva zile. Elizabeth 
uită de vizitatorii ei până în miercurea în care, după o lună de ploaie, 
vremea se îmblânzi şi putură să iasă împreună în grădină la soarele 
cald. Lui George i se întâmpla rar să se plimbe pe jos. Pentru a face 
mişcare, pleca călare, de obicei cu Garth sau cu Tankard, sau cu 
Blencowe. Nu prea părea să fie interesat vreodată de grădină, deşi 
uneori o surprindea cu câte o observaţie care arăta că remarcase mai 

multe lucruri decât bănuia ea. Adevăratul lui interes era pentru 
planurile la scară mare. Dorea să lărgească aleea, să construiască 
stâlpi noi şi nişte porți frumoase din fier forjat la intrare; intenționa 
să dărâme două ziduri vechi din piatră şi pământ, specifice pentru 
Cornwall, pentru a lărgi şi a îmbunătăți panorama din spatele casei. 
În general avea bun-gust, deşi era înclinat spre formalism: grădinile 
sălbatice, bordurile de flori, gardurile rustice cu plante agățătoare pe 
ele, toate acestea nu prezentau niciun fel de atracţie pentru el. În 
privința florilor din grădină, le prefera pe cele care se dezvoltau 
necontrolat, iar straturile îi plăceau să fie aranjate în rânduri sau 
ronduri. 

Elizabeth îi spuse acum de delegaţia care venise la ea. 

Răvăşind cu bastonul câteva frunze aflate la înălțime, el rămase 
tăcut până când ea termină ce avea de spus. 

— Ce obrăznicia dracului, fu primul lui comentariu. Nu-mi plac 
vizitatorii care se furişează pe la spatele meu. 

— Cred că au încercat să se întâlnească cu tine, iar Tankard i-a 
refuzat. Şi fără îndoială că s-au gândit că eu am un suflet mai blând. 

— Şi ai? 

— Păi, cred că da. Deşi, pe de altă parte nu cred că am încredere 
în metodism. Este oarecum subversiv. Dar n-ar trebui să-l eradicăm 
luându-le terenul înapoi. Iar dacă Francis le-a promis... 

— În privința asta nu avem decât cuvântul lor. 

— Nu cred că Will Nanfan ar minți. Şi nici ceilalți. Să le dăm 
crezare acolo unde este cazul, au o obsesie ciudată pentru un cod de 
comportament foarte strict. 

Se plimbară până în capătul unde începea grădina cu ierburi. 
George spuse: 

— Ai folosit cuvântul subversiv, şi este perfect adevărat. Toate 
organizaţiile închise de felul ăsta sunt subversive, chiar şi atunci 
când se ascund sub camuflajul religiei. Ele sunt stratul pe care 
germinează radicalismul, şi adesea iacobinismul - care, după cum 
prea bine ştim, caută să răstoarne statul şi să pună în locul lui tirani 
sângeroşi după cum se vede în Franța. Toate aceste grupuri au în 
sufletul lor acelaşi obiectiv, indiferent dacă se numesc Societăți 
Metodiste Wesleyene, sau Societăți Corespondente sau Foxitelo. Şi 
dacă caută să stârnească revoluţii, atunci înseamnă că sunt 
trădătoare şi trebuie tratate ca atare. Cred că în momentul de față nu 

ne facem datoria dacă le permitem să rămână. 

Elizabeth spuse: 

— Nu cred că porțiunea asta de grădină a mai arătat la fel de când 
a plecat Verity. Îşi petrecea atâtea ore aplecată cu dragoste asupra ei 
încât era întotdeauna îngrijită şi mirosea frumos. Şi ne era de folos. 
Acum bucătarii adună frunze şi calcă alte plante în picioare când fac 
asta, iar buruienile au scăpat de sub control. 

Este următorul lucru care trebuie făcut. 

— Păi, dacă va fi făcut, vreau să se facă sub supravegherea mea, 
altfel se vor pierde atât de multe plante valoroase. 

Se întoarseră şi pomiră înapoi spre casă, iar George îşi arcui 
umerii în modul acela care amintea întotdeauna de un taur. 

— Cine a fost celălalt bărbat care a venit cu Nanfan? Îl cunoşteai? 

— Un străin. Tânăr, solid, vorbea ca un miner. Era blond, cu fața 
ridată. 

— Probabil că era unul din frații Demelzei Poldark. 

Elizabeth deveni brusc încordată. George observă cu o curiozitate 
rece mişcarea involuntară. 

— Nu ştiam că are frați. 

— Dar nu-ți aminteşti - ziua botezului copilului, cel care a murit? 
Tatăl ei a apărut pe neaşteptate cu o ceată de odrasle înşiruite în 
spatele lui şi i-a cam stricat ziua mândrei mame. 

— Da, da, acum îmi amintesc. Aproape uitasem. 

— Tatăl a avut un schimb de replici cu John Treneglos. A avut 
obiecții că Ruth Treneglos avea pieptul prea dezgolit! 

Elizabeth se încruntă. 

— Dar ştii că fraţii ei sunt acum aici? 

— Tankard mi-a spus. Doi dintre ei au venit din Illuggan. Fără 
îndoială că viața e mai uşoară sub aripa cumnatului lor. 

— Este — ăsta nu seamănă deloc cu sora lui. 

— Poate doar în ce priveşte obrăznicia. 

Trecură pe lângă iaz. În ciuda firului de apă curată care curgea 
prin el şi a eforturilor de a-i curăța fundul, apa era încă tulbure acolo 
unde mişcarea pârâiaşului agita mâlul nisipos; dar impresia generală 
asupra acestei zile minunate de toamnă era plăcută pentru amândoi. 
Apa clipocea şi strălucea, iar plăcile mari de ardezie aduse de la 
Delabole înconjurau marginea şi făceau plimbarea pe lângă ea o 
plăcere şi nu ceva ce nu se putea face decât în pantofi înalți. 

— Mi s-a mai relatat, spuse George, că cei doi frați Carne sunt 
oarecum capul răutăților în această acțiune de reînviere a 
metodismului care are loc. Înainte de sosirea lor secta era inactivă, 

dar de când au venit, a început să iasă din nou în evidenţă. Sunt toți 
croiți din acelaşi aluat. Deşi de fapt nu cred că Demelza are vreun pic 
de fervoare religioasă în ea. Probabil că s-a molipsit de ateism de la 
Ross. 

Niciunul nu prea îi pomenea numele. Elizabeth, pentru că nu 
putea suporta s-o facă, George pentru că încă îi era teamă de reacția 
soției lui. Se simțea jenat, dar era sigur că mai devreme sau mai 
târziu Elizabeth, care în majoritatea situațiilor dădea dovadă de o 
loialitate solidă şi sigură, va sări în apărarea lui. Până acum n-o 
făcuse. N-o făcuse niciodată de când se căsătoriseră. Încă mai era 
surprins pentru că în lunga lor perioadă de acomodare dinainte de 
căsătorie, mai ales când încerca s-o cucerească după perioada în care 
relațiile cu Francis se răciseră, fusese nevoit să-şi îmblânzească 
discursul când venea vorba de Ross. Nu-şi putea arăta niciodată 
amărăciunea şi antipatia. Dar după căsătoria lor, s-ar fi putut spune 
că Elizabeth schimbase taberele. Singura lui soluție fusese să accepte 
că, atunci când se măritase cu el, îşi schimbase loialitățile, prieteniile 
şi credinţele. Cu ea se adeverise că „Oamenii tăi vor fi şi oamenii mei, 
iar Dumnezeul tău va fi şi al meu”. Cu toate acestea chiar acum, 
după cincisprezece luni de căsătorie, el era încă temător că un 
cuvânt imprudent ar fi putut provoca reacția pe care ar fi provocat-o 
cu doi ani în urmă. 

Nu se întâmplă de data aceasta. Elizabeth spuse doar atât: 

— Da, acum îmi amintesc de familie. N-a venit cumva şi mama? 


Capitolul 11 


Pe la mijlocul lui septembrie, Demelza renunță să se mai 
străduiască să-şi ascundă sarcina de privirile lumii şi se resemnă 
pentru cele două luni de disconfort şi înfăţişare dizgrațioasă. Spre 
surprinderea ei, lui Ross nu părea să-i pese de această perioadă, în 
schimb ea fu deranjată. Era fericită în ceea ce privea viitorul şi era 
nerăbdătoare să-şi vadă copilul născut, dar îi displăcuse întotdeauna 
să arate ca o matroană şi detesta să fie cât de puțin inactivă. 

În ultima vreme, sentimentul de antipatie dintre Ross şi Tom 
Choake se estompase şi îşi vorbeau din nou. Era o reconciliere 
stânjenitoare, dar civilizată, aşa că Choake fu angajat din nou pentru 
această naştere, fiind în mod clar mai priceput decât ceilalți şarlatani 
ignoranți care se ocupau de satele din jur. Dar la cererea Demelzei, 
doamna Zacky Martin, în care ea personal avea mai multă încredere, 

a fost angajată să-l asiste. 

La începutul lui octombrie, Drake îi spuse noutăţile despre casa de 
rugăciune, iar ea i le transmise mai departe lui Ross. Era seară, 
Jeremy era în pat şi stăteau în fața unui foc din lemn de cireş care la 
început arsese strălucitor când fusese aprins cu o oră în urmă, iar 
acum se domolise, deşi încă mirosea plăcut. 

Ross spuse: 

— Ghinionul lui George este că niciodată nu mă ia prin 
surprindere. Până la urmă îmi împlineşte şi cele mai negre aşteptări. 
Aş fi zis că, de vreme ce făcea tot ce putea ca să se pună bine cu cei 
din ţinut, nu şi-ar fi dorit o scădere a popularității în felul ăsta. 

— Scădere de popularitate din partea unora, dar creştere din 
partea altora. 

— Da, cred că ai dreptate. Cu cât se arată mai mult un apărător al 
bisericii oficiale, un susținător al credinţei, un duşman al sectelor, cu 
atât se face mai apreciat de către majoritatea prietenilor şi vecinilor 
noştri. 

— Şi bineînțeles că se întoarce la Truro peste iarnă. 

— Da. Dacă ar trebui să-i dea afară, din motivele lui personale 
năstruşnice, acum e momentul s-o facă. Până primăvara viitoare 
totul va fi uitat măcar în parte. 

Demelza întoarse pantalonii lui Jeremy pentru a vedea mai bine 
cum îi cârpise. Erau încă foarte mici, dar în curând va avea de-a face 
cu alții şi mai mici. Ridică privirea strălucitoare spre Ross, care luase 
un tăciune din foc şi îşi aprinsese pipa cu coada lungă; apoi îşi 
plimbă privirile în jurul încăperii şi savură îmbunătățirile pe care i le 
aduseseră în ultimul an. Ceasul cel nou, draperiile bogate din mătase 
crem gofrată, masa cu picioare late, covoarele turceşti, biroul de scris 
şi fotoliul cumpărate după vizita la familia Daniell. 

Mai aveau încă nevoie de multe lucruri, dar pentru moment 
cheltuielile suplimentare erau destinate reconstrucției şi redecorării 
bibliotecii. Stimulat de splendorile pe care le văzuse la Trelissick, 
Ross spera să ridice ceva mult mai bun decât orice construise tatăl 
său, dar care în acelaşi timp să se armonizeze şi cu vechea clădire. 
Împrumutase câteva cărți şi îşi petrecuseră seri lungi studiindu-le şi 
discutând despre ele. Pentru a elabora planul şi a face o schiță a 
aripii respective a clădirii, a felului cum trebuia construită şi cum 
trebuia finisată, îl luase pe un anume Boase care se ocupa de astfel 
de lucruri în Truro. 

Ea spuse: 

— Presupun că trebuie să se adune undeva. 

— Cine? 

— Metodiştii. 

— Pot folosi casa Reath. 

— E foarte mică. Nu încap mai mult de cincisprezece acolo. Cred 
că ei speră să construiască alta pe undeva. 

— În iarna asta ar face bine să se concentreze să supraviețuiască 
fizic. Ross întoarse un butuc cu piciorul, dar acesta tot nu luă foc. 
Recolta de sardele a fost săracă al treilea an la rând. Recolta agricolă 
este cea mai proastă din câte îşi amintesc cei mai mulți oameni. Cu 
cea mai mare parte din porumbul nostru distrus şi alimentarea cu 
produse europene întreruptă, s-ar putea să fie ceva foamete, cu 
prețuri de perioadă de foamete peste tot. 

Demelza spuse: 

— M-au întrebat şi pe mine. Sam şi Drake m-au întrebat dacă pot 
avea un colțişor din pământul nostru ca să construiască pe el. 

Ross făcu ochii mari la ea. 

— Oh, nu... Demelza, asta e prea mult! Pentru ce să apeleze la 
mine? Nu mă interesează deloc secta lor! 

— Nici pe mine. Presupun pentru că eu sunt sora lor, iar tu eşti... 

— Să-i ia naiba pe fraţii tăi! 

— Da, Ross. Ea se legănă uşor înainte şi înapoi pe scaunul ei. Din 
păcate nu e vorba doar de frații mei, ci şi de mulţi dintre vechii tăi 
prieteni. Will şi Char Nanfan. Paul şi Beth Daniel. Zacky Martin... 

— Nu Zacky. El are destulă minte să... 

— Păi, doamna Zacky în orice caz. Jud Paynter... 

— De parcă i-am datora cine ştie ce nemernicului ăla mizerabil şi 
bătrân... 

— Apoi mai sunt şi Fred Pendarves şi Jope Ishbel, şi mulți alţii. În 
mod ciudat ei te văd ca pe prietenul lor. 

— Dar în sufletul meu nu-mi place metodismul mai mult decât lui 
George! E o pacoste a dracului şi nu ştiu deloc ce o să iasă din asta... 

Demelza spuse: 

— Păi, în sfârşit acum am o soluție. Când tu şi George vă întâlniți 
data viitoare şi vă mârâiți ca doi buldogi care aşteaptă să-şi sfâşie 
gâtul unul altuia, o să aduc vorba de metodism şi o să aveți un 
subiect cu care să fiți bucuroşi de acord! Cel puţin a ieşit şi ceva bun 
din discuția noastră din seara asta. 

Ross o privi şi începură să râdă amândoi. 

— Toate bune şi frumoase, spuse el, încruntându-se în timp ce 
râdea, toate bune şi frumoase, dar e jenant să ceri un astfel de 
serviciu. 

— Nu eu ţi-l cer. Ei ţi-l cer, Ross, iar eu sincer nu ştiu ce să spun 
sau ce o să spui tu. 

Pipa lui se stinsese şi şi-o aprinse din nou. Această operațiune îi 
luă timp şi nu spuse nimic până când termină. 

— Bănuiesc că de fapt nu am nimic cu metodiştii, spuse el. Şi mai 
ştiu că, din când în când, ar trebui să-mi analizez prejudecățile, să 
văd dacă nu ar trebui să renunţ la ele. Dar în primul rând nu am 
încredere în oamenii care îl aduc tot timpul în discuţiile lor pe 
Dumnezeu sau pe Hristos. Dacă nu este o adevărată blasfemie, este 
cel puțin un afront. Miroase a egotism, nu-i aşa? 

— Poate dacă tu... 

— Oh, întotdeauna pretind că sunt umili, admit acest lucru; dar 
umilința nu răzbate şi din părerile lor. Poate că sunt pe deplin 
conştienţi de propriile păcate, dar sunt întotdeauna mai îngrijorați de 
păcatele altora. În viziunea lor ei au descoperit mântuirea, iar noi, 
ceilalți, dacă nu le urmăm calea suntem blestemaţi... Mi-amintesc că 
Francis i-a ţinut tatălui tău un discurs savuros pe această temă la 
botezul Juliei, dar nu-mi aduc aminte vorbele lui... 

Demelza lăsă jos mica pereche de pantaloni şi luă un ciorap. 

— Care sunt vederile tale religioase, Ross? Ai aşa ceva? Aş vrea să 
ştiu. 

— Oh, practic nu am niciuna, iubirea mea. Privi fix în focul care 
ardea timid. M-am molipsit de la tatăl meu cu o atitudine sceptică în 
privința tuturor religiilor; el le considera basme prosteşti. Dar eu nu 
merg atât de departe. Religia, aşa cum e practicată, nu-mi prea e 
necesară, şi nici astrologia, sau credința în vrăjitorie sau în semne 
prevestitoare de bun augur sau de ghinion. Cred că toate răsar din 
ceva care lipseşte din mintea oamenilor, poate din lipsa dorinței de a 
se simți complet singuri. Dar când şi când am sentimentul că există 
ceva dincolo de lumea materială, nişte lucruri pe care le simțim cu 
toții, dar nu le putem explica. Dincolo de viziunea religioasă, există 
cruda realitate care stă la baza vieților noastre, pentru că noi ştim că 
trebuie să trăim şi să murim ca nişte animale ce suntem. Dar uneori 
bănuiesc că, sub această realitate crudă, există o viziune mai largă, 
şi încă mai profundă, care se apropie de adevărata realitate mai mult 
decât realitatea pe care o cunoaştem. 

— Hmm, spuse Demelza, legănându-se uşor. Nu sunt sigură că 
am înțeles ce vrei să spui, dar cred că am înțeles. 

— Când o să fii pe deplin lămurită în legătură cu asta, spuse Ross, 
rogu-te explică-mi şi mie. 

Ea râse. 

— Vederile mele politice, spuse el, sunt la fel de solide. Acest 
război scoate la iveală toate contradicţiile dintre ele. Întotdeauna am 
îndemnat să se facă reforme, chiar cu preţul de a fi considerat 
trădător față de originea şi poziția mea socială. Am văzut multe 
lucruri bune în această revoluție din Franța; dar văzând ce 
întorsătură au luat lucrurile, am devenit la fel de nerăbdător ca 
oricare bărbat să lupt împotriva ei şi să o distrug... Suflă o şuviță 
subțire de fum. Poate că firea mea este contradictorie, pentru că 
întotdeauna văd şi punctul de vedere al taberei opuse celei în care 
mă aflu. Chiar dacă nu mi-a plăcut războiul american, m-am dus şi 
am luptat cu americanii. 

Se aşternu tăcerea. El spuse: 

— Dar la naiba, nu-i vreau pe pământul meu. De ce i-aş primi 
aici? Asta e în mare parte vina fraţilor tăi nestăpâniţi. Înainte de 
sosirea lor toată lumea trăia în pace, iar cele două religii lâncezeau 
confortabil laolaltă. 

— Probabil că aşa este, Ross, şi îmi pare rău. Samuel mi-a sugerat 
să te întreb dacă pot ridica o casă pe colina de lângă Wheal Maiden, 
care ar fi tocmai pe hotarul terenului nostru, şi în felul ăsta ar putea 
folosi piatra de la vechea hală a motorului. Este din belşug, şi e 
împrăştiată peste tot, iar ei spun că o să facă curăţenie şi o să 
folosească piatra sfărâmată pentru a pava cărarea, astfel încât să nu 
se mai facă noroi când este vreme umedă. 

El nu răspunse, şi ea continuă: 

— Dar să nu crezi că încerc să te conving. Am promis că o să te 
întreb ce mi s-a cerut şi asta am făcut acum. Mie, una, mi-e 
indiferent. Sau poate ar trebui să spun nouă ne e indiferent. 

— Ce face prietenul nostru? Nu te întreb prea des pentru că ştiu 
că nu-ți place să fii întrebată. 

— Bine, deşi e un pic cam voinic. Aş fi mai bucuroasă dacă am 
pune la punct altă problemă. 

— Care anume? 

— Dacă participi la nunta vărului tău cu Joan Pascoe, săptămâna 
viitoare. 

El o privi cu ochii mari. 

— Dar tu nu mergi; ai spus că nu poți. Ce importanţă are dacă eu 
mă duc sau nu? 

— Are, pentru că, dacă nu te duci, vei fi în alt loc. 

El spuse: 

— Nu înțeleg. Cine ţi-a spus ceva despre asta? 

— Oh, Ross, am metodele mele de spionaj în casa asta. 

El se foi. 

— Doar ieri s-a hotărât. Am avut de gând să-ți spun, dar am fost 
mult prea laş. 

— Aşadar, când pleci? 

— Duminică, dacă ține vremea frumoasă. S-ar putea să fie ultima 
traversare din iarna asta cu vasul plin cu marfă. Domnul Trencrom 
este mai grijuliu cu vasul lui decât acum câțiva ani. Doamne, când 
îmi amintesc cât de frig era pe Insulele Scilly când îl aşteptam pe 
Mark Daniel! 

— Cât mi-aş dori să te duci numai acolo! 

— Şi în Roscoff e destul de sigur. E posibil să rămân o săptămână 
şi să mă întorc cu un vas din Mevagissey sau Looe. 

Îi explică cum stătea treaba cu Jacques Clisson. 

Demelza spuse: 

— N-o să prea am linişte cât timp o să fii acolo. Ştii asta. Şi nici el 
- sau ea. 

— Ştiu şi asta. N-o să rămân nici măcar o oră mai mult decât este 
necesar. Dar te rog să fii pregătită să lipsesc vreo zece zile. 

Demelza puse ciorapul jos şi înfăşură lucrul de mână într-o pânză 
de in. 

— Cred că o să mă duc la culcare, Ross. Prietenul nostru se 
trezeşte întotdeauna aşa de dimineață. 


x 


Duminică vremea era frumoasă şi relativ liniştită, iar Ross plecă de 
acasă puțin după prânz. Luă cu el ceva de mâncare, o sticluță cu 
brandy, o manta groasă, un cuțit scurt într-o teacă de piele şi două 
sute de guinee în două pungi pe care le ţinea la brâu. Luă cina cu 
domnul Trencrom şi înainte de căderea întunericului se întâlni cu 
Will Nanfan pe One and All. Ross îi cunoştea pe căpitanul Farrell şi 
pe toți membrii echipajului. 

Octombrie, atunci când fluxul este înalt, nu este cea mai bună 
perioadă pentru navigație pe coasta de nord a Cornwallului, dar în 
seara aceea marea era liniştită şi avură vreme bună către Land's End 
şi apoi de-a lungul promontoriului sudic către Newlyn. Vântul bătea 
cu intermitențe şi nu te puteai bizui pe el, dar pe de altă parte nu se 
oprea, şi până a doua zi la lăsarea întunericului ajunseră la Roscoff, 
şi cele mai mari vase pe care le văzuseră tot drumul fuseseră un vas 
cu pânze cu două catarge şi un grup de bărci de pescuit bretone. 

Merse cu Will Nanfan şi se întâlni cu Jacques Clisson într-o 


— 132 — 


tavernă numită Le Coq Rouge, de pe o stradă pietruită care cobora în 
pantă de la biserică, şi îşi dădu seama imediat că Clisson era spion. 
N-ar fi putut spune cu certitudine de ce. Bretonul era un bărbat 
scund şi îndesat, în jur de patruzeci de ani, într-un jerseu albastru 
de marinar şi o beretă neagră rotundă, proaspăt bărbierit cu excepția 
favoriţilor lungi, cu dinți frumoşi pe care îi dezvelea într-un zâmbet 
fermecător şi voluntar, şi ochi albaştri limpezi şi candizi. Un om în 
care nu te puteai încrede. Dar după douăzeci de minute Ross îşi 
schimbă părerea inițială. Un om în care puteai avea încredere până la 
un anumit nivel, atâta timp cât era plătit şi atâta timp cât altcineva 
nu-i oferea un preț mai bun pentru a te împiedica să faci ceea ce 
aveai de gând. Astfel de oameni există în toate țările şi prosperă pe 
timp de război, mai ales în porturi internaţionale neutre unde 
combatanții se pot întâlni fără să se lupte. Au valoarea şi prețul lor şi 
au şi propriul cod moral. 

Clisson le spuse: 

— Închisoarea din Quimper se află într-o veche mănăstire care nu 
mai e folosită în acest scop, monsieur. Ca să fiu mai exact, toate 
mănăstirile din Franța sunt în această situație, mă înțelegeți... Deşi 
majoritatea prizonierilor sunt englezi, mai sunt şi portughezi, 
spanioli, olandezi şi nemți. Numărul lor e foarte mare, iar hrana e 
foarte puţină. Sunt numeroşi bolnavi şi răniți. Clisson ridică din 
umeri. Comandantul acestei închisori a fost cândva măcelar la 
Puteaux şi este un adept înfocat al revoluţiei... După cum bineînțeles 
că suntem cu toţii, monsieur, mă grăbesc să adaug! Clisson privi în 
spatele său. Cu toții suntem. Dar în diferite moduri... Temnicerii 
provin în mare parte din mahalalele din Rouen şi Brest. Nu este o 
situație plăcută. 

— Cum îmi puteți face rost de numele celor care sunt în 
închisoare? 

— E greu. Într-o închisoare cu patruzeci de oameni, poate ar fi 
posibil. Dar într-o închisoare cu patru mii... 

— Poate că sunt separați, civilii probabil de combatanți, ofițerii de 
trupă. Şi banii vorbesc. 

— Banii vorbesc, dar aşa face şi Madame La Guillotine. 

— Îi cunoaşteţi pe vreunii dintre paznici? 

— Nu-i cunoşti, vorbeşti cu ei. Stai de vorbă la un pahar. 
Câteodată este amintit numele vreunui prizonier. 

— Ce nume? 

— Oh... Nu am auzit de niciunul de pe Travail. N-am auzit 
niciodată de Travail... Căpitanul Bligh de pe Alexander este prizonier 

acolo - căpitanul - Kiltoe, cred că e - de pe Espion, căpitanul 
Robinson de pe Thames. Iar dintre civili, Lady Ann Fitzroy, care venea 
de la Lisabona. Despre ăştia se vorbeşte şi despre alții. 

— Nu cumva cunoaşteţi un gardian mai bine decât pe ceilalți? 

Bretonul îşi scoase bereta şi se scărpină în capul blond cu degetul 
arătător. 

— Este unul cu care aş putea vorbi. Nu e gardian. Dar este un 
funcționar care lucrează la închisoare. 

— Care ar putea şti ce dorim noi să aflăm? 

— Posibil. Ultima dată am aruncat o vorbă despre un 
supraviețuitor de pe fregata Travail care a naufragiat în aprilie în 
Golful Audierne. E precaut, chiar şovăitor. Dar a lăsat să se înțeleagă 
că părerea lui este că există supraviețuitori închişi acolo. 

Ross sorbi din băutura lui. 

— Credeţi că pentru numai cincizeci de guinee v-ar da numele 
supraviețuitorilor? 

— Cincizeci pentru cine? 

— Pentru el. Şi cincizeci pentru dumneavoastră. 

— Ăştia deja mi-au fost promişi. 

Ross privi spre Will Nanfan care îşi freca alene degetul mare de 
marginea paharului său. Will nu-şi ridică privirea. Se întrebă dacă 
nu era momentul să se oprească şi să propună o altă întâlnire mai 
târziu. Simţise o oarecare rezistență la francez, ca şi când ar fi fost 
uşor ofensat că era presat prea tare. Dar toate instinctele îi spuneau 
să nu mai amâne. 

— Atunci o sută pentru dumneavoastră şi cincizeci pentru el. 

Clisson zâmbi politicos. 

— Mi-ar face trebuință o sută acum. Cinzeci pentru mine ca 
avans, cincizeci pentru el dacă este în stare să facă ce îi cerem. 

Ross îi spuse celui care servea să le umple din nou paharele. 

— Sunt de acord. Dar o să aştept aici în Roscoff până când veți 
avea informația. 

— Vai, domnule, nu pot promite aşa repede. Prietenul meu nu 
poate face minuni. 

— O să aştept. 

Clisson îl privi fix pe Ross. 

— Nu sunteți complet în siguranță dacă rămâneți. O să ajungeţi să 
înțelegeți că ceea ce se petrece în acest port este tolerat — se închid 
ochii —, dar Comitetul Siguranţei Publice nu doarme. Dumneavoastră, 
monsieur, dacă-mi permiteți s-o spun, nu arătaţi a pescar - şi nici 
măcar în parte a contrabandist. V-aţi asuma un risc. 

— Pentru o săptămână? 

— Vă puteți găsi o treabă pe aici? Aş putea să vă ajut cumva. 

Chelnerul apăru, le turnă coniac în cele trei pahare şi se făcu din 
nou nevăzut. 

— Problema este că există riscuri şi pentru mine. Nu este bine să 
fiu văzut vorbind cu un englez ciudat —, iar apoi să mă întâlnesc din 
nou cu el atât de curând. Mergeţi acasă, monsieur, şi o să găsesc eu 
negreşit un mijloc să vă dau de veste. 

— O săptămână. Cu douăzeci şi cinci de guinee în plus dacă până 
atunci aveți numele lor pentru mine. 

Clisson ridică paharul şi îşi încrucişă pe deasupra lui privirea 
sinceră şi de o candoare totală cu cea a lui Ross: 

— În sănătatea dumneavoastră, monsieur, şi Domnul să vă aibă în 
pază. 


Domnul Trencrom îi dăduse lui Ross numele unui negustor 
scoțian numit Douglas Craig, care avea o prăvălie în port şi cu care 
putea pretinde că face afaceri în jur de o oră în fiecare zi. După ce 
miercuri One and All a plecat, se mută la un han numit Fleur de Lys 
şi nu se mai aventură pe afară în timpul zilei, cu excepţia vizitelor de 
dimineaţă la Craig. 

Roscoff îi reamintea de un sat pescăresc din Cornwall, Mousehole 
sau Mevagissey, cu forma golfului său şi cu căsuţele din granit şi 
ardezie care se cățărau pe dealurile din jur, cu apa mării care 
clipocea, vântul insistent şi țipetele pescăruşilor în zbor. Dar era şi o 
comunitate mai bogată. Bretonii erau îmbrăcați mai bine şi mai viu 
colorat, atât bărbaţii, cât şi femeile, cu veste şi jachete, rochii şi 
şaluri purpuriu-deschis, violet şi verde intens. Se înghesuiau pe 
străzi, vorbind, certându-se şi tocmindu-se cu glas tare, mai ales în 
diminețile când aproape că îşi terminaseră treburile. Seara, la o oră 
sau mai târziu după lăsarea întunericului, orăşelul zumzăia de 
vorbărie, şi dacă ieşeai atunci pe străzi, era ca şi cum ai fi intrat într- 
o grădină întunecoasă în care albinele încă nu intraseră în stup. 

Vasele englezeşti intrară în port de două ori în timpul săptămânii 
de când era acolo şi atunci se iscă gălăgie şi un freamăt care se 
întinse până la primele ore ale dimineţii. Existau două bordeluri 
oficiale în afară de cele clandestine, iar acestea făceau afaceri bune. 
Engleza era limba universală înțeleasă de toţi, şi avu puţine ocazii să- 
şi exerseze franceza. 

Douglas Craig era un bărbat de patruzeci de ani, care spunea că 
locuieşte la Roscoff de doisprezece ani, de când se mutase acolo din 
Guernsey. Războiul nu-l afectase, cu excepţia faptului că trebuia să 
se prezinte lunar la jandarmerie, ca toți ceilalți străini. 

— Căpitane Poldark, nu mă sfiesc să vă spun că la început, când 
ne-au ajuns la urechi veşti despre evenimentele sângeroase de la 
Paris, mă bătea tare gândul să las totul şi să plec. În fiecare noapte 
aşteptam să aud tropăit de picioare la uşa mea, dar negoțul mergea 
atât de bine, încât am rămas, blestemându-mă pentru curajul meu 
de a face aşa. Unii au plecat, dar după câteva luni s-au întors, s-au 
învârtit pe aici, au vorbit cu prietenii lor şi s-au stabilit din nou aici. 
Aşa că mergem înainte, de azi pe mâine, cam aşa s-ar spune. Mă rog 
ca războiul să se termine mâine; dar cât timp continuă şi suntem 
nevătămațţi, afacerile merg mai bine ca niciodată. Ca atât de multe 
lucruri în viață, şi aici trebuie să cântăreşti riscul în raport cu 
răsplata. În prezent, şi numai în prezent, să bat în lemn, răsplata 
este încă dintre cele mai mari. Dar vă sfătuiesc să vă mişcați cu grijă. 
Nu atrageți atenţia asupra dumneavoastră mai mult decât trebuie. 

Totul a mers bine până sâmbătă. Sâmbătă dimineața, chiar atunci 
era gata să iasă să se ducă la Craig, era aşteptat în han de trei 
bărbați, dintre care doi erau jandarmi cu muschete. Al treilea, cel 
care îi vorbi, avea cam cincizeci de ani, era scund şi îndesat, cu o față 
ciupită de vărsat care avea o tentă închisă şi pete fie din cauza 
murdăriei, fie a vreunei boli de piele. Purta haine care nu erau nici 
uniformă militară, nici complet civile. Pe cap purta obişnuitul tricorn 
negru cu o cocardă pe borul din față, un guler înalt pătat cu mâncare 
şi grăsime care îi ajungea până la buza de jos, o vestă cu dungi 
orizontale şi revere enorme, o haină cu coadă verde şi pantaloni 
strâmți, de un cenuşiu murdar. 

Ross înţelese prima întrebare care îi fusese adresată pe un ton 
răstit, dar hotărî în mod înțelept că nu ştia franceză. Imediat 
întrebările veniră într-o engleză guturală pe care de-abia o putu 
înțelege. 

Numele, adresa, vârsta, ocupaţia, cu ce treburi pe aici? 

Ross Poldark din Nampara, ţinutul Cornwall. Treizeci şi cinci. 
Importator de vin şi băuturi spirtoase, reprezentându-l pe domnul 
Hubert Trencrom din St. Ann al cărui partener era. 

Data sosirii, vasul cu care sosise, afacerile pe care le făcuse şi cu 
cine, data plecării, motivul şederii? 

Douăzeci şi doi Vendemiaire, cuterul One and All, proprietatea 
amintitului domn Trencrom, afaceri cu domnul Douglas Craig, 

plecarea probabil pe treizeci, dar depinzând de întoarcerea cuterului. 
Rămăsese să lămurească diverse probleme nerezolvate cu domnul 
Craig, mai precis, situația contabilă, problema noilor taxe pe 
băuturile spirtoase, aprovizionarea cu butoaie din Guernsey şi în 
general dorința de a extinde afacerile. 

Documente care să dovedească toate aceste lucruri? Ross se duse 
şi scoase din bagajul său documentele pe care Trencrom i le dăduse 
şi pe acelea pe care reuşise să le capete de la Craig. Era un teanc 
considerabil şi agentul ciupit de vărsat scoase un lornion pentru a se 
uita la ele. Lornionul era din aur, încrustat cu briliante şi aparținuse 
în mod evident altcuiva. 

După două sau trei minute lungi, agentul îi aruncă hârtiile înapoi. 
Avea ochii de un verde pal. 

— Trebuie să vă supuneți unei percheziții. 

Ross se supuse unei percheziţii. Fusese probabil norocos că în 
afara celor douăzeci de guinee pe care le avea la el, restul până la o 
sută fusese lăsat la Craig. 

Puțin după aceea începu să se imbrace. Agentul privea afară pe 
fereastră, iar unul dintre jandarmi îşi târâia picioarele. 

Agentul spuse: 

— Cetăţenii străini, duşmani ai Republicii, care debarcă pe 
pământul sfânt al Franţei, sunt arestați neîntârziat. Apoi sunt duşi în 
fața Tribunalului Naţional pentru a fi condamnați. 

Ross îşi încheie nasturii de la mânecile cămăşii. 

— Eu nu sunt duşman al Franţei. Doar un om de afaceri care 
încearcă să deruleze un negoţ a cărui continuare este în beneficiul 
Franței. 

— Nu este în beneficiul Franţei să permită spionilor să debarce şi 
să stea la vedere în porturile şi în satele ei. 

— Eu nu sunt spion, iar Republica are nevoie de aurul englezesc. 
Eu şi prietenii mei aducem aur în acest port şi în altele ca el. Venitul 
care intră în fiecare săptămână a anului este substanțial. Dacă eu aş 
fi arestat, acest lucru i-ar descuraja puternic pe alții să mai vină, 
pentru că nu am ieşit din portul Roscoff şi nu am făcut nicio 
încercare de a acţiona în orice mod care ar contraveni practicilor 
comerciale. 

— Aţi acționat complet ilegal petrecându-vă şi o singură noapte pe 
pământ francez fără să vă prezentați la jandarmerie. 

Ross îşi puse haina şi băgă la loc toate micile lucruri personale 
care îi fuseseră scoase din buzunare. 

— Scuzați-mă, monsieur, dacă am greşit în acest mod. Am 

presupus totuşi în mod greşit că acest port oferă privilegii 
excepționale comerțului liber dintre ţările noastre şi în consecință 
trebuie respectat mai degrabă spiritul legii decât litera ei. 

Agentul îşi înălță capul iritat de deasupra cravatei lui murdare. 

— Chiar şi pentru cetățenii străini neutri, pedeapsa pentru o primă 
abatere ca a dumneavoastră este o amendă de douăzeci de guinee. 
Pentru o a doua astfel de abatere este arestarea. 

— N-aş putea fi tratat de data asta ca un cetăţean străin neutru şi 
să mi se permită să plătesc amenda? 

Ross - cu condiția să părăsiți oraşul imediat. 

— Aşteptam întoarcerea cuterului. Este planificată pentru luni 
seară. 

— Nu se poate. Este acum un vas în port, May Queen. Pleacă 
mâine-seară. Trebuie să vă îmbarcați imediat şi să plecați cu el. Dacă 
veți fi găsit pe mal după miezul nopții, veți fi arestat. 

— Cred că May Queen vine din Insula Wight. Asta e la trei sute 
douăzeci de kilometri de casa mea. Poate următorul... 

— Asta e treaba dumneavoastră, monsieur. A mea este să plecați 
de aici. 

— Poate că o ofertă de alte douăzeci de guinee... 

— Ar duce la arestarea dumneavoastră pentru încercare de mituire 
a unui ofițer al Republicii. Acum o să vă deranjez cu amenda şi un 
angajament că o să plecați... 


Capitolul 12 


Ross se îmbarcă pe May Queen în seara aceea, chiar înainte de 
lăsarea întunericului. Căpitanul ei, un bărbat pe nume Greenway, a 
fost destul de binevoitor oferindu-se să-l ducă acasă, dar nu a fost 
receptiv la sugestia că ar trebui să găsească un pretext pentru a mai 
rămâne o zi la Roscoff. Francezii erau dubioşi în vremurile astea. Nu 
puteai fi sigur niciodată cum vor reacționa. Şi în orice caz, căpitanul 
Poldark şi-ar face un bine lui însuşi să fie în largul mării până 
sâmbătă seară. 

Căpitanul Poldark nu era deloc încântat de ideea de a fi în largul 
mării sâmbătă seară, aşa că Greenway îi făcu o altă propunere. În 
mod aproape sigur mâine, înainte de plecarea lor, vor sosi în Roscoff 
câteva vase. Dacă, împotriva tuturor intereselor sale, căpitanul 
Poldark era hotărât să rămână, atunci îl puteau transborda pe vasul 

nou-venit, care în mod sigur va rămâne în port o zi pentru a cumpăra 
marfă şi a o încărca. 

Aşa s-au petrecut lucrurile, duminică imediat după ce s-a 
întunecat, Ross a fost transferat pe Edward, un velier mic cu două 
catarge din Cawsand, şi a rămas la bord pe toată durata unei zile 
vântoase de luni, în cabinele de sub dunetă, doar în compania unei 
pisici şi a unui papagal. 

Îi trecuse prin minte că apariţia agentului şi a celor doi jandarmi 
ar fi putut fi determinată de Jacques Clisson, pentru a putea băga în 
buzunar într-un mod convenabil o sută de guinee şi poate ceva în 
plus ca informator al francezilor. Ar fi fost o cale de a-l speria şi a-l 
face să se întoarcă în Anglia, cu o perspectivă de a da socoteală foarte 
îndepărtată pentru ca Clisson să-şi facă griji. În seara aceea avea să 
se lămurească, pentru că aranjase să se întâlnească cu Clisson în 
aceeaşi tavernă, la opt. La cât de repede circulă ştirile prin port, se 
întreba dacă Clisson n-o să afle oricum că el plecase şi n-o să mai 
apară. 

La şapte şi jumătate, când tocmai socotea cât are de înotat până la 
țărm, sosi o bărcuţă din împletitură de nuiele de pe un vas aşa cum i 
se promisese, şi un tânăr flăcău din Devon îl duse într-un loc 
lăturalnic al portului. Contra unei alte guinee se asigură că băiatul îl 
va aştepta cu barca, doar pentru cazul în care va fi nevoit să o 
şteargă în grabă. 

Până la Le Coq Rouge avea de străbătut trei străzi prost luminate 
şi aglomerate. Ross împrumutase o eşariă de la căpitanul de pe 
Edward şi cu ea în jurul capului şi cu umerii încovoiați spera să fie 
de nerecunoscut în timp ce îşi croia drum prin mulțime. Taverna 
însemna un risc mai mare, dar dădu la o parte un orb care cerşea la 
uşă şi intră tiptil înăuntru. Era plină mai mult de jumătate, iar 
lumina era şi ea slabă, dar văzu curând că Clisson nu era acolo. Se 
făcuse opt fără cinci. 

Se aşeză într-un colț, ceru de băut şi aşteptă. Totul era un pariu, 
îşi spuse el, un pariu cu propriul spirit de observaţie necesar pentru 
a urmări ce se petrecea în jur, un pariu cu puterea lui de a aprecia 
caracterul altui om şi schimbarea părerii despre Clisson după 
suspiciunea profundă pe care i-o trezise prima lor întâlnire. La opt şi 
jumătate comandă o altă băutură şi se întrebă dacă putea descoperi 
unde locuia Clisson. După alte cinci minute, Clisson îşi făcu apariția. 

Feţişoara lui rotundă şi indiferentă era încrețită şi încruntată în 
timp ce scruta încăperea scundă cu lumina care pâlpâia. Îl văzu pe 
Ross, o străbătu şi se aşeză lângă el. 

— Mi s-a spus că ați plecat. Am venit doar la noroc, ca să fiu sigur. 
Nu e bine pentru mine să mă întâlnesc cu dumneavoastră aici. 

Dacă juca cinstit, Clisson era probabil la fel de neliniştit să se 
întâlnească pe cât era el însuşi să-l întâlnească pe breton. Erau în joc 
alte şaptezeci şi cinci de guinee. 

— O să fiu bucuros când o să plec, spuse Ross. 

— Aşa vă sfătuiesc şi eu să faceţi dacă ei sunt interesaţi de 
dumneavoastră. Dar în primul rând, ei bine, am reuşit. Am lista 
completă. Aveţi banii? 

— Poftim. 

Clisson întinse mâna. Ross ezită şi apoi îi dădu punga. Clisson o 
cântări în mână, iar apoi o deschise pentru a vedea culoarea aurului. 
— Este de-ajuns. Consider că suma este cea corectă. Poftiți lista! 

O bucată murdară de pergament subțire. O mulțime de nume, 
şaptezeci sau optzeci, unele scrise atât de prost, încât de-abia puteau 
fi citite. Degetul lui parcurse coloana de sus în jos. 

— Locotenentul Archer, Travail. 

Aproape că îi scăpase, pentru că acela care scrisese avea un mod 
ciudat de a-l face pe „t”. Aşadar, unii fuseseră salvaţi. Îşi stăpâni 
graba şi o parcurse mai departe cu atenţie. 

— Domnul Williams (căpitan secund), Travail. Domnul Armitage, 
locotenent,  Espion. Căpitanul Kiltoe, Espion, căpitanul Porter, 
comandant, Thames, domnul Rudge, ofițer cadet, Travail, domnul 
Garfield, comandant, Alexander, domnul Enys, medic locotenent, 
Travail, domnul Parks, ofițer cadet, Travail... 

Trecuse peste el şi îl scăpase. Privi îndeaproape numele pentru a 
se asigura că nu era o greşeală. Apoi scoase o foaie subțire de hârtie 
din punga lui cu tutun, cu lista ofițerilor de pe Travail. Toţi ceilalți 
erau pe ea - Archer, Williams, Rudge, Parks şi încă vreo şase. Şi 
Enys. Aşadar era în viață. Nu putea fi nicio greşeală. Nu putea fi nicio 
înşelăciune. Aşa că timpul şi banii nu fuseseră cheltuiţi în van. 

— Mulţumesc, spuse. 

— Monsieur. 

— Acum trebuie să plec. 

— Şi încă repede. Dar o să ies eu primul. lertați-mă că nu vă 
conduc înapoi la vas. 


Cât timp Ross fu plecat, Demelza avu un vizitator. Chiar dacă nu 

era exact din Banbury Crossi!, vizitatorul călărea un excelent cal de 
vânătoare alb şi era de fapt o doamnă frumoasă, a cărei strălucire se 
ofilise în ultima lună din pricina grijilor. Demelza tocmai făcea pâine. 
Întotdeauna făcea ea însăşi acest lucru, pe care nu l-ar fi lăsat în 
seama lui Jane Gimlett, care nu avea îndemânarea necesară. Pâinea 
tocmai începuse să crească, când cineva ciocăni la uşa de la intrare. 
Jane se întoarse şi îi spuse că era domnişoara Caroline Penvenen. 

— Oh, Doamne! Jane, pofteşte-o să aştepte în salon, te rog. 
Spune-i ce fac şi o să vin şi eu într-o clipă. 

Femeia plecă, şi Demelza îşi şterse mâinile şi brațele pline de făină 
cu un prosop şi merse să-şi privească părul în oglinda crăpată de pe 
uşa dulapului. Şi-l aranjă cât de bine putu şi îşi scoase şorțul. Apoi 
se duse în salon. 

Caroline stătea la fereastră şi părea mai înaltă ca niciodată în 
costumul ei gri de călărie pe talie şi cu căciulița de blană. Lumina 
intensă îi punea în evidenţă silueta, dar îi ascunse expresia feței când 
se întoarse. 

— Demelza, sunt recunoscută pentru faptul că ajung în 
momentele cele mai nepotrivite. Sper că te simți bine. 

— Da, păi, chiar în momentul ăsta, după cum probabil ţi-a spus 
Jane... Dar rămâi! Rămâi la cină! Mă scuzi pentru un sfert de ceas... 

Se sărutaseră, dar puțin nesigure una de alta. Caroline o ținu pe 
Demelza cu braţele întinse înainte de a-i da drumul. 

— Chiar şi acum cu greu aş putea spune. Cât mai ai? 

— Cam şase săptămâni, cred. Brusc, mintea îi intră în alertă. Ai 
veşti de la Ross? 

— Oh, nu. Tu vei fi prima care le va afla, draga mea. Am venit doar 
ca să te văd. 

— Păi, fă-te comodă! Stai jos şi odihneşte-te! Are cineva grijă de 
calul tău?... Oh, ce cal frumos! Este al tău? 

— ÎL am de doi ani — de la aniversarea de douăzeci şi doi de ani. 
Dar uite ce e, trebuie să fiu pedepsită că am venit în acest moment 
nepotrivit şi să fiu pusă să şed aici ca o fată neascultătoare? N-aş 
putea să-ți țin companie? 

— Păi... să faci pâine e plictisitor, iar în bucătărie va fi mult prea 
cald pentru tine după ce ai venit călare şi... 

— Îţi vine să crezi? Nu am mai văzut cum se face pâinea de când 
obişnuiam să mă furişez în bucătăria de la mama de acasă. Dar 


11 Aluzie la o poezioară pentru copii, Ride a cock horse to Banbury Cross; 
Banbury este un oraş englezesc. (n.tr.) 

poate că te simți stânjenită dacă vin şi eu? 

Exact aşa ar fi fost, dar Demelza trebui să protesteze că nu era 
aşa, astfel încât în curând merseră împreună la bucătărie, spre 
surprinderea manifestă a lui Jane Gimlett, care credea în mod 
evident că orice s-ar fi hotărât doamna Poldark să facă în propria 
casă era treaba ei personală, dar că în mod sigur acesta nu era locul 
unei doamne de rangul şi obârşia domnişoarei Penvenen. Până la 
urmă scăpă un castron şi, când se aplecă să-l ridice, dădu peste un 
taburet, aşa că Demelza o trimise să facă altceva în cămară, cu 
promisiunea să o cheme când vor trebui să scoată pâinea din cuptor. 

— Unde este Jeremy? întrebă Caroline, aşezându-se pe taburetul 
care fusese repus pe picioarele lui. E bine? 

— Da, mulțumesc. Deşi are mereu câte ceva neînsemnat. Nu 
seamănă deloc cu Julia, primul meu copil, care n-a fost bolnavă o zi 
în toată viața ei până când s-a molipsit de difteria care a omorât-o. 
Rămâi la cină? 

— Îţi mulțumesc, mi-ar plăcea, dar unchiului Charles a început 
să-i placă grozav să cineze cu mine în camera lui. Deşi el, unul, 
mănâncă puţin, pare să-l atragă vederea cuiva care face ceea ce el nu 
poate. 

— Starea lui s-a schimbat în vreun fel? 

— Nu s-a îmbunătăţit deloc, spuse Caroline încet. Dar pur şi 
simplu nu se lasă să moară. Nu mi-am dat seama niciodată până 
acum câtă tenacitate există în familia noastră! 

Demelza luă din cocă atât cât putu să ridice în mâini şi o puse pe 
planşetă. 

— Nici nu e de mirare de ce eşti aşa slabă. Sigur nu se supără 
dacă lipseşti o zi! 

Caroline se bătu peste cizmă. 

— E foarte ciudat - ştii zicala aia veche cu sângele apă nu se face? 
Ei bine... am căzut pe capul unchilor mei când aveam zece ani şi nu 
cred că pot să pretind că în anii în care au fost tutorii mei am fost o 
nepoată ascultătoare sau recunoscătoare. De fapt, nu aş fi deloc 
surprinsă dacă amândoi ar avea câteva fire de păr alb în plus din 
pricina grijii pe care mi-au purtat-o. Dar... atunci când unul din ei e 
bolnav, şi bolnav de moarte - condamnat într-adevăr la moarte de 
diabetul lui, atunci am fost surprinsă să constat că m-am lăsat 
antrenată în apărarea lui împotriva acestor lovituri nedrepte. Este ca 
atunci când doi soți se ceartă, dar trec peste certurile lor şi luptă 
umăr la umăr împotriva unui atac venit din afară. Aşa că... stau 
alături de unchiul Ray - atât cât pot, asta este —, ceea ce este greu şi 

din punct de vedere fizic, pentru că el nu se mai poate ridica deloc. 

— Părinţii tăi au murit de tineri? o întrebă Demelza. Ross nu mi-a 
povestit niciodată. 

— Ross nu ştie. Da, tatăl meu a fost cel mai mic dintre cei trei frați 
iar Ray cel mai mare. Când tatăl meu avea douăzeci şi opt de ani, a 
organizat o expediție pentru descoperirea izvoarelor Nilului. Nu s-a 
mai întors niciodată. Mama s-a recăsătorit, dar a murit când eu 
aveam zece ani. Tatăl meu vitreg încă trăieşte şi face parte din baroul 
avocaţilor din Londra, dar nu l-am văzut de mulți ani, iar el nu s-a 
interesat niciodată de mine. Aşa că am fost adoptată de cei doi 
burlaci bătrâni şi serioşi care m-au răsfățat şi mi-au oferit 
perspectiva unei moşteniri considerabile, lucru ce m-a făcut ţinta 
diverşilor vânători de avere, precum Unwin Trevaunance. 

Era prima dată când aceste două femei discutau singure şi încă nu 
se simțeau în largul lor. Demelza era conştientă de hainele ei de 
gospodină, de munca ei de gospodină, de aspectul ei lipsit de 
eleganță, în timp ce această fată roşcată şi stilată stătea pe un 
taburet, bătea în cizma ei de călărie şi o urmărea. Acum avea mai rar 
sentimentul originii ei umile când avea de-a face cu oamenii, era 
doamna Ross Poldark de şapte ani, şi asta era destul de mult. Dar 
Caroline era un caz oarecum special: era cineva pentru care nu putea 
nutri decât prietenie şi recunoştinţă, dar şi cineva de aproape aceeaşi 
vârstă cu ea, a cărei creştere şi a cărei educaţie erau dintr-o lume 
străină pentru ea, care nu-şi murdărea mâinile nicio zi pe an ca să 
muncească şi care vorbea atât de relaxat chiar şi atunci când era 
serioasă. Pe deasupra, cineva pentru care în clipa asta Ross îşi risca 
viața şi libertatea. 

— De ce frămânțţi fiecare bucată de cocă atât de mult? întrebă 
Caroline. 

— Pentru că, dacă nu fac aşa, pâinea va avea găuri în ea. Noi 
mâncăm multă pâine. Aici sunt cinci pâini şi a mai rămas încă ceva 
pe deasupra. Ai vrea să iei acasă o pâinişoară dacă ţi-o fac din bucata 
asta mică de cocă? 

— Mulţumesc. E ziua mea de naştere aşa că o s-o iau drept cadou. 

— Oh, pentru asta nu e de ajuns! La mulți ani! Aş vrea... 

— Ce ai vrea? 

— Gândeam cu voce tare. Îmi pare rău... Aş vrea ca Ross să se 
întoarcă astăzi acasă cu veştile pe care le aşteptăm amândouă. 

— Să nu-ţi pară rău că ai spus asta! 

— Nu-mi pare rău pentru dorința mea, dar sunt superstițioasă. Mi 
se pare că e ceva despre care nu ar trebui să vorbim. 

— Păi, s-ar putea să fie şi aşa... Dar uneori, când stau închisă în 
casa aia, mă gândesc că trebuie să vorbesc cu cineva despre asta, 
pentru că altfel îmi ies din minţi. Demelza, îmi pare rău că ţi-am 
adus acest necaz pe cap. 

Demelza începu să pună bucăţile rotunde de cocă frământată pe o 
tavă de metal. 

— Ross îmi spunea că nu e prea periculos. 

— Dar probabil că şederea lui în Franța în vremurile astea te 
îngrijorează. Cred că trebuie să-ți spun că nu s-a dus acolo pentru că 
i-am cerut-o eu. 

— Nici nu mă gândesc la asta. Chiar dacă ai avea motive 
întemeiate s-o faci. 

— Nu... Nimeni n-ar avea vreodată acest drept. 

Demelza termină ce avea de făcut, se trase deoparte, îşi şterse 
mâinile pe şorț şi apoi îşi dădu la o parte părul umed din ochi cu 
dosul încheieturii mâinii. 

— E plecat de o săptămână şi patru zile. Dacă totul merge după 
plan, ar trebui să se întoarcă în curând. 

— Mi-e groază de întoarcerea lui. 

— Hai să mergem într-un loc mai confortabil! Aici nu mai am 
nimic de făcut pentru vreo zece minute. 

Se întoarseră în salon şi sporovăiră un timp. Lucrul de care 
Caroline avea cea mai mare nevoie era să vorbească, să vorbească 
mai ales despre Dwight, lucru pe care acum îl făcea în felul ei relaxat 
şi disperat, scuzându-se din când în când că îşi plictisea ascultătorul 
cu o asemenea poveste obositoare. Merseră curând înapoi în 
bucătărie împreună, iar Demelza se duse sub arcada unde se afla 
cuptorul, deschise uşa de metal a acestuia şi îl curăță de resturile 
albe şi fierbinți de orz sălbatic. Apoi Caroline ridică şi ea de celălalt 
capăt al tăvii grele şi o băgară în cuptor. Atunci intră Jeremy strigând 
după mâncare şi în cele din urmă Caroline fu convinsă să rămână la 
cină cu ei. 

Pe Demelza o bucură acest lucru, pentru că era sătulă să mănânce 
singură de când plecase Ross, şi se bucură şi de prezența gălăgioasă 
a lui Jeremy, pentru că acesta vorbi ca de obicei tot timpul mesei. În 
acest fel conversaţia se desfăşură la un nivel emoţional suficient de 
scăzut şi păru, de asemenea, să o distreze pe Caroline, care nu era 
obişnuită cu băieții mici. 

Când cina luă sfârşit, Jeremy o şterse în grabă, iar Caroline se 
ridică să plece. 

— Nu, nu, mulțumesc draga mea, pentru atenția pe care mi-o 

acorzi, dar cred că unchiul Ray a făcut deja un atac după ce am lipsit 
atât de mult. Nu ştiu cât îmi va lua până când o să ajung acasă, şi 
trebuie să-mi iau de îndată zborul. 

— O să-i spun lui Gimlett să-ți aducă imediat calul. 

— Sunt sigură că te-am obosit cu toată vorbăria mea. Dar ştii şi tu 
că la Killewarren nu mă pot purta deschis sub nicio formă. Nu mă 
pot frământa decât în camera mea. Dacă Dwight a murit, nu sunt 
nici măcar văduva lui. Nu sunt nimic. Ceea ce probabil că şi merit pe 
bună dreptate. 

Demelza o sărută. 

— Hai să aşteptăm şi să sperăm! 

Câteva minute mai târziu Caroline călărea pe calul ei alb în sus pe 
vale, peste pârâu. Chiar înainte să dispară printre copacii rari, se 
întoarse şi ridică mâna. Demelza îşi flutură şi ea mâna şi apoi se 
întoarse înăuntru. 

Betsy Maria Martin făcuse deja curat pe masă. Demelza merse în 
bucătărie să vadă ce era cu pâinea şi să fie beştelită de Jane pentru 
că se ocupase singură de curățarea cuptorului. Apoi se întoarse în 
salon şi rămase câteva minute la spineta ei. Încă lua lecţii de la 
doamna Kemp, dar ajunsese într-o fază în care progresa prea puțin. 
La început păruse atât de uşor, fusese în stare să scoată melodii din 
spinetă fără niciun fel de pregătire; dar pe măsură ce muzica pe care 
i-o dădea doamna Kemp devenea mai complicată, efortul pe care i-l 
cerea deprinderea ei părea să-i răpească o parte din plăcerea 
interpretării. Aşa că acum, foarte adesea când avea nevoie de 
relaxare, dădea deoparte piesele noi şi le cânta pe cele vechi, care nu 
îmbătrâneau niciodată. Şi nici Ross nu se plictisea de ele. Uneori 
cânta şi din gură. 

Necazul cu muzica era că în anumite privințe era prea nostalgică. 
Doar că acum cânta şi numai ca să se distreze. „A fost odată o 
pereche de bătrâni care erau săraci”, acest lucru îi trezea în suflet 
atât de multe sentimente aproape uitate, încât mai că îi dădeau 
lacrimile. Dacă însă cânta „Am cules un trandafir frumos pentru 
iubita mea”, îi reveneau în minte amintiri de demult de la Trenwith 
House şi acel prim Crăciun. Şi tot aşa. Muzica, îşi spunea ea, poate 
că era un proces continuu, asemenea vieții, ca năpârlirea blănii de 
îndată ce creştea alta nouă. În schimb fiecare melodie părea să-şi 
ducă existența cu notele bine ancorate de un eveniment sau un 
sentiment sau o perioadă de timp. 

Astfel încât era necesar să-ți dai silința să ţi le scoţi pe cele vechi 
din minte şi să te concentrezi asupra celor noi. Doamna Kemp îi 

adusese în mai o bucată compusă de un italian, dar încă nu începuse 
să o stăpânească. Mâna stângă nu prea nimerea notele cum trebuia. 
Aia era problema ei, hotări ea, nu era lipsă de exercițiu, ci lipsă de 
talent, lipsă totală de capacitate de a-şi folosi degetele cum trebuia. 

În spatele ei răsună zgomotul unor paşi, şi Jane Gimlett spuse: 

— S-a întors domnul căpitan Poldark, doamnă. 

Se ridică de pe scaunul de la pian. 

— Ce? Unde? L-ai văzut? 

— O mişcare dacă faci, spuse Ross apărând în cadrul uşii, şi bum, 
eşti moartă. 

— Ross, iubitul meu, iubitul meu! 

Fu în brațele lui şi îl sărută. 

— Nu ţi-am spus că nu e niciun pericol? 

— Oh, te-ai întors! Te-ai întors cu bine. 

Se agăță de el. 

— Se găseşte ceva de mâncare şi pentru mine? Sunt groaznic de 
înfometat. 

O mai sărută de câteva ori, pe buze, pe obraji, pe ochi ca şi când 
nu ar fi tânjit numai după mâncare. Jane Gimlett dispăru 
neobservată. 

— Şi Dwight? Ce noutăţi ai? Ştii ceva despre el? 

— Dwight trăieşte şi e prizonier. Asta e tot ce ştiu... 

Demelza scoase un țipăt de încântare. 

— I-ai spus lui Caroline? 

— Nu, bineînţeles că am venit direct acasă. O să-i spun... 

— Dar n-a plecat nici de o oră! Pe unde ai venit? 

— Am venit de la Truro. A fost aici? Cred că puțin a lipsit să ne 
întâlnim. Eu am ajuns marți la Cawsand, iar de acolo am venit cu o 
barcă de pescari de sardele direct la Truro. Acolo am închiriat un cal 
bătrân şi şchiop care mi-a adus aminte de Darkie şi am venit şontâc- 
şontâc acasă. L-am lăsat pe partea cealaltă a pârâului ca să-ţi fac o 
surpriză, dar în ultima clipă m-am gândit să nu te surprind, aşa că 
m-am furişat în bucătărie şi am trimis-o pe Jane să-ți aducă vestea. 
Cred că întoarcerea mea acasă te-a tulburat mai mult decât plecarea. 

— Ba nu m-a tulburat deloc ca plecarea ta. Chiar trăieşte? Ai vreo 
dovadă, Ross? 

— Destul de grăitoare. Fără alte amănunte. Numai dovada că este 
prizonier de război într-un loc numit Quimper. Nu cred că sunt 
condiții bune acolo, dar trăieşte. Trebuie să-i spun curând lui 
Caroline. 

— Ross, trebuie să-i spui acum! Dacă pleci călare după ea s-ar 

putea s-o prinzi înainte chiar să ajungă acasă! 

— Aşa că trebuie să fiu alungat din nou din casa mea îndată ce m- 
am întors, eh? lată-mă aici, cu burta goală, ostenit şi cu fundul 
tăbăcit de atâta călărit şi îmi ceri... 

— O să-i spun lui Gimlett s-o înşeueze pe Darkie. N-a prea făcut 
destulă mişcare şi în timpul ăsta o să-ţi tai o felie de carne de porc, 
nişte pâine proaspătă şi o bucăţică de unt pe care poţi să le mănânci 
înainte de a pleca! 

— Ăsta e un bun venit extraordinar de generos din partea unei 
femei, spuse Ross. Şi nici nu te-ai îngrăşat în lipsa mea! Sper că nu 
mi-ai înfometat copilul. 

— Ba da, chiar asta am făcut, pe bună dreptate, şi o să te las să 
mori de foame şi pe tine pentru o cauză la fel de nobilă. Oh, Ross, 
sunt atât de bucuroasă! Asta o s-o facă pe Caroline să-şi revină. 

— Şi nu e rău nici pentru Dwight, spuse Ross, deşi după cum ți- 
am spus, condiţiile din închisoare sunt proaste şi trebuie să ne 
temperăm fericirea. 

— Simt acum în adâncul sufletului meu că totul va fi bine. Ross, 
du-te tu şi spune-i lui Gimlett; eu o să-ți pun ceva de mâncare pe o 
farfurie. 

Aşa încât în zece minute casa se umplu de gălăgie şi agitație, 
Jeremy apăru sporovăind, iar Ross îl mângâie absent cu o mână, în 
timp ce cu cealaltă se îndopa, şi foarte curând Darkie fu la uşă, Ross 
încălecă, o atingere a mâinii Demelzei, porni pe urmele lui Caroline în 
sus pe vale în timp ce vântul flutura coada calului, iar căderea 
amurgului îi învălui pe toți. 

Cartea a doua 


Capitolul 13 


Copilul Demelzei s-a născut pe 20 noiembrie şi a fost o fată. De 
data asta doctorul Thomas Choake făcu în aşa fel încât să fie de față 
şi să aducă copilul pe lume nevătămat. S-ar fi descurcat mai bine 
fără el, dar cel puţin n-a omorât-o pe ea sau copilul şi nici nu i-a 
mutilat pe vreunul din ei cu subtilități medicale. Un copil de trei 
kilograme şi foarte sănătos. După ce trecură cinci zile şi nu exista 
niciun semn de infecție postnatală atât de temută, Ross începu să 
răsufle uşurat şi să se bucure de noul membru al familiei sale. Îi 
dădură numele Clowance. 

Săptămâna următoare, Raymond Richard Eveleigh Penvenen, 
Esquire, din Killewarren, abandonă în cele din urmă lupta inegală de 
supraviețuire împotriva unui duşman care nu îi arătase nici urmă de 
milă, cruțare sau speranţă şi muri liniştit în patul lui, cu nepoata sa 
Caroline alături de el. La înmormântarea lui de pe 1 decembrie au 
participat un număr considerabil de oameni din ţinut. Fratele lui 
William nu putuse veni de la Oxford pentru că era țintuit la pat din 
pricina gutei, aşa că Ross fu cel care stătu alături de Caroline în 
spatele catafalcului. Participă şi domnul Nicholas Warleggan, nu însă 
şi fiul său. 

Duminică după-amiază, adică pe data de 7, Drake Carne veni în 
vizită la Trenwith House cu un buchet de primule pe care le culesese 
el însuşi, fu primit şi petrecu două ore cu Morwenna şi cu Geoffrey 
Charles. 

Această vizită de duminică nu era nimic neobişnuit. Prima dată 
venise când Geoffrey Charles i-o ceruse în mod imperativ şi fusese 
neliniştit, se aştepta să fie dat afară de vreo rudă sau de vreo altă 
persoană cu greutate din casă. Nimeni nu spusese nimic. În afară de 
vreo doi servitori, nu mai văzuse pe nimeni. Apoi, când Geoffrey 
Charles i-o ceruse din nou, repetase vizita. Apoi începuse să-i viziteze 
mai dezinvolt în fiecare duminică pe la ora ceaiului şi să plece 
neobservat chiar înainte de cină. Prietenia se înfiripase repede. Acum 
erau „Geoffrey” şi „Drake”, deşi deocamdată rămăseseră - doar - la 

„domnişoara Morwenna”. Geoffrey Charles nu mai avusese un astfel 
de prieten până atunci şi îi plăcea să fie tratat ca un adult şi să 
învețe lucrurile pe care i le arăta Drake. Prinsese chiar puţin şi din 
accentul lui Drake, iar Morwenna îl corecta în mod constant. În ceea 
ce îl privea pe Drake, acesta avea o căldură înnăscută şi fiind cel mai 
mic între cei cinci frați nu avusese niciodată pe cineva mai mic ca el 
cu care să vorbească. Era o atracție reciprocă fără niciun motiv 
ascuns, deşi motivul ascuns era şi el prezent acolo. 

Adesea lua şi ea parte la joc, la exercițiu, la discuție sau la orice s- 
ar fi întâmplat să se ivească în timpul vizitei. Uneori se retrăgea şi îi 
urmărea pe băiatul frumos cu părul blond-deschis şi pe tânărul 
frumos şi brunet ca şi când s-ar fi aflat la distanță, chiar dacă 
distanța reală nu era decât de doi metri. Uneori era atrasă pe 
nesimţite să intre în joc, şi Geoffrey Charles era exclus - deşi acesta 
nu-şi dădea seama -—, iar ea şi Drake schimbau priviri pline de o 
emoție neaşteptată, sau altceva, iar atunci începea să se teamă. În 
sinea ei ştia că se purta într-un mod pe care Elizabeth l-ar fi 
dezaprobat profund, fie şi numai pentru că-l primise pe acest tânăr, 
pentru că era un dulgher şi rotar de rând, pe lângă interdicția 
suplimentară impusă de faptul că era fratele doamnei Demelza 
Poldark. Dar ceva mai puternic decât teama de a fi blamată o 
împiedica să facă pasul decisiv pentru a pune capăt prieteniei. Nu-şi 
analiza cu luciditate motivele şi nici sentimentele, ci plutea între 
amintirea plăcută şi aşteptarea dintre o întâlnire şi următoarea. 

În această duminică trebuia să-i spună lui Drake că această 
întâlnire urma să fie ultima pentru un timp. Pe data de paisprezece 
plecau amândoi, împreună cu domnul şi doamna Chynoweth, pentru 
a petrece Crăciunul la Truro şi Cardew, şi probabil că nu se vor 
întoarce înainte de sfârşitul lui ianuarie. 

— Oh, spuse Drake, căruia îi pierise toată veselia, ce păcat, dar 
asta e. O să-mi lipsiți amândoi. Chiar e păcat! Toate lucrurile bune 
ajung să se termine, aşa cred, dar... 

— O să ne întoarcem, spuse Geoffrey Charles. E numai pentru o 
lună sau cam aşa ceva. 

— Dar eu cred, cred că atunci se vor întoarce şi ceilalți, şi e 
aproape sigur că asta o să pună capăt întâlnirilor noastre. 

Fusese o după-amiază întunecoasă şi lumânările fuseseră aprinse 
devreme. Cei trei se aflau în mica încăpere din spatele salonului de 
iarnă, acolo unde se întâlneau adesea, şi unde era puțin probabil să 
fie deranjați. Morwenna luase buchetul de primule şi le aranja într- 
un vas de cositor puțin adânc. 

— Eşti priceput de ai găsit atât de multe. Vremea asta blândă le-a 
încurajat, dar în grădină nu e niciuna. 

— Pe astea le-am cules din pădure, unde ne-am întâlnit prima 
dată. O să țin minte toată viața ziua aia, ziua când ne-am întâlnit 
prima oară. Nu-mi amintesc de niciuna la fel. 

Morwenna îşi ridică privirea de la flori. Flacăra lumânărilor îi 
lumina ochii miopi. 

— Şi eu mi-o voi aminti. 

— Veniţi, spuse Geoffrey Charles, hai să facem un tur al casei! N- 
ai văzut niciodată toată casa, nu-i aşa, Drake? Şi de vreme ce într-o 
zi va fi a mea, este firesc să pot să ţi-o arăt. 

Drake spuse: 

— Domnişoară Morwenna, pot doar să spun, spun doar că pentru 
mine a fost un lucru nemaiintâlnit. Aş da ani din viața mea doar... 
doar... 

— E o seară potrivită să ţi-o arăt, spuse Geoffrey Charles, pentru 
că bunicul şi cu bunica nu ies din camera lor din pricina frisoanelor 
reumatice şi nu mai este nimeni pe aici. N-ai fost niciodată în camera 
mea, Drake. Acolo sunt desene pe care aş vrea să ți le arăt. Le-am 
făcut anul trecut când am zăcut la pat de pojar. Şi am câteva pietre 
din vechea mină Grambler, care s-a închis cu ani în urmă... 

Morwenna spuse: 

— Cred că am greşit întâlnindu-ne aşa cum ne-am întâlnit, Drake. 
Până la urmă nu poate exista altceva decât suferință pentru amândoi 
- pentru oricare dintre noi. 

— Camera mea este în spate de tot, spuse Geoffrey Charles, 
încăperea aia mică cu bovindou pe care o poți vedea dacă priveşti 
casa dinspre iaz. Dacă traversăm holul, vă conduc în sus pe scara în 
spirală către balconul interior pentru muzicanți şi apoi în camera 
mea. 

— Nu am greşit deloc, Morwenna, spuse Drake. N-aş îndrăzni 
niciodată să spun că a fost rău că ne-am întâlnit aşa cum ne-am 
întâlnit. Negreşit că ştiu că nu am niciun drept, că nu se cuvine să 
am vreun drept... 

— Nu de asta e vorba, Drake. Bineînţeles că nu în sensul ăsta este 
greşit, dar ştii cum stau lucrurile în lumea asta... 

— Trebuie să fim ai lumii ăsteia? 

— Ei bine, da, pentru că nu putem scăpa de ea. Pentru că dacă 
doar am încerca... 

— Vino cu mine, spuse Geoffrey Charles, atingându-i brațul. Vino, 
Wenna, îți poruncesc! 

Preocupaţi de sentimente dincolo de puterea de înțelegere a 
băiatului, îi dădură voie să le dicteze următoarea mişcare. La uşă, 
Geoffrey Charles le spuse: 

— Oh, am face cel mai bine să luăm o lumânare, pentru că la etaj 
nu e lumină, şi luă un sfeşnic din bronz cu suportul mare care să 
împiedice picăturile de ceară să cadă pe jos. 

Trecură prin salonul mare, cu roata de tors a lui Elizabeth în colț 
şi cu harpa de lângă scaunul ei preferat. Deşi pentru un timp acestea 
fuseseră îndepărtate de acolo, ea făcuse să fie aduse înapoi la locul 
lor. Pătrunseră în hol. Aici fuseseră aprinse lumânările din sfeşnicele 
de pe pereţi care însă luminau slab încăperea mare. Focul fusese 
lăsat să se stingă, astfel încât un singur buştean mai ardea mocnit, 
ca un vulcan pe jumătate stins. Morwenna îşi trase şalul pe umeri. 

— Ăştia sunt toți strămoşii mei, spuse Geoffrey Charles. Uite aici, 
ea e Anna Maria Trenwith, care s-a măritat cu primul Poldark. Iar 
ăsta e Joshua, fratele bunicului meu, când era copil, iar ăla e câinele 
lui preferat. lar asta e bunica mea, care a murit la treizeci şi trei de 
ani. Mătuşa mea Verity a fost botezată după ea. E păcat că mătuşii 
Verity nu i s-a făcut niciodată portretul. Iar ăsta e străbunicul meu, 
tatăl strămătuşii mele Agatha. Oh, au mai fost o mulțime pe aici 
până acum doi ani, dar atunci când mama s-a măritat cu unchiul 
George, el i-a scos de aici pe mulți dintre ei. Unchiul George este tot 
timpul adeptul curățeniei şi al ordinii. 

— Ca atunci când a curăţat iazul de broaşte, spuse Drake. 

Geoffrey Charles chicoti. 

— Oh, le ura. Dar nu cred că îmi urăşte strămoşii. Pur şi simplu i- 
a lăsat doar pe cei mai buni. 

Făcură înconjurul încăperii, uitându-se la lucrurile arătate de 
băiat. Apoi acesta îi conduse la uşa îngustă făcută în lambriuri şi îl 
urmară pe scara de piatră în spirală către balconul din hol unde 
stăteau muzicanțţii. Se opriră acolo, cu mâinile pe balustrada din 
piatră, privind în jos holul întunecos. 

— Nu a fost folosit niciodată de când m-am născut, spuse Geoffrey 
Charles, şi nici înainte, ani de-a rândul. Bunicului meu nu-i plăcea 
muzica. Dar când o să mă fac mare şi o să fiu bogat o să dau aici un 
bal, iar muzicanţii vor sta aici sus şi vor cânta pentru cei care 
dansează. 

Drake o întrebă pe fată: 

— O să scrii? 

— Dar o să fim plecați doar pentru scurt timp. 

— Nu de asta. Se pare că ăsta e sfârşitul. Şi tu ai spus aşa... 

— O să ne întoarcem, spuse Geoffrey Charles. Aşa că nu-ţi face 
griji în privința asta. Acum, veniți după mine! 

Deschise o altă uşă care de-abia se vedea, se strecurară pe ea şi 
dădură într-un palier îngust. 

— Geoffrey, spuse Morwenna, cred că ar trebui să coborâm. Drake 
o să joace jocul ăla... 

— Tu du-te, dacă aşa vrei. Vreau să-mi vadă desenele şi toate sunt 
prinse de pereţi. Pe aici. Acum faceți linişte pentru că bătrâna mea 
mătuşă este în camera următoare şi cu toate că este foarte surdă 
aude întotdeauna zgomotul unei scânduri desprinse din duşumea. 

Camera băiatului era în capătul coridorului şi trebuia să urci trei 
trepte. Elizabeth i-o dăduse după ce George se plânsese că vechea lui 
cameră era prea aproape de a lor. Era o încăpere cu un bovindou cu 
ferestrele cu menouri din piatră care oferea o privelişte în trei direcții 
şi de aceea era încântătoare pentru un copil. Avea de asemenea şi cel 
mai mare şemineu de la etaj, iar focul era ţinut aprins tot timpul din 
octombrie până în mai, pentru ca Geoffrey Charles să-şi poată vedea 
de ale lui confortabil. Pe pereţi erau prinse în cuie câteva desene 
pline de imaginaţie care reprezentau cai, câini şi pisici pe care le 
făcuse în ultimii doi ani. 

Când intrară descoperiră că focul se stinsese, iar Morwenna îşi 
exprimă cu glas tare nemulțumirea pentru indolența servitorilor. 
George şi Elizabeth luaseră cu ei la Truro jumătate din personal, iar 
cei rămaşi profitau de faptul că nu mai erau controlați. Morwenna se 
aplecă peste tăciunii stinşi, scormoni în ei, îi adună şi încercă să-i 
ațâţe, în timp ce Geoffrey Charles îşi arăta cu mândrie desenele. Apoi 
camera se întunecă brusc când Geoffrey Charles răsturnă lumânarea 
lui. 

— Oh, Doamne! spuse băiatul. Acum am dat de necaz. Mon Dieu, 
Drake! Îmi pare rău, Wenna. Putem lua ceva din foc să aprindem? Nu 
avem amnar, ştiu, pentru că eu l-am dus jos. 

Veni şi se aşeză pe vine lângă Morwenna, dar nu prea era nicio 
scânteie. 

— Aşteaptă puțin, spuse el. Mă duc repede jos în hol. Nu durează 
mai mult de un minut. 

— Geoffrey, mă duc eu, spuse Morwenna şi se ridică, dar până 
atunci el ieşise pe uşă şi i se auzi tropăitul pe culoar. 

Rămaseră tăcuți ascultând cum se îndepărtează până când 
zgomotul paşilor lui se stinse. Morwenna se sprijini de polița 
şemineului. 

— E foarte voluntar. Am încercat să-l disciplinez, dar a fost 

răsfățat atât de mult. 

— Nu e răsfățat, spuse Drake. Mai bine aşa decât speriat şi timid. 
E un băiat pe cinste. Mi-e tare drag de el. 

— Ştiu. 

— Şi nu numai de el. 

Ea nu spuse nimic. 

— ȚŢi-e frig, Morwenna? 

— Nu. 

— Mi s-a părut că te-a trecut un fior. 

Îşi puse palma peste a ei. Până atunci fusese singura lor formă de 
atingere, oricum foarte rară, şi la modul cel mai întâmplător în 
aparență. Nu fusese niciodată deliberat, ca acum. Ea încercă să-şi 
retragă mâna, dar el i-o ţinu strâns. Era complet întuneric, iar 
întunericul şi disperarea îi dădură curaj. Îi ridică mâna şi i-o sărută. 
Degetele ei tresăriră şi apoi se liniştiră. Apoi, cu inima bătând gata 
să-i spargă pieptul, el îi întoarse mâna şi îi sărută fiecare deget la 
rând. Era un gest neobişnuit pentru un tânăr mai din topor, dar din 
nou întunericul, în care el nu-i putea vedea decât conturul părului şi 
al feței, îi uşură stânjeneala şi îl eliberă din încorsetarea 
conveniențelor uzuale. 

Ea îi spuse: 

— Nu, Drake. 

El îi eliberă mâna, şi ea o lăsă să-i cadă pe lângă corp, dar totuşi 
nu se îndepărtă. Aşa că rămaseră față în față în liniştea deplină a 
vechii case. Pe lângă ei mai erau zece oameni în casă, dar la fel de 
bine ar fi putut să nu fie niciunul. Ea stătea acolo zveltă, încordată şi 
înaltă ca o mlădiță. Şi părea că se leagănă uşor ca o mlădiță în 
întuneric. 

El comise afrontul de a o atinge, de a-şi pune mâinile pe umerii ei. 
Era prima femeie pe care o atingea în acest mod, iar emoția lui era 
prea pură şi prea respectuoasă ca să aibă vreo urmă de dorință 
carnală în ea, cu toate că pentru amândoi aceasta plutea undeva 
într-un viitor incert. 

— Morwenna, spuse el, iar cuvintele de-abia se putură desprinde 
de buzele lui. 

— Nu, Drake, spuse ea, ca şi când s-ar fi înecat. 

Şi în realitate, din punct de vedere emoţional, chiar aşa era. 

El spuse: 

— Pleci de lângă mine. Nu poți să pleci aşa de lângă mine. 

Îşi plecă capul şi îşi lipi buzele de ale ei. Buzele ei erau răcoroase 
şi puțin uscate, ca petalele care tocmai se desprind din mugure. În 

ele se simțea în acelaşi timp castitatea desăvârşită, dar şi 
sexualitatea desăvârşită. 

Când se dezlipiră o făcură cu senzaţia că deveneau din nou 
conştienţi după o experiență care fusese mai presus de ei înşişi. Ea 
se retrase, se prinse de polița şemineului şi îşi plecă capul; el rămase 
complet nemişcat, stătea acolo ca împietrit, încleştat în propriile 
sentimente. Aşa se pecetluise o legătură care nu trebuia să se înfiripe 
şi nici nu avea dreptul să continue; iar liniştea se aşternu între ei 
până când tropăitul de afară îi înştiință că Geoffrey Charles se 
întorcea cu o lumină. 


Ca din întâmplare, chiar în acelaşi timp, deşi într-un cu totul alt 
loc, era pus în discuţie viitorul Morwennei Chynoweth. În Great 
House, reşedinţa de la Truro, cina se lua mai târziu decât la țară, iar 
în intervalul dintre şase şi nouă, în rarele ocazii când nu aveau 
invitați la ceai sau la jocul de cărți sau să facă conversaţie, era 
perioada în care George şi Elizabeth stăteau împreună în salonul 
mare de oaspeți de la etaj şi vorbeau despre treburile lor de fiecare zi. 
George îşi terminase treburile pentru ziua aceea, Elizabeth îşi 
terminase şi ea demult puţinele îndatoriri casnice pe care le avea, iar 
dădaca Polly Odgers era ocupată cu Valentine, aşa încât erau 
complet singuri. Afacerile lui George mergeau ca unse, gospodăria 
aproape că mergea de la sine, astfel încât pentru fiecare dintre ei 
erau mai puţine lucruri de făcut decât la ţară, mai mult timp pentru 
evenimente mondene şi mai multă nevoie de ele. 

Atunci când erau singuri şi nu aveau ce să facă, aveau tendința de 
a rămâne tăcuţi pentru mult timp şi, chiar dacă nu era o linişte 
ostilă, nu era nici întru totul relaxantă. Elizabeth descoperise că 
George nu citea prea mult, în timp ce Francis citise dintotdeauna. 
Deşi viața de cuplu cu Francis nu fusese una fericită — cu siguranță 
nu atât de prosperă precum viața ei cu George —, fusese mai relaxată. 
Atunci când stăteau împreună singuri într-o încăpere, putea uita de 
prezența lui Francis. Dar cu George, nu putea uita niciodată complet 
de prezența lui. O urmărea adesea, iar atunci când ea îşi ridica 
privirea şi nu se încrucişa cu a lui, îşi închipuia că în acea clipă el se 
uita în altă parte. Nu putea să-şi dea seama dacă el mai era încă în 
acea stare în care îşi savura mândria de a o poseda — aşa se părea; 
dacă ar fi fost o femeie mai îngâmfată, ar fi fost mulțumită că era aşa. 
Dar uneori, când îi întâlnea privirea, părea să existe o urmă de 

suspiciune în ea. 

Era sigură că nu era o suspiciune cu adevărat răuvoitoare - ci 
ceva care avea de-a face mai degrabă cu fericirea ei, cu mulțumirea 
ei, mai ales cu mulțumirea ei în ceea ce-l privea. Era conştient că, cu 
toată modestia ei, avea o încredere în ea pe care el n-o va putea egala 
vreodată, pentru că niciodată, încă de când era copilă, încrederea în 
sine nu-i fusese pusă la îndoială. Dacă ea ar fi întâlnit un duce, 
acesta şi-ar fi dat seama imediat de valoarea ei şi în câteva clipe ar fi 
discutat de la egal la egal. Aşadar, putea ea să fie fericită cu un 
parvenit bogat? Nu cumva îi displăcea legătura cu negustoria care 
vorbea de la sine prin transformarea unei părți din parterul casei lor 
în birouri şi bancă? Nu era plictisită de compania lui? Nu găsea că 
nu era întru totul manierat, că avea o conversație banală, că hainele 
nu cădeau bine pe el, că rudele lui nu erau de soi? Acest sentiment 
nu-i dădea pace, nu-l făcea să se poarte mai destins şi să se relaxeze 
complet. Elizabeth nu era măritată de multă vreme cu el până să-şi 
dea seama cât de cumplit de gelos era - nu numai pe Ross, deşi pe el 
cel mai mult, dar pe orice bărbat prezentabil. Aşa că ea avea grijă 
cum se purta cu alți bărbați — care în mod natural îi acordau multă 
atenție, datorită înfățişării ei —, şi îşi măsura oarecum cuvintele ca să 
nu-l ofenseze fără să vrea. 

În seara aceasta George fusese plecat pentru un timp şi atunci 
când se întoarse discutară despre o recepție şi un bal pe care le 
plănuiau pentru ajunul Anului Nou. Acestea nu se puteau ţine la 
reşedinţa lor, Great Housel!2 care, în ciuda numelui pompos, era 
numită aşa doar din pricina comparațţiei cu vecinii. Sala de festivități 
în care se țineau toate reuniunile dansante din Truro era locul cel 
mai potrivit; dar George tânjea să le țină la Cardew, unde era 
suficient spațiu şi bineînţeles prestigiul unui asemenea eveniment ar 
fi fost sporit de faptul că avea loc în propria casă - sau în cea a 
tatălui lui. Dar în mod clar exista un risc. În Cornwall iarna nu se 
întețea decât rareori înainte de mijlocul lui ianuarie, dar ploaia era 
pericolul permanent în lunile de toamnă, şi deşi Cardew era doar la 
opt kilometri şi chiar la ieşirea de pe drumul cu plată spre Falmouth, 
ploaia putea transforma drumul cu şleauri într-o mlaştină cu noroi 
care noaptea ar fi putut să-i descurajeze pe cei mai slabi de picioare 
şi de înger. 

Bineînţeles că majoritatea celor din înalta societate — şi deci a celor 
ce dansau - din Cornwall erau tari de picioare şi de înger, dar acest 


12 Great House înseamnă casă mare, conac. (n.tr.) 

lucru era un pericol suplimentar la adresa succesului unui astfel de 
eveniment. Timpul balurilor la țară era mijlocul verii, iarna era 
vremea să stai la oraş. Elizabeth preferase oraşul, fie şi numai pentru 
că îi permitea să-şi invite numeroşi vechi prieteni pe care îi văzuse de 
mai multe ori în iarna aceea decât atunci când fusese măritată prima 
oară, dar cărora le lipseau mijloacele de transport sau banii să le 
închirieze sau care dintr-un motiv sau altul nu ar fi venit la Cardew 
oricât de frumoasă ar fi fost seara. Dar nu insistase. În toate 
chestiunile, cu excepţia celor în care avea o părere bine formată, îl 
lăsa pe George să facă cum voia. Şi aşa rămaseră la Cardew, 
angajară o orchestră şi fură invitate o serie de notabilități care nu 
mai participaseră până atunci. În acest scop George se folosi de 
numele lui Elizabeth în speranţa că vor veni. Familia Basset şi familia 
St. Aubyn - asemenea familiei Boscawen -, deşi se întâlniseră cu el 
ocazional în chestiuni de afaceri sau în casa unui prieten comun, 
evitaseră până atunci ospitalitatea casei lui... 

Trebuiau să discute componența participanților, ca şi vârsta lor. 
George era interesat în principal de oameni mai în vârstă din rațiuni 
sociale şi pentru a se mândri cu casa lui; dar era necesară şi 
înviorarea atmosferei, amestecând printre ei şi oameni încă 
necăsătoriți şi proaspăt ieşiţi din adolescență, nu numai ca să ducă 
greul dansului, ci şi să dea petrecerii puţină sare şi piper care altfel 
ar lipsi. George era împotrivă să invite prea mulți cu adevărat tineri. 
Fără să fi fost vreodată tânăr el însuşi, adică frivol, cu capul în nori, 
entuziast sau voios, avea prea puţină înțelegere pentru astfel de 
excese la alții şi simțea că ar fi o greşeală să scadă nivelul petrecerii 
încurajând acest lucru la Cardew. Oricum tinerii, cu excepţia celor 
care aveau un titlu sau erau copiii unor oameni mai în vârstă, nu 
prea confereau distincție în raport cu gălăgia pe care o făceau. Pe 
deasupra, deşi bătrânii Warleggan şi Chynoweth aveau să fie prezenți 
pentru a-i întâmpina pe oamenii de vârsta lor, nu era nimeni la 
Cardew care să-i reprezinte pe cei cu puțin peste douăzeci de ani sau 
care nu împliniseră douăzeci. 

— Ia te uită, spuse Elizabeth. Nici noi nu suntem prea bătrâni. 
Sau suntem? Suntem, George? 

— Nu suntem bătrâni, în mod sigur, dar... 

— Va fi şi Morwenna acolo. O să-i fie uşor să se ocupe de fete. 

Urmă o pauză de gândire, timp în care auziră cum ucenicii trăgeau 
cu zgomot obloanele prăvăliei de şei de peste drum. Elizabeth încă nu 
era sigură dacă George era de acord cu participarea Morwennei. Era 
tot timpul politicos cu fata, dar lui Elizabeth, care începuse să se 

priceapă să-i citească expresia feței care era departe de a fi 
comunicativă, i se părea extrem de precaut în prezența Morwennei. 
Era ca şi cum el şi-ar fi spus - uite o alta de-a lor, alta din familia 
Chynoweth, bine-crescută în ciuda înfățişării ei modeste, ascultând 
cu urechile ciulite şi privirea plecată şi căutând să descopere nişte 
greşeli de prost gust pe care le-aş putea face, care mi-ar dezvălui 
originea vulgară. Una este suficientă; e soția mea. De ce ar trebui să 
fie două? 

— M-am tot gândit la Morwenna, spuse George, întinzându-şi 
picioarele solide în fotoliul său elegant, dar incomod. 

Când deveni clar că el nu avea de gând să mai adauge nimic, 
Elizabeth spuse: 

— Şi la ce te gândeai în ceea ce o priveşte? Nu eşti mulțumit de 
ea? 

— Crezi că experimentul a avut succes? Când întâlni privirea lui 
Elizabeth, continuă: Vreau să spun, crezi că a reuşit să fie o 
guvernantă bună pentru Geoffrey Charles? 

— Da. Aşa cred. Cu adevărat. Tu nu? 

— Eu cred că este femeie şi ar fi potrivită să înveţe o fată. Un băiat 
are nevoie de un bărbat. 

— Păi... poate că e adevărat. Pe termen lung s-ar putea să fie 
adevărat. Dar eu cred că e foarte fericit cu ea. Uneori mă simt chiar 
geloasă, pentru că vara asta cred că a fost mai fericit decât l-am 
văzut vreodată în viața mea. N-a protestat aproape deloc că l-am 
lăsat acasă. 

— Şi lecţiile lui? 

— Vara nu este cea mai bună perioadă pentru învățătură. O să ne 
lămurim mai bine când vine, săptămâna viitoare. Dar în ansamblu aş 
crede că a progresat mult. Poate că asta nu spune multe, de vreme ce 
înainte se bizuia pe mine ca să îl învăţ! 

— Nicio mamă nu ar fi putut face mai mult. Puţine ar fi făcut cât 
ai făcut tu. Dar eu cred că, dacă va urma să plece la şcoală, va trebui 
să fie în grija unui bărbat. În orice caz, conveniserăm ca Morwenna 
să şadă cu noi doar un an, nu-i aşa? 

Elizabeth spuse: 

— Sunt convinsă că o să fie foarte supărată când o să fie trimisă 
acasă în martie. 

— Bineînţeles că nu e nicio grabă. Cel puțin nu soiul ăsta de 
grabă. Şi nu mă gândeam neapărat să fie trimisă acasă. 

— Vrei să spui că va rămâne cu noi ca o însoțitoare în plus pentru 
mine - şi vei angaja pe altcineva pentru Geoffrey Charles? 

— S-ar putea să fie şi aşa. Dar mai degrabă în mintea mea s-a 
înfiripat ideea că a ajuns fată de măritat. Este bine-crescută, 
manierată, şi nu e deloc urâtă. S-ar putea găsi o partidă profitabilă. 

Mintea lui Elizabeth începu să lucreze cu febrilitate; ceea ce îi 
spusese era o surpriză totală pentru ea; nici măcar nu-i trecuse prin 
cap că el se gândise la aşa ceva, sau că s-ar fi putut deranja să se 
gândească. Îl privi cu o uşoară suspiciune, dar el bătea alene 
darabana într-o tabacheră. 

— Nici nu mă îndoiesc că se va mărita la vremea cuvenită, George. 
Este — aşa cum spui tu, nu este deloc urâtă şi are o fire blândă şi 
plăcută. Dar cred că ai uitat de marea piedică - nu are niciun ban. 

— Nu, nu am uitat de asta. Dar sunt unii care ar fi bucuroşi să-şi 
ia nevastă tânără. Vorbesc de bărbați mai în vârstă. Văduvii şi cei ca 
ei. Sau unii tineri care ar fi destul de bucuroşi să facă o alianță cu 
noi fie şi numai prin căsătorie. 

— Păi... nu există nicio îndoială că aceasta se va întâmpla la 
vremea cuvenită şi fără sprijinul nostru. 

— În anumite împrejurări, spuse George lăsând tabachera fără să- 
şi fi luat vreo ţigară, ar putea avea şi sprijinul nostru. Aş fi gata să-i 
dau o mică zestre —, asta dacă s-ar mărita cu cineva ales de noi. 

Elizabeth zâmbi. 

— Mă surprinzi, dragul meu! Nu m-aş fi gândit la tine ca la cineva 
care ar putea să aranjeze căsătorii, mai ales pe cea a verişoarei mele 
mai mici! Poate că peste douăzeci de ani o să ne gândim la alte 
planuri de căsătorie mai importante — pentru Valentine; dar până... 

— Ah, păi, până acolo mai e destul. Iar verişoara ta nu este mică, 
că tot veni vorba. Este înaltă şi, îmbrăcată cum se cuvine, ar atrage 
ceva priviri. Nu văd niciun motiv pentru care, dacă s-ar aranja o 
căsătorie potrivită, nu ar fi bine pentru toată lumea. 

În loc să fie un mister, direcţia în care mergea gândirea lui George 
îi fu acum perfect clară lui Elizabeth. 

— Ai în vedere o partidă potrivită? 

— Nu. Oh, nu, nu am ajuns atât de departe. 

— Dar ai nişte idei. 

— Păi, opţiunile nu sunt prea multe, nu? După cum am spus, se 
limitează la un bărbat mai în vârstă care îşi caută o nevastă tânără 
care să-l învioreze sau la unul mai tânăr de familie bună, dar cu 
avere puţină. 

— Aşa că în mod sigur ți-au venit în minte câteva nume. N-ar 
trebui să facem o listă? 

— Nu, n-ar trebui. Găseşti că este amuzant? 

— Puțin, da. Cred că Morwenna ar fi flatată să ştie că îi acorzi atât 
de multă atenție. Dar acum nu mă poți lăsa aşa, în suspans. 

El o privi, neplăcându-i că râde de el. 

— Un gând nevinovat mi s-a tot învârtit prin minte. Unul singur. 
M-am gândit la John Trevaunance. 

Elizabeth îl privi fix. Râsul îi dispăruse de pe față. 

— Sir John! Dar... de unde ţi-a venit ideea asta? Un burlac 
înveterat. Şi e bătrân. Probabil că are şaizeci de ani! 

— Cincizeci şi opt. L-am întrebat în septembrie. 

— Vrei să spui că ai discutat acest lucru cu el? 

— De fapt, nu, spuse George stânjenit. Bineînţeles că nu. Dar ai 
observat că în ziua în care a venit la noi a părut să-i acorde o atenţie 
specială lui Geoffrey Charles după-masă, în timp ce toți ceilalți erau 
la ceai? Mi-a trecut prin minte că nu era prea probabil ca Geoffrey 
Charles să fie cel care să-i fi captat această atenţie subită. 

— Acum că ai amintit de asta... Dar de ce să nu fie Geoffrey 
Charles? 

— Pentru că s-au mai întâlnit de câteva ori până atunci şi nu a 
existat un astfel de interes. A fost pentru prima dată de când băiatul 
avea guvernantă. 

Elizabeth se ridică şi se duse la fereastră pentru a-şi oferi un răgaz 
de gândire. Trase perdeaua de dantelă şi privi afară spre şareta unui 
fermier care se hurduca pe pavajul din stradă. 

— Nu cred că Morwenna va accepta această idee. 

— Ba da, dacă îi va fi prezentată ca o îndatorire morală. Şi ar fi 
foarte tentant să fie Lady Trevaunance. Ţine cont că nu ştiu nimic 
precis despre gândurile lui; dar dacă la acest bal va manifesta vreo 
preferință pentru ea, cred că n-ar fi nelalocul lui să-i facem o 
propunere. Nu cred că are chef să-i lase averea fratelui lui risipitor. I- 
ar putea dărui un fiu. Pe deasupra, este un om bun, dar şi avar, iar 
afacerile nu i-au mers prea bine de la căderea aranjamentului cu 
topitoria de cupru. Pentru o astfel de căsătorie aş fi pregătit să fiu 
extraordinar de generos... Şi, bineînțeles că pentru un bărbat în 
vârstă gândul la o fată de optsprezece ani ar fi extrem de atrăgător. 

Elizabeth se înfioră. 

— Şi la cine te-ai mai gândit? 

— M-am gândit o dată la Sir Hugh Bodrugan, care este mai tânăr 
cu un an decât Sir John, dar nu mă prea omor după o alianţă între 
familia lui şi a noastră, iar el este un asemenea destrăbălat, încât nu 
cred că i-ar plăcea drept văr. 

— Sigur nu mi-ar plăcea! 

— Apoi mai e şi nepotul lui, Robert Bodrugan, care probabil că va 
moşteni într-o zi ce-o mai rămâne din moşia aia. Dar în prezent n-are 
o lețcaie, şi nimeni nu ştie cum au dispărut banii. Constance 
Bodrugan este încă o femeie tânără. 

Elizabeth lăsă perdeaua să cadă la loc. 

— Continuă! 

— Cred că te plictisesc. 

— Dimpotrivă. 

— Păi, cine ştie ce iese dintr-o speculație inofensivă?... Mai e şi 
Frederick Treneglos. Are douăzeci şi trei de ani şi şi-a făcut ceva timp 
pentru verişoara ta la acea petrecere. E de familie bună - aproape la 
fel de veche ca a ta —, dar este fiu mai mic, iar Marina este o sursă de 
avere îndoielnică. Câţiva se aleg cu o răsplată frumoasă, dar 
majoritatea rămân săraci. 

— Cred că până acum îmi place mai mult decât toți ceilalți. E 
tânăr - şi vesel — şi are entuziasm. 

— Am mai remarcat la acea petrecere, spuse George, că şi-a făcut 
ceva timp şi pentru tine. 

— Păi... e bine-crescut. Ceea ce nu se poate spune despre toți 
tinerii. Da, îmi place. Mai sunt şi alții pe lista ta? 

— Tu încă mai crezi că este glumă? 

— Departe de mine gândul ăsta. Dar probabil că sunt oarecum 
îngrijorată pentru fericirea Morwennei. Trebuie să ținem seama şi de 
acest lucru. 

— Fericirea Morwennei trebuie să fie preocuparea noastră de 
căpătâi. Ceilalți doi la care m-am gândit sunt amândoi văduvi. Unul 
este Ephraim Hick... 

— Vrei să spui William Hick. 

— Nu, Ephraim, tatăl. William e însurat. 

— Dar Ephraim este un bețiv! În viața lui nu a fost treaz după 
prânz! 

— Dar e bogat. lar William Hick nu-mi place. Ar fi plăcut să-l 
vedem pe tatăl lui zămislind o altă familie şi lăsându-l pe William cu 
speranțele distruse. Iar Ephraim n-o să mai trăiască mult. Ca văduvă 
bogată, Morwenna va fi un premiu mult mai râvnit decât este astăzi. 

— Şi ultimul? 

— Oh, s-ar putea să mai fie şi alţii. Poţi să te gândeşti prea bine şi 
la alţii. Ultimul la care m-am gândit a fost Osborne Whitworth. Este 
tânăr, preot, lucru care s-ar putea să-i placă verişoarei tale... 

— E însurat şi are doi copii mici! 

— Nevasta lui a murit la naştere săptămâna trecută. O să observi 

că l-am adăugat pe lista noastră cu invitați. Până la sfârşitul acestei 
luni e posibil ca doliul să-i permită să o însoțească pe mama lui. Cred 
că nu are decât treizeci de ani şi, după cum ştii, a fost instalat recent 
la biserica St. Margaret din Truro. Cu doi copii mici cu care trebuie 
să se descurce şi fiind considerabil de îndatorat, probabil că îşi va 
căuta curând altă soție. O fiică de vicar şi în acelaşi timp ştergerea 
datoriilor sale cred că îl vor atrage destul de mult. 

— Dar pe tine ce te atrage la el? întrebă curioasă Elizabeth. 

George se ridică în picioare şi rămase o clipă nemişcat, răsucindu- 
şi alene banii din buzunarul mic. 

— Familia Whitworth nu făcea doi bani, Sir Augustus era un 
judecător cu adevărat incapabil. Dar Lady Whitworth era o 
Godolphin. 

Deci asta era. O alianță cu o familie aflată acum în declin, dar 
aliată ea însăşi cu o jumătate de duzină de familii mari din Anglia, şi 
mai ales cu familia Marlborough. 

— Da, spuse imediat Elizabeth. Da. Se întoarse de la fereastră şi în 
trecere îl bătu uşor pe umăr pe George. Toate sunt nişte speculații 
foarte interesante, dragul meu, dar totuşi sunt surprinsă cât de 
departe au mers gândurile tale. Eu, una, încă mă gândesc la 
Morwenna ca la o copilă, încă destul de tânără pentru măritiş. Cred 
că totuşi e prematur. Sunt sigură că e foarte fericită cu noi şi i-ar 
plăcea să mai rămână cu noi o vreme. Hai să ne grăbim încet, nu 
vrei? 

— Nu e nicio grabă, spuse George. Dar nu cred că problema 
trebuie abandonată. 


Capitolul 14 


Gerul cel mare se lăsă în Ajunul Crăciunului. Luna decembrie 
fusese călduță, dar foarte umedă. O ploaie neîntreruptă căzuse 
deopotrivă peste mare, peste câmpuri şi peste fumul care ieşea din 
coşurile minelor; pe câmpuri se formaseră pârâiaşe, râul Mellingey se 
umflase din pricina potopului, iar drumurile şi potecile deveniseră 
mlaştini. George îşi trimisese trăsura pentru a-i aduce pe cei doi 
bătrâni Chynoweth, iar aceasta rămăsese împotmolită şi fusese 
nevoie să fie scoasă de acolo de cinci ori la dus şi de cinci ori la 
întoarcere. Pentru a uşura încărcătura şi pentru că ziua era relativ 
uscată, Morwenna şi Geoffrey Charles veniră călare în urma trăsurii. 

Ross şi Demelza intenționaseră să dea o petrecere de botez pentru 

Clowance în perioada Crăciunului, dar renunțară din lipsă de 
invitați. Fuseseră invitați Verity şi Andrew Blamey, dar Verity le 
scrisese că micului Andrew îi ieşeau dinţii şi, oricât de mult şi-ar fi 
dorit să-i vadă, simțea că nu putea risca o astfel de călătorie. 
Caroline promisese să vină şi să stea câteva zile, dar oricum nu mai 
era nimeni destul de cunoscut pe care să-l invite. Amândoi se fereau, 
şi ar fi făcut-o oricând, de petrecerea şi de botezul repetat de două ori 
al Juliei. Fusese un semn de rău augur pentru ea. 

Pe 23 ploaia se opri, şi Caroline sosi într-o după-amiază luminoasă 
cu soare. Dar lumina soarelui avea o strălucire ciudată, cu ceva 
arhaic şi sinistru în ea, ca şi când ar fi fost de pe o lume care se 
îndepărta pe nesimţite şi îi lăsa în urmă. Pe măsură ce ziua se 
stingea, lumina îşi pierdu şi ultima urmă de căldură, iar soarele 
deveni un disc de alamă, contaminând şi marea cu lumina lui 
metalică obscură şi aruncând umbre de un cenuşiu cobalt printre 
stâncile de pe faleză şi printre dunele de nisip. Vântul care suflase 
fără încetare se domolise; crengile, rămurelele şi fiecare fir de iarbă 
erau nemişcate. 

— Cred că trebuie să ne aşteptăm la o schimbare a vremii, spuse 
Caroline în timp ce descăleca. O sărută pe Demelza, apoi îşi întoarse 
obrazul aşteptând ca Ross să o sărute. Era şi timpul. De la 
înmormântare, la Killewarren suntem în noroi până la glezne. 

— Se schimbă, spuse Ross, căruia îi plăcuse aroma obrazului ei. 
Dar cred că o să se răcească. 

— Dar ce subţire eşti, Demelza! Credeam că, după ce naşti, rămâi 
dolofană luni la rând! 

— Am fost durdulie. Şi nu mi-am revenit întru totul, aşa cred. 

— i-ai revenit suficient, spuse Ross. Ţie nu-ţi stă bine să fii slabă. 

Fusese gata să spună că niciunei femei nu-i stă bine, dar se oprise 
la timp. 

Intrară, şi servitorul care venise cu Caroline dezlegă valiza de pe 
calul lui, iar Gimlett îi luă acesteia pelerina, haina de blană şi 
cravaşa. Curând era înăuntru sorbind din ceai, şi în timp ce Ross 
scormonea focul pentru a-l ațâța, Demelza legă o bavetă la gâtul lui 
Jeremy, iar Ena Daniel aduse brioşe calde. 

— Când o să-mi văd şi eu noua fină? Nu se cade să fiu aici fără ca 
ea să afle. A fost înştiințată? 

— Curând, răspunse Demelza. Curând. O să o vezi când se 
trezeşte. Ceea ce se întâmplă în mod obişnuit la şapte fix. Ce bine 
arăţi, Caroline! 

— Mulţumesc. Mă simt mai bine. Graţie acestui bărbat... Mă mai 

trezesc încă noaptea şi mă întreb ce face logodnicul meu rătăcitor, 
mă întreb pe ce doarme şi dacă are vreo alinare la închisoare şi dacă 
se gândeşte vreodată la mine şi dacă şi când va fi eliberat... Dar nu... 
nu mai sunt singură pe lume - ştiţi ce înseamnă asta? — chiar şi 
acum când unchiul meu s-a prăpădit, totuşi nu mai sunt singură pe 
lume. 

— Ştim ce înseamnă, spuse Demelza. 

— De când a murit unchiul Ray de-abia am avut o clipă liberă; m- 
am zbătut să pun ceva ordine în averea lui; dar imediat după 
Crăciun, mă voi duce la Londra la Amiralitate să mă interesez ce 
şanse sunt pentru o răscumpărare. Dacă francezii nu mai fac schimb 
de prizonieri, cu siguranţă o să fie receptivi la bani. 

Cinară târziu, Demelza cântă puţin la spinetă, aerul rece se 
strecură uşor în salon şi se duseră cu toţii la culcare devreme. 
Dimineaţa următoare era frumoasă şi la fel de liniştită, dar rece de- 
acum. Peste noapte nu înghețase, dar cu fiecare oră care trecea 
temperatura scădea uşor. Pe la prânz iarba scârțâia sub picioare, iar 
Drake şi ceilalți doi bărbați care lucrau la bibliotecă îşi suflau în 
mâini cu respirația aburindă. La ora trei, Ross îi trimise acasă. Apoi 
se duse pe jos la mină. Dinspre nord veneau nişte nori întunecaţi. În 
hala motorului totul era liniştit cu excepţia zăngănitului regulat al 
tijelor pompei, a ţăcănitului supapelor şi a şuieratului aburului. 
După frigul serii, înăuntru era cald; lumina a două felinare se reflecta 
pe cilindrul uriaş din alamă şi pe biela strălucitoare. Înainte de a 
pleca, Ross schimbă câteva vorbe cu tânărul Curnow. O strălucire 
bruscă lumină întunericul când uşa de alimentare a cazanului se 
deschise pentru ca doi oameni să arunce înăuntru cărbuni cu lopata 
- totul străluci scurt, portocaliu şi intens; apoi aceasta se închise din 
nou, iar în acest răstimp întunericul rece al după-amiezii se furişase 
şi mai aproape. 

În casă fusese făcut un foc uriaş pentru a alunga curenții reci de 
aer. Era seara în care de obicei corul de la biserica din Sawle venea 
să le cânte colinde. Demelza îşi aminti cum veniseră de Crăciunul 
dinaintea morții Juliei; fusese singură, iar Ross se întorsese târziu ca 
să-i spună de căderea afacerii cu topitoria de cupru. În seara asta 
avea pregătite în bucătărie tarte mici cu fructe şi vin de ghimbir, dar 
nu veni nimeni. Pe la nouă, ora la care apăreau de obicei, privi afară 
să vadă dacă se zăreşte vreunul, iar ceea ce văzu o făcu să-i cheme 
pe Ross şi pe Caroline la fereastră. Afară pământul era acoperit în 
linişte şi foarte repede de fulgi enormi de zăpadă. 

Ninse până la unsprezece noaptea, apoi se opri, dar începu din 

nou să ningă înainte ca ei să plece la culcare, iar până dimineaţă se 
aşternuseră opt centimetri de zăpadă, dar ieşise şi soarele. Grădina 
fusese transformată într-o pădure uimitoare de puf. Ţurţurii atârnau 
şi străluceau de pervazul ferestrelor şi de porți. Valea şi clădirile 
minei erau acoperite cu un strat frumos de zăpadă care era suflată ca 
o pudră când bătea un vânticel înghețat. Dar nu se topea. Atât de 
aproape de marea care îşi menținea temperatura relativ constantă, 
zăpada, oricum rară, se topea aproape întotdeauna sau începea să se 
topească în ziua în care cădea. Dar nu şi acum. Când ieşi afară cu 
John Gimlett să vadă ce făceau vacile, Ross îşi dădu seama că încă 
nu se sfârşise cu totul, pentru că norii se adunau din nou, 
îmbulzindu-se unul lângă altul, galben plumburii pe cupola de nord- 
vest a cerului. 

Botezul trebuia să aibă loc la unsprezece. Ross încercă pământul 
şi descoperi că nu era prea alunecos, aşa că hotărâră să se țină de 
planuri. Caroline fu convinsă să-l lase pe servitorul ei să meargă în 
față şi să ţină frâiele calului; apoi urma John Gimlett ținând frâiele 
bătrânei Darkie, cu mersul ei sigur, care o purta pe Demelza cu 
Clowance; apoi urma Ross pe neastâmpărata şi temperamentala 
Judith, cu Jeremy în fața lui; iar în urma lor, pe jos, un şir de 
servitori şi prieteni: Jane Gimlett, Jinny şi Whitehead Scobie, apoi cei 
din neamul Daniel şi Martin şi inevitabil cei din familia Vigus, care 
sperau să le pice ceva. Alţii li se alăturară pe drum sau îi aşteptau la 
biserică; căpitanul Henshawe şi soția lui, frații Carne, familiile 
Nanfan şi Choake şi bineînţeles, puţin în întârziere şi puțin beţi, cei 
doi Paynter. Luptându-se prin zăpadă, tremurând în vântul 
muşcător, se adunară în biserica înghețată, iar reverendul Odgers, 
arătând la fel de uscăţiv şi de zbârcit ca una dintre legumele lui care 
fusese lăsată afară toată noaptea, începu să bălmăjească slujba. 

Naşii erau Caroline, Verity, pe care o reprezenta Demelza şi Sam 
Carne. Ultimul nume crease nişte certuri între părinți. „Să fiu al 
naibii”, protestase Ross. „Este fără îndoială un tânăr demn de 
respect, iar faptul că este fratele tău prezintă şi mai multă încredere, 
dar nu vreau să transform copila într-o metodistă!” „Nu, Ross, nici eu 
nu vreau. Dar mă gândesc că probabil Verity va fi departe, iar 
Caroline, chiar dacă se mărită cu Dwight şi rămâne la Killewarren, 
nu este, după cum recunoaşte şi ea, prea religioasă - în timp ce 
Samuel este.” „Pe Dumnezeu că este! Nimănui nu-i este îngăduit să 
uite vreo clipă lucrul ăsta!” „Dar exact ăsta e modul în care vorbesc 
metodiştii, Ross. Cu toate astea cred că este un om bun şi ne este 
foarte îndatorat. Cred că, dacă nouă ni se întâmplă ceva, o să-i fie 

devotat pe viață copilului.” „Ferească Dumnezeu”, spuse Ross. 
„Uneori părinţii trebuie să-şi pregătească copiii pentru orice!” 

Totuşi el a cedat, aşa cum cedase mai mult sau mai puțin în 
problema permisiunii de a construi o casă de rugăciune pe ruinele de 
la Wheal Grace; adică, îi spusese Demelzei că putea fi construită, dar 
nu-i permisese încă să le spună fraților ei. El credea că acest lucru 
putea aştepta foarte bine până în primăvară, când problema simplei 
supraviețuiri nu va mai fi aşa acută. Între timp, vechea casă de 
rugăciune de la Grambler fusese închisă cu forța în acea lună, iar 
micile lucruri care îi aparținuseră - bănci, un mic pupitru, două 
felinare, două Biblii, câteva partituri cu imnuri şi câteva afişe cu 
texte - împărțeau şopronul lui Will Nanfan cu vaca, cu oile şi cu 
găinile lui. 

La sfârşitul slujbei, domnul Odgers, care trebuise să spargă o 
crustă de gheață ca să-şi înmoaie degetele în cristelniță, îşi lăsă jos 
liniştit cartea de rugăciuni şi leşină pe loc, biruit de frig. Soţia lui țipa 
că murise, că rămăsese o biată nenorocită de văduvă cu şapte guri de 
copii de hrănit; dar câteva minute de tratament din partea doctorului 
Choake şi, mai important, împreună cu o sticluță cu brandy pe care 
Ross o purta la el, readuseră viața şi lacrimile în ochii omulețului, şi 
în curând acesta fu în stare să plece şchiopătând la braţul soţiei lui 
îndurerate şi plângăcioase. 

Jud Paynter, care era într-una din stările lui de spirit nepotrivite, 
văzu în acest lucru un semn rău şi bombănea printre gingii şi cei doi 
dinţi ai lui, în ciuda tuturor eforturilor lui Prudie de a-i astupa gura. 

— Nu-i a bună, spuse el. Nu se cuvine. ©’ dai la o fetiță un nume 
ca ăsta! Clarence îi pentr-un băiat, nu o fată. N-are noimă. Nu-i 
omeneşte. Îi semn rău, v-o spui. 

— Ține-ţi gura, nătărău mare ce eşti, şuieră Prudie, lovindu-l cu 
cotul să tacă. Clowance, nu Clarence. Desfundă-ţi urechile! 

— Aud la fel de bine ca tine! Şi totu' e anapoda! Anapoda de tot, v- 
o spui! Dovada e că pastoru' a căzut lat. Zi aşa, Clarence! Ce-o fi în 
capu' lor... Biet puişor plăpând! Cre’ că d-abia d'apucă anu nou. 

— Nu mai apuci nici tu anul nou şi nici p-ăl vechi dacă nu-ți 
închizi gaura aia spurcată din față, şuieră Prudie, trăgându-l spre 
uşa bisericii. 

— Clarence! spuse Jud, lăsându-se tras cu greu. Să mă bată 
Dumnezeu, să mă-ngropi, ce poa' să le facă oamenii la odraslele lor. 
Lasă-mă-n pace, muiere jegoasă şi bătrână!... 

Ocările lui se stinseră încet. 

Restul participanţilor găsiseră de cuviință să ignore aceste 

bombăneli care tulburaseră atmosfera. Demelza îşi învelea mai strâns 
cu un gal călduros prețioasa fetiță, Caroline se întreba cum să scape 
de cartea de rugăciuni mucegăită care îi fusese dată, Zacky Martin 
sufla să-şi încălzească degetele, iar Polly Choake încerca să-şi vadă 
imaginea reflectată într-o placă memorială din alamă. Ross merse 
spre doctorul Choake care tocmai se despărțise de Odgers în uşa 
sacristiei. 

— Choake, spune-mi şi mie ce mai face mătuşa mea? Strămătuşa, 
de fapt. Ai fost s-o vezi de curând? 

Choake îl privi bănuitor pe Ross pe sub sprâncenele stufoase. 

— Domnişoara Poldark? Domnişoara Agatha Poldark? Am fost la 
ea la jumătatea acestei luni. Am găsit-o puțin schimbată. Bineînţeles 
că starea ei se datorează mai degrabă vârstei decât gutei. Slăbiciunea 
îi perturbă sistemul circulator şi îi afectează organele vitale. 
Mănâncă, dar puţin, se mişcă, dar puţin. Totuşi, există o scânteie de 
viaţă. 

— Cine o îngrijeşte? N-a rămas acum aproape singură în casă? 

Choake începu să-şi tragă mănuşile din lână gri. 

— Nu pot să mă pronunt. La ultima vizită familia Chynoweth nu 
plecase. Dar domnişoara Poldark are o slujnică pricepută care 
stăpâneşte cunoştinţele de bază necesare pentru a o îngriji. Dacă 
exista vreo schimbare, ar fi trebuit să trimită după mine. 

Ross privi spre cer din uşa bisericii. Soarele care se stingea fusese 
acoperit acum de giulgiul mormântal al norilor; şi de când intraseră 
în biserică întregul peisaj devenise îngrozitor de rece şi de deprimant. 
Un fulg leneş şi nepăsător plutea deja coborând din cerul ce părea 
încărcat de zăpadă. 

Îi spuse Demelzei: 

— Poţi să duci tu copilul acasă? Dacă e vreun pericol să aluneci, 
spune-i lui Gimlett s-o ducă el în brațe pe Clowance. Sunt îngrijorat 
din pricina Agathei singură în casa aia şi mă bate gândul să o vizitez, 
dacă tot sunt aşa de aproape. Poate să mai treacă o zi sau două până 
când o să fie din nou posibil. 

— Şi eu aş vrea s-o vezi, spuse Demelza. Dar nu mi-ar plăcea s-o 
vezi astăzi. N-aş vrea să-ți oblojesc din nou vânătăile şi dinții sparți 
într-o altă zi de Crăciun. 

— Oh, niciun pericol dinspre partea asta. Şi n-au fost dinți sparti, 
doar se mişcau... George nu e acasă, iar servitorii nu mă pot opri. 

— Cred că frații Harry sunt încă acolo. Te cunosc — s-au mai bătut 
cu tine. 

— Nu-mi pot interzice să-mi văd mătuşa. 

Demelza făcu o grimasă de îndoială. 

— Nu ştiu... Apoi îi veni o idee. De ce n-ai lua-o pe Caroline cu 
tine? Ea este bine-venită în acea casă. Iar lor le-ar fi greu să te refuze 
să intri dacă ar fi şi ea acolo. 

— Ai auzit, Caroline? spuse Ross. N-ai prefera să te duci direct în 
fața unui foc straşnic? 

— De vreme ce Demelza e de acord, aş prefera mai degrabă să fiu 
apărătoarea ta straşnică. 

— Atunci, e bine. Îşi puse mâna pe braţul Demelzei, o strânse uşor 
şi privi către micuța lui fiică, care suportase chinul fără să plângă 
prea tare. Dă-le acestor oameni de treabă care te vor însoți acasă un 
păhărel de rom tare şi nişte prăjitură din aia minunată de care ai 
făcut. Noi o să fim acasă la cină. 

— Răsuflarea ta, spuse Demelza, parcă e motorul de la Wheal 
Grace. Nu-mi amintesc să mai fi fost aşa de rece şi mi-e teamă 
pentru Clowance. Ajută-mă să încalec, Ross, şi hai să mergem! 


x 


Trenwith House părea pustie şi lipsită de viață când Ross urcă cele 
trei trepte şi trase de clopoțel. Întregul peisaj era de un plumburiu 
monoton. Dintr-un horn din spatele casei se ridica în aer o coloană 
subțire de fum care era împrăştiat de vântul slab. Două stăncuțe 
stăteau pe acoperişul unei dependințe şi un pescăruş plana peste 
nori în căutarea hranei. 

O slujnică cu fața îmbujorată, pe care Ross n-o cunoştea, veni la 
uşă şi le dădu drumul în hol fără tragere de inimă, apoi plecă în 
căutarea unui şef peste servitori. În hol nu era foc. Cu excepţia 
faptului că nu bătea vântul, era aproape la fel de înghețat ca afară. 
Caroline îşi strânse haina de blană pe ea şi se cutremură. 

— Nu prea seamănă cu ce era pe aici când a fost botezat băiatul 
lui Elizabeth. 

Ross nu spuse nimic. Ca întotdeauna acest loc era plin de 
amintiri, care se rânduiau una peste alta, şi totuşi fiecare în parte 
distinctă şi vie -— iar acum deşarte. 

Apăru o femeie ştergându-şi mâinile pe un şorț murdar. Era grasă, 
iar totul la ea era scurt, mai ales picioarele. Semăna mai bine cu o 
pitică mare decât cu o femeie mică. Pe jumătate slugarnică, pe 
jumătate acră, le spuse că o chema Lucy Pipe, că era slujnica 
domnişoarei Poldark şi îi întrebă ce putea face pentru ei. 

Ross îi spuse. 

— Asta era. Aşa credeam şi eu. Dar vedeţi, domnişoara Poldark 
doarme şi nu poate fi deranjată. Cred că ar fi un păcat de moarte să 
fie trezită acum... 

— Crezi ce-ţi place, o întrerupse Ross. Ne conduci la ea sau ne 
ducem singuri? 

— Păi, nu sunt eu cea care să vă stea în cale, domnule, dar... 

Ross o luă încet în sus pe scări, cercetând în trecere portretele şi 
întrebându-se ce se întâmplase cu cele care nu mai erau considerate 
demne de a sta pe perete. La Nampara duceau mare lipsă de 
înaintaşi. Poate că Elizabeth va renunța la unii dintre ei... 

La uşa dormitorului, Lucy Pipe se băgă în fața lui Ross. Respirația 
ei mirosea a alcool tare, iar la o privire mai atentă, pielea ei era 
afectată de erupția unei boli. Rădăcinile părului ei negru şi des erau 
înecate în mătreaţă. 

— Aşa. Daţi-mi voie acum, domnule! Mă duc s-o văd pe 
domnişoara Poldark, să văd dacă nu doarme. Mă duc să văd. Ah? Mă 
duc să văd. 

Şi dispăru înăuntru. Ross se sprijini de perete şi făcu un schimb 
de priviri cu Caroline, care bătea cu cravaşa de călărie în mâna 
înmănuşată. După câteva clipe, Caroline spuse: 

— Oh, le ştiu eu pe cele de soiul ăsta, acum face ordine. Hai să 
intrăm! 

Când intrară, femeia împingea o oală de noapte sub pat, în timp ce 
mătuşa Agatha, cu o bonetă de dantelă aşezată strâmb pe o perucă 
aşezată strâmb, se agăța de perdelele patului şi mormăia slab nişte 
blesteme. O pisică neagră tânără se întindea pe pat. În ciuda vârstei, 
vederea mătuşii rămăsese deosebit de bună şi îşi recunoscu 
vizitatorul. 

— Tu eşti, Ross, nu-i aşa? Ia te uită, să fiu a naibii, băiete! Se 
încruntă la slujnica care se ridica şi îndreptă o lovitură slabă către 
spatele acesteia. Să fiu a naibii, ar fi trebuit să-mi fi spus cine era! Să 
te furişezi aşa! Eşti o prefăcută... Ia uite, Ross a venit să mă felicite 
de Crăciun, eh? Domnul să te binecuvânteze, băiete! 

Ross îşi lipi obrazul de obrazul ofilit al femeii bătrâne. Simţi că 
atingea ceva dintr-o epocă demult apusă, o eră care nu mai exista 
decât pentru ea. Om afectuos din fire, dar rareori sentimental, simți 
un fior de emoție când o sărută pe bătrâna care puţea, pentru că ea 
era singura legătură care îi mai rămăsese cu copilăria lui pierdută. 
Cu amândoi părinții morți demult, unchiul şi mătuşa lui morți, 
Francis mort, Verity pe care o vedea rareori, ea era singura ființă care 
îi amintea de acea epocă de stabilitate, de tinereţe fără griji, de 

prosperitate, de o moştenire de familie şi o tradiție fără oprelişti, era 
singura legătură rămasă între el şi această casă şi tot ce însemnase 
ea odată pentru el. 

Mătuşa Agatha îl împinse brusc la o parte şi spuse: 

— Măi să fie, asta nu e nevasta ta, Ross. Unde e bobocul meu? 
Unde e floricica mea? Nu-mi spune că ai luat-o pe urmele lui taică- 
tu! Cel puţin Joshua s-a oprit din curvăsărit cât timp a trăit Grace! 

Aşa încât trebui să o prezinte pe Caroline şi să-i explice cu o voce 
cât putea de puternică ce era cu ea, în timp ce Lucy Pipe împăturea 
un prosop şi ciocnea vasele murdare într-un colț, iar pisica îi privea 
geloasă pe intruşi, iar mierla captivă ciripea în colivia ei. Ross care 
acum avea timp, băgă de seamă dezordinea din încăpere, mirosul 
infect, mizeria, perdeaua cu un inel lipsă şi focul anemic. 

Era surprinzător cât de multe putea înțelege mătuşa Agatha dacă 
răcneai direct în urechea ei. Pur şi simplu nimeni nu-şi dădea cu 
adevărat osteneala să se apropie prea tare de ea. Bineînţeles că asta 
era oarecum un calvar. Acum ea află pentru prima oară de noua fiică 
a lui Ross, de prosperitatea minei lui, de modificările plănuite la 
Nampara, de prizonieratul lui Dwight în Franța, de moartea lui Ray 
Penvenen. 

În toiul acestor destăinuiri Ross aruncă o privire spre însoțitoarea 
lui înaltă care se cocoțase pe marginea unui fotoliu şi cerceta cu 
dezgust nişte leacuri de pe masa de lângă ea. 

— Îmi pare rău, Caroline. Aerul aici este foarte neplăcut. De ce nu 
stai la parter? 

Ea ridică din umeri. 

— Uiţi, dragul meu, că sunt familiarizată cu încăperile în care stau 
bolnavii. Bătrâna ta mătuşă este doar cu puțin mai respingătoare 
decât era bătrânul meu unchi. 

Mai discutară încă cinci minute şi Agatha se lansă într-un şuvoi 
de plângeri când Ross luă o hotărâre care se înfiripase în mintea lui 
încă de când intrase în această încăpere neîngrijită. O opri pe 
bătrână punând o mână pe brațul ei scheletic. Ea îşi ridică privirea, 
molfăind din maxilarele fără dinţi, cu ochii atenţi şi cu inevitabilele 
lacrimi scurgându-i-se pe adânciturile obrazului drept. 

— Agatha, spuse Ross. Mă auzi bine? 

— Da, băiete. Aud aproape totul când oamenii vorbesc clar. 

— Atunci dă-mi voie să-ți vorbesc răspicat. O să mergi acasă la 
noi. Casa noastră nu e atât de mare ca asta, dar o să fii cu ai tăi. 
Vino să trăieşti cu noi! Avem o cameră confortabilă. Adu-o şi pe 
servitoarea asta dacă aşa vrei, o putem găzdui şi pe ea. Eşti în vârstă 

şi nu este drept să fii printre străini. 

Lucy Pipe împături ultimul prosop şi turnă cu zgomot apă dintr-o 
carafă într-un lighean, stropind cu apă covorul ros. Apoi umplu un 
ceainic şi îl puse pe focul mic. 

Fața Agathei se contorsionă şi mai molfăi timp de un minut. Apoi 
apucă strâns mâna lui Ross. 

— Nu, fiule, asta nu pot să fac... Asta ai spus? Asta ai vrut să spui 
- să vin să locuiesc cu voi la Nampara? 

— Asta am vrut să spun. 

— Nu, băiete. Să mă bată Dumnezeu dacă nu e curajos şi frumos 
din partea ta, dar nu, nu pot. Şi nici nu vreau. Nu, Ross, băiete. Am 
trăit în casa asta de când eram copil de țâță, asta înseamnă nouăzeci 
şi nouă de ani, şi nimeni n-o să mă scoată de aici până nu mi-o veni 
sorocul. Copilă, fată, femeie şi bătrână decrepită... Sunt aici de 
aproape un veac şi niciun pungaş şi parvenit din Truro n-o să mă 
arunce afară! Păi, ce-ar spune tatăl meu! 

— E bine să fii curajos, strigă Ross. Dar e bine şi să înţelegi 
schimbările pe care timpul le-a adus. Eşti singură - ultimul Poldark 
de aici — şi depinzi de servitorii pe care nu te poți bizui. Uită-te la 
femeia asta, la şleampăta asta leneşă - fără îndoială că în felul ei te 
îngrijeşte, dar nu-i pasă, n-are nicio treabă nici cu tine... 

— Acum şi dumneavoastră, domnule. Nu e drept şi nici cuvenit să 
spuneţi aşa ceva... 

— Ţine-ţi gura, femeie, sau ţi-o astup eu... Agatha, gândeşte-te 
înainte de a hotări aşa repede. Eu nu pot veni aici când George este 
acasă pentru că îşi apără căminul cu bătăuşii lui. Fără îndoială că lui 
Elizabeth îi pasă de tine, dar nu şi altcuiva. Dacă nu te hotărăşti să 
locuieşti permanent cu noi, fă-ne plăcerea să vii de Crăciun - şi să 
rămâi până când se întorc Elizabeth şi George. Nu-ţi lipseşte 
compania aici? Nu te simți foarte singură? 

— Oh, ba da. Oh, da, singură... Mâna ei ca o gheară îi mângâie 
brațul. Dar la vârsta mea, oriunde ai trăi, eşti singur... 

— Singură, de acord. Dar trebuie să fii şi izolată? 

— Nu. Este adevărat. Clătină din cap. De când s-a prăpădit 
unchiul tău - şi de când a fost luat şi Francis - sunt izolată. Ei nu 
vorbesc cu mine, Ross. Singură. Singură de tot. Dar nu atât de 
singură pe cât voi fi într-un an sau doi. Scoase un plescăit de milă 
pentru sine care se sfârşi într-un râs spart. Până atunci intenționez 
să rămân unde mi-e locul. Domnişoara Poldark de la Trenwith. Chiar 
dacă o să fiu bolnavă şi istovită şi o să mă stafidesc de tot de frig, 
intenționez să trăiesc aici până anul viitor când o să împlinesc o sută 

de ani. Şi ca să-l înnebunesc pe George. Chiar îl fac să înnebunească. 
Mă urăşte sincer şi eu îl urăsc, şi este o plăcere rarisimă să-l fac să 
se zbârlească de furie ca un cotoi. Păi, dacă plecam din casa asta nu 
mai trăiam nicio lună. Nici măcar cu toată atenția ta — şi cu 
bobocelul tău care să mă îngrijească. Nu, băiete, Domnul să te 
binecuvânteze. Şi Domnul să te binecuvânteze şi pe tine fato, 
slăbănoago! Du-te înapoi la copiii tăi şi lasă-mă în plata Domnului! 

Mai rămaseră împreună încă zece minute, şi Agatha ceru să fie 
deschis şi să i se aducă un sertar din care scoase un mic medalion 
pictat, pentru a-i fi dat micii Clowance, dar rămase de neclintit în 
hotărârea ei. Dându-şi seama că ea avea probabil dreptate, dar totuşi 
exasperat de încăpățânarea ei, Ross îşi întoarse brusc înveninarea 
asupra lui Lucy Pipe. 

— Tu, târâtură! Eşti plătită, ținută aici, hrănită, aşa că ai grijă să- 
ți faci datoria! O vorbă din partea mea spusă doamnei Warleggan şi o 
să fii azvârlită din casă. Şi o să mă țin de cuvânt — pentru că o să vin 
din nou prin surprindere, ca de data asta. Când vin, vreau să găsesc 
camera asta curată - mă auzi, curată! — perdeaua reparată, geamurile 
să strălucească, şi podoabele şi lucrurile domnişoarei Poldark 
dezgropate de sub straturile astea de praf. Vreau un foc bun şi 
strălucitor - s-a terminat cu cărbunele prost şi cu servitoarele 
îmbufnate, altfel zbori de aici! S-a terminat cu oalele de noapte 
negolite şi băgate sub pat; scaunul sub care stă oala de noapte 
trebuie curățat cum se cuvine, cămaşa de noapte a domnişoarei 
Poldark spălată şi toate celelalte aşternuturi! Ai priceput? 

— Da, dom'le, spuse Lucy Pipe, slugarnică şi ostilă totodată. Cred 
că pot să fac ce spuneţi, da’ de multe ori... 

— Tacă-ţi gura! Şi mişcă-ţi fundul gras şi treci la muncă! Ross privi 
spre Caroline. Plecăm? 

După un ultim sărut de Crăciun o părăsiră şi ieşiră pe coridorul 
friguros pe care trăgea curentul, făcând cale întoarsă pe drumul pe 
care veniseră. Amândoi erau uşurați că erau din nou afară din acea 
încăpere şi că respirau un aer care nu era îmbibat de mirosul 
putrefacției. Nu-şi vorbiră, dar când ajunseră în hol, Ross spuse: 

— Aşteaptă-mă. Mai am ceva de făcut... 

Caroline îl urmă trecând prin două uşi şi pe un coridor îngust 
către o altă uşă, pe care el o deschise larg. Aceasta dădea în 
bucătărie. În încăperea mare şi întunecoasă ardeau deja două lămpi, 
iar în mijlocul ei duduia un foc. Erau câteva podoabe de Crăciun, iar 
prin bucătărie cinci servitori erau tolăniți în diferite poziții. Când îl 
văzură se opriră la jumătatea cântecului pe care îl cântau şi trei 

dintre ei — cele trei femei — se ridicară în picioare, neştiind cine era el, 
dar conştiente că reprezenta cumva o autoritate pe care nu o 
aşteptau. 

Ross intră fără să coboare treptele de la uşă. 

Spusse: 

— Am venit să vă fac vizită la cererea verişoarei mele, să mă asigur 
că totul este în regulă în absența ei. Ce credeți că ar trebui să-i 
transmit? 

Niciunul dintre ei nu scoase o vorbă, dar unul îşi puse ceaşca jos, 
iar o alta sughiță şi îşi şterse nasul cu mâneca. 

— Că sunteți toți beți şi nu sunteți în stare să vă îngrijiţi de 
îndatoririle care vă revin? Asta credeţi că ar trebui să-i spun? Privi 
înapoi spre Caroline. Asta credeți voi că ar trebui să-i spun?... E 
Crăciunul. Poate că ar trebui să mă fac că nu văd felul ăsta nevinovat 
în care sărbătoriți. Dar cum poate fi nevinovat când o bătrână 
doamnă zace neîngrijită la etaj. Tu de colo! Un bărbat sări în picioare 
când Ross privi spre el. Răspunde-mi! 

— Păi, dom'le... Bărbatul se bâlbâi, se foi şi îşi şterse mâinile pe 
părțile laterale ale nădragilor. Păi, dom'le, nu e treaba noastră să o 
îngrijim pe domnişoara Poldark. Vedeţi... 

— Ascultaţi, spuse Ross. Pe mine nu mă priveşte care este sau nu 
este treaba voastră. În această casă există o doamnă care trebuie să 
se bucure de întreaga voastră atenţie tot timpul. Domnişoara Poldark 
este stăpâna voastră cât timp restul familiei este plecată. E bătrână şi 
neputincioasă, dar ştie foarte bine ce se întâmplă. Iar eu o să aflu 
prea bine ce se întâmplă de la ea. Aşa că aveți grijă ce faceți. Nu mă 
deranjează că neglijați gospodăria atâta timp cât ea este bine 
îngrijită. Când trage clopoțţelul, doi dintre voi să meargă tot timpul la 
ea. Trebuie să fie servită şi să-i fie îndeplinită orice cerere. Altfel veți 
fi toţi daţi afară. Aţi înțeles? 

— Da, dom'le. Sigur, dom'le. 

Răspunseră unul după altul,  bombănind,  murmurând, 
ranchiunoşi, dar speriați. După o altă clipă în care privi de jur- 
împrejur, Ross se întoarse spre Caroline. 

— Acum, hai să mergem! 

În acel moment, în bucătărie intră un alt bărbat. Era Tom Harry. 

— Ah, spuse Ross. Aşadar, iată-te! 

Harry se oprise în uşă. Ducea un ulcior cu rom. 

— Ce doriți? 

— Le dădeam instrucțiuni celorlalți servitori cum să-şi facă treaba. 
Trebuie să aibă mai multă grijă de domnişoara Poldark sau vor fi dați 

afară. 

— V-aş mulțumi dacă ați pleca. 

Omul vorbea agresiv, dar era mai puțin încrezător fără stăpânul 
său lângă el. 

— Ţine minte ce-ţi spun, Harry! E spre binele tău. 

— Nu e treaba dumneavoastră să veniți să vă amestecați. 

— E Crăciunul şi am venit doar să te avertizez, cum am făcut şi 
anul trecut. Dar dacă vrei să ne certăm pe chestia asta nu trebuie 
decât să spui. 

Harry îl privi cu ochii pe jumătate închişi. 

— V-aş fi recunoscător dacă aţi pleca. 

— Ţine minte ce-ţi spun! Mă voi întoarce de azi într-o săptămână 
cu o cravaşă de cai, pe care o voi folosi unde e necesar. Vreau ca 
domnişoara Poldark să fie îngrijită altfel decât până acum. Ai grijă de 
asta dacă ţii la sănătatea ta! 

Apoi ieşiră afară. Judith necheză când îşi văzu stăpânul. Ross o 
ajută pe Caroline să încalece, apoi încălecă şi el şi porniră pe aleea 
care scârțâia uşor sub copitele cailor. De-acum începuse să ningă de- 
a binelea şi plecaseră destul de târziu. 

Când ajunseră la poartă, pe care Ross o ținu deschisă pentru ea, 
Caroline spuse: 

— Ce mult îmi place un bărbat puternic! 

Pe Ross îl distră acest lucru. 

— Gluma ta e binemeritată. 

— Câteodată glumele spun adevărul. 

— Ah, da, dar numai din întâmplare. 

— În acest caz, nu e deloc o întâmplare. 

EI îi zâmbi. 

— Nu pot să cred că o femeie atât de civilizată şi de rafinată ca tine 
poate aprecia cu adevărat manierele noastre necioplite de la țară. 

— Asta arată cât de puțin mă cunoşti, spuse Caroline. 

Călăriră mai departe prin zăpada pufoasă. 


Capitolul 15 


Până la miezul nopții căzuseră cincisprezece centimetri de zăpadă. 
Atunci ieşiseră şi stelele, iar totul înghețase bocnă. Peste pământ 
bătea un vânt înghețat care părea venit direct de pe Golgota. 

Merseră târziu la culcare, neavând chef să se retragă de lângă 
focul aprins de Ross care trosnea. Până la urmă tot zidul din spatele 

şemineului se înroşise şi trebuiră să se retragă tot mai departe, cu 
fețele pârjolite, dar asaltaţi de aerul rece din spate. La etaj, tisăile cu 
cărbuni pentru încălzit fuseseră puse în paturi, focurile ardeau, 
gălețile cu cărbuni erau pline, buştenii erau stivuiți pentru o noapte 
lungă, dar ei rămăseseră încă jos, neputându-se desprinde de 
strălucirea şi tovărăşia salonului, de lumina lumânărilor şi de 
conversaţia plăcută şi sporadică. 

Până la urmă, Caroline se ridică în picioare şi se întinse. 

— Trebuie să mă retrag sau o să încep să moţăi aici. Nu vă 
deranjați! Această lumânare mă va însoți. O să mă bag adânc sub 
cuverturi şi o să mă gândesc la alții mai puțin norocoşi. De fapt, deşi 
nu sunt o femeie care se roagă, după cum ştiţi, s-ar putea să încerc 
să-mi găsesc cuvintele ca să spun ceva special pentru un bărbat 
anume şi să sper că această vreme nu s-a abătut şi asupra Franței. 
Noapte bună! Noapte bună! 

După ce ea plecă, Ross spuse: 

— Ar trebui să mergem şi noi. Dar amândoi se adânciră mai bine 
în fotolii şi râseră. Chiar ar trebui, insistă el. Clowance încă se 
trezeşte de dimineaţă, chiar şi acum după ce s-a născut şi nu cred că 
va fi descurajată deloc de zăpadă. 

— Crezi că Caroline a vorbit serios? întrebă Demelza. În legătură 
cu casa ei. Că o s-o transforme în centru pentru emigranții francezi? 

— Caroline vorbeşte întotdeauna serios. Deşi cred că va invita pe 
toată lumea şi fără discriminări. Se vorbeşte foarte mult de această 
contrarevoluție din Franța, şi este clar că intenţia ei este de a o 
încuraja în orice mod poate. 

— Şi cum poate? 

— De obicei, emigranții duc lipsă de bani. Deşi uneori ambele părți 
sunt animate de cea mai bună credință, ei abuzează de ospitalitatea 
unei case sau a alteia. Doi dintre aceştia pe care i-am întâlnit la 
Trelissick, Contele de Maresi şi doamna Guise, stau acum la Tehidy 
de cinci luni şi sunt sigur că gazdelor lor nu le-ar displăcea să facă o 
schimbare. Există şi alții ca ei. 

— lau şi ei parte la — cum îi spuneți — contrarevoluție? 

— De Sombreuil este unul dintre cei mai importanți animatori. El, 
De Maresi, un bărbat numit Contele de Puisaye şi un general 
d'Hervilly. Există permanent mesageri care se mişcă între Anglia şi 
Bretania. 

— Şi ce speră că o să facă? 

— Jumătate din Franța, jumătatea sănătoasă, este sătulă de 
excesele revoluției. Toţi oamenii raționali doresc o întoarcere la o 

guvernare stabilă, şi mulți văd în reinstaurarea unui Bourbon ca rege 
singura cale de a realiza acest lucru. 

— Şi el e tot în Anglia? 

— Cine? 

— Bourbonul. 

— Contele de Provence. Nu, acum este în Bremen. Dar la 
momentul potrivit va veni în Anglia. Planul ar fi să se facă o 
debarcare în Bretania şi să fie proclamat rege. Bretonii sunt foarte 
nemulțumiți şi s-ar ridica în sprijinul lui. 

— Crezi că ar putea avea succes? 

— Prima dată mi s-a vorbit despre asta în iunie la Trelissick. În 
acel moment am considerat planurile destul de vagi. Dar din ceea ce 
spune Caroline, se pare că au făcut progrese reale de atunci. 

— Dar pentru ce se amestecă Caroline în treburile astea? Din 
cauza lui Dwight? 

— Păi, Dwight este în Bretania, şi poate că se gândeşte că în felul 
ăsta va fi eliberat. Dar în primul rând cred că, din pricina faptului că 
Dwight e prizonier, nu poate suporta să stea fără ocupaţie. 
Bineînțeles că după Anul Nou va merge la Londra să vadă dacă îl 
poate elibera plătind o răscumpărare; dar cred că Amiralitatea o va 
avertiza să nu facă acest lucru pentru că, după ce răscumpărarea va 
fi stabilită şi plătită, nu va exista nimeni de încredere care să aibă 
grijă să fie respectată partea lor din înțelegere. Ar fi probabil ceva 
costisitor şi inutil, şi eu ştiu că ea se aşteaptă la acest lucru. De 
aceea, cel mai bun mod de a-şi consuma energia şi de a-şi alunga o 
parte din nelinişte, este să ajute la organizarea unei răscoale în 
Bretania. 

Demelza rămase tăcută o vreme, privind fără să clipească tăciunii 
înroşiți din foc. 

— Ştii, Ross, cred că Caroline te iubeşte destul de mult. 

Ross se jucă cu părul care îi acoperea cicatricea. 

— Cred că şi eu o iubesc destul de mult pe Caroline, dar nu în 
modul în care spui tu. 

— Ce alt mod există? 

— Modul prietenesc — camaraderesc. Ne potrivim atât de bine. Dar 
în ceea ce mă priveşte, este complet diferit de ceea ce simt pentru 
tine, de ceea ce am simţit cândva, sau se poate să fi simţit... 

Pentru Elizabeth, spuse Demelza, dând cărțile pe față. 

— Ei bine, da. Dar în ceea ce o priveşte pe Caroline, să nu crezi că 
există vreo rivalitate între sentimentele mele față de ea şi față de tine. 
Şi nici nu presupun vreo clipă că există vreo comparaţie între 

simpatia ei pentru mine şi iubirea pentru Dwight. E un lucru ciudat, 
dar asta e. 

— „Lucrurile” se pot coace pe neaşteptate şi foarte repede. Şi asta 
e surprinzător. 

— Nu în vreun mod care poate fi un pericol pentru un bărbat cu o 
căsnicie fericită. 

— Întotdeauna există un pericol. Mai ales când soţia nu a fost 
capabilă să fie soţie — sau să arate ca o soție — pentru un timp. 

— Cum mi-ai putea fi o soție mai bună decât dăruindu-mi o altă 
fiică? 

— Ăsta e un sentiment foarte lăudabil, Ross. 

— Lăudabil! Dumnezeule mare, aşa vezi tu lucrurile? Ce ființă 
perversă eşti! Nu e nimic lăudabil în asta. Şi îți promit că, atunci 
când n-o să mai arăţi ca o soție pentru mine, o să ţi-o spun. 

Demelza îşi scoase pantofii şi îşi mişcă degetele de la picioare. 

— Bine, poate că soție nu e cuvântul corect - poate că nu l-am 
folosit bine. Vezi tu, Ross, în orice căsătorie cinstită, în orice 
căsătorie bună, o femeie trebuie să îndeplinească trei cerințe, nu-i 
aşa? Trebuie să fie o soţie care să aibă grijă de confortul unui bărbat 
în felul în care bărbatul trebuie îngrijit. Apoi trebuie să-i poarte copiii 
şi să devină umflată ca un dovleac şi după aceea să-i hrănească cu 
regularitate şi să miroasă a copii şi să-i târască peste tot după ea... Şi 
în al treilea rând, trebuie să încerce în acelaşi timp şi să fie amanta 
lui; cineva de care el să fie încă „interesat”; cineva pe care să o 
dorească, să nu fie numai persoana care este acolo întâmplător şi la 
îndemână; cineva care să fie puțin misterioasă, ca femeia pe care a 
zărit-o ieri călărind la vânătoare, cineva al cărui genunchi sau... sau 
umăr nu l-ar recunoaşte imediat dacă l-ar vedea alături de el în pat. 
Asta e... asta e imposibil. 

Ross râse. 

— În mod sigur asta se poate aplica şi în sens invers. Ce aşteaptă 
o femeie de la soțul ei... 

— Nici pe departe atât de mult. Nu e atât de imposibil. 

— Într-o oarecare măsură. Ei bine, nu am de gând să-ți dau 
asigurări, pentru că, dacă până acum nu eşti sigură, niciun discurs 
meşteşugit pe care ţi l-aş oferi nu ar avea efect. 

— Nu, nu sunt niciodată sigură... 

— Şi de ce eu aş fi? Nu ai altceva de făcut decât să ridici un deget 
şi bărbații ar veni în goană. Trecutul tău este plin de astfel de 
avansuri din partea lor. 

— Eu cred că probabil te simți vinovat, pentru că mă acuzi de ceva 

ce nu s-a întâmplat niciodată, spuse Demelza. Întotdeauna mă acuzi 
când tu te simți vinovat. 

— Ţi-aminteşti, spuse Ross liniştit, ce s-a întâmplat anul trecut? 
Ieri a fost un an. Am început să vorbim despre iubirea dintre noi, 
despre principiile fidelității şi mai ştiu eu ce; iar la sfârşitul discuţiei 
aveai de gând să mă părăseşti. Îţi aduci aminte? Ajunseseşi până 
acolo încât să-ți pui şaua pe cal, iar dacă un butoi cu bere nu ar fi 
fiert la momentul nepotrivit ar fi fost posibil să nu mai fim împreună 
în clipa de față. 

— Întotdeauna m-am gândit că berea aia a avut un gust alei 
special. 

Dar avertizarea lui, făcută pe jumătate în glumă, o făcuse să 
rămână tăcută. 

După aproape un minut, spuse: 

— Îi sunt recunoscătoare lui Caroline că a mers astăzi cu tine la 
Trenwith; şi după cum s-a dovedit, în absenţa ei mi-a fost şi mie mai 
uşor. Oamenii care au venit aici nu se simt atât de confortabil cu 
Caroline cum se simt cu noi. 

— Am fost surprins că au plecat cu toţii. 

— Păi, a fost o zi atât de urâtă, încât au dorit să ajungă acasă 
înainte ca vremea să se strice şi mai rău. lar Sam a ținut o adunare 
pentru câțiva dintre ei. 

— La ce l-ai mai înhămat pe bietul băiat! 

— Dar e un om bun, Ross, chiar dacă glumeşti pe seama lui. Seara 
trecută, a găsit-o la Grambler pe bătrâna văduvă Clegwidden 
târându-se în patru labe înapoi spre coliba ei şi încercând să care o 
găleată cu apă. Suferă atât de rău de reumatism la picioare, încât nu 
poate sta dreaptă, şi are aproape cinci sute de metri de mers până la 
pompă. Spune că o să se ducă în fiecare seară şi o să facă asta 
pentru ea când iese din schimb. 

— O să fie o grămadă de ocazii să facă aşa ceva, spuse Ross, dacă 
ține vremea asta. Cărbunii s-au scumpit luna asta, au ajuns la 
patruzeci şi cinci de şilingi la o mie două sute de kilograme. Cartofii 
au crescut de la patru şilingi la cinci şilingi pentru cincizeci de 
kilograme. Este mare lipsă de orz pentru pâine. Ouăle sunt două la 
cinci penny, iar untul este un şiling jumătatea de kilogram. Ce poate 
să cumpere un muncitor cu opt şilingi pe săptămână? 

— Şi nu putem face mai mult pentru oamenii noştri? 

— Păi, cei care lucrează în mina noastră nu sunt loviți atât de tare, 
dar asta nu ne oferă nicio scuză pentru faptul că trăim într-o lume 
nepăsătoare față de nevoile altora. M-am gândit să iau legătura cu 

ceilalți moşieri şi să le sugerez că am putea să convenim asupra unei 
forme de ajutor în comun. Bineînţeles că ştiu care va fi răspunsul lor 
- că deja contribuie cu ajutoare prin taxa pentru săraci. Îi mai ajută 
şi pe cei din preajma lor în cazurile care merită. O să spună că nu 
doresc să-i încurajeze pe cei care nu muncesc şi pe leneşi. 

— Dar oare i-ar încuraja pe cei care nu muncesc? 

— Nu, dacă ar privi lucrurile cinstit, ar descuraja foametea şi 
bolile, în vremuri normale, cei care ar avea nevoie să fie susținuți 
prin taxa pentru săraci ar fi văduvele, orfanii, infirmii şi bătrânii; dar 
acum au nevoie şi cei zdraveni şi cei harnici, pentru că nici cei care 
muncesc nu pot câştiga de ajuns ca să se întrețină. 

Demelza spuse: 

— Poate că ne-ar fi şi Caroline de ajutor să-i aducem pe ceilalți 
alături de noi. Până la urmă şi ea este proprietară de pământ. 

— Dar fără să-i compătimească mai mult pe săraci decât ceilalți. Îi 
lipseşte influența lui Dwight asupra ei. 

— Vorbeşte tu cu ea, Ross. Cred că o poți convinge. 

El ridică cinic dintr-o sprânceană. 

— O să vedem. Dar îmi supraestimezi influența. 

Demelza îşi puse unul din pantofi şi se jucă cu celălalt cu degetul 
mare de la picior. 

Ross spuse: 

— Mă duc să mai arunc o ultimă privire la animale. Moses Vigus a 
plecat acum patru ore, şi oricum nu am prea mare încredere în el... 
Am putea să ne mai luăm ajutoare la fermă. Ăsta e un mod... un mod 
practic de a da de muncă. 

— Ross, spuse ea, mai e un lucru despre care poate că ar trebui 
să-ți spun înainte de a ieşi. Sam mi-a spus în secret şi m-a rugat să 
nu-ți spun, dar i-am spus că noi nu avem secrete unul față de altul... 

El clătină din cap. 

— Ăsta e un început bun. Îl mai roade ideea cu casa de rugăciune? 

— Nu. l-am dat de înţeles - doar i-am dat de înțeles - că în 
primăvară o să te gândeşti mai bine şi o să fii de acord cu asta. Nu... 
E puţin îngrijorat de Drake. 

— De Drake? 

— Se pare că Drake se întâlneşte des cu Geoffrey Charles. S-au 
împrietenit foarte tare, şi Drake s-a dus regulat la Trenwith - asta 
până când Geoffrey Charles a plecat. 

— Cum s-au cunoscut? Şi ce e rău în asta — în afara faptului că... 

— Nu e prieten numai cu Geoffrey Charles. Şi-a descoperit şi o 
mare afecțiune pentru guvernanta lui Geoffrey Charles, Morwenna 

Chynoweth. 

Ross se ridică în picioare şi se întinse. Lumânările pâlpâiră leneş. 

— Verişoara lui Elizabeth? O cunosc? 

— Era la biserică atunci când am mers la slujba de Sfântul Mihail. 
E înaltă, brunetă şi poartă uneori ochelari. 

— Dar cum s-a ajuns la aşa ceva? Nu e de conceput că ar putea 
exista vreun contact între Drake şi cineva ca ea. 

— S-au întâlnit pe undeva pe afară şi a urmat o prietenie. Sam 
spune că, deşi Drake încearcă să ascundă acest lucru, este 
îndrăgostit lulea. Nu cred că Elizabeth sau altcineva ştie de prietenia 
lor. Acum bineînțeles că au plecat cu toții la Truro să petreacă 
Crăciunul, dar sunt aşteptaţi să se întoarcă luna viitoare. Sam e 
îngrijorat pentru că crede că legătura asta îl va distruge pe Drake. 

— Asta ar trebui să fie cea mai mică dintre griji. 

— Ştiu. 

În casă era o linişte deplină. Chiar şi marea era liniştită. După ce 
vântul bătuse continuu, liniştea şi calmul zăpezii erau remarcabile. 

— Câţi ani are ea, fata? 

— Şaptesprezece sau optsprezece. 

— Şi a început să-i fie şi ei... drag de Drake? 

— Presupun că da, din ce spune Sam. 

Ross făcu un gest nervos. 

— De ce nu se mută cu toții, cu toată liota lor blestemată! Tot 
timpul există stânjeneala asta datorată duşmăniei. Bănuiesc că John 
Trevaunance sau Horace Treneglos n-ar privi cu bunăvoință o relație 
a unei nepoate de-a lor cu Drake, dar cel puţin ne-am putea întâlni şi 
discuta într-un mod rezonabil. Dar între George şi noi — şi acum de 
fapt şi între Elizabeth şi noi — totul este otrăvit. E clar că Drake nu 
poate avea nicio speranță să aibă succes cu o cerere în căsătorie 
acolo. 

— Nu ştiu ce speranţe are şi pentru el însuşi. 

— Uneori pasiunea nu vede mai departe de ziua de mâine. 

— Sam spune că Drake n-o să accepte niciun sfat de la el în 
privința asta, şi m-a întrebat ce-ar trebui să facă. 

— Ce-ar putea face oricare dintre noi? Dacă vrei, l-aş putea da 
afară şi trimite acasă în Illuggan, dar de ce să-l pedepsesc pentru 
ceva ce nu este de fapt problema noastră? 

— Ar putea deveni şi problema noastră, de asta mi-e teamă. 

— Vrei să-l dau afară? 

— Doamne, nu. Dar este o mică problemă care mă îngrijorează. N- 
aş vrea să se întâlnească cu George sau cu paznicii lui de vânătoare. 

— Ştii cum e fata asta? Gândeşte cu capul ei? Dacă Elizabeth 
apucă să afle şi interzice prietenia, aşa cum o va face, crezi că fata 
asta o să-i opună rezistență? 

— Nu ştiu mai multe ca tine. 

— Să-i ia dracu pe fraţii tăi, spuse Ross. Cred că au fost trimişi 
aici special ca să ne facă viața grea. Ar fi trebuit să ne împietrim 
inimile şi să-i trimitem înapoi unde le e locul. 


x 


Vremea nu se domoli. După noaptea aceea mai ninse puțin, iar 
zăpada căzută rămase pe pământ. Iarna pusese stăpânire peste toată 
Anglia şi toată Europa. În camera Demelzei, apa dintr-un lighean de 
spălat pe mâini, adus pentru noapte, era înghețată bocnă în fiecare 
dimineaţă, iar în a treia dimineaţă ligheanul se sparse. Jos, în salon, 
deşi focul ardea toată noaptea, gerul broda pânze de păianjen pe 
interiorul ferestrelor, care nu dispăreau până la două după-amiaza. 

În Cumberland îngheţară toate lacurile mari, iar Tamisa începu să 
se încețoşeze şi să se gâtuie. Până la Anul Nou, sloiurile de gheață 
rupeau parâmele şi provocau stricăciuni vaselor de pe fluviu, iar o 
săptămână mai târziu apa îngheţă la Podul Battersea şi la Shadwell, 
permițându-le oamenilor să traverseze fluviul pe jos. Începură 
pregătirile pentru unul din marile bâlciuri. Dar acesta nu mai avu 
loc, pentru că un dezgheț sosit brusc pe la mijlocul lunii făcu ca 
gheața să devină nesigură, fără să o topească cu totul. 

În Cornwall copacii nu se scuturară de chiciură zile întregi şi după 
o scurtă perioadă însorită de la sfârşitul lui decembrie, peste ţinut se 
aşternu un întuneric de parcă s-ar fi lăsat pe jumătate amurgul, cu 
un vânt necontenit dinspre est care sufla totul în calea lui. La St. 
Ann's, o femeie şi un bărbat muriseră înghețaţi - amândoi beți turtă, 
în încercarea de a ţine frigul la distanță. O balastieră de pe domeniul 
Bodrugan fusese găsită cu gheața de patruzeci de centimetri pe ea; şi 
chiar şi oala de noapte a lui Bodrugan avea o crustă tare de gheaţă în 
fiecare dimineață. Termometrul lui Sir John Trevaunance care fusese 
atârnat pe peretele casei sale câteva nopți arăta minus şapte grade. 
Când începu să plouă, descoperi cu părere de rău că nu mai era bun 
pentru că se spărsese. Pământul, chiar şi atunci când era descoperit 
de zăpadă, era prea tare ca să se vadă sau ca să lase ceva să treacă 
prin el. După cum se plânsese amarnic în ultima lună, nasul unui 
om ar fi putut sângera de moarte şi n-ai fi găsit o urzică să faci o 
poţiune astringentă. 

Armata franceză din Flandra, într-o stare de spirit proastă, pe 
jumătate îmbrăcată şi plină de mâncărimi şi paraziți precum 
comandantul ei, generalul Pichegru, a fost însuflețită brusc de 
ordinul de a avansa peste gheața râului Meuse - care a suportat 
până şi greutatea tunurilor —, a atacat din flanc şi i-a surprins pe 
englezi şi pe olandezi, aruncându-i din calea ei. Cum râurile înghețau 
unul după altul în fața armatelor care înaintau, retragerea devenise 
un haos, iar în fiecare oraş care îşi deschidea porţile pentru francezi 
erau mulțimi care îi întâmpinau ca pe prieteni şi eliberatori. 
Amsterdamul căzu pe 20 ianuarie. Marea era împânzită de nave de 
salvare cu refugiați şi cu averile lor; dar flota olandeză, care era 
ancorată lângă Insula Texel, se puse în mişcare prea târziu şi fu 
prinsă de ghețuri, iar cavaleria franceză galopă pe întinderile pustii 
de gheaţă ale lui Zuider Zee, cu tunurile după ea. Atunci ar fi putut 
avea loc o bătălie unică în istoria lumii, între husarii călare şi vasele 
de război blocate în zăpadă ca nişte fortărețe înghețate. Dar olandezii, 
dându-şi seama că erau în dezavantaj, se predară fără luptă. Până la 
sfârşitul lunii francezii stăpâneau întreaga Olandă. 

Dacă vremea îi ajutase pe francezi în planurile lor de a cuceri 
Olanda, îi zădărnici însă lui George Warleggan planurile de a cuceri 
societatea din Cornwall. Pe 31 decembrie se lăsă pentru scurt timp 
un dezgheț parțial, aducând cu el grindină şi lapoviță. Chiar şi cei 
mai vajnici membri ai societății din Cornwall, deprinşi cu greutățile 
când era vorba să-şi satisfacă plăcerile, ezitară în fața unei călătorii 
de câțiva kilometri pe drumuri pe care unii dintre ei le descriau ca 
având consistenţa unei budinci necoapte bine. Acei oameni influenți 
şi de rang înalt care fuseseră invitați să-şi petreacă noaptea la 
Cardew şi nu voiseră să refuze din pricina lui Elizabeth, acum 
profitară recunoscători de pretext şi îşi trimiseră mesagerii uzi 
leoarcă să prezinte scuzele lor. 

Fu o seară dezastruoasă. Orchestra sosi înainte de prânz, dar unul 
dintre muzicanți alunecă la uşa de la intrare şi îşi suci glezna atât de 
rău, încât trebui culcat în pat. Servitorii de acolo pregătiseră cantități 
enorme de mâncare, dar cei angajați suplimentar să-i ajute nu 
apărură decât după sosirea invitaţilor, iar o parte din mâncare şi 
băutură care venea din afară nu ajunse deloc. Casa, care după 
părerea lui Elizabeth era în mod obişnuit atât de caldă şi neexpusă la 
curent, în comparaţie cu Cusgarne şi Trenwith, părea în această 
seară enormă, rece şi răsunătoare, în parte pentru că era expusă 
vântului de sud-est, în parte pentru că atât de multă mobilă fusese 
mutată şi depozitată pentru a face loc celor o sută douăzeci de 

oaspeți şi în parte pentru că până la miezul nopții doar treizeci şi doi 
apăruseră şi erau complet copleşiți de pregătirile făcute pentru a-i 
primi. George era furios în sinea lui pentru că aceşti treizeci şi doi 
erau cei mai tineri şi mai viguroşi, dar şi cel mai puţin influenți 
dintre prietenii lui sau ai fiilor prietenilor lui, iar gălăgia pe care o 
făceau, deşi necesară în tot spaţiul acela gol, îl călca teribil pe nervi. 

Cu toate acestea, obişnuit de multă vreme să-şi stăpânească 
înfăţişarea şi limba în public, afişa doar o față agreabilă; şi spre 
mândria lui nu-şi revărsa supărarea asupra lui Elizabeth sau a 
servitorilor. În loc să facă acest lucru, se hotări să se folosească de 
această seară pentru a profita atât cât se putea. 

Printre cei mai tineri care veniseră în această seară, trei dintre ei 
fuseseră amintiți în discuția despre viitorul Morwennei. Oricum cei 
mai bătrâni fuseseră excluşi de opoziția clară a lui Elizabeth. Îi 
acceptase vetoul în privința lui Ephraim Hick şi a lui Hugh 
Bodrugan; cu excepția vârstei, obiecția ei în privința lui John 
Trevaunance era mai greu de înțeles. Dar până la urmă George 
începu să se dumirească că, oricâte elemente pro şi contra ar exista 
în privința acestei căsătorii, Elizabeth nu ar fi mulțumită să-şi vadă 
tânăra verişoară devenind Lady Trevaunance şi ducându-şi viața ca 
Lady Trevaunance în imediata lor apropiere. Era o obiecţie care nu-i 
trecuse prin cap de la început, dar odată apărută, oricât de vagă şi de 
întortocheată ar fi fost, era una al cărei rost îl pricepu imediat. 

Oricum Sir John nu era aici în seara asta şi nici măcar nu 
trimisese un mesaj de scuze. Erau aici Robert Bodrugan, Frederick 
Treneglos şi Osborne Whitworth. Având mai puține lucruri de făcut 
pentru a-şi ocupa timpul decât se aşteptase, George avu prilejul să le 
studieze mai bine comportamentul față de Morwenna şi pe al 
Morwennei față de ei. Şi pe al unuia sau doi alți cățelandri care 
veniseră să amuşineze pe acolo. 

La sugestia lui, Elizabeth comandase pentru Morwenna o rochie 
nouă albă, şi descoperi că era mulțumit de rezultat. Părul ei castaniu 
închis, tenul mai degrabă smead şi ochii căprui mari, mirați şi miopi 
erau bine evidențiați de satinul alb. La fel şi silueta ei. Deşi în mod 
obişnuit era un bărbat netulburat de fantezii sexuale, nu-şi putu 
împiedica privirea să stăruie pe corpul ei statuar zvelt şi să se 
gândească cum ar fi arătat dezbrăcată. 

Probabil că era un gând care nu lipsea cu desăvârşire din ochii 
bărbaților tineri din încăpere, dar, deşi fata era prea tăcută şi prea 
timidă pentru a deveni vreodată centrul atenţiei, nu ducea lipsă de 
parteneri sau de interes. Lui George i se păru că înflorise brusc şi se 

întrebă dacă nu cumva nu ridicase ochii suficient de mult când îi 
analizase perspectivele de măritiş, dacă nu cumva cu o dichisire mai 
bună şi o pregătire mai atentă nu ar fi putut atrage privirea cuiva şi 
mai elevat - a unui Boscawen mai tânăr, de exemplu, sau chiar a 
unui Mount Edgcumbe. Era un gând care îi dădea amețeli. 

Dar probabil unul zadarnic. Ea nu avea bani şi, chiar dacă toate 
celelalte ar fi mers bine, ar fi existat opoziție din partea familiilor. Mai 
ales membrii familiei Boscawen, deşi atât de bogați, se remarcau prin 
căsătoriile lor pentru şi mai mulți bani. Deşi era gata să facă o 
alianță avantajoasă, George nu-i putea oferi Morwennei acea zestre 
care ar fi transformat-o într-o moştenitoare bogată. 

Aşa că ce se putea spune despre posibilii pretendenți de acolo? 
Robert Bodrugan nu-şi arătase deloc interesul şi o copleşea cu atențţii 
pe cunoscuta Betty Devoran, nepoata cu picioare groase a lordului 
Devoran, care îi răspundea aproape în acelaşi mod. Frederick 
Treneglos, după o ofensivă inițială, se alăturase unui grup de tineri 
gălăgioşi de lângă uşă care cereau cu insistență dansuri în grup sau 
pe perechi în locul dansurilor mai formale care figurau în program. 
Numai reverendul William Osborne Whitworth se număra printre cei 
care vizitau constant colțul în care se afla Morwenna. George ştia 
prea bine că nu preferințele personale contau întru totul. Propunerea 
putea fi făcută oricăruia dintre ei ca o adevărată afacere şi ar fi făcut 
subiectul unui studiu serios dacă era sau nu un târg potrivit. Dar o 
preferință evidentă ar fi fost de folos. Şi per total, dintre toate 
alternativele aflate la îndemână, George îl prefera cumva pe tânărul 
Whitworth. În primul rând era preot, şi cine ar fi fost mai bun să se 
însoare cu fata unui vicar? În al doilea rând, era văduv cu doi copii 
mici şi probabil că avea nevoie urgentă de o altă soție. (George 
observase că pierderea recentă nu-l împiedicase să-şi facă apariția 
într-o redingotă verde aprins şi mănuşi galben lămâie.) În al treilea 
rând, îi lipseau banii. Iar în al patrulea rând, mama lui - care nu 
înfruntase vremea în acea seară — era o Godolphin. 

În ceea ce o privea pe Morwenna, ea îl vedea pe acest tânăr prelat 
înalt afectat şi cu voce puternică numai ca pe un partener cu care să 
păşească pe ringul de dans şi pe care să-l asculte după aceea. Îi 
plăcea să danseze şi să se bucure de atenţiile neaşteptate ale 
bărbaților tineri. Dar era o plăcere superficială, la fel de superficială 
pe cât fusese întreaga ei existenţă la Truro în timpul sărbătorilor de 
Crăciun. Era ca şi când viața ei ar fi fost separată în două straturi pe 
orizontală, suprafața de sus fiindu-i ocupată de programul zilnic 
obişnuit destul de plăcut; se scula, mânca, îl însoțea pe Geoffrey 

Charles, îşi croia drum prin zăpadă la biserica St. Mary, bea ceai, 
lucra la modelul unei broderii, o ajuta pe Elizabeth la o partidă de 
whist şi se urca până la ultimul etaj pe scara în spirală ca să se culce 
într-o cămăruţă friguroasă. Sub această viață, în al doilea strat al ei, 
se aflau amintiri îimbătător de dulci — despre ochii negri şi tenul prea 
alb al unui băiat, despre mâinile lui aspre şi blânde pe umerii ei, 
despre buzele lui, tot atât de nepricepute şi pline de promisiuni ca ale 
ei. Zi de zi, oră de oră, trăia din nou momentele când se întâlniseră şi 
ce făcuseră, şi ce îşi spuseseră unul altuia. 

Era un vis stânjenitor, pentru că ştia că nu avea să devină real 
pentru ea. Deşi vorbea mai bine decât alții, accentul lui puternic din 
Cornwall şi gramatica precară aparțineau claselor inferioare. Hainele 
lui simple, stilul lui de viață aspru, lipsa de educaţie, chiar şi 
credința sa metodistă îl făceau să nu poată fi considerat un tovarăş 
potrivit pentru ea. Ştia că mama şi surorile ei ar fi fost la fel de şocate 
ca Elizabeth dacă ar fi ajuns vreodată să afle că se întâlnea cu el şi că 
s-ar simți toate trădate în încrederea lor pentru că a permis prietenia 
dintre el şi Geoffrey Charles. Şi că ar fi de neimaginat că lucrurile ar 
putea merge mai departe. Şi ea simțea adesea că îngheaţă de frică la 
gândul că ar fi descoperită. Dar dincolo de aceste lucruri, asemenea 
unui şuvoi puternic şi lent de sânge care înlătură toate obstacolele 
din calea lui, exista credința care îi zguduia sufletul că numai ce se 
întâmplase între ea şi Drake era adevărat. La fel de adevărat ca 
boala, la fel de adevărat ca sănătatea, la fel de adevărat ca viața şi ca 
moartea. Orice altceva era deşertăciune. 

Aşa că dormea şi se trezea şi iar dormea şi se trezea, îşi îndeplinea 
îndatoririle şi îşi trăia viața; iar atunci când un tânăr atrăgător o 
conduse pe ringul de dans pentru o gavotă - ai cărei paşi de-abia îi 
cunoştea —, îi acceptă atenţia şi mâna cu o inocenţă uimită şi pe 
jumătate oarbă. Iar atunci când un tânăr înalt cu un guler de cleric, 
dar fără nicio altă dovadă că ar face parte din tagma preoțească, 
stătu lângă scaunul ei timp de douăzeci de minute şi vorbi cu glas 
tunător despre război, despre vreme şi despre educaţia copiilor, ea 
încuviință din cap şi murmură „într-adevăr, da” în momentele 
cuvenite şi îl privi cu o miopie mentală şi fizică deopotrivă. 

Anul Nou fu sărbătorit aşa cum se cuvenea, şi dansul continuă 
până la două noaptea. Din pricina vremii, George le oferi găzduire 
tuturor celor interesați să rămână peste noapte, şi toți acceptară. 
Numai gândul de a ieşi afară în vântul puternic şi umed care urla 
dinspre răsărit, prin noroiul şi zloata până la glezne şi prin troienele 
de zăpadă înghețată din şanţuri adâncă de un metru era suficient 

pentru a-i descuraja şi pe cei mai viteji. lar ideea de a împărți 
paturile şi dormitoarele era încântătoare şi avea subiînțelesuri pline 
de speranțe, dintre care majoritatea nematerializate, mai ales din 
pricina numărului prea mare de oameni prin jur. Dar nimeni n-a 
ştiut niciodată cu exactitate ce s-a întâmplat cu Robert Bodrugan şi 
Betty Devoran; iar Joan, cea mai tânără dintre fetele Teague care era 
nemăritată şi pentru prima dată fără mama ei, scăpă de sub 
supravegherea surorii ei, Ruth Treneglos, şi avu nişte experiențe 
pline de învățăminte cu Nicholas, cel mai mare dintre frații Cardew. 

George se strădui oarecum să fie amabil cu Ossie Whitworth şi, 
înainte ca acesta să plece, îl invită să-i viziteze în noul an la Truro. În 
cursul  conversaţiei relaxate fu amintit întâmplător numele 
domnişoarei Chynoweth, iar reverendul Osborne, a cărui receptivitate 
nu era tocită cu totul de îngâmfarea lui, ridică o sprânceană. Fu 
suficient de înţelept să nu dezvolte subiectul în acel moment, dar 
sămânța fusese sădită. Hotări ca în decurs de câteva zile să le viziteze 
pe doamne şi să ia ceaiul. Apoi, înainte ca lucrurile să evolueze, va 
trebui să aibă loc o întrevedere cu domnul Warleggan. Va fi o 
întrevedere delicată în care cei doi bărbați vor trebui să aducă vorba 
de nişte subiecte nepotrivite pentru urechile fine ale doamnelor. 


Capitolul 16 


În fiecare săptămână, Ross îşi croia drum prin zăpadă şi pe gheață 
ca să o vadă pe mătuşa Agatha. Fără Caroline, a cărei prezență îi 
oferea protecție — aceasta plecase acasă pe 29 —, el continuă totuşi să 
meargă fără să fie nevoit să facă uz de violenţă sau să fie întâmpinat 
cu violență. În absenţa lui George, servitorii erau intimidaţi de el şi 
mai ales Tom Harry îl evita. (Harry, cel mai rău dintre cei doi, îşi 
urmase stăpânul la Truro.). Aşa că în fiecare săptămână urca în 
încăperea supraîncărcată şi îmbâcsită şi stătea o jumătate de oră cu 
bătrâna doamnă, îi asculta păsurile şi încerca să separe realul de 
imaginar, îl mângâia pe Smollett, hrănea mierla cu firimituri, i se 
alătura blestemând vremea de afară şi o făceau pe Lucy Pipe să-şi 
dea toată silința de care era în stare, de teamă să nu fie dată afară. 
Aşadar, de câte ori se ducea - şi nu-şi făcea vizitele la intervale de 
timp fixe —, focul duduia în şemineu, aşternuturile erau curate, iar 
Agatha şi încăperea destul de îngrijite. Chiar şi mirosul devenise 
tolerabil. 

De obicei o găsea pe bătrâna doamnă destul de vioaie, dar stările 

ei de spirit variau mult. Uneori era patetică, iar odată i-a spus cu 
lacrimi în ochi: 

— Ştii, Ross, nu înțeleg pentru ce mai sunt încă în viață. Cred că 
Dumnezeu a uitat cu totul de mine! 

Dar la următoarea vizită era furioasă din pricina vreunei neglijențe 
din partea servitoarei şi striga: 

— S-o ia dracu de femeie! Îţi spun, a făcut-o intenționat. M-ar fi 
putut omori! 

Bolile începură să se răspândească în ţinut. Au murit mulți 
oameni, mai ales copii şi mai ales de bronhopneumonie şi de 
malnutriție. Jud Paynter, care preluase de curând îndatoririle de 
gropar, se plângea că pământul era atât de tare că „a trebuit să-i 
îngroape ca pe cartofi”. Într-o zi, pe la sfârşitul lui ianuarie, când 
Ross era la mină, Henshawe îl urmă în micul birou friguros ce fusese 
construit lângă hala motorului pentru a găzdui lucrurile care 
stătuseră inițial în bibliotecă. 

— Cred că trebuie să vă aduc la cunoştinţă, dom'le, pentru că 
ultima oară v-aţi plâns că nu v-am spus. 

— Ce anume? 

— Despre Wheal Leisure. Ultima oară ați spus că ați auzit când ați 
fost în Truro zvonul că filonul principal a secat; iar eu nu v-am spus 
pentru că... 

— Da, da. Nu mă plâng. Înţeleg că ţi-a fost greu şi te respect 
pentru asta. 

— Păi, da, domnule, aşa o fi. Dar ştirile se răspândesc şi nu-mi 
place să le aflați de la altcineva şi să gândiţi „de ce nu mi-o fi spus 
Will Henshawe despre asta”? 

— Şi? Ce încerci să-mi spui acum? A fost redescoperit filonul? 

— Ieri a avut loc întâlnirea noastră trimestrială, s-a ţinut la 
Mingoose, pentru că domnul Horace Treneglos nu e destul de în 
putere să iasă pe vremea asta. Henshawe îşi muşcă nervos unghia de 
la degetul mare. Nu s-au prezentat prea mulți la întâlnire, pentru că 
angajatul domnului Pearce a reprezentat-o pe doamna Trenwith, iar 
familia Warleggan şi-a trimis avocatul, pe domnul Tankard, să 
vorbească pentru ei. 

— Ei bine, sper că le-ai arătat că încă suntem pe profit. 

— Da, domnule, suntem, deşi asta o spune numai registrul 
contabil. Dar nu asta voiam să vă spun. S-a hotărât închiderea 
minei. 

Ross se ridică în picioare. 

— Ce? 

Henshawe clătină aprobator din cap, cu ochii la fel de reci ca ziua 
de afară. 

— Omul familiei Warleggan a venit cu lecţia învățată, asta spune şi 
asta s-a hotărât. 

— Ce chestie îngrozitoare! În momentul ăsta, cu... Dar spui că eşti 
încă pe profit? 

— Tocmai de-asta. Tankard spune că este timpul să o închidem. 
Cu filonul de cupru nativ secătuit, ne va fi dificil să scoatem un profit 
anul ăsta, iar el spune să închidem înainte de a începe pierderile. Şi a 
avut succes. 

— Dar cum? Familia Warleggan deține numai jumătate din 
acțiuni. Tu însuți mi-ai spus asta acum câteva luni. A fost vreo... 

— Renfrew a votat cu ei. 

— Renfrew? Dar el... 

— Face negustorie cu materiale pentru mină, domnule. În St. Ann 
negoțul lui depinde cu totul de minele familiei Warleggan de acolo. 
Cu greu l-ai putea învinovăți că a mers pe mâna lor dacă ei i-au dat 
de înțeles că asta aşteptau de la el. Ascultaţi, nu spun că asta au 
făcut —, dar de obicei negustorii de materiale pentru mine ar fi ultimii 
care să voteze să vadă o mină închisă, având în vedere că profită de 
pe urma aprovizionării ei. 

— Dumnezeule milostiv, spuse Ross. Le-aş suci gâturile! Asta 
înseamnă să arunci în grija ținutului şaizeci sau şaptezeci de oameni. 
O să fie afectate treizeci şi cinci până la patruzeci de familii şi printre 
ei şi unii dintre prietenii mei. Când am deschis Wheal Leisure 
majoritatea vecinilor mei s-au dus să muncească acolo, iar eu am 
fost bucuros că pot să le ofer acea slujbă; aşa că, după cum ştii, 
pentru Wheal Grace am luat numai oameni din Sawle şi Grambler. 
Nu pot să-i dau pe ei afară pentru a le face loc celor concediațţi de la 
Leisure! Şi nici nu pot... nu pot dubla deodată forța de muncă şi 
capacitatea minei Grace doar ca să-i primesc pe ei! Cred că într-o zi o 
să-l omor pe George! 

— Nu spuneţi asta, domnule, nici măcar în glumă, replică 
Henshawe. Ştim cu toţii că este cel mai prost moment posibil pentru 
a închide o mină. Dar... aşa merg lucrurile pe lumea asta. Oamenii o 
să aibă necazuri şi mai mari - dar o să le suporte —, aşa cum fac 
întotdeauna. La urma urmei, nu există niciun miner care să nu se 
aştepte să se întâmple chestia asta. Întotdeauna minele se deschid şi 
se închid. Vedeţi ce aproape am fost de asta anul trecut la Grace. S- 
ar fi putut întâmpla şi să închidem. 

Furia lui Ross părea prea mare ca să poată încăpea în acest birou 

scund. Capul lui, deşi se afla la treizeci de centimetri de grinzi, părea 
că o să le împingă în sus. 

— S-ar fi putut întâmpla, dar nu s-a întâmplat! Ceea ce e 
insuportabil aici este faptul că Leisure era încă solvabilă! Nu s-a 
pierdut niciun penny din banii cuiva. Pare o încercare de a mă lovi pe 
mine prin intermediul acestor mineri şi al oamenilor din sat! E ca şi 
cum familia Warleggan şi-ar fi spus: „Acum s-a îmbogăţit — ia hai să-i 
lăsăm foametea la uşă —, să lăsăm boala şi lipsurile să ucidă femeile 
şi copiii din jurul lui! Nu-i putem distruge mina, dar putem să-i 
distrugem vecinii!” 

Henshawe îşi muşcă din nou unghia degetului mare. 

— Trebuia să vă spun, domnule, deşi ştiam că va fi o lovitură. Am 
sperat că n-o s-o luați atât de personal, pentru că s-ar putea să nu 
aibă legătură cu dumneavoastră. Până la urmă, domnul Warleggan 
trăieşte acum în acest ținut şi cred că încearcă să fie popular. Deci 
nu este în avantajul său să se creadă că le ia pâinea de la gură 
tuturor acelor oameni. Nu cre' că asta are legătură cu dumneavoastră 
personal. Cred că e vorba doar -— de afaceri. 

— Să-i stea în gât afacerile astea. 

— Aşa să fie, amin. Dar e vorba de noul mod de a face afaceri, 
domnule. Am mai văzut şi înainte şi fără îndoială că o să mai vedem. 
O să pierdem cu toții din valoarea umflată a acțiunilor noastre - iar 
familia Warleggan la fel de mult ca oricine. De fapt, domnul Cary 
Warleggan, care a cumpărat de curând acţiunile domnului Pearce, va 
fi în situaţia să piardă cel mai mult, pentru că noi, ceilalți, am scos 
cu toții venituri foarte frumuşele din banii pe care i-am băgat. Pe 
domnul 'Treneglos, pe mine, pe doamna Trenwith, pe domnul 
Renfrew, ne-a costat per total mai puţin de 100 de lire pe fiecare şi 
ne-am scos suma asta de mai bine de douăzeci de ori. Pe domnul 
Pearce probabil că îl umflă râsul că a scos tot atât şi că şi-a vândut 
de curând acțiunile... Nu, domnule. Henshawe puse o mână ezitantă 
- mică şi albă pentru un om atât de mare — pe mâneca lui Ross. Nu, 
domnule, totul va fi justificat în numele afacerilor. Am vorbit după 
aceea cu Tankard şi cred că spune adevărul. Atâta timp cât Leisure 
ar fi produs cupru nativ şi ar fi scos un profit adevărat, familia 
Warleggan ar fi lăsat-o să meargă. De îndată ce cuprul nativ s-a 
terminat şi a devenit doar o mină care aduce profit mic şi mai aruncă 
şi cupru pe piață, a devenit proastă după socotelile lor. Numai 
simplul fapt că produce cupru face concurenţă celorlalte trei mine ale 
lor şi scade prețul cuprului pe care l-ar scoate de acolo! 

— Mi-ar plăcea să-l duc pe George sub pământ într-o mină, spuse 

Ross. Mă întreb dacă a coborât vreodată în una. Crezi că poți aranja 
acest lucru? 

Henshawe spuse: 

— Vă rog, domnule, să nu spuneți nimic nimănui, pentru că ştirea 
nu va fi făcută publică decât peste o lună sau mai mult. Dar am 
crezut că trebuie să vă spun. Aş vrea să-mi dați cuvântul 
dumneavoastră. 


Trecu şi luna ianuarie, şi februarie veni cu vânt şi geruri 
neschimbate. Caroline, care nu putea călători la Londra decât pe 
mare - lucru pe care nici măcar ea nu avea chef să-l înfrunte —, 
acceptă să se ocupe de cauza săracilor, aşa cum îi ceruseră Demelza 
şi mai ales Ross. Însoţită de un servitor, aluneca şi se târa pe calul ei 
alb de la o reşedinţă la alta, linguşind, hărțuind sau ademenind pe 
stăpâni să contribuie la o subscripţie pe care o făcea pentru săracii 
care munceau şi pentru minerii înfometați. Prima care dădu douăzeci 
de guinee fu chiar ea, iar Ross dădu aceeaşi sumă. Ea stabili că toți 
cei care aveau poziția lor socială nu puteau să subscrie mai puțin; 
dar în unele case avu mult de furcă. Sir John Trevaunance, care n-o 
plăcea prea mult de când îl refuzase pe Unwin, argumentă că el le 
dădea deja porumb la un preț redus muncitorilor lui şi făcea acest 
lucru de trei luni — de ce se aşteptau ca el să contribuie şi a doua 
oară? Oferi 2 lire. Caroline le refuză şi se aşeză jos. Când se făcură 
trei ore de când era acolo, se ridică şi spuse, bine, poate că mâine o 
să fie mai bine dispus; o să revină mâine. Sir John mări subscripția 
la 10 lire. Caroline acceptă, dar spuse că o să revină luna viitoare 
pentru cealaltă jumătate. 

Bătrânul Horace Treneglos fu de acord, dar fiul său John îi râse în 
față şi îi spuse că în niciun caz nu avea atât de mulți bani lichizi. 
Caroline îi spuse atunci că va trimite o căruţă să încarce conținutul 
unuia din hambarele sale. În cele din urmă găsiră cincisprezece 
guinee. Întâmplător, Sir Hugh Bodrugan era bine dispus şi îi dădu 
douăzeci de guinee fără să discute. La Trenwith nu era nimeni, aşa 
că îi scrise lui George o scrisoare şi i-o trimise printr-un servitor. 
Servitorul se întoarse cu douăzeci şi cinci de guinee. Douăzeci şi cinci 
de guinee ca să fie în fruntea listei? se întrebă Caroline. Apoi începu 
cu plevuşca, de la care se aştepta la mai puţin. Dar asemenea unui 
preot irlandez care ştie cât îşi poate permite fiecare membru al 
congregației, înainte de a merge la fiecare casă, stabili o sumă 

împreună cu vătăşelul ei, Myners. În felul acesta îl surprinse pe 
domnul Trencrom şi scoase de la el 10 lire înainte ca acesta să vină 
cu scuze meşteşugite. 

Scopul acestei subscripţii nu era întru totul caritabil, ci pentru a 
cumpăra încărcătura de porumb a unui vas care trebuia să sosească 
în scurt timp în St. Ann şi să o vândă minerilor şi familiilor acestora 
la un preț redus. Numai în cazurile cele mai disperate urma ca 
porumbul să fie oferit gratis, pentru că se presupunea că taxa pentru 
săraci ar fi trebuit să nu permită nimănui să moară de foame. 

La sfârşitul lui ianuarie, mătuşa Agatha îi spuse lui Ross că 
Elizabeth îi scrisese ca să-i spună că n-o să se întoarcă încă, pentru 
că Valentine nu se simțea bine şi că nu se puteau deplasa dacă ținea 
vremea rea. Nu se întorceau nici Geoffrey Charles cu Morwenna, şi 
nici bătrânii Chynoweth. 

Pe 16 februarie Demelza îşi hrănea păsările în grădina înghețată — 
acelea care nu muriseră de frig se îmblânziseră, încât îi ciuguleau 
pâinea din mână - când dădu peste primul ghiocel care îşi deschisese 
steluța albă prin pământul înghețat. Alergă imediat înăuntru să-i 
spună lui Ross — dar era singurul semn. Vântul dinspre răsărit mâna 
eternii nori cenuşii pe deasupra pământului, iar pământul tremura şi 
se strângea. Sam, deşi preocupat de numărul de suflete pe care 
trebuia să le salveze, se trezi că era obligat să țină seama şi de 
trupurile lor. Ştia că datoria nu trecea înaintea credinței, dar nevoia îl 
făcea să acționeze uneori ca şi cum aşa ar fi fost. 

În mod surprinzător, una dintre victime fu Nick Vigus, care 
trecuse prin viață înşelând-o cu atâta succes, încât te întrebai dacă 
pentru a ieşi basma curată nu putea păcăli pneumonia de care se 
îmbolnăvise. Dar nici măcar tratamentele doctorului Choake, care 
costau 1 şiling şi 6 penny pentru o vizită, nu-l ajutară, şi, nu mai 
isteț decât ceilalți când îi sosi sorocul, muri în linişte într-o noapte; 
iar Jud avu cinstea să-i sape groapa vechiului său prieten şi tovarăş 
de nelegiuiri. Vigus lăsa în urmă o văduvă, trei fiice şi două nepoate 
de la fiica cea mare. Toate ajunseră în curând în grija comunității. 

Wheal Leisure se închise pe 25 februarie. În ziua următoare Ross 
preluă zece muncitori. Era o măsură de binefacere pe care simțea că 
trebuie să rişte să şi-o asume, aşa îi explică Demelzei. Nu pentru a 
scoate la suprafață mai mult minereu din galeriile de cositor unde se 
lucra în prezent, ci pentru a explora mai departe în subteran, în 
special în direcţia lui Wheal Maiden. 

— Dacă scot mai mult minereu acum mă sabotez singur. Dar 
marja noastră de profit o să permită această cheltuială în plus, şi 

cine ştie, poate se descoperă vreun filon nou pentru viitor. Înseamnă 
pur şi simplu că cheltuielile noastre vor creşte în raport cu ce 
câştigăm. 

În aceeaşi săptămână sosi vaporul cu porumb şi încărcătura sa fu 
adusă la țărm şi vândută în următoarea duminică dimineața şi în 
toate duminicile următoare, la şcoala parohială din St. Ann. Preţul 
grâului a fost stabilit la 14 şilingi banița, iar orzul la 7 şilingi banita, 
acesta fiind jumătate din prețul cu care cumpărau la piața din Truro. 
Distribuirea şi vânzarea fură dirijate în cel mai ordonat mod cu 
putință, coada formându-se cam cu două ore înainte de începerea 
vânzării. Vânzarea fu dirijată de supraveghetori din partea 
comunității, dar Caroline sau unul dintre cei care dăduseră sume 
importante de bani erau acolo în fiecare săptămână în caz că apărea 
vreo dispută asupra prețului sau cantității. 

Văzând că planul începe să funcționeze, Caroline plecă în sfârşit la 
Londra, dar nu înainte de a ţine în casa ei o întrunire a emigranților 
francezi. Îi invită şi pe Ross cu Demelza, dar Demelza nu putu merge 
pentru că Jeremy luase gripa care circula şi avea o febră periculoasă. 
Demelza simțea lipsa lui Dwight la fel de mult pe cât o simţea şi 
Caroline. Doctorul Choake, neîndemânatic şi cu vocea lui răguşită, 
cu preferința lui pentru cuțit, o speria întotdeauna, mai ales când era 
vorba de copiii ei. Jeremy îl ura de când îl dezbrăcase în pielea goală 
şi îl întinsese în pat ținându-l de glezne, ca să-l examineze mai bine. 
Era mult diferit de doctorul Enys, care venea şi stătea lângă pat şi 
vorbea calm şi punea întrebări înțelegător, apoi examina cu blândețe 
şi întotdeauna cu ochi care cântăreau şi evaluau, apoi ajungea la o 
concluzie şi punea un diagnostic. 

Nu numai Demelza îi ducea lipsa. Tifosul se arătase mai întâi în 
azilurile pentru săraci care se aflau între Grambler şi Sawle, şi 
rămase acolo pentru o lună şi mai mult chiar; dar toată lumea ştia 
că, odată instalat, se va mişca şi se va răspândi în propriul ritm. 
Bineînțeles că şi variola era endemică şi în dezvoltare. Choake fu 
surprins că Jeremy încă nu fusese vaccinat şi vru să-l vaccineze pe 
loc, dar Demelza, care ştia că doctorul tăia întotdeauna brațul 
pacientului până la os, amână ziua fatală şi spuse că o să se mai 
gândească la asta şi se rugă în sinea ei pentru întoarcerea lui Dwight. 

Drake primi de două ori veşti de la Geoffrey Charles, scrisori 
copilăreşti care nu spuneau prea multe şi aproape nimic despre 
Morwenna. În ele se povestea ce a făcut Geoffrey Charles, despre 
ataşamentul lui veşnic pentru Drake şi în fiecare se promitea o 
întoarcere neîntârziată. A doua scrisoare spunea că vor mai întârzia 

din pricina bolii lui Valentine, dar că el şi Morwenna se vor întoarce 
negreşit la Trenwith până pe 6 martie. Pe 5 martie începu din nou să 
ningă. 


Boala lui Valentine era gravă. Când se apropie de împlinirea 
vârstei de un an pofta de mâncare îi scăzu şi începu să vomite şi să 
aibă diaree. Apoi începu să transpire abundent în somn şi să arunce 
cu picioarele păturile de pe el chiar şi în cele mai reci nopți, iar Polly 
Odgers trebuia să rămână trează şi să-l învelească tot timpul. Când 
doctorul Behenna descoperi că oasele copilului erau foarte fragile, iar 
încheieturile mâinilor şi gleznele erau umflate, recunoscu starea 
incipientă a rahitismului care lăsa urme grave. 

Rabhitismul era o boală frecventă la copii, dar nu apăruse niciodată 
în familia Poldark. Mătuşa Agatha, când află acest lucru din 
scrisoarea de la Elizabeth, afirmă că era vorba de „sânge stricat din 
ambele părți”. Pentru familia Warleggan era un fapt foarte 
îngrijorător, pentru că Valentine era prințul lor moştenitor şi ar fi fost 
umilitor dacă copilul care urma să moştenească tot ce aveau ar fi 
crescut cu malformații sau ar fi devenit handicapat. 

Daniel Behenna, care străbătea călare străzile pavate şi pline de 
suferință din Truro ca un semizeu, afirmându-şi părerile cu 
încrederea şi certitudinea de care toți oamenii aveau nevoie, venea în 
fiecare zi pentru a-şi vedea micul pacient şi foarte curând se hotări 
asupra celui mai bun tratament, de fapt singurul într-un astfel de 
caz. La şase seara, care era ora obişnuită de culcare pentru 
Valentine, venea şi îi deschidea copilului o venă din ambele urechi, 
aflată între articulaţii. Apoi amesteca sângele astfel obținut cu o 
cantitate dublă de aqua vitae - numele dat de alchimişti alcoolului 
nerafinat —, iar cu acest amestec spăla gâtul, coastele şi pieptul 
copilului. Apoi lua o cremă verde preparată de el însuşi, o încălzea 
într-o lingură şi cu ea foarte fierbinte îi freca repede băiatului 
încheieturile mâinilor şi gleznele, acolo unde oasele erau cele mai 
moi. Asta continuă zece nopți, în timpul cărora copilului nu i se 
îngădui să părăsească patul sau să i se primenească schimburile de 
noapte. La sfârşitul acestei perioade copilului i se prinseră brațele şi 
picioarele în atele. 

Valentine nu răspunse la acest tratament. Făcu febră şi mai mare 
şi uneori părea că e gata să-şi dea sufletul. Fu chemat un alt doctor 
care fu de acord cu tratamentul de până atunci, dar consideră 

necesar să-i lase şi mai mult sânge şi să-i facă şi o purgaţie după 
aceea. Trebuia de asemenea aplicată cu regularitate pe labele 
picioarelor copilului o cârpă umezită cu alcool fierbinte. După o 
săptămână, părinții neliniştiți îl chemară pe doctorul Pryce de la 
Redruth, care era mai mult doctor de mină decât unul generalist şi 
care avusese o experiență bogată cu boala rahitismului. Acesta 
consideră că băiatului trebuiau să i se scoată atelele, să stea liniştit 
la căldură, să fie ţinut în pat, să nu se ridice şi să i se dea cât de 
mult lapte cald poate fi convins să bea. Câteva zile mai târziu copilul 
începu să-şi revină. 

În tot timpul acesta, deşi ambii părinți au fost la fel de tulburați, 
George continuase să-şi vadă de afacerile şi de ideile lui pentru viitor. 

În ceea ce îl privea pe Ossie Whitworth, George se înşelase complet 
într-o singură privință. Nefiind nobil prin naştere, el presupusese că 
orice discuţie între el şi tânărul prelat în problema unui aranjament 
pentru căsătorie trebuia să fie abordată neapărat cu discreție şi pe 
departe. Nu fu deloc cazul. Nu pentru prima şi de fapt nici pentru 
ultima oară, George descoperi că, cu cât erai de obârşie mai înaltă, 
cu atât erai mai înclinat să spui lucrurilor pe nume. 

George se gândise la o zestre de 2.000 de lire. Când cifra fu adusă 
în sfârşit în discuție, Ossie o respinse. Spuse că avea datorii de peste 
1.000 de lire. Pentru a trăi cât de cât rezonabil la St. Margaret, în 
Truro, însemna să aibă în vedere o sumă care atunci când va fi 
investită să-i permită să se bucure de un venit suplimentar de 
aproximativ 300 de lire pe an. Dacă cu Morwenna ar fi primit numai 
cu 1.000 de lire mai mult decât datora, practic n-ar fi putut face 
nimic. Nu voia să jignească pe nimeni, dar asta i-ar putea aduce 70 
de lire pe an, de-abia i-ar dubla venitul necesar traiului. 

Dacă tot era la ordinea zilei să se vorbească pe şleau, George îl 
întrebă politicos ce cifră avea în vedere. Osborne răspunse că nu mai 
puțin de 6.000 de lire. Lui George începu să-i cam displacă acest 
tânăr îngâmifat. Numai gândul la relațiile mamei lui îl făcu pe George 
să-şi cântărească cuvintele, dar oricum asta nu-l reținu să nu 
sublinieze cum stăteau lucrurile în viziunea lui. Morwenna avea 
optsprezece ani, era fiica unui vicar şi se trăgea din una dintre cele 
mai vechi familii din țară. Pe deasupra era pioasă, sănătoasă, cu o 
fire bună, ataşată în mod special de copiii fără mamă - şi fără 
îndoială că domnul Whitworth îşi amintea că avea şi el doi —, ştia să 
conducă bine o gospodărie şi era foarte atrăgătoare. În al doilea rând 
el, domnul Warleggan, acționa pentru ea numai in loco parentis şi nu 
avea nimic de câştigat susținându-i cauza cu excepția dorinței de a-şi 

mulțumi soția şi afecțiunea sinceră pe care o nutrea pentru o fată 
foarte bună. Nu exista niciun motiv pentru care ar trebui să dea 
vreun ban, dar el era pregătit să-i dea fetei o zestre de 2.000 de lire. 
Pentru această sumă, care nu era una mică în aceste vremuri, o 
mulțime de tineri s-ar arăta amatori. Dacă domnul Whitworth credea 
că în altă parte, pe undeva pe aproape, o să găsească o tânără 
drăguță care să aibă 6.000 de lire numai ale ei şi care era gata să-şi 
lege destinul de un prelat cocoşat de datorii şi aproape lefter, atunci 
bineînțeles că era cu totul liber s-o caute. 

Dar bineînţeles că nu era nicio grabă, îi spuse George. Poate că 
domnul Whitworth avea intenția să se ducă acasă şi să chibzuiască 
asupra acestui lucru. 

Asta se petrecea la sfârşitul lui ianuarie. Osborne merse acasă şi 
discută toată tărăşenia cu mama lui, aşa cum George ştia că va face. 
Lăsă să treacă zece zile, în scop tactic, iar apoi veni din nou în vizită. 
Spuse că acordase discuţiei lor o maximă considerație şi revenise 
numai pentru că afecțiunea lui pentru Morwenna era neschimbată. 
Credea că pentru a obține mâna unei soţii atât de încântătoare şi 
iubitoare ar accepta şi 4.000 de lire. După ce şi-ar achita toate 
datoriile, asta i-ar aduce un venit anual cam de 200 de lire, dar 
domnul Warleggan, sau chiar şi doamna Warleggan, ar putea oare să 
fie mulțumiți la gândul că verişoara lor, chiar dacă ar fi fericită în 
căsătorie, ar supraviețui cu mai puţin de atât? George spuse că şi el 
avusese timp să se gândească la problemă şi bineînțeles că discutase 
şi cu soția lui. Dar, în condiţiile date, cu afacerile care merg prost, cu 
greutățile copleşitoare ale războiului, cu mineritul într-o depresiune 
profundă şi fără să se întrevadă niciun viitor mai bun, credea că nu 
putea creşte oferta dincolo de 2.500 de lire. La asta se va mai adăuga 
ca o concesie suplimentară din partea lui 250 de lire pentru achitarea 
reparațiilor de care a aflat că ar avea nevoie casa parohială. 

Reverendul Osborne Whitworth plecă din nou şi reveni către 
sfârşitul lui februarie. Târguiala a fost dificilă şi aprigă, iar în cele din 
urmă s-a ajuns la o înţelegere. Morwenna trebuia să aducă cu ea 
3.000 de lire. Niciunul dintre negociatori nu rămase complet 
nesatisfăcut. Ossie avea un venit de 100 de lire pe an de la mama lui, 
de care nu se amintise în aceste negocieri. Cu acesta, cu salariul lui 
şi cu noul venit, venitul lui total ar fi acum spre 300 de lire, şi cu 
acesta ar putea deveni un bărbat care ar putea ține capul sus în orice 
companie. Cât despre George, el adusese o nouă legătură de sânge 
folositoare la rețeaua pe care o construia. 

Cealaltă parte implicată în toate aceste discuții era în necunoştință 

completă de cauză până atunci. Pentru ea, faptul că de la Crăciun 
reverendul Whitworth venise de patru ori în vizită în casa lor şi luase 
ceaiul cu ea şi cu Elizabeth de două ori nu avea nicio semnificație 
deosebită. Lui Elizabeth îi revenise sarcina de a o lămuri. 

Nu era un privilegiu bine-venit. Credea că, de vreme ce George 
făcuse toate demersurile şi de fapt toate aranjamentele, ar fi putut la 
fel de bine să desăvârşească acțiunea. Dar George nu era de aceeaşi 
părere. Această parte era sarcina unei femei. Toată partea dificilă de 
negocieri fusese depăşită; asta fusese problema şi responsabilitatea 
lui. Acum partea finală mai plăcută putea fi lăsată în seama soției lui. 
Nicio femeie, şi cu siguranţă nicio fată fără un sfanț, n-ar fi putut fi 
decât peste măsură de încântată la aflarea veştii că ar fi căpătat o 
zestre şi urma să devină soția celui mai râvnit tânăr prelat din oraş. 

Elizabeth amână acest lucru pentru două zile, sub pretextul bolii 
lui Valentine; dar un bilet din partea lui Ossie în care acesta spunea 
că spera să-i viziteze a doua zi în cursul dimineții îi forță mâna. Era 
puţin probabil ca el să vină să-i țină companie viitoarei lui mirese 
care nu-i cunoştea încă intențiile. 

Se făcuse seară când găsi ocazia potrivită, dar chiar şi atunci 
trebui s-o urmeze pe Morwenna în salonaşul de la etaj unde se făcea 
muzică şi să închidă uşa în urma ei ca şi când ar fi fost pe cale să-i 
împărtăşească un secret îngrozitor. 

După fața Morwennei, văzu clar în lumina pâlpâitoare a 
lumânărilor că vestea fusese un adevărat şoc pentru ea, şi nu unul 
plăcut aşa cum prevăzuse George. 

Mai înaltă decât Elizabeth, rămase complet nemişcată în rochia ei 
din catifea gri-maronie ca şi când ar fi îngheţat, fără să mişte un 
deget, doar cu un muşchi de pe obraz care îi tresărea pe măsură ce 
Elizabeth continua să-i vorbească. Ascultă până la capăt fără să 
scoată un cuvânt. Din pricina liniştii care se lăsa la capătul fiecărei 
propoziții, Elizabeth se trezi spunând mai mult decât era nevoie cu 
adevărat - insistând asupra înfățişării plăcute a viitorului soț, a 
partidei excelente, a schimbării bruşte a statutului social al 
Morwennei, cum se va transforma dintr-o guvernantă într-o doamnă 
de vază a oraşului, a bunătății şi a generozității deosebite ale lui 
George care s-a străduit să facă posibilă o astfel de căsătorie. Aşa că 
îşi continuă discursul până când văzu că Morwennei începuseră să-i 
curgă lacrimile. Atunci se opri. 

— Draga mea, te nemulțumeşte toată această grijă a noastră 
pentru tine? 

Morwenna suspină şi îşi duse dosul palmei la ochi. Lacrimile nu i 

se opriră, îi cădeau pe mână şi i se prelingeau printre degete pe 
rochie şi de acolo pe podea. Elizabeth stătea pe scaunul de la clavecin 
şi cânta alene o bucată muzicală, aşteptând să treacă tulburarea 
inițială. Dar aceasta nu trecu. Morwenna stătea pur şi simplu acolo 
şi plângea în tăcere. 

— Haide, draga mea, spuse Elizabeth, cu o undă de nerăbdare în 
voce, nu pentru că ar fi fost nerăbdătoare, ci pentru a-şi ascunde 
compasiunea pe care simţea că nu trebuia să şi-o arate. 

În cele din urmă Morwenna spuse: 

— Nu ţin deloc la el; cum ar putea ține el la mine? Conversaţia 
noastră s-a rezumat la câteva cuvinte la fel de banale precum cele ale 
doi parteneri de whist într-o după-amiază. Cum să mă cunoască, sau 
cum să-l cunosc eu pe el? 

— Te cunoaşte îndeajuns încât să-şi dorească să devii soția lui. 

— Dar eu nu doresc să fiu soția lui! Deocamdată, nu doresc să fiu 
soția nimănui. Nu sunteți mulțumiți de mine? Sunteţi nemulțumiți 
de purtarea mea ca guvernantă a lui Geoffrey Charles? 

— Nici pe departe. Dacă am fi fost nemulțumiți de tine, crezi că 
domnul Warleggan ar fi făcut acest gest extraordinar pentru tine? 

Urmă o tăcere lungă. Morwenna căută printre lacrimi să găsească 
ceva de stat jos. Bâjbâi şi dădu peste un scaun, cu mâinile 
tremurătoare în timp ce se aplecă să stea pe el. 

— Eşti... foarte generoasă, Elizabeth. Şi el la fel. Dar habar n-am 

avut, nici cea mai mică idee. 
Cred că probabil a fost cumva un şoc pentru tine. Dar sper că, 
după ce vei reflecta puţin, n-o să-l mai consideri un şoc atât de 
neplăcut. La urma urmei, Osborne este un om al bisericii. Viața ta cu 
el va fi exact la fel ca în casa tatălui tău, dar mult mai bună în ceea 
ce priveşte poziția ta. Noi încă... 

— Mama mea ştie? întrebă aprigă Morwenna. Nu ar fi posibil să 
accept fără permisiunea ei! Dacă ea... 

— l-am scris ieri, draga mea. Nu cred că poate fi altfel decât 
încântată de o asemenea partidă. Pentru o fiică mai mare, de familie 
bună, dar fără bani... 

— Sunt sigură că mama ar fi absolut încântată de partidă dacă 
crede că eu şi domnul Whitworth ne iubim. I-ai spus că ne iubim? 

— Morwenna, nu cred că am folosit acele cuvinte, pentru că acesta 
este un lucru pe care trebuie să i-l spui tu însăți. I-am spus că în 
scurt timp va fi anunţată logodna ta cu domnul Whitworth; i-am scris 
despre marea generozitate a domnului Warleggan pentru tine şi i-am 
scris despre obârşia, tinereţea şi înfăţişarea plăcută a domnului 

Whitworth şi despre perspectivele lui cu adevărat excelente în sânul 
bisericii. Fără îndoială că o să-i scrii şi tu în curând. Îi scrii 
săptămânal, nu-i aşa? 

— Şi dacă îi spun - dacă atunci când o să-i scriu îi spun că nu-l 
cunosc pe domnul Whitworth, că în mod sigur nu-l iubesc şi chiar 
nu-l plac aproape deloc; ce-o să spună ea atunci? O să mai fie 
încântată, Elizabeth? O să mai dorească să mă mărit cu el? 

Elizabeth cântă gânditoare două sau trei note la clavecin. Trebuia 
acordat. Nimeni nu cântase vreodată la el. Fusese cumpărat de 
domnul Nicholas Warleggan doar pentru decorarea casei, dar nimeni 
nu cântase vreodată la el. 

— Draga mea, rogu-te mai gândeşte-te la asta înainte de a mai 
spune ceva, şi cu siguranţă înainte de a-i scrie mamei tale. După ce a 
aflat de la mine despre partida ta splendidă, cred că o să se supere 
foarte tare atunci când o să audă de la tine că nu eşti mulțumită de 
ea. Ea îți doreşte să fii fericită, aşa cum îți dorim cu toții; dar o să fie 
teribil de dezamăgită dacă o să creadă că nu eşti de acord cu o astfel 
de partidă din pricina ideii greşite şi romantice a ceea ce ar trebui să 
însemne o căsătorie. 

— Este greşit să ai o idee romantică despre căsătorie, Elizabeth? 
Este rău să crezi că în căsătorie trebuie să existe iubire? Povesteşte- 
mi Elizabeth, povesteşte-mi despre prima ta căsătorie? Câţi ani aveai 
atunci — optsprezece, nouăsprezece? L-ai iubit pe domnul Poldark? Îl 
cunoşteai bine şi aveaţi secrete de îndrăgostiți încă dinainte să se 
pună problema căsătoriei? Sau totul a fost ceva aranjat, fără să fii 
întrebată, aşa cum ați aranjat voi acum? 

Elizabeth aşteptă până când Morwenna îşi suflă nasul şi îşi şterse 
ochii. 

— Draga mea, poate că nu este drept față de tine că noi încercăm 
să punem o minte matură în trupul tău tânăr. Este normal să speri 
la iubire. Dar nu este ceva pe care să se poată întemeia o căsătorie de 
succes. Pentru asta trebuie să accepți îndrumările... 

— Cum a fost? Nu te-ai căsătorit din dragoste? 

Elizabeth ridică o mână. 

— Foarte bine. De vreme ce îmi ceri să afli, o să-ți spun. M-am 
măritat din ceea ce am crezut că era iubire, şi asta nu a durat nici 
măcar un an. Nu, nici măcar un an întreg. După asta, ne-am 
suportat unul pe altul. Poate că nu a fost nici mai bună, nici mai rea 
decât majoritatea căsniciilor. Dar faptul că ne-am închipuit că ne 
iubeam unul pe altul n-a dus la niciun rezultat. Acum sunt măritată 
cu domnul Warleggan, şi deşi la început a fost ceva oarecum mai 

prozaic, se dovedeşte că totul merge mai bine... Asta voiai să afli? 

— Nu asta îmi doream să aud, spuse Morwenna. 

Elizabeth se ridică şi îşi puse mâna pe umărul tinerei ei verişoare. 

— Francezii au o zicală - să fie oare franțuzească? Nu ştiu, aşa 
cred — spune că nu pui un ceainic care fierbe pe foc. Pui apă rece în 
ceainic şi o laşi să se încălzească. Aşa e şi cu căsătoria. Odată 
căsătoriți, tu şi Osborne Whitworth s-ar putea să ajungeţi să vă iubiți 
cu mult mai mult decât dacă v-aţi fi iubit de la început. Cu cât te 
aştepţi la mai puţin, cu atât descoperi mai mult. În loc să cerem 
perfecțiunea, nu cerem nimic şi adesea primim mult. 

Morwenna îşi şterse din nou ochii şi apoi dosul palmelor. 

— Nu ştiu ce să spun, Elizabeth. A fost - un mare şoc, un foarte 
mare şoc. Bineînţeles că vă sunt recunoscătoare pentru grija voastră. 
Ştiu că tu şi domnul Warlegsan aţi fost doar bine intenţionaţi. Dar 
eu... nu mă văd... nu am sentimentul că asta e... De fapt, cu cât mă 
gândesc mai mult la asta... 

Elizabeth o sărută pe frunte, care era rece şi transpirată din 
pricina şocului. 

— Acum nu mai spune nimic. Mai gândeşte-te şi nu lua o decizie 
pripită. Mâine-dimineaţă vei vedea lucrurile cu totul altfel. De fapt s- 
ar putea să descoperi că eşti cu totul încântată de perspectivele care 
ți se deschid acum. Sunt sigură că aşa va fi şi mama ta. În condiţii 
normale, o astfel de partidă este mai mult decât ar fi putut spera 
pentru tine. 

O lăsă pe fată singură în încăperea rece, în lumina tremurătoare a 
unei singure lumânări. Încercase tot timpul să-şi păstreze detaşarea 
din voce şi conversaţia rece şi lipsită de sentimentalism. Simţea că 
reuşise, dar nu fără să aibă remuşcări. l-ar fi plăcut să fi vorbit cu 
fata aşa cum voia ea, s-o întrebe ce simțea cu adevărat față de 
viitorul ei soț, să fi încercat s-o consoleze şi s-o încurajeze într-un 
mod cu totul diferit, nu ca rudă mai în vârstă, ci ca femeie şi 
prietenă. Dar tot timpul Elizabeth fusese conştientă că era soția lui 
George. Avusese o sarcină de îndeplinit şi o dusese conştiincioasă la 
bun sfârşit. Şi-ar fi încălcat loialitatea față de George dacă ar fi vorbit 
cu fata în vreun mod care ar fi putut să-i încurajeze intențiile de 
răzvrătire. 

Pe lângă asta, de îndată ce ar fi început să-i facă confidențe, ştia 
că mai devreme sau mai târziu ar fi descoperit că este şi ea împotriva 
lui. 

Zăpada timpurie de martie se topi şi fu urmată de un dezgheț rece. 
Urmară vânturi puternice şi lapoviță, cu inundații aşa cum oamenii 
nu îşi aminteau să mai fi fost vreodată. Râul Severn îşi ieşi din matcă 
la Shrewsbury şi luă cu el poduri, râul Lee inundă câmpia din Essex, 
peste tot în Fens era numai apă şi multe dintre malurile râurilor fură 
luate, Tamisa dădu năvală asupra Londrei şi inundă o parte atât de 
mare din ea, încât locuitorii din Stratford şi Bow se mutară în 
încăperile de la etaj şi foloseau bărcile cu vâsle pe străzi. Vasele 
naufragiau pe toate coastele, dar de această dată, din nefericire, 
niciunul nu fu azvârlit pe țărmurile primitoare de la Grambler şi 
Sawle. 

În Olanda, armata franceză era triumfătoare, iar guvernul britanic 
îşi trimise vasele de transport la gurile râului Weser pentru a evacua 
rămăşiţele armatei, armată care, părăsită de aliați, de serviciile de 
aprovizionare, fără materiale medicale şi fără propriii ofițeri, 
înregistrase 6.000 de morţi într-o săptămână, în special din pricina 
tifosului şi a frigului. Wilhelm Frederick al Prusiei făcuse deja pace 
cu duşmanul, şi timpul de-abia le ajungea pentru a aduce acasă 
rămăşiţele forței expediționare. Celelalte țări din nordul şi centrul 
Europei se pregăteau să încheie cea mai avantajoasă pace posibilă în 
noile condiții impuse de francezi. Războiul practic se terminase. Dar 
Pitt spunea: „Nu prea contează dacă nenorocirile care ne-au lovit 
sunt atribuite slăbiciunii generalilor, intrigilor din sânul taberelor 
sau invidiei dintre guverne; realitatea este că ele există şi de aceea 
trebuie să începem din nou salvarea Europei”. 

O singură persoană era fericită în mijlocul acestor dezastre, iar 
aceasta era Caroline care se întoarse de la Londra cu poştalionul, 
care se târa, înainta şi se hurducăia printre dezghețurile de la 
începutul lui martie. Amiralitatea primise o primă listă cu prizonieri 
de război, pe care se afla şi numele locotenentului medic Dwight 
Enys. Oricum, ceea ce era mult mai important era o scrisoare de trei 
pagini de la Dwight personal, sosită cu acelaşi sac poştal. Pe 11 
martie Demelza se afla în grădină, uitându-se cu o plăcere deosebită 
la o floare de şofran care se hotărâse să-şi ițească căpşorul galben- 
canar înainte să se termine ultimul dezgheț atunci când sosi 
Caroline, şi îşi dădu seama de îndată din privirea ei că aducea veşti 
bune. Din întâmplare Ross era prin apropiere şi intrară ca să se 
adăpostească de vânt şi să citească scrisoarea împreună în salon. 


1 februarie 1794/5 

Iubita mea Caroline, 

Îți scriu această scrisoare, deşi nu sunt sigur că va ajunge la tine, 
dar încrezător că acum, când am hârtie şi unelte de scris, trebuie s-o 
fac în speranța şi rugându-mă ca temnicerii noştri să se țină de cuvânt 
şi să lase această scrisoare să plece. 

De unde să încep? Toate aceste luni ţi-am compus atâtea scrisori în 
sufletul meu, dar acum când am în sfârşit ocazia, nu-mi găsesc 
cuvintele. Lasă-mă să-ţi spun mai întâi că sunt teafăr şi nu sunt 
bolnav, deşi tratamentul care ni s-a aplicat este departe de ceea ce s- 
ar aştepta cineva de la o naţiune civilizată. Nici măcar nu ştiu cât timp 
a trebuit să treacă până să-ţi dai seama că am căzut prizonier. Dacă 
mi-ai scris, nu am primit nimic. Toate comunicațiile cu guvernul central 
au fost întrerupte, şi mie mi se pare că lagărele de prizonieri şi 
închisorile sunt administrate local după toanele comandanților. 

Ei bine, cred că asta e una dintre întorsăturile războiului — sau ale 
acestui război. Cel puțin, cumva, am fost ținuți în viață. Mi se pare că 
au trecut o sută de luni, nu zece luni, de la bătălia noastră cu francezii 
care a durat toată după-amiaza şi toată noaptea cu vântul care bătea 
îngrozitor şi marea care mugea. Probabil că ai auzit destule despre 
acea bătălie, şi poți să-ți imaginezi ce rol am jucat în ea fără să fie 
nevoie de o descriere înfiorătoare. Mai mult de trei sferturi din acest 
timp am muncit într-un spațiu descoperit de pe punte împreună cu 
ajutorul meu, Jackland, la lumina unei lămpi care se legăna puternic. 
Aşa că ajutorul pe care l-am putut oferi răniților a fost atât de sumar, 
încât a fost aproape un coşmar cu intervenţii făcute în pripă şi pe 
genunchi. De multe ori eram aruncat asupra pacientului sau el asupra 
mea, astfel încât cuțitul însângerat pe care îl foloseam ne punea la fel 
de tare în primejdie pe amândoi. Până la două dimineața apa făcuse 
impracticabil spitalul meu improvizat şi am mers cu toții pe punte în 
aşteptarea sfârşitului. 

Totuşi au mai trecut două ore până când ne-am lovit. Nu-mi 
amintesc dacă ţi-am spus că din tot efectivul nostru de aproape 320 de 
oameni, mai puțin de 50 erau voluntari. Aproape o jumătate erau 
înrolați cu forța, unii fără nicio experiență anterioară pe mare; erau alți 
50 care erau datornici şi mici infractori cărora li se oferise să aleagă 
între condamnarea la închisoare şi înrolarea în marină; cam douăzeci 
şi cinci de străini, olandezi, spanioli, scandinavi, care făcuseră parte 
din bandele din Plymouth; şi acelaşi număr de bâiețandri: hoțomani de 
pe străzi, orfani, şi alții ca ei. Acest echipaj a purtat zece ore o bătălie 
continuă cu inamicul şi cu o mare cu valuri uriaşe, şi ai fi crezut că 
perspectiva unui naufragiu îi va transforma într-o gloată intrată în 


— 200 — 


panică. Cu toate astea, după ce ne-am lovit de țărm, printre oameni au 
domnit un calm şi o disciplină depline. Timp de aproape alte patru ore 
au muncit la construcția plutelor şi a parâmelor de salvare şi numai 
şase au încercat să dezerteze şi s-au înecat. În acele patru ore, sub 
comanda încrezătoare şi fermă a locotenentului Williams, au 
transportat la țărm întâi răniții, apoi treptat şi în ordine strictă tot 
echipajul, iar la sfârşit ofițerii. Eu am avut noroc să fiu trimis primul cu 
răniții, dintre care doi au murit pe plajă, iar din întreg echipajul, în 
afară de cei şase dezertori, numai trei au fost pierduţi pe mare. 

Foarte curând am fost înconjurați şi escortaţi spre interior de poliția 
franceză înarmată şi cazați într-o şcoală înainte de a fi puşi să 
mărşăluim în seara următoare către prezenta noastră închisoare, aşa 
că n-am văzut prea mult din calvarul lui Héros; dar acesta avea 
treizeci de prizonieri englezi la bord pe care i-am întâlnit apoi şi i-am 
tratat, iar ei mi-au spus că au naufragiat în condiții mult mai proaste 
decât noi, că după aceea la bord a domnit panica totală, că au trecut 
patru zile până când ultimul dintre ei a fost adus la țărm, lăsând la 
bord mulți morți din pricina lipsurilor, şi marea din jur plină de 
cadavre. Numai de pe acest vas au pierit aproape patru sute de 
oameni. 

Ei bine, de atunci ne aflăm în această închisoare, iar eu cel puțin am 
fost norocos pentru faptul că nu am avut niciodată motiv să lenevesc. 
Cu numai trei doctori la mii de oameni şi cu obişnuitele izbucniri de 
febră biliară!3 şi scrofuloză provocate de hrana proastă şi lipsa de 
îmbrăcăminte, niciunul dintre noi nu am dus lipsă de ocupație. Până 
acum se pare că nu s-a pus în discuţie eliberarea pe cuvânt, 
repatrierea sau schimbul de prizonieri. Niciunul dintre ofițerii superiori 
nu a fost eliberat, răscumpărat sau schimbat; iar în închisoare se află 
şi doamne engleze, dintre care cel puţin una poartă un titlu, de genul 
celor pe care ai considera că francezii n-ar avea niciun interes să le 
rețină, dar ele au rămas în continuare aici. 

Scumpa mea Caroline, aceasta nu e o scrisoare de dragoste, după 
cum vei fi înțeles până acum. Dacă ajunge la tine va exista cel puţin o 
relatare a ceea ce s-a întâmplat în acest an lung. Pot doar să-ți spun 
că, deşi am trecut printr-o mulțime de încercări în timpul ăsta, eşti 
nelipsită din gândurile mele şi că medalionul pe care mi l-ai dat este 
ținut întotdeauna strâns la pieptul meu şi că, oricât de mult va mai 
dura această despărţire, dragostea şi devoțiunea mea pentru tine vor 


13 Termen medical ieşit din uz; în secolul al XVII-lea doctorii credeau că 
febra se datorează unor tulburări ale bilei. (n.tr.) 

rămâne neschimbate. 
Noapte bună, Caroline, iubirea mea. 
Al tău devotat 
Dwight 


— Am vorbit la Amiralitate în legătură cu recompensa, spuse 
Caroline. Dar în prezent ei nu o recomandă, aşa cum ai prevăzut tu, 
ridică ea ironică din sprânceană spre Ross. Încearcă să aranjeze 
schimburi, dar până acum nu au avut succes cu prizonierii din 
Bretania. 

— Acum că francezii au ieşit victorioşi împotriva altor țări, spuse 
Ross, s-ar putea să fie în stare să-şi îndrepte atenţia şi spre 
conducerea țării lor. 

Cu toate acestea, în sinea lui nu se bucura atât de mult cum o 
făceau Caroline şi Demelza. Lista Amiralității şi scrisoarea nu 
făcuseră decât să confirme ceea ce aflase el de la Clisson cu şase luni 
în urmă. Între timp, şi chiar destul de recent, primise relatări din 
Bretania despre situația prizonierilor din lagărele de război din 
Quiberon şi din alte locuri de pe coastă. Chiar dacă unele puteau fi 
exagerate într-o oarecare măsură, relatările erau îngrozitoare. Astfel 
încât, deşi le prezenta celor două femei o față satisfăcută şi li se 
alătură făcând speculaţii despre eliberarea lui Dwight, simțea că 
şansele de a-l revedea pe tânărul doctor acasă, în viață şi teafăr erau 
aceleaşi ca mai înainte, şi că necesitatea de a aranja un schimb de 
prizonieri sau de a fi răscumpărat era mai mare decât îşi dădeau ele 
seama. 


Capitolul 17 


Ross continuă să o viziteze săptămânal pe mătuşa Agatha până la 
începutul lui aprilie. Apoi, într-o zi când era la ea, aceasta îi spuse: 

— Se întorc. 

— Cine? George? întrebă Ross tresărind fără să vrea, pentru că 
nici celor mai curajoşi dintre noi nu le place să-i prindă necazurile 
nepregătiți. 

— Nu. Cei doi Chynoweth - bătrânii. Şi Geoffrey Charles cu 
guvernanta lui. 

Ross îşi găsi timp să o admire pentru remarca legată de bătrâni. 

— Şi George cu Elizabeth? 

— Săptămâna viitoare sau următoarea, aşa spun. Dar au spus şi 

că vor fi acasă de Paşte, iar Paştele a trecut. 

Ross îşi apropie capul de fața bătrână cu tuleie şi strigă: 

— Ştii că atunci când el o să se întoarcă trebuie neapărat să-mi 
întrerup vizitele. 

— Da. Să-i fie ruşine! Ghinionul să se abată asupra lui. Să-l ia 
naiba! Agatha îşi mângâia pisica neagră în timp ce îl blestema. Ross 
îşi spuse că generațiilor trecute probabil că le fusese mare teamă de 
ea. Ross, băiete, tre să-ți spun ceva înainte să pleci. Data de zece 
august îți spune ceva? 

— Zece? Nu-mi amintesc. Oh... dar este ziua ta de naştere... 

Buzele Agathei tremurară deasupra gingiilor purpurii. 

— Împlinesc o sută de ani. Pentru asta trăiesc. Până la mine 
niciun Poldark nu a mai atins vârsta asta. Şi nici n-a trecut de 
nouăzeci de ani, pe cât ştiu eu. A fost Rebecca, sora lui Charles 
Vivian, dar a murit de hernie cu mult înainte de a împlini nouăzeci şi 
unu de ani. Şi ea era de departe cea mai în vârstă. Până la mine. lar 
acum Agatha Poldark merge pe o sută de ani! Încă patru luni, atâta 
trebuie să mai rezist. Când te gândeşti! 

Ross se miră zgomotos, aşa cum se cuvenea. Gura bătrânei femei 
se contorsiona de încântare ca şi când ar fi fost gata să facă un atac. 

— Aşa că... fiule. Pe zece august o să dau o petrecere. Eh? Eh? Ce 
spui? O petrecere! N-o s-o coste nimic pe jigodia aia strânsă la pungă 
cu care s-a măritat Elizabeth. Am bani. Nu mulţi, îți închipui, dar 
mai mult decât îmi trebuie pentru asta... Tatăl meu mi-a lăsat nişte 
mici economii în obligaţiuni de stat care aduc trei la sută pe an, iar 
de atunci s-au tot adunat. l-am dat câteva săptămâna trecută lui 
Francis, dar încă au mai rămas. Se înecă şi se odihni un minut, 
încercând să pună în ordine succesiunea generațiilor, odihnindu-se 
şi adunându-şi puterile pentru următorul efort. Favoriţii ei păreau să 
se zbârlească. George nu mă poate împiedica. S-ar auzi în tot ţinutul 
că nu m-a lăsat. O să vină toți prietenii — cei pe care nu i-am văzut de 
ani şi ani. Şi o să invit şi vecinii, toți vecinii, şi-o să am un tort mare. 
O să fiți invitați şi tu cu bobocelul tău. Şi dulceața aia de mlădiță 
înaltă, zveltă, subțire şi roşcată pe care ai adus-o aici de Crăciun. Şi 
copiii tăi — vreau să-ți văd copiii înainte de a muri. Aşa că ține minte! 
Ţine minte data de zece august! 

Ross o mângâie pe cap. A fost cel mai lung discurs al mătuşii 
Agatha de care îşi amintea. 

— O să-mi amintesc. O să venim. Acum odihneşte-te, altfel te 
oboseşti. Vezi, vremea se face în sfârşit bună, şi peste încă vreo 
săptămână o să fie destul de cald pentru tine să ieşi în grădină. 

În timp ce se îndrepta spre parter se întâlni cu o fată pe care n-o 
mai văzuse până atunci. 

— Domnişoara Chynoweth? 

Morwenna avea un mers destul de neobişnuit, cu paşi mici pentru 
a nu se împiedica, datorat probabil faptului că nu putea vedea prea 
departe în fața ei. Îşi ridică privirea spre el. 

— Domnul Pol... — căpitanul Poldark, da? 

— Cred că de-abia aţi venit de la Truro, nu? 

— Am sosit marți. Imediat după sărbători. 

Deci asta era fata care-i era dragă lui Drake. Nu era frumoasă. Era 
rezervată. Şi avea ochi frumoşi. Dar erau puțin umflați. 

— Sunteţi cu toţii bine în Truro? 

— Unii au avut gripă. Şi micul Valentine a fost bolnav destul de 
grav de rahitism, dar e mai bine. Mulţumesc. 

Şi-o fi făcut şi ea griji din pricina lui Drake? 

— Tocmai am vizitat-o pe domnişoara Agatha Poldark. Se ţine 
destul de bine, ţinând cont de vârsta ei. 

— Da. Cred că arată mai bine decât atunci când am plecat. A 
suportat vremea neobişnuit de bine. 

— Cât ați lipsit cu toții, spuse Ross, am vizitat-o săptămânal. 
Servitorii deveniseră leneşi şi neglijenți. O astfel de vizită era 
necesară pentru că nu mai rămăsese nimeni din familie aici. 

Morwenna aprobă din cap, dar nu spuse nimic. 

— Acum că v-aţi întors, trebuie să-mi întrerup vizitele. După cum 
probabil ştii, prezența mea aici îl deranjează pe domnul Warleggan. 
Aşa că asta e ultima mea vizită. Mă pot bizui pe dumneavoastră să vă 
ocupați ca domnişoara Poldark să fie bine îngrijită până când se 
întore domnul şi doamna Warleggan? 

Ea roşi uşor. 

— Sigur, domnule. Este aici şi domnul Chynoweth. O să ne 
asigurăm că nu este neglijată. 

— Sau lăsată cu totul singură. 

— Sau lăsată cu totul singură. 

— Mulţumesc. 

Îi luă mâna. Era rece şi umedă. Nu semăna deloc cu Elizabeth. Nu 
avea ținută. Nimic din acea frumusețe patriciană delicată. 

— La revedere, domnişoară Chynoweth. 

Ea îi răspunse foarte încet şi îl urmări cum pleacă. 


x 

Fuseseră două săptămâni de disperare. Primul refuz de a accepta 
căsătoria aranjată îi fusese comunicat numai lui Elizabeth în 
dimineața de după seara în care aflase acest lucru. De data asta fără 
să plângă, ea îşi susținu poziția atât cât putu de rațional. Adânc 
recunoscătoare pentru că se gândiseră la viitorul ei... o mare 
oportunitate, ştia... poziție socială... dar căsătoria era ceva pentru 
care încă nu era pregătită. Într-un an, poate doi, chiar dacă o partidă 
atât de bună nu va mai fi la îndemână. Ea era fericită cu ei; de fapt 
era posibil să nu se mărite niciodată; se gândise adesea să intre într- 
o mănăstire. Acum îşi dorea mai mult decât orice să rămână cu 
Geoffrey Charles. Era deosebit de important pentru ea să-şi ducă 
până la capăt obligaţiile față de el fără ca măcar să se mai gândească 
la altceva. 

Detectă pentru prima dată o licărire de simpatie în privirea lui 
Elizabeth - care deşi ar fi putut fi acolo şi înainte, nu se arătase. 
Întrevederea se sfârşi într-un impas, dar totuşi cu o licărire de 
speranţă. 

Dar asta nu se repetă şi după întrevederea cu George din seara 
aceea. În douăsprezece luni avuseseră puţine discuţii personale 
directe, iar aceasta nu semăna cu niciuna dintre cele care o 
precedaseră. Deşi Elizabeth fu prezentă şi ea, practic nu avu niciun 
rol. El nu o atacă, nu era nici măcar supărat —, aproape că ea ar fi 
preferat să fi fost aşa. Destins, politicos, dar autoritar, îi desființă pur 
şi simplu obiecțiile. Ar fi putut fi tatăl ei care o anunţa că îi găsise un 
loc la o şcoală, şi că trebuia să înceapă luna următoare. Era oarecum 
de înțeles că voia să rămână acasă şi să se joace cu copilul, dar nu 
aşa mergeau lucrurile în lume. Era necesar să se maturizeze. 

Se trezi că se împotrivea față de ceva care, aşa cum vedea George 
lucrurile, se întâmplase deja. Fusese dată deja de soţie. Locul la 
şcoală fusese rezervat. Lacrimile, temerile, o oarecare suferință erau 
normale. Vor trece. Domnul Osborne Whitworth va veni mâine la 
patru în vizită şi va lua ceaiul numai cu ea. 

Panica aproape că o făcu să se împotrivească categoric; dar fu 
intimidată în ultima clipă de autoritatea lui George. Acesta avea 
treizeci şi cinci de ani, era bogat, influent şi avea şi o personalitate 
formidabilă. Ea avea doar optsprezece ani, era înspăimântată de el şi 
departe de casă. Încercă în schimb să-l ia pe departe. Spuse că nu 
ştia deloc ce va spune mama ei şi până la urmă cuvântul mamei 
cântărea cel mai mult pentru ea. În orice caz, indiferent ce va spune 
mama ei, avea nevoie de timp. Avea nevoie de o lună, două sau poate 
chiar trei. Timp să se obişnuiască cu ideea căsătoriei. Timp pentru 

una şi pentru alta; inventă scuze, unele dintre ele raționale, altele 
care nici nu puteau fi luate în considerare. 

George nu se obosi să le analizeze. Era destul de mulțumit că 
făcuse prima breşă, că ea acceptase prima concesie. După aceea totul 
se va desfăşura aşa cum fusese plănuit. Singura lui concesie față de 
obiecțiile ei fu să-l cheme pe reverendul Whitworth în biroul lui 
pentru cinci minute atunci când acesta veni a doua zi să ia ceaiul şi 
să-l prevină că viitoarea lui soție era puțin mai sensibilă şi trebuia să 
i se lase timp să se obişnuiască. 

Ossie nu fu deloc neliniştit. Nici el nu era deosebit de sensibil. Era 
un tânăr solid, cu picioare masive care ar fi putut fi ale unui marinar 
şi era foarte conştient de înfăţişarea lui plăcută, de familia sa de soi, 
de vocea bună şi de cunoştinţele sale vaste în privința celor mai la 
modă haine. Apropierea lui de biserică îi ştirbise doar superficial 
această ultimă calitate şi deloc pe celelalte trei. Experiența lui în 
materie de femei fusese destul de bogată, dar se rezumase în special 
la bordelurile din Oxford şi la prima lui nevastă, pe care o gratulase 
cu atenţia lui de două ori pe săptămână până când murise din 
această pricină. Pentru că Truro era un oraş mic, iar fața şi haina lui 
erau deja prea bine cunoscute, avea nevoie de o altă nevastă din 
motive mult mai intime decât îngrijirea celor doi copii ai săi rămaşi 
fără mamă. 

Încă de la început descoperise că Morwenna era o persoană pe 
care îi plăcea s-o conducă la dans pentru o gavotă, cu care să stea 
într-un salon şi care să îl servească cu prăjituri. Nu-i păsa cu 
adevărat chiar atât de mult de fața ei — deşi recunoştea că expresia ei 
modestă era foarte potrivită pentru o soție de cleric. Dar corpul ei era 
cu totul altceva. Acum câteva zile se gândise intens la rotunjimile 
sânilor ei de sub bluza îngrijită din muselină gri, la talia ei subţire, la 
picioarele ei tinere şi lungi şi la labele picioarelor surprinzător de mici 
din pantofi. Avea o slăbiciune specială pentru labele picioarelor 
femeilor. Gândul că toate acestea ar putea fi ale lui, ale lui personal 
şi exclusiv, îi tulburaseră de curând concentrarea în timpul 
rugăciunilor. Dar bineînțeles că nu permisese unor astfel de gânduri 
să pună stăpânire asupra lui până când nu va fi sigur şi de intrarea 
în posesia sumei de 3.000 de lire. 

În prezent avea sentimentul că mariajul cu această tânără trebuia 
să aibă loc cât mai repede pentru a-i curăța mintea de fanteziile 
bolnăvicioase care îi umblau prin ea. 

Dar întâlnirea cu logodnica şi viitoarea lui mireasă nu decurse 
chiar atât de bine pe cât se aşteptase. Odată rămaşi singuri, 

privilegiu care i se acordă imediat după ceai, continuă să 
monopolizeze conversaţia, la început pe un ton calm, povestindu-i în 
detaliu despre o mână la partida de whist pe care o jucase cu o seară 
în urmă. Dacă partenerul lui nu ar fi deschis cu popa de pică în 
runda a doua, aproape că n-ar fi ştiut la ce să se aştepte, dar după 
aceea, trăgând atuurile, au făcut douăsprezece levate iar adversarii 
lor avuseseră as, popă de inimă roşie şi as de caro. Câştigase 18 lire 
în acea seară, şi nimeni nu fusese mai trist ca Willie Hick, care nu 
suporta niciodată să piardă! 

Ossie râse îndelung amintindu-şi acest lucru, iar pentru a fi 
politicoasă, Morwenna i se alătură pentru scurt timp. Domnişoara 
Chynoweth juca whist, întrebă el? Domnişoara Chynoweth nu juca. 
Asta îl deprimă pentru o clipă, dar apoi amintindu-şi de scopul vizitei 
sale, continuă pe un ton mai scăzut şi mai romantic. Îi spuse 
Morwennei că trebuia să treacă peste faptul surprinzător că el o 
remarcase în modul în care o remarcase şi că de fapt, încă de când 
pusese ochii pe ea la balul de la Cardew, fusese hotărât s-o facă să 
devină a lui. Spre deosebire de Sam Carne, Osborne Whitworth îl 
aducea rareori pe Dumnezeu în conversațiile lui de zi cu zi, dar în 
acest moment afirmă că simţțise că Dumnezeu îl îndrumase să 
accepte invitaţia la bal a domnului Warleggan, când toate instinctele 
lui normale de soț şi tată recent îndoliat îl îndemnaseră să refuze. 

— Dezolat cum eram atunci, spuse el, am simțit că ai fost trimisă 
în viața mea să-mi oferi alinare, să mă consolezi, să fii noua mea 
tovarăşă de viață şi soţie, şi să fii mamă, noua mamă a lui Sarah şi a 
lui Anne. Ziua în care am descoperit că sentimentele mele sunt 
împărtăşite a fost o zi fericită pentru mine. O să descoperi că 
reşedinţa parohială este plăcută şi confortabilă. Puțin neglijată - în 
două încăperi lemnul e putred, iar unul dintre hornuri trebuie 
refăcut —, dar acum o să le punem pe toate la punct în curând. 

În timp ce spunea toate aceste lucruri stătuse cu spatele către foc, 
cu mâinile la spate şi cu coada redingotei de mătase atârnându-i 
peste braţe. Mănuşile lui violete se găseau pe masa de lângă el. 
Morwenna se strădui să spună ceva. Se simțea îmboldită să 
izbucnească în lacrimi şi să fugă din încăpere; dar fusese tratată atât 
de mult ca un copil în discuţiile ei cu George şi Elizabeth încât acum 
nu voia cu niciun preţ să se poarte ca atare. În schimb, fără să-l 
privească, murmură ceva în legătură cu faptul că nu era deloc sigură 
că îi împărtăşea sentimentele. Îşi dădu seama că asta era tot ce 
putuse găsi, ca să nu-l refuze de-a dreptul. Era o fată modestă, iar 
atât tatăl, cât şi mama ei îi insuflaseră şi mai multă modestie ca pe o 

virtute creştină, şi descoperi că se simțea flatată împotriva voinţei ei 
de cererea lui în căsătorie; şi deşi era ferm hotărâtă împotriva acestui 
lucru, îşi scormonea mintea cum să-l convingă pe Ossie că nu este 
potrivită pentru el, fără să-i jisnească sentimentele. 

Fu în zadar. Ossie, de neclintit până atunci din postura lui de 
stăpân al viitorului lor destin, îi luă mâna şi i-o sărută. 

— Este un sentiment natural, domnişoară Chynoweth - Morwenna 
—, este un sentiment natural. Toate femeile — toate femeile virtuoase, 
vreau să spun - ajung la căsătorie cu o oarecare ezitare şi sfiiciune. 
Dar sentimentele vor fi împărtăşite, te asigur. Nu numai că sunt un 
slujitor al bisericii, dar sunt şi un bărbat simţitor. Nu ai de ce să te 
temi de mine. Ne vom cultiva împreună iubirea. O voi ocroti şi voi 
avea grijă ca ea să se dezvolte. 

Morwenna îşi retrase mâna. În timpul acestei declarații îşi ridicase 
privirea spre fața peţitorului ei şi văzuse în ochii lui o expresie 
fugitivă pe care o femeie mai experimentată ar fi recunoscut-o drept 
poftă trupească. O văzu numai pentru scurt timp şi ca pe ceva mai 
degrabă surprinzător şi dezagreabil. Poticnindu-se, îşi reluă şi ea 
stânjenită discursul. În parte ostilă față de el, în parte cu regret, îi 
spuse că de fapt nu-i împărtăşea deloc sentimentele şi că se temea că 
probabil n-o să i le împărtăşească niciodată. Apoi, văzându-i din nou 
fața şi conştientă de faptul că cele spuse de ea reuşiseră să 
străpungă măcar parțial vălul gros al îngâmfării lui, făcu cu 
timiditate un compromis şi spuse că, mai mult decât de orice, avea 
nevoie de timp. Era vechiul pretext, acela pe care i-l sugerase şi lui 
George. Pentru ea, timpul însemna totul. Simţea că, dacă ar putea 
măcar amâna momentul acceptării aranjamentului pentru căsătorie, 
acesta s-ar putea împotmoli în cele din urmă de la sine. Din poziţia ei 
laşă, să împingă lucrurile pe mai târziu, să le amâne, însemna totul 
pentru ea. 

Aşa că Osborne plecă, un bărbat nemulțumit şi oarecum jignit. 
Bineînţeles că nu luă prea în serios refuzul, ci numai îi învinui pe 
George şi pe Elizabeth că nu pregătiseră suficient terenul. Ştia că 
lucrurile vor ieşi cum trebuie până la urmă. Dar undeva, în adâncul 
sufletului său, era conştient că în această fată subțire şi sfioasă 
exista un sâmbure de fermitate care trebuia depăşit cu tact înainte 
de a fixa ziua căsătoriei. Pentru moment trebuia să se mulțumească 
cu fanteziile lui bolnăvicioase. 

Urmă o altă săptămână teribilă pentru Morwenna. Elizabeth primi 
o scrisoare de la mama ei în care aceasta spunea cât de încântată era 
de veste. Cei doi Chynoweth mai în vârstă, puşi la curent cu situația 

la sfârşitul zilei - aşa cum se proceda cu majoritatea lucrurilor în 
cazul lor —, fură de acord cu partida şi îi prezentară şi ei felicitări 
pentru aranjament. Singurul grăunte de alinare fu că mama ei scria 
că nu primise obişnuita scrisoare de la fiica ei în acea săptămână şi 
că o aştepta. 

Hotărârea de a o lăsa să se întoarcă la Trenwith cu domnul şi 
doamna Jonathan Chynoweth şi cu Geoffrey Charles fu luată într-o 
seară, târziu. Elizabeth îi spuse lui George: 

— De ce să n-o lăsăm să plece? Poate că de la Crăciun s-a simțit 
prea ținută din scurt aici. Cu siguranță câteva săptămâni nu-i pot 
afecta viitoarea căsătorie. La urma urmelor, Osborne e văduv numai 
de la începutul lui decembrie. 

Iar George fusese de acord. Nu voia s-o împingă pe fată către vreun 
gest ultim de disperare; poate că absenţa lui William Osborne îi va 
înmuia sufletul. Dar în realitate el se gândea mai mult la sufletul lui 
Osborne decât la cel al fetei. Îşi dădea seama că momeala de 3.000 de 
lire nu devenise mai puţin importantă pentru că încă nu fusese 
înghițită; dar văzuse şi că privirea domnului Whitworth o urmărea pe 
fată oriunde s-ar fi dus aceasta. În ceea ce îl privea pe George 
personal, acesta era devotat mai mult ca oricând acestei partide, 
pentru că presa scrisese despre prezența unchiului lui Ossie, Conan 
Godolphin, la Curte. Probabil că niciuna dintre părți nu voia să 
răcească relațiile sau să-i permită celeilalte să le răcească. 

Din nou la Trenwith, departe de prezențele de-acum apăsătoare ale 
lui George şi Elizabeth, Morwenna simțea că parcă ar fi început o 
nouă viață - sau cel puțin şi-ar fi reluat-o pe cea veche. Liberă să 
respire, liberă să gândească din nou fără să fie preocupată de 
pretendentul ei, liberă să călărească, să se plimbe, să citească şi să 
vorbească; pentru moment era posibil să alunge amenințarea unei 
căsătorii lipsite de iubire şi chiar să alunge amenințarea luării unei 
decizii. Îi scrise de aici o scrisoare lungă mamei ei în care îi explică 
totul — sau aproape totul — şi o rugă să poată veni acasă o săptămână 
înainte să fie luată hotărârea finală. 

Avu grijă să nu depăşească granițele domeniului Trenwith, evitând 
orice contact cu un tânăr pe care ştia că nu ar fi trebuit să-l mai vadă 
niciodată. Orice hotărâre în privința lui Osborne Whitworth trebuia 
luată fără să fie influențată în niciun fel de o prietenie întâmplătoare 
care se înfiripase aici în toamna anului trecut —, pentru că ştia că 
orice s-ar întâmpla, aceasta nu avea niciun viitor pentru ea. 
Bineînţeles că Geoffrey Charles, de cum se întorsese, ceruse cu 
insistență să meargă să-l caute pe Drake; inventă o scuză după alta 

ca să-l amâne, iar a treia zi soarta îi veni în ajutor, pentru că băiatul 
căzu de pe poneiul său şi îşi tăie rău glezna de o piatră. 

După aceea, o perioadă se plimbă şi călări singură. Continuă să-şi 
facă treburile obişnuite, să-l învețe pe Geoffrey Charles, să stea cu el 
să-i citească, s-o viziteze pe mătuşa Agatha - ceva mai des după 
întâlnirea cu Ross —, să-i vadă pe unchiul şi mătuşa ei, să rămână 
singură după ce aceştia plecau la culcare şi să se întrebe ce-ar trebui 
să facă cu viața ei şi temându-se de o bătaie uşoară în geam şi de un 
fluierat în surdină din întuneric. 

Apăru duminică cam pe la ora obişnuită. Îl văzu mai întâi venind 
pe aleea din față - în plină lumină a zilei — fără nicio intenţie de a se 
ascunde, mergând în hainele lui de duminică, în pantalonii din 
postav închişi la culoare, haina verde de catifea şi legătoarea de gât 
roz cu dungi. Înalt, ponosit şi sprinten venea îndreptându-se direct 
către uşa din față ca şi când ar fi fost invitat. 

Îl întâmpină la uşă, cu inima bătându-i puternic şi cu gura uscată. 
Era îngrijorată că o să tragă de clopoțelul de la intrare şi că o să 
apară un servitor, fiind mult mai preocupată acum decât fusese 
oricând ca această vizită să rămână secretă. În majoritatea după- 
amiezilor acelea întunecate de noiembrie şi decembrie venise la 
intrarea laterală la invitația lui Geoffrey Charles; era un om de rând, 
dar respectabil; dacă Geoffrey Charles se hotărâse să-l invite acolo, 
nu exista cu adevărat niciun motiv pentru care să nu dea curs 
invitaţiei; relația lui de rudenie cu Demelza Poldark îl făcea totodată 
mai mult sau mai puţin persona grata. Orice învinuire făcută asupra 
ei, a Morwennei, în privința acestei prietenii ar fi putut fi pusă uşor 
pe seama lipsei ei de experienţă. 

Acum nu mai era aşa. Cererea în căsătorie din partea lui Osborne 
Whitworth o smulsese din visurile adolescentine cu ochii deschişi, 
scuza ei pentru nesăbuinţă. În trei luni se maturizase. 

— Drake, spuse ea şi îşi drese glasul. Nu te aşteptam în seara 
asta. 

El îi privi fața nerăbdător, atent, cu propriul chip aprins de 
plăcere, dar curios, scrutător, dorind să-şi reîimprospăteze amintirea 
ei, luând numai pe jumătate în serios expresia ei rece. 

— Domnişoară Morwenna... 

— Ai venit să-l vezi pe Geoffrey Charles? întrebă ea. Din nefericire 
s-a tăiat rău la gleznă. Nu cred... 

— Ştiu, spuse el. Mi-au spus. De asta am venit. 

Ea ştia că ar fi trebuit să-i închidă uşa în față, dar nu avea curajul 
s-o facă fără câteva cuvinte de scuză. Atunci, un zgomot din direcția 

grajdurilor o făcu să-şi dea seama cât de uşor puteau fi văzuţi aici şi 
se retrase, îl lăsă să intre, închise uşa mare şi se rezemă cu spatele 
de ea. 

— Domnişoară Morwenna, e grozav să vă văd. Băiatul e la pat? Pot 
să urc? 

— Nu cred... 

El se opri. 

— Ce nu credeţi? 

Ea se bâlbâi, fără să-l privească. 

— Sigur că ar vrea să te vadă, dar ştiu că mama lui nu ar fi de 
acord... De când am plecat... 

Faţa lui devenise tristă. O cerceta încă cu atenție. 

— Dar încă nu s-a întors. 

— Nu... nu... Mergi sus! 

Îl urmă în sus pe scări, de-a lungul coridorului întunecos către 
camera cu bovindou. Când văzu cine intrase în camera lui, Geoffrey 
Charles scoase un strigăt de încântare şi îl îmbrățişă cu entuziasm 
pe Drake. Îşi petrecură aşa o jumătate de oră, vorbind, sporovăind, 
râzând şi uitând de ceea ce nu se putea uita şi ignorând ceea ce nu 
putea fi ignorat. În tovărăşia lor, Morwenna se strădui să pară calmă, 
dar detaşarea ei controlată nu dură mult. În curând începu şi ea să 
râdă şi să vorbească cu cei doi. Libertatea şi uşurarea îi dădeau 
energie. 

Geoffrey Charles îi arătă lui Drake noile lui desene, iar Drake le 
povesti cum începuseră să curețe terenul la Wheal Maiden pentru a 
înălța o nouă casă de rugăciune. 

— Ştii, înainte de coşul de pe deal, înainte de a cobori direct spre 
Nampara. 

Cea mai mare parte din timp păru să-i vorbească lui Geoffrey 
Charles, dar în realitate ochii lui rătăciră pe fața Morwennei, tot 
căutând. Iar cea mai mare parte din timp ea evită să se uite la el; dar 
numai din când în când îşi ridica privirea, şi atunci se pierdeau unul 
în ochii celuilalt. Şi se tot priveau unul pe altul. 

Era bine să vorbească despre trecut, dar când Geoffrey Charles 
începu să facă planuri pentru vara următoare, în conversaţia lor se 
strecurară umbre de îndoială. Drake trebuia să-i arate unde trăiau 
broaştele la Marasanvose, ca să poată aduce câteva cu el pe care să 
le ţină la grajduri. Drake trebuia să-i ducă din nou la grotele Abbey. 
Drake trebuia să le arate casa lui şi planurile pentru noua bibliotecă 
de la Nampara. lar el, Geoffrey Charles o să-i arate lui Drake unde 
cuibăreau stăncuțele pe marginea falezei stâncoase, şi stâncile pe 

care creştea brădişorul pe care îl adunau copiii din sat şi unde doi 
căzuseră şi muriseră. 

În cele din urmă Drake se ridică să plece. Rana lui Geoffrey 
Charles fusese legată bine de doctorul Choake, şi de aceea nu trebuia 
să părăsească odaia pentru încă o săptămână, aşa încât nu-şi puteau 
face planuri să se întâlnească pe afară, dar Drake promise că o să 
vină din nou duminica următoare la aceeaşi oră. Dacă domnul şi 
doamna Warleggan se întorceau înainte, atunci urma să-i trimită 
vorbă să nu mai vină. Geoffrey Charles îl mai reținu încă zece minute 
şi îl tot strigă de câteva ori şi după ce părăsise încăperea. 

— Te conduc, îi spuse Morwenna. 

Coborâră împreună în tăcere. Astăzi vântul purtase din nou câțiva 
fulgi de zăpadă, iar cerul era la fel de cenuşiu ca şi gândurile lor. 
Pentru că, atunci când ieşiseră din cameră, se topise orice urmă de 
râs. Când ajunseră în hol, Drake spuse: 

— Poţi să-mi acorzi şi mie un minut? 

Ea aprobă din cap şi o luă înainte prin salonul mare către mica 
încăpere de odihnă de dincolo de el. Era mica încăpere ponosită unde 
se întâlniseră toată iarna, iar de când venise ea în această casă 
devenise aproape un salonaş al lor personal. Era o încăpere către 
care George încă nu-şi îndreptase atenția pentru a o renova. 
Draperiile prăfuite erau dintr-o catifea albastră grea şi se trăgeau pe 
nişte inele care ruginiseră în aerul sărat. Vechiul covor turcesc era 
rărit lângă uşă şi în fața şemineului. Mobila era desperecheată, 
adusă de prin alte încăperi, o masă sau un scaun fiind aduse aici 
când erau înlocuite în altă parte. Cu toate acestea era confortabilă; 
ardea un foc strălucitor; pe masă se afla un ziar deschis alături de 
călimara cu cerneală şi o pană; o pereche de ciorapi de-ai lui Geoffrey 
Charles atârnau pe spătarul unui fotoliu aşteptând să fie cârpiţi; pe 
polița şemineului se găseau mici picturi cu tatăl şi mama Morwennei. 

El spuse: 

— Nu vrei ca eu să mai vin pe aici? 

Stătea cu spatele la uşă ca şi când ar fi păzit-o. Ea traversă 
încăperea şi se ghemui lângă foc. 

— Ar fi mai bine pentru amândoi, spuse ea. 

— De ce? Ce s-a întâmplat? Ce te-a făcut să te schimbi, 
Morwenna? 

Ea ațâţă focul cu un vătrai din fier prea mare pentru grilajul de 
protecție. 

— Nu m-am schimbat deloc. Doar că este mai bine să nu ne mai 
întâlnim. 

— Şi... şi Geoffrey Charles? N-o să-l mai văd nici pe el? 

— O să-i... explic că e mai bine aşa. Cred că în curând va pleca la 
şcoală, şi atunci îi va fi uşor să uite. 

— Pentru mine n-o să fie uşor să uit. 

— Nu. Ea clătină din cap, încă ghemuită şi cu spatele curbat ca un 
arc, şi la fel de încordat. N-o să-ţi fie uşor. 
Dar ţie cum o să-ţi fie? Cum o să-ţi fie, Morwenna? Ce spui de 


asta? 

— Oh, spuse ea. Mie o să-mi fie uşor. O să plec şi eu. 

El veni încet spre ea şi rămase lângă polița şemineului, stânjenit, 
stângaci, cu faţa lui de băiat lipsit de griji şi independent brăzdată de 
nişte cute nou-apărute. 

— Nu-i adevărat. Spune-mi că nu-i adevărat. 

Ea se ridică şi se îndepărtă. Şi odinioară mai stătuseră prea 
aproape de un foc. 

— Ba bineînţeles că e adevărat. Această... relație întâmplătoare n- 
ar fi trebuit să înceapă. Mi-e teamă că i-am permis lui Geoffrey 
Charles să-mi scape din mână. 

— Poate că şi mie mi-ai permis... să-ți scap din mână? 

— Da, spuse ea încet. Da, aşa am făcut. N-a fost deloc cuviincios. 
Te rog să mă ierți că am lăsat să se întâmple acest lucru, iar acum 
pleacă. 

Se lăsă o tăcere lungă între ei. Ea îşi spuse, dacă nu pleacă, dacă 
nu pleacă repede... 

El spuse: 

— Morwenna, o să plec dacă te uiţi în ochii mei când mi-o spui. 

Venise din nou în spatele ei. 

Ea privi afară, înspre curtea casei. Iarba era tunsă acum, cu 
marginile drepte, vechea pompă fusese luată, iar în locul ei fusese 
pusă o statuie modernă din marmură, dar nu vedea nimic din toate 
acestea. Miopiei ei i se adăugase acum şi un alt impediment. 

— Toate lunile astea, spuse Drake. Toate lunile astea nu m-am 
gândit la altceva. Ai fost tot timpul cu mine, când munceam, când 
mâncam, când mă rugam, când dormeam. Tu eşti totul pentru mine 
pe lumea asta. Zi şi noapte. Soare şi lună. Fără tine nu e nimic, 
nimic. 

— Cred că ar trebui să pleci, spuse ea. 

— Atunci, uită-te la mine! Uită-te la mine şi spune-mi să plec! 

— Ti-am spus. 

— Dar nu te-ai uitat la mine, ca să pot vedea adevărul din ochii 
tăi. 

— Adevărul... Oh, ce înseamnă asta? Îţi spun doar că ar trebui să 
pleci. 

— Dar nu pot crede ce-mi spui până când nu ştiu ce este în 
sufletul tău. 

Ea aproape că se înăbuşi. 

— În suflet, Drake? Crezi că asta are vreo legătură cu sufletul? Nu 
aşa merg lucrurile pe lumea asta. Dar pentru că existăm pe lumea 
asta — şi îi aparținem - trebuie să ne ținem de regulile şi legile ei. 
Dacă încă nu ai aflat, trebuie să înveți. 

— Nu asta aşteptam să aflu. 

— E tot ce-ţi pot spune. 

— Nu... Nu e tot Morwenna. Doar... uită-te la mine, doar atât. 
Dezveleşte-ți sufletul şi spune-mi să plec! 

Ea ezită, apoi se întoarse, cu ochii înecați în lacrimi. 

— Nu pleca, Drake... Cel puţin, nu încă. Oh, Drake... te rog să nu 
pleci! 


Capitolul 18 


Până în primăvară majoritatea familiilor de vază împărțeau 
porumb, dar propriile lor rezerve de-abia le depăşeau necesitățile. Nu 
se găsea nici de vânzare, chiar şi pentru oamenii care îl puteau plăti, 
pentru că porturile europene erau închise pentru navele care ar fi 
putut transporta importuri de cereale. Rata mortalităţii în Londra era 
mai mare decât în oricare an scurs de la Marea Ciumă din urmă cu 
130 de ani. În Sawle şi în Grambler erau mulți bolnavi de o boală 
digestivă ciudată care ar fi putut fi provocată de un regim alimentar 
alcătuit exclusiv din pâine de orz necoaptă bine şi din ceai slab. 
Tifosul se mai răspândise puţin, dar ceva părea să-l ţină în frâu, ca şi 
când ar fi aşteptat o vreme mai bună. 

Fără să fie descurajaţi de suferință şi de alte nevoi ale vremurilor, 
Sam şi Drake Carne plus o duzină de alți oameni începuseră să 
curețe un loc la Wheal Maiden în puținul timp pe care îl aveau până 
la lăsarea serii. Ross regreta în fiecare zi că-i încurajase, dar în 
fiecare zi trebuia să-şi recunoască admiraţia pe care nu şi-o putea 
reprima pentru hotărârea lor. Se întocmise o listă şi fiecare om îşi 
făcea numărul lui de ore de lucru. Uneori când trecea prin apropiere 
îi auzea cântând imnuri în timp ce munceau. Uneori lucrau şi 
femeile. Sam reuşise chiar să recruteze şi câţiva dintre minerii 
concediați de la Wheal Leisure ca să-i dea o mână de ajutor. Cu 

excepţia unei ceşti ocazionale cu ceai, răsplata aveau s-o primească 
în Ceruri. 

Într-o zi Ross se dusese s-o vadă pe Caroline, care întreținea acum 
şase emigranți francezi la Killewarren, iar Demelza încerca să 
sădească nişte semințe de nalbe care să le înlocuiască pe cele care nu 
supraviețuiseră iernii. Sir John Trevaunance o sfătuise că era cel mai 
bine să le sădească la început în cutii cu pământ nisipos şi să le 
replanteze afară mai târziu. Nu era departe de liliacul de lângă 
intrarea din față când văzu un bărbat coborând în josul văii pe un 
căluț care era mult prea mic pentru el. După ce trecu clipocind peste 
pârâu, acesta îşi scoase pălăria boţită de pe cap şi o ridică spre ea. 
Văzu că cealaltă mână a lui — cea cu care ţinea frâiele — era de fapt 
un cârlig din metal. 

— Bună dimineața, domnişoară. Bună dimineața, doamnă. Nu era 
sigur care era poziția ei aici. Să fiți oare doamna Poldark? 

— Da. 

— Nevasta căpitanului? 

Răspunsul fu un gest aprobator din cap. El zâmbi, arătându-şi 
gura cu dinţii stricați şi descălecă. Se afla la un pas de ea. Era un 
bărbat foarte masiv, de vârstă mijlocie, cu o față de şoim în ciuda 
nasului turtit. Probabil că fusese cândva arătos, inainte de a fi 
desfigurat de o cicatrice uriaşă. 

— E acasă tânăru' căp'tan? 

— Căpitanul Poldark, vreți să spuneți? Nu, e plecat. 

— Ah... Păi, îmi pare bine să vă cunosc, doamnă! Mă cheamă 
Bartholomew Tregirls. Căp'tanu' v-o fi vorbit de mine. 

Ea îi răspunse că da, da, Ross îi vorbise, dar în sinea ei nu-şi 
putea aminti prea multe. Un vechi tovarăş de un anume soi care le 
vânduse poneiul... 

Tholly o lămuri repede. Prieten apropiat al bătrânului căpitan, 
căp'tanu' Joshua, prieten şi tovarăş al căp'tanului Ross când acesta 
nu era decât un puşti; au petrecut de multe ori straşnic împreună: 
pescuit cu undița, lupte, contrabandă cu rom, alergat după fete, 
jocuri de noroc; toate distracții nevinovate, sigur, dar nebuneşti, 
oarecum nebuneşti. Îi spuse aceste lucruri dominând-o cu statura lui 
—, iar ea nu era scundă —, în timp ce ochii lui cenugşii şi reci o 
cântăreau într-un mod respectuos şi obraznic în acelaşi timp. 
Probabil că auzise de originile ei şi încerca să descopere din expresia 
feței ei dacă Ross se însurase cu o obrăznicătură care dădea tot ce 
putea şi era gata să se distreze şi ea pe unde apuca, sau cu o arivistă 
ambițioasă care era atât de grijulie cu noua ei poziție încât încerca să 

dea uitării tot trecutul. 

Demelza clătina din cap, zâmbea, spunea da şi nu, şi într-adevăr, 
şi nemaipomenit; în timp ce zâmbea, îl cântărea şi ea. Apoi îl invită 
să ia ceaiul. Lui îi făcu plăcere, chiar dacă nu pentru băutura oferită, 
o urmă înăuntru şi stătu în salon ca un urs sub privirile piezişe ale 
lui Jane Gimlett care le aduse ceaiul. Dar el încă nu era prea sigur 
cum stăteau lucrurile, pentru că gazda lui nu se încadra în niciunul 
dintre tiparele la care se aştepta el. 

În ceea ce o privea, Demelza îl categorisi drept un bărbat periculos 
- pentru că o privea ca un om al cărui respect pentru ființele umane, 
lege sau proprietate era condiționat doar de nevoile lui personale. 
Părea un pirat. 

Tregirls îşi trase în sus nădragii verzi, ridică ceaşca şi farfurioara şi 
le privi ca şi când ar fi fost ciudățenii de pe altă lume şi nu era sigur 
dacă nu trebuia să muşte din ele. Apoi luă o înghițitură de ceai. 

— L-am prevenit pe căp'tanu' Ross că s-ar putea să mai dau prin 
părțile astea, părțile astea fiind şi ale mele după cum s-ar putea 
spune; îs născut şi crescut în St. Ann; şi am doi copii pe aici şi m-am 
socotit să-i văd cumva acum că nu mă mai duc deloc pe mare. Lobb 
este cel mare, iar Emma, cea mică. Nu că n-ar mai fi şi alții prin 
împrejurimi, da' nu-i cunosc. 

Puse ceaşca jos cu zgomot. 

— Lui Ross o să-i pară atât de rău că nu v-aţi întâlnit, spuse 
Demelza. 

— Oh, mai vin şi aldată, dacă-mi dați voie. N-o să fiu departe, şi e 
mai mult sau mai puțin permanent. Stau cu Sally focoasa. 

— Cu cine? 

— Ştiţi, aia de ţine cârciuma din Sawle. Nu spuneţi că n-o 
cunoaşteţi pe văduva Tregothnan. 

— Oh, da... am întâlnit-o cândva - poate vă amintiți de Jud 
Paynter? 

— Jud? De ăsta da. E ăla de umblă ca un buldog jugănit... 

— Păi, este acolo mai toate serile când are bani. M-aş mira să nu-l 
fi văzut. 

— Îs acolo doar de trei zile, coniță. Jud! Tholly se lăsă pe spate şi 
îşi întinse un picior. Asta îmi învie amintirile. Pe duhul bunicului 
meu că asta face! Şi Prudie! Ce vacă grasă era! Cât casa. Îl jucau pe 
degete pe bătrânu' căptan, v-o zic eu. Nici pe ea n-au mâncat-o 
viermii? 

— Nici pe ea, spuse Demelza sorbind din ceai. 

— Zău că nu ştiu pe unde a găsit-o Jud. S-a întors într-o bună zi 

cu ea călărind pe un căluț. Bătrânu' căp'tan a primit-o. Nici io n-aş fi 
putut face mai mult. Mare netoată! 

În vocea lui se ghicea o urmă de gâlceavă mai veche. 

— Nici acum nu e mai mică, spuse Demelza. 

Tregirls îşi încovoie umerii şi tuşi. Spuse: 

— Am oftică. Apare dintr-odată şi tot dintr-odată dispare. Când se 
mişcă în scaunul lui, un săculeţ subțire de la brâu zornăi, iar el se 
schimonosi şi rânji. Ştiţi ce e aici, doamnă? Oase din brațu' şi din 
mâna mea. Le car cu mine peste tot, chiar şi în pat. Am fost pe mare 
opt ani — doi ani prizonier la francezi — şi m-am luptat ici şi colo. Am 
omorât mai mulți decât pot ţine socoteala. Şi fără să capăt vreo rană, 
sau vreo zgârietură. Dar asta -— o vedeți p-asta? Arătă spre cicatricea 
ridată. Făcută de un tată gelos, chiar de peste deal. Iar asta... Ridică 
cârligul de fier. Strivită de o pasarelă în port. Tocmai treceam pe 
acolo când au ridicat-o şi brațul meu i-a stat în cale. Atârna când m- 
au tras de sub ea. Doctorul mi l-a tăiat cât ai clipi. Hârş cu 
fierăstrăul, taie osul, apoi butoiul cu smoală. Nici n-a fost timp să mă 
îmbăt cum trebuia. Mă trec sudorile şi acu’ în unele nopți. 

— Şi pe mine mă trec sudorile, spuse Demelza politicoasă. 

Tregirls îşi azvârli capul pe spate şi râse. 

— Păi, mulțumesc, coniță, pentru gândul dumneavoastră ăl bun. 
Şi per’ ce le mai țin? Nu mă întrebaţi ce mă întreabă cei mai mulți 
oameni, pen’ ce le mai țin? 

— Pentru ce le mai ţii? 

— Ah, acu” e prea târziu să-mi puneţi întrebarea asta! Da’ o să vă 
spun, fie că vreţi, fie că nu vreţi. Îşi încovoie din nou umerii când 
tuşi. Nu sunt un om credincios, dar nici necredincios. Spun „Doamne 
binecuvântează!” când mă trezesc şi „Amin” când mă culc, cam asta e 
tot. Da' cre că e ceva în asta şi mai cre că, atunci când va suna 
trâmbița Judecăţii de Apoi, iar eu voi fi în mormânt şi mă vor trage 
de acolo ca pe un peşte neajutorat, ce o să fac dacă nu am toate 
oasele? Gândiţi că vreau să merg sus în rai — sau chiar jos în iad — cu 
un cârlig în loc de mână? Nu, doamnă, nu eu; aşa că port oasele 
după mine oriunde m-aş duce şi cre' că vor fi îngropate împreună cu 
mine. Când se întoarce acasă căp'tanu' Ross? 

— După ora cinei. 

El se ridică încet în picioare, aplecându-şi capul ca un om obişnuit 
să şi-l ferească de tavanele joase. Statura lui părea să domine 
încăperea. 

— Mulțam, doamnă. Spunețţi-i tânărului căp'tan că o să mă întorc, 
poate mâine, poate peste o zi sau două. 

— O să-i spun. 

Îl urmă până la uşă, unde el clipi în lumina spălăcită a soarelui. 
Săculețul lui zornăi din nou. 

— Au trecut mai puţin de doi ani de la întâmplare, dar oasele s-au 
curățat şi arată ca noi. Au putțit un pic la început, dar apoi a trecut. 
Nu v-ar plăcea să le vedeți? 

— Data viitoare, spuse Demelza. 

El rânji către ea, arătându-şi dinţii stricați. 

— V-am vândut un cal bun. 

— Un ponei. 

— Păi, puteți să-i spuneți cum vreți, da’ căptanu' Poldark l-a luat 
al dracu’ de ieftin. V-aţi gândit aşa într-o doară să cumpăraţi un pui 
de buldog? Cel mai bun pedigri. Straşnic pentru luptele cu tauri. Are 
trei luni. Sau un dihor? Aveţi nevoie de unu. 

— O să-l întreb pe căpitanul Poldark, spuse ea. 

El încălecă pe poneiul lui neîngrijit, îşi puse pălăria pe cap, după 
care şi-o scoase din nou în semn de salut pentru ea, apoi îşi îmboldi 
animalul cu un călcâi şi începură să o ia încet pe vale. 

Demelza îl urmări până când nu-l mai putu vedea. Apoi intră 
înăuntru. Jane Gimlett aduna ceştile de ceai. 

— Cine a fost ăsta, doamnă? întrebă ea. Dacă mi-e îngăduit să 
întreb. 

— Un soi de stafie, răspunse Demelza. Cred că... Un soi de stafie. 


x 


Ross spuse: 

— Bătut în cap. Expresie pe care o auzise înainte numai la Prudie. 
Ce voja? 

— Să te vadă. Pe tine mai ales, aşa cred. Şi poate că şi pe mine. 

— Pe tine? 

— Ei bine, da. Să vadă pe cine-a luat tânăru' căp'tan. 

El râse. 

— Destul de probabil. Presupun că n-a plecat cu o impresie 
proastă. 

— Nu prea ştiu exact ce vrei să spui, Ross. 

— Păi, faci vreodată o impresie proastă? 

— Azi-dimineață am simţit un pic asta. 

— Ţi-a plăcut de el? 

Ea răspunse încet. 

— Prietenii soțului meu sunt şi ai mei. 

— Nu asta te-am întrebat. 

— Păi vezi? Sunt proastă. 

— Ba deloc. Eşti evazivă, ceea ce este cu totul altceva. 

— Ross, anul trecut au apărut doi oameni din trecutul meu. Anul 

ăsta, dacă apare unul şi din al tău... 
Să sperăm că n-o să ne facă atâtea necazuri ca Sam şi Drake!... 
Dar este tipic pentru el că şi-a găsit un culcuş la Sally cea focoasă. 
Când l-am văzut ultima dată şi mi-a spus că voia să se întoarcă 
acasă, m-am întrebat... Dar să găsească o văduvă voluptuoasă care a 
stat prea mult singură, şi încă una cu o berărie unde să se poată face 
de două ori de folos — asta e soluția perfectă! 

— Şi să creşti pui de buldog şi dihori şi cine mai ştie ce pe 
deasupra. 

— Cred că până la urmă nu-l placi, spuse Ross, necăjind-o. 

— Şi nici eu nu cred că-mi place să mi se zornăie în față nişte oase 
vechi pentru a vedea dacă mă înfior. 

— Aşa se poartă el. 

— Cu femeile? 

— Probabil. A avut multe, şi asta deformează cel mai adesea 
percepţia unui bărbat în privința femeilor, mai ales a anumitor femei, 
în tot cazul în privința celor excepționale. Despre ce ați vorbit după ce 
ați terminat cu prostiile astea? 

— Despre copiii lui. Nu i-a mai văzut de nu ştiu câţi ani. 

— Eu ştiu. De treisprezece. Au fost crescuți la orfelinat. 

— Mi-a spus că fata lui lucra pentru un doctor. 

— O ajută pe bucătăreasa lui Choake. Seamănă cu el, înaltă, 
îndrăzneață şi frumuşică. Se zvoneşte că şi ea schimbă un bărbat 
după altul, dar bănuiesc că într-un fel continuă s-o facă cu prudenţă, 
pentru că Polly Choake n-ar fi ţinut-o în casă dacă ar fi făcut-o prea 
în văzul lumii. Băiatul seamănă cu mama lui, mic şi liniştit, e 
însurat, cu o ciurdă de copii; lucrează la un şteamp de cositor în 
Sawle Combe. Când a părăsit orfelinatul, l-a ajutat pe Jose, 
fermierul; dar când avea şaptesprezece ani a fost condamnat la o 
lună de muncă grea şi trimis la Bodmin pentru că furase mere din 
livada domnului Trencrom împreună cu un alt flăcău. Dar efortul 
depus la acționarea roții l-a dărâmat, aşa că nu e bun de muncă 
grea... 

— L-a dărâmat? 

— Da. Ştii că atunci când lucrezi la roată şi trebuie să faci 
cincizeci de paşi pe minut, trei ore pe zi, care e norma obişnuită, 
necesită efort. Nu e un lucru neobişnuit ce s-a întâmplat. Dar de 

atunci, Lobb Tregirls a arătat întotdeauna ca un om supărat pe viață 
şi nu mi-l pot închipui primindu-l bine pe tatăl său după atâţia ani în 
care acestuia nu i-a păsat de el. 

În ploaia de seară se auzi dinspre pârâu strigătul ascuţit al unei 
bufnițe. Ross spuse: 

— Tregirls ţi-a spus că a fost prizonier la francezi? Mă întreb dacă 
vorbeşte limba. 

— M-a pus la încercare doar pe mine -— ceea ce mi-a fost oarecum 
de ajuns, Ross. Dar de ce mă întrebi? 

— Pentru acţiunea aia. 

— Ah... ce s-a hotărât? 

— De unde ştii că s-a hotărât ceva? 

— Pentru că ai stat destul de mult acolo. Şi după faţa ta când te-ai 
întors acasă. 

El râse scurt. 

— Mai mult după a doua decât după prima, aşa presupun. Să 
discuţi e uşor şi în ultimele luni s-a discutat mult. 

— Dar acum discuţiile astea au căpătat vreo însemnătate? 

— Aşa s-ar părea. Guvernul a fost de acord să finanțeze expediția 
şi să-i asigure transportul şi o forță de susținere din vase de război 
britanice. După ce vor debarca, francezii vor fi sub comanda Contelui 
Joseph de Puisaye, aşa cum ne aşteptam. Încă nu ştim exact când va 
fi, dar va avea loc când vremea va fi bună şi sunt şanse foarte mari 
ca marea să fie calmă. 

— Dar pentru ce mă întrebi de Tregirls? 

— Păi, când corpul expediționar va debarca, dacă o va face cu 
succes, vor fi puţini englezi pe acolo. 

— Cred - sper că n-o să te implici şi tu în asta. 

El îşi slăbi legătoarea de gât, trăgând de ea cu un deget. 

— Iubito, cu toată sinceritatea îți spun că nu mă gândisem s-o fac. 
Nu eu, personal. Bineînţeles că nu de la început... 

— Ai o soție şi doi copii. 

— Da, oh, da. Nu sunt inconştient. Dar repet - nu merge niciun 
soldat englez şi nici nu se intenționează să se trimită vreunul. Vor 
debarca cinci sau şase mii de francezi, sprijiniți de vase de război, şi 
ceva marinari care să-i ajute în primele faze. Apoi vor fi duse pe mal 
mari cantități de muniție care să-i aprovizioneze pe regaliştii care se 
vor grupa ca să se alăture celor debarcați. Dacă debarcarea reuşeşte, 
atunci s-ar putea să fie de ajutor câţiva englezi care să asigure 
aprovizionarea, organizând pe țărm un centru de aprovizionare sau 
care să păstreze legătura cu Anglia. Dar probabil că nu asta mi-a 

influențat opțiunea. Quimper, acolo unde este închis Dwight, se află 
cam la şaizeci şi cinci de kilometri de locul unde probabil va avea loc 
debarcarea. Când armata regalistă va cuceri Quimper, Dwight va fi 
eliberat. Probabil că îi va fi de folos - probabil că mai mult decât de 
folos - dacă unii de ai lui vor fi la fața locului în acel moment. 

Demelza apropie un sul de hârtie de foc şi începu să aprindă 
lumânările cu el. Îl auzi pe Jeremy plângând în bucătărie, dar pentru 
prima dată acest lucru n-o făcu să se grăbească acolo. 

— Şi dacă debarcarea nu reuşeşte? 

— Dacă nu reuşeşte, nu pare probabil să eşueze înainte de a se 
ajunge la Quimper. Crede-mă, este vital ca închisoarea să fie 
deschisă. 

— Dar nu crezi că, chiar şi în cazul în care vor fi lăsaţi singuri, 
prizonierii o să fie... care e cuvântul? 

— Repatriaţi. Da, s-ar putea. Cei care vor rămâne în viață. 

Lumina se înteți încet. Demelza se duse să tragă draperiile, iar el o 
ajută. Anul ăsta nici chiar păsărilor nu prea le ardea să înceapă să 
cânte. În lumina umedă şi răcoroasă a nopţii, luminile de la hala 
motorului din partea de sus a văii păreau îndepărtate şi ireale. Ea 
trase ultima draperie. 

Ross spuse: 

— L-ai prevenit pe Drake în privința prieteniei cu domnişoara 
Chynoweth? 

— Nu. Nu se întâmplă prea des ca argumentele să pună capăt 
unor poveşti de iubire, Ross. 

— Ştiu. Dar cred că George şi Elizabeth trebuie să se întoarcă 
săptămâna asta. Sunt îngrijorat ca nu cumva cearta dintre familiile 
noastre să nu se reaprindă. 

— O să-l întreb pe Sam, spuse ea. O să-l întreb săptămâna asta 
dacă se mai văd. 

Betsy Maria Martin intră să aprindă lumânările, dar când văzu că 
acestea erau aprinse, se pregăti să se retragă. 

— Ce e cu domnişorul Jeremy? întrebă Demelza. 

— Dacă nu vi-i cu supărare, doamnă, nu vrea să-şi mănânce 
laptele cu pâine, şi doamna Gimlett încearcă din răsputeri să-l 
convingă, iar el nu se lasă convins şi bălăceşte cu lingura în cană şi 
stropeşte cu lapte peste tot prin bucătărie, aşa că doamna Gimletit i-a 
dat o palmă, iar lui nu i-a plăcut. 

— Nu, cred că nu, spuse Demelza. Mulţumesc, Betsy. 

Fetița plecă. 

Demelza spuse: 

— Ce ai vrut să spui, Ross, cu cei care au rămas în viață? 

— Poftim? Oh, în închisoare... Păi, aşa cum ţi-am spus. 

— Poate că nu mi-ai spus chiar tot. 

— Am auzit de două ori mai multe lucruri, dar nu v-am mai 
tulburat cu amănunte — mai ales pe Caroline. 

— Păi, spune-mi acum. 

El o privi intens. 

— Mi-a povestit un olandez - a fost eliberat în februarie, cred 
pentru că Franţa şi Olanda nu mai sunt în război. A stat şase luni la 
Quimper şi a văzut mulți englezi închişi acolo. Un marinar a fost 
împuşcat pentru că a încercat să se uite printr-o gaură din poarta 
închisorii, iar cadavrul a fost lăsat acolo două zile. Prizonierii trăiesc 
numai cu pâine neagră şi apă, şi deşi este multă apă în puțul 
închisorii nu li se dă voie să meargă acolo decât de două ori pe zi şi 
multă vreme nu au avut vase în care să o țină. Mulţi au mers pe jos 
aproape dezbrăcaţi din locul unde debarcaseră după ce au fost 
deposedați de lucruri şi bătuţi. Orice purtare mai rea este pedepsită 
cu moartea şi orice dezordine în lagăr are drept consecință treizeci de 
ore fără hrană şi apă. Nu există medicamente şi bineînţeles că nici 
pături. Ofițerii sunt tratați mai rău decât celelalte grade pentru că ei 
reprezintă clasa conducătoare în Anglia. O franțuzoaică, deşi era 
însărcinată, a încercat să le dea un castron cu supă câtorva 
prizonieri şi a fost îimpunsă cu baioneta în burtă de un gardian. După 
aceea gardianul a fost felicitat de comandantul său pentru acest gest. 
E o poveste lungă şi pe lângă asta mai sunt destul de multe. Tifos, 
gripă, scorbut şi alte boli de nestăpânit. Dwight e ocupat, dacă încă 
supravieţuieşte. 

Demelza îngenunche lângă Ross pe canapeaua verde de catifea şi 
îşi dădu părul pe spate ca să-l privească. 

— Până în februarie a supraviețuit. 

— Da. Până în februarie a supraviețuit. 

Vântul care se întețea sufla acum ploaia în ferestre. Apa gâlgâia pe 
unul dintre burlanele noi. 

Ea spuse: 

— Eu nu înţeleg, Ross. Ce îi apucă pe oameni? Sunt francezii mai 
sălbatici ca alții? 

— Nu. Deşi au în spate războaie civile şi animozități pe care noi 
am fost destul de norocoşi să le evităm. 

— Da, bine... dar dacă te uiţi la oamenii din jurul tău. Şi 
bineînțeles că aici intră şi femeile. Dacă te uiţi la cei din jur, cei mai 
mulți nu sunt, nu par, răi. Oamenii de pe aici trăiesc greu, muncesc 

din greu, sunt... aspri. Numai câțiva norocoşi au timpul şi tihna să se 
bucure de viață. Dar toți ceilalți, toți, nu par răi. Eu nu am fost 
crescută în puf, dar nu am văzut atâta rău. De-abia... 

— De pildă să fii bătută în fiecare seară cu cureaua de tatăl tău 
beat. 

— Da, bine. Se opri, întreruptă din discursul ei. Dar băutura era 
de vină... 

— Sau să-i vezi pe băieți legându-i coada lui Garrick de coada unei 
pisici doar ca să se distreze. 

— Da. Dar aia e... erau tineri, meritau o bătaie. Dar încă nu ştiu 
de unde vine răul care îi face pe oameni să se poarte cu ceilalți ca 
animalele, aşa cum spui tu. Şi care nici măcar nu sunt străini! Nu o 
să înţeleg asta niciodată, Ross! 

El puse mâna pe gâtul ei şi îşi mişcă degetele pe acolo pe unde 
şuvițele de păr negru se ondulau. 

— Poate că asta se datorează faptului că ai atât de puţină răutate 
în tine. 

— Nu, nu. Nu cred asta. Am vrut să spun cu totul altceva. Nu cred 
că oamenii obişnuiţi au această răutate în ei. Poate că e ca o boală 
care este purtată de aer, ca holera, precum ciuma; este purtată prin 
aer şi molipseşte oamenii — sau un oraş — sau o naţiune -— şi toți cei 
de acolo, sau aproape toți, îi cad victime. 

El o sărută. 

— Este o explicaţie la fel de bună ca oricare alta pe care o cunosc. 

Ea îşi retrase fața cu câțiva centimetri ca să vadă expresia feței lui. 

— Nu te distra pe seama mea, Ross! 

— Nu mă distrez în felul în care bănuieşti tu. Şi nici în vreun mod 
superior, crede-mă! Zilele astea m-am luptat adesea să nu mă simt 
inferior față de tine, şi anume în privința părerilor despre ființele 
omeneşti. 

— Nu cred că am vreo părere, cel puţin vreuna de care să nu fiu 
mândră. Dar probabil că eu am simțurile mai ascuţite ca tine. La fel 
ca Garrick, pot mirosi un prieten. 

— Sau un duşman? 

— Uneori. 

— Şi Tholly Tregirls? 

— Oh, nu e duşman. Se încruntă. Poate un prieten periculos. 

— Periculos în ce mod? Unul care mă poate atrage înapoi către 
vechile mele năravuri? 

— Dacă te-ai întoarce la vechile tale năravuri, aşa cum le spui, tu 
ai fi conducătorul, nu cel condus. Nu, am vrut să spun... Loialităţile 


— 223 — 


tale sunt atât de puternice — poate prea puternice. Odată ce un om e 
prietenul tău -— e aproape deasupra oricărei critici. 

— Poate că asta e o formă de egoism. 

— Nu cred că ştiu ce înseamnă asta... 

— Egoismul înseamnă că te gândeşti prea mult la tine şi drept 
urmare la părerile tale. Fie că este vorba de politică, de religie sau 
vin, sau doar de un prieten, pentru egoist nu există nicio îndoială. 

Ea îşi întinse picioarele şi se aşeză lângă el. 

— Mă zăpăceşti, Ross. Voiam doar să spun că prieteniile ţi-au 
provocat necazuri în trecut, iar Tholly Tregirls ar putea deveni 
periculos dacă intră în bucluc pe aici, iar tu ai fi implicat. 

— Ca Jim Carter, eh? Şi ca Mark Daniel? Şi acum Dwight Enys? 

Ea aprobă din cap. 

— Doar că ei toți meritau mai mult, cred eu, decât merită Tholly 
Tregirls. 

— Ai un jabou roz frumos la bluză. E nou? 

— Bluza e nouă. A fost făcută de doamna Trelask. 

— Frumos. Frumos... Oricum e bine să stau de vorbă cu tine 
despre prietenie! Cât despre Tholly, ei bine, hai să vedem ce ne 
rezervă viitorul înainte de a ne face griji în privința lui. 

— Oh, nu în privința lui îmi fac griji. 

— Ce urmează să fac — şi Dwight — asta te roade? 

— Da. 

— Ai vrea să renunţ? 

Ea răspunse: 

— Lumânările astea ard toate strâmb. În încăperea asta încă e 
curent. 

— Avem nevoie de draperii în fața uşii. 

Se lăsă tăcerea. Ea spuse: 

— Ai primit două relatări de la Quimper? Cum a fost a doua? 

— Am primit-o abia săptămâna trecută. Un tânăr cadet de pe 
fregata Castor i-a scris mamei lui din St. Austell o scrisoare. A ajuns 
de curând la ea şi este datată cu o lună mai târziu decât cea primită 
de Caroline de la Dwight. 

— Şi veştile sunt proaste? 

— El spune că este singurul cadet rămas în viață dintre cei patru 
capturați, că este aproape un schelet şi că şi-a pierdut tot părul din 
pricina bolii. Spune - nu-mi amintesc exact cuvintele, dar nu pot uita 
pentru nimic în lume sensul lor - că te doare sufletul să-i vezi pe 
oamenii noştri fără bani, fără haine, doborâţi de boli şi slăbiți în 
ultimul hal, luptându-se pentru cadavrul unui câine mort pe care îl 

găsesc câteodată şi îl devorează cu o poftă nebună. Capul şi organele 
unui astfel de câine, spune el, se vând oricând cu treizeci de livre 
printre compatrioții lui înfometați. 

Demelza se ridică în picioare. 

— Cred că s-a trezit Clowance, spuse ea. Mi se pare că o aud. 

Ross rămase nemişcat, în timp ce ea înconjura canapeaua. Se opri 
şi îşi puse bărbia pe capul lui. 

— Când urmează să aibă loc debarcarea? 

— Credem că undeva prin iunie. 

— Roagă-te să aibă succes! 


Capitolul 19 


George nu era un om lipsit de răbdare şi nici predispus la 
manifestări de furie dacă lucrurile nu mergeau întocmai cum îşi 
dorea el; şi se întorsese la Trenwith într-o stare de spirit destul de 
bună. Balul de Anul Nou fusese un fiasco şi probabil că unii râdeau 
pe ascuns de asta, iar problema minoră a căsătoriei Chynoweth- 
Whitworth era în suspensie din pricina încăpățânării copilăreşti a 
fetei; iar tatăl său suferea - şi în consecinţă suferea şi el — de pe urma 
unei alte umilințe la care îl supusese familia Boscawen. Dar existau 
şi multe alte lucruri care îl satisfăceau. Cel mai important dintre ele, 
şi anume tratamentul nemaipomenit al doctorului Behenna - sau 
continuarea celui nu chiar nemaipomenit al doctorului Pryce - îşi 
făcuse efectul, şi Valentine începuse să se refacă bine. Doctorul 
Behenna era absolut sigur că, dacă vor exista unele diformități, vor fi 
atât de uşoare, încât nici nu se vor observa. 

lar Osborne şi mama lui acceptaseră invitația de a petrece o 
săptămână la Trenwith la începutul lui iulie, şi George simțea că, 
după o săptămână în compania acestuia, Morwenna nu va mai fi 
capabilă să reziste presiunii blânde, dar ferme venite din toate 
părţile. lar afacerile familiei Warleggan, stimulate de economia de 
război, prosperau aşa cum nu o mai făcuseră niciodată. Şi el îşi 
făcuse un nou prieten important la dineul de la familia Pendarve din 
săptămâna anterioară. lar casa lui de la țară, când revenise acolo, 
arăta mai distinsă ca niciodată. Iar vinerea viitoare urma să-şi ocupe 
locul de magistrat pentru prima oară. 

Este destul de adevărat că voiajul până aici fusese foarte obositor. 
Ploaia, care era ceva foarte obişnuit în Cornwall primăvara (şi vara, şi 
toamna, şi iarna), căzuse toată ziua fără întrerupere, şi îndată ce 

ieşiseră de pe drum înaintarea devenise atât de dificilă, încât îi 
propusese de două ori lui Elizabeth să ia caii şi să continue drumul 
călare. Dar Elizabeth, deşi sătulă de huruitul şi zdruncinatul trăsurii, 
refuzase să-l lase pe Valentine doar în grija lui Polly Odgers; şi astfel, 
în cele din urmă, ajunseseră. 

Până atunci se întunecase şi deodată, aşa cum se tot întâmpla 
primăvara în Cornwall (şi vara, şi toamna, şi iarna) vremea se 
îmblânzise brusc şi când ajunseseră acasă, norii se împrăştiaseră şi 
răsărise o lună plină încântătoare. Vântul se domolise, se auzea 
țipătul unei bufniţe, heleşteul ornamental strălucea, iar acoperişurile 
ascuţite ale casei aruncau umbre misterioase peste alee, peluză şi 
tufişuri. Iar la ferestre licăreau lumânări în semn de bun venit. 

După aceea Elizabeth se retrăsese să se culce, iar el cinase cu 
bătrânii Chynoweth, care nu erau atât de obosiţi ca de obicei, apoi se 
întâlnise cu Tom Harry şi alți doi servitori cu responsabilități şi i se 
relatase ce se întâmplase peste iarnă, iar înainte de zece se dusese şi 
el la culcare şi dormise fără vise până la şase dimineața. 

Când se trezi se simțea proaspăt, viguros şi nemaipomenit de 
odihnit. Elizabeth încă dormea, cu brațele aruncate într-un abandon 
grațios peste cuvertura de pat din mătase de culoare deschisă, aşa că 
se gândi să se furişeze afară fără să o trezească şi să pună să i se 
pregătească calul pentru o plimbare matinală pe moşie. Mai rămase 
în pat câteva minute, contemplând alene cerul albastru care se vedea 
printre perdelele trase într-o parte, apoi se strecură afară din pat şi 
îşi îmbrăcă halatul verde cu găitane. Se strecură în camera de 
toaletă, se folosi de chaise-percee-ul pe care îl instalase, apoi sună 
după valetul său. Era o dimineață cu adevărat minunată, chiar dacă 
era posibil să plouă din nou până la sfârşitul zilei. După frigul 
îmbâcsit din Truro, acum era perfect pentru o plimbare la galop prin 
aerul curat şi limpede... 

Un sunet îi ajunse la urechi. Era un sunet care îi displăcea în mod 
deosebit, şi pe care nu se aşteptase să-l mai audă din nou pe 
proprietatea lui. Era enervant mai ales după tot ce se făcuse anul 
trecut şi după instrucțiunile pe care le lăsase. Astfel încât atunci 
când apăru valetul lui, nu-i ceru apă de spălat, ci se răsti: 

— Vreau să-l văd pe Tom Harry. 

Servitorul, auzind vocea tăioasă ca un brici a stăpânului, plecă în 
grabă şi peste vreo trei minute se auzi o bătaie în uşă, şi Tom Harry 
intră, ştergându-se la gură cu dosul mâinii. 

— Dom'le? 

— Vino aici! 

Harry veni lângă el. 

— Da, dom'le. 

— Ascultă! Ce auzi? 

Harry ascultă. 

— Nu aud prea... 

— Taci! Ascultă! Acolo! 

— Broaşte? Acolo-şa? Pe sufletul meu, nu-mi vine să crez! A fost... 

— Lacul ăsta a fost curățat anul trecut. Pentru ce sunt din nou 
acolo? 

— Nu ştiu, dom'le! E cea mai mare surpriză pentru mine, cinstit vă 
spui, dom'le! Le-am căutat prin martie. Ştiţi care le sunt obiceiurile, 
dom'le. 

— Mi-ai spus anul trecut. Se deplasează. 

— Da, dom'le. Numaidecât după ce se împerechează şi îşi lasă 
ouăle, pleacă să trăiască pe câmp, mai cu seamă pe lângă pârâu. 
Când am curățat anul trecut, era vară şi am putut să curățăm doar 
ouăle, mormolocii şi broaştele mici. Atât. Nu-i cu putință să le găsim 
pe toate alea bătrâne... 

— Şi? Ce s-a întâmplat în martie? 

— Dom'le, am avut grijă. Cum s-au întors, cum am auzit una, am 
şi prins-o. Am prins o grămadă. Le-am vânat de trei ori în martie. Da’ 
de atunci n-au mai apărut. Io şi cu Bilco ne-am dus acolo aproape în 
fiecare seară, ca să nu fie niciuna când vă întoarceți, dom'le. Jur că 
n-a fost nici urmă de vreuna toată luna asta! 

— Sper, spuse George, că ţi-ai îndeplinit celelalte sarcini pe care ți 
le-am lăsat mai bine decât pe asta. Du-te cu Bilco şi curăță imediat 
heleşteul. 

— Da, dom'le! Numaidecât, dom'le! Îmi pare atât de rău, dom'le! 
Chiar nu ştiu cum s-a ajuns aici. 


Când Geoffrey Charles auzi de invazie, dădu drumul unor hohote 
puternice de râs şi merse şchiopătând către heleşteu ca să-i 
urmărească pe Tom Harry şi pe Paul Bilco bălăcindu-se mohorâți 
prin apă în căutarea animalelor. Îşi luaseră şi terierii cu ei, dar 
niciun terier nu se mai apropia de broaşte după ce prinseseră una şi 
îi dăduseră drumul repede; otrava de sub pielea lor era mai mult 
decât puteau suporta. După ce revenise în casă, fusese repezit cu 
furie de George, iar râsul lui Geoffrey Charles se mai potolise, şi 
încercările lui de a o atrage pe Morwenna în această glumă fură 

întâmpinate cu o față îmbujorată care refuză să îl urmeze în acest 
joc. 

De-a lungul zilei se tot auziră din când în când strigăte, tropăieli 
de picioare şi pocnetul bețelor. Mătuşa Agatha, trezită de câteva 
minute în acea dimineaţă, prinse cumva de veste despre această 
acțiune, se împletici spre o fereastră de unde putea vedea totul şi de 
unde fu auzită blestemându-i pe bărbați şi încurajându-le pe broaşte. 
Asta îi strică cheful lui George pentru cea mai mare parte din zi, iar 
servitorii se fereau din calea lui de câte ori era posibil. Lui Geoffrey 
Charles i-ar fi plăcut să se alăture mătuşii Agatha în blestemele ei, 
dar nu îndrăznea. Din când în când râsul gâlgâia din el ca un izvor 
subteran. 

Glezna băiatului nu se vindeca. O parte din rana inițială prinsese 
coajă, dar exact deasupra ei apăruse o inflamație, iar unguentele şi 
alifiile doctorului Choake împiedicaseră cu succes natura să-şi 
urmeze cursul. Pacientului i se lăsase sânge, i se făcuseră clisme 
puternice, fusese consemnat să stea aproape numai în pat timp de 
două săptămâni, iar apoi, când toate acestea dăduseră greş, fusese 
sfătuit să facă exerciții şi să umble într-un baston cât de mult putea. 
El acceptă cu bucurie acest sfat pentru că glezna îl durea numai 
când era atinsă şi şchiopăta peste tot prin împrejurimi, vorbind şi iar 
vorbind, acceptând posomorât lecțiile Morwennei şi lăsându-se în 
general stăpânit cu greu. 

George urmărea toate aceste lucruri cu o privire detaşată. Faptul 
că Morwenna refuza ezitantă să-l accepte pe Osborne Whitworth nu-i 
schimbase cu nimic atitudinea față de ea. Era curtenitoare, uşor rece 
- aşa cum fusese întotdeauna -, dar deloc ostilă. De obicei, el îşi 
impunea punctul de vedere şi nu dorea deloc să fie considerat 
irațional, mai ales de către Elizabeth. Astfel încât pentru moment nu 
mai discutară nimic. Dar, de când Morwenna se întorsese la Trenwith 
se mai întâmplaseră multe lucruri fără ştirea lui George. În trei 
săptămâni avuseseră loc trei întâlniri cu Drake, care îl vizita pe 
Geoffrey Charles în fiecare duminică şi, din pricină că acesta fusese 
reținut la pat, o văzuse după aceea în fiecare seară câte o jumătate 
de oră singură, în salonul din spate. 

Fuseseră întâlniri tensionate, încărcate de emoție, ceea ce făcuse 
ca relația lor să se dezvolte mult mai repede. Ea nu-i spusese nimic 
despre vreun rival, pentru că practic rival nu era cuvântul potrivit. 
Cum ar fi putut fi Drake un pretendent la mâna ei? Şi cum ar fi 
putut fi Osborne un pretendent la iubirea ei? Dar în cursul acelor 
întâlniri, conştientă de amenințarea iminentă la adresa întâlnirilor 

lor, şi totuşi incapabilă să reziste tentaţiei de a-şi explora propriile 
sentimente, îşi urmase instinctele sau le dăduse frâu liber mai mult 
decât o făcuse vreodată, sau ar fi făcut-o în mod normal dacă Drake 
ar fi fost un tânăr care o curta conform conveniențelor. Faptul că 
primea un tânăr şi stătea cu el fără ca rudele ei mai în vârstă să ştie 
era compromițător pentru situația şi onoarea ei la care el nu ar fi 
putut aspira niciodată. Dar în cursul acestor întâlniri trăia nişte 
sentimente adânc înrădăcinate în sufletul ei pe care de-abia şi le 
putea stăpâni. Banii şi situația făceau oare îndreptățită căsătoria cu 
un bărbat pe care nici măcar nu îl plăcea, dăruirea trupului ei într- 
un fel pe care de altfel nu-l înțelegea deloc, împărtăşirea unei 
intimități inimaginabile, numai pentru că rudele ei mai vârstnice 
hotărâseră aşa? Era greşit să te căsătoreşti — sau cel puțin să iubeşti 
- un muncitor viguros, onest, curat şi tânăr pentru că nu avea bani 
şi exista o diferență de poziţie socială şi educaţie? Era greşit să 
iubeşti, să iubeşti în felul ăsta, aceste întâlniri îmbătătoare, 
savuroase şi foarte sentimentale trebuiau să înceteze pentru 
totdeauna? 

La a doua întâlnire stătuseră amândoi pe canapeaua dărăpănată 
şi vorbiseră nimicuri timp de aproximativ cinci minute, iar apoi el 
începuse să-i sărute mâna şi apoi gura. Sărutările erau caste încă, 
dar castitatea se pierdu în emoţiile pe care acestea le stârniră. 
Stăteau pe canapea amândoi - lipsiți de răsuflare, amețiţi, îimbătaţi, 
fericiți şi trişti; şi pierduţi. 

După ce el plecase, ea îşi dăduse seama că orice ar fi simțit în 
legătură cu căsătoria cu domnul Whitworth nu era o scuză pentru a-i 
permite oricui altcuiva această libertate. Nu degeaba fusese crescută 
într-o casă religioasă şi se rugase mult cât timp fusese la Truro. O 
făcuse mai ales pentru a căpăta putere să reziste presiunii exercitate 
de familie; iar acum se întreba cu vinovăție dacă de fapt rugăciunile 
ei nu fuseseră pentru a fi îndrumată şi sprijinită într-o hotărâre la 
care ajunsese fără ajutorul lui Dumnezeu. Acum avea nevoie de un 
alt soi de putere, puterea de a rezista ispitelor cărnii - orice ar fi 
putut însemna asta - puterea de a-şi păstra echilibrul, puterea de a fi 
în stare să continue să reziste împotriva unei căsătorii pe care nu şi-o 
dorea, fără a ceda unei mezalianţe care nu putea duce decât la 
dezastru. 

Peste toate acestea sosise în sfârşit de la mama ei şi o scrisoare 
lungă, chibzuită, calculată, dar care nu-i aducea nicio alinare. 
Bineînţeles că nu trebuia să se mărite cu cineva cu care nu dorea. 
Bineînţeles că nu trebuia să se mărite în grabă. Dar... şi apoi urmau 

dar-urile. Vicarul murise aproape lefter. Prin bunăvoința unui frate, 
doamna Chynoweth nu rămăsese falită, dar mai avea trei fete de 
crescut. Niciuna dintre ele nu va avea o situație. Toate fetele vor 
trebui să-şi caute de lucru ca guvernantă sau preceptor de vreun fel. 
Vor fi norocoase să-şi găsească un post atât de încântător de plăcut 
ca al ei. Iar fără bani, perspectivele lor de măritiş nu erau prea mari. 
Să fii toată viața guvernantă nu era un viitor pe care şi l-ar fi dorit 
pentru vreuna dintre fetele ei. Dar în cazul ei, al Morwennei, 
perspectiva se schimbase cu totul. Prin generozitatea domnului 
Warleggan i se oferea o zestre substanţială. Odată cu ea venea şi 
căsătoria cu un tânăr preot în ascensiune - cu aceeaşi credință în 
biserică la fel ca ea —, nici el lipsit de bani şi cu speranţe de mai bine 
atunci când mama lui murea, şi pe deasupra şi de familie bună. Cu 
această căsătorie venea şi un vicariat bun în cel mai select oraş din 
ținut, o poziţie socială, o casă, copii, tot ce ai fi crezut că-şi putea dori 
o tânără. S-ar putea ca împrejurările să devină de asemenea natură 
încât să fie posibil ca în timp să o ia pe una dintre surori acolo ca să-i 
îngrijească pe copiii ei. 

Trebuia să se gândească bine înainte de a refuza toate aceste 
lucruri şi trebuia să se roage pentru a fi îndrumată, aşa cum se vor 
ruga toți. 

Între timp, încheia doamna Chynoweth, îi scria cu aceeaşi poştă 
lui Elizabeth sfătuind-o să o trateze cu blândețe pe fiica ei şi 
propunând un răgaz de două luni înainte de a-i cere să ia hotărârea 
finală. 

Aşa că la a treia întâlnire cu Drake avu o tentativă mai reuşită de 
a-şi păstra luciditatea. La început reuşi pe deplin, astfel încât el fu 
rănit şi dezamăgit. Dar acest lucru nu dură mult. În sufletul ei, ceva 
îi spunea: „Dacă tot urmează să pierd toate astea, nu este scuzabil să 
mă bucur de ele cât timp mai pot?” 


George se întorsese marți, iar broaştele fură îndepărtate miercuri. 
Tom Harry continua să-i spună neîncetat lui George şi oricui altcuiva 
care l-ar fi ascultat că nu putea înțelege cum de erau atât de multe. 
George îl bodogăni şi nu-i mai spuse nimic, dar se trezi în linişte în 
diminețile de joi, vineri şi sâmbătă. Duminică broaştele erau din nou 
înapoi. 

Atunci îl apucă o furie nemaipomenită şi le-ar fi tras o mamă de 
bătaie lui Tom Harry şi lui Paul Bilco, dacă fratele mai mare al lui 

Tom nu ar fi venit la el cu o scuză ieşită din comun şi cu o posibilă 
explicație. 

— Astea nu-s broaştele râioase de care am scăpat anu’ trecut, 
dom'le. Astea-s broaşte obişnuite, ca alea care trăiesc în heleşteiele 
din Marasanvose. 

— Şi? spuse George nerăbdător. 

— Păi, poate că au venit aici. Brotacii şi broaştele râioase sunt 
animale ciudate. S-au înmulțit aici pentru mai bine de juma’ de 
secol. Sau poate... Sau poate că au fost aduse aici din răutate. 

George îşi privi servitorul, care încerca stânjenit să nu-l privească 
pe George. 

— Pentru ce şi-ar dori cineva să facă asta? 

Harry nu ştia. Nu era rolul lui să furnizeze explicaţii. Dar George 
nu avu nicio dificultate în a-şi da singur răspuns la întrebare. O casă 
de rugăciune luată pentru a fi făcută magazie şi membrii ei alungați? 
O mină închisă şi familiile ducându-şi existența din ajutorul 
parohial? Potecile de pe domeniul lui închise şi gardurile ridicate? 
Oricare şi toate acestea ar fi putut da naştere unei dorințe copilăreşti 
de răzbunare. 

— Cât de departe e Marasanvose? 

— Cel mai apropiat iaz e la peste cinci kilometri. 

— Ar fi putut veni de atât de departe? 

— Păi, dom'le, cre că ar fi putut, dar nu cre că au făcut-o. 

George privea eforturile jalnice ale servitorilor săi de a le prinde din 
nou în iaz. 

— Vreau să stea cineva de pază, Harry, spuse el. Din seară până în 
zori. Pentru că tot e responsabilitatea lor, lasă-i pe Tom şi pe Bilco să 
facă de pază. 

— Da, dom'le. Să-mi fie cu iertare, dom'le, dar dacă de vină este 
strădania unor vagabonzi, probabil că n-o să se întoarcă înainte de 
marțea sau miercurea viitoare. O să lase o zi sau mai multe până 
data viitoare - aşa cum au făcut acum. 

— Lasă pe cineva de pază în fiecare noapte până când o să vină. 
Fratelui tău o să-i facă bine să rămână treaz mai mult decât îi este 
obiceiul. 

— Da, dom'le. Prea bine, dom'le. 

Aşa că mai trecu o zi, care fu exact precum cea de miercuri. Era o 
zi nemaipomenit de însorită şi proaspătă de primăvară, dar bucuria 
din casă nu era prea mare. Geoffrey Charles intră în bucluc pentru 
că părăsea tot timpul încăperea şi şchiopăta în sus pe scări spre 
dormitorul lui. Se plânse de o uşoară durere de stomac, care o sperie 

pe mama lui, dar în realitate singura cauză a acestei dureri de 
stomac era râsul pe care şi-l înăbuşea. Pentru că Morwenna nu dorea 
să împărtăşească bănuielile lui, i-ar fi plăcut la nebunie să facă acest 
lucru cu mătuşa Agatha, dar îi pierea tot curajul când se gândea că 
trebuie să strige în urechea ei, iar Lucy Pipe era posibil să fie prin 
preajmă. 

Faptul că George a trebuit să afle în aceeaşi zi de vizitele 
săptămânale ale lui Ross a fost o întâmplare nefericită. Elizabeth 
aflase de ele din prima zi în care s-a întors, dar s-a gândit că era mai 
prudent să nu-l informeze. De când se întorsese, George n-o văzuse 
pe mătuşa Agatha. Dar în această duminică însorită ea se simțise 
tentată să se împleticească pe scări în jos în brațele lui Lucy Pipe şi 
era singură în salonul mare atunci când George trecu pe acolo după 
ce fusese la heleşteu să vadă câte broaşte prinseseră paznicii lui de 
vânătoare. 

După aceea urmă o discuţie sau mai degrabă un monolog care avu 
drept consecinţă o înfruntare între Elizabeth şi soțul ei care se albise 
la față de furie. 

— Ştiai că Ross Poldark a venit aici frecvent cât timp am fost 
plecați? 

Ea roşi. 

— Am aflat de la Lucy. M-am gândit că n-o să iasă nimic bun dacă 
fac din asta o problemă. 

— Adică dacă îmi spuneai mie? 

— Da. E de domeniul trecutului. Acum nu se mai poate face 
absolut nimic. 

— Obraznic şi înfumurat... Să vină aici, când ştie că nu este dorit — 
să-şi croiască drum cu forța aici, să umble brambura pe proprietatea 
mea, să cutreiere prin casă, să dispună nestingherit de ea, să dea 
ordine şi să-mi hărțuiască servitorii, să bage de seamă ce s-a făcut pe 
aici, să ne fi cotrobăit fără îndoială prin birouri şi să fi stat în fotoliile 
noastre - şi să se fi folosit de casă ca şi când ar fi fost a lui. 
Dumnezeule! Este insuportabil! 

Elizabeth se aplecă deasupra copilului, prefăcându-se că îi 
cercetează fața adormită. 

— Dragul meu... 

— Da? 

— Sunt de acord cu iritarea ta, o înțeleg, deşi poate că nu o resimt 
aşa de tare ca tine. Nu avea niciun drept să intre în această casă fără 
permisiunea ta. Dar din nefericire i-am oferit o scuză - nimic mai 
mult, dar a fost o scuză -— lăsând-o pe mătuşa Agatha singură... 

— Dar erau aici servitorii! Avea propria ei servitoare. 

— Dacă îmi dai voie să termin, aveam de gând să spun singură 
fără vreo rudă sau prieten. Bineînţeles că avea servitori, inclusiv pe 
Lucy Pipe, şi asta ar fi trebuit să fie de ajuns, dar înţelegi, nu-i aşa, 
că tocmai asta i-a oferit ocazia să se comporte în mod autoritar aşa 
cum îi e obiceiul. Pe lângă asta, fără a avea vreo justificare, el 
consideră această casă ca pe a familiei lui pentru că a fost a 
bunicului lui şi şi-a petrecut mult timp aici când era copil. O 
cunoaşte îndeaproape -— cred că mai bine decât mine — şi nu am nicio 
îndoială că, dacă nu i s-ar fi dat voie să intre pe uşa din față, ar fi 
reuşit să pătrundă înăuntru prin alte mijloace. Îți aminteşti cum a 
venit odinioară peste noi. 

— Vrei să spui că nici măcar acum, chiar dacă suntem aici, nu am 
mijloacele de a-l ține la distanță? 

— Nu cred că va încerca să vină. Nu dacă e cu capul pe umeri. Nu 
dacă a vorbit serios anul trecut. Dar cred că dacă Agatha mai trăieşte 
un an trebuie să facem alte planuri pentru ea. Nu trebuie să-i oferim 
o scuză. 

George îşi privi şi el copilul. De când începuse să se 
însănătoşească, Valentine luase în greutate şi în somn arăta foarte 
frumos. Ca unul din acei îngeri pe care George îi văzuse pictați pe 
tavanul unei reşedințe din Greenwich. Cu mâinile grăsuțe 
împreunate şi cu buzele ţuguiate pentru a sufla în trâmbița lui 
Gabriel. Era brunet ca tatăl lui, dar foarte alb la față, cu părul 
frumos şi cârlionțat care îi încadra urechile, ochii şi ceafa. Ca 
întotdeauna, această privelişte îi dădea lui George un sentiment de 
împlinire. Acesta îi potoli, dar nu-i putu înăbuşi complet furia din 
acea zi. Se pronunțase împotriva lui Ross mai vehement decât o 
făcuse vreodată în timpul căsniciei lor şi, deşi nu se putea lupta cu 
sentimentele lui Elizabeth, i-ar fi plăcut să se lupte cu calmul ei. 

— Dacă Agatha mai trăieşte un an! Nu mă îndoiesc că eşti cu totul 
la curent cu ce pune la cale pentru august! 

Copilul adormit se mişcă, iar Elizabeth trase pătura peste el. 

— Mi-a spus. Presupun că este normal să-ți doreşti o astfel de 
aniversare. 

— În casa noastră. Cu servitorii noştri! 

— Este casa ei, George. Înaintea mea, înaintea ta, înaintea lui 
Ross. Spune că va plăti... 

— Oh, va plăti! Asta n-ar fi nimic. Probabil că eşti conştientă că, de 
când am venit aici, cu multă vreme înainte de a ne căsători, a pornit 
o luptă personală împotriva mea. Mă urăşte pe mine şi familia mea şi 

îmi poartă pică fiindcă stăpânesc ceea ce ea consideră casa familiei 
Poldark. Ba chiar mai mult, acum îşi revendică dreptul de a-şi 
sărbători a o suta aniversare aici, folosindu-se de casă ca şi când ar fi 
a ei şi invitându-şi toți prietenii împuțiți şi decrepiți! 

Elizabeth zâmbi. 

— Dragul meu, toți prietenii ei împuțiți şi decrepiți sunt morți şi 
duşi demult. Cei pe care îi va invita vor fi probabil oameni mai în 
vârstă din ținut pe care îi cunoaştem şi noi. 

— Şi Ross Poldark? 

— Ross Poldark? 

— Tocmai mi-a spus că are de gând să-l cheme la petrecere. 

Elizabeth îşi netezi părțile laterale ale rochiei. 

— Oh, Doamne! 

— Şi pe soția lui. Şi pe cei doi copii. 

Valentine începu să se foiască şi se trezi. Zgomotul vocilor îl 
trezise. Chiar era timpul să fie trezit şi hrănit, dar doctorul Behenna 
îi sfătuise să-l lase să doarmă cât putea şi adăugase puţină tinctură 
de opiu diluată în doctoria lui pentru noapte, făcând astfel ca 
recomandarea lui să devină mai eficientă. 

— Nu cred că o să vină, spuse Elizabeth. Îl subestimezi. 

Clătină din cap. 

— Nu. Nu cred că o să vină - nu şi n-o va aduce pe Demelza. 

— De ce nu? Asta îi va da ocazia pe care şi-o doreşte dea mă 
insulta şi mai tare decât a făcut-o până acum. 

Ea oftă. 

— Poate că ar trebui s-o vedem ca pe o şansă de a aplana vechiul 
conflict. 

El o privi cu atenție. 

— Îţi doreşti acest lucru? 

Era o întrebare foarte importantă pentru el. 

Valentine deschise ochii, îi văzu uitându-se la el şi deodată zâmbi. 
Iluzia inocenţei angelice se topi complet. George îl luă imediat în 
braţe şi îi întinse un deget pentru a fi apucat cu mâinile grăsuţe. 

Elizabeth spuse: 

— Aş fi mai fericită dacă nu i-aş mai revedea niciodată. Aş fi mai 
fericită dacă nu am locui atât de aproape de ei. Dar dacă Agatha îşi 
doreşte, în mod sigur vor trebui invitați. Şi dacă vin, în mod sigur va 
trebui să încercăm să ne ascundem neplăcerea şi să trecem peste 
eveniment cum se va putea. Cearta de acum doi ani a fost în centrul 
discuțiilor din ţinut. O reconciliere de formă măcar ar mai linişti 
discuțiile pe tema asta. 

— Şi asta îți doreşti? 

— Nu spun că asta îmi doresc. Dar nu-i putem refuza Agathei 
petrecerea aniversară. S-ar răspândi cam peste tot vorba că am 
refuzat-o şi ne-ar face mai mult rău decât o jumătate de duzină de 
certuri. 

În dimineața aceea mai târziu, după ce îşi făcuse plimbarea călare 
însoțit de Tankard, în timpul căreia vizitase o serie de cătune 
îndepărtate şi împărțise mici pomeni bine chibzuite, George se 
întoarse şi văzu patru bărbați căutând cu plasele prin heleşteu. Un 
gând îi trecu prin cap. În iarna asta Ross Poldark fusese adeseori 
aici. Discutase de multe ori cu bătrâna Agatha sus în camera ei. 
Când heleşteul fusese curățat prima dată de broaşte, Agatha se 
plânsese că acestea erau de un soi deosebit şi fuseseră aduse aici din 
Hampshire de tatăl ei şi că era ruşinos să pui să fie omorâte. În 
timpul discuţiilor ei apropiate cu Ross din această iarnă era foarte 
posibil ca ea să i se fi plâns. Nu ar fi fost posibil ca el să fie 
responsabil pentru această glumă practic gratuită şi copilărească? 

Nu prea părea să fie stilul lui; şi totuşi, cu cât George se gândea 
mai mult, cu atât mai mult lucrurile păreau să se lege. Cine altcineva 
ar fi putut afla de aversiunea lui? Cine altcineva, dintre oamenii din 
sat, ar şti sau i-ar păsa de faptul că se făcuse curățenie în heleşteu? 
În mod sigur, cine altcineva ar fi avut minte să plănuiască lucrul 
ăsta, să aducă înapoi în heleşteu broaştele râioase special pentru a-l 
întâmpina la întoarcere. Deşi era o glumă ridicolă şi copilărească, 
demonstra un nivel de gândire şi ingeniozitate. Şi răutate. 


x 


Întors la grajduri trimise după Harry Harry. 

— Dom'le? 

— Fii atent. Vreau ca acelor doi oameni care vor sta de pază 
noaptea să li se adauge şi alții. Vreau cinci oameni. Şi vreau să fii şi 
tu cu ei. 

— Eu, dom'le? Da, dom'le. 

— Ai înţeles? Să fiți cinci. În fiecare noapte din săptămâna viitoare. 
De la amurg până în zori. Anulaţi-vă îndatoririle din timpul zilei. 
Vreau să fiți cu toții proaspeţi şi vigilenți ca să faceți de pază toată 
noaptea. 

— Da, dom'le. 

— Şi Harry! Dacă prindeți pe cineva şi opune cât de puţină 
rezistență nu-l tratați cu blândețe. Adu-ţi aminte că mi-a încălcat 

proprietatea, a braconat şi s-a opus arestării. Un cap spart şi câteva 
oase rupte n-ar fi deloc ceva ieşit din comun. 

— Nu, dom'le. Bizuițţi-vă pe mine, dom le. 

— Dar... încercați să nu treziți toată casa. Nu vrem să le deranjăm 
pe doamne. 


Capitolul 20 


Săptămâna trecută fusese lună, dar acum răsărise prea târziu ca 
să mai fie de folos în prima parte a nopții. Erau însă vreo câteva stele 
împrăştiate pe un cer inconsistent şi o vreme cu vânt. Era suficientă 
lumină pentru scopul lui şi poate era mai sigur decât să umble 
printre umbrele lungi pe care le arunca luna. 

Drake se culcase devreme şi se trezi cam pe la zece când fratele lui 
dormea dus primul somn. Era greu să te cerți cu Sam, şi chiar nici 
nu avuseseră vreo ceartă de la începutul acestei afaceri. Doar durere. 
Doar tristețe. Doar regrete, că chiar fratele lui Sam, care păruse să-l 
accepte pe Hristos cu totul, a cărui credință păruse atât de sigură, de 
înrădăcinată în inima şi sufletul lui, lăsase convingerea să se erodeze 
până când ajunsese chiar în valea umbrelor. 

Un timp Sam se rugase cu el şi discutase cu el, explicându-i că 
inima lui e ca o grădină din care fusese demult tăiat copacul răului. 
Rămăsese însă un ciot, şi din ciotul acela, deşi doar vag presărat cu 
pământul căinței, puteau răsări, şi cu siguranță răsăriseră, lăstari 
puternici şi păcătoşi care amenințau să sufoce şi să ucidă florile 
spiritului. Drake să aibă grijă! S-o smulgă din timp, altfel rămăşiţele 
mortale ale minţii lui carnale devin nestăpânite şi el va fi pe vecie 
pierdut Satanei şi iadului. 

Argumentele lui Drake în acest caz erau că nu simțea că 
păcătuieşte prin acţiunile lui. Faptul că se întâlnea cu o tânără 
femeie cu o gândire religioasă diferită era poate regretabil; dar dacă 
lucrurile vor merge vreodată mai departe, cine ştie, poate cu timpul 
ar putea fi convertită? Căsătoria nu era un păcat. Uniunea dintre doi 
oameni nu era un păcat. Dragostea nu era un păcat. Faptul că se 
întâlnea cu o tânără dintr-o clasă socială complet diferită şi într-o 
situație care făcea căsătoria aproape imposibilă era chiar şi mai 
regretabil. Dar era ceva nevinovat. (Sau aproape nevinovat.) Era gata 
să admită că din cauza acestei preocupări începuse să aibă o 
perspectivă prea carnală asupra vieții. Dar nu era pregătit să 
recunoască, aşa cum insista Sam, că viața asta era numai pregătirea 


— 236 — 


pentru cealaltă. Drake iubea viața asta; îi plăcea totul la ea: 
apusurile de soare, răsăriturile de lună, strălucirea aurie a grâului 
copt în bătaia vântului, lucirea neagră precum cerneala a aripilor 
unei muşte albăstrii, gustul proaspăt al apei de izvor, să se aşeze şi 
să se întindă pe spate când era obosit, să se trezească dimineața cu 
perspectiva unei noi zile, să mănânce pâine proaspăt coaptă, să 
simtă marea rece învolburându-i-se în jurul picioarelor, să coacă un 
cartof în cenuşa unui foc şi să-l cojească şi să-l mănânce cât încă era 
prea fierbinte ca să-l ţină în mână, să se plimbe pe stânci, să stea la 
soare, să lucreze o bucată bună de lemn, să facă să sară scântei din 
oțel. Ar mai fi putut adăuga încă cincizeci de astfel de plăceri. 

Şi printre lucrurile pe care le iubea era o fată, iar asta era cea mai 
mare dragoste dintre toate. Erau multe lucruri regretabile în această 
relație, dar el nu simțea că păcătuieşte. Poate că în paradis erau 
multe alte lucruri grozave, dar el nu şi le putea închipui. 

Aşa că Sam şi Drake căzuseră de acord că au păreri diferite. Când 
era acasă, Drake încă mai participa deplin la viața acelui grup; încă 
mai lucra voluntar la fundaţia pentru noua casă de rugăciune de pe 
deal; încă se ruga cu Sam în fiecare seară. Sam renunțase însă să 
mai încerce să controleze tot ce făcea Drake în alte momente; iar 
atunci când îl apuca să se scoale în toiul nopții şi să plece din 
căsuță, Sam nu comenta. Nu putea gândi de rău cu adevărat despre 
fratele lui; şi de fapt, după fața lui Drake dimineața, Sam reflecta că 
diavolul nu-l prinsese prea tare în gheare. 

Era a treia oară când Drake lipsise de acasă. Era genul de glumă 
savuroasă care îl amuza. George Warleggan, cu care nu vorbise 
niciodată şi pe care-l văzuse doar la biserică, devenise un soi de 
balaur. Acesta era singurul mod în care putea să încerce să taie 
capul balaurului. 

La început Drake se gândise s-o facă numai o dată. Împrumutase 
două coşuri pentru peşte de la bătrâna Betsy Triggs şi o bucată de 
năvod pentru sardine de la un om din Sawle. Cu năvodul şi cu 
ajutorul unui par şi al câtorva bucăţi de lemn făcuse un fel de plasă 
rudimentară de prins crevete. După aceea, totul era uşor. Brotăceii şi 
broaştele râioase se împerecheau târziu anul ăsta şi viermuiau în cele 
trei iazuri legate între ele de la Marasanvose. Prindea vreo două 
duzini şi punea în fiecare coş câte o duzină, apoi lega deasupra o 
bucată de pânză de sac. După care, p-aci ţi-e drumul. Era înapoi în 
pat în ceva mai mult de două ore. 

I se păruse amuzant şi spera să funcționeze. Era foarte posibil ca 
broaştelor râioase să nu le placă mutarea şi să se întoarcă la locul lor 

până dimineaţă. Dar iazul de la Trenwith fusese casa lor de fapt, şi se 
gândea că n-o să aibă nimic de obiectat. Sigur că ştia că-şi asumă un 
risc, şi încă un risc exagerat față de amuzamentul şi satisfacția pe 
care le aduceau gestul. Încălcarea proprietăţii reprezenta o 
infracțiune gravă, mai ales când se petrecea noaptea. Dar de acum 
cunoştea moşia Trenwith foarte bine, căci explorase terenurile în 
vizitele lui, pe drumul spre şi de la conac. Deşi era înalt, se mişca 
rapid şi în linişte şi era convins că e mai deştept decât orice paznic 
stângaci care s-ar fi întâmplat pe acolo. Riscul unor câini era mic, 
fiindcă lui George nu-i plăceau câinii. Nu erau decât vreo doi terieri 
care aparțineau familiei Harry, şi se părea că sunt mai tot timpul 
închişi. 

Miercuri se întreba dacă vizita lui fusese remarcată, dar vineri, 
când se întorcea la căsuţă, îl aştepta un bilet de la Geoffrey Charles. 
Probabil că fusese adus de unul dintre servitorii din casă. 


Dragă Drake, 

Am fost aşa de bucuros miercuri! În iaz erau broaşte şi unchiul 
George a fost din cale-afară de furios! Tu ai fost? Am râs aşa de mult 
că am fost trimis în camera mea. Tom şi Paul au avut mari probleme că 
nu au curățat iazul. Au stat în el toată ziua, prinzând broaştele. Le-au 
prins pe toate vii. Dragă Drake, când putem să ne întâlnim şi să 
mergem la Marasanvose? 

Cu drag, 
Geoffrey Charles 


Cu un alt scris, cineva mâzgălise în grabă dedesubt. 
Dacă tu ai fost, nu ar fi trebuit s-o faci. M. 


Aşa că o făcu din nou sâmbătă noaptea. Poate că era un pic mai 
riscant fiindcă în mod evident paznicii de vânătoare aveau parte de 
învinuiri, iar Geoffrey Charles, de distracție. De data asta, deşi era 
mai întuneric decât marți, luna răsărise înainte să ajungă el la iazul 
de la Trenwith, aşa că Drake procedă cu multă grijă. Nimeni nu-l 
văzu însă venind şi plecând, aşa că lăsă broaştele, cel de-al doilea dar 
pentru amuzamentul lui Geoffrey Charles. 

Şi s-ar fi putut sfârşi aşa, fără altă scrisoare care să-l încurajeze 
sau să-l prevină. Dar lucrurile s-au aflat, aşa cum se întâmplă 
întotdeauna când într-o casă sunt angajați săteni. Polly Odgers a 
vorbit cu tatăl ei, Lucy Pipe a vorbit cu fratele ei. Char Nanfan a aflat 

povestea de la Beth Bate, al cărei soț, Saul Bate, era grădinar la 
conac. Toată lumea şuşotea şi îşi dădea cu presupusul. Oamenii de 
la țară nu credeau într-o invazie de broaşte râioase de pe câmpurile 
învecinate. Astea erau broaşte de la Marasanvose şi nu săriseră pe 
cele patru picioare ale lor până acolo. Era o glumă. O glumă bună, şi 
ceea ce făcea lucrurile mai interesante era că nimeni nu ştia cine-i 
făptaşul. Oamenii vorbeau şi făceau haz pe seama faptului că ploua 
cu brotaci şi broaşte râioase, deşi cerul era senin, şi cum domnul 
Warleggan ar fi trebuit să deschidă una dintre morile lui unde să le 
transforme în carne pentru bucătăria lui. Şi aşa mai departe. 

Prin urmare, Drake simțea că merită s-o mai facă încă o dată. 

Broaştele râioase şi brotacii erau foarte guralivi în noaptea aceea. 
Genul ăsta de vreme le plăcea: aerul proaspăt şi umed, deşi încă era 
răcoare. Drake puse cele două coşuri jos şi se apucă de treabă. Nici 
nu prea era nevoie să se ude pe picioare. În semiîntuneric, peste tot 
în jurul lui orăcăiau şi făceau bule la suprafața apei şi, deşi tăceau 
când se apropia el, erau uşor de prins când încercau să fugă. Ca şi 
altă dată, avu grijă să nu le prindă în plasă pe cele mai gălăgioase, 
fiindcă altfel ar fi avut o grămadă de masculi care, trezindu-se lipsiți 
de membrii de sex opus, n-ar mai fi avut motiv să-şi continue 
cântecele de dragoste. 

Când coşurile fură pline, le legă deasupra câte o bucată de pânză 
de sac, apoi ascunse plasa între crengile unui copac şi îşi începu 
drumul împovărat. Ostaticii lui, grămadă unii peste alţii pe fundul 
coşurilor, erau tăcuți. 

Erau aproape cinci kilometri până pe moşia Trenwith, şi se 
strecură cu grijă pe poarta aflată nu departe de dumbrava unde 
vorbise prima oară cu Morwenna şi cu Geoffrey Charles. Acum călca 
mai cu grijă, evitând crengile uscate şi fiind atent la umbrele 
misterioase. Se gândea că probabil în noaptea asta cineva o să stea 
de pază; dar dacă chiar o făceau, probabil că era pe lângă iaz. 

Iazul era mărginit pe două laturi de peluză, pe o a treia de o 
porțiune de teren deschis bine bătătorit de vite în zilele de demult; şi 
cu clădirile fermei în vecinătate. Pe a patra latură, unde iazul era cel 
mai îngust, iar izvorul minuscul care-l alimenta picura într-un şanţ 
îngust plin cu pietriş, crescuseră tufe de păducel, orz sălbatic şi vreo 
câțiva pini devastați de vânt; de celelalte ori din partea asta se 
apropiase înainte să le dea drumul ostaticilor lui să ajungă cu un 
pleoscăit uşurel în libertate, unul câte unul, în iarba subțire de la 
capătul iazului. De data asta fu prevăzător şi lăsă jos coşurile la vreo 
treizeci de metri mai în spate lângă un şopron izolat, după care făcu 

un tur preliminar. 

Era trecut de miezul nopții şi casa era în întuneric cu excepția 
unei singure licăriri într-o încăpere de sus pe care Drake n-o mai 
văzuse folosită. Se strecură prin stânga şi văzu că nu e nicio lumină 
în partea laterală a casei sau deasupra grajdurilor unde dormeau 
servitorii. Un vânt noptatic subțire şi uscat foşnea prin iarbă, însă nu 
aducea încă voioşia primăverii care se chinuia să-şi intre în drepturi. 
După ploaia de ieri călca uşor, ca pe un burete, aşa că riscul să 
păşească pe vreo creangă uscată era mai mic. În depărtare marea se 
lovea cu zgomot de mal. 

Îl zări pe primul bărbat aproape imediat: o siluetă care se sprijinea 
de uşa celui mai apropiat grajd. Omul era prea departe ca să poată fi 
foarte eficient, dar se retrăsese probabil acolo ca să se ferească de 
vântul rece. Nu avea să fie greu să lase broaştele fără să-l deranjeze. 
Dar oare paznicii de vânătoare stăteau de veghe singuri? De obicei, la 
fel ca porumbeii, erau perechi. 

Era posibil ca al doilea om să fie mai conştiincios decât colegul lui. 
Sau poate că făceau cu rândul la veghea mai îndeaproape. Ei, şi dacă 
unul se adăpostea lângă uşa grajdului, celălalt era probabil în raza 
lui vizuală, aşa încât un semnal stabilit... Drake trecu cu grijă în 
revistă cele câteva ascunzişuri la îndemână. Copac, zid, tufiş, stâlp 
de piatră, copac, copac, căruță, zid, şopron, tufiş, ah... Îl văzu. 
Celălalt bărbat şedea foarte aproape de iaz, astfel încât capul lui nu 
trecea peste înălțimea tufişului care-l ferea de priviri. Nici nu se 
clintise, şi numai o mişcare scurtă din cap îl trădă. 

Treaba asta avea să fie mai complicată. Pur şi simplu nu putea să 
dea drumul la broaşte în iaz fără să fie văzut. Tot ce putea face acum 
era să se apropie la adăpostul tufişurilor şi să le lase să alunece 
uşurel în izvor, sperând că vor urma cursul firesc al lucrurilor şi se 
vor îndrepta spre iaz urmând firul de curgere a apei. Drake se 
întoarse cu grijă şi se ciocni de un bărbat. 

— Te-am prins! spuse o voce răstită, iar o mână îl apucă de braț. 

Mişcarea bruscă pe care o făcuse fără teama vreunui pericol îl 
salvă de capturarea imediată. Îşi trase cu putere braţul, sfâşiindu-şi 
manşeta hainei; o bâtă mare îi şuieră pe la urechi, îi atinse uşor 
brațele şi se lovi cu zgomot de zid. Se feri şi căzu grămadă în mâini şi 
genunchi, pe jumătate alergând, pe jumătate rostogolindu-se spre 
casă. Brusc, un alt bărbat în calea lui; făcu un salt lateral exact la 
timp. Locul viermuia de indivizi. Paznicii de vânătoare, constată 
destul de tardiv, nu vânau întotdeauna doar în perechi. 

Acum era pe drumul principal, în văzul tuturor; îl împresurau din 

toate părțile. Se răsuci la nouăzeci de grade şi țâşni spre zidul jos de 
dincolo de straturile de flori. Doi dintre bărbaţi alergară ca să-i taie 
calea, dar fură învinşi de teamă şi de picioarele lui lungi: era dincolo 
de zid, în teren deschis, alergând să-şi salveze viața pe primul din 
cele două câmpuri care duceau la dumbrava unde o întâlnise prima 
oară pe Morwenna. Nu aveau câini; pentru asta trebuia să fie 
recunoscător. 

Dar încă nu ieşise din pădure - nici măcar nu intrase — când o altă 
siluetă apăru în câmp din direcția drumului principal - călare, 
venind spre el ca să-i taie orice cale de scăpare. Drake viră brusc spre 
colțul îndepărtat unde terenul cobora abrupt. Aici era ruina unei 
vechi mori de vânt, părăsită demult şi cândva sluțită de foc. Nicăieri, 
niciun adăpost în direcţia aceea, dar, după ce va trece rapid peste 
zidul scund din piatră de care se apropia, pentru o vreme nu va 
putea fi zărit. Moara de vânt dărăpănată, lesne de înţeles, era un loc 
bun de ascuns, dar dincolo de ea terenul se vălurea până spre St. 
Ann, îngrădit pentru prima oară de când îşi aminteau oamenii, arat 
şi semănat cu grâu de primăvară. 

Zidul ăsta vechi tipic pentru Cornwall nu avea niciun metru 
înălțime; pe alocuri dărâmat, ducea înapoi spre clădirile fermei. Se 
prăbuşi cumva peste el, o luă spre dreapta şi îşi continuă drumul 
anevoie în patru labe, tăindu-se la mâini în pietre şi cioturi de orz 
sălbatic. Se târa frenetic, într-o cursă care trebuia să fie nu doar 
rapidă, ci şi tăcută. În cazul în care călărețul ar fi sărit zidul, toate 
eforturile lui ar fi dat greş. Dar era clar că omul nu intenționa să-şi 
supună poneiul la asta în miez de noapte; descălecă şi apoi se cățără 
pe zid, urmat de doi bărbaţi care alergau gâfâind şi care îl ajunseseră 
din urmă. 

Se apropiau, iar Drake rămase culcat pe pământ printre tufele de 
orz sălbatic şi pietre, economisind aerul fiindcă era deja fără suflu. 
Abia acum îşi dădu seama de durerea din braț, unde fusese lovit. 

— Pe aici, cred... 

— Nemernicu-i în moară, nu-i de mirare... Mai bine ne despărțim. 

— Ai un cuțit cu tine? Pentru şobolanii încolțiți. 

— Tom, du-te la moară! Şi tu, Jack. Eu o să mă duc jos să văd 
dacă e vreun semn sau zăresc ceva... 

Se despărțeau, dar numai în două. Nu voiau o luptă în ruină, unu 
la unu. Un moment de pauză. Însă numai pentru câteva minute. 

Când auzi zgomotul paşilor lor se mişcă. Era la noroc: nu vedea 
încotro se duceau. Dar nu se auzi niciun strigăt. 

Îşi continuă drumul, aplecat şi mai mult. Încerca să-şi dea seama 

câți oameni erau după el. Cel puţin cinci sau şase. Pentru moment 
numărase sigur trei. Dar aproape neîndoielnic călărețul se va 
întoarce când nu va găsi nici urmă de el înspre dumbravă şi îşi va da 
seama că n-ar fi putut ajunge aşa de departe. Unde erau ceilalți? 
Încă în jurul casei? 

O vreme se aşternu tăcerea împrejur. Pe măsură ce-şi recăpăta 
suflul, brațul îi zvâcnea mai tare. Ajunse la capătul zidului. Dacă de 
aici o lua pe scurtătură şi ajungea la grajduri, din câte îşi amintea în 
spatele casei erau două livezi, apoi încă vreo două câmpuri care 
urcau la mlaştina ce dădea spre stânci. 

Scrută grajdurile întunecate. Necheză un cal, de pe unul din 
acoperişuri zbură fâlfâind din aripi o bufniță, altminteri tăcere. Dacă- 
l aşteptau, îl aşteptau. Ceilalți oameni aveau să se întoarcă în câteva 
minute. Aruncă o privire în spate. Călărețul nu era încă pe urmele 
lui. Îşi înălță privirea spre casă. De aici nu vedea dacă singura 
lumină mai lucea încă. Care era camera Morwennei? N-o văzuse 
niciodată, nu aflase niciodată unde doarme. Cea a lui Geoffrey 
Charles dădea în spatele casei. Bizară, prietenia lui cu băiatul ăsta — 
nici vorbă să fie doar un pretext pentru chestia cealaltă. 

Continuă să meargă, dar nu înspre grajduri. În partea din față a 
casei, lumina dispăruse. Se strecură în partea cealaltă, spre iaz, o 
țintă bună pentru puşcă sau altceva de urmărit oameni. Dar erau cu 
toții departe, căutându-l într-o altă direcție. 

Dincolo de iaz şi în sus spre izvor. Cele două coşuri erau acolo 
unde le lăsase, dar înăuntru era mişcare. Ocupanţii lor îşi pierduseră 
frica şi deveneau agitați. Săltă coşurile şi le duse la iaz, dădu 
deoparte pânza de sac, lăsă broaştele să cadă cu un pleoscăit în apa 
puțin adâncă de la mal. Una orăcăi aproape de îndată ce o lăsă în 
libertate. 

Cu câte un coş pe fiecare braț, începu cu mare grijă să dea un ocol 
doar pe jumătate casei, şi când îl termină o luă spre stânci. 


Până dimineață brațul îi era vânăt, dar se duse ca de obicei în 
bibliotecă şi reuşi cumva să muncească. Adevărul e că acum erau 
puţine de făcut, până când Ross avea să ia o hotărâre. Atunci când 
fusese dat jos acoperişul, descoperiseră, contrar tuturor aşteptărilor, 
că, deşi pereții bibliotecii păreau de granit ca aspect, nu erau de fapt 
deloc din granit, ci erau făcuți din spărtură de piatră. Aşa se făceau 
pereții altădată, mai primitiv: se ridica din pietre un perete grosolan 

dublu de gros, cu un spațiu gol de vreo optzeci de centimetri, acoperit 
cu mortar deasupra, iar spaţiul gol era umplut cu orice se găsea la 
îndemână: spărtură de pietre, lut, pământ, roci sterile de la mina 
locală. Ceea ce rezultase era destul de solid, dar exista o oarecare 
ezitare dacă să-l folosească ca sprijin pentru încă un etaj. Pe Ross îl 
enervase să descopere că hala motorului de la Wheal Maiden fusese 
construită din cel mai bun granit. 

În orice caz, Drake se simţea în stare să-şi ocupe timpul, şi totul 
ar fi trecut neobservat dacă nu s-ar fi întâmplat să fie ziua pentru 
lecţia lui săptămânală de citit şi de scris. Deşi în prima parte se 
descurcă de minune, în partea a doua fu copleşit. 

— Îţi ţii braţul prea ţeapăn, spuse Demelza. Ți-e braţul înțepenit? 
Ce-ai pățit? 

— Am alunecat şi am căzut, spuse el. Nu am nimic, doar o 
vânătaie, dar mi-e mai greu să scriu literele. 

— la să văd! Nu luă în seamă protestele lui şi îl obligă să-şi scoată 
vestonul. Oh... Păi, asta e o vânătaie pe cinste, pe care n-o faci de la 
o căzătură. la să... Nu-i rupt? 

— Aăă... Nu. Doar o vânătaie. Abia acum începe să se 
învinețească, de aia e aşa de închisă la culoare. 

— Ar trebui să te legi. Altfel o să se crape pielea şi o să te doară. 
Găsesc o cârpă şi nişte alifie de busuioc. 

După ce termină, spuse: 

— Ei, cum nu poţi să scrii azi, o să trebuiască să citim ceva mai 
mult. 

Petrecură ora săptămânală de studiu în salon, şi erau clipe pe care 
amândoi ajunseseră să le prețuiască. În lunile de iarnă fratele şi sora 
se apropiaseră. Deseori vedeau lucrurile la fel. Deşi în ţinuturile 
acelea bărbaţii se maturizau de timpuriu, în unele privinţe el era încă 
foarte tânăr. Ei îi plăcea vitalitatea lui masculină proaspătă, lipsită de 
griji. Detesta gândul că era nevoit să se confrunte cu familia 
Warleggan într-o luptă sterilă şi inegală, şi totuşi nu spusese nimic 
niciodată, căci i se părea totul atât de zadarnic. lar acum, fără să se 
gândească prea mult, rupse tăcerea. Era prea târziu. Dar mereu 
fusese prea târziu. 

— Te mai vezi cu Morwenna Chynoweth? 

El înălță privirea, tresărind: 

— Cine ţi-a spus? 

— Sam. 

— Ah... Sam. Răsuflă uşurat, apoi chipul i se goli de expresie. 

— Da. 

Ea aşteptă, dar el nu mai scoase o vorbă. Luase cartea din care 
citise mai devreme şi o răsfoia. Ea zise: 

— Nu e bine că s-a întâmplat asta. 

— Poate... Poate că asta ar spune cei mai mulți. 

— Drake, nu cred că poate ieşi ceva bun de aici. 

— Ce înseamnă bun? replică el. Uneori mă întreb şi eu. 

— Ceva bun pentru tine sau pentru ea. Ţine la tine? 

— O, da. 

Ea spuse: 

— M-am gândit de multe ori să zic ceva. Dar, deşi sunt sora ta, 
poate că nu e locul meu să mă amestec. 

— Nici al tău, nici al lui Sam. 

— Să nu mă înţelegi greşit. 

— Nu, n-aş face aşa ceva. Îmi vrei binele. 

— Da, îți vreau binele. Dar mi-aş fi dorit să fie cineva din altă casă. 
Cine ştie, poate s-ar fi ajuns la o înțelegere. Dar nu cu familia 
Warleggan. 

— Morwenna nu face parte din familia Warleggan. Aşa cum nici eu 
nu sunt din familia Poldark. 

— Dar sunteți înrudiți cu ele, asta-i nenorocirea. 

— Certurile sunt lucruri diavoleşti, surioară. Nu ştiu nici părțile 
bune, nici pe cele rele din povestea asta, dar nu ar trebui să 
influențeze viața cuiva care crede în Hristos. 

— Cu toate astea chiar şi Sam simte că... că această prietenie este 
nepotrivită. 

— Simte că-i nepotrivită fiindcă crede că e carnală, şi în felul ăsta 
Dumnezeu cade pe locul al doilea. Şi mai simte că-i nepotrivită 
fiindcă Morwenna nu-i de aceeaşi credință şi nu-i mântuită, aşa că 
m-ar putea îndepărta de credința noastră. 

— Şi ar putea s-o facă? 

Drake clătină din cap: 

— Nici nu prea ne-am gândit la asta. Dar sunt mai multe feluri de 
a-l sluji pe Dumnezeu. Eu cred că doi oameni - un bărbat şi o femeie 
- în perfectă armonie pot da lumii şi lui Dumnezeu mai mult 
împreună decât fiecare separat. 

Demelza îl privea cu ochi blânzi. Ceea ce spunea el se potrivea aşa 
de bine cu convingerile şi cu experiența ei că nu avea nimic de 
adăugat. 

— Morwenna Chynoweth este fiica unui vicar. Ar vrea... ar putea 
să accepte o viață... 

— Oh, nu mă întreba surioară. E mai mult decât ştiu în acest 

moment. Ştiu că n-am nimic să-i ofer... nimic. Pentru mine ăsta este 
un lucru greu şi amar. Până acum - deocamdată - nu putem să 
punem la cale mai mult decât viitoarea noastră întâlnire. Şi deseori 
nici măcar atât. Ceea ce ar trebui să fie aşa de frumos între noi - un 
dar de la Dumnezeu, zic eu — este murdărit de temeri şi răzgândiri şi 
oprelişti ale lumii ăsteia... 

Se ridică, ținând cartea încă în mână, şi se îndreptă spre fereastră. 

Demelza spuse: 

— Încă ceva, Drake. Dacă vă întâlniți, nu vă putem împiedica. Este 
doar între voi, şi nimeni altcineva. Dar unde vă întâlniți, asta-i 
altceva. Nu ar trebui s-o faceți pe domeniul Trenwith, acum că 
domnul Warleggan s-a întors. Are mulți servitori, iar căpitanul 
Poldark a avut parte de primire violentă în două rânduri când s-a dus 
acolo. Dacă domnul Warleggan ar şti că vii să te întâlneşti cu 
verişoara lui, atunci s-ar putea să te alegi cu vânătăi şi mai mari 
decât cele pe care le ai acum pe braț. 

Drake se întoarse pe jumătate: 

— Ce i s-a întâmplat căpitanului Poldark? 

— A... reacționat la fel. Nu cred că a fost vreun învingător, dar a 
fost vărsare de sânge. 

— Mă prind că a fost... 

Demelza care venise în spatele lui, îi luă brațul sănătos: 

— Dacă nu vreau să i se întâmple ceva soțului meu, nu vreau asta 
nici pentru fratele meu. Iar tu nici nu ai fi la fel de puternic ca el ca 
să rezişti... Aşa că, ai grijă, de dragul meu - şi poate de dragul 
Morwennei... Ei, dar la ce pagină rămăseserăm? Douăzeci şi doi, nu? 
Tocmai dăduserăm pagina. 


Drake se întoarse la Reath Cottage pe la patru. Demelza spusese 
că nu poate munci cu un singur braț şi că trebuie să se ducă acasă 
să se odihnească. Dar trupul lui nu-şi găsea odihna, nici nu dorea 
odihnă, aşa că se gândi să-şi facă o cană de ceai şi pe urmă să facă o 
plimbare lungă pe plajă. Fusese aşa de preocupat de alte lucruri că 
nici măcar nu-şi băgase picioarele în mare din noiembrie. Sam nu 
avea să se întoarcă acasă de la mină până târziu. 

Scăpără un foc şi aprinse câteva crengi vrăfuite în cămin. Când 
construise căsuţa, Mark Daniel nu se pricepuse prea mult la aspect, 
nici că i-ar fi păsat, aşa încât singurul loc de foc şi cămin în acelaşi 
timp era astfel amplasat că iarna când se făcea focul aveai senzația 

că se face curent din toate părțile: de la uşă, de la fereastră şi de la 
acoperiş. Dacă pentru a avea căldură şi tihnă stopaseră treptat 
curentul, venea un moment când brusc creştea temperatura în 
încăpere. Era momentul când începea să iasă fum. 

Era un ulcior plin cu apă pe care Drake o scosese din izvorul de la 
Mellin în dimineața aceea, şi vărsă cu grijă două ceşti într-o cratiţă şi 
o puse pe surcelele care trosneau. Chiar atunci cineva ciocăni la uşă 
şi, când se întoarse, îl văzu pe Geoffrey Charles în prag. 

Băiatul alergă în braţele lui. Drake încercă să nu se strâmbe de 
durere în îmbrățişarea lui, râse şi îl îmbrățişă la rândul lui, cu priviri 
nerăbdătoare spre uşă, căutând o altă siluetă. 

— Nu e o surpriză? Nu este, Drake? Te miră? M-am strecurat pe 
furiş. Nu ştie nimeni. Mon cher, am aproape unsprezece ani. Nu-i 
momentul să mă depărtez călare?... 

— Domnişoara Morwenna?... 

— O ajută pe mama să facă vin de ciuboţica-cucului. Am poruncit 
să fie înşeuat Santa, iar Keigwin m-a întrebat unde mă duc, dacă să 
vină cum mine, şi eu am răspuns că oh, nu, doar până la dumbrava 
de lângă porți; aşa că apoi am încălecat şi pur şi simplu am venit 
până aici! 

— Dar ştiai unde să mă găseşti, oricum, nu? Muncesc - în zilele 
normale nu mă întorc de la muncă până la şase... 

— Am întrebat. Şi m-am gândit că poate am noroc şi eşti aici. E 
doar şansa, înţelegi? Ziua mea norocoasă. 

— Şi a mea, spuse Drake. A mea, că sunt acasă să-ți urez bun 
venit. Fac ceai. Nu vrei şi tu? 

Băiatul răspunse că ar fi încântat şi, în timp ce apa fierbea, 
sporovăiră de una şi de alta. Ca să-şi ascundă dezamăgirea că 
musafirul lui venise singur, Drake îi povesti despre problemele legate 
de curent şi de foc şi râse de încercările lor de a păstra căldura iarna 
şi de a continua să şi respire în acelaşi timp. Geoffrey Charles privea 
în jur. 

— Drake, arată ca o capelă. E mai degrabă o capelă decât o casă. 
Nu cred că mi-ar plăcea să locuiesc într-o casă aranjată aşa. Dar, în 
legătură cu focul, de ce nu săpați mai adânc podeaua? 

Drake presără în fiecare cană câteva frunze de ceai dintr-o cutie de 
cositor şi turnă apa fierbinte deasupra: 

— Şi pe urmă? 

— Se duce pământul de la intrare, şi o să puteți pune o ţeavă de 
acolo până la cămin. O acoperiți şi bătătoriţi bine. După aia puneţi 
un grilaj — va trebui să fie un grilaj bun - unde o să faceți focul. Aşa 

aerul o să intre de afară şi va sufla în sus pe coş. Drake, ai fost din 
nou azi-noapte? 

— Dacă am fost din nou? Nu am lapte, Geoffrey Charles. Vrei să 
bei fără? 

— Erau mai multe broaşte! În dimineața asta erau cu zecile! Şi 
făceau un zgomot grozav şi formidabil de tare! Unchiul George îşi 
ieşise din fire de tot. 

— Asta cu căminul e o idee grozavă. O să te faci inginer, băiete? 
Dar toată cenuşa o să cadă prin grilaj şi o să înfunde ţeava, mă 
gândesc. Cu asta cum facem? 

— O să trebuiască să o curăţaţi, aşa cum se curăță funinginea de 
pe coş. Ai fost? 

— M-am socotit că norii erau tare urâţi azi-noapte. Mi-am zis, am 
zis că înainte de cântatul cocoşilor o să plouă cu broaşte!4, şi atunci 
ce-o să zică conaşul Geoffrey? 

Băiatul chicoti încântat, acceptă cana de ceai şi amestecă: 

— Râzi de mine! Tu ai fost, nu-i aşa? A fost aşa o agitaţie de 
dimineață: servitorii alergau, terierii lătrau, paznicii de vânătoare 
bâldâbâc în iaz după ele! Oho, a continuat tot aşa ore întregi. 
Unchiul George era aşa de furios! M-am dus în camera mea şi mi-am 
ascuns fața în pernă într-un acces de fou rire! Dragul meu Drake, 
cum ai reuşit asta fără să fii prins? Am auzit că au stat treji toată 
noaptea pândind să prindă pe vreunul care încalcă proprietatea - şi 
am auzit că aproape au pus mâna pe el. Au fost cât pe ce să te 
prindă? Zbori? Ai aripi de vrăjitoare? 

Dar Drake nu se lăsă momit. Nu ştia dacă băiatul ăsta poate să-şi 
țină gura, şi deşi era bucuros să-l lase pe Geoffrey Charles să 
bănuiască ce voia el, nu recunoştea nimic. 

— Şi ce-ţi mai face glezna? S-a vindecat în cele din urmă? 

— Nu complet, dar e mai bine decât când m-am lovit. Apropo de 
zburat prin aer, îți mai aminteşti de arcul pe care mi l-ai făcut în 
noiembrie şi cum mi-ai zis că o să-mi faci altul mai bun când o să ai 
timp, iar eu ţi-am spus că mi-ar plăcea să avem un desen pentru un 
arc mare, adevărat, ca acelea folosite la Agincourt!5? Ei bine, acum îl 
am. E într-o carte pe care mi-a cumpărat-o unchiul George, şi l-am 


14 Ploaia cu animale pare să fie un fenomen meteorologic foarte rar, şi de- 
a lungul istoriei astfel de situaţii au fost relatate în diverse ţări; în engleză, 
există expresia „to rain cats and dogs”, a ploua cu găleata. (n.tr.) 

15 Bătălia de la Agincourt, în Războiul de 100 de ani dintre Anglia şi 
Franța. (n.tr.) 


— 247 — 


copiat pe hârtia asta ca să vezi şi tu. 

Întinseră hârtia pe masa grosolană şi, în timp ce-şi sorbeau ceaiul, 
o studiară împreună. 

— Uite vezi, spuse Geoffrey Charles, am notat toate dimensiunile şi 
celelalte detalii. Dar mai întâi va trebui să găsim nişte lemn de tisă. 
Scrie în carte că nimic altceva nu este la fel de bun. 

— Dar ăsta e un arc - nu zice şi că e o nevoie de o forță de aproape 
treizeci de kilograme? Ar fi prea mult, fiule. N-ai putea să tragi cu el. 
Poate... 

— O să cresc. Când o să plec la şcoală, o să vreau să-l iau cu 
mine. Cu siguranță există ore de tras cu arcul, şi ar fi grozav să 
ajung acolo cu un arc cum se cuvine. Nimeni altcineva, pot să pun 
prinsoare, nu va avea... 

— Totuşi ar fi mai bine să-l facem mai mic. Vreo optsprezece 
kilograme ar fi mai mult decât de ajuns. Ziceai că pleci la şcoală? 

Geoffrey Charles dădu din cap că da. 

— Unchiul George caută deja şcoli. O să-mi fie dor de tine, Drake, 
dar n-o să fie decât pentru un timp, iar când o să vin acasă în 
vacanţă... 

— O să fii prea important ca să mai stai de vorbă cu d-alde ăştia 
ca mine. Şi domnişoara Morwenna ce-o să facă cât o să fii tu plecat? 

— O, nu cred că o să plec decât după ce se mărită Morwenna. Şi 
n-o să fiu niciodată prea important pentru d-alde ăştia ca tine, 
fiindcă tu eşti prietenul meu cel mai bun. Tu eşti primul meu prieten, 
primul prieten adevărat şi real pe care l-am avut vreodată. Pe măsură 
ce voi creşte, voi fi mai independent, voi putea face ce vreau şi n-o să 
mai fie tot timpul nevoie s-o rog pe mama pentru ceva sau pe unchiul 
George pentru altceva. Atunci o să pot să te am mult mai aproape de 
mine ca prieten decât acum! 

Drake împăturea desenul pe care-l adusese băiatul: 

— Domnişoara Morwenna urmează să se căsătorească! Nu înțeleg. 
Ce vrei să spui? 

— Oh, s-a petrecut când eram la Truro. Cu un cleric - Ossie 
Whitworth. Mie, unul, nu-mi place cine ştie ce — îmi aminteşte de un 
porumbel. Dar totul a fost aranjat de mama şi de unchiul George 
înainte să plecăm. 

— ŞI... ce spune Morwenna? 

— Oh, cred că nu are nimic împotrivă. La urma urmelor, fetele 
sunt făcute pentru căsătorie. Bineînţeles că o să locuiască la Truro, 
aşa că o s-o văd din când în când. Drake, ai idee de nişte lemn de 
tisă? Dacă aş putea să fac rost de ceva lemn de tisă... 

— O să ţi-l fac eu... cândva... Când o să... când o să... 

— Poţi să păstrezi planul. De aceea l-am copiat... 

— Geoffrey, când urmează să se căsătorească? 

— Morwenna? A, nu cred că au fixat o zi. Cred că au avut loc nişte 
certuri. Morwenna nu voia să se mărite încă. În orice caz, mă bucur 
fiindcă nu vreau să o pierd cât timp sunt acasă. 

Geoffrey Charles puse cana pe marginea căminului. Vreascurile 
din vatră arseseră de tot, şi nu se mai vedea decât o strălucire în 
inima focului: 

— O să-i cer unchiului George o bucată de lemn de tisă. El poate 
să facă rost de orice. 

leşiră afară şi stătură de vorbă în soarele capricios. Geoffrey 
Charles nu observă tăcerile prietenului său. În cele din urmă, Drake 
spuse: 

— Trebuie să pleci, băiete. Altminteri, o să trimită o poteră şi o să 
zică că eu te-am răpit. Dar vrei să faci ceva pentru mine? Ceva 
special? 

— Sigur că da! Certainement! Ce? 

— Vreau să-i transmiți un mesaj domnişoarei Morwenna. Ceva ce 
am uitat când ne-am întâlnit ultima oară la tine în odaie, iar acum că 
s-a întors domnul Warleggan acasă nu prea mai îndrăznesc să vin 
acolo. E doar... doar ceva ce am uitat să-i spun când ne-am întâlnit 
ultima oară sus la tine în cameră. 

Cât timp băiatul aştepta afară, aruncând cu pietre în vale ca să 
necăjească ciorile, Drake se duse în casă şi, cu un creion împrumutat 
de la musafirul lui, încercă cu degete tremurânde să caligrafieze 
literele învățate de la Demelza. Nici nu mai simțea durerea din braț. 


M. Vrei să ne vedeam la bisric duminc cincii. lo'm să aştept. D. 


Nu avea cum să sigileze biletul, dar îl legă cu o bucăţică de fundă 
de la o cămaşă veche de-a lui Ross care-i parvenise prin Demelza. Nu 
se temea că Geoffrey Charles îl va deschide. Când se duse din nou 
afară cu peticul de hârtie şi creionul îl rugă pe băiat să i-l dea când 
era singură, iar acesta promise că aşa va face. 

După care Geoffrey Charles se sui pe poneiul lui, iar Drake îi 
strânse mâna mică şi moale, apoi rămase urmărindu-l pe băiat cum 
se depărtează, îndreptându-se la trap spre poteca principală ce-l 
ducea acasă. Intră apoi iar în căsuță şi se lăsă în genunchi lângă foc, 
încercând să-l aducă la viață din nou. Se duse după câteva bucățele 
de lemn şi nişte şipci pe care le adusese de la muncă şi le puse peste 

jar; şi imediat, suflând peste vreascuri, se stârni o flacără care 
cuprinse lemnul cel nou. Rămase acolo. Nu era frig, dar lui îi era frig. 
La acest moment din an nu era nevoie să însuflețeşti focul, şi dacă ar 
fi văzut Sam, ar fi spus că e o risipă. După luna martie, nu ardeai 
lemne decât ca să găteşti, şi în mod obişnuit te duceai la brutar chiar 
şi pentru asta, doar ca să economiseşti combustibil. Dar lui Drake îi 
era frig. Începu să tremure. Simţea că are nevoie de focul acela. Avea 
nevoie de el pentru tovărăşie şi căldură deopotrivă. Se simțea ca şi 
când toată căldura dispăruse din lume. 

Cartea a treia 


Capitolul 21 


Tholly Tregirls nu mai veni la Nampara până în a treia săptămână 
din mai. La scurt timp după vizita lui la Demelza, avusese loc o 
altercație la cârciuma lui Sally Chill-Off, pentru care era în parte 
vinovat. Sally ținea ordine şi curățenie de obicei, iar faptul că era 
văduvă era întotdeauna de ajutor. Bărbaţii se împleticeau beți spre 
casă în mod obişnuit, dar în cea mai mare parte din timp era un 
spectacol paşnic, şi dacă unul sau altul devenea agresiv şi căuta 
scandal, erau destui cu capul pe umeri să-l pună jos sau să-l arunce 
în şanțul de afară. 

Sosirea lui Tholly schimbă lucrurile. În teorie prezența unui bărbat 
în casă - un bărbat puternic, dur - ar fi trebuit să contribuie la 
păstrarea ordinii. Dar îi eliberă pe clienți de obligația nescrisă de a 
avea grijă de siguranța văduvei. În plus, sătenii au memoria lungă, şi 
erau unii care şi-l aminteau pe Tregirls fără căldură sau plăcere. 

După aceea, nimeni nu-şi mai amintea prea bine cum începuse 
buclucul; în realitate însă instigatorul era tocmai Jud Paynter. Sub 
influența lui Sam şi a învățăturilor lui, metodismul lui Jud, care 
oscilase de-a lungul anilor, luase brusc foc şi, deşi nu permitea să se 
amestece cu obiceiurile lui de băutor, se simțea chemat să participe 
la întrunirile pentru rugăciune şi să se îmbibe ca un burete de pilde 
de înțelepciune în fiecare săptămână. 

Necazul cu Jud era că se simțea extrem de dornic să le 
împărtăşească şi altora tot ceea ce învăța, şi întotdeauna într-o 
mulțime vocea lui era cea mai puternică, iar ceea ce spunea nu putea 
fi ignorat în totalitate chiar şi în cea mai gălăgioasă companie. În 
seara aceea, bine înfierbântat de stacanele de bere împletită cu rom, 
se băgase într-un colț unde mai erau Jacka Hoblyn, Sid Bunt, Joe 
Nanfan cărora le împărtăşea din pildele citite de Sam în ziua 
precedentă, atât cât putea el să-şi amintească. 

— A fost odată un rege - Dumnezeu ştie cam când - da’ regele ăsta 

este în Cartea Sfântă - cum te văd şi cum mă vezi, Nabacudonar!6. A 
zămislit un chip de aur - mare, mai mare decât o casă, mai mare 
decât un coş de mină —, l-a aşezat pe un câmp şi a zis, a zis că de 
câte ori se aude sunet de arpă, tobe, ţiteră şi lăută, voi cu toţii să vă 
plecați şi să vă târâţi ca nişte năpârci. Şi care nu s-o supune, şi nu s- 
o pleca şi nu s-o închina când o auzi sunetu' arpei, tobelor, țiterei şi 
lăutei, zdup cu el în cuptorul încins zdravăn, şi eşti mort! Pricepeți? 
Aşa că... 

— Ai greşit cu totu' numele, zise Kemp iritat. Cu totu' greşit. Mi- 
amintesc, când eram la şcoala primară, că mi s-a spus povestea asta. 
Chiar cu Nabacudonar! 

— Cât ai fost tu la şcoala primară, Tom? întrebă Tholly umplându- 
şi paharul. Destul cât s-o laşi cu burta la gură pe fata învățătoarei? 

Vrusese să sune ca o glumă, dar Kemp era dintre cei cu ţinere de 
minte. 

— Dup’ aia, insistă Jud dezgolindu-şi cei doi dinți, dup’ aia trei 
bărbaţi se ridică. Ca tine, ca mine şi ca Jacka de colea. Se ridică şi 
spun: „Rege, o, rege, să trăieşti veşnic! Da’ nu t-aştepta ca noi să ne 
târâm pe-aci ca nişte năpârci de câte ori pui să sune din arpă, tobe, 
țiteră şi lăută. Fin'că n-o s-o facem, pricepi?... 

— Şi toate soiurile de muzică, se băgă Kemp. Tre' să fie şi asta pe 
undeva. Şi toate soiurile de muzică. 

— Păi, exact asta am zis şi io! 'Arpă, tobe şi alelalte. Aia-i muzică, 
pricepeţi? Nu ştiaţi, prepun. Da’ muzica, aia-i... 

Jud luă o înghițitură lungă din berea cu guler, şi gura pe care 
rămăsese spumă apăru de îndată peste buza stacanei, ca să-şi 
continue povestea: 

— De cum auzi regele asta... De cum auzi... 

— La dracu! Mă scuipi! zise Collins ştergându-şi fața cu mâneca. 
Improşti peste tot ca o stropitoare! 

— Şi le zice la ăia trei — să mă ia dracu’ dacă-mi amintesc numele 
lor — le zice „Plecaţi-vă, sau în cuptor cu voi. Plecați-vă când pun să 
sune din 'arpă, tobe, ţiteră şi lăută, sau în cuptor cu voi! Sfâr, sfâr, şi 
gata cu voi, morți sunteți... 

— Nu-i decât o poveste evreiască veche, spuse Jacka. Asta-i tot, în 
orice caz. N-are nicio legătură cu noi. 

— E din Cartea Sfântă! susținu cu tărie Jud, aproape 
răsturnându-şi băutura. Totul e din Cartea Sfântă! Îi din Cartea lui 
Iov! Ştiu io, şi vă zic şi vouă. Să zici altceva, e cea mai mare prostie... 


16 Nabucodonosor. (n.tr.) 

— Toată Cartea Sfântă e despre evrei, spuse Jacka. Prepun că nu 
cred nici juma” din ea. 

— lisus Hristos a fost evreu, spuse Tholly, care mai aduse de băut 
şi reluă discuţia ca şi când n-ar fi lipsit nicio secundă. Poate că 
suntem cu toții evrei, ei? Tu, Tom Kemp, eu, omv’ ăla de colo. Dacă 
Dumnezeu e evreu, cine vrea să fie altfel? 

— Nu, lisus a fost creştin! strigară mai multe voci. 

— Dacă vreţi cu toții să ştiţi adevărul, spuse Jud ridicându-se şi 
golind stacana, dacă vreți cu toții să ştiţi adevărul de-l grăieşte 
Cartea Sfântă, cum zic, cum vă zic io vouă, cum e-n Evanghelie, lisus 
Hristos a fost din Cornwall, şi să nu mă contraziceţi! 

Se auzi un hohot de râs dinspre ceilalți, iar când Jud încercă să se 
aşeze, Collins puse piciorul încălțat cu cizmă pe scaun, aşa că Jud 
sări iar în picioare. 

— Dă-i înainte! Lăsaţi-l să zică! strigă Kemp. E-n stare să vă bată, 
vă zic! 

— Păi sigur că era din Cornwall! mârâi Jud, şi capul lui chel lucea 
de sudoare. Era din St. Austell, de acolo era, negreşit. Vă zic io. 
Născut la Bethel, lângă St. Austell. Vă spui io! Totu’ s-a întâmplat 
prin părțile noastre. Predica de pe Munte. Asta-i încă acolo, unde s-a 
întâmplat, lângă Market Jew. Acum acolo stau oameni din St. Aubyn 
sau alți granguri d-ăştia. Da' nu era aşa demult. Nu era deloc aşa. 

— Aoleo, vorbeşti prostii! spuse Collins. Eşti un vierme, asta eşti. 
Păi, dacă eu... 

Jud! zise Kemp chicotind. Jud! Ce nume frumos pentru tine! Mă 
întreb cum s-a ajuns la Jud? Cred că a fost Judas la început? Slobozi 
un hohot de râs. Judas Paynter! Aşa-i? Judas Paynter! 

Absolut din greşeală, deşi părea că-i intenționat, Jud răsturnă cu 
o izbitură paharul în capul lui Kemp, apoi se răsuci şi lovi cu cotul 
berea lui Joe Nanfan răsturmând-o în poala lui Collins. După care 
căzu peste Jacka Hoblyn, răstumând şi băutura acestuia. Într-un 
şuvoi de bere risipită şi autocompătimire, Jacka se ridică şi-l pocni 
pe Jud, care dispăru într-o clipită printre picioarele lor, şi începu 
bătaia. Cum vechile ranchiune împotriva lui Tholly mocneau, iar 
acum se adăuga insulta de a fi fost numit evreu, Tom Kemp îi aruncă 
acestuia restul de bere în față. Jacka îl pocni peste față pe Kemp cu 
dosul mâinii, după care urmă haosul. Era ca şi cum imboldul spre 
violență fusese o prezență discretă aproape toată seara, iar acum 
incidentul acesta rupsese zăgazurile. 

În cincisprezece minute jumătate din salonul cârciumii era vraişte; 
şi când după acest răstimp cei mai mulți se treziră în drum, 

încăierarea între beţivi continuă; iar la venirea dimineții, doisprezece 
sau treisprezece dintre ei încă zăceau dormind sau pe jumătate 
conştienţi ori într-o stare de comă de beţie în drum sau în şanțul de 
lângă han, unii pe jumătate dezbrăcațţi, alții căzuți în propria lor 
vomă. Era miezul zilei când ultimul dintre cei rămaşi se trezi şi se 
târi spre casă. Jud ajunse acasă în toiul nopţii, şchiopătând, iar 
dimineața îşi obloji nasul învineţit, lăsându-se pradă unui adânc 
sentiment de suferință. În timpul zilei repetă destul de des şi de tare 
ca să audă Prudie: „A fost din Sn Aus'ell!” 


x 


Mai târziu, văduva Tregothnan spuse: 

— N-a fost vina ta, Tholly, nicidecum, dar tu o să fii învinovățit, 
fiindcă în zece ani nu s-a întâmplat nimic aşa de rău, şi nu mă 
gândesc la plângeri. 

— Ehei, zise Tholly, cred că am doborât vreo patru sau cinci cu 
mâinile goale. Restul au plecat destul de liniştiți. 

— Liniştiți? Aşa se pare. Şi de unde „mâini”? Vrei să spui „mână”. 
Cârligul ăla nu-i mână, iar unii dintre cei pe care i-ai apucat cu el o 
să simtă. Nu vreau să dea buzna peste mine magistrații. Cred că ar fi 
cel mai bine să te muţi până se stinge scandalul. 

— Să mă mut? Dar abia m-am mutat aici! De cât timp, dragă? Nu 
suport să stau fără tine. 

— Potoleşte-te! O lună-i destul. Dar ţine minte... vorbesc serios; 
când te întorci, gata cu toate astea, altminteri o să trebuiască să 
renunt la tine. 

Aşa că o lună fu plecat. Îşi luă poneiul mărunţel şi subnutrit şi cei 
şase pui de buldog şi se duse la Penzance, unde ajută la organizarea 
unei reprezentații de hăituire a taurilor, precum şi a altor activități pe 
care cetățenii mai respectabili nu le vedeau cu ochi buni. În tot acest 
răstimp născoci o cale de a vinde toți căţeii la prețuri bune şi de a 
cheltui banii câştigaţi pe un trai bun, aşa cum înțelegea el acest 
lucru. Se întoarse totuşi la Sawle cu un costum nou şi zece guinee în 
buzunar, însă nu-i satisfăcu curiozitatea lui Sally privind modul în 
care le obținuse. 


Şi Ross fusese multă vreme plecat în aceste ultime săptămâni, şi, 
într-o zi când venea acasă, la Bargus Cross, unde era spânzurătoarea 

veche şi demult scoasă din uz, nu fu deloc bucuros să-l zărească pe 
bărbatul înalt şi adus de spate aşteptându-l, cu pălăria lui ponosită, 
cu pelerina neagră de lână şi cu picioarele-i lungi bălăngănindu-se de 
o parte şi de cealaltă a poneiului, aidoma unui Sancho Panza în 
aşteptarea unui Don Quijote. Ross făcu această comparație şi îşi 
ascunse un zâmbet pe măsură ce se apropia. Cum se trezise din nou 
în el vechiul sentiment de autocritică, se întrebă o clipă dacă de fapt 
îşi petrecuse o parte din propria viață luptându-se cu morile de vânt. 

— Te-am văzut venind, spuse Tregirls. Ce mai faci, tinere căp'tan? 
Pot să te însoțesc o vreme? 

— Te-ai abate din drum. 

— Nici vorbă. Mă gândeam să te vizitez, dar am fost plecat pe la 
Penzance şi am lipsit mult. 

— O călătorie profitabilă? 

— Aşa şi aşa. Am vândut toți puii de buldog, aşa că, dacă voiai 
unul, o să mai treacă o vreme până la următoarea serie de pui. 

— Parcă spusesem că nu. Nu l-ai văzut pe Garrick când ai fost la 
Nampara? 

— Garrick? 

— Câinele nostru. Nu e prietenos cu alți câini. 

Continuau să meargă. 

— Am văzut-o pe doamna, soția domniei tale, spuse Tholly. Mi-a 
spus ea. Am băut ceai amândoi, eu cu doamna, soția domniei tale. 

— Mă mir că i-ai recunoscut gustul. 

— Al cui? 

— Al ceaiului. 

— Păi, tre’ să recunosc că a fos’ niţel cam ciudat pentru mine. 

— Un şoc pentru tine. 

Pentru o vreme se lăsă tăcerea. 

— M-am înţeles foarte bine cu soția domniei tale. 

— Mi-a spus şi ea. 

— A zis că poneiul pe care ţi l-am vândut face toți banii. Cel mai 
bun animal pe care l-ai cumpărat vreodată. 

— Acesta, spuse Ross, este cel mai bun animal pe care l-am 
cumpărat vreodată. 

— Oh... Păi, îmbătrâneşte totuşi, nu-i aşa? Uită-te la botul ei! Uită- 
te la coamă! Încărunțeşte. Curând o să ai nevoie de alta. 

— Poate. 

— Dă-mi de ştire când o fi! 

— Am auzit că ţi-ai găsit un culcuş confortabil la văduva 
Tregothnan. 

— Ne-avem bine. Avea nevoie de un bărbat. 

— Ca să păstreze ordinea în cârciumă, fără doar şi poate. 

— A, povestea aia. A fost o neînțelegere. E-n regulă, nu s-a 
întâmplat nimic. Acum sunt liniştit ca un porumbel. 

Porumbel? Ross aruncă o privire spre tovarăşul lui de drum. Mai 
degrabă corb. 

— Ce-ţi fac copiii? 

— l-am văzut abia săptămâna trecută. Nu mă vor, căp'tane. 

— Te miră? 

— Totu’ s-a întâmplat cu mult timp în urmă. lartă şi uită, ăsta-i 
mottoul meu. Dar ei... Fii atent, ce diferență între ei! Emma seamănă 
cu mine. O codană grozavă, puternică şi sănătoasă. Şi prietenoasă. 
Tholly îşi linse buzele. Aoleo, şi prietenoasă. Dacă n-ar fi chiar a 
mea... Dar Lobb! Biet şoricuţ! Exact ca maică-sa. Fără pic de viață în 
el. Şi gheboşat, gheboşat ca un moşneag. Ar putea să aibă cincizeci 
de ani. Iar copiii lui! Cel mai mare e pe jumătate salvat, nici nu prea 
poate vorbi, face crize. Iar ceilalți, biete suflețele, mereu bolnavi, 
ghemuiți lângă foc, prin cenuşă, cu burțile umflate, cu picioare ca 
nişte păianjeni. Toţi nişte chinuiți, cu toții. 

De pe promontoriul acela se vedea marea apărând şi dispărând de- 
a lungul coastei. Se vedeau copacii care împrejmuiau Trenwith şi cei 
de pe lângă Fernmore, casa familiei Choake, clopotnița şchioapă a 
bisericii din Sawle, ba chiar şi o dâră îndepărtată de fum ridicându- 
se din singura mină din comitat care mai mergea. 

— Şi-au făcut viața lor, spuse Ross. Nu prea te poţi aştepta să 
simtă vreun sentiment al datoriei față de tine. 

Tholly mângâie uşor poneiul şi îşi înfipse călcâiele în burta lui: 

— Mă gândisem să-i ajut pe Lobb şi pe familia lui. 

— Poţi să-i ajuţi? 

— Pot să-i ajut dacă alții mă ajută pe mine. 

„Aha, asta-i şmecheria. Trebuia să mă aştept”, cugetă Ross. 

În cazul ăsta, ajutorul ar trebui să meargă direct la ei. 

Tregirls îşi îndreptă spinarea ca să respire mai uşor: 

— Nu la milă mă gândeam eu. Să mai muncesc uneori, dacă-i 
nevoie, fiindcă dumneata ai de lucru. Şi când o să ai nevoie deo 
gloabă nouă, când iapa asta bătrână şi-a trăit traiul, biata iapă 
bătrână şi împiedicată pe care o călăreşti, când şi-o fi trăit traiul, la 
cine altul mai bun găseşti una nouă? Eu cumpăr şi vând. Ştiu totul 
despre femei şi animale. Aşa că... atunci când te gândeşti să 
cumperi... nu-ți pierde timpul, tinere căp'tan, lasă totu’ pe seama lui 
Tholly! Ei, ce zici de asta? 

Ross surprinse privirea scrutătoare a celui de lângă el şi râse: 

— O să mă mai gândesc. 

Călăriră unul lângă altul o vreme, fără să spună nimic, până 
ajunseră la răspântia din potecă unde Ross îşi continua drumul, iar 
Tregirls trebuia să cotească spre Sawle. 

Când îşi struneau caii, Ross spuse: 

— E ceva ce-aş putea să-ți dau de făcut, dar nu ştiu dacă te-ar 
interesa. Vorbeşti franceză? 

— Da. De baltă, dar ca lumea. Ca un băştinaş, cum s-ar zice. 

— Chestia asta... chestia asta pe care aş putea să ţi-o dau de 
făcut... s-ar putea să fie oarecum riscantă sau s-ar putea să nu fie. 

Tholly zăngăni oasele din pungă: 

— Acu” te recunosc, tinere căp'tan! Te recunosc pe domnia ta, dar 
şi pe bătrânu' căptan din nou! 

— Hei, las-o mai moale, Tholly, nu e cazul! Peste câteva săptămâni 
mă duc în Franța, fac parte dintr-o expediţie franceză în care 
debarcarea ar urma să aibă loc... în fine, undeva pe coasta franceză. 
O să fie foarte puţini englezi, cu excepția marinarilor englezi de pe 
vapor şi a puşcaşilor englezi, dar eu merg şi m-am gândit să iau cu 
mine vreo şase oameni care vor fi la ordinele mele, deşi şi eu voi fi la 
rândul meu la ordinele comandantului englez sau direct ale 
francezilor. 

— Sunt omul domniei tale. 

— Aşteaptă. Înainte să fii de acord prea în grabă, să-ţi fie clar că 
sunt şi alte condiţii. Nu aveţi voie să atacați, să prădați, să furați 
bunurile francezilor sau să violați femei franceze. Oricine va fi găsit 
vinovat de o astfel de faptă va fi împuşcat. 

— Totul cum se cuvine şi corect, eh, căptane, nu-i aşa? Dar 
gândesc că suntem în război cu francezii! 

— Nu când cooperăm cu ei la debarcare. Aşa că... n-o să fie 
chilipiruri pentru tine, Tholly. De fapt, dacă te-aş prinde cu vreunul 
m-aş simți obligat să te împugşc de îndată. 

— Păi şi cu ce mă aleg? 

— Te plătesc. Fiecare om care va veni va fi plătit. O sumă fixă care 
va reprezenta singura răsplată. 

Bartholomew Tregirls tuşi îngrozitor în aerul rece de primăvară: 

— Cât? 

— Douăzeci de guinee. 

Tuşi din nou, şi când Tholly fu în stare să vorbească, Ross nu 
reuşi să înțeleagă ce mormăise. 

— Poftim? 

— Am zis că, dacă-mi dai cincisprezece, vin, căp'tane. 


* 


Abia în ziua aceea luă hotărârea definitivă de a se duce; după 
întâlnirile din ultima lună de la Killewarren, de la Tehidy şi de la 
Falmouth. Expediția era în totalitate pusă la punct şi urma să 
pornească peste trei săptămâni. Forța de bază fusese adunată la 
Southampton: trei mii cinci sute de francezi în vreo patruzeci de 
transporturi; încă o mie din porturi aflate de-a lungul coastei. Patru 
vase mici aşteptau la Falmouth cu vreo două sute de oameni. Flota 
urma să fie escortată de amiralul Sir Borlase Warren, al cărui 
stindard era arborat pe fregata cu 40 de tunuri Pomone, împreună cu 
alte cinci nave de război. De fapt, până când ajungea la destinaţie, 
expediția urma să fie însoţită de întreaga Flotă Regală de Nave de 
Război sub conducerea lordului Bridport, o dovadă mai mult decât 
suficientă a faptului că Guvernul de la St. James le acorda sprijin 
sincer. Pe lângă echipament pentru cei care plecau pe mare, 
transporturile duceau mari cantități de arme, muniţie, uniforme şi 
alte provizii pentru regaliştii din Franța. 

Contele de Puisaye, uriaşul breton, urma să fie la comandă, căci 
entuziasmul său făcuse ca planul să fie finalizat; iar prinții de 
Bourbon, deşi înceți ori precauţi când venea vorba să se mişte ei 
înşişi, îl numiseră pe el locotenent-general şi comandant al Armatelor 
Loialiste din Franța. 

Ross nu-i cunoscuse nici pe De Puisaye, nici pe contele d'Hervilly, 
care fusese colonel într-unul din regimentele franceze de elită şi urma 
să fie comandant-adjunct, fiindcă aceştia rămăseseră la Londra; dar 
prin Caroline păstrase legătura cu tânărul şi chipeşul viconte de 
Sombreuil, cu domnişoara de la Blache, cu care era logodit de 
Sombreuil, cu energicul, dar oarecum nestatornicul De Maresi, cu 
doamna Guise, care-şi petrecuse timpul în paturile multor gentilomi 
din Cornwall; şi mai cunoscuse alți vreo şase. Dintre toți îl prefera în 
mod special pe De Sombreuil care, în ciuda inteligenței şi a vitalităţii, 
adeseori părea să aibă o umbră pe chip. Poate că era umbra 
ghilotinei care aproape îi exterminase familia. Îi spunea lui Ross că, 
atunci când va veni pacea, trebuia să-şi aducă soția şi să stea cu ei 
în grandiosul lor chateau de lângă Limoges. Era o prietenie sinceră, şi 
Ross ajunsese să o prețuiască, poate mai ales pentru că avea relativ 
puțini prieteni apropiați în Cornwall. 

În compania francezilor fu şi el molipsit de hotărârea şi 

entuziasmul lor şi de curajul lor evident. În expediţie avea să fie 
nevoie de toate acestea. Şi se iînmulțeau informaţiile - prea 
numeroase ca să fie false — legate de totala nemulțumire a poporului 
francez față de actuala lege a terorii. Dacă Anglia suferea puternic din 
cauza războiului şi a vremii, Franța stătea încă şi mai rău. Deşi era, 
teoretic, stăpâna Europei, în fiecare oraş francez erau cozi imense la 
pâine. Moneda aproape că se prăbuşise, astfel că țăranii nu-şi puteau 
vinde recoltele; controlul pe care-l exercitase guvernul până atunci în 
Paris începea să se năruiască: grupuri de tineri rătăceau pe străzi 
ucigând şi jefuind în voie; mai multe oraşe îndrăzniseră chiar să 
aleagă primari regalişti. Francezul obişnuit şi cinstit nu mai tânjea 
după libertate, egalitate şi fraternitate sau în orice caz nu în 
detrimentul dreptăţii, ordinii şi al hranei. Toate astea erau adevărate; 
iar Ross spera că această expediţie va dobândi succesul pe care-l 
merita. 

Doar din când în când nu era sigur că vitalitatea teribilă a 
Revoluţiei nu se stinsese încă. Îşi cunoştea propriile aspirații pentru 
o societate mai bună şi mai echitabilă şi îşi amintea cum 
proclamațiile inițiale ale revoluționarilor îi făcuseră inima să bată mai 
repede. Acum era atât de deziluzionat de anarhia şi tirania care 
urmaseră, încât era pregătit să lupte împotriva aceloraşi revoluționari 
absolut oriunde. Dar îşi amintea de felul în care — doar cu câteva luni 
în urmă - oraşele olandeze îi întâmpinaseră pe revoluționari. Poate că 
strigătul de luptă îşi pierduse strălucirea şi fusese pătat, dar nu-i 
dispăruse magnetismul cu totul. Şi chiar dacă olandezii îşi regretau 
amarnic entuziasmul pentru acest ideal minunat, atunci când 
deveniseră limpezi aplicaţiile lui practice, şi chiar dacă francezii îl 
îinduraseră şase ani, alternativa, care însemna o reîntoarcere la 
vechiul regim, putea cu siguranță să ofere prea puține atracții. Deşi 
De Sombreuil era o excepție, concepția multora dintre cei fugiți pe 
care îi cunoscuse Ross era că țăranii erau doar ceva mai mult decât 
nişte vite şi trebuiau tratați ca atare. Atitudinea chiar față de 
servitorii englezi ai gazdelor lor era total lipsită de orice urmă din 
omenia care marca, chiar dacă într-un mod bizar, relația dintre 
servitor şi stăpân în Anglia. 

Aşa că, între entuziasm şi speranță, avea îndoieli. Şi acest lucru a 
stat la baza deciziei lui de a se duce el însuşi şi de a lua câțiva 
prieteni cu el. Iar bărbații pe care-i chemase să i se alăture erau, în 
afară de cel pe care tocmai îl întrebase, oameni care se bucuraseră 
sau ale căror familii se bucuraseră de ajutorul doctorului Dwight 
Enys. Jacka Hoblyn, Joe Nanfan, John Bone, Tom Ellery, Wilf Jonas, 

fiul morarului. Pe Will Nanfan nu-l întrebase pentru că avea copil mic 
de la cea de-a doua nevastă; pe Zacky Martin pentru că nu se simțise 
bine toată iarna; pe Paul Daniel din cauza vechii tragedii cu Mark şi 
Keren. Dar, împreună cu Tregirls, grupul acesta făcea şase oameni, şi 
era foarte posibil să fie suficient. Ba poate chiar că nu avea să se 
folosească de niciunul. 

După ce se despărți de Tholly, îşi continuă pasul iute până când 
ajunse pe pământul lui. Nu era nerăbdător să se întâlnească cu 
Demelza, fiindcă acum trebuia să-i spună despre hotărârea lui. Ştia 
că avea s-o accepte şi să ia lucrurile aşa cum sunt; dar îi displăcea 
gândul că îi provoacă o asemenea grijă; iar el ştia foarte bine că, dacă 
lucrurile nu mergeau cum trebuie cu expediția, planul lui de rezervă 
avea să-l conducă spre pericol. Asta nu avea să-i mai spună. 

Dar el o ştia şi se lupta cu simțămintele lui complexe în timp ce 
mergea călare prin vale, cu pârâul Mellingey care se auzea 
bolborosind şi şopotind nu departe. Se simţise o urmă clară de vară 
în soare în acea zi. Lumina fusese limpede şi strălucitoare, aerul, 
încărcat de viață şi ozon, cerul păruse la o distanță de un milion de 
kilometri. Era o zi care te făcea să te simți fericit că eşti în viață. 

Şi atunci de ce să alegi să rişti? 

În primul rând era îndatorirea lui copleşitoare faţă de Dwight. Asta 
era mai importantă decât hotărârea lui. Dar în al doilea rând - şi 
deloc de neglijat — era dorinţa lui lăuntrică vag conştientă pentru 
pericol şi aventură, şi tovărăşia oamenilor. Acasă, casa de care 
tocmai se apropia, avea o soție ale cărei frumuseţe tinerească, 
înțelepciune şi franchețe încă le găsea fermecătoare; şi avea un fiu de 
patru ani, chipeş, cu o minte ascuțită şi plin de inițiativă, cu cele mai 
înduioşătoare trăsături deja conturate; şi avea o fiică de şapte luni, 
cu părul şi ochii negri ca ai mamei ei, dolofană, veselă şi mulțumită 
că venise pe lume. Pe toate acestea le punea în pericol. Un glonț de 
muschetă rătăcit ar lăsa o văduvă distrusă şi doi copii fără tată, iar el 
ar dispărea complet, n-ar mai respira, n-ar mai trăi şi nu s-ar mai 
bucura de nimic. 

Totuşi, deşi nu reuşea să rezolve chestia asta în termeni simpli în 
mintea lui, se gândea că însăşi savoarea vieții era mai intensă dacă 
nu considerai că ți se cuvine. Poate că avea legătură cu întreaga 
filosofie a lumii în care ne-am născut. Dacă am trăi veşnic, cine ar 
aştepta nerăbdător ziua de mâine? Dacă nu ar exista întuneric, am 
aprecia atât de mult soarele? Căldură după frig, mâncare când ţi-e 
foame, apă când ţi-e sete, dragoste sexuală după absența dragostei 
sexuale, întâmpinarea părintească după ce-ai fost plecat, confortul de 

acasă şi lipsa de umezeală de acasă după ce ai călărit prin ploaie, 
căldura şi pacea şi siguranța focului din cămin după ce te-ai aflat 
printre duşmani. Dacă n-ar exista contraste, poate că ar fi plictisitor. 

Nu-şi închipuia că acestea erau gânduri originale, dar constituiau 
un element în hotărârea lui de a pleca. Ştia cât de rapid le-ar fi 
demolat Demelza dacă i le-ar fi împărtăşit. Acceptând primul 
argument, fără îndoială, ar fi continuat demonstrându-i falsitatea 
tuturor celorlalte. Dragostea este scurtă, soarele este efemer, căldura, 
pacea şi fericirea sexuală şi părintească nu durează decât câțiva ani. 
Puţini le au aşa cum le avem noi acum. Aşa încât să ne bucurăm cât 
mai putem. O să treacă suficient de repede şi fără să inviți un glonț 
de muschetă franțuzească să le sporească farmecul. Era logic şi dacă 
s-ar fi ajuns la ceartă, ar fi recunoscut că ea are dreptate. Dar nu se 
va ajunge niciodată la ceartă, fiindcă nu i-ar dezvălui niciodată 
celelalte motive pentru hotărârea lui. În ce priveşte loialitatea faţă de 
Dwight, ea nu ar avea niciun argument. 


Capitolul 22 


Pentru reverendul Clarence Odgers devenise un obicei să facă o 
vizită la Trenwith House în fiecare sâmbătă dimineață, când familia 
era acasă. Renunțase să mai spere că va primi de mâncare acolo 
duminica. Deşi fiica lui cea mare era angajată ca doică pentru 
Valentine, George abia dacă avea habar de existența unei doamne 
Odgers sau a familiei Odgers. Dar sâmbăta, preotul se bucura nu 
rareori de beneficiul unei mici sume de bani şi, dacă apăreau 
chestiuni legate de parohie, puteau fi discutate atunci. După aceea 
primea instrucțiuni pentru a doua zi, dacă domnul şi doamna 
Warleggan aveau să participe la slujbă şi dacă aveau vreo preferință 
privind subiectul predicii sau imnurile. 

În acea zi, când era şase iunie, George îl primi în biroul lui, o 
încăpere pe care bătrânul Joshua o făcuse în mod special a lui. 
George purta o legătoare de gât din mătase de culoare crem, un halat 
de casă lung din mătase înflorată şi papuci purpurii, şi era foarte 
relaxat. Mai că ai fi putut să faci greşeala de a presupune că are 
gentilețea de a fi prietenos. Ceea ce făcu sarcina autoimpusă a 
domnului Odgers deopotrivă mai uşoară şi mai dificilă. Putea să 
aducă vorba despre subiect mai uşor, dar se temea de schimbarea de 
atitudine care va urma. 

— Domnule Warleggan, începu el. Domnule Warleggan, nutresc 

speranța că mă veţi ierta dacă pare că mă amestec în chestiunile 
private ale casei dumneavoastră. Nu am dorit niciodată să pară că 
mă bag în vreo problemă de familie sau în orice altă chestiune a vieții 
dumneavoastră care nu are legătură directă cu viața bisericii de aici 
din Grambler şi Trenwith. Dar, domnule Warleggan, este ceva ce simt 
că trebuie să vă spun. Dacă ştiţi deja şi sunteți de acord, atunci sper 
că veți accepta umilele mele scuze şi veți considera că problema nu a 
fost niciodată menționată. 

Chipul lui George se schimbase deja uşor: 

— Nu sunt în măsură să spun nimic până nu voi şti care este 


problema. 
— Problema, domnule Warleggan. Problema, domnule Warleggan, 
este nepoata dumneavoastră. Pardon, verişoara soției 


dumneavoastră. Mă refer la domnişoara Chynoweth. O domnişoară 
admirabilă, am spus asta mereu, fiica unui vicar, o tânără creştină, 
un ajutor pentru biserică; o comoară, dacă pot să spun aşa, domnule 
Warleggan. O comoară... 

George înclină capul în semn de aprobare. 

— De curând ne-a ajutat cu corul şi a lucrat o broderie pentru 
pupitrul de citit. Admirabil. Dar... dar... o, domnule Warleggan, se 
vede -— ştiați? — se vede cu un tânăr... un tânăr — şi încă metodist — şi 
folosesc biserica noastră drept loc pentru întâlnirile amoroase. Nu pot 
să cred că ați dori să facă aşa ceva! Mai ales că tânărul cu care se 
întâlneşte este unul dintre conducătorii grupului de gălăgioşi pe care 
am reuşit să-i excludem din biserică la indicațiile dumneavoastră. 
Sau, în orice caz, la sugestia dumneavoastră, domnule Warleggan, la 
sugestia dumneavoastră. Probabil că vă mai amintiţi vizita pe care v- 
am făcut-o anul trecut - cam pe la sfârşitul verii - şi am căzut de 
acord că ar fi în interesul parohiei... 

George ridică mâna ca să pună capăt şuvoiului de vorbe. Şi 
domnul Odgers, ascultător, rămase tăcut. George stătu nemişcat un 
minut înainte de a vorbi. 

— Cum s-a întâlnit cu el şi când? 

— În biserică, duminică după-masă, şi poate şi cu alte ocazii, nu 
ştiu. Domnul Odgers reflectă o vreme, apoi spuse printre dinţii rari: 
Fiindcă ne ajută în biserică, ştie unde este ascunsă cheia, aşa că 
poate să intre oricând. Am dat peste ei din întâmplare acum două 
duminici, intrând în biserică dinspre sacristie; ei nu m-au văzut 
fiindcă am reuşit să mă retrag la timp. Dar i-am văzut acolo de două 
ori în ultimele două săptămâni. 

— Eşti sigur că era domnişoara Chynoweth? 

— O, da, cu siguranță, domnule Warleggan. Mă tem că da. Şi 
acelaşi tânăr. 

— Care acelaşi tânăr? 

— În timpul absenței dumneavoastră, domnule Warleggan, am 
profitat de ocazie şi am vizitat-o pe domnişoara Agatha Poldark din 
când în când. Multă vreme a venit la biserică, deşi se întâmpla 
înainte de venirea mea aici... Ei bine, de două ori când eram în vizită, 
o dată când soseam şi altă dată când plecam, l-am văzut pe acest 
tânăr, acelaşi tânăr, apropiindu-se de casă ca şi când venea în vizită 
- o vizită la cineva din casă. Nu pot decât să trag concluzia, pare logic 
să trag concluzia că... 

— Asta s-a petrecut înainte de Crăciun sau mai recent? 

— Oh, înainte. Cum vremea era aşa de urâtă, nu prea te aventurai 
pe afară. 

George se ridică şi se duse la fereastră. Fereastra asta nu dădea 
spre iaz, sursa celorlalte supărări ale lui. Dădea spre curtea mică 
dinspre partea din spate a casei. 

— Nu ştiam despre aceste întâlniri şi bine ai făcut că mi le-ai adus 
la cunoştinţă. Este posibil să aibă o explicație nevinovată, şi sper că 
aşa este. Dar, nevinovată sau nu, vor fi oprite. 

— Mulţumesc, domnule Warleggan. În toată această poveste am 
făcut ce am crezut că este în interesul dumneavoastră şi al 
domnişoarei Chynoweth... 

Scărpinându-se sub peruca din păr de cal, domnul Odgers 
continuă spunând aceeaşi poveste şi făcând aceleaşi comentarii, cu 
alte cuvinte. Primise o lovitură uşoară pe spate de încurajare, şi-i 
plăcuse atât de mult, încât, repetând că motivele sale erau 
nevinovate, aştepta încă un semn de încurajare şi recunoştinţă. Nu-l 
primi. George, a cărui minte era foarte ocupată cu ceea ce tocmai 
aflase, nu avea nici timp şi nici intenţia de a-l mai băga în seamă pe 
preot, aşa că, cu câteva vorbe şi după ce dădu de câteva ori din cap 
mormăind, se descotorosi de el. 

George se duse direct la Elizabeth, care nu ştia mai multe decât el 
despre această poveste. Ignoranța lor dovedea lipsa de comunicare 
care exista, izolarea în care trăiau, deşi erau înconjurați de servitori 
şi de restul comunităţii. Căci, în ciuda convingerii lui Drake şi a 
Morwennei că lucrurile stau altfel, un număr considerabil de oameni 
ştiau despre plimbările lor împreună pe plajă, despre vizitele lui la 
conac, despre întâlnirile de la biserică. Poate că într-un oraş secretul 
ar fi fost posibil, nu era însă posibil la ţară, unde să afli ce face 
vecinul era una dintre puţinele distracții pentru toţi. Dacă Verity ar fi 

fost în casă, sau chiar şi Francis, cineva le-ar fi aruncat o aluzie, cum 
era şi de aşteptat. Oamenilor le era frică să facă asta şi cu George, 
pentru că le era frică de el, iar Elizabeth, deşi destul de amabilă, 
fusese întotdeauna distantă. 

Fură chemați mai mulți servitori, interogați şi trimişi apoi la 
treburile lor. Urmă apoi Geoffrey Charles care fu pe rând de o 
francheţțe plină de veselie, sfidător, temător şi din nou sfidător. Şi în 
cele din urmă, Morwenna. 

Îşi purta suferința cu inima spărgându-i pieptul şi cu respirația 
tăiată, dar în aparenţă, la început, calmă şi sfioasă. Da, Geoffrey 
Charles îl văzuse pe acest tânăr în compania ei, din când în când, 
încă din vara trecută. Cum el era rudă cu familia Poldark, ea se 
gândise că nu e nimic rău în asta, chiar dacă el nu avea educație şi 
era meşteşugar. După cum probabil că le spusese chiar el, Geoffrey 
Charles îl plăcuse foarte mult. Drake - Drake Carne - reuşise să-l 
învețe pe Geoffrey Charles multe despre aspectele practice ale vieții 
de la țară, lucru pe care ea nu ar fi putut să-l facă. Ea se străduise să 
participe la educaţia lui teoretică, dar cum să facă noduri, să aprindă 
focul, cum să tragă cu arcul, toate aceste deprinderi ea nu le avea. 
Aşa încât se legase o prietenie care continuase. 

— Şi prietenia dumitale, domnişoară Chynoweth? întrebă George. 
Asta cum o explici? 

Morwenna îşi ridică privirea speriată spre a lui, apoi îşi ascunse 
teama privindu-şi mâinile. 

Prietenia ei se dezvoltase din prietenia comună a celor trei. Fusese 
bucuroasă să-l vadă pe Geoffrey Charles aşa de fericit şi se molipsise 
de fericirea lui. Astfel că, fără intenţie, îi permisese tânărului să o 
îndrăgească şi ajunsese să-l îndrăgească şi ea. 

— Şi stai aici şi ne spui acest lucru? zise George calm. 

— Îmi pare rău. Ştiu că n-a fost înțelept. Dar aşa s-au petrecut 
lucrurile! Nu pot decât să fiu sinceră cu dumneavoastră, domnule 
Warleggan. Pentru că exact aşa s-a întâmplat. Nu am intenționat şi 
nici nu am crezut că facem ceva rău - nici el, nici eu. 

— Pentru moment, să lăsăm intențiile lui. Să vorbim despre ale 
dumitale. Ai venit aici ca guvernantă a fiului meu vitreg. Prin aceasta, 
ai acceptat sarcina de a avea grijă de el şi de a-i fi educatoare aşa 
cum ştii că am dori noi. În loc de asta, sub pretextul că vrei să 
cunoască obiceiurile rurale — şi trebuie să spun că nu pot să consider 
asta decât un pretext dumneata te încurci cu un miner şomer, cu un 
metodist; te compromiți pe dumneata şi-ţi târăşti numele - şi pe cel 
al lui Geoffrey Charles totodată -— în mocirla de pe străzile satului ca 

să râdă şi să bârfească toți. 

Cu privirea împăienjenită, Morwenna căută ajutor în celălalt colț al 
încăperii, la Elizabeth, dar Elizabeth nu se uita deloc la ea. 

— Acum înţeleg foarte bine, continuă George tot cu voce joasă, de 
ce nu voiai să accepţi căsătoria prosperă şi avantajoasă pe care ţi-am 
aranjat-o. Pentru că i te dăduseşi acestui miner, ai simţit că nu poți 
să vii la ceremonia căsătoriei cu trupul şi inima curată. 

— Nu „m-am dat” acestui miner, cum îl numiți! spuse Morwenna 
şi se ridică, cu lacrimile şiroindu-i pe obraji. Am stat de vorbă şi... şi 
am ajuns să ținem unul la celălalt... 

— Aţi ajuns să ţineţi unul la celălalt, spuse George. Este a doua 
oară când foloseşti această expresie. Păi... e de-a dreptul o declarație, 
nu-i aşa, pe care o faci se pare fără ruşine sau regret... 

— Am încercat deja să... 

— Lasă-mă să termin, te rog! Mă întreb ce ar fi spus tatăl dumitale 
dacă ar fi trăit. De fapt, mă întreb şi ce va zice mama dumitale, căci 
în mod clar trebuie să i se spună. Sau surorile dumitale mai mici 
care se presupune că te priveau cu admiraţie ca pe o persoană al 
cărei exemplu ar trebui urmat. Această aventură care are loc sub 
acoperişul nostru este de natură atât de sordidă, încât te întrebi ce 
urmează să mai iasă la iveală! 

Şi o ţinu tot aşa. Deşi era de acord cu sentimentele lui, Elizabeth 
simţea că este prea furios şi prea sever. Dat fiind că el se simţise 
întotdeauna inferior celor din familia Chynoweth, nu se putea abține 
să se întrebe dacă nu se folosea acum în mod special de această 
ocazie ca să lovească pe cineva care încălcase regulile bunei purtări. 
lată, în sfârşit, o persoană pe care se simțea îndreptăţit să o 
condamne... 

În plus, insulta era cu atât mai gravă cu cât Carne era cumnatul 
lui Ross Poldark... Cum nu era în stare să înțeleagă încă ce se 
petrece în mintea soțului ei, nu-i trecu prin cap că şi George nutrise 
o atracție pe jumătate refulată pentru fată şi în acest fel descoperise o 
oarecare satisfacție bizară în a se purta deosebit de brutal cu ea 
pentru că-l dezamăgise. 

De îndată ce o văzu pe Morwenna părând gata să leşine, Elizabeth 
îi făcu indignată un semn imperios lui George să se oprească. 

— Un lucru este sigur, îi spuse el lui Elizabeth. Căsătoria cu 
domnul Whitworth nu poate avea loc. Îi voi scrie şi îi voi explica pe 
îndelete motivele, rugându-l să-şi amâne vizita în casa noastră până 
după plecarea domnişoarei Chynoweth. La sfârşitul acestei luni 
domnişoara Chynoweth se va întoarce la mama sa. De asemenea, voi 


— 265 — 


face toate aranjamentele pentru ca Geoffrey Charles să plece la 
şcoală. Între timp, trebuie să înceteze orice comunicare cu acest om, 
Carne. Ştiu că te vei ocupa de acest lucru, draga mea. Pot să mă 
bizui pe tine. Vei face ceea ce e cel mai bine. 

Părăsi încăperea, lăsându-le pe cele două verişoare împreună. 

Elizabeth nu putea face decât un singur lucru. La fel ca George, 
nici ea nu aproba purtarea Morwennei, dar în împrejurarea dată, se 
manifestase deja toată dezaprobarea. Îşi puse braţul pe după umerii 
fetei şi o sărută pe obrajii uzi: 

— Gata, gata! Hai să ne aşezăm şi să vorbim! Nu te lăsa copleşită 
de durere. 


Toate recoltele erau întârziate cu o lună şi cele mai multe erau 
slabe şi de proastă calitate. Cei mai mulți dintre fermierii din 
Cornwall nu-şi recoltaseră cartofii timpurii, aşa că gerurile de la 
începutul lunii mai distruseseră o mare parte din ei şi afectaseră 
celelalte legume timpurii. Fânul era insuficient şi anemic, iar Ross nu 
credea că va reuşi să-l cosească până la sfârşitul lui iulie. 

Năpasta, când ajunge până la înfometare, înseamnă îngrijorare şi 
răscoale. În tot ţinutul izbucniseră probleme. Cu un stat revoluționar 
la numai câțiva kilometri peste Canal, era o perioadă grea atât pentru 
autorități, cât şi pentru răufăcători. Fuseseră adoptate atitudini de 
avertisment, dar şi de provocare şi, odată asumate, trebuiau 
menținute în fața presiunilor pentru compromis. Totuşi, una peste 
alta, predomina o uimitoare reținere. Dacă rebelii invadau un oraş, 
nu jefuiau prăvăliile, ci organizau distribuirea bunurilor la un preț de 
vânzare pe care-l credeau ei decent. La Bath, un număr mare de 
femei se urcaseră pe un vapor cu cereale aflat pe râu, iar când 
judecătorii de pace le avertizaseră că vor fi pedepsite, spuseseră că 
nu era o revoltă, ci doar împiedicau exportul cerealelor, şi cântaseră 
împreună God Save the King. 

Cu toate acestea, trebuiau să urmeze măsuri represive, şi 
instigatorii să fie pedepsiți. 

În Cornwall, deja avuseseră loc tulburări grave în patru oraşe. Şi 
din nou, printre mineri prevalase un anume grad de disciplină; 
puseseră mâna pe morile de minereu şi pe hambare şi-i forțaseră pe 
proprietari şi pe negustori să vândă grânele ieftin, dar nu se dedaseră 
la alte violențe şi de obicei, după ce obțineau ce voiau, se risipeau 
destul de paşnic. Însă mulţi dintre micii nobili din Cornwall erau 

foarte alarmați, şi se răspândise zvonul că nişte soldați cărora li se 
ordonase să tragă asupra minerilor răsculați din Truro refuzaseră să 
asculte ordinul. Treaba asta părea să fie calea directă spre iadul 
francez. 

În ţinutul Grambler şi St. Ann erau semne de nemulțumiri, dar 
până în acel moment nu fusese nicio răbufnire. Zilele în care se 
întuneca târziu erau de ajutor, căci chiar şi nopţile scurte aveau o 
oarecare luminozitate, iar soarele mai degrabă se ascundea decât 
dispărea. Ciocârliile cântau în înaltul cerului, iar nagâţii, care 
avuseseră mult de suferit în timpul iernii, strigau, zburau şi plonjau 
deasupra câmpurilor de ovăz şi grâu. Gardurile vii, după ce fuseseră 
acoperite săptămâni întregi de zăpada înghețată, păreau să 
înflorească mai abitir, iar clopoțeii, opaițele roşii şi micşunelele 
palpitau într-un protest patriotic doar al lor. Marea era calmă şi nu 
aducea nimic de adunat. Cu vremea caldă, în cele din urmă izbucni 
tifosul în casele sărace şi se răspândi în familiile de mineri. Era 
timpul ca doctorul Enys să se întoarcă. 

Şi totuşi, în ciuda tuturor, construcţia noii case de rugăciune 
mergea înainte. Aşa cum era de aşteptat, Sam plănuise această nouă 
casă mult mai mare decât cea veche, reflecta Ross. Cât despre 
bibliotecă, după ce se consultase cu vreo doi constructori şi cu 
bătrânul Horace Treneglos, care se pricepea la astfel de treburi, Ross 
hotărâse să meargă înainte cu pereții existenți. Treneglos zisese că 
Mingoose era în întregime construită din piatră sfărâmată şi granit, şi 
rezistase destul de mult timp. Lucrurile se liniştiră însă de-a binelea 
când Ross decise că cele două ferestre din spate, îngrozitor de 
nepotrivite, ce dădeau spre sud-vest, ar trebui blocate, şi făcută una 
nouă mai mare. Faptul că urma să se taie o deschidere nouă în zid 
îndepărtă orice îndoială cu privire la rezistență şi la capacitatea de a 
suporta încă un etaj. 


În iunie la Gwennap avu loc o mare renaştere. Începuse la 
Redruth, unde opt oameni - aproape toți deodată - brusc îşi aflaseră 
liniştea în Dumnezeu. În noaptea următoare, mulți alții fuseseră 
pătrunşi straşnic de convingerea păcatelor lor şi, după multe eforturi 
mentale şi insistențe în rugăciuni, îl găsiseră pe Mântuitor. Unul 
dintre aceştia era un om din Gwennap care, ducând vestea cea bună 
acasă, începuse o renaştere chiar şi mai mare al cărei punct central 
era amfiteatrul Gwennap Pit unde predicase deseori Wesley. Această 

arenă, despre care unii credeau că este antică, luase naştere de fapt 
prin prăbuşirea unei mari zone din mină foarte aproape de suprafață, 
iar acum forma un amfiteatru natural pe care grecii l-ar fi adorat şi 
pe care John Wesley îl valorificase. 

În regiunea înconjurătoare, una dintre cele mai mari zone miniere 
din ţinut, erau - pe vreo doi kilometri şi jumătate pătrați - Wheal 
Unity,  Treskerby, Wheal Damsel şi Tresavean, acum toate 
abandonate, şi din această cauză şomajul şi sărăcia erau foarte mari. 
Dar în această parte de ţinut, în loc să se revolte, oamenii se 
întorseseră spre Dumnezeu. Favorizată de vremea frumoasă şi nopțile 
plăcute, renaşterea continuase o săptămână, timp în care peste cinci 
mii de ignoranți îşi mărturisiseră păcatele şi se uniseră într-o 
societate religioasă care se ridica mai presus de grijile şi privațiunile 
acestei lumi şi îşi găsea liniştea în Hristos şi în promisiunea vieții 
eterne. Sam, care auzise despre asta a doua zi, se dusese la căpitanul 
Henshawe, îi ceruse voie să lipsească şi mersese pe jos toți cei peste 
cinci kilometri până la Gwennap ca să ia parte la experiența 
religioasă. Făcuse tot ce putuse ca să-l convingă pe Drake să-l 
însoțească, însă Drake era într-o asemenea stare de tulburare 
emoțională şi fizică, încât pentru moment viața spirituală nu-l 
atrăgea. Sam îşi văzuse de drum, bucurându-se de gloria lui 
Dumnezeu şi de mila Lui pentru a le deschide inimile oamenilor, dar 
întristându-se că iubitul lui frate era într-o asemenea stare de 
amărăciune încât nu putea fi cu el în acest moment prețios. 

La Trenwith, George nu mai insista ca Morwenna să fie trimisă 
acasă de îndată, dar era de la sine înțeles că va trebui să se întoarcă 
la Bodmin la începutul lui septembrie, când Geoffrey Charles se 
ducea la şcoală. George făcuse cercetări referitoare la şcoli timp de 
douăsprezece luni, iar acum, cu obişnuita lui dibăcie de a profita de 
pe urma oricărei situații nedorite, reuşi să folosească recentul 
neajuns ca argument pentru a o convinge pe Elizabeth să fie de 
acord. Acasă, Geoffrey Charles era în mod evident scăpat de sub 
control. Uite în ce mod isteric se comportase când îi spuseseră că nu 
mai are voie să se întâlnească cu minerul acela, tânărul Drake Carne. 
Acum, probabil că nici măcar un meditator de sex masculin n-ar mai 
fi reuşit să-l stăpânească. O şcoală cu internat era soluția potrivită şi 
singura. 

— Harrow este şcoala pentru Geoffrey Charles, spuse George. Ştiu 
că va fi o călătorie costisitoare şi plictisitoare, dar politica foarte 
recent anunțată de cei din conducere este exact ceea ce cred că vrem 
amândoi. Ei spun - uite aici, în scrisoarea aceasta oficială - că 

indiferent care au fost intenţiile fondatorilor, „în prezent această 
şcoală nu este în general potrivită pentru persoane de condiție umilă, 
ci mai adecvată pentru cei din înalta societate”. Noi asta vrem pentru 
Geoffrey Charles, să se învârtă printre oameni de condiţia lui şi chiar 
mai sus. Toate celelalte şcoli pe care le-am luat în consideraţie în 
ultima vreme, Eton, Westminster, Winchester, au încă politica de a 
admite copii de muncitori. 

Elizabeth spuse: 

— Drumul de ducere acolo şi întoarcere acasă îi vor răpi aproape 
două săptămâni din vacanţă. Şi va fi o cheltuială mare pentru 
mijloacele lui modeste. 

— Ştii că mi-am asumat costurile educaţiei lui cu mult timp în 
urmă. Mi s-a spus că internatul, cărțile şi taxele şcolare vor ajunge 
cam la treizeci de lire sterline anual, iar uniforma va fi alte douăzeci 
şi cinci. La aceste cheltuieli se va adăuga călătoria; dar el este 
moştenitorul acestei case şi al acestei moşii, şi în această calitate 
trebuie să aibă ce este mai bun. Ca fiu al tău, ar trebui să aibă ce 
este mai bun. 

Elizabeth surâse când George o mângâie pe mână. Ştia că remarca 
lui era măgulitoare cu un scop; ştia de dorința lui de a slăbi legătura 
dintre mamă şi fiu. 

Elizabeth nu avea încă detaşarea necesară - poate că nu o va avea 
niciodată - de a recunoaşte cât de mult se dezvoltase Geoffrey 
Charles de când reuşise să se desprindă mai mult de ea. Din când în 
când simţise şi ea câte o urmă de gelozie când îl vedea atât de fericit 
în compania Morwennei; dar mai degrabă ar fi acceptat bucuroasă 
continuarea acestei situaţii, decât să-l piardă cu totul, aşa cum 
simțea că se va întâmpla, pradă unei lumi mai dure a bărbaţilor care, 
în procesul şlefuirii lui, avea fără doar şi poate să-l pedepsească şi să 
se poarte atât de rău cu el, încât, când va veni acasă, va fi cu totul alt 
băiat. 

Dar vremurile acelea fericite erau demult trecute. 

Cum George părea într-o dispoziție mai blândă decât în ultimul 
timp, abordă un subiect pe care voia să-l pomenească de câteva zile 
şi care ştia că îl va irita din nou: 

— Mătuşa Agatha a făcut o listă cu invitați. Îi întinse o coală de 
hârtie pe care părea că o muscă înecată în cerneală se târâse în 
agonia morții. O parte le-a scris chiar ea, altele le-a notat Geoffrey 
Charles la rugămintea ei. Îți mărturisesc că nu cunosc nici jumătate 
din oamenii pe care i-a ales. 

— Nici nu doresc să-i cunosc, spuse George luând hârtia cu 

vârfurile degetului mare şi arătător, de parcă ar fi fost în patul unui 
bolnav de friguri. Pur şi simplu nu cred că suntem obligați să facem 
asta. Cu cât se apropie mai mult, cu atât mi se pare mai dezgustător. 

— Nu suntem obligaţi - nu, fizic. Dar moral, nu suntem? 

— Nu înțeleg. Pentru numele lui Dumnezeu, nu înțeleg. Ce e cu 
toate numele acelea tăiate? 

— Toţi sunt morți. M-am consultat cu domnul Odgers şi bătrâna 
Agnes de la Sawle, care a lucrat pentru familia Poldark cu mulți ani 
în urmă. Sunt oameni despre care mătuşa Agatha crede fără doar şi 
poate că sunt în viaţă. 

George îi dădu hârtia înapoi: 

— N-ar fi mai bine să facem petrecerea de aniversare la cimitir? 
Aşa, toate mormintele s-ar deschide vesele când tăiem tortul. 

Elizabeth se cutremură: 

— Unele dintre numele acestea le cunoaştem foarte bine, 
bineînţeles, şi sunt oameni pe care ar trebui să-i primim aici, în orice 
caz. Familiile Treneglos, Bodrugan, Trevaunance. Unii dintre ceilalți 
sunt fără îndoială prea bătrâni ca să vină sau prea departe. Nu cred 
că, una peste alta, va fi o petrecere prea mare. Poate douăzeci sau 
treizeci. 

— Cred că sunt o sută de nume acolo! 

— O, da, dar cei mai mulți nu vor veni. 

— Dar eu nu - Elizabeth, dacă va trebui să tolerez invadarea casei 
mele - a casei noastre — de către o hoardă de oameni dezgustători 
doar ca să satisfac ultima zvâcnire de egoism a unei femei bătrâne — 
nu le voi — nu le vom - oferi ospitalitate peste noapte! Nu voi permite 
să ni se umple casa de schelete rablagite, dintre care unele fără doar 
şi poate cu incontinenţă, iar altele ramolite; nu voi permite să fie 
găzduiți în casa noastră, nici măcar ca să păstrăm aparența că 
suntem de acord cu această sărbătorire oribilă. Nu, Elizabeth, să 
clarifici acest aspect de la început; spune-i bătrânei ăleia - dacă poți 
s-o faci să mai priceapă ceva - că nu vom face aşa ceva şi că nu ne 
poate obliga! 

— Cred, spuse Elizabeth împăciuitoare, sunt convinsă că Agatha 
intenționează ca petrecerea să ia sfârşit pe la şase. Aşa încât 
majoritatea vor avea timp din belşug să se întoarcă — vreau să zic, cei 
care sunt sănătoşi şi dispun de mijloace financiare ca să ajungă aici. 

George reflectă câteva clipe la cele spuse, apoi adăugă, trăgând 
spuza pe turta lui: 

— Carevasăzică, bătrâna are idei în legătură cu ce fel de petrecere 
ar trebui să-i organizăm noi? 

— Ea plăteşte pentru tot, dragul meu. Să nu uiţi asta. Este casa în 
care s-a născut. lartă-mă că-ți reamintesc acest lucru - bineînțeles 
că ştii, dar... vezi tu, ea crede că este îndreptățită. Exact cum ar fi, să 
zicem, dacă tatăl tău ar fi cu patruzeci de ani mai bătrân şi ar mai 
locui la Cardew. Aşa şi ea -— îşi face planuri şi se aşteaptă ca noi să 
aranjăm lucrurile aşa cum doreşte - presupunând că ceea ce-şi 
doreşte este rezonabil. 

— Şi este? 

— Cred că da. Am fost sus la ea în odaie puţin... 

— Dumnezeu să te apere! 

— Şi am discutat despre asta împreună. Vrea - i-ar plăcea să-i 
invite pe musafirii ei la micul dejun la ora două. Speră desigur că va 
fi jos să-i primească, iar masa se va servi în salonul mare şi în 
sufrageria de iarnă. Nimic sofisticat — ciocolată caldă sau brandy de 
băut, cu tort de biscuiţi, turtă dulce şi chestii din astea. După aceea 
ne-am gândit că, dacă vremea este frumoasă, invitaţii ar putea să 
facă o plimbare prin grădină vreo oră sau mai mult. Fără îndoială 
unii vor sta şi vor sporovăi cu Agatha - alţii ar putea admira ce 
îmbunătățiri am făcut la casă şi la celelalte. 

Se opri, lăsându-l să rumege ideea. Dacă ar reuşi să capete 
sprijinul activ al lui George, sau măcar să-l mai îmblânzească puţin, 
i-ar fi ziua mai uşoară. 

— Ne-am gândit şi la o gustare rece în sufragerie. Agatha ar fi vrut 
un prânz complet, dar am convins-o să nu facem asta. Ea va sta în 
capul mesei, dar ceilalți vor mânca şi vor sta unde vor dori. Diverse 
supe calde, bineînțeles, dar altminteri, chestii mai uşor de pregătit: 
limbă friptă, friptură rece de oaie, plăcintă de pui, porumbei. Şi 
sparanghel, dacă o să reuşim să găsim, cu ouă murate. Şarlote şi 
tarte cu fructe. Apoi tort. După-masă vom tăia tortul şi vom toasta 
pentru sănătatea ei. Cred că totul va fi foarte plăcut. 

George îşi linse buzele: 

— Şi pe urmă? 

— Şi pe urmă îndrăznesc să spun că mătuşa Agatha va fi convinsă 
că şi-a trăit viața frumos. Fără îndoială că va fi extenuată după 
atâtea emoţii. Va rămâne jos până la şase, zice ea, dar vom vedea. În 
orice caz, vom servi ceaiul pe la şase, şi sper că până la şapte vor fi 
plecat toți. 

— Amin, spuse George. Dar de ce trebuie să facem toate pregătirile 
în iunie, când aniversarea asta deplorabilă nu are loc decât în 
august? 

— M-am gândit numai să-ți amintesc despre ea, dragul meu, ca să 

te ţin la curent. Ştii bine că nu-ţi place să se facă aranjamente fără 
ştirea şi consimțământul tău. Mătuşa Agatha vrea ca invitaţiile să fie 
trimise cât de curând posibil. Trăieşte pentru această zi şi, firesc, 
toate gândurile ei se concentrează asupra acestui lucru. 

Când te căsătoreai în familia Poldark, trebuia să-ți porți crucea, iar 
crucea lui, cea mai grea dintre toate, credea George, nu mai putea — 
era în firea lucrurilor - să fie purtată prea mult. Aşa că mormăi posac 
ceva ce aducea a consimțământ şi plecă. 


Capitolul 23 


Sam petrecuse o săptămână minunată la Gwennap şi se întoarse 
acasă numai când entuziasmul începuse să mai scadă. Era o zi 
frumoasă pentru drumul lui pe jos, şi fericirea lui era atât de mare 
pentru ceea ce înfăptuise Dumnezeu într-un timp atât de scurt, încât 
se opri şi strigă în gura mare de mai multe ori. În depărtare, oamenii 
care munceau la câmp îşi ridicară capetele, uitându-se lung după el; 
bătrâni încovoiați de spate, fete cu bonete de paie, puştani scurmând 
prin mirişte după resturi. Îl credeau nebun. 

Dar nu era pic de nebunie la el, ci doar o dulce bucurie că se unise 
cu Hristos. La Gwennap văzuse asemenea minuni care nu ar fi putut 
avea loc dacă spiritul lui Dumnezeu n-ar fi plutit aşa de puternic 
peste acele tărâmuri. Şi încă nu luaseră sfârşit. De asta era convins. 
Se mai domolise la Gwennap, poate pentru o vreme, poate pentru că- 
şi terminase menirea pentru mult timp. Dar, odată aprinse, puterea 
şi mila Sfântului Duh erau precum o vâlvătaie. Ardea înăbuşit 
părând că se stinge, după care irupea deodată în altă parte. Marea 
renaştere spirituală începuse de această dată la Redruth şi după 
câteva zile ajunsese la Gwennap; iar de acolo era posibil să apară 
brusc la St. Austell sau Penzance. Ba chiar era posibil să mocnească 
şi să se extindă cu forță în satele de coastă, Grambler şi Sawle. Cine 
putea şti? Cine putea şti ce ar fi putut face o singură creatură 
îngrozitoare şi nevrednică aşa cum era el, dacă deborda de credinţă şi 
era în strânsă legătură cu Mirele Ceresc? 

Pe măsură ce se apropia de casă, îşi dădu seama că credinţa lui 
fusese tot timpul prea neînsemnată, că trebuia nu numai să se 
impulsioneze degrabă pe el, ci şi că trebuia să-şi convingă şi mica 
turmă să facă la fel. Ce păcat că Drake nu se eliberase de influențele 
puternice ale diavolului ca să poată fi pătruns din nou de frumuseţea 
deplină a binecuvântării, căci nimeni nu ştia - sau poate doar El ştia 

- ce ar fi putut realiza împreună. Ajunse la concluzia că mai întâi 
trebuia să-şi cerceteze el inima şi să afle ce slăbiciune lumească 
zăcea în ea şi care ar fi putut să-l împiedice să aibă suficientă 
influență asupra lui Drake ca să-l aducă înapoi la deplina 
înțelepciune a vieţii spirituale. Într-un fel, era posibil ca el să 
greşească. Doar rugăciunile - doar ore lungi în genunchi înaintea 
Creatorului - îi vor deschide porțile autocunoaşterii. Ar fi vrut să-l 
poată convinge pe Drake să le împărtăşească cu el. În acest fel, cine 
ştie pe câți alţii ar fi reuşit să-i convingă să le împărtăşească cu ei? 
Credinţa putea să facă minuni. Credinţa făcea minuni. I se arătase în 
fața ochilor plini de mirare toată săptămâna. 

Numai că uneori lumea pământească te înşfacă prea brutal, de 
aceea chiar şi pentru un om ca Sam era greu de ignorat. Oricâtă 
sfințenie purta în inimă, presiunea răului material şi spiritual avea 
să-l copleşească în ziua aceea şi să-i prindă mintea captivă, gonindu- 
i, cel puţin pentru o vreme, speranţele de a aduce o viață nouă în 
satele Grambler şi Sawle. Trecuse bine de ora şapte când ajunse 
acasă. Îl bătea o gheată, îi era sete şi foame, era obosit şi abia aştepta 
să mănânce împreună cu Drake şi să-i spună vestea bună despre 
mântuirea atâtor suflete. Numai că Drake nu era acasă. Fusese o zi 
frumoasă, dar acum cădea un soi de ploaie lăptoasă peste mare şi 
peste dunele de nisip, şi probabil că în câteva minute avea să se 
răspândească şi pe uscat. Soarele era pe jumătate ascuns din cauza 
furtunii, dar peste mlaştini şi peste câmpurile din spate cădea o 
lumină gălbuie. 

Sam băuse o stacană de apă şi tocmai îşi tăiase o bucată de pâine 
şi o pătrăţică de brânză când auzi o bătaie în uşă şi-l văzu în prag pe 
Bob Baragwanath. Bob era tatăl lui Charlie, şi Sam se rugase 
împreună cu ei când murise Charlie. Bob nu era destul de isteț ca să 
priceapă tot ce făcuse şi spusese Sam, dar apreciase gestul. 

— Fratle tău, spuse el. 

— Da? Drake? Ce s-a întâmplat? A lăsat vreo vorbă? 

— Nu. Nicio vorbă. A fo’ luat. Fo’ luat. Cam de vreun ceas. Luat 
cam acu’ o oră. 

Sam lăsă pâinea: 

— Ce s-a întâmplat, Bob? Drake luat? Luat unde? 

— Polițaiul... politaiul Vage. L-a luat cam acu” vreun ceas. L-a luat 
la închisoare. L-a dus la închisoarea de la St. Ann. 

— Drake? La închisoare? Pentru ce? Polițaiul Vage? Eu... Ai văzut 
tu? 

— Da. Văzut cu ochii mei. Luat pentru că a furat. Aşa a zis 

polițaiu'. A furat! L-a luat cam acu’ vreun ceas. 


Tocmai terminau cina când sosi Sam. În aceste zile însorite 
mâncau mai uşor decât iarna, aşa că cina devenise o masă mai 
importantă. Fuseseră tăcuți în timpul mesei, aşa cum se întâmplase 
de mai multe ori în ultima vreme, şi pe măsură ce se apropia 
momentul plecării lui Ross în Franța. Demelza nu era genul care să-i 
poarte ranchiună pentru că se ducea, dar iminența plecării arunca 
un nor asupra bunei ei dispoziții. Nu sporovăise ca de obicei despre 
grădină şi nici nu-i împărtăşise cugetările ei legate de ce gândise 
Garrick când îi luase puiul de iepure, nici nu-i descrisese acțiunile 
unui bot-gros când mânca pulpa albă dintr-o teacă goală de păpădie. 
Nu era vorbăreaţă şi, cum Ross nu era din fire genul care face 
conversație, fusese o cină tăcută. 

Peste toate astea, veni fratele ei ca s-o informeze că celălalt frate al 
ei fusese arestat pentru furt. 

Demelza se ridică şi-l ţintui cu privirea: 

— Furt? Drake? Este imposibil, Sam. 

— Da, surioară, e imposibil să fi făcut aşa ceva, dar nu-i imposibil 
să fie acuzat. 

— Ce spun că a furat? 

— Păi, e greu de aflat adevărul. Dar m-am întâlnit cu Art Curnow, 
care a fost de față când l-au luat, iar polițaiul zice că este acuzat că a 
furat o Biblie - o Biblie cu închizătoare de argint - de la Trenwith 
House. 

— Trenwith House? Dar când? Nu s-a mai apropiat de Trenwith 
House de săptămâni bune, nu după ce George - nu după ce domnul 
Warleggan s-a întors acasă. 

— Nu ştiu care-i adevărul, surioară, nu ştiu decât ce mi s-a spus 
şi că Drake a fost dus la închisoarea de la St. Ann şi închis ca şi când 
ar fi infractor. 

Se ridicase şi Ross, dar se întoarse cu spatele la ei ca să-şi 
ascundă enervarea de pe chip. 

— Ştii cine a adus acuzaţia? 

— Domnul Warleggan, se zice. 

Asta era. Domnul Warleggan. Şi cum băiatul ăsta era fratele 
Demelzei, cu atât era mai mare zelul de a face rău. Şi cum putea el, 
Ross, să evite să fie implicat, şi mai ales cum putea să evite ca 
Demelza să fie amestecată în povestea asta cât timp el era plecat? 

Exasperant. Mai mult ca oricând regreta că nu adoptase o poziție 
dură cu băieţii ăştia când veniseră şi nu-i trimisese înapoi la 
Illuggan, unde le era locul. La vremea aceea, o avertizase pe Demelza 
că la un moment dat, în viitor, fraţii ei ar putea s-o pună într-o 
situație stânjenitoare căsătorindu-se pe acolo, şi foarte posibil să-i 
zădărnicească astfel ambițiile sociale. Niciodată, nici în cele mai rele 
vise, nu se gândise că unul din ei va avea o relație amoroasă cu 
verişoara lui Elizabeth! Iar acum, să fie arestat pentru furt — şi mai 
ales pentru furtul unei Biblii! 

Dar în acest moment nu trebuia să o lase pe Demelza să vadă 
enervarea lui. Şi aşa trebuia să se împace cu greşelile şi ciudățeniile 
lui, cu devotamentul şi prieteniile lui din străinătate şi cu spiritul lui 
neliniştit şi plin de frământări care-l trimitea în călătoria din Franța. 
Nu se putea aştepta la înțelegere din partea ei fără să-i ofere şi el 
aceeaşi înțelegere. 

Spusse: 

— Domnul şi doamna Warleggan au fost plecați vreo două zile. 
Crezi că Drake a fost la Trenwith în această perioadă? 

— Nu ştiu, dom'le căpitan Poldark. Şi eu am fost plecat cu 
treburile întru Domnul. M-am întors în seara asta. 

— Ştii dacă Drake s-a întâlnit cu domnişoara Chynoweth în 
ultimele săptămâni? 

— S-a văzut cu ea de vreo două sau trei ori la biserica din Sawle, 
duminica după-masă. Dar după aia s-a aflat totul şi a fost mare 
supărare la Trenwith, de la începutul lunii. Aşa că nu s-au mai văzut 
de atunci. Mi se pare că s-a spus că domnişoara Chynoweth o să fie 
trimisă acasă. 

— Se pare că George intenționează să o mărite pe domnişoara 
Chynoweth cu cineva din Truro, pe nume Whitworth, spuse Demelza. 
Reverendul Whitworth. 

— Poftim? Osborne Whitworth, fiul judecătorului Whitworth? 

— Cred că da. Ar fi trebuit să fie o partidă bună pentru ea. Aşa 
încât a fost o mare problemă când s-a aflat de prietenia ei cu Drake. 

— Un filfizon şi un prefăcut. Sigur ţi-l aminteşti. S-a purtat excesiv 
de aferat cu tine de mai multe ori, dar de regulă a fost eclipsat de 
Hugh Bodrugan şi de John Treneglos. 

— Mi-l amintesc, spuse Demelza. 

— Dar cine ţi-a zis asta? 

— Drake. Săptămâna trecută când a venit pentru lecţia de scriere. 

Ross privi gânditor în jos, spre farfuria cu tarta cu zmeură pe care 
nu o terminase: 

— Crezi că este posibil ca acuzaţia să fie adevărată? 

— O, niciodată! spuse Demelza. 

— Drake nu e hoț. Nici vorbă! spuse şi Sam. 

— Da, în fine... totul e foarte bine, dar a fost înaintată acuzaţia. 
Trebuie să existe nişte motive, oricât de neînsemnate. Partea 
enervantă din povestea asta e că, dacă familia Warleggan s-a 
amestecat, s-ar putea să fie greu să-i convingem să renunțe. Oricine 
altcineva ar fi deschis să asculte argumente raționale. Dar nu şi ei. S- 
ar putea să regreți, Sam, că eşti înrudit cu familia Poldark. 

Sam spuse: 

— Poate dacă m-aş duce eu să vorbesc cu ei. 

— Nici gând. Ai fi primit cu ostilitate şi chiar mult mai rău. Nu, 
primul lucru este să-l vedem pe Drake şi să aflăm şi versiunea lui 
despre această poveste. Până când nu vom şti asta, nu putem face 
nimic. 

Se lăsă tăcerea. Apoi Sam spuse: 

— N-o să am odihnă în noaptea asta. Dar n-are rost să mergem 
până mâine-dimineaţă. O să mă duc acolo să-l văd. 

— Nu, spuse Ross. Nu te băga. Nu e cazul să fii şi tu acuzat de 
cine ştie ce altceva. Mă voi ocupa chiar eu dimineață. 

— Mulţumesc, spuse Demelza. 

— Până atunci, nu are rost să facem presupuneri. Este posibil ca 
acuzația să fie retrasă. Nu avem cum să aflăm mai multe, aşa că cel 
mai bine e să nu mai discutăm. O să mă duc acolo călare mâine la 
prima oră. 

— Dumnezeu să te binecuvânteze, spuse Sam. N-o să am odihnă 
în noaptea asta. 


„Închisoarea” din St. Ann nu era în realitate o puşcărie, ci un arest 
unde din când în când răufăcătorii erau ținuți sub cheie înainte de a 
fi aduşi pentru judecată în fața magistraţilor locali. Făcea parte din 
casa şi magazinul domnului Renfrew, negustorul de materiale pentru 
minerit, şi era compusă dintr-o încăpere la etaj şi una jos, şi 
amândouă ar fi trebuit să fie folosite pentru toate problemele justiției, 
dar pe care domnul Renfrew le utiliza şi ca spațiu de depozitare. 
Drept urmare, încăperea de sus era ticsită cu colaci de frânghie, 
lămpi, scripeţi, lumânări cu feştilă de cânepă împletită, târnăcoape, 
fitiluri şi toate celelalte accesorii pentru minerit. Cea de jos era 
păstrată pentru scopul stabilit, deşi şi spațiul acesta era invadat de 

domnul Renfrew care aducea aici tot ceea ce socotea el că n-ar putea 
fi stricat de prizonierii ocazionali sau ce nu i-ar fi ajutat să evadeze. 

Pe drumul până acolo, Ross medită la problema lui. Urmărit de 
sfatul de ultim moment de la Demelza care, deşi profund îngrijorată 
pentru fratele ei, era încă şi mai preocupată ca soțul ei să nu repete 
escapadele de evadare din puşcărie din urmă cu şase ani, Ross era 
mai preocupat de atitudinea pe care trebuia s-o adopte în cazul în 
care explicația lui Drake se dovedea rațională sau scuzabilă. Cu 
şapte ani în urmă, sau poate ceva mai mult, când Jim Carter fusese 
arestat pentru braconaj, se dusese la Truro, compăruse în fața 
judecătorului şi făcuse un apel public la clemenţă. Fusese respins cu 
brutalitate. Şi trăsese învățăminte din povestea asta. Nu trebuia să 
ceri milă în public, ci să-i abordezi pe magistrați în particular şi să le 
ceri, ca pe un gest de prietenie față de tine personal, să-i acorde 
acuzatului încă o şansă. Dar cum să procedeze aici? Nu-i putea cere 
nicio favoare lui George Warleggan. Dacă el însuşi ar fi fost judecător, 
ar fi fost de mare ajutor în toată istoria asta. Dar refuzase acest 
lucru. Cine-ar fi putut prevedea un asemenea caz? 

Domnul Renfrew era acasă şi îl salută plin de efuziune, încrețindu- 
şi ochii miopi într-un zâmbet. (Domnul Poldark era, ca şi domnul 
Warleggan, unul dintre clienţii lui.) Prizonierul? Da, domnul Poldark 
putea să-l vadă. Bineînţeles. Desigur. Poate că arestul nu era atât de 
curat pe cât şi-ar fi dorit domnul Renfrew, dar fuseseră ocupați în 
ultima săptămână. De fapt, în acest moment mai erau încă doi 
închişi care aşteptau următoarea şedinţă a judecătorilor. Fuseseră cu 
toții aduşi ieri, dar ei, prinşi cu una cu alta, nu reuşiseră să facă tot 
ce-ar fi vrut. Învinuiri? O, unul îl atacase pe domnul Irby în prăvălia 
lui. Celălalt fusese beat şi făcuse zob nişte ferestre la cârciuma 
Miner's Arms. Vor fi acuzaţi probabil mâine. Dacă domnul Poldark e 
amabil să vină după el. Domnul Poldark îl urmă. 

Era o odaie foarte mică, cu un stâlp pe mijloc, din podea până în 
tavan, de care să fie încătuşațţi prizonierii. Un colț al încăperii era plin 
cu saci şi o grămadă de lemne, altminteri nu mai era altceva, în afară 
de cei trei bărbați. Mirosul era însă oribil, fiindcă nu exista latrină, 
iar dejecţiile nu fuseseră îndepărtate de săptămâni întregi. Unul 
dintre bărbaţi încă zăcea adormit în propria lui vomă, iar ceilalți doi 
ridicară privirile când se deschise uşa. 

Ross îşi acoperi nasul cu legătoarea de gât. 

— Mă lăsați cinci minute cu el afară, în curte? Vă promit că nu 
fuge. 

— Păi, domnule... Cred că da, dacă promiteți... 

— Ne puteți urmări de la distanţă, dacă vreți. 

Lui Drake i se permise să iasă afară. Clipi în lumina zilei, arătând 
neobişnuit de palid după noaptea în arest. Cu o tresărire de iritare şi 
furie, Ross observă din nou asemănarea lui cu Demelza. 

— Ei, băiete, ai dat de necaz! Cum s-a întâmplat? 

— Oh, dom'le căpitan Poldark, ce drăguţ din partea 
dumneavoastră că ați venit. Nu ştiu, aşa cum nici dumneavoastră nu 
ştiţi. Cum Sam era plecat de acasă şi... 

— Sam s-a întors aseară. A auzit şi ne-a spus şi nouă. Ce e toată 
povestea asta? 

— Păi, nu prea ştiu de unde să încep. Cred că ştiţi că m-am 
împrietenit cu tânăra domnişoară de la Trenwith House. Soră-mea 
ştie totul despre asta... 

— Da, mi-a spus. 

— Ei, şi ni s-a interzis orice legătură când familia Warleggan a 
aflat că mă întâlneam cu ea la biserică. Aşa că... aşa că de atunci nu 
ne-am mai văzut deloc. Dar Geoffrey Charles - domnul Geoffrey 
Charles - s-a răzvrătit şi a venit să mă vadă nu doar o dată. Vedeţi 
dumneavoastră - vedeți dumneavoastră, nu doar cu domnişoara 
Morwenna - dg’ şi cu el m-am împrietenit eu, înțelegeți... 

— Da, înțeleg. 

Drake îşi frecă barba țepoasă de pe obraz: 

— Săptămâna asta domnul şi doamna Warleggan erau plecați, aşa 
că domnul Geoffrey Charles mi-a trimis un bilet în care zicea că sunt 
duşi într-o vizită şi că pot să vin acasă să-l mai văd o dată, fiin'că are 
să plece curând la şcoală. 

— Mic şi prost, spuse Ross. Îți cerea să intri în belea. 

— Mda, tot ce se poa’. Dar m-am gândit că o să reuşesc — şi chiar 
aşa a fost. M-am dus peste câmpii — apoi am intrat prin uşa laterală — 
şi mă aşteptau. Faţa lui Drake fu străbătută brusc de un spasm. 
Morwenna mi-a zis că şi pe ea o trimit acasă, aşa că a fost ca un fel 
de rămas-bun pentru noi. Doar am stat de vorbă cam o jumate de 
ceas, după care eu am zis că trebuie să plec. Aşa că atunci 
Morwenna... mi-a dat o batistă ca să-mi amintească de ea - ca şi 
când aş putea s-o uit! — iar Geoffrey mi-a zis: „Trebuie să-ți dau şi eu 
ceva, Drake. Uite, îți dau Biblia mea de la botez”, mi-a zis, şi asta a şi 
făcut. Eu am zis: „Nu, nu pot s-o iau, e a ta, cu inițialele tale pe 
copertă şi cu o închizătoare, nu pot s-o iau”. Dar el a zis: „Te rog, te 
rog, Drake” — ştiţi cum e el — aşa că, în cele din urmă, am luat-o. 
După aia am plecat de acolo şi am venit acasă. Habar n-am dacă m-a 
văzut cineva, da’ în clipa aia nici că-mi păsa. M-am întors acasă fără 

să văd pe unde umblu şi am pus cele două daruri sub paiele patului 
meu, după care m-am întins şi eu în el şi... în fine, nu m-am purtat 
bărbăteşte... 

Pe un câmp din apropiere, doi bărbați încercau să despartă o vacă 
de vițelul ei, iar mugetele lor răsunau ca un ecou în aerul răcoros al 
dimineții de vară. 

— În ce zi a fost asta? 

— Marţi seară. 

— Şi au venit după tine ieri. Deci în cele douăzeci şi patru de ore 
probabil că familia Warleggan s-a întors, cineva le-a spus despre 
vizita ta, şi s-a descoperit că lipseşte Biblia. Cine a venit la tine 
acasă? 

— Polițaiul Vage şi un om înalt şi slab, cu ochi apropiați şi privirea 
fixă. L-am mai văzut pe la moşie... 

— Cred că-i Tankard. Te-au acuzat? 

— Au zis că au motive să creadă că am furat o Biblie şi alte obiecte 
de la Trenwith şi că o să scotocească prin colibă. Au găsit Biblia unde 
o pusesem. Nici măcar nu apucasem să mă uit la ea din urmă cu o 
seară, când o pusesem acolo. Nu ştiu, da’ parcă nu puteam să suport 
gându'. 

Ross îl privi pe tânăr lung şi gânditor: 

— Mda, în fine... 

Drake spuse: 

— Nu-i prolema dumneavoastră, dom'le căp'tan Poldark. Nici a 
soră-mii. Nu vreau să vă fac probleme. Când o să ajung în fața 
judecătorilor, o să le spun adevărul adevărat. Nu-i decât o greşeală, şi 
o să mă lase să plec. N-am făcut nimic de care să mă ruşinez. 

— Cred că ar fi înțelept să accepți ajutorul pe care ţi-l putem da 
noi, băiete. Când există declaraţii care se bat cap în cap, persoana 
acuzată nu este mereu crezută. Mai ales dacă unul dintre judecători 
are nişte conturi de reglat. Cât era de mare Biblia? 

— Oh... nu mare. Cam aşa. Dar frumoasă, cu inițialele G.C.P. Pe 
copertă. Şi o închizătoare de argint. 

— Ai fost un prost că ai luat-o. 

— Da, ştiu. Dar în momentul ăla, a insistat aşa de tare. Iar eu 
eram aşa de tulburat - nici nu prea ştiam ce se întâmplă. 

— O pierdeai pe iubita ta, nu? Da, e greu. Dar ai țintit prea sus, 
Drake. 

— Când am cunoscut-o, n-aveam nimic de gând. Credeţi-mă. 
Pur... pur şi simplu s-a întâmplat. 

— Da... Ross privi în direcția cealaltă, spre Renfrew, care aparent 

număra nişte lopeţi. Da. Ei, e timpul să te duci înapoi. Domnişoara 
Chynoweth era în încăpere când Geoffrey Charles ţi-a dat Biblia? 

Drake se gândi: 

— Nu. Se dusese să vadă dacă sunt în siguranță şi dacă pot să 
plec. Dar trebuie să mă fi văzut că o am când s-a întors în odaie. N- 
am ascuns că o am. 

— Hm. Dar... Geoffrey Charles e demn de încredere? 

— O, da! Mă pun chezaş cu viața mea pentru asta. 

— S-ar putea să fii nevoit, spuse Ross sec. Acum, du-te înăuntru! 
Renfrew! Prizonierul tău e gata să se întoarcă înăuntru. 

Înainte ca Ross să plece, Renfrew îi spuse că judecătorii locali 
urmau să se întrunească mâine, vineri, la Miner's Arms, cârciuma 
din St. Ann. Bineînţeles, mai spuse el, dacă se va considera că este o 
chestiune urgentă, unul sau altul dintre ei s-ar putea să audieze cele 
trei cazuri azi şi să-i condamne pe bărbaţi sau să-i trimită la Truro; 
dar cum întrunirea obişnuită trebuie să aibă loc mâine, era aproape 
sigur că totul va fi amânat până atunci. 

Ross aprobă cu o mişcare din cap şi-i mulțumi lui Renfrew, apoi 
încălecă şi porni la drum. Se gândea că Renfrew are dreptate. 
Singurul magistrat care probabil ar putea să-şi strice ziua ca să 
scape de un caz anume era George, iar Ross era convins că noul 
George n-ar fi vrut să pară că se implică prea mult, mai ales că în 
acest caz era vorba despre un furt de pe proprietatea lui. Oricât de 
mult şi-ar fi dorit să-l vadă pe Drake condamnat sau trimis în altă 
parte să-şi aştepte sentința, n-ar fi făcut nimic care să-i ofenseze pe 
colegii lui magistrați sau să pară că-şi foloseşte noua autoritate după 
bunul plac. 

Avea o zi la dispoziție. Magistraţii se întâlneau la unsprezece, aşa 
încât avea ceva mai mult de douăzeci şi patru de ore. Cum să le 
folosească? Pe bună dreptate poţi să spui: „Am fost prost data 
trecută”; acum trebuie să fie cu totul altfel. Cum altfel? Abordând 
fiecare magistrat separat, pe rând? Dar cine avea să fie mâine la St. 
Ann? Cine avea să vină? Trevaunance, Bodrugan, Treneglos? 
Warleggan, cu siguranță. Şi cum să-i abordeze pe ceilalți? Furtul 
unei Biblii cu închizătoare de argint era o infracțiune gravă. Nu te 
puteai aştepta să n-o ia în serios. Ba chiar era posibil să considere că 
este un caz prea grav ca să-l judece ei, iar băiatul va fi trimis la o 
instanță superioară. Dacă se considera că furtul Bibliei este o 
infracțiune în care valoarea este mai mare de patruzeci de şilingi, şi 
dacă se dovedeşte asta, atunci ar putea fi pedeapsa cu moartea. Ross 
nu ştia cum stau lucrurile cu minorii la tribunal, dacă puteau fi citați 

şi ce greutate ar avea mărturia lor. N-ar fi imposibil ca George, dacă 
setea lui de răzbunare era suficient de mare, să-şi consolideze cazul 
prin mărturia vreunui servitor, ceea ce ar cântări mai mult decât 
orice ar fi spus Geoffrey Charles. 

O situație neplăcută. Se gândi să i-o prezinte Demelzei şi să vadă 
ce crede ea şi ce sfat îi dă. Dar pe măsură ce se apropia de casă, 
starea de spirit i se schimbă, şi odată cu ea şi direcția. În ciuda 
bunului-simț şi a inteligenței, Demelza era depăşită în acest caz. Era 
implicată personal ca să-l ştie pe Drake în siguranță; habar nu avea 
de legi sau de tactica necesară pentru respingerea acuzației. Dar cine 
ştia? Nimeni din apropiere, în afară de Harris Pascoe din Truro sau 
bătrânul notar Pearce. Cât despre sfaturile lor? Juridice, terne şi 
conformiste. Parcă-i auzea. Să obţină transferarea cazului la o 
instanță superioară. O mai mare probabilitate pentru un proces 
imparțial. Un răgaz mai mare pentru pregătirea apărării şi analizarea 
probelor. Dar când ar putea avea loc un astfel de proces? Ross 
trebuia să plece la Falmouth duminică, sau cel mai târziu luni. S-ar 
putea să fie plecat o lună. Orice ar fi reuşit să facă până luni, ar fi 
inutil dacă nu va fi prezent când va fi discutat cazul. 

Schimbase direcția când ieşise din satul Grambler; trecu la trap pe 
lângă Gatehouse, ajunse la hotarul moşiei lui şi cobori spre dunele 
de lângă mare, foarte aproape de locul unde obişnuiau să vină 
Geoffrey Charles şi Morwenna. Măcar nu era vânt, aşa că legă frâiele 
lui Judith de un stâlp la îndemână şi o lăsă acolo, iar el porni într-o 
plimbare pe plajă. 

Aşa cum se întâmplă uneori în diminețţile liniştite, erau valuri 
mari. Se rostogoleau unul după altul ca nişte cavalerişti fără pereche 
care se predau în fața unui bastion indestructibil. Fără sfârşit, de 
îndată ce unul se stingea şi apărea altul, se zdrobea de țărmul care-i 
stătea în cale. Ici şi colo, unde se ițea câte o stâncă, păreau nişte cozi 
albe şi înfoiate de păun care se înălțau în aer şi pluteau, pentru ca 
apoi să se dezintegreze treptat în ceața străpunsă de razele soarelui. 
Aerul pulsa de sunete şi de mişcare. Ross îşi începu plimbarea. 

Deci, ca tactică pur şi simplu, s-ar putea să fie mai bine să încerce 
să obțină judecarea cazului mâine. Dar cum ar putea influența 
rezultatul? Oriîncotro se întorcea, silueta de la capătul drumului era 
George. 

Dacă toate astea i s-ar fi întâmplat lui John Trevaunance, s-ar fi 
putut aranja într-o oră. Sau oricăruia dintre ceilalți. Chiar şi lui 
Hugh Bodrugan. O discuţie civilizată, o înțelegere să nu fie de acord 
cu faptele din acest caz, o scuză şi propunerea de a plăti valoarea 

Bibliei. Băiatul ăsta e o pacoste; trimite-l de aici, oriunde; şi după 
asta, retrag acuzaţia. Simplu. 

Dar cum să-l abordeze pe George? Şi mai ales, cum, fără 
certitudinea unui eşec? Poate că George se convinsese pe el însuşi să 
creadă sincer că Drake e hoț; dar credinţa asta ar fi întărită şi sporită 
ştiind că aşa îi poate lovi pe Demelza şi pe Ross. Orice mod de 
abordare ar fi însemnat o umilire. Elizabeth? Ross însă nu putea s-o 
abordeze pe ea, nici măcar - credea el - ca să-i salveze pielea lui 
Drake. Şi, oricum, ea îl asculta pe George. 

Ross îşi înălță privirea spre clădirile scunde, masive şi reci aflate 
pe stâncă ale minei Wheal Leisure. Nu prea mai fusese pe plajă după 
ce fusese închisă. Vremea fusese foarte urâtă, iar el nu voise să se 
uite la mină şi s-o vadă tăcută. Prima lui companie, înființată cu opt 
ani în urmă. Fusese atât de prosperă, până când familia Warlesgan 
începuse să pună stăpânire pe ea. Puneau stăpânire pe tot. lar acum, 
chiar şi pe dorinţa lui de a locui pe propriul lui pământ şi de a trăi în 
pace. Era greu pentru noile lui țeluri. Poate că expediția aceasta pe 
care era pe cale s-o facă în Franţa era o supapă de siguranță pentru 
instinctele lui ascunse spre violență. Era mai bine să fie în război cu 
francezii decât cu vecinul lui. 

Dar ce se întâmplă dacă vecinul caută războiul cu insistență? 
Continui să întorci şi celălalt obraz, fără încetare? Cu doi ani în 
urmă, de Crăciun, îi prezentase lui George alternativele şi-l lăsase să 
reflecteze asupra lor. De atunci, îşi aruncaseră doar câte o privire, la 
biserică sau în alte întruniri oficiale. Nu schimbaseră nici măcar o 
vorbă. S-ar putea ca acum să fie nevoie să schimbe o vorbă. Cum 
altfel ai fi putut să avansezi în chestiunea asta? 

Dar cum să schimbi o vorbă fără ca vorba să se transforme în 
război? Nu era timp de scrisori, iar scrisorile erau oricum inutile. 
Trebuia să se ducă să-l vadă. Cumva trebuia să se ducă să-l vadă şi 
să discute - exact aşa cum ar fi făcut şi cu Trevaunance sau cu 
ceilalți. Să găsească cumva o cale să rămână civilizați. Trebuia să 
existe o modalitate de a rezolva povestea asta decent. Dacă George 
devenea nepoliticos, atunci ar fi nevoit să-şi revizuiască atitudinea. 

Aproape fără să vrea, deja se întorsese lângă locul unde era 
priponit poneiul. Înaintă cu greu prin nisipul moale, şi ea înălță 
capul şi necheză. Când tocmai încăleca, îl văzu pe Sam venind spre 
el. 

— V-am văzut poneiul, dom'le căpitan Poldark. V-am văzut venind 
încoace. M-am gândit eu că e calul dumneavoastră. Mă tot 
întrebam... aşteptam... L-aţi văzut pe fratele meu? 

Reprimându-şi impulsul de a-l repezi pe tânăr, Ross îi povesti ce 
se întâmplase. 

— Binecuvântat fie Dumnezeu cel milostiv! spuse Sam. Deci n-a 
fost decât o greşeală, şi mâine o să fie liber. 

— Continuă să te rogi, spuse Ross, căci s-ar putea să nu fie chiar 
aşa de uşor. Acum du-te şi spune-i surorii tale ce ţi-am spus şi 
explică-i că am avut nevoie de un pic de timp ca să mă gândesc ce e 
de făcut. Acum m-am hotărât ce să fac. O să cer ajutorul unui 
avocat. S-ar putea să dureze vreo oră sau două, dar ar trebui să mă 
întorc la cină. Aşa să-i spui, înţelegi? 

— Cu bucurie în inimă, zise Sam. Cred cu adevărat că Drake va fi 
în libertate curând. Şi mă rog ca, atunci când totul va fi trecut, să fie 
nu doar o libertate a trupului, ci şi a sufletului. 

— Să ne ocupăm mai întâi de trup, spuse Ross posomorât şi plecă. 

Nu subestima dificultatea a ceea ce urma să facă. Era posibil ca 
George să-l alunge de pe moşia lui. Era posibil să refuze să-l vadă, şi 
în acest caz nu ar avansa deloc. 

Ross nu era un bărbat uşor de intimidat odată ce se hotăra, dar 
bunul-simț îi dicta să-şi ia nişte măsuri de apărare. Şi se înțelege că 
măsura cea mai potrivită era un însoțitor. 

Zacky Martin ar fi fost alegerea firească, dar Zacky avea peste 
cincizeci de ani şi nu se simţise bine. Paul Daniel ar fi fost următorul, 
dar Paul era unul dintre noii muncitori plătiți în parte, care fuseseră 
preluaţi când se închisese Wheal Leisure şi probabil era în mină, la 
Wheal Grace. lar Sam ar fi fost mai rău decât inutil. Nu ţi-l prea 
puteai închipui pe Tom Harry un subiect potrivit pentru convertire. 

Ross continuă să călărească, trecu pe lângă Gatehouse, prin satul 
Grambler, pe lângă biserica din Sawle şi o luă pe poteca spre satul 
Sawle. Pe stânga era crâşma văduvei Tregothnan şi afară, împingând 
un butoi după colțul casei, era chiar omul pe care-l voia. 

— Ia te uită, tânărul căp'tan! Bun venit! Şi călare pe cel mai grozav 
cal din ținut! Nu-i aşa că-i o frumusețe? Şi ce mai chilipir a fost! 
Ascultă, căp'tane, oricând vrei s-o vinzi, sunt bucuros să-ți dau cât 
mi-ai dat dumneata. La prețul ăla a fost ieftină ca braga. 

— Ai grijă, spuse Ross, că poate te cred. Sunt convins că nu vrei 
asta. Tholly! 

— Da? 

— Ai timp să mergi undeva cu mine călare? Am nevoie de un 
apărător paşnic. 

— Când? Acum? Da, bucuros. Numai să arunc butoiul ăsta unde 
vrea văduva Sally, şi sunt omul dumitale. 

— Ai armă? întrebă Ross. Nu ca s-o foloseşti, ci doar s-o arăţi. Ca 
să păstrăm discuția paşnică. 

Tholly rânji: 

— Păi, cum să nu. Stai niţel, o iau într-o clipită! 


Capitolul 24 


Merseră călare până la uşa de intrare de la Trenwith într-un soi de 
procesiune dezlânată; un cuplu diferit precum ziua cu noaptea, dar 
totuşi asemănător: doi bărbați zdraveni, cu picioarele bălăngănind, 
pe doi ponei mititei: cavalerul rătăcitor şi servitorul zdrențăros. 
Măcar Don Quijote călărise un cal. 

Uşa fu deschisă de unul dintre servitorii pe care Ross îi dăscălise 
în bucătărie de Crăciun. Păru surprins la vederea celor doi în prag. 
Ross îi spuse să-l anunţe pe stăpânul lui că a venit în vizită şi 
doreşte o discuție de cinci minute. Servitorul le închise uşa în nas şi 
fu plecat aproape cele cinci minute pe care le solicitase Ross. Apoi 
întredeschise uşa doar ca să le spună că stăpânul lui nu este acasă 
pentru ei. 

— Du-te şi spune-i stăpânului tău că vin cu intenţii paşnice, 
spuse Ross. Nu vreau să fac niciun rău, nici lui, nici familiei, dar 
doresc să vorbesc cu el într-o chestiune urgentă, iar dacă refuză să 
ne vedem, nu voi pleca. 

Servitorul icni, ezitând. 

— Şi nici n-o să mă puteți clinti, adăugă Ross privind peste umăr, 
la Tholly. 

Tholly, care nu descălecase încă, îşi împinse muscheta veche pe 
umăr, fluierând printre dinții ştirbiți. 

Servitorul închise uşa din nou. 

Aşteptară. Privirea ageră a lui Tholly se plimba peste fațada 
elegantă a casei vechi, peste terenurile îngrijite, clădirile bine 
întreținute ale fermei, pajişti, flori, peste heleşteul decorativ. 

— Grozavă proprietate, remarcă el. 

— Da, răspunse Ross. 

— Îmi amintesc când era a unchiului domniei tale; a lăsat 
grădinile în plata Domnului. 

Nu vorbiseră deloc despre obiectul vizitei lor. 

Un iepure cafeniu trecu în goană peste unul din câmpurile 
învecinate, fluturându-şi codița albă. Într-un copac din apropiere 
erau potârnichi. Tholly se linse pe buze. 

— Şi foarte bine garnisit cu de toate. 

Uşa se deschise din nou. 

— Stăpânul vă primeşte — singur. 

— Aşteaptă-mă aici, Tholly. Dacă o să am nevoie de tine, te strig 
de la fereastră. 

Tholly rânji şi ridică ciotul cu cârligul. 

— Dacă o să aveți nevoie de mine, o să vin. 

Ross fu primit într-o odaie mică de la primul etaj, care fusese 
biroul unchiului său, Charles. Aici nu se schimbaseră multe. George 
era aşezat la un birou şi lucra. Alături, în picioare, era Tankard, înalt 
şi cu căutătură chiorâşă. George purta un halat de casă înflorat, lung 
până la glezne, încheiat cu brandenburguri până la gât. Nu ridică 
privirea când Ross fu poftit să intre, ci continuă să scrie. Tankard îl 
țintuia pe musafir cu o privire suspicioasă. Ultima oară când se 
întâlniseră în această casă fusese obligat să se adăpostească sub o 
masă, în timp ce George şi Ross îşi reglaseră conturile bătându-se 
peste capul lui. 

Tankard îşi umezi buzele: 

— Aţi dorit să-l vedeți pe domnul Warleggan? 

Ross îl ignoră. Ridică amândouă brațele deasupra capului: 

— Vin cu gânduri paşnice, George. Voi încerca să nu fiu violent în 
timpul acestei vizite, decât dacă deveniți voi mai întâi. Dar îţi cer zece 
minute din timpul tău. 

George îi spuse lui Tankard: 

— Întreabă-l pe omul ăsta ce treabă are. 

Ross îi făcu semn lui Tankard să tacă; apoi se aşeză şi îşi 
încrucişă picioarele. 

— Eu cu tine am treabă, George, nu cu avocatul tău. Aş prefera să 
discutăm între patru ochi, dar dacă insişti să fie de față şi sfătuitorul 
tău legal, nu te pot împiedica. 

— Spune ce ai de spus. 

— După ce termini de scris. 

Pana continuă să scârțâie. Ross luă o carte de pe o masă din colț 
şi răsfoi fără grabă paginile. 

Pana se opri: 

— Ei? 

— Un tânăr pe nume Drake Carne a fost acuzat că a furat o Biblie 
din această casă. În acest moment este într-o celulă dezgustătoare 
din St. Ann, aşteptând întrunirea magistraţilor, care înțeleg că va 
avea loc mâine. 

Pentru prima oară, George îşi ridică privirea, plimbând-o cu 

indiferență peste veşmintele de călărie sărăcăcioase ale lui Ross. 

— Aşa este. 

— Ceea ce poate nu ştii este că această Biblie i-a fost dată lui 
Drake Carne de către proprietarul ei, fiul tău vitreg, Geoffrey Charles. 
Se despărțeau după o lungă prietenie - o prietenie care le fusese 
interzisă de tine —, şi Geoffrey Charles a vrut să aibă Carne ceva care 
să-i amintească de el. A insistat să o ia, iar Carne a acceptat-o cu 
greu şi a dus-o acasă. 

— Eu nu asta am auzit. 

— Întâmplător, ăsta este adevărul. 

— Fără doar şi poate este versiunea pe care Carne speră acum că 
o vor accepta judecătorii. 

— L-ai întrebat şi pe Geoffrey Charles despre asta? 

— Băiatul este minor, şi emoţiile lui pot fi cu uşurinţă exploatate. 
N-am nicio îndoială că acum ar spune orice ca să-şi scoată din necaz 
prietenul amărât. Dar faptele indiscutabile par să fie următoarele: 
Carne s-a strecurat în casă marți, în timp ce eu eram plecat - în 
ciuda ordinelor mele exprese. Cu alte cuvinte, a comis cea mai 
flagrantă şi mai reprobabilă infracțiune - a încălcat proprietatea, 
faptă pe care legea o pedepseşte sever; şi, odată înăuntru, a profitat 
de sentimentele băiatului ca să-l convingă să nu renunțe la aşa-zisa 
lor prietenie, ci s-o continue, în ciuda opoziției mele. George îşi 
plimbă degetul mare peste pana de scris. Cum n-a reuşit -— fiindcă 
Geoffrey Charles fusese total de acord că prietenia lor trebuie să ia 
sfârşit —, Carne şi-a însuşit cu bună ştiinţă Biblia şi apoi a plecat cu 
ea, intenționând s-o transforme în bani cu prima ocazie. Dispariţia 
Bibliei a fost constatată din pură întâmplare: soția mea - care i-o 
făcuse cadou fiului ei la botez — a remarcat că lipseşte de pe noptiera 
lui şi l-a întrebat ce se întâmplase cu ea. După ceva cercetări 
serioase, toată povestea asta sordidă a ieşit la iveală. Dar n-a fost 
nicio referire legată de vreun cadou. A fost pur şi simplu un furt. De 
îndată ce s-a aflat, domnul Tankard s-a dus cu polițistul Vage la casa 
lui Carne de pe domeniul tău şi s-a găsit Biblia ascunsă sub patul 
lui. A fost prins asupra faptului, şi ştiu că şi ceilalți judecători vor 
adopta aceeaşi poziţie. 

Ross era tentat să fie de acord cu el. George construise un caz 
foarte solid. Neajunsurile evidente erau cele pe care le putea controla 
într-o oarecare măsură. Tankard îşi mută greutatea de pe un picior 
pe altul, şi Ross se întrebă cum, dat fiind că erau aşa de slăbănoage, 
reuşea să se susțină pe ele. 

— Presupun că Geoffrey Charles va fi chemat ca martor în 

sprijinul acuzațţiei tale? 

— Este minor şi impresionabil pentru un băiat. Nu i-ar fi de niciun 
folos... prietenului tău. 

— Cumnatului meu. 

— Da, dacă insişti. Cumnatul tău. Nu-l cunosc pe acest om, dar 
poate că şi el este o fire impresionabilă - metodiştii ăştia sunt 
adeseori aşa. E posibil să fi furat Biblia din dorința de a se răzbuna 
pe cei din această casă care s-au opus prieteniei lui. Acum îl 
suspectez că tot el este răspunzător şi pentru alte obrăznicii din vara 
aceasta. Dar să trecem peste asta. Nu poate afecta rezultatul cazului. 

— Se pare că tânărul Carne nutreşte o afecțiune profundă pentru 
Geoffrey Charles — şi Geoffrey Charles pentru el. 

— A încercat să capete influență asupra unui băiat impresionabil. 
A fost o obrăznicie de neiertat. 

— Pe motiv de diferență de statut social, presupun? 

— Da. 

— Dar alții au avut ambiția de a-şi depăşi condiția. Tu eşti unul. 

După ce spuse asta, Ross regretă că a spus-o, căci făcea orice 
speranță de compromis imposibilă. Dar nu subliniase George deja 
faptul că nu exista o astfel de speranță? 

George se albise la față: 

— Condu-l pe acest aşa-zis gentleman. 

— O clipă! N-am terminat încă... 

— Ei bine, eu am terminat. Ai promis că nu vei fi violent, şi atât 
cât mă pot aştepta să te ţii de cuvânt, sper să pleci fără violență şi 
fără să opui rezistență. 

— Am venit cu dorința puternică de reconciliere, spuse Ross. Puțin 
probabil, având în vedere ceea ce tocmai am spus; şi în acelaşi spirit, 
îmi retrag vorbele şi îți cer iertare. Nu te plac, George, şi nici tu nu 
mă placi, dar - ne place sau nu - suntem rude. Nu eu am ales să ne 
înrudim, iar tu fără doar şi poate ai acceptat fără tragere de inimă, 
dar asta este. Fiul verişoarei mele este fiul tău vitreg, şi el este în 
centrul acestui necaz. Pot să jur că în orice alte două familii din ţinut 
situația s-ar clarifica absolut prieteneşte şi nu s-ar întâmpla nimic 
mai rău în afară de o scurtă dojană. De aceea am sperat că şi între 
noi — dacă nu pentru noi, măcar de dragul soțiilor noastre — am putea 
„rezolva lucrurile în afara tribunalului”, ca să spun aşa, evitând astfel 
o celebritate nedorită. 

— Mă tem că nu mă priveşte pe mine ce simte soția ta. Ar trebui 
deja să ştii asta. 

Ross îşi păstră cumpătul: 

— Dar Elizabeth? De ea nu-ți pasă? 

— Nu o interesează această poveste. 

— Cu siguranță trebuie s-o intereseze fiindcă verişoara ei, 
domnişoara Chynoweth, este extrem de implicată. 

George îşi mângâie bărbia: 

— Tankard, du-te jos te rog şi spune-i doamnei Warleggan că vin şi 
eu în cinci minute. Şi trimite-i pe frații Harry să-l supravegheze pe 
însoțţitorul acestui om. Nu vreau să umble încoace şi-ncolo pe moşie. 

După plecarea notarului, George spuse: 

— Fiindcă vrei să aduci în povestea asta numele domnişoarei 
Chynoweth, te informez că nici acest lucru nu-ți va fi — ție şi 
cumnatului tău - de niciun folos. O să fac tot ce voi putea ca să-i 
salvez reputația, dar nu până acolo încât să retrag acuzaţia, aşa că 
poți să alungi orice gând că m-ai putea şantaja să tac. 

Tăcură câteva minute, apoi Ross spuse: 

— Speri la o partidă bună pentru domnişoara Chynoweth, nu-i 
aşa? Whitworth - deşi nu-mi place - ar fi o partidă bună pentru ea. 
Merită să strici acest aranjament şi poate să-i distrugi ei viața de 
dragul de a pedepsi un tânăr care n-a făcut nimic rău decât că a 
țintit prea sus? 

— Logodna domnişoarei Chynoweth cu domnul Whitworth a luat 
deja sfârşit. Am simțit că este de datoria mea să-i scriu şi să-i spun 
că s-a compromis cu alt bărbat. Desigur, este o informaţie 
confidențială, iar el va respecta acest lucru. Dar domnişoara 
Chynoweth va fi trimisă acasă la mama ei, în Bodmin, la sfârşitul 
verii. Viitorul ei nu mă mai interesează. Nici pe soția mea. Nu am 
avea nimic de pierdut prin dezvăluirile tale nedemne de un 
gentleman. Singura care ar avea de pierdut ar fi domnişoara 
Chynoweth. 

Ross îşi plecă privirea spre cizme. O bucăţică de noroi uscat 
căzuse pe covorul oriental care începuse să se decoloreze. Parcă-l 
vedea pe unchiul Charles care şezuse atât de des unde stătea George 
acum, gâfâind, imens, râgâind uşor în timp ce examina veniturile şi 
cheltuielile mai vechi ale domeniului. Obişnuiau să vină aici sus când 
erau nişte puştani neîndemânatici el şi Francis, să ceară vreun hatâr, 
iar Charles era pe jumătate adormit, cu un câine la picioare şi o 
carafă de porto la îndemână. 

Spuse: 

— Mai ţii minte când am venit să vă văd pe tine şi pe Elizabeth de 
Crăciun, în '93? Eraţi la masă într-o seară, iar eu am intrat şi am 
avut o discuţie despre convieţuirea în pace. Îți aminteşti că ţi-am 


— 288 — 


făcut nişte oferte de pace şi ţi-am explicat şi consecinţele care ar 
putea urma dacă pacea nu este respectată? 

— Nu mă interesează amenințările tale. 

— Nici nu intenționam să sune a amenințări — doar promisiuni. 

Se lăsă tăcerea din nou. Trecuse mult timp de când cei doi bărbați 
nu mai fuseseră singuri ca acum. Întotdeauna întâlnirile dintre ei, fie 
că era vorba de schimburi de cuvinte sau de lovituri, avuseseră loc în 
prezența altor persoane. Ross îşi aminti cum o dată au ieşit de la o 
licitaţie şi au mers pe jos împreună, pe o stradă din Truro, dar asta 
se întâmplase cu mult timp în urmă. Acum, singuri, deşi plini de 
resentimente unul față de celălalt, se simțeau mai puțin relaxaţi. 
Într-un fel, duşmănia lor fusese exprimată prin atitudini care erau 
mai uşor de păstrat în fața altora. Nu era vorba atât despre ceea ce se 
aşteptau alţii, cât despre ce aşteptau ei de la ei înşişi. Numai că 
acum nu aveau public. Antipatia putea să sape profund, întocmai ca 
un râu adânc: nu putea să iasă la suprafață pe cale firească. 

În cele din urmă, Ross spuse: 

— Dă-i drumul, George! 

George clătină din cap negativ o singură dată, un refuz rece. Un 
împărat roman care respinge schimbarea unui decret. 

Ross spuse: 

— Recunoaşte - este o furtună într-un pahar cu apă. Dacă 
explodează în ceva mai amplu, şi tu ai de pierdut la fel de mult ca 
mine. 

— Băiatul a fost acuzat. Îţi baţi gura de pomană. 

Ross zise: 

— Îţi respect inteligența. Ştiu că nu ai face niciodată greşeala de a 
presupune că, dacă se ajunge la luptă, m-aş împiedica de vreun 
principiu de conduită. Poate că disprețuieşti clasa din care provin eu, 
dar eu am fost întotdeauna un renegat. 

— Şi? Ce-i cu asta? 

— Îţi mai spun o dată. Retrage-ţi acuzaţia! Ca magistrat nu e nicio 
greutate. Lasă-l să plece mâine-dimineață, şi uită toată povestea. Nu 
e un triumf - nici pentru mine, nici pentru tine —, ci doar pentru 
bunul-simţi. 

George clătină din cap că nu. 

Ross spuse: 

— Amenințările sunt pentru bătăuşi; şi ştiu că tu nu eşti dintre cei 
care se dau bătuți în fața lor. Dar dacă va fi audiat cazul mâine, o să 
am grijă să fie prezent un avocat bun şi nimic să nu fie aşa cum speri 
tu, şi o să mă asigur că băiatul va fi absolvit de vină. Va fi chemat şi 

Geoffrey Charles. 

— Geoffrey Charles este la Cardew. L-am trimis acolo miercuri. 
Părinții mei au grijă de el, căci este obosit şi cam bolnav. Pe mărturia 
lui nu te-ai putea bizui. 

— Va fi chemată şi domnişoara Chynoweth. Oricât de puțin îi pasă 
acum de ea lui Elizabeth, nu cred că s-ar bucura la gândul că 
reputaţia ei ar fi distrusă în ochii vecinilor voştri şi ai colegilor tăi 
magistrați. 

— Nu va simți mai multă simpatie față de tine pentru ceea ce faci, 
Ross. Dar dacă aşa doreşti, nu te pot opri. 

Ross trase aer în piept, apoi îl lăsă să iasă lent: 

— Atunci, aşa să fie. Vezi tu... eu, personal, nu am mare lucru de 
pierdut în afacerea asta.. 

— Atunci, să nu mai vorbim şi să lăsăm legea să-şi urmeze 
cursul... 

— Dar Demelza are, şi de aceea sunt profund - deşi împotriva 
voinței mele — implicat. Am fost să-l văd pe Drake Carne şi sunt 
convins că spune adevărul când zice că Geoffrey Charles i-a dat 
Biblia în dar. De aceea, dacă procesul îi va fi potrivnic, voi considera 
că este un eşec al justiției, pus la cale de tine în mod deliberat, şi 
prin urmare o adevărată declarație de război, cel pe care am tot 
încercat să-l evit. 

George dădu o pagină din scrisoarea pe care o scrisese şi aruncă 
hârtia, dar nu vorbi. 

— Prin urmare, dacă băiatul va fi găsit vinovat şi va fi condamnat, 
mă vei obliga să-mi retrag promisiunea pe care ţi-am făcut-o cu doi 
ani în urmă - una pe care aş prefera să nu o ţin. Ross făcu o pauză, 
întrebându-se cât de puţin ar putea să spună ca să transmită exact 
ce voia să spună. Instinctul îi spunea să evite confruntarea explicită. 
Spuse scurt: Sunt tulburări serioase printre minerii de aici. 

— Sunt tulburări şi în alte părți. 

— Până acum au fost paşnice aici. Mă gândesc, cred, că influența 
mea în ținut a contribuit la menținerea unei situații paşnice. Nu a ta, 
George. Cu siguranță nu a ta. După ce s-a închis Leisure, ai devenit 
cel mai detestat om din comitat. 

George se ridică în picioare: 

— leşi din casa mea! Spectacolul ăsta nu-i e nimănui de vreun 
folos. 

— Nu, aşteaptă. Termin imediat. Departe de mine ideea de 
spectacol; dar lasă-mă să-ți atrag atenţia asupra unui lucru pe care 
ți l-am spus odată: venind să locuieşti aici, ai făcut un lucru care-ţi 

va crea probleme. Prin aproape tot ceea ce ai făcut - închiderea 
vechilor drumuri de acces, îngrădirea terenurilor comunale, 
distrugerea casei de rugăciune şi închiderea minei Wheal Leisure 
când încă era profitabilă - ţi-ai sporit nepopularitatea printre mineri 
şi oamenii obişnuiţi. Ştiu, nu printre micii nobili, pe care eşti foarte 
preocupat să-i mulțumeşti. Dar printre toți ceilalți. În acest moment 
nu există ceva anume pe care să se concentreze antipatia față de 
tine, niciun nucleu pe care să se dezvolte şi să sporească. Dacă 
băiatul ăsta ajunge la închisoare, va furniza motivul. 

George se duse la fereastră şi aranjă draperia: 

— Nu te amăgi singur. Genul acela de violențe în masă au luat 
sfârşit în comitat. 

Ross mai scutură un pic de noroi uscat pe covor: 

— Rareori a fost vorba despre asta, George, rareori au fost violențe 
în masă. Revoltele, dacă poți să le spui aşa, au fost până acum 
remarcabil de paşnice. Când oamenii obțin ceea ce vor, de obicei se 
duc acasă. Dar ca să controlezi o gloată este o chestiune neobişnuită, 
după cum bine ştii. Gloatele astea sunt formate din oameni disperaţi 
şi flămânzi, nu din indivizi furioşi şi beţi. Ai fost vreodată de față în 
ziua de plată chiar şi la mica mea mină? Este greu să-i împiedici pe 
oamenii cu bani în buzunar să se înghesuie la cârciumă şi să-i 
cheltuiască. De regulă se îmbată zdravăn, iar zarva ține doar o vreme. 
Dar, dacă ar fi instigaţi, ar putea să se transforme cu uşurinţă într-o 
gloată cherchelită. Şi atunci, dacă se produce o revoltă, şi este 
îndreptată spre un obiectiv anume, ar putea deveni violentă şi 
periculoasă. 

— Ameninţări? spuse George. Asta numeşti tu promisiuni? Sunt 
pur şi simplu amenințări, de cea mai josnică speță, şi nu cred că ai 
îndrăzni să le aduci la îndeplinire. Cu reputația ta, şi cu țara în 
starea de alertă în care este pentru păstrarea legii şi ordinii, te-ar 
spânzura pentru aşa ceva! 

— În fine... Ross ridică din umeri. Deci este o ameninţare. Dar nu 
ai niciun martor, George. Ţi-ai expediat avocatul prea repede. Ar 
trebui să încerc să mă țin în umbră în orice tulburare s-ar isca. 

— Şi să-i laşi pe alții să fie spânzurați pentru tine? Aşa grăieşte 
nobilul conducător al celor săraci! 

— În povestea asta nu sunt conducătorul nobil al celor săraci. Ţi- 
am spus. Nu sunt pregătit să fiu un gentleman. În povestea asta mă 
lupt cu tine pentru libertatea unui băiat fără minte care, din 
nefericire, se întâmplă să fie cumnatul meu. Asta-i tot. 

George se întoarse şi ridică din umeri: 

— Încerci să mă intimidezi şi te lauzi zadarnic. Nu ai îndrăzni 
niciodată să faci aşa ceva. Niciodată! Du-te acasă la nevasta ta 
isnorantă şi vezi-ți de mina ta neînsemnată şi uită de fanteziile astea! 

Se ridică şi Ross, dar cei doi bărbați păstrară distanța încăperii 
între ei. 

— Nu pot să-ți spun, George, dacă este o laudă vană, până nu 
încerc. Au trecut şase ani de când n-am mai instigat o gloată. Atunci 
mi-a reuşit. Azi, s-ar putea să fie un eşec. Dacă ar fi un eşec, atunci 
tu ai realiza acest lucru - acest complot de a-l pedepsi pe tânărul 
Carne, şi nu ți s-ar întâmpla nimic mai rău decât câteva garduri 
rupte şi câțiva copaci doborâți. Dar dacă eu reuşesc, atunci s-ar 
putea să fie pierderi de vieți printre oamenii din casa aceasta, ca şi 
printre mineri. La capătul unei nopți, cine ştie? Din casa asta 
splendidă s-ar putea să nu mai rămână nimic, în afară de câteva 
animale speriate şi structura arsă. 

Se fixau din priviri. 

— Nu se poate să vorbeşti serios. 

— Nu am venit aici ca să glumesc. 

— Atunci, fă-o! spuse George alb. Asta-i tot. Fă-o şi gata! 

— Sper că nu mă vei forța să încerc. 

Bătu cineva la uşă. 

— Aşteaptă, spuse George. 

Ross străbătu jumătate din încăpere şi se aplecă înainte, cu 
mâinile sprijinite de birou: 

— Presupun că aceste... promisiuni ale mele nu te înspăimântă. 
Nu acesta a fost scopul lor. Dar cântăreşte alternativele. Merită să 
rişti ca să obţii o răzbunare meschină? Amândoi suntem, cred, 
bărbaţi cu un oarecare curaj, nu ne lăsăm doborâţi cu uşurinţă. Dar 
există o diferenţă între noi. Tu ai o judecată mai solidă şi un punct de 
vedere mai calculat despre viață. Eu sunt jucătorul care pariază. 
Dacă ţi se pare că e vorba despre o amenințare vană, n-o lua în 
seamă. Dar a o ignora reprezintă acţiunea unui parior, nu a unei 
persoane echilibrate, cum cred că eşti tu. Şi, ca jucător mă voi simţi 
obligat să-mi apăr miza. 

— Ai terminat? 

— Da, am terminat. 

— Atunci, pleacă. 

— Sper, pentru binele amândurora, că vei face alegerea rațională. 

Tankard era la uşă, dar Ross îl împinse cu umărul şi, fără să-l 
bage în seamă, trecu pe lângă el pe coridor şi pe scări în jos. O 
slujnică se trase înapoi într-o intrare; nimeni altcineva prin jur. 

Tregirls îl întâmpină zâmbindu-i cu toți dinții lui înnegriți: 

— Teafăr şi nevătămat, tinere căp'tan? 

Ross mormăi ceva neinteligibil drept răspuns. În timp ce 
străbăteau aleea cu pietrişul scrâşnind sub copitele cailor, un stol de 
pescăruşi țâşni în zbor dintr-un câmp din apropiere, stropind cerul 
cu aripile lor albe. 

Tensiunea începuse să se mai risipească, iar el era ud tot de 
sudoare. Se întrebă dacă George era acelaşi. Nu ştia dacă intervenția 
lui fusese de vreun folos, dar îşi dădu seama că era posibil să fi făcut 
mult rău. Dacă George accepta provocarea, acum el era obligat să se 
țină de cuvânt, oricare ar fi fost consecințele incalculabile. Ştia că, 
deşi Demelza voia cu disperare să-l salveze pe Drake, nu ar fi riscat 
niciodată aşa cum făcea el acum, şi dacă ar şti, nu ar fi de acord, iar 
dacă l-ar vedea pe Drake condamnat şi apoi ar încerca să-şi ducă la 
îndeplinire amenințările, Demelza ar fi categoric împotrivă. 

Amenințându-l, chiar era posibil să-i fi făcut jocul lui George. Dacă 
răzvrătiții se dezlănțuiau devenind violenți şi stricau sau distrugeau 
casa, s-ar putea ca George să considere că merită să plătească acest 
preț ca să-l aducă pe Ross Poldark din nou în fața judecătorilor. 
Pentru că, de fapt, cum să conduci nişte răzvrătiți fără să se ştie că la 
mijloc a fost mâna ta? Câţiva oameni, cum era sperietoarea asta 
slăbănoagă ce călărea lângă el, s-ar fi dezlănțuit bucuroşi la cererea 
lui, dar oare el ar putea, în ciuda oricăror dezmințţiri, chiar să-i vadă 
acuzați de revoltă în locul lui? Iar paza bună trece primejdia rea. 
Dacă Drake ar fi condamnat, şi George se aştepta la răzbunare, nu 
era lipsit de ajutor pe moşia lui. Vreo şase paznici de vânătoare şi 
servitori, hotărâți şi înarmaţi cu puşti, puteau face mult ca să sperie 
gloata. 

Toată povestea asta stârnise un haos îngrozitor, iar el, prin 
intervenția lui, era posibil să fi înrăutățit mult lucrurile. Totul 
depindea acum de cât de bine ghicise caracterul lui George. Un 
individ prudent, rece, bogat şi care continua să se îmbogăţească, care 
avea ambiția să devină o reală forță în comitat, care avea ambiția să 
devină popular printre oamenii de viță nobilă, un individ obişnuit să 
folosească banii pentru propriile lui scopuri, să-i facă să-i aducă 
profit şi să-i folosească chiar pentru a-şi plăti vechi „datorii”. Dar nu 
era deloc un om violent. Pentru el violența era demodată, ceva 
medieval, demn de dispreţ. În lumea modernă îţi realizai ţelurile prin 
mijloace total diferite. Nu era nicidecum laş, dar avea mult de pierdut 
implicându-se într-o poveste atât de brutală şi de primejdioasă. 
Spera că era suficient de sigur de el ca să nu fie obligat să se abțină 

în fața unei amenințări, de teama de a nu se spune că-i e frică. 
Spera. 

Dar până mâine, cel mai devreme, nu avea cum să ştie. Între timp, 
trebuia să se ocupe de această chestiune urgentă pas cu pas. Dacă 
nu se renunța la acuzaţii, nu mai era decât o singură speranță — 
oricât de mică - să se dovedească neîntemeiată. Asta depindea însă 
de cine avea să vină la întrunirea de mâine a magistraților şi de cât 
de mult puteau fi influențați de o apărare bună. 

Ar fi aproape o situație nemaiîntâlnită să angajezi un mare avocat 
pentru un astfel de delict, dar după eşecul cu Jim Carter, Ross nu 
mai avea de gând să se bazeze pe propria lui putere de convingere. 
Aşadar, trebuia să facă rost de un avocat, iar cel mai apropiat era la 
Truro. Bătrânul Nat Pearce era prea departe ca să-i fie de vreun folos, 
dar Harris Pascoe precis ştia dacă era vreunul mai tânăr cu reputație 
bună. Va trebui să-l angajeze. Şi va trebui să se întâlnească azi cu el. 

— 'Tholly, trebuie să-mi continui drumul de aici. O să te plătesc 
pentru timpul pierdut data viitoare când ne întâlnim, spuse Ross. 

— Duminică? 

— Poftim? 

— Asta ar fi duminică, aşa aţi spus. 

— A... da. Uitasem. E aşa de curând. 

Tregirls îl cercetă cu privirea: 

— Nu s-a schimbat nimic, nu? 

— S-ar putea să amânăm plecarea până luni. Depinde. În orice 

caz, nu cred că vom ridica ancora până la flux, marți dimineaţă. 
Am înţeles. Tholly dădu pinteni calului. Aşa ați spus. Ceilalți vin 
pe jos? Mai degrabă ei decât eu. N-am prea ţinut la mers pe jos 
niciodată, tinere căp'tan. Mai bine patru picioare decât două. Dar o 
să fie tare bine să simt din nou puntea sub picioare. Doi ani e mult. 


Capitolul 25 


Netulburată de evenimentele din ultima săptămână, neatinsă de 
certurile din casă şi de tensiunile care se extindeau în afara ei, o 
singură persoană de la Trenwith şedea ca şi când ar fi fost în inima 
unui ciclon şi îşi făcea planuri ce o priveau direct, dând instrucțiuni 
legate de cele necesare, bombănind când venea vorba de frustrările 
ei, pregătindu-şi trusoul şi planificându-şi ziua. Mătuşa Agatha nu 
fusese măritată niciodată; acum făcea aranjamente speciale ca să-şi 
întâlnească mirele fantomatic care avea să vină pe 10 august şi s-o 

încoroneze cu ghirlanda de lauri pentru o sută de ani. Pentru a face 
față cum se cuvine acestei ocazii, avea nevoie de tot atâta atenție, de 
tot atâta răsfăț ca orice mireasă tânără. Şi bineînţeles că nu avea 
parte de ele. 

Lucy Pipe nu era de niciun folos - abia putea să citească, iar cu 
scrisul stătea şi mai rău; în plus, nu avea niciun fel de autoritate în 
casă. Era doar o slujnică şi mesajele pe care le trimitea ea erau 
ignorate. O vreme, tânăra domnişoară Chynoweth îi fusese de ajutor, 
dar acum n-o mai văzuse nimeni de două zile. 

Cei mai vârstnici din familia Chynoweth nu băgau pe nimeni în 
seamă şi nu erau preocupați decât de ei înşişi, şi oricum, Agatha şi 
doamna Chynoweth nu se înțeleseseră nici măcar în zilele acelea 
fericite din urmă cu douăzeci de ani. 

Aşa că nu mai rămânea decât Elizabeth; iar Elizabeth, deşi cea 
mai bună din grămada aia de neisprăviți, era mereu ocupată, se 
îndepărta întotdeauna tiptil, promițând mereu că se întoarce. 

— Dacă materialele nu ajung aici curând, n-o să mai fie timp să 
facem nimic, spuse ea. Când o să mai trimiți? Femeia aia, Trelask. 
Crede că poate să stea acum să se gândească şi să aleagă, bănuiesc. 
Oamenii ăştia moderni nu mai au timp pentru noi, ăştia bătrâni. Păi, 
îmi amintesc când nu era decât o cusătoreasă neînsemnată - venea 
şi-ţi cârpea ciorapii pentru unu sau doi penny. Nu se face. Nu iese 
nimic din asta. 

— Am trimis săptămâna trecută, strigă Elizabeth. Săptămâna 
trecută! Au promis că materialele vin până luni. Le va aduce fata 
doamnei Trelask. 

— Ha? De ce nu? 

— Ea le va aduce. Şi va rămâne până când îţi vei alege unul şi va 
croi şi lucra aici pentru prima probă. 

— Ah, spuse Agatha. Ah, da. Dar când? 

— După aceea se va întoarce la Truro, şi rochia va fi terminată 
acolo. E timp destul! 

— Timp. Asta-i problema. Nu-i timp. Acuşi vine august şi nimic 
nu-i gata. Unde-i... cum o cheamă... Wenna? 

— Morwenna nu... se simte bine, strigă Elizabeth. 

— Ce are? Şi unde-i inelul meu cu topaz? 

— Uite-l, aici, în sertarul acesta. Acolo unde l-ai pus. 

— Oh? Da, bine. N-o să-mi intre. Ţi-am zis. Mi s-au umflat 
degetele. Trebuie lărgit. 

— O să-l lărgim. O să se ocupe George de asta. 

— Dacă e după el, George n-o să facă nimic, spuse Agatha, brusc 

însuflețită. Tuşi şi îşi şterse saliva de la gură cu dantela de la cămaşa 
de noapte. Roagă-l pe Francis să se ocupe de asta, fata mea. El o să 
se ocupe. O să-ţi las ţie inelul ăsta când o să mor. 

— Nu vreau inelul tău, spuse Elizabeth, dar o spuse cu o voce abia 
auzită. Nu se simțea deloc bine în acea zi. Neajunsul cu Morwenna, 
dar mai ales cu Geoffrey Charles, o indispusese fizic, şi ieri, când 
plecase la Cardew şi îl condusese, chipul lui palid şi furios îi amintise 
pentru prima oară cu intensitate de Francis. Geoffrey Charles şi 
George se înțeleseseră întotdeauna aşa de bine —, în primele zile 
George avusese în mod special grijă să şi-l facă prieten pe băiat — dar 
cearta asta legată de miner provocase o primă prăpastie serioasă 
între ei. Sigur că la nici unsprezece ani Geoffrey Charles era încă 
foarte mult sub influența lor şi se supunea ordinelor lor, dar îi 
displăcea profund să vadă furia şi revolta din ochii lui. Nu prevestea 
nimic bun pentru viitor. Avea un sentiment neplăcut de teamă că 
relația dintre George şi Francis, care începuse printr-o strânsă 
prietenie şi se sfârşise în cea mai cruntă duşmănie, s-ar putea repeta 
la fiul lui Francis. Era îngrozitor de supărător pentru Elizabeth care 
credea că o înstrăinare între fiul şi soțul său avea să o lipsească în 
final de compania fiului ei şi în cele din urmă poate chiar şi de 
dragostea lui. 

Îl ura pe bărbatul acesta care, prin cine ştie ce mijloace, intrase în 
grațiile lui Geoffrey Charles, şi o ura pe Morwenna că luase parte la 
acest complot. 

— ...şi vreau un colier de jais nou, spunea acum mătuşa Agatha. 
ĂI vechi s-a făcut bucăţi, şi vreau unul nou-nouţ. Trebuie să trimiţi 
după el la Truro... Hei, uw te duci? 

— Trebuie să plec! Trebuie să-l văd pe George! Şi trebuie să văd 
cum se simte Morwenna! O să mă întorc. Era îngrozitor să strigi. 
Amplifica totul în mod artificial. 

— Dă-i nişte leacuri naturale şi rubarbă. Mie asta-mi dădeau 
mereu. Te pune pe picioare cât ai zice peşte. Fetele astea de azi îs 
tare plăpânde. 

Încă mai vorbea când Elizabeth se strecură afară pe uşă respirând 
recunoscătoare o gură de aer mai proaspăt pe coridor. Şi acum, 
cealaltă vizită. Nu-i făcea plăcere deloc. Dar oricât de prosteşte se 
purtase Morwenna, Elizabeth se simțea oarecum responsabilă şi 
pentru bunăstarea ei. 

Bătu la uşă, dar nu primi niciun răspuns, aşa că intră. Morwenna 
sări de pe scaunul pe care stătea şi moțăia. Nu dormise noaptea şi 
acum ziua caldă o copleşise. 

— Te rog să te aşezi, spuse Elizabeth. Te simți puțin mai bine? 

— Mulţumesc, Elizabeth. Nu... chiar nu ştiu. Cred că febra s-a 
dus. Morwenna bâjbâi după ochelari. Pe obraji se mai vedeau încă 
urmele lacrimilor uscate. 

Elizabeth se aşeză şi îşi pipăi cheile agățate în talie: 

— O să-i scriu azi mamei tale şi o s-o rog să vină. 

— l-am scris şi eu. Dar îmi pare rău că trebuie să facă un drum 
aşa de lung. Puteai să mă trimiți acasă cu diligența. 

— Ne-am gândit că ar fi mai bine să o vedem şi să-i explicăm. La 
urma urmelor, poate că într-o oarecare măsură şi noi suntem 
vinovați pentru toate acestea. Aşa cum Geoffrey Charles ţi-a fost 
încredințat ţie în grijă, aşa şi mama ta ni te-a încredințat nouă. 
Trebuie să încercăm să-i explicăm cum am eşuat — în ambele cazuri. 

— Nu se poate explica de ce cineva trebuie să fie acuzat pentru 
ceva ce nu a făcut! 

Rareori auzeai atâta patos în vocea ei. Elizabeth se mira cum de 
acest tânăr reuşise să suscite atâta loialitate, şi mai ales aşa de 
diferită. (Poate într-un anume fel loialitatea şi dragostea nu erau aşa 
de diferite: atât Geoffrey Charles, cât şi Morwenna erau prinşi în 
mrejele iubirii adolescentine.) 

Elizabeth spuse: 

— Ar trebui să încerci să nu-ți faci atâta sânge rău. N-a fost 
nimeni pedepsit încă. 

— Dar a fost arestat! Asta nu e pedeapsă? Şi acuzat de furt! E în 
închisoare aşteptând să fie condamnat! 

— Cine ţi-a spus asta? 

— A... Morwenna se opri. Am auzit de la cineva din casă. Spune-mi 
că nu este adevărat! 

Elizabeth îşi puse mâna pe capul care o durea: 

— Se va decide totul într-o zi sau două. Trebuie să recunoşti că 
tânărul a greşit teribil venind aici. A încălcat în mod voit 
proprietatea... 

— Geoffrey Charles l-a invitat! I-a scris şi l-a rugat să vină. Ce 
altceva putea să facă? 

— Oh, ce să facă? Ar fi putut să refuze, ştiind foarte bine că i se 
interzisese să mai vină în această casă. Cât despre faptul că a luat 
Biblia... 

— Nu a luat-o, verişoară. Geoffrey Charles a insistat s-o ia! 

— Ai văzut tu asta? 

— Nu. leşisem pentru o clipă, dar tocmai îi dădusem o batistă să... 
să-i amintească de mine. Când m-am întors, le ţinea pe amândouă în 

mână. N-a spus nimic - n-a explicat nimic în legătură cu Biblia - nu 
puteam să vorbim. Nu puteam să ne spunem nimic! Pe mine mă 
durea în gât aşa de tare, că nici nu puteam să înghit. Am... am dat 
din cap ca să-i dau de înțeles că drumul e liber, iar el... doar m-a 
sărutat şi a plecat. 

Lăstunii care se roteau în sus şi în jos pe sub streşini făceau dâre 
de umbră pe fereastră, ciripind ascuţit în soarele de după-amiază. 

Elizabeth spuse: 

— Îmi pare rău, draga mea. E o mare nenorocire pentru tine. 

— Elizabeth, dar de ce, de ce nu accepţi spusele fiului tău? spuse 
Morwenna cu o voce aproape gâtuită din nou. Nu sunt de ajuns? 

— Bineînţeles că vor fi luate în considerare la momentul potrivit. 
Geoffrey Charles are o mare vină în toată această poveste. 

— Dar nu va apărea la proces! L-aţi trimis de acasă! 

— A fost meticulos interogat înainte să plece. Tot ceea ce a spus a 
fost notat cu grijă. Nu-ţi fie teamă. Totul va fi investigat cu mare 
atenţie. 

Imediat după asta, Elizabeth reuşi să scape şi petrecu o jumătate 
de oră jucându-se cu Valentine care, în afară de un picior uşor 
îndoit, se refăcuse. 

Instinctul matern era puternic la Elizabeth - dar nu se ştie de ce, 
perioada până când fiul ei cel mic reuşise să-i câştige afecțiunea 
profundă durase mai mult decât la cel mare. Geoffrey Charles fusese 
întotdeauna atât de apropiat de inima ei, încât să se despartă de el 
fusese o agonie la început, iar acum, după doi ani de când îndura 
acest chin, nu era aproape deloc mai bine. Valentine îi luase locul 
fără să-i acapareze şi dragostea. Dar pe măsură ce creştea şi începea 
să gângurească şi să vorbească, iar ochii negri să-i strălucească 
jucăuşi, când o trăgea de fustă, de păr şi de față, începuse să simtă o 
oarecare fericire şi mulțumire când îi ținea în mâini trupşorul, ştiind 
că este al ei. 

Astăzi însă, pentru scurt timp, plăcerea aceasta fusese copleşită de 
alte griji, iar când Polly îl luă din nou, fu tulburată, dar cu mintea 
mai relaxată decât fusese. Aşa că, după câteva minute în dormitorul 
ei ca să-şi dea cu puțin balsam de buze şi ca să-şi pudreze obrajii, se 
duse jos să ia ceaiul cu George. 


Sam era din nou în schimbul de noapte. Îşi petrecu timpul 
muncind, săpând, ciocănind, într-o stare de semi-stupoare, 

preocupat de lucruri care ştia că nu ar fi trebuit să-l preocupe. 

Aproape împotriva voinței lui, şi la mica adunare de închinăciune 
pe care o ţinuseră câțiva dintre ei, spusese o rugăciune care să-l 
apere pe Drake - dar şi pentru sănătatea lui. Pentru el, comuniunea 
cu Dumnezeu era o problemă de bunăstare spirituală, nu materială. 
El muncea ca să trăiască şi-i îndemna şi pe alţii să facă la fel, dar 
odată făcut acest lucru, i se părea că-i suficient. Primejdiile acestei 
vieți constau în tentaţiile diavolului, nu în riscurile din minerit, în 
cele ale bolilor sau în opresiunea din partea latifundiarilor hrăpăreți. 
Dar cel mai important era să facă izvorul de apă vie să țâşnească 
permanent în suflet. Credința şi speranța aduceau bucurie mai 
presus de atingerea oricărui rău material. 

Dar viața fratelui lui, care nu avea încă douăzeci de ani, era într-o 
primejdie de moarte. Fuseseră spânzurați oameni pentru mai puțin 
de atât. Aşa că acesta părea să fie prilejul să facă o excepție şi să 
ceară ajutorul unui Dumnezeu milostiv ca să mai aibă grijă o vreme 
de Drake în lumea aceasta carnală, dacă va alege să-şi arate 
milostenia. Rugămintea era foarte urgentă - şi foarte îndreptățită —, 
căci Drake ajunsese să trăiască neglijându-şi cu totul sufletul, aşa 
încât, dacă ar fi fost să moară acum, fără iertare, nu ar prea avea 
şansa să ajungă la comuniunea cu Dumnezeu şi duhurile Lui 
binecuvântate în viața de apoi. 

Aşa că se rugă şi cobori în mină, şi munci fără pauză toate cele opt 
ore ale nopții. El şi tovarăşul său întăreau acum zidurile unui tunel 
de o sută de metri pe care alți patru bărbați îl săpau spre sud față de 
filonul principal, în speranța descoperirii de noi zăcăminte pentru 
viitor. Era una dintre „investițiile” lui Ross, un mijloc de a folosi mai 
mulți muncitori în acelaşi timp, dar până atunci, la fel ca şi celelalte, 
nu produsese nimic de valoare. Jack Greet, tovarăşul lui Sam, 
remarcă în glumă că în curând vor ajunge sub noua casă de 
rugăciune de la Wheal Maiden. 

Când bătură clopotele la ora şase, Sam îşi întinse spinarea lungă, 
îşi puse uneltele pe umăr, se lăsă pe vine şi se târi înapoi până la 
puţul principal, apoi urcă cele trei sute de trepte de toate felurile de 
la diferite scări, până ajunse sus, la iarbă, şi clipi în pâcla lăptoasă a 
dimineții. Nu adăstă decât cât să facă aranjamente pentru o întrunire 
de citire a Bibliei în acea după-amiază, apoi o luă pe jos spre casă 
peste deal. Căsuţa lor era rece şi umedă; aprinse nişte vreascuri să-şi 
facă ceai, tăie o bucată mare de pâine şi o înfulecă gânditor înainte 
să se suie în pat. Stătu aşa o vreme întins, cu ochii larg deschişi, 
gândindu-se la Drake şi la ultima reînviere, a cărei binecuvântată 

sămânță molipsitoare sperase să o aducă înapoi cu el de la Gwennap. 

Într-un fel sau altul secase puţin şi în el. Într-un fel sau altul 
arestarea lui Drake îi otrăvise mintea şi-i îndepărtase sufletul de la 
puritate şi iertare. Trebuia să-şi examineze din nou propria conştiinţă 
ca să afle slăbiciunea şi păcatul din el care lăsaseră să se întâmple 
acest lucru. Acum îl lua somnul, dar nu voia să adoarmă încă. Se 
dădu jos din pat şi căzu în genunchi, rămânând aşa o jumătate de 
oră, uneori tăcut şi cufundat în gânduri, alteori rugându-se cu voce 
tare. Apoi, în cele din urmă, cu sufletul liniştit, se întinse şi alunecă 
blând într-un somn adânc şi fără vise. 

Dormi trei ore şi fu trezit exact înainte de ora unsprezece de cineva 
care umbla în linişte pe lângă casă. Se ridică în capul oaselor, se 
frecă la ochi în lumina puternică şi preț de o clipă se întrebă dacă nu 
visează. 

— Drake! Tu eşti? 

— Da, frate. Am încercat să nu te trezesc. 

Sam se rostogoli din pat pe podea şi se ridică. 

— Drake! Ţi-au dat drumul? 

— Da, frate. Mi-au dat drumul. 

— Mulţumesc bunului Dumnezeu! Deci judecătorii au fost de 
acord că acela e adevărul când l-au auzit. De câtă milostenie a dat 
dovadă Dumnezeu! 

— Aşa e. Dar judecătorii nu s-au întrunit încă. A fost retrasă. 
Acuzaţia a fost retrasă. Cei de la Trenwith au retras acuzaţia. S-a 
terminat totul. 

Sam spuse: 

— Stai să fac nişte ceai! Stai jos şi odihneşte-te! A fost o perioadă 
grea. Drake, reflectă el, nu părea bucuros sau fericit că a scăpat. Era 
aşa de tras la față şi cu cearcăne la ochi. În mod normal se rădea de 
două ori pe săptămână, dar barba asta neagră şi țepoasă era mai 
mare decât fusese vreodată. 

— Cum s-a întâmplat? Paznicul închisorii ţi-a dat voie pur şi 
simplu să pleci? Nu te-a văzut nimeni înainte să pleci? 

— N-am văzut pe nimeni, Sam. Dar paznicul mi-a zis că fusese 
cineva pe acolo mai devreme. E mâna căp'tanului Poldark în asta. Nu 
ştiu cum, dar el a făcut ceva care le-a schimbat hotărârea şi mi-au 
dat drumul. Sam... 

— Da, frate. 

— După ce faci ceaiul, du-te şi te culcă la loc! Îmi pare rău că te- 
am trezit. Îmbuc ceva şi pe urmă mă duc la Nampara să-l văd pe 
căp'tanu' Poldark. 

Ross spuse: 

— Ei, gata, s-a terminat. Nu-ţi mai bate capul. Şi nu te obosi să-mi 
mulțumeşti. Însă pe viitor evită astfel de capcane. 

— N-am spus decât adevărul, spuse Drake. Biblia aia chiar mi-a 
fost dată mie. Dar ce a făcut domnia voastră a fost să mă ajute pe 
mine, şi trebuie să spun „mulțumesc”. Şi o fac din inimă. 

Erau în Long Field. După ce călărise până în St. Ann ca să se 
întâlnească la ora nouă cu avocatul care venea de la Truro, un tânăr 
dezagreabil, dar isteț pe nume Kingsley, care acum era asociat cu Nat 
Pearce, Ross aflase că fusese retrasă acuzația împotriva lui Drake. 
Prin urmare, îl plătise pe Kingsley şi, după ce se uitase de la distanță 
să-l vadă pe Drake ieşind din încăperea infectă în care fusese închis, 
îşi întorsese iapa spre casă, fără să fie văzut de băiat. 

Nu avusese o noapte odihnitoare, căci pusese în joc ceea ce ar fi 
putut fi întregul lui viitor, precum şi fericirea şi prosperitatea viitoare 
a familiei lui atunci când încercase să-l intimideze pe George; şi 
simțea că era un preț prea mare de plătit, sau pe care riscase să fie 
nevoit să-l plătească doar ca să salveze un băietan nechibzuit şi prea 
încrezător dintr-un necaz care era cel puţin în parte din vina lui. 

Nu-i plăcuse deloc că fusese nevoit să o facă şi simţise o aversiune 
teribilă în ce priveşte necesitatea unei asemenea discuții cu George — 
care reaprinsese vechea lor duşmănie, ca şi când ar fi pus sare pe 
rană - şi fiindcă Drake era fratele Demelzei, iar el făcea toate astea de 
dragul ei, o parte din stinghereala, din ruşinea, din neplăcerea pe 
care le resimțea se răsfrângea asupra ei. Aşa că, țelul lui fiind atins, 
şi înainte să simtă vreo uşurare pentru rezultat, se dusese călare 
direct acasă, îi spusese răspicat că fratele ei este liber, şi la fel de 
scurt îi retezase mulțumirile pline de efuziune. La Long Field se duse 
să vadă cum e fânul şi să se hotărască dacă trebuia tăiat săptămâna 
aceasta sau mai trebuia lăsat puțin. Atunci sosi Drake, palid, sfrijit, 
subțiratic, cu un aer încântător de puştan; rămase în fața lui, apoi îl 
urmă stingherit peste tot pe câmp. 

— Simt că am greşit în toată povestea asta, spuse Drake, fiindcă 
am provocat necazuri între familia dumneavoastră şi cei de la 
Trenwith. 

În mod evident se întâlnise cu Demelza înainte de a veni aici. 

— Erau probleme şi înainte să vii tu. Singurul lucru rău pe care l- 
ai făcut a fost să te laşi atras într-o relaţie cu o femeie dintr-o cu 

totul altă clasă socială - dar şi asta a fost mai mult greşeala ei decât 
a ta. 

— O, nu. Nu a fost vina ei. Îmi cer iertare, dar ea nu s-a purtat 
altfel decât ca o doamnă. 

— Poate că, în privința aceasta, avem păreri diferite, spuse Ross. 

— Nu, dom'le căp'tan Poldark. Nu. E nedrept să sufere ea. 

Era jumătatea lui iunie, medită Ross. Destul de târziu oricum. Dar 
o ploaie uşoară timp de o săptămână, urmată de soare ar face ca 
fânul să mai crească vreo douăzeci de centimetri. Era dezastruos de 
scund. Însă după ce perioada asta frumoasă se ducea, era foarte 
posibil să vină trei săptămâni de ploaie. Şi de vânt. Şi atunci, tot 
fânul ar fi culcat la pământ pe tot câmpul, precum părul unui bețiv 
abia trezit din somn. 

Supărat, spuse: 

— Ei bine, acum vei putea să-ți îndrepți toată atenţia către religia 
ta. Fratele tău a fost îngrijorat. Credea că te-ai lepădat de credinţă. 
Casa de rugăciune încă are nevoie de acoperiş. 

Drake zise: 

— Plec... 

— Zău? Unde? 

— Nu ştiu exact. Mă mai gândesc. Dar am provocat necazuri aici, 
şi nu a fost frumos din partea mea. 

— Te întorci la Illuggan? 

— Nu... 

— Cred că fratele tău va fi dezamăgit. Ca să nu mai pomenim de 
sora ta. 

Băiatul dădu cu piciorul într-o piatră din iarbă: 

— Trebuie să plec o vreme, dom'le căp'tan Poldark. Ca să-mi 
liniştesc mintea şi sufletul. 

— Păi, să ai grijă unde te duci. Se găseşte greu de muncă, chiar şi 
pentru un meşter, iar o parohie nu te va primi să-i fii o povară, poate 
doar dacă ţi-o porți singur. 

— Da, ştiu asta. 

— Dacă ai ajunge fără niciun căpătâi, chiar ar fi o viață irosită. 
Recent am văzut un grup alungat de pe strada principală din 
Redruth. Oamenii nu făcuseră nimic rău decât că nu erau ai 
oraşului, şi prin urmare trebuiau mânați spre următorul oraş. Unde, 
cum se poate bănui, vor primi acelaşi tratament. 

— Drept să spun, nu cred că mă îngrijorează ce o să se întâmple, 
spuse Drake. Câtă vreme pot să uit... 

Ross îl țintui cu privirea pe băiat. Teatru? Suferința dragostei 

adolescentine spulberate. În câteva luni avea să uite cu totul de ea şi 
de toate necazurile nenorocite pe care le provocase, şi va umbla de 
colo-colo țopăind şi fluierând ca şi când nimic nu s-ar fi întâmplat. 

Poate. Dar nu întotdeauna prima dragoste e superficială. A lui 
durase mulți ani. A Demelzei nu se schimbase niciodată. Băiatul ăsta 
semăna prea mult cu soră-sa. 

Spusse: 

— Crezi că fânul ăsta ar trebui cosit acum sau să mai aştept vreo 
două săptămâni? 

— Poftim? 

— Fânul. Ar trebui cosit acum? 

Drake se holbă la câmp atât de mult, încât Ross se gândi că nu va 
răspunde niciodată. 

— Ce o să faceți după aia? 

— Cu câmpul? O să-l folosesc ca păşune. 

— Atunci, nu e grabă, nu? Fânul nu se strică dacă nu-l coseşti. Nu 
e ca porumbul. 

O luară încet spre casă. 

— Cred că ar trebui să plec, spuse Drake când ajunseră aproape 
de poartă. Nu vreau să încurc pe nimeni. 

— Nu vrei să vii cu mine în Franța? spuse Ross. 

— Ce? 

— Plec în Franța. Nu vrei să vii? 

— În... în Franța? 

— Da. Mai sunt şapte sau opt oameni din comitat. Cu toții o să 
debarcăm în Franța. 

— Eu... când plecați? 

— Duminică sau luni. Pornim din Falmouth. 

Drake continuă să meargă în tăcere pentru o vreme. 

— Mă gândeam doar, spuse Ross cu un sentiment de uşurare. 
Las-o baltă! 

— Da... spuse Drake. Mi-ar plăcea să merg. 

— Nu e vorba de vreo experiență religioasă, te previn. Francezii 
sunt foarte... nu seamănă deloc cu noi. Şi probabil că aşa sunt şi mai 
toți însoțitorii tăi. 

— Da, spuse Drake. Vin. 


Capitolul 26 


Porniră din Falmouth odată cu refluxul de marți dimineață într-un 

cuter al Amiralității, o iolă şi un vas de pescuit cu trei catarge, cu un 
efectiv cam de două sute de oameni. Dintre aceştia, o sută patruzeci 
erau francezi, iar restul alcătuiau echipajele sau erau englezi ca Ross 
care se alăturaseră expediției din convingere, spirit de aventură sau 
prietenie. Se întâlniră cu grosul flotei în largul peninsulei Lizard în 
seara de miercuri şi îşi continuară drumul în convoi. De Maresi şi De 
Sombreuil fură transbordaţi de pe cuter pe nava amiral Pomone, şi 
grație prieteniei lor îl luară şi pe Ross cu ei. Tovarăşii lui rămaseră pe 
Energetic. 

Se despărțiseră într-un mod ciudat. Demelza fusese tăcută - nimic 
fals în asta, dar era asaltată de atâtea gânduri contradictorii, încât 
marea ei anxietate nu mai era atât de evidentă ca în luna octombrie. 
În primul rând nu era însărcinată şi reuşise să-şi ascundă mai bine 
temerile. În al doilea, faptul că el îl salvase pe Drake de la o 
condamnare la închisoare dăduse naştere unui quid pro quo în 
sentimentele ei. Deşi nu-i spusese niciodată ce făcuse sau ce spusese 
atunci când îl vizitase pe George, ştia că işi atinsese scopul folosindu- 
se de ameninţări sau se târguise, lucru care atrăgea probabil după 
sine un soi de risc pentru ei toți. Astfel încât se părea că faptul că el 
cochetase cu o primejdie în folosul ei îi lăsa mai multă libertate de a 
se angaja într-o altă acțiune primejdioasă. Sau o punea pe ea în 
situația de a nu protesta prea tare. În mintea ei se înrădăcinase şi un 
simț al fatalității, prin faptul că înțelegea mai bine decât credea el că 
se măritase cu un bărbat pentru care o aventură neaşteptată era o a 
doua natură. Nu-i plăcea prea mult această idee, dar o considera 
ceva inevitabil. 

El nu-i spusese nimic clar în legătură cu întoarcerea, pentru că 
era evident că acest lucru nu-i stătea în putere. Putea să lipsească 
două săptămâni, sau şase. Dar îi sărutase buzele reci, îi mângâiase 
faţa şi îi spusese că o să îi scrie dacă vor fi mai mult de patru 
săptămâni. 

— Foarte bine, Ross, spusese ea, privindu-l drept în ochi. O să 
aştept. Iar Clowance o să aibă doi dinți în plus. 

— Ai mare grijă de ei. Şi de tine, iubito. O să-ți aduc o bucată 
frumoasă de mătase. 

— Adu-te pe tine. 

Aşa că plecase. Ea nu protestase prea tare că îl luase pe Drake cu 
el, pentru că alternativa părea să fie să-i dea voie să se rupă de toți 
prietenii lui. Dar Demelza simțea din nou că, salvându-l dintr-un 
pericol, îi scoteau acum în cale altul. 


— 304 — 


O vizitase pe Caroline la Killewarren ca să-şi ia rămas-bun. 

Aceasta îi spusese: 

— În astfel de situaţii femeia joacă un rol absolut detestabil. Îşi 
oferă casa, timpul şi banii pentru pregătirea unei mari aventuri, iar 
apoi când vine vorba ca aceasta să se materializeze e dată la o parte 
şi pusă pe un raft ca un ornament prăfuit şi lăsată să atârne acolo 
până când totul se termină. 

— Nu pot să mă gândesc că ţi-ar plăcea să atârni două săptămâni 
pe nişte vase mici în tovărăşia a patru mii de bărbaţi care au rău de 
mare. Bănuiesc că marea aventură se va concentra într-o perioadă 
scurtă, iar restul va fi o corvoadă plicticoasă pe mare şi pe uscat. 

— Pentru un om de bun-simț, Ross, asta e o eschivă ridicolă. 

El zâmbi şi sorbi din vinul de Xeres pe care ea insistase să-l ia. 

— Păi... Nu pot schimba lucrurile pentru tine — şi probabil că n-aş 
face-o nici dacă aş putea. Oricât de frumos ar fi prezentat, războiul 
are un iz de sudoare urât şi grosolan, şi prefer ca femeile la care ţin 
să fie scutite de el. 

— Şi eu prefer ca bărbaţii la care ţin să fie şi ei scutiți, dar într-un 
fel sau altul aceştia se implică în el. Sper din tot sufletul că asta ar 
putea fi ultima dată. 

— Amin! 

El se pregătea să plece, dar ea spuse: 

— Ross! 

— Da? 

— Am sentimentul neplăcut că totul este din vina mea. 

— Ce anume? 

— Plecarea ta. Faptul că Dwight se află acolo, asta e sigur. Aşa că 
ai mare grijă, te rog, dacă nu de pielea ta, atunci măcar de conştiinţa 
mea. 

— O să am o grijă deosebită pentru conştiinţa ta. 

— Mulţumesc. Îi prinse fața în palme şi îl sărută pe gură. Acest 
lucru îi luă câteva secunde. Ei bine, spuse ea, eliberându-l, de mult 
timp mi-am dorit să fac asta. 

— Este o greşeală să te reții de la ceea ce-ţi place, spuse Ross. Nu 
trebuie să-ți asumi niciodată riscul de a fi considerat un puritan. 

Îşi zâmbiră unul altuia, şi el ieşi. 

Înainte de a pleca din Falmouth, o văzu şi pe Verity, şi luară masa 
împreună de două ori vorbind despre vremurile trecute. 

În timpul primei săptămâni, cât fu îmbarcat pe Pomone, se gândi 


— 305 — 


la toate aceste despărțiri şi la multe alte lucruri - şi nu în ultimul 
rând la capitularea lui George care, deşi îi produsese o mare uşurare, 
sfârşise în cele din urmă mai degrabă prin a-l surprinde. Acest lucru 
îi demonstrase că apreciase corect caracterul lui George; dar mai 
demonstrase şi că George se arătase un om rezonabil. Fără îndoială 
că George cedase plin de resentimente unei amenințări necivilizate, 
dar faptul că procedase aşa, dovedea că era o persoană mai uşor de 
suportat ca vecin. Poate că mai curând decât te-ai fi aşteptat ar putea 
fi posibil să se ajungă la o oarecare reconciliere în ținut, astfel încât 
să trăiască cu toţii în linişte. 

Vremea era frumoasă în săptămâna aceea, cu o briză dinspre est, 
şi în fiecare dimineață când se iveau zorii de un roşu pal şi pâclos, 
era o privelişte minunată. La sud de Pomone, vasele Flotei Canalului 
pluteau ca nişte păsări de mare uriaşe care se aşezaseră pe apă, dar 
încă nu îşi strânseseră aripile. Royal George şi Queen Charlotte, 
amândouă cu 100 de tunuri. Queen, London, Prince of Wales, Prince, 
Barfleur, Prince George, toate cu 98. Cu 80 de tunuri, Sans Pareil şi 
cinci cu 74 de tunuri, Valiant, Orion, Irresistible, Russel şi Colossus. 
Şi peste tot în jurul lui Pomone se afla restul escadronului lui Sir 
John Borlase Warren: trei vase de război, cinci fregate şi patruzeci 
sau cincizeci de vase cu pânze care transportau trupe franceze şi 
proviziile lor. Era o flotă măreață, îndeajuns să-l îmbărbăteze şi pe 
acela care nutrea cea mai mică îndoială. 

Dar în acele prime zile nimeni nu era pesimist, iar mesele de seară 
din cabina de la pupa erau vesele, gălăgioase, încrezătoare, purtate la 
întâmplare în două limbi, uneori vorbite simultan. Charles de 
Sombreuil era un comesean nemaipomenit atât în conversație, cât şi 
ca strateg. 

Chiar şi în acele prime zile Ross deveni conştient de neînțelegerile 
dintre conducătorii francezi. Contele Joseph de Puisaye se părea că 
nu-l mai întâlnise niciodată până atunci pe Contele d'Hervilly, 
secundul lui la comandă. Încercările care fuseseră făcute de a-i reuni 
la Londra eşuaseră, d'Hervilly fiind tot timpul ocupat cu regimentul 
său. Văzându-i pe amândoi la aceeaşi masă înțelegeai care era 
motivul. De Puisaye era un bărbat uriaş, solid şi puternic, el însuşi 
breton şi într-o vreme conducător al şuanilor, acei bretoni care se 
uniseră şi purtaseră un război sporadic împotriva Revoluţiei încă de 
la executarea regelui. Deşi conte, noblețea şi accentul lui erau 
provinciale, iar în ochii multor oameni mai avea şi dezavantajul de a 
fi fost un girondin în primii ani ai Revoluţiei, înainte de a se întoarce 
împotriva ei. D'Hervilly, pe de altă parte, era colonel în unul dintre 

cele mai bune regimente ale Franței, Royal-Louis. Era un aristocrat 
fără cusur, relația lui cu Bourbonii exilați era dintre cele mai 
apropiate, iar disprețul lui pentru domnul de Puisaye şi tovarăşii lui 
pe jumătate țărani de-abia disimulat. Era un început nefericit pentru 
această acţiune. 

Aceeaşi dezbinare domnea chiar şi printre soldați. Lăncierii erau 
printre puţinele regimente de elită disponibile, alcătuite din cei mai 
buni combatanți, bine antrenați şi disciplinați. Dar inevitabil aceştia 
erau puţini, iar restul soldaților erau o mulțime pestriță, recrutată de 
oriunde şi oricum. 

Pe deasupra, când flota se apropie de destinaţie şi pe măsură ce 
începură discuţiile tactice şi strategice, deveni evident că niciunul 
dintre conducători nu avea o idee clară cum vor exploata eventualul 
succes inițial pe care l-ar fi putut avea. De Puisaye dădea din mână 
explicând că numai la vederea armatei contrarevoluționare toată 
regiunea se va ridica şi că vor înainta triumfători eliberând un oraş 
după altul. Doi ofițeri şuani, care sosiseră de curând din Bretania, 
confirmară că pe dealurile din jurul Quiberonului şi Carnacului se 
aflau 10.000 de oameni înarmaţi care îşi vor uni forțele cu ei de 
îndată ce vor debarca. D'Hervilly, care avea responsabilitatea 
conducerii armatei, îşi scoase hărțile, ridică degetul arătător lung şi 
subțire şi întrebă, unde, unde, unde. La toate generalitățile cu care i 
se răspundea, el ridica din umeri, lua câte puțin tutun de prizat şi îşi 
privea cu răceală prietenii. 

Când se apropiară de coasta franceză, o fregată din avangardă zări 
vase de război franceze şi întreaga Flotă a Canalului se despărți, 
pregătindu-se de luptă. Vremea se schimba, cerul era pâclos şi 
tulbure, dar vântul se potoli pentru un timp. Ross se folosi de ocazie 
şi vâsli către Energetic pentru a vedea ce făceau tovarăşii lui. Îi găsi 
ocupați, cam aşa cum se aştepta. Drake împrumutase o Biblie şi 
stătea pe un colac de frânghie şi citea, urmărind literele cu degetul 
arătător. Bone îşi repara cămaşa; Ellery şi Jonas erau la pupă, 
ajutând cu o parâmă; Hoblyn şi Tregirls jucau tric-trac în timp ce 
nişte francezi îi urmăreau. 

Ross nu putu rămâne mult timp, pentru că, dacă vântul se 
întețea, ar fi putut să rămână blocat pe Energetic, dar schimbă câteva 
cuvinte cu toți, cel mai mult cu Drake, căruia îi prinsese bine această 
săptămână pe mare. Când fu gata să plece, Tholly se strecură în 
apropierea lui şi îi spuse: 

— Ştii ce cred eu, tinere căp'tan? 

— Nu. Ce crezi? 

— Cred că aici o să dăm de ceva bucluc. Chiar aici. Cu debarcarea 
asta. 

— De ce spui asta? 

— Franţujii ăştia. Îi aud vorbind. Ei cred că io nu înțeleg. Unii din 
ei îs prizonieri de război. Au fost prizonieri de război şi acum au fost 
eliberați. 

— Vrei să spui... eliberaţi ca să se alăture acestei expediții? 

— Chiar aşa. Cineva a colindat prin lagărele din Anglia căutând 
voluntari. Înţelegi? Eşti regalist? Vrei să lupţi pentru noul rege? Vrei 
să răstorni republica? Dacă vrei, vino cu noi! 

— Şi? 

Tholly tuşi tare printre dinții săi oribili. 

— La ce poţi să te aştepţi? E un mod grozav de a merge acasă. Aşa 
spuneau. l-am auzit şuşotind, şuşoteau pe întuneric. 

Ross privi spre fregata care era acum casa lui. Una dintre pânze se 
ridica. 

— Crezi că atunci când vor ajunge pe țărm?... 

— Unii o să lupte, poate. Alții nu. Unii o să pună muschetele jos şi 
p-aci ţi-e drumul. 

— Ăsta poate fi un caz izolat. Ai auzit pe mulţi vorbind astfel? 

— Destui. 

— Ah... Păi, e bine de ţinut minte. 

— Scuzați-mă, domnule, spuse marinarul care venise cu el. Cred 
că cel mai bine ar fi să plecăm. 

— Da. Ross îl bătu uşor pe Tholly pe brațul sănătos. Ai grijă să nu 
câştigi prea mulți bani de la Jacka. Face urât atunci când e stârnit. 


x 


Pierdură din vedere Flota Canalului, dar le ajunse vestea că 
avusese loc o luptă scurtă în care fuseseră capturate trei vase 
franceze de război. Ei îşi menținură cursul spre Franța şi aruncară 
ancora la adăpostul Peninsulei Quiberon în seara următoarei zile de 
miercuri. 

Ross nu mai fusese niciodată în partea aceasta a coastei. Golful 
Quiberon avea fața către est şi era format dintr-o limbă de pământ 
care avansa în mare către o insulă mare care se numea Belle Isle. I se 
spusese că această limbă de pământ avea cam zece kilometri lungime 
şi de la un kilometru şi jumătate la cinci kilometri lățime. Proteja 
golful de toate vânturile cu excepţia celui de sud-est şi făcea această 
fâşie de uscat ideală pentru debarcarea trupelor şi a proviziilor. 

Totul arăta foarte liniştit în acea seară, cu două sau trei mici sate 
care dormitau în lumina soarelui la apus şi nu se vedea aproape 
niciun om. Fâşia lungă şi neîntreruptă de nisip îi amintea de plaja 
Hendrawna, numai că aici nu erau valuri, iar stâncile falezei nu erau 
atât de sălbatice. Stătea cu De Sombreuil şi încă alți doi sau trei, 
urmărind doi gardieni francezi de coastă care se apropiau de convoiul 
de vase. Fiecare dintre ei agita un steag alb, iar când se apropiară 
fură auziți strigând: 

— Vive le Roi! Vive le Roi! 

— Este începutul, spuse liniştit de acum De Sombreuil, 
entuziasmul lui lăsând locul unei emoții solemne. Acolo e țara mea. 
Aşa că mă închin în fața ei. Totul depinde cum o priveşti, nu-i aşa? 
Pentru un om din Americi sau din altă parte e numai o bucată de 
pământ, de uscat. Pentru mine e Franța, casa mea şi viața mea. 

— Unde ar trebui să ne debarcăm oamenii? 

— Acolo. În cel mai îndepărtat punct de Quiberon. Acela este satul 
- Carnac. Ni s-a spus că acolo toți vor fi gata să ne primească. Dar au 
fost trimişi înainte doi ofițeri cu o şalupă - acum două zile — şi 
depinde de raportul lor. 

Ross reuşi să vadă o față cunoscută la bordul lui Energetic, care se 
apropia să arunce ancora lângă ei. Flutură din mână şi văzu un 
cârlig de fier ridicat în semn de răspuns. Între bărcile gardienilor şi 
flota ancorată se auzeau multe strigăte şi în acest moment doi 
oameni urcară la bord şi coborâră în cabina de sub punte. Rămaseră 
acolo o jumătate de oră şi reapărură însoțiți de silueta zveltă şi 
austeră a colonelului d'Hervilly. 

— Se duce să vadă cu ochii lui, spuse De Sombreuil. Nu cred că 
este cel mai potrivit om să conducă o astfel de trupă de adunătură, 
dar curajul lui nu poate fi pus la îndoială. 

Urmăriră cum contele era dus cu o barcă cu vâsle la una dintre 
bărcile gardienilor, iar acestea se puseră în mişcare spre mal. Încă 
una sau două bărci de pescuit cu pânze sau asemănătoare începură 
să apară şi să facă înconjurul flotei. Nu dădură niciun semn de 
ostilitate. Soarele apunea. După calmul de la Brest urmaseră două 
zile cu vreme aspră, dar acum era din nou linişte. Ross se întrebă 
dacă fânul lui fusese băgat deja la adăpost. 

După lăsarea întunericului, domnul d'Hervilly se întoarse şi se 
tinu un consiliu de război în cabina căpitanului de pe Pomone. Ross 
nu fu invitat să ia parte, dar fu ţinut bine la curent de către De 
Sombreuil. Fusese o întâlnire unde se rostiseră vorbe grele. D'Hervilly 
nu găsise nimic în Carnac; doar câţiva ofițeri şuani şi câțiva țărani 

binevoitori gata să-i ajute; nici urmă de cei 10.000 de oameni 
promişi, numai asigurări că vor veni, se vor grupa de pe dealuri şi se 
vor alătura forței expediționare îndată ce aceasta va debarca. 
Promiseseră că odată debarcaţi totul se va desfăşura conform 
planului. Dar bazându-se pe faptele descoperite în recunoaşterea 
făcută personal, d'Hervilly hotări că nu va avea loc nicio debarcare. 

Pentru o vreme nimic nu-i putu clinti hotărârea. Era împotriva 
oricărei logici militare, spunea el, şi într-adevăr şi împotriva 
instrucțiunilor primite de la Curtea Regală, să debarce o armată 
firavă, aproape lipsită de tunuri, echipament greu şi cai pe un țărm 
unde vor fi obligați în curând să întâmpine o rezistență republicană 
bine organizată. Toate promisiunile şuanilor, repetate cu atâta 
insistență la Londra, fuseseră încălcate. Armata care urma să 
debarce putea să rămână aici pe vasele din convoi sau se putea 
întoarce în Anglia; el declară că n-o va conduce la pieire pe țărm. 

Față de aceste argumente, toate încercările domnului De Puisaye 
şi ale celorlalți bretoni de a-l convinge fură zadarnice. Jurară că 
jumătate din Bretania era deja răsculată; era nevoie numai de o 
singură scânteie în Golful Quiberon, pentru ca întreaga ţară să 
izbucnească în flăcări. Îl întrebară ce rezistență întâlnise când 
debarcase el personal? Fusese întâmpinat ca un prieten. 

Atunci Sir John Borlase, care îşi păstrase calmul până în acel 
moment, încercă să-l clintească din convingerile lui pe francezul 
mânios. După organizarea acestei forțe militare invadatoare, cu tot cu 
armament şi provizii, spuse el, nu i se părea ruşinos să se întoarcă 
fără să fi făcut măcar o încercare? Chiar dacă armata debarca şi 
lucrurile mergeau prost, retragerea nu era tăiată. Flota rămânea să 
apere frontul de retragere. Flota franceză fusese avariată serios şi 
împinsă să se întoarcă la Brest. Pe mare nu exista niciun pericol. 
Reîmbarcarea era posibilă oricând. 

Atunci cineva aminti în sfârşit de curaj şi fu nevoie de intervenţia 
englezilor pentru a împiedica un duel. Apoi d'Hervilly cedă brusc. Aşa 
să fie. Argumentele lui fuseseră respinse. Vor debarca mâine- 
dimineaţă în zori. Responsabilitatea pentru debarcare trebuia să fie a 
lui — responsabilitatea pentru luarea deciziilor pe uscat, nu. Asta 
trebuia consemnat; apoi va consimți. 

De Sombreuil urcă imediat sus pe punte şi îi spuse lui Ross. 

— O să începem să coborâm bărcile acum. Trupele vor fi dotate cu 
treizeci de cartuşe şi două flinte de om şi provizii pentru patru zile — 
nimic altceva în afară de o raniță. O să-şi ocupe cu toții locurile în 
bărci pe timpul nopții, iar în zori vor începe să debarce. Hélas! Este 

începutul! 

— Sunteţi de acord cu De Puisaye? 

— Cred că De Puisaye şi-a luat prea mult avânt. Dar ăsta e lucrul 
care trebuie făcut acum. Şi în general are dreptate, aşa cred. Dacă nu 
suntem anihilați de la început, țara se va ridica! 

Ross vâsli spre Energetic, unde bărcile începuseră deja să fie 
coborâte. După ce găsi un loc între ele pe întuneric, urcă pe punte 
pentru a vorbi încă o dată cu fiecare dintre prietenii săi. Nici ei, nici 
ceilalți englezi nu se pregăteau să coboare de pe vas. Schimbă câteva 
vorbe la urmă cu Drake, căruia îi explică pentru ce trebuia să 
debarce numai francezii. 

— Şi nici nu ţi-am dat încă vreo explicație pentru ce te-am adus pe 
tine şi pe ceilalți, adăugă el. 

— Nu-i nimic, spuse Drake. Cel puţin mi-a mai alungat gândurile. 

— Cât despre ce am de gând să fac — dacă o să fac ceva —, totul va 
depinde de succesul debarcării. Încă nu am făcut planurile. De fapt 
s-ar putea să nu facem absolut nimic. 

— Nu-i nimic, spuse Drake. M-a mai eliberat de ce am lăsat în 
urmă. 


Debarcarea avu loc când apăru prima geană de lumină din zorii 
unei zile încețoşate şi ploioase. 

După o noapte petrecută în cea mai mare parte în bărcile mici, 
moțăind şi înghesuiți unul în altul în bătaia unui vânt rece, cam trei 
mii de francezi debarcară pe țărm lângă Carnac. Până atunci se 
aflase de sosirea lor, şi fură întâmpinați cu salve de focuri de 
muschete trase de un detaşament de soldaţi republicani care se 
grăbiseră să ajungă acolo în timpul nopţii. Căzură puţini regalişti, 
dar d'Hervilly ordonă unuia dintre cele mai bune regimente ale sale 
să debarce într-un golfuleț din spatele inamicului, să urce pe stâncile 
falezei şi să-i lovească din spate. Făcură acest lucru cu cel mai mare 
élan, mulți soldați nemaiaşteptând ca bărcile să ajungă pe uscat, ci 
sărind în apă şi înotând spre țărm. După numai o oră de luptă cu 
republicanii, care erau depăşiţi numeric în proporţie de zece la unu, 
aceştia îşi aruncară armele şi o luară la sănătoasa pe un drum care 
ducea într-un oraş numit Auray. Regaliştii intrară în triumf în 
Carnac, în timp ce soarele se ridica de după norii cețoşi. Mulțimi de 
țărani roiau în jurul lor şi strigau „Vive le Roi!” şi fluturau steaguri. 
Când sosi, d'Hervilly fu inconjurat de mulțime. Acum când 

debarcarea chiar avusese loc, acum când armata regalistă se afla în 
mijlocul lor, oamenii începură să vină cu adevărat din satele 
învecinate, nebuni de fericire. Se părea că până la urmă De Puisaye 
avusese dreptate. De Puisaye era sigur că avusese dreptate. 

Debarcă şi el pe la ora zece însoțit de cea mai mare parte a statului 
său major şi fu întâmpinat ca un înger eliberator. De Sombreuil 
fusese din zori alături de regimentul său, dar lui Ross i se permise 
acum să debarce, împreună cu De Maresi şi o jumătate de duzină de 
ofițeri de marină englezi. 

Era o privelişte nebună, fiindcă ţăranii aduceau vin şi mâncare 
pentru a-i sărbători pe salvatorii lor. Mulți dintre soldații francezi mai 
puţin disciplinați nu ajunseseră mai departe de plajă, unde îşi 
aruncaseră armele şi stăteau pe lăzi înconjurați de şuani foarte 
bucuroşi şi beau vin din sticle de un litru şi primeau brânză, prăjituri 
şi orice altceva le era oferit de către săteni. Alții o făceau lată prin 
micul oraş. Ross credea că era situația perfectă pentru un 
contraatac. 

Din fericire şi alţii credeau acelaşi lucru. În timp ce Contele de 
Puisaye era primit la mairie ca şi când ar fi fost Ludovic al XVI-lea 
înviat din morți, d'Hervilly dădea ordine ca detaşamentele celui mai 
bun regiment al său să cerceteze zona rurală în căutarea unor urme 
ale inamicului. Conducea el însuşi o companie de grenadieri, iar De 
Sombreuil, o alta. Lui Ross i-ar fi plăcut să-i însoțească şi nu se 
simțea deloc în largul lui în mijlocul acestei sărbători. 

Merse înapoi pe plajă şi urmări cum erau transportate pe mal 
proviziile. În entuziasmul său, De Puisaye ordonase să fie aduse pe 
țărm şi distribuite şuanilor, care erau dornici să primească arme; dar 
nimeni nu conducea întreaga operațiune şi nimeni nu primise vreun 
ordin despre cum aveau să fie distribuite. Drept urmare, totul se 
transformă în haos. Lăzile mari erau descărcate pe plajă şi sparte. 
Unele erau încărcate cu muschete, altele, cu băutură, altele, cu haine 
şi altele, cu medicamente. Trei ofițeri şuani făcură o încercare pentru 
ca împărțirea să se facă ordonat, dar curând țăranii, cu aversiunea 
lor înrădăcinată de a aştepta la rând pentru orice, se îngrămădiseră 
în jurul lor şi trăgeau de lucruri aproape înainte ca acestea să fie 
despachetate. În multe cazuri Ross văzu femei plecând cu muschete 
englezeşti şi pe altele, încărcate cu uniforme noi pentru soldații de pe 
linia frontului. Uneori izbucneau certuri, şi francezii se luptau între 
ei. Văzu şase şuani plecând cu un tun uşor, trăgându-l după ei prin 
nisipul moale. Văzu un bărbat aproape în genunchi, cu şase 
muschete pe care nu le putea căra. 

La început încercase să intervină, dar se rățoiseră la el să-şi vadă 
de treaba lui. 

Locotenentul McArthur, unul dintre ofițerii britanici, spuse: 

— Nu poți face nimic cu ei. Lasă-i în plata Domnului. 

— Cineva trebuie să-i spună lui De Puisaye înainte de a fi prea 
târziu. 

— Crezi că el îi poate opri? 

— Cel puţin poate opri plecarea proviziilor de pe nave. 

Se întoarseră împreună şi după o luptă fură în stare să-şi croiască 
drum până la general. Dar toți erau acum în al nouălea cer. 
D'Hervilly trimisese vorbă că un fort important din flancul lor drept, 
Fortul St. Michel, se predase fără să tragă un foc, că l-a lăsat în 
seama unei companii de cincizeci de şuani şi că înainta în continuare 
spre sud. De Sombreuil trimisese şi el veşti că un sat numit 
Plouarnel căzuse, şi republicanii care fugeau lăsaseră în urmă o mare 
cantitate de provizii de hrană şi armament. Întreaga ţară se răscula, 
aşa cum prevăzuse el. Ce mai conta că proviziile transportate pe mal 
nu erau distribuite în mod echitabil aşa cum ar fi trebuit? În curând 
vor fi din belşug pentru toți. 

Ziua se scurse şi se lăsă noaptea. Toţi comandanții detaşamentelor 
din avangardă se întorseseră şi îşi prezentaseră dispunerea trupelor 
la o conferință de la mairie. În ciuda haosului care domnise ziua, 
această dispunere era la fel de bună pe cât şi-ar fi dorit orice general 
bun. În linii mari, eliberatorii ocupau acum un amfiteatru care avea 
plaja drept scenă. Arcul se întindea pe aproximativ 8 kilometri de la 
un capăt la altul şi se bomba cam la 8 kilometri spre interiorul 
uscatului. Armata era bine poziționată să reziste unui atac şi totuşi 
avea spatele la mare, fiind la mică distanță de provizii şi de linia de 
retragere. Republicanii luptaseră ici şi colo, dar nu fusese o 
rezistență prelungită sau fanatică. Cedaseră întotdeauna. 

— Cine este comandantul armatei republicane din zona asta? îl 
întrebă Ross pe De Sombreuil înainte de a se despărți pentru noapte. 

De Sombreuil făcu o grimasă. 

— Lazare Hoche. 

— Nu cunosc numele. 

— Mă tem că Îl vei cunoaşte dacă nu reuşim să isprăvim curând. 

— E un om capabil? 

— Poate cel mai bun pe care îl au. Dar este încă tânăr - cam de 
vârsta mea - douăzeci şi şase sau douăzeci şi şapte. Viclean, feroce, 
chibzuit. Rămâne de văzut. 

— Care sunt planurile pentru mâine? 

— Niciunul, încă. Discuţii, neîndoielnic. Neînţelegeri, neîndoielnic. 
Certuri — posibil. 

— N-ar trebui să cucerim mai întâi Quiberon? Avem nevoie de un 
port. Nu trebuie să ne mai sosească şi alte provizii din Anglia? 

— Oh, ba da. Dar Fortul Penthièvre care apără gâtul peninsulei nu 
va fi uşor de luat. Acolo peninsula are doar un kilometru şi jumătate 
lățime şi este dominată de tunurile fortului pe toate părțile. Nu există 
nicio protecție pentru trupele care atacă, şi cucerirea lui va costa 
multe vieţi. În ceea ce priveşte restul lucrurilor, vezi deja că există 
multă suspiciune şi antipatie între comandanți. Cine ştie ce se va 
întâmpla? Cel puţin a început bine. Vom vedea. 


Capitolul 27 


Se făcu ziuă şi ceea ce prevăzuse De Sombreuil se întâmplă. 
Discuţii, neînțelegeri şi certuri. Aristocraţii francezi nu aveau 
încredere în trupele pe care trebuiau să se bizuie să le apere 
flancurile; îi considerau pe şuani o gloată de țărani pe care nu te 
puteai bizui şi care aveau să fugă la primul foc de armă. Şuanii îi 
considerau pe aceşti nobili aroganți şi disprețuitori nişte uşuratici şi 
nişte dandy care fuseseră întotdeauna privilegiați în toate privinţele şi 
răspundeau la dispreț cu dispreț. Ici şi colo izbucneau certuri în 
locurile unde francezii de viță nobilă fuseseră auziți maimuţărind 
accentul şi manierele oamenilor cu care se presupunea că ar fi 
trebuit să se unească. 

În acelaşi timp proviziile continuară să fie aduse pe țărm şi să fie 
împărțite tuturor celor care veneau după ele. Omul nici măcar nu 
trebuia să-şi declare simpatiile regaliste pentru a fi înzestrat cu o 
muschetă şi o rație de muniţie. Până a treia zi, toate cele 80.000 de 
muschete fuseseră aduse pe țărm şi împărțite. 

Cu toate acestea inamicul de-abia se pusese în mişcare şi fusese 
văzut abandonând câteva poziții importante fără luptă. Era foarte 
încurajator. O divizie de şuani atacă şi cuceri valorosul oraş Auray 
aflat la 11 kilometri în interiorul continentului. Prin el trecea un râu 
navigabil şi putea fi luat în considerare ca port pentru vasele mici, 
deşi nu putea primi vase de război şi de transport. Un detaşament de 
grenadieri avansă până dincolo de el pentru a tăia comunicațiile cu 
Vannes, un centru de mult mai mare importanță. Landevan şi 
Mindon căzură şi ele. 

De Puisaye era din nou trup şi suflet pentru înaintare, fără să se 

gândească prea mult la strategia militară pe care îl implica acest 
lucru. Deşi fusese conducătorul şuanilor pentru un timp înainte de a 
pleca la Londra, ideile lui despre război erau vagi şi eroice. Dar ideile 
lui d'Hervilly erau la fel de limitate pe cât erau de expansive cele ale 
lui De Puisaye. El nu credea nicio clipă că, dacă ar avansa spre 
Vannes, acesta ar cădea. Era preocupat numai de propria armată, 
căreia îi lipseau caii, tunurile şi tot armamentul greu necesar pentru 
a lupta cu armata republicană dacă aceasta l-ar fi încolţit şi ar fi fost 
nevoit să dea piept cu ea. 

Până la urmă se luă hotărârea de a ataca Fortul Penthièvre. Ross 
descoperi că De Sombreuil nu exagerase deloc formidabila lui poziție 
defensivă; şi totuşi aceasta părea poziția care trebuia cucerită înainte 
de a încerca orice altceva. Planul era ca englezii să sprijine 
debarcarea pe capătul peninsulei a unuia dintre cele mai bune 
regimente franceze, Hector şi Emigranțţii Loiali, sub comanda lui De 
Puisaye însuşi, în timp ce flota se va apropia şi va bombarda fortul de 
la mică distanță. În acelaşi timp d'Hervilly urma să conducă atacul 
dinspre continent, cu regimentele Royal Louis şi Dudresnay. Ambele 
atacuri urmau să fie sprijinite de un mare număr de şuani. 
Operaţiunea începu în zori, dar spre surprinderea tuturor rezistența 
fu firavă şi aproape imediat comandantul fortului se oferi să 
negocieze. Asumându-şi un mare risc, d'Hervilly se duse singur în 
fort pentru a negocia şi după ore lungi de târguieli îl convinse pe 
comandant să se predea. Fu un triumf uriaş. Prin această capitulare, 
întreaga Peninsulă Quiberon căzu în mâinile regaliştilor. Chiar şi 
d'Hervilly, întâmpinat acum ca un erou, îşi permise luxul unui 
zâmbet. 

Dar după aceea urmă o perioadă de inactivitate, confuzie şi consilii 
la care opiniile erau împărțite. Până şi aprovizionarea se prăbuşi. 
Soldaţi aflați la doar câţiva kilometri de cartierul general trimiteau 
mesaje în care se plângeau că nu îşi primeau rațiile până la ora şase 
seara. Nu exista nicio organizare care să se ocupe de cele mai 
mărunte probleme administrative şi se părea că nici nu prea se 
făcuseră încercări în acest sens. Nimeni nu privea nici măcar cu 
câteva zile mai departe. 

Ross deveni tot mai nerăbdător. În sinea lui credea că prudenta lui 
d'Hervilly, care îşi dorea să aştepte să-i sosească mai multe tunuri 
grele din Anglia, era justificată din punct de vedere strict militar, de 
vreme ce deja o dată sau de două ori, în nişte lupte de hărțuială, 
bretonii neinstruiți dovediseră că nu te puteai baza pe ei. Dar în ceea 
ce privea o înaintare spre Quimper, îşi dădu seama că în cel mai bun 

caz era o chestiune de săptămâni. În regiune nu fusese nicio revoltă 
generală, nici măcar un imbold la revoltă. Dacă trebuiau să-şi 
croiască drum înaintând leghe cu leghe, cine ştie cât timp le putea 
lua? Era deja plecat de acasă de aproape trei săptămâni şi îi scrisese 
Demelzei cu vasul poştal de ieri. Dar el, personal, nu făcea nimic de 
folos pe aici. Nici măcar nu i se permitea să lupte. lar până atunci 
tovarăşilor lui din Cornwall nu li se dăduse voie decât de două ori pe 
țărm. 

Şi apoi sosi vestea că generalul Hoche se mişca în sfârşit. Din loc 
în loc, liniile frontului care marcau teritoriul destul de vag al 
loialiştilor au început să fie străpunse de atacurile tăioase ale 
republicanilor. O armată de şuani între două şi trei mii de voinici a 
fost alungată de o contraripostă a centrului armatei lui Hoche; apoi 
Auray, atât de curând cucerit, căzu din nou; apărătorii îşi aruncaseră 
armele şi fugiseră fără nicio luptă. Fuseseră comandați de De 
Vauban, care în cele din urmă îi adunase şi îi oprise, dar nu 
putuseră fi convinşi să contraatace, iar el le trimisese înapoi mesaje 
de un dispreţ muşcător. În sânul armatei se răspândi o suspiciune 
contagioasă. Previziunile lui Bartholomew Tregirls se împliniseră deja 
de cel puţin două ori — soldați care luptau pentru rege schimbaseră 
brusc tabăra şi se declaraseră supuşi loiali ai Republicii. 

Apoi, trei zile mai târziu, la unul dintre cele mai furtunoase 
consilii, d'Hervilly îşi anunţă decizia de a-şi retrage cele mai bune 
trupe din liniile de apărare şi de a le concentra în cei patruzeci de 
kilometri pătrați ai Peninsulei Quiberon. Liniile exterioare de apărare 
aveau să fie deservite de şuani care nu făceau parte din armata 
regulată, conduşi de câțiva aristocrați precum De Vauban şi De 
Maresi. Era din nou un exemplu incontestabil de logică militară. 
Apărațţi din trei părți de marea patrulată de britanici şi din a patra de 
Fortul Penthièvre, aceste trupe regulate erau acum pe o poziţie 
defensivă extrem de puternică. Dar Ross simți că acest lucru va fi 
dezastruos din punct de vedere al strategiei politice. Pentru miile de 
pierde-vară din provincie era un semn că trebuiau să stea liniştiți şi 
să nu ridice un deget pentru loialişti până când luptele nu se vor 
desfăşura în continuare. 

Foarte curând se văzu că pentru locuitorii unor sate precum 
Carnac, care îi întâmpinaseră pe invadatori ca pe nişte salvatori şi le 
oferiseră tot ajutorul posibil, acesta părea un semn de abandon şi 
părăsire. Aceştia nu prea aveau speranțe că armata neregulată va 
rezista mult timp în fața trupelor experimentate ale lui Hoche, şi, de 
îndată ce aceste sate vor fi recucerite, vor suferi represalii nemiloase 

din partea republicanilor. Aşa că sute dintre ei vociferară şi se 
plânseră atunci când armata loialistă eliberatoare se adună mohorâtă 
pentru a se retrage, iar mulțimile o urmară cărându-şi lucrurile şi 
trăgându-şi copiii după ele către La Falaise unde urma să fie stabilită 
noua linie de apărare. 

Ross îşi petrecuse cea mai mare parte a zilei pe Energetic şi nu ştia 
nimic despre asta, dar când debarcă în seara aceea pe plaja de lângă 
Penthièvre împreună cu Bone şi cu Ellery, văzu mişcările de trupe şi 
auzi lamentările oamenilor care veneau în urma lor, aşa că se grăbi 
să întrebe ce se întâmpla. Apoi îşi petrecu vreo două ore plimbându- 
se de jur-împrejurul peninsulei, pentru că venise pe țărm cu un scop. 
După căderea fortului, mulţi dintre soldaţii de rând fuseseră 
încartiruiți în mici sate aflate de-a lungul limbii de pământ; dar 
aceştia erau mai ales şuani, regimentele mai experimentate fiind 
desfăşurate în altă parte după căderea fortului. Atunci erau aduse 
aici şi regimentele bune, iar şuanii trebuiau să se mute pentru a le 
face loc. Peste tot erau discuţii, certuri, ordine şi contraordine şi 
dezordine crâncenă. Nici măcar soldaţii de lângă cartierul general nu 
mâncaseră nimic din zori. 

După un timp, cei trei englezi se întoarseră în fort, iar Ross făcu o 
încercare să găsească pe cineva care avea putere de decizie. Dar nu 
reuşi decât să pătrundă în marea încăpere din fort rezervată ofițerilor 
şi să vadă fața voinică a Contelui de Puisaye înconjurat de o mulțime 
de şuani care protestau. Ross îşi pierduse aproape orice speranță de 
a schimba câteva cuvinte cu el, aşa că se întoarse spre Bone şi Ellery 
şi le spuse: 

— În seara asta nu putem face nimic. Hai să ne întoarcem! O să 
fim mai în siguranţă la bord. 

Astfel încât ieşiră în seara de iulie fără stele, printre tropăiturile de 
picioare, huruitul roților şi gălăgia făcută de sporovăiala agitată a 
francezilor. În acest mêlée, Ross nu se temea atât pentru siguranța 
lui personală - în cel mai rău caz se putea face înțeles în franceză şi 
avea prestanța necesară pentru a face acest lucru -, dar Bone şi 
Ellery, care nu ştiau o boabă de franceză, s-ar fi putut trezi atacați 
pentru că erau spioni, pentru că fiecare om îşi suspecta aproapele. 

Aproape că ajunseseră la barca lor când un călăreț singuratic 
trecu pe lângă ei. Chiar şi pe întuneric silueta lui era greu de 
confundat, şi Ross îl strigă: 

— De Sombreuil! 

Acesta îşi struni calul. 

— Cine e acolo? Oh... tu eşti, Poldark. Ce cauţi aşa departe de 

vasul tău? 

— Mi-am adus doi dintre prieteni să-şi dezmorțească picioarele. 
Poţi să-mi acorzi cinci minute? 

— Şi o oră dacă vrei — pentru că mi-e totuna dacă sunt aici sau în 
altă parte. Hotărârile sunt luate. Sau se iau de capul lor. Totul devine 
un cauchemar. 

Ross îi spuse lui Bone: 

— Du-l pe Ellery pe vas. Vin şi eu în câteva minute. 

De Sombreuil descălecase lin şi îşi mângâia calul agitat pe bot. 
Deşi era doar un cal de fermă, se molipsise de agitația generală. 

— Ce efect vor avea toate aceste lucruri, Charles? îl întrebă Ross, 
arătând către luminile care se legănau şi către coloanele în mişcare. 

Francezul ridică din umeri. 

— Oh, ştiu, ştiu. Cine hotărăşte? Nu eu. Câteodată sunt prezent la 
consilii, altă dată nu. De fapt, eu nu eram acolo când d'Hervilly a 
forțat această decizie. Bineînțeles că ne aşteaptă o bătălie — sigur că 
ştiu acest lucru; inamicul nu e departe. Prin această retragere, ne-am 
asigurat o poziție solidă. Dar atunci cine face prima mişcare?... Dar 
nu totul se decide pur şi simplu printr-o bătălie. 

Rămaseră acolo în tăcere pentru o vreme. 

— Charles. 

— Da, prietene? 

— Aici nu-ți sunt de niciun folos - ştii asta? 

— Ba îmi eşti de mare folos pentru că mâncăm şi bem un pahar cu 
vin împreună. 

— Da, da, dar ştii că sunt legat de mâini şi de picioare pentru că 
nu fac parte din forțele britanice regulate şi pentru că noi, englezii, ne 
ferim ca de dracu’ de teamă să nu pară că noi invadăm Franța. 

— Dacă aţi face-o, nu ai fi prietenul meu. 

— Asta se înțelegea de la sine când m-am hotărât să vin. Dar tu 
ştii care e principalul scop pentru care am venit. Acum nu mai poate 
fi îndeplinit într-un viitor previzibil. 

— Păi... bătălia încă nu s-a dat. Dacă l-am fi avut pe Hoche de 
partea noastră m-aş fi simțit mai bucuros. 

— Dar - iartă-mă - chiar dacă debarcarea are încă şanse de 
reuşită, nu va fi aşa cum am crezut la început. i-l aminteşti pe De 
Maresi desfăşurând covorul la Killewarren? Aşa se va desfăşura 
armata regalistă peste teritoriul Franței. 

— Louis este întotdeauna omul gesturilor mărețe. 

— Aşadar... Ross îl prinse pe francez de braț. Cât de mult abdic de 
la aceste ambiții mărețe dacă vă părăsesc pe toți şi încerc să-mi ating 

scopul în alt mod? 

— Nu, Ross. Nu e aşa. Ambiţiile mărețe au fost ale noastre, nu ale 
tale. Accept acest lucru şi multe altele. Mi-ar plăcea să te am alături 
de mine în regimentul meu în bătălia care va urma; dar acest lucru 
nefiind posibil, trebuie să te consideri liber să pleci acasă. 

— Nu acasă. 

— Nu acasă? 

— Nu acasă. 

— Ah... Înţeleg. 

Undeva în depărtare, spre Sainte Barbe, se auzi bubuitul unui tun 
dar după asta nu mai urmă nimic. 

— Pentru asta, spuse Ross, o să am nevoie de o barcă. 

— Ai mai multe. 

— O barcă franțuzească. O barcă de pescuit. O barcă cu pânze, un 
lugher mic. 

— Păi... coasta asta nu duce lipsă de aşa ceva. 

— Eu nu pot să rechiziționez una. Dar tu ai putea. 

Pintenii lui De Sombreuil zăngăniră. 

— Pe ce temei? N-aş face asta bucuros. Spiritele sunt deja destul 
de încinse între noi şi țăranii ăştia needucați. 

— Atunci nu pot avea una? 

— Prietene, nu-ţi pot spune să iei una. Dar nici nu-ţi pot spune să 
nu iei, nu-i aşa? În Quiberon, în toate satele astea, la fiecare chei poţi 
vedea astfel de bărci. În perioada asta e o mare debandadă. Cuiva o 
să-i lipsească în mod sigur, dar dacă eşti foarte atent, cine o să ştie 
unde a dispărut? 

— Ei bine... îți mulțumesc, dacă nu voi acționa împotriva spiritului 
nostru entente... 

— Nu cred asta. Nu cred. Dar nu va fi uşor. Spionează terenul şi 
fă-o noaptea! 

Făcură împreună câțiva paşi şi De Sombreuil îşi puse mâna pe şa. 

— În plus, în acțiunea asta pe care o întreprinzi, în plus mai fii şi 
cu băgare de seamă! Nu te aşteaptă o sarcină uşoară! 

— Poate că este imposibilă. Nu pot afla până când nu văd cu ochii 
mei. Între timp, prietene... Dacă nu te voi mai vedea din nou. 

— Din nou? Din nou sau vreodată? De Sombreuil râse. Într-un an 
sau doi, o să vii la castelul meu din Limousin unde o să bem un vin 
mai bun decât orice ai gustat pe aici! Deşi nu sunt întinse, podgoriile 
mele sunt printre cele mai bune din Franța. 

— Nu am vrut să spun vreodată, spuse Ross. Numai în această 
expediție. 

— Ei, da. Ei, da. Dar bineînţeles că s-ar putea să fie valabil şi 
vreodată. Ne aşteaptă o luptă crâncenă... Ştii, este foarte ciudat să-ți 
pierzi familia - masacrată de aceşti sansculottes — şi pe deasupra să- 
ți pierzi şi țara, moşiile, căminul strămoşesc. Devii... te îndepărtezi 
cumva de viață, şi nu prea îți mai pasă de ea. 

— Ba să-ţi pese, îi spuse Ross, pentru că asta este tot ce avem. 

— Este tot ce avem, dar ca să devină suportabilă trebuie să merite 
să fie trăită. Această expediție este hotărâtoare pentru mine, dacă 
merită să fie trăită... 

— Şi domnişoara de la Blache? 

— Ah, da. De îndată ce toate astea se vor termina, ne vom căsători. 
Când voi putea s-o duc din nou la casa mea şi să-mi întemeiez o 
familie în linişte... 

Asta am făcut şi eu, îşi spuse Ross; dar totodată am şi părăsit-o. 

— Dacă ai ocazia s-o vezi pe domnişoara de la Blache înaintea mea 
- şi pare probabil - pot să te rog să-i dai acest mic inel? A fost al 
mamei mele. L-am găsit într-o punguţă chiar înainte de a pleca. Nu e 
de valoare. 

Ross luă inelul, se scotoci după punga sa şi îi dădu drumul în ea. 

— Împreună cu dragostea mea, spuse De Sombreuil. 

— Împreună cu dragostea ta. 

— E un fleac, spuse De Sombreuil. Nici nu ştiam că l-am păstrat. 

— Nu pot să-ți promit că i-l voi da. 

— Cine ar putea? Tu sau eu? Vom vedea... Când pleci? 

— Oh, mâine sau poimâine. După cum spui, sunt multe bărci. Dar 
şi mulţi proprietari. În orice caz, dacă va avea loc vreo bătălie înainte 
de a pleca, n-o voi face şi voi aştepta deznodământul ei. 

Dinţii lui De Sombreuil străluciră în întuneric. 

— Nu va avea loc nicio bătălie — nici mâine, nici poimâine, nu atâta 
timp cât este d'Hervilly la comandă. O să stăm şi o să ne uităm 
chiorâş unii la alţii, noi şi les bleus, încă vreo câteva zile, fiecare 
aşteptând să facă mişcarea decisivă celălalt. 


x 


Ross mai aşteptă două zile. În acest răstimp, apreciind corect 
retragerea duşmanilor lor, republicanii ocupară rapid Carnac şi 
celelalte sate, iar şuanii care le apărau se retraseră în peninsulă sau 
fugiră cu bărcile pe mare pentru a fi recuperați de englezi. Femeile şi 
copiii îi însoțeau, ducând cu ei ce bunuri putuseră lua. Nu era o 
privelişte încurajatoare. Republicanii se apropiară de fapt la distanță 

de un foc de muschetă de Fortul Penthièvre, apoi se retraseră, ca un 
val care se risipeşte temporar. Îşi ocupară poziţiile pe înălțimile de la 
Sainte Barbe şi aprinseră focuri pe toată lungimea coastei. 

Astfel încât cele două armate se priveau amenințător una pe alta. 
Până la urmă, Contele d'Hervilly făcu un plan de atac. Spionii îi 
spuseseră că armata inamică era cam de două ori mai mare decât a 
lui, dar în spatele republicanilor era în curs de formare o armată de 
şuani, lucru necunoscut lui Hoche. D'Hervilly credea că, dacă cele 
două armate îl atacau pe Hoche în acelaşi timp, ar fi putut câştiga o 
victorie răsunătoare. Cu siguranţă era o posibilitate, dar nimeni nu 
ştia când se va încerca acest lucru. Ross nu mai putea aştepta. 
Pentru el era timpul să plece. Aşa încât practic o şterse. 

Era o barcă de pescuit bretonă tipică, un lugher cu două catarge, 
foarte asemănătoare cu o barcă de acelaşi tip din Cornwall. Avea cam 
paisprezece metri lungime şi o lățime maximă de patru metri, o 
suprafață a velelor de aproximativ 120 de metri pătrați şi se 
conducea uşor în vânturile aspre obişnuite în zonele de coastă pentru 
care fusese construită. Nu ţi-o puteai închipui răspunzând foarte 
uşor la curenţii de aer slabi dintr-o noapte de vară. 

Din fericire, în noaptea în care o luară sufla o briză puternică 
dinspre vest. Tregirls o reperase cu două seri înainte, şi o ținuseră 
două nopți sub observaţie. Pescarii ieşiseră în larg ca de obicei cu 
fluxul, dar barca asta nu fusese folosită. Tregirls îşi petrecuse o 
jumătate de zi în sat şi descoperise că proprietarul murise şi că era 
aşteptat fratele lui din Vannes ca să o revendice. 

Nu era uşor să te strecori pe întuneric. Erau atât de mulți soldați 
primprejur, atât de mulți încartiruiți prin căsuțe, încât micul port nu 
dormea niciodată cu adevărat aşa cum ar fi făcut-o în vremuri 
obişnuite. Cu toate acestea, lipsa unei linişti totale avea şi avantajele 
ei. Dacă erau văzuți, era mai puțin probabil să fie opriți. Şi cine ştia 
cu exactitate ce ordine sau contraordine fuseseră date de la cel mai 
înalt nivel? 

Aşa încât se mişcară pe pavaj trecând de la o umbră la alta. Mai 
lătra un câine sau altul, şi o jumătate de duzină de bețivi zăceau ca 
morți pe chei. Apoi Tregirls sări la bord, după aceea Drake, apoi şi 
ceilalți şi în cele din urmă şi Ross. Până în acel moment nimeni nu 
strigase „hoţii”. Dar încă trăiau momente de încordare în timp ce 
Sarzeau fu dezlegat de vasele vecine şi împins în linişte cu prăjina 
către intrarea portului. Ultimul colț al digului de piatră se ivi lângă ei, 
apoi ridicară o velă şi pe urmă pe cealaltă. Încă nu se auzise niciun 
strigăt. Când barca începu să răspundă la manevrele cârmei, lui Ross 

îi veni inima la loc. 

Dintre cei opt care navigau pe Sarzeau în noaptea aceea cu un cer 
pâclos care se limpezea şi se încețoşa din nou, cu nori subțiri, cinci 
ştiau să manevreze o barcă: Ross, Tregirls, Bone, Ellery şi Nanfan. 
Era tipul de barcă pe care o cunoşteau. Fuseseră la bordul unor 
ambarcațiuni asemănătoare din când în când încă de când erau 
copii. Aveau la ei mâncare să le ajungă cam zece zile, pulovere de 
pescari şi câteva legători de gât bretone, viu colorate, astfel încât de 
la distanţă ar fi putut trece drept ceea ce se presupunea că erau. Mai 
aveau cu ei şi trei pistoale, patru muschete şi mai multe cuțite. 

În zori vântul se opri şi nu se porni din nou decât odată cu apariția 
soarelui, aşa că plutiră alene o parte a zilei îndreptându-se încet spre 
Groix şi Insulele Glenan. Nu era nicio grabă. Nu prea aveau ce face 
înainte de lăsarea amurgului. Ross îşi petrecu o oră cu Tholly 
uitându-se peste o hartă a zonei din jurul Quimperului, apoi scoase 
planul mănăstirii pe care fostul prizonier olandez îl desenase pentru 
el cât timp fusese în Falmouth. Era o clădire mare sau mai degrabă o 
serie de clădiri situate pe o suprafață întinsă. 

Ross nu prevăzuse o astfel de acţiune atunci când părăsiseră 
Anglia. În cel mai rău caz, se gândise el, debarcarea regaliştilor va 
crea o asemenea dezordine în provincie, încât până când ajungea el 
la Quimper, prizonierii probabil că ar fi început să se elibereze 
singuri. În loc ca lucrurile să se petreacă aşa, regaliştii erau izolaţi pe 
o peninsulă la optzeci de kilometri distanță şi în defensivă. Acum, în 
cel mai bun caz, nu putea decât să spere că eventualele trupe 
republicane care s-ar fi aflat aproape de Quimper probabil aveau să 
fie deplasate spre sud pentru a-l ajuta pe Hoche să stăvilească 
invazia. Dar nu avea nicio idee dacă cei care păzeau închisoarea erau 
relaxaţi sau în alertă şi cât de fermă era supravegherea ei. Olandezul 
îi dăduse informaţii utile în privința numărului şi a dispunerii 
gardienilor. Dar aceştia erau înarmați şi se întrebă dacă nu cumva îi 
conducea la moarte pe aceşti şapte flăcăi inimoşi din Cornwall. 
Singurul avantaj - sau unul dintre cele foarte puţine - era acela că 
gardienii închisorii se vor fi aşteptat cu toţii să aibă grijă de pericolele 
care ar fi venit dinăuntru - nu din afară. Dacă la Truro ar fi existat 
un astfel de lagăr, niciun gardian de acolo nu s-ar fi aşteptat să 
apară francezi veniți din afară care să-i atace. Asemănarea era 
potrivită, pentru că şi Quimper se afla pe un râu, la şaisprezece sau 
şaptesprezece kilometri de mare. 

Ross era un om de acțiune, dar şi unul reflexiv. Această din urmă 
trăsătură de caracter care îl făcea permanent să fie critic față de 

autorități era îndreptată şi împotriva lui însuşi. Aceeaşi capacitate 
care punea sub semnul întrebării corectitudinea morală a legii şi a 
celor care făceau legile era concentrată şi asupra propriilor acțiuni. 
Era o trăsătură de caracter care îl mântuia şi îl pedepsea totodată. 
Aşa că ziua aceea nu era şi pentru el la fel de plăcută cum era pentru 
ceilalți, care râdeau şi glumeau între ei, bucuroşi că se puseseră în 
mişcare după o perioadă de inactivitate atât de lungă. 

Îi urmări şi îi ascultă - chiar şi Drake li se alătura câteodată — şi îşi 
puse la îndoială propria hotărâre de care depindeau atât de multe. 
Nerăbdarea - sentimentul că sosise momentul potrivit - combinată 
cu un sentiment de inutilitate — îl determinase să părăsească 
expediţia de la Quiberon într-un moment în care soarta ei nu era 
hotărâtă. Pentru că, oricât curaj de fațadă afişau regaliştii, această 
invazie începuse să miroasă a eşec, să aibă o tentă de condamnare 
iminentă. Toate îndoielile lui de la început, covârşite de entuziasmul 
tuturor, reapăruseră pe măsură ce entuziasmul pălea. Nu mai credea 
că până şi De Sombreuil şi De Maresi se gândeau că vor reuşi. 
Continuau pentru că se aflau pe pământ francez, pentru că erau 
dedicați cauzei regaliste şi pentru că erau bărbați curajoşi. 

Ar fi trebuit să facă şi el acelaşi lucru, cel puțin până când se 
hotărau lucrurile? Era laş, sau cel puțin mai lipsit de curaj ca să-i 
părăsească în acest moment când lucrurile erau încă în balanță? O 
dată sau de două ori în cursul zilei ar fi acceptat bucuros această 
mustrare de conştiinţă dacă ea i-ar fi oferit libertatea să se întoarcă şi 
să le spună tovarăşilor lui că până la urmă se răzgândise şi în loc să 
se țină aproape de coasta franceză urmau să navigheze direct spre 
Cornwall, înapoi la căminele şi la siguranța lor, la confortul şi 
obişnuințele vieţii lor de zi cu zi. Această acțiune în care erau pe cale 
să se angajeze era probabil mai potrivită pentru un nebun 
înfierbântat de douăzeci şi unu de ani care nutrea vise de moarte şi 
glorie; nu era tipul de aventură care să fie condusă de un proprietar 
de mine de aproape treizeci şi şase de ani cu nevastă, doi copii şi o 
poziție în ţinut. Ce-ar mai râde George. Sau mai degrabă ar rânji. Şi 
câtă dreptate ar avea! 

Traversară golful pe lângă coastă cam până la şase după-amiaza, 
apoi se scufundară în studiul hărții pentru a hotărî care era intrarea 
pe râu pe care o căutau. Tregirls mai fusese de două ori în aceste ape 
cât fusese pe mare, şi experienţa lui fu cea care îi conduse către satul 
Benodet la intrarea pe râul Odet. După o oră intrară prin gura lui 
îngustă şi pătrunseră în apele mai largi de dincolo de ea. Lumina zilei 
era încă puternică, dar faptul că se aflau pe o barcă de pescuit 

franceză le îngădui să treacă fără să fie deranjaţi. De două ori fură 
strigați de oameni de pe alte bărci, iar Tholly le răspunse cu 
obscenități care părură să-i satisfacă. 

Vântul bătea cu intermitenţă printre dealurile împădurite, iar când 
acestea se apropiară, iar râul se îngustă din nou, aproape că se 
stinse. Dar ei continuară să înainteze. Acum se apropiaseră de 
pantele abrupte şi împădurite. Nu erau siguri până unde ar fi trebuit 
să navigheze în interior. Conform hărții, după trecerea prin acest 
defileu îngust, râul se lărgea din nou şi forma un lac liniştit cu o 
lățime de mai bine de opt sute de metri. Dar de-acum ar fi putut fi 
opriți oriunde, iar până la căderea întunericului mai era destul. Ross 
îl privi întrebător pe Tholly, care era la cârmă, iar acesta ridică din 
umeri şi spuse: 

— E voia ta, căp'tane. 

— Atunci riscăm. 

Ajunseră în golf, aşa cum era denumit pe hartă, iar soarele care 
scăpăta arunca umbre uimitoare şi aprindea în flăcări vârfurile 
copacilor. Câteva case licăreau în lumina serii. Cele mai multe se 
aflau pe malul estic, aşa că se ţinură aproape de cel vestic, care era 
năpădit de vegetație şi mult mai sălbatic, cu unul sau două château- 
uri pe terenul mai ridicat dintre copaci. Dădură de o limbă de apă 
care venea din stânga; era îngustă şi aproape înecată sub vegetație, 
dar canalul părea suficient de adânc ca să poată intra. Ross îi făcu 
semn lui Tholly care cârmi într-acolo. Plutiră încet pe pârâu şi 
coborâră pânzele cât mai în linişte posibil. 

Intrarea nu avea mai mult de o sută de metri şi către capătul ei se 
vedea nămolul galben. Două găinuşe de baltă zburară peste apă, 
strigând cu o înfiorare melancolică. Tholly aduse barca lângă malul 
stâng, chiar lângă locul unde apa înceta să mai fie adâncă, iar 
Nanfan o legă de un copac din apropiere. 

— Oare acum o fi flux sau reflux? întrebă Jacka Hoblyn 
morocănos, uitându-se peste partea laterală a bărcii. 

— Flux, dar nu cred că e la maximum. 

— Poate că atunci când o să plecăm, apa o să scadă mult. 

— Depinde când ne întoarcem, spuse Ross. Trebuie să ne asumăm 
riscul ăsta. 

Cinară cu pâine, brânză şi vin, în timp ce păsările ciripeau, iar 
soarele apunea. Apoi, când întunericul începu în cele din urmă să se 
lase, Ross porni în fruntea lor de-a lungul malului către oraş. 

Capitolul 28 


Găsiră mănăstirea pe înălțimile din partea de nord a oraşului. 
Până acum nu fuseseră opriți. Marele risc era să întâlnească o 
patrulă. Odată ce ar fi fost opriți, erau pierduţi, pentru că numai 
Tregirls vorbea suficient de bine franceză ca să schimbe câteva 
cuvinte fără a trezi bănuieli. Dar făcând din nou analogia cu Anglia, 
Ross se întrebă ce patrule ar umbla pe străzile unui oraş din 
Cornwall? 

La vederea zidului înalt care înconjura mănăstirea, se aşezară pe 
vine şi Ross le explică încet planul clădirii aflate în fața lor. 

— În spatele zidurilor înalte este un mic oraş. Există o singură 
clădire mare şi patru mai mici, răspândite pe o suprafață care cred că 
este cam la fel de mare ca mina Grambler. În jurul lor este un parc 
cu copaci, parcele cu grâu, o grădină de zarzavaturi, păşune şi un 
lac. Toate astea sunt pentru ca măicuțele să se poată întreține 
singure. Acum nu mai sunt călugărițe, dar puţine lucruri s-au 
schimbat... Nu suntem siguri în ce clădire este închis doctorul Enys, 
dar mi s-a spus că ar fi de aşteptat ca pe doctor să-l găseşti în 
clădirea principală. Acum să vedem ce e cu clădirea asta. Se află în 
stânga cum intri pe poartă, iar uşa de intrare în ea este tot în stânga 
clădirii. Poarta principală din zidul acela are un grilaj prin care 
vizitatorii pot fi văzuți înainte de a fi deschisă. Exact lângă poartă, în 
interior, a fost construită o gheretă unde stau zi şi noapte două 
santinele... 

Se opri. Un greiere cânta în tufişuri. 

— Nu le spune mai multe, tinere căp'tan, spuse Tregirls. Altminteri 
o să-i descurajezi. 

— Vorbeşte pentru tine! spuse Jacka Hoblyn. 

Jacka era un om arțăgos pe care însă Ross fusese intotdeauna 
capabil să-l stăpânească. Dar nu luase în calcul lunga lui perioadă 
de izolare împreună cu Tregirls de pe Energetic. 

Ross spuse: 

— După ce intri pe uşa principală, dai într-un hol de intrare care 
duce la o biserică. Biserica aceasta, care bineînțeles că a fost 
curățată de simbolurile religioase, este cea mai mare încăpere din 
clădire şi în ea dorm în fiecare noapte cinci sute de prizonieri. Dar în 
dreapta holului, cum intri, este o altă uşă care dă într-o sală de 
adunare, care a fost transformată în cameră de gardă. În timpul 
nopții, aici se află toți ceilalți gardieni - de obicei şase la număr. 
Aceştia patrulează rareori prin clădire pentru că îşi pot face loc cu 

greu printre cei care dorm. Dincolo de biserică este un rând cu 
celule, o cameră de recreere şi un refectoriu. Bineînţeles că nici 
acestea nu mai sunt folosite în scopurile inițiale, ci sunt doar locuri 
de dormit şi de stat pentru prizonieri. 

— Ăia sunt toţi gardienii, dom'le? întrebă Ellery. 

— Nu. Alți doisprezece sau cam aşa locuiesc în spălătoria care se 
află cam la trei sute de metri de clădirea principală. Ei sunt gardienii 
ieşiţi din serviciu care pot fi chemaţi în caz de urgență. Dar mi s-a 
spus că de obicei numai jumătate din ei se află acolo, de vreme ce 
mulți preferă să se ducă acasă să doarmă noaptea. 

— Sau pe la casele altora, spuse Tholly. 

— Şase — doişpe — îs cel puţin paişpe, spuse Drake, asta dacă se dă 
alarma. Dar credeți că putem intra fără să se dea alarma? 

— Noi credem că se poate, spuse Ross. 


x 


Porniră pe la ora unsprezece. O felie subțire de lună tocmai 
apunea. Olandezul credea că gărzile de la poartă se schimbau la ora 
10 seara, la 6 dimineața şi la 2 după-amiază. Zidul care înconjura 
mănăstirea avea cam trei metri înălțime şi avea țepuşe din oțel 
pentru a-i descuraja pe cei care ar fi vrut să-l escaladeze. Uşa din zid 
era din stejar ghintuit cu fier, iar grilajul glisa lateral în acesta cam la 
un metru şi jumătate de pământ. Când bătură în uşă, gardianul 
trase grilajul pentru a vedea cine voia să intre la ora aceea din 
noapte. 

— Quels poissons peche-t-on ici? mormăi Tholly cu vocea lui 
groasă. Eh? Eh? Voici mon prisonnier! Un Anglais qui s'echappe de 
votre petite crèche! Je lai attrapé pres de chez moil!7 

Îl ţinea pe Bone de guler şi îl zgâlțâia. 

— Dă-mi drumul! gâfâi Bone. Dă-mi drumul! Mă înăbuşi! 

După o pauză lungă, zăvoarele fură trase. Gardianul privi afară. 

— Qu'y a-t-il? De quoi s'agit-il? Qu’ voulez-vous? Je ne sais pas 
de...18 

Tholly îi dădu o lovitură de pumnal în stomac, de jos în sus. 

Bărbatul scoase un geamăt care se înecă într-un gâlgâit când 
sângele îi umplu gura. Bone îl prinse în timp ce se prăbuşea; Tholly 


17 Ce peşti prindem aici? Eh? Eh? Iată-l pe prizonierul meu! Un englez a 
fugit din creşa voastră! L-am prins lângă casa mea! 
18 Ce e? Despre ce-i vorba? Ce vrei? Nu ştiu... 

trecu pe lângă el pentru a-l întâmpina pe al doilea gardian care 
tocmai apăruse din mica lor gheretă. Ross îl urmă îndeaproape, dar 
Tholly ajunse primul şi îl lovi cu cârligul său de fier. Al doilea bărbat 
se prăbuşi cu un zăngănit monumental făcut de muschetă, pălărie, 
sabie, centură, echipament şi greutatea proprie. Într-un minut, toți 
cei opt intruşi fură dincolo de zid, cu poarta închisă în urma lor, 
aşteptând şi ascultând. 

După zgomotul teribil urmase o perioadă de linişte. Greierii erau 
ocupați cu solourile lor de vioară pe toată lungimea bazei zidului. În 
clădirea principală din stânga lor se vedeau şase lumini. Aşteptară să 
se aprindă mai multe lumini. La dreapta aveau o altă clădire joasă şi 
solidă. Să fi fost spălătoria? Totul era cufundat în întuneric. O 
bufniță trecu iute pe lângă ei. 

Ross se aplecă să-l examineze pe al doilea francez. 

— L-ai omorât şi pe ăsta, îi spuse lui Tholly. 

Tregirls ridică din umeri şi tuşi. Efortul îi stârnise astmul. 

— Cică nu mai ai aceeaşi atingere sensibilă. Nu cu ăsta, spuse el 
ridicându-şi cârligul. 

Ross îi făcu să aştepte mai mult decât şi-ar fi dorit fiecare dintre 
ei. Apoi o porniră prin iarbă, prin pietriş şi din nou prin iarbă până la 
uşa clădirii principale. 

Era o uşă mică, cu partea de sus rotunjită, din stejar, solidă, dar 
fără grilaj. Pe zid, deasupra ei, atârna un felinar care nu era aprins. 
Ross bătu darabana în uşă scurt, un zgomot puternic şi autoritar şi 
aşteptă. Nu se întâmplă nimic. Încercă inelul zăvorului, dar acesta 
nu se mişcă. Bătu din nou. 

Se auziră paşi. O voce de francez, care în mod evident nu aştepta 
un ofițer superior, ci bănuia că vreun alt gardian îi dădea bătaie de 
cap, bombăni şi mormăi ca pentru sine. Cheia trosni în broască. Uşa 
scârțâi. Un om în cămaşă cu un felinar. Ross îi băgă pistolul în piept. 
Bărbatul deschise gura să strige; degetele ridicate ale lui Ross îl 
opriră; făcu un pas înapoi; Tholly îi smulse felinarul care era gata să- 
i cadă. Uşa se închise la loc cu o bufnitură. Erau înăuntru, Nanfan îi 
tinu mâinile gardianului, iar Bone îi băgă un căluş în gură. 

O uşă întredeschisă în capătul coridorului; o fâşie subţire de 
lumină cădea pe pereţii lambrisaţi şi pe podeaua cu dale. Ross se 
strecură spre ea cu Tholly şi Drake pe urmele lui. Când ajunseră 
acolo, un bărbat ieşi. Ross îl împinse, făcându-l să intre înapoi în 
încăpere, şi ceilalți îl urmară. Alți patru bărbați; trei la o masă jucând 
cărți şi un scaun gol, bani pe masă, pahare, o carafă. Al patrulea 
bărbat stătea lângă fereastra îngustă şi îşi trăgea tunica pe el. 

— Rămâneți pe loc, spuse Tholly. Fără zgomot. Cine mişcă e mort. 

Jacka Hoblyn avea unul dintre celelalte pistoale, iar Ellery pe al 
treilea. În acest moment intraseră cu toţii în încăpere, o încăpere 
mare, iar Nanfan şi Bone îl țineau pe bărbatul care fusese capturat 
primul. Jonas scoase o frânghie pe care şi-o înfăşurase în jurul 
mijlocului şi începu să-i lege cu ea pe cei şase bărbaţi. Totul se 
petrecu aproape în tăcere. Bărbatul de la fereastră încercă să 
protesteze, să se împotrivească. Nu-i folosi la nimic. Dar le luă mult 
timp să-i lege şi să le pună căluş. Le puse nervii din plin la încercare. 
După cincisprezece minute, isprăviră cu toţi, spre satisfacția lui 
Ross. Dacă dădeau greş aici, ar fi însemnat că întregul plan eşua. 

— Gata, zise el, şi luă un mănunchi de opt chei mari de după uşă. 

Luară cele două felinare din încăperea pe care o lăsară în beznă, 
ieşiră pe hol şi o luară spre uşa îndepărtată care dădea în biserică. 
Aceasta era închisă cu cheia şi cu zăvorul. Potriviră o cheie; traseră 
zăvorul cu foarte mare precauţie. În această fază era esenţial să nu 
dea impresia că veniseră să elibereze prizonierii. Dacă ar fi dat 
această impresie s-ar fi iscat o vânzoleală nebună la uşi şi o alarmă 
generală. 

Îi izbi o duhoare infectă de trupuri nespălate, de boală şi de 
sudoare. Biserica, care avea probabil şaizeci de metri lungime pe 
doisprezece metri lățime şi îşi dubla lățimea la naos, se înălța sub 
mărețele arcade gotice. Intraseră pe uşa dinspre vest. Toate scaunele 
şi mobilierul obişnuit dispăruseră; pe podea se afla un covor 
nemişcat şi dezgustător de ființe umane, înghesuite atât de tare încât 
ar fi putut fi întrețesute. Din loc în loc câte unul se agita în somn şi 
gemea; unii sforăiau; majoritatea stăteau nemişcațţi, fie că dormeau, 
fie că erau treji, de parcă ar fi ştiut că numai stând liniştii ar fi putut 
rămâne în viață. Doamne, îşi spuse Ross, m-am întors în închisoarea 
din Launceston ca să-l salvez pe Jim Carter? Oare viețile tuturor 
oamenilor se desfăşoară în cicluri? 

Se uită cu atenţie la picioarele sale. Pe o distanță de câțiva paşi se 
aflau douăzeci de oameni care puteau fi întrebaţi. Dar pe care să-l 
aleagă? Văzu un ochi sclipind în lumina felinarului. Trecu peste vreo 
doi oameni. 

— Hei, tu! Suntem noi în lagăr. Tocmai am sosit. Vrei să ne dai 
nişte îndrumări? 

— Dumnezeu să te ajute, marinare! Ce îndrumări să-ți dau? Aici 
nu e loc să te întinzi. E loc mai mult mai departe, lângă altar. 


— Mi s-au dat instrucțiuni să-l găsesc pe doctorul Enys. Ştii unde 
e? 

— Cine? N-am auzit de el niciodată! Şterge-o şi lasă-mă să dorm! 

Omul îşi pusese capul jos, dar Ross îl prinse de brațul emaciat şi îl 
ridică. 

— Ascultă - trebuie să aflăm! 

— la-n auzi la câinele ăsta! Brațul lui Ross fu azvârlit. Nu las pe 
nimeni să pună labele pe mine. Dacă eşti atât de... 

Ross îl apucă mai strâns şi îl zgudui pe bărbat. Acesta dădu din 
picioare şi trezi alți doi care erau întinşi alături. 

— E cineva bolnav! Sunteţi englezi, nu-i aşa? Ce fel de ajutor e 
ăsta? Ascultaţi, vreau să ştiu! Doctorul Enys! Probabil că îl 
cunoaşteţi cu toții pe doctorul Enys! 

— Enys? întrebă unul din ceilalți bărbaţi, ridicându-se. Era un 
cadavru despuiat, dar totuşi încă în viață. Putrezi-ţi-ar oasele, Carter, 
cu firea ta nenorocită! Cine e ăsta? Cine sunt toți ăştia? Nou-veniţi? 
Dumnezeu să vă ajute pe toți! Enys? Da, îl cunoaştem toți pe Enys. 

— Atunci unde e? Unde doarme? 

— Nu aici, marinare. 

— În clădirea asta sau în alta? 

— Oh, în asta, dacă îl poți găsi. Nu poate fi departe de infirmerie. 
Niciodată nu se îndepărtează, niciodată, asta îți garantez eu. Dar nu 
doarme acolo. Încearcă într-una din celulele de pe partea asta a 
refectoriului. 

— Pe unde o iau? 

— Oh, naiba să te ia cu ochii tăi! Mergi spre altar. În partea sudică 
a naosului e o uşă care dă în sacristie. Dincolo de ea e infirmeria, iar 
apoi rândul ăla de celule. Probabil că e pe acolo. 

— Îți mulţumesc, prietene. 

Cu felinarul ţinut sus, Ross începu să-şi croiască drum printre 
celelalte schelete adormite de pe podea, iar Bone rămase în spatele 
lor cu celălalt felinar. Şirul bărbaţilor şerpui în drum spre biserică. 
Fu imposibil să facă acest lucru fără să-i trezească pe câţiva din 
mulțimea adormită, pentru că nu aveau pe unde să calce. O dată sau 
de două ori oamenii din mijlocul şirului se împiedicară în 
semiîntuneric şi o ploaie de înjurături îi ajunse din urmă. Ross ştia 
prea bine că lăsau în urmă oameni curioşi şi oameni care se 
treziseră. Era sigur că nou-veniţii nu intrau neînsoțiți de gărzi, cu 
două felinare şi în puterea nopții. 

Uşa sacristiei nu putu fi deschisă din pricina oamenilor care 
dormeau. Doi trebuiră să fie ridicați în picioare şi treziți mai bine 
decât ceilalți, şi îi asaltară pe intruşi cu întrebări. Unul dintre ei era 
foarte tânăr, foarte vigilent - probabil un ofițer cadet - şi el fu primul 

care ghici că ei nu aveau ce căuta aici. Se strădui să se ridice în 
picioare şi îl apucă pe Drake de braț, dar Drake nu putu decât să se 
descotorosească de el, să zâmbească şi să-i urmeze pe ceilalți. 
Băiatul se luă pe urmele lor. Semăna cu o sperietoare şi în starea 
asta părea doar puțin mai mare ca Geoffrey Charles. 

Pătrunseră în infirmerie. Aici duhoarea era de două ori mai 
scârboasă, dar bolnavii aveau ceva mai mult loc să doarmă şi să se 
răsucească. Erau aşezaţi pe rânduri precum cadavrele într-un centru 
medical de triaj după o bătălie. Cel puţin exista o lumină: o lumânare 
într-un felinar atârnat atât de sus, încât nimeni nu putea ajunge la 
el. Arunca umbre geometrice, luminând câte o față bolnavă şi 
cadaverică, lăsându-le pe celelalte în umbră. Un bătrân zdrențăros 
cu o barbă neagră îngrijea un pacient care delira. Când intrară, se 
ridică. 

— Cine sunteți? Aici nu mai e loc. 

— Sunt căpitanul Poldark. Îl căutăm pe doctorul Enys. 

— Sunt locotenentul Armitage de pe Espion. Nu-l puteți trezi 
acum. A ieşit din serviciu acum o oră. Am şi eu ceva cunoştinţe 
medicale. 

— Nu de cunoştinţele lui medicale avem nevoie. Unde doarme? 

Armitage îi privi nedumerit. 

— Pentru ce sunteți aici? întrebă tânărul cadet. Domnule, eu cred 
că nu au nicio treabă aici! 

— Nicio treabă cu tine, spuse Ross. Îl căutăm pe doctorul Enys şi 
nu-i vrem decât binele. Vă asigur de asta, locotenente Armitage. Vă 
dau cuvântul meu de ofițer. 

— Uitaţi, domnule, spuse cadetul, acest om are un pumnal! Pentru 
ce sunt aici? 

— Ca să-ți tăiem gâtul, spuse Tholly, venind ameninţător spre el, 
dacă vrei mai mult aer decât poate intra printr-o gură închisă. 

Armitage îl privi insistent pe Ross. 

— Aţi pătruns aici cu forța? 

— Veniţi cu noi la doctorul Enys şi o să vă explic. 

Armitage spuse: 

— Nu pot să plec de aici. Enwright, du-i la locotenentul Enys. 

— Am înțeles, domnule. 

În timp ce plecau, un bolnav strigă după apă şi Armitage se duse 
la el. Cadetul îi conduse pe un coridor de piatră cu celule pe partea 
dreaptă. Uşile celulelor nu erau închise, şi Enwright se opri în fața 
celei de-a treia. 

— Cred că aici este. 

Ross intră. În celulă erau opt bărbaţi prăbuşiţi şi ridică felinarul 
căutându-şi din ochi prietenul. Toţi erau bărboşi, şi crezu că, de fapt, 
cel căutat nu se afla acolo. Atunci, unul dintr-un capăt se mişcă şi se 
ridică. 

— Ce este? Pe mine mă căutați? 

Era reacția unui doctor, obişnuit să se trezească dacă era chemat 
la un bolnav. 

— Da, Dwight, spuse Ross. Pe tine te căutăm. 

La început fusese de nerecunoscut pentru Ross, cu barba mare, 
neagră şi pătată cu cenugşiu şi cu trăsăturile scheletice. De-abia dacă 
mai cântărea 45 de kilograme. Avea pielea feței desfigurată de bube. 
Ochii adânc înfundați în orbite îl făceau să pară un om ajuns la 
capătul puterilor. 

La început fu neincrezător. Apoi se îndoi. Apoi, deveni ezitant în 
cele din urmă. 

Pentru că nu prea se aşteptase la asta, Ross deveni şi el mai 
insistent. 

— Ascultă, Dwight, opt dintre noi şi-au riscat viața pentru asta! Ţi- 
ai îndeplinit partea ta de datorie aici. Acum ai o datorie şi față de 
alții. Dacă nu vii de bunăvoie, o să vii cu forța! 

— Oh, nu că n-aş aprecia profund ceea ce ați făcut. Dar câţiva 
dintre aceşti oameni care sunt în grija mea sunt aproape pe moarte... 

— Şi tu? Cât de aproape eşti şi tu de moarte? 

Dwight făcu un gest de lehamite. 

— Noi toți ne-am încercat norocul împreună. În ultimul an, toți 
oamenii aflați cu mine în celula asta au căpătat ceva cunoştinţe 
medicale de la mine, dar nu-mi pot prelua... 

— Nu mai sunt şi alți doctori pe aici? 

— Oh, ba da, patru. Dar este mai mult de lucru decât putem face 
şi... 

— Aşa că plecăm acasă fără tine? 

— Oh, Ross, nu e asta. Nu, nu, vă mulțumesc mai mult decât pot 
spune... 

— Crede-mă, încă nu suntem scăpați, şi fiecare clipă pe care o 
pierdem cu scrupulele tale face ca pericolul să fie şi mai mare. Dar 
după ce plecăm, ceilalți oameni se pot elibera dacă vor. Până acum 
am venit în secret ca să nu creăm panică la ieşire... 

— Şi câți dintre aceşti oameni vor reuşi să ajungă în Anglia dacă 
evadează? Câţi nu vor fi prinşi din nou sau vor muri în încercarea de 
a evada? 

— Depinde de ei ce alegere fac. Nimeni nu-i obligă să încerce. Dar 

dacă au ocazia, nu e mai bine să moară evadând decât să moară în 
iadul ăsta împuțit? 

— Aşa-i, spuse unul dintre ceilalți care se trezise. Du-te, Enys! Nu 
fi prost! Aş vrea eu să am norocul tău! 

— Să evadăm! strigă tânărul Enwright din uşă. Să evadăm! 

Strigătul îi muri în gât când Ellery îi puse o mână aspră peste 
gură. 

Dwight se uită împrejur la oamenii de lângă el. Apoi se uită la 
Ross. Îşi linse buzele pline de răni. 

— Caroline... e bine? 

— N-o să mai fie bine dacă rămâi aici. 

— Sunt gata. Thompson, te las în locul meu. 

— Am înțeles, domnule. Nu vă mai gândiţi la asta. Dacă ar exista 
şi numai o jumătate de şansă, v-aş urma. 

— Pe tânărul ăsta nebun să-l ţineţi aici, spuse Ross arătând spre 
Enwright care se împotrivea. Altfel o să alarmeze toată Franța. 

Îl lăsă pe băiat în seama celor din celulă şi ieşiră. Văzu că Dwight 
nu era sigur pe picioare. 

— Pe unde o luăm? întrebă Dwight. 

— Mai e şi alt drum către uşa principală cu excepția celui prin 
biserică? 

— Pe coridorul de sub arcade. Dar noaptea e închis pe acolo. 

— Am chei, spuse Ross şi i le arătă. 

— Ah. Dwight zâmbi îndurerat. Atunci vă conduc eu. 

O luă spre o altă uşă şi acolo se opri. Tovarăşii din Cornwall se 
țineau grupați după el. Dwight rămase nemişcat. Asculta. 

— Cred că am ajuns prea târziu, spuse el. 

— Ce este? 

Cineva striga pe undeva, iar murmurul vocilor creştea. Apoi se 
auzi un foc de muschetă. Înainte ca ecoul lui să se stingă, clopotul 
din biserică începu să bată. 

Olandezul care îi dăduse lui Ross indicații referitoare la topografia 
închisorii fusese extraordinar de precis. Singura lui scăpare fusese 
estimarea timpului când se schimbau gărzile. Cele de la poarta 
principală se schimbau la miezul nopţii, nu la zece seara. 


Capitolul 29 


— Ei bine, spuse Ross încet, poate că la urma urmelor am venit ca 
să fim alături de tine. Mai există vreo cale de ieşire? 


— 332 — 


Dwight spuse: 

— Nu. Niciuna pe unde să fie posibil. Mai există o ieşire din 
bucătării, dar este închisă cu zăvorul. lar uşa spre bucătărie este 
oricum închisă. 

— Pe aia probabil că o putem deschide. 

— Da... Păi, e o şansă foarte slabă... 

În larma iscată de oamenii din jur care se trezeau şi de strigătele şi 
tipetele de afară, se grăbiră printr-o altă încăpere ticsită cu oameni 
care tocmai se treziseră din somn şi se foiau. Acum nu mai puteau 
aştepta să meargă cu grijă şi mulți dintre ei strigară şi înjurară când 
fură călcaţi. În timp ce îşi urma îndeaproape tovarăşii, Ross îşi spuse 
că remarca lui privitoare la faptul că se vor alătura acestor prizonieri 
fusese una optimistă. Cu responsabilitatea a doi gardieni morți în 
cârcă... 

Uşa bucătăriei era la baza unei scări cu cinci trepte. Trei chei alese 
în grabă nu se potriviră să deschidă încuietoarea. Reuşiră cu a patra 
şi intrară într-o încăpere mare şi boltită, cu câteva ustensile de gătit, 
dar fără nimic de mâncare. La capătul ei se afla un puț cu o găleată 
care atârna. În mijloc mai fumegau rămăşiţele unui foc. Oalele 
murdare zăceau peste tot şi dăinuia un miros de supă râncedă. În 
capătul ei se afla o uşă şi patru sau cinci se îndreptară în fugă întra- 
acolo şi se izbiră de ea. Tregirls luă cheile de la Ross şi începu să le 
bage în broască. A doua făcu mecanismul ei greoi să ţăcăne, dar uşa 
nu se clinti. 

— E zăvorâtă pe dinafară, spuse Dwight. 

— Să te ia dracu de uşă nenorocită! O să fie imposibil de deschis 
fără un zgomot asurzitor. 

— Jacka, spuse Ross. Ia cheile astea şi închide uşa aia pe care am 
intrat. O să ne ţină spatele pentru o vreme. 

În timp ce Hoblyn alergă să-şi facă treaba, ceilalți priviră în jur 
după un obiect pe care să-l folosească drept pârghie. Lângă foc era 
un vătrai mare, iar Ellery şi Tregirls îl aduseră la uşă, dar nu aveau 
cum să forțeze uşa cu el. Balamalele uşii erau pe interior şi Ross se 
gândi că era mai uşor să se concentreze asupra lor decât asupra uşii 
solide de stejar. Dar dacă gardienii erau liberi, cu cel puțin încă şase 
în plus veniți de la spălătorie, erau suficient de numeroşi ca să 
patruleze prin curtea mănăstirii şi orice lovitură violentă i-ar fi adus 
la această uşă şi i-ar fi aşteptat afară. Această operațiune nu le-ar fi 
slujit la nimic. 

Existau două ferestre, una mică şi una înaltă. Dar dacă spărgeai 
sticla dădeai de barele de afară. Îşi puse palmele pe geam şi apăsă, 

apoi îşi luă legătoarea de la gât şi o puse între palme şi sticlă pentru 
a încerca să nu se taie. Era gata să izbească când Drake îl apucă de 
braţ. 

— Căp'tane Poldark. Priviţi! 

— Ce? 

— Hornul. M-am uitat în sus pe el. Se vede cerul. 

Ross se încruntă la el. 

— Şi ce-i cu asta? 

— Pot să mă urc pe el. 

— Cum? 

— E destul de larg. Iar lui Jonas i-a mai rămas nişte frânghie. Pot 
s-o iau în jurul mijlocului şi, când ajung sus, o las până jos. 

Dwight era lângă el. 

— Focul mai arde încă, iar cărămizile păstrează căldura. O să te 
arzi. 

— Nu, nu prea rău. Deja am dat tăciunii la o parte. 

Ross spuse: 

— Şi dacă ajungem sus? O să fim pe un acoperiş. 

— Mai bine decât şobolani prinşi într-o cursă, spuse Tregiris. Îi 
ştiu eu pe francezii ăştia şi dacă i-au mai şi găsit pe cei pe care i-am 
omorât... 

Ross îşi luă legătoarea de pe fereastră. 

— Crezi că o să reuşeşti? 

— Da. 

— Foarte bine. Atunci, încearcă! 

Timp de o clipă nedorită, Demelza îl privise din copacii în care se 
cățăra la Nampara. În timp ce Drake îşi scoase cizmele şi îşi înfăşură 
restul de frânghie la brâu, Ross se duse la uşa bucătăriei şi ascultă. 
Dinspre partea principală a mănăstirii se auzeau gălăgie şi vociferări. 
Se părea că şi ceilalți prizonieri, odată ce fuseseră treziți, se 
răzvrăteau, încercau să iasă afară şi împiedicau gărzile în căutările 
lor. Dar asta nu putea fi decât o problemă de minute. 

Ross îi spuse lui Jacka: 

— Blochează uşa cu ce poţi. Masa aia s-ar putea să folosească la 
ceva. 

După ce focul fusese îndepărtat de sub horn, aruncaseră cu apă 
peste el, iar acum praful şi fumul umpleau bucătăria. Drake aruncă 
o planşetă pe care se frământa coca peste locul unde fusese focul, 
păşi pe ea şi apoi ridică felinarul să se uite în sus. Erau câteva locuri 
de unde se putea agăța cu mâinile, dar nu existau suporții aceia pe 
care se urcau coşarii, aşa cum s-ar fi întâmplat în Anglia. Răsuflă 

adânc şi porni. 

După câţiva paşi, mâinile i se băşicară, iar ciorapii din picioare îi 
ardeau. Apoi, pe măsură ce coşul se îngusta, căldura deveni şi mai 
puternică. Zidăria din cărămidă era aspră şi oferea mâinilor şi 
picioarelor lui sprijin pe care şi-l menținea apăsând cu picioarele şi 
cu spatele pe două laturi ale zidului. 

La vârf, hornul se îngusta şi mai mult. Urcase poate şase metri şi 
mai avea încă vreo doi. Funinginea îi intrase în ochi, în nări şi în păr, 
dar când privi în sus văzu stelele. Clipi, tuşi şi pipăi pentru 
următorul punct de sprijin pentru mână. Dar nu mai găsi niciunul. 

Cineva îl strigă de jos, iar el îi răspunse că totul era bine. Dar încă 
nu era totul bine. Îşi încordă spatele, capul şi fesele de un perete şi 
mai urcă vreo douăzeci de centimetri. Vârful hornului era acum 
aproape. Întinse o mână în sus, degetele se agățară de o 
protuberanță, îi alunecară, se prinseră din nou. Duse cealaltă mână, 
se agăță de partea de sus a coşului şi se balansă timp de o secundă. 
Un picior găsi un sprijin de siguranţă într-un loc de unde căzuse 
mortarul. Împinse de câteva ori în picioare şi fu sus. 

Îl urmară unul câte unul. Dwight fu penultimul, pentru că 
trebuiră să-i prindă frânghia de mijloc şi să-l tragă sus. Ross li se 
alătură şi el. Exact atunci când pornise în sus, în uşa bucătăriei 
începuseră să se audă nişte lovituri bubuitoare. Probabil că aceasta 
va rezista trei sau patru minute. 

Hornul se înălța cam la un metru deasupra unei turle a 
acoperişului care era înclinat abrupt pe ambele părți. Dar alte 
acoperişuri din jurul lor, de mărimi asemănătoare, îi ascundeau față 
de pământ, cu excepția părții de nord. Pe acolo puteau vedea spre 
spălătorie, unde pâlpâiau acum multe lumini şi spre alte două clădiri 
care acum se trezeau. 

Dwight spuse: 

— Dacă am putea traversa acoperişul spre refectoriu, pe acolo se 
poate coborî. Un acoperiş se lasă către altul şi nu este decât cam un 
metru şi jumătate de sărit. 

— Şi unde sărim de acolo? 

— În spatele mănăstirii. Dincolo de ea este lăptăria - o clădire 
separată iar după ea este păşunea pentru vaci şi un teren în pantă 
spre zidul mănăstirii. 

— Poţi să ne conduci? O să te ajute Bone. 

— Pot. 

—  Scoateţi-vă cizmele, le spuse Ross celorlalți. Şi nu vă 
împiedicaţi, pentru numele lui Dumnezeu. Dacă ne aud pe acoperiş 

suntem terminați! 

Merseră de-a lungul acoperişului abrupt, cu Dwight şi Bone în 
față, Ross şi Drake în ariergardă. 

La trecerea pe acoperişul refectoriului avură de depăşit un punct 
dificil, pentru că refectoriul era o clădire cu un singur nivel şi asta 
însemna o coborâre cam de trei metri. Bone cobori primul târâş, cu 
ajutorul celor de sus, apoi Dwight fu coborât mai cu blândețe, şi apoi 
urmară toți, unul câte unul. De aici auzeau strigăte în curte şi apoi 
un alt foc de muschetă. 

Dwight îi conduse de-a lungul unui parapet oarecum expus privirii 
de jos. Câţiva nori alunecau peste stele, dar era prea multă lumină ca 
să se simtă în siguranță. Aici acoperişul era ornamentat cu garguie şi 
efigii de piatră. Se furişară şi se târâră printre acestea către o altă 
coborâre pe un acoperiş aproape plat, de unde părea că nu mai e 
mare lucru până la pământ. 

— Poţi să alergi? îl întrebă Ross pe Dwight Enys. 

— Pe o distanţă scurtă. 

— Pe unde o luăm acum? 

— Vezi lăptăria? Ne îndreptăm spre ea, apoi peste câmpul deschis. 
La poarta din capătul îndepărtat al câmpului o luăm spre sud. Acolo 
e o livadă bătrână. În primăvară, un bărbat a evadat folosindu-se de 
crengile unui măr care atârnau dincolo de zid. 

— Nu mai e nicio poartă în afara celei din față? 

— Ba da, dar sunt încuiate tot timpul cu lacăt şi acelea vor fi 
primele locuri în care se vor duce gărzile. 

Ross se întoarse spre grupul strâns în linişte lângă ei. 

— Aţi auzit? Aceştia aprobară din cap. Bine, Bone şi doctorul Enys 
vor deschide calea. Eu şi Tregirls venim ultimii. Dar dacă suntem 
descoperiți, nu vă grupaţi. Răspândiţi-vă şi încercați să săriți peste 
zid cum puteți mai bine. Merii sunt cea mai mare speranţă a noastră. 
Dacă unii dintre noi scapă şi alții nu, nu aşteptaţi pe afară — 
îndreptați-vă spre barcă şi aşteptaţi acolo. Nu staţi lângă barcă, ci în 
pădurea de lângă ea. Aşteptaţi acolo în timpul zilei de mâine. Cine nu 
va apărea până mâine la miezul nopții, înseamnă că a fost prins. 
Porniți îndată ce fluxul vă permite. Daţi-i drumul! 

Bone sări pe pământ şi îl prinse pe Dwight în cădere. Se 
rostogoliră amândoi în iarba înaltă. Când se ridicară fură urmați şi 
de ceilalți. Alergară peste câmpul deschis până la adăpostul oferit de 
lăptărie. În timp ce făceau acest lucru, de după colțul clădirii apărură 
nişte siluete şi o muschetă bubui. 

Cu Bone şi Dwight încă în frunte, fugarii ieşiră din umbră şi fugiră 

pe câmp. La colțul lăptăriei Ross îl apucă pe Tholly de brațul sănătos. 

— Trebuie să le dăm timp celorlalți. 

Rămaseră în umbră. Doi oameni veneau în fugă, unul ducând o 
muschetă. Ross îl lovi cu tocul pistolului. Celălalt îl văzu pe Tregirls 
la timp, îşi lăsă capul în jos şi se repezi cu sabia asupra capului lui 
Tholly. Tholly pară lovitura cu cârligul de fier; lovitura metalului pe 
metal iscă scântei. Ross izbi din nou adversarul, în timp ce acesta se 
lupta să se ridice, şi se întoarse spre ceilalți doi care se rostogoleau 
prin iarbă. Bâjbâi cu mâinile ca nişte gheare, apucă o cizmă 
franțuzească, îl trase pe bărbat cu fața în jos, iar Tholly îl articulă cu 
cârligul de fier. Tholly îşi duse mâna la pumnal, dar Ross îl opri. 

Porniră după ceilalți. Un glonț de muschetă trosni pe lângă ei; în 
mod ciudat, Ross nu auzi împuşcătura, ci numai cum trece glonțul 
pe lângă el. Erau printre un grup de vaci şi în siguranță pentru 
moment. Apoi ieşiră din nou în câmp deschis — se îndreptară spre 
poartă şi o luară la dreapta. Tholly trebui să se oprească să-şi tragă 
sufletul. 

— Şi vacile astea! Aia cu fața albă. Am crezut că e un franțuz! 

Ross scruta împrejurimile. 

— Nu-i văd pe ceilalți. 

Tholly se îndreptă făcând zgomot cu respiraţia lui şuierătoare. Îl 
urmă pe Ross, care era la un pas sau doi în faţă. Înaintau aplecaţi 
spre un pâlc de copaci. O siluetă se ivi brusc. 

— M-am întors, spuse Drake. Mă întrebam... 

— Ascultă, băiete, spuse Tholly, tu eşti de vină dacă erai luat drept 
altcineva. Cuţitul meu nu face deosebirea... 

— Unde sunt ceilalți? întrebă Ross. 

— Acolo. Lângă copacul ăla. E uşor de urcat. Sid şi doctorul 
aproape au trecut. 

Îşi croiră drum printre urzici şi rugi de mure. Orice altceva poate 
că fusese îngrijit de când plecaseră călugărițele, dar merii nu 
fuseseră. Nişte siluete întunecate stăteau strânse laolaltă. 

— Dațţi-i drumul! spuse Ross mânios. Nu mai aşteptaţi! 

Hoblyn fu următorul care porni. Silueta lui se văzu scurt pe 
fundalul cerului de noapte înainte de a-şi face loc printre ţepuşele de 
pe gard şi a sări. Apoi Jonas şi Ellery. Când Ellery se pregătea să 
sară, o muschetă bubui pe undeva destul de aproape. Tregirls fu 
următorul, dar neputându-se folosi de un braț trebui să fie ajutat să 
se urce în pom de către Joe Nanfan. Ajunse în vârf şi era gata să sară 
când muscheta bubui din nou. Deci nu era accidental sau din 
întâmplare. Cineva îi putea vedea. 

— Dă-i drumul odată, dobitocule! îi şuieră Ross, dar Nanfan care 
băgase de seamă cât de aproape trecuse glonțul, se trăsese înapoi în 
copac. Ar fi putut urma mai multe împuşcături, dar părea 
improbabil, iar a şovăi acum însemna a-i da timp să-şi reîncarce 
arma. 

— Nu! şuieră şi Drake. Du-te! 

Nanfan se ridică să sară; arma bubui din nou; Nanfan se clătină, 
apoi păşi printre țepuşe şi dispăru peste muchia zidului. 

— Repede, spuse Ross. Du-te acum repede! 

Drake se urcă în copac ca o pisică şi ajunse sus pe zid. Apoi se 
ridică să sară, dar nu sări; în loc să facă asta, rămase acolo timp de 
câteva secunde, legănându-se în față şi în spate ca şi când ar fi 
şovăit. Ross, care urcase până la jumătatea copacului în urma lui, îl 
porcăi şi îl înjură îndemnându-l să sară. Atunci muscheta bubui 
pentru a patra oară; Drake se clătină în față şi sări; Ross, aflat în 
urma lui, trecu zidul fără probleme. 

Ajunseseră în altă livadă cu arbori mai mici, probabil o livadă cu 
meri pentru cidru. Bărbaţii erau strânşi în jurul unei siluete. Ross 
crezu că era Drake, dar Drake apăru brusc din iarba înaltă. 

— E Joe. E de rău. 

Dwight era în genunchi lângă Nanfan. Era încă prea întuneric ca 
să se vadă bine, dar glonțul îl lovise pe Nanfan în partea laterală a 
capului şi îi smulsese o parte din ureche. Glonțul rămăsese în craniul 
lui. Încă nu murise. Avea ochii pe jumătate închişi. 

Dwight spuse: 

— Nu pot să fac nimic pentru el. Şi nici altcineva nu poate. 

— Doamne, ne trebuie o lumină! spuse Ross. 

— Trebuie să-l lăsăm aici! spuse Tregirls. Altminteri o să pățim toți 
ca el. 

— Rămân eu, spuse Drake. Voi plecați. Vă urmez dacă o să pot. 

— Nu face pe nebunul, băiete! se răsti Ross la el. Ei ştiu cum am 
sărit zidul. De îndată ce trăgătorul le spune, ceilalți... 

— Vreau să rămân! spuse Drake. Nu-mi pasă! 

— Ai venit sub comanda mea! spuse Ross. Plecaţi cu toții aşa cum 
am stabilit. O să rămân eu cu Nanfan până când... 

— Nu, spuse Ellery. E prietenul meu. Am lucrat împreună noapte 
de noapte trei ani şi... 

— Şi tu eşti la ordinul meu! Toţi sunteți! Am venit să... 

— Nu mai e nevoie să rămână nimeni, spuse Dwight încet şi se 
ridică. A murit. 

Străbătură livada cu meri, apoi o alta şi încă una, îndepărtându-se 

de mănăstire, dar totodată şi de râu, înspre nord. Nemaiauzind 
zgomotele făcute de urmăritori începură să facă un ocol, dar Dwight 
era mult prea slăbit ca să mai poată umbla, iar căratul lui îi făcea să 
înainteze încet. Apoi Drake începu să rămână în urmă. Crezură că 
picioarele lui erau de vină, dar când se ivi o geană de lumină Ross îl 
văzu ținându-se de umăr, se duse la el şi descoperi că mâneca lui era 
umedă de sânge. Trăgătorul avusese succes de două ori. Să nimereşti 
cu două lovituri din patru noaptea, doar la lumina stelelor, spunea 
multe despre dibăcia şi vederea ageră a francezului. 

Dar nu spunea nimic despre şansele lor de a ajunge la barcă în 
ziua aceea. Până în zori reuşiseră să ocolească oraşul şi erau pe un 
teren înalt de unde îl puteau privi de sus. Se deplasaseră în mare în 
direcția corectă, în sens invers acelor de ceasornic, astfel încât râul 
nu se afla între ei şi barca lor. Când se află că Drake fusese rănit, 
Dwight făcu un bandaj improvizat pentru a opri sângerarea rănii; dar 
de îndată ce se lumină deplin - din fericire era o lumină încețoşată — 
şi descoperiră că se aflau într-o pădure necălcată de om, se mobiliză 
ca să o cerceteze mai pe îndelete. Glonţul pătrunsese pe deasupra 
subsuorii şi ieşise pe sub claviculă. Mărimea şi poziția rănii la ieşire 
indicau că glonțul spărsese şi luase cu el şi o bucată de os. 

Lipsit de apă curată pentru a spăla rana şi de pansament curat, 
Dwight nu putea face prea mult. Brațul fu legat la piept cu bandaje 
din cămăşi sfâşiate pentru a fi împiedicat să mai sângereze şi pentru 
a-l imobiliza. Drake pierduse mult sânge. Era o chestiune de noroc, 
îşi spuse Ross. Mulţi oameni îşi reveniseră de pe urma unor răni 
mult mai grave. Alții muriseră din mai puțin. 

La lumina zilei arătau ca o adunătură jalnică. Erau toți plini de 
tăieturi şi vânătăi, cu fețele negre şi unse cu funingine de pe coş. 
Mâinile lui Dwight arătau ca ale unui bătrân, cu pielea pătată şi 
cafenie; pielea feţei lui era la fel de albăstrie ca laptele fără grăsime şi 
accentua petele roşii de scorbut. Până şi vocea lui era răguşită şi 
subțire. Dus imediat acasă la el, dacă i s-ar fi dat lapte cald, supă de 
pui şi o jumătate de litru de vin pe zi, fără îndoială că ar fi început 
să-şi revină. Şansele lui păreau însă plăpânde, dat fiind că urma să 
petreacă o zi flămând, sub cerul liber, urmată probabil de o 
săptămână de privațiuni pe mare. Ross îşi blestemă zilele. Moartea 
lui Nanfan îl îmbolnăvise. Dacă se întorcea acum acasă şi cu Drake şi 
cu Dwight morți în barcă alături de el, va mai fi oare în stare să 
trăiască vreodată împăcat cu el însuşi? 

Dar acum, în această clipă, trebuia să conducă în continuare 
această acţiune hazardată. Într-un anume sens îşi îndeplinise 

misiunea, aceea de a-l elibera pe Dwight; iar pierderea unui om nu 
era o pierdere excesivă ținând cont de importanța acțiunii lor. Un 
căpitan la comanda unui pluton ar fi considerat pierderea lui lipsită 
de importanţă. Dar în ciuda rangului său, Ross nu era căpitan în 
sensul obişnuit, iar acesta nu era un pluton obişnuit. Aveau nevoie 
urgentă de hrană şi apă. La bordul bărcii - dacă aceasta nu fusese 
furată - existau suficiente raţii. Dar era foarte dificil să mărşăluieşti 
prin peisajul de ţară, să-ți petreci ziua pe barcă şi să porneşti pe 
lumină când aveai de străbătut şaisprezece kilometri pe râu. Relativa 
lor siguranță din prezent se datora aproape sigur faptului că pericolul 
era ceva mai departe spre sud. În întregul Quimper probabil că au 
rămas maximum douăzeci de gardieni —, iar dintre aceştia, ținând 
cont de raidul şi răzmerița din noaptea trecută, cel puțin doisprezece 
vor fi permanent de serviciu în lagăr. 

Fiecare om din ţinut va fi fără îndoială împotriva lor, dar puţini 
dintre aceştia vor fi înarmați cu ceva mai periculos decât o furcă. 
Ellery îşi pierduse pe undeva pistolul, dar încă le mai aveau pe 
celelalte două. 

Undeva sub ei, spre sud, un coş fumega într-un pâlc de fagi. 
Vedeau oraşul în depărtare, împreună cu licărirea râului. La vest se 
afla o altă fermă. 

— Acolo este apă, spuse Tholly arătând cu degetul. Se vede după 
sălcii. 

— Nu poți ajunge la ea fără să treci prin câmp deschis. 

— Nu, dar vine de undeva de sus. Dacă îi pot lua urma, poate 
ajung la ea fără să cobor. Apoi mai sunt şi vaci. Când sunt vaci, n-ar 
trebui să duci vreodată lipsă de ceva. 

— Atunci ia-l pe Jonas. Vedeţi ce găsiți. Dar nu riscați. Mai bine 
rămânem o zi nemâncați decât să ne punem toată lumea în cap. 

Plecară la şase şi se întoarseră pe la opt. Aduseră apă în pălăria 
lui Jonas şi lapte în a lui Tholly. Aveau cu toții câte o porție şi ceva 
lapte în plus pentru Dwight. 

— Acasă ai fi trimis în temniță pentru asta, spuse Ellery. Prin '88, 
văru' meu a luat două luni de puşcărie pen’ că a muls vaca vecinului. 
Judecătorii au spus că asta se întâmpla prea des. 

În timpul lungii dimineţi unii dintre ei ațipiră în timp ce alţii 
stăteau de pază. Drake îşi pierduse cizmele când fugiseră şi avea 
picioarele băşicate învelite în cârpe. Pe la amiază, Jonas plecă din 
nou, de data asta cu Ellery şi se întoarseră peste o oră cu două ouă 
dintr-un cuib de lişiță. Unul fu luat de Dwight, iar celălalt îi fu oferit 
lui Drake. Dar Drake spuse că nu îi era foame, aşa că îl păstrară 

pentru Dwight pentru mai târziu. 

Ziua se târa înainte nesfârşită. Văzură o femeie care veni după vaci 
şi un bărbat care făcea o căpiță de fân. Un câine lătra şi alerga prin 
jurul lor, dar din fericire erau prea departe ca el să le simtă mirosul. 
Puteau vedea nămolul din râu şi mai târziu o velă sau două în 
mişcare atunci când fluxul crescu. Era o zi liniştită, iar fumul care se 
ridica din oraş formase o ceață deasupra lui. Un nor subțire aflat la 
mare înălțime întunecase soarele. Ross privi neliniştit cerul. O 
furtună ar fi fost un dezastru, dar la fel şi o atmosferă prea calmă. 

Când veniseră, se gândise că, dacă lucrurile mergeau bine, ar fi 
fost posibil să nu se întoarcă la barca lor de pe râu, ci ar putea s-o 
apuce pe jos către mare şi să fure altă barcă de pescuit aflată într-un 
loc mai prielnic. Dacă se întorceau la Sarzeau riscau ca aceasta să fi 
dispărut sau să cadă într-o capcană şi să fie aşteptaţi de către 
soldați. Oricum, acum nu mai aveau de ales. Dwight n-ar fi putut 
merge în veci optsprezece kilometri. Şi nici Drake. 

Mai târziu se duse lângă Drake, care se sprijinise de un tufiş şi îşi 
îngrijea rana şi arsurile de pe picioare. I se păru că obrajii lui Drake 
prinseseră o culoare nouă şi nu-i plăcu acest lucru. 

— Cum te simţi? 

— Binişor, dom'le, mulțam de întrebare. 

— Crezi că o să poți merge când va sosi vremea? 

— Oh, da. Cârpele astea sunt la fel de bune ca încălțările, câtă 
vreme nu calc pe pietre ascuțite. 

— Şi umărul? 

— E amortit de o vreme. 

Rămaseră tăcuţi. Ross îşi spuse, dacă blestematul ăla de câine ar 
veni aici... 

Spusse: 

— Noaptea trecută, ce te-a făcut să şovăi atât de mult pe zid? 

— Aşa am făcut? 

— Ştii bine că aşa ai făcut. Te-ai răsucit de pe o parte pe alta. 

— Nu eram sigur unde să sar. 

— Cred că minți. 

Drake îşi schimbă poziția, dar nu spuse nimic. 

— Încercai să te laşi împuşcat? îl întrebă Ross. 

— Nu! N-aş fi în veci aşa prost. 

— Atunci încercai să atragi asupra ta următorul foc - asta era? 
Pentru ca eu să trec peste zid în siguranță în timp ce puşcaşul îşi 
reîncărca arma. 

Drake spuse: 

— Mi-e sete. O mai fi rămas vreo picătură prin pălăria aia? 

Ross i-o aduse. 

— Ascultă, băiete, când o să vreau să faci pe eroul în contul meu o 
să ţi-o cer. 

Drake îşi ridică mâna bandajată pentru a-şi şterge buzele. 

— Şovăiam unde să sar, spuse el. 


Capitolul 30 


Porniră îndată ce dispărură şi ultimele raze de lumină de pe cer. 
Era o coborâre lungă şi anevoioasă pentru că trebuiau să evite toate 
clădirile, fie că erau case, fie anexe ale lor. Oriunde exista 
posibilitatea ca un muncitor să se întoarcă acasă de la câmp şi, deşi 
astăzi nu fuseseră semne clare că erau urmăriţi, oricine de pe o rază 
de treizeci şi cinci de kilometri probabil că auzise deja de raidul lor. 
Multe depindeau de faptul dacă exista vreo companie de soldați 
rămasă la o distanță ce putea fi străbătută uşor călare; dacă era aşa, 
aceştia puteau ajunge aici până în dimineața următoare. Ca să nu 
mai amintim nimic de agenții de la Brest sau Concarneau. 

Ross şi Tregirls mergeau în frunte. Ambii aveau cunoştinţe militare 
de profesionişti şi, înainte de a părăsi Sarzeau, îşi întipăriseră bine în 
minte locul în care o legaseră. Un punct exact pe malul unui râu 
străin nu era cel mai uşor lucru de localizat în întunericul străpuns 
doar de lumina slabă a lunii. 

Merseseră timp de două ore doi câte doi, cu Bone care îl ajuta pe 
Dwight în spatele primilor doi, cu Ellery care îl ajuta pe Drake şi cu 
Jonas şi Hoblyn în urma lor; nu erau la mai mult de câteva sute de 
metri de râu, dar undeva mai în aval. Ross tocmai schimbase direcția 
înapoi către oraş când Tholly îşi ridică cârligul. Nimeni nu mai scoase 
niciun sunet. Zgomotul cel mai mare îl făcea respirația lui Tholly, 
care răsuna ca un ibric în fierbere. 

Ross făcu un pas în spate şi ajunse alături de Tholly, care ridică 
mâna sănătoasă şi arătă ceva cu ea. În jurul lor se auzeau toate 
zgomotele obişnuite ale serii: ciripitul unei păsări, clipocitul apei, 
foşnetul frunzelor, un pescăruş țipând în depărtare. Dar nu era deloc 
vânt care să foşnească frunzele. Aşteptară. 

Zgomotul unor paşi. Foarte precauţi şi venind direct spre ei. În 
acest loc lăstărişul era des şi fusese o chestie de noroc, sau poate 
auzul ager al lui Tholly, că ei îi auziseră pe oameni apropiindu-se, şi 
nu invers. Ca să faci şi cea mai mică mişcare erai nevoit să dai la o 

parte ferigile, rugii de mure şi ramurile joase ale copacilor. Erau pe o 
potecă, dar una înăbuşită de vegetaţie, care nu fusese folosită 
aproape deloc în anul acela. Foarte prudențţi, se afundară unul câte 
unul în lăstărişul de pe fiecare parte a potecii. Dar şi zgomotul 
paşilor se oprise. Tholly îşi scoase cuțitul. Voci înăbuşite. Treceau pe 
la o răspântie a potecii, la o distanță atât de mică, încât aproape că 
puteau fi atinşi. Cineva îi atinse umărul lui Ross. Acesta se întoarse 
mânios. Era Dwight. 

— Sunt englezi. Doi bărbaţi. Cred că sunt din închisoare. 

Paşii încetaseră din nou. Probabil că auziseră şoaptele lui Dwight. 

Ross ridică o mână pentru a-l împiedica pe Dwight să se mişte, dar 
când unul dintre oameni ieşi din ascunzătoare şi o luă la fugă, 
Dwight spuse tare: 

— Sunt Enys. Veniţi din lagăr? 

Unul din cei doi încă nu o luase la goană. Silueta lui se îndreptă 
spre ei prin lăstăriş. Tholly ridică cuțitul. 

— Enys? spuse o voce. Eu sunt Spade. Locotenentul Spade. Unde 
eşti? Vorbeşte! 

— Aici! Opreşte-te, Tregirls, sunt prietenii noştri! 

Cel care o rupsese la fugă se opri. Îşi făcură loc prin lăstăriş şi se 
holbară unii la alţii prin întuneric. Doi zdrențăroşi care ar fi putut fi 
cerşetori pe stradă. 

— Armitage, spuse celălalt. Cred că ne-am mai întâlnit. 

Ross aprobă din cap. 

— Sunteţi singuri? Mai sunt şi alții cu voi? 

— Suntem singuri. Poate vreo doisprezece dintre noi am evadat dar 
ne-am despărțit doi câte doi pentru mai multă siguranță. 

Vorbiseră în şoaptă, dar Ross îşi ridică mâna şi întregul grup 
amuți, ascultând. Dar nu se mai auzeau foşnete neobişnuite. 

Ross întrebă: 

— Ce s-a întâmplat în lagăr? 

— l-aţi închis pe gardieni? Gărzile de la poartă au descoperit că 
prietenii lor lipseau şi s-au grăbit să-i elibereze pe cei pe care i-ați 
legat. Apoi au intrat în închisoare cu felinare, în căutarea voastră. 
Tânărul Enwright, piaza aia rea, a stârnit panica năpustindu-se în 
biserică şi strigând „Evadaţi, evadați!” Dar poate că a fost de ajutor, 
pentru că a început o îngrămădeală la uşi pe care nici măcar 
gardienii nu au fost în stare s-o oprească. Nu ştiu câți oameni au fost 
călcați în picioare, dar vreo douăzeci şi cinci dintre noi au ajuns la 
ziduri şi cam jumătate le-au sărit. Mi-e teamă că mi-am părăsit 
postul de la infirmerie, Enys. Dar tentaţia libertăţii a fost prea mare 

pentru mine, încheie Armitage. 

Enys spuse: 

— A fost prea mare pentru toți cei de acolo. 

După un timp, Spade spuse: 

— Nu am mâncat şi nu am băut nimic toată ziua. Aveţi ceva la voi? 

— Nimic. Dar s-ar putea să mai existe o barcă - aia cu care am 
venit. Acolo este hrană şi băutură, dacă nu a fost luată. 

Grupul se puse din nou în mişcare, având doi oameni în plus. 
Ross ştia că cei doi nu le dădeau mai multe şanse de reuşită. Dar 
poate că salvarea a trei oameni buni în locul unuia singur făcea ca 
acțiunea lor să aibă o motivaţie şi mai solidă. 

Ajunseră în apropierea locului unde râul se lărgea într-un lac. Apa 
sclipea şi reflecta cornul lunii. Ross se bucură când simți o adiere de 
vânt pe față. 

— A dispărut! spuse Ellery. Am lăsat-o taman lângă copacul ăla! 

— Nu, stai, spuse Tholly. Copacul nu era aşa aplecat. Ah! Ăla de 
dincolo e. 

Poticnindu-se acum de-a lungul malului cu iarba înaltă, priviră în 
întuneric. Nu se vedea nimic acolo, niciun catarg, nici... Dar Tholly o 
luă la goană şi îşi ridică cârligul sus. Lugherul era încă acolo, cu 
catargele înclinate, împotmolit cu totul în nămol. 

Ross ezită câteva momente, oprindu-i pe Dwight, pe Drake şi pe 
Bone, de teama unui atac prin surprindere. Dar niciun foc de armă 
nu veni să tulbure pacea pădurii adormite, aşa că fie ce-o fi, porni 
înainte. Dacă erau soldați pe aici, totul era pierdut. Dacă nu, şi dacă 
nu apărea niciunul, nu aveau altceva de făcut decât să aştepte câteva 
ore până când apa creştea. 


Sub puntea lui Sarzeau era o cală destul de încăpătoare. De la 
catargul principal spre pupă era un compartiment unde se țineau 
velele de rezervă; în spatele lui era încăperea mare pentru peşte. Mai 
departe spre pupă era un spațiu pentru plase, iar după el o cabină, 
prin al cărei mijloc trecea partea inferioară a catargului din spate. 
Cabina avea cam trei metri lungime pe doi şi jumătate lățime şi aici 
fură aduşi cei doi bolnavi. 

Acum cel puțin aveau apă şi pâine cu o rămăşiţă de unt rânced. 
Toţi mâncară câte ceva, dar Ross, puternic tulburat de norocul avut 
să găsească încă lugherul acolo, nu le permise să facă nicio mişcare 
şi niciun zgomot. Până când apa creştea din nou trebuiau să zacă de 

parcă ar fi fost morți. 

Apa veni, centimetru cu centimetru, atât de încet la început, încât 
de-abia băgară de seamă. Părea imposibil ca această barcă mare să 
se ridice vreodată de pe o parte şi să se îndrepte. În timp ce aşteptau, 
li se părea că noaptea devine şi mai întunecoasă şi că după fiecare 
copac din împrejurimi se ascundea câte un soldat. Când apa 
crescuse până pe la jumătate, o barcă cu vâsle trecu în jos pe lângă 
ei pe canalul principal, apoi se întoarse în sus. Oare era o patrulă de 
soldați sau cineva care se întorcea târziu acasă de la o întâlnire 
amoroasă? Un caprimulg de pe mal continuă să cârâie răguşit ore de- 
a rândul. 

Bineînţeles că apa va creşte cu două ore mai târziu decât atunci 
când veniseră. Poate că nu va mai creşte niciodată. Poate că lacul se 
umplea prin aceste locuri numai la fluxul de primăvară de după luna 
nouă. Atât de aproape şi totuşi atât de departe. Poate că până la 
urmă ar fi trebuit să se îndrepte spre coastă, cărându-i pe cei doi 
invalizi. 

Barca începu să se îndrepte. Încet, la fel de şovăitor precum 
creşterea apei, încet cum creştea aluatul de pâine, încet ca 
bătrânețea, lent ca moartea, barca se îndreptă până la urmă şi 
începu să plutească. 

Era manevrată de numărul minim de oameni: Tregirls la timonă, 
Bone şi Ellery ridicau pânzele, ceilalți erau sub punte. Slavă 
Domnului pentru această briză de noapte. 

Dezlegară barca. Începu să răspundă leneş la comenzile cârmei. 
Ellery împinse cu o prăjină în mal şi porniră. 

Briza era intermitentă. Aici, în interiorul uscatului, bătea şi apoi 
dispărea - părea să-şi revină după un alt sfert de ceas şi se oprea din 
nou. Pânzele se umflau şi fâlfâiau. Se deplasară încet pe lac. 

Apoi, spre spaima lui, Ross văzu că nu înaintau către intrarea pe 
lac - se îndepărtau de ea. Curgerea fluxului îi împingea spre 
interiorul uscatului, către oraş. 

Se târi spre Tregirls. 

— O poți opri? Apa ne poartă spre interior. 

— Văd, căp'tane. Am pierdut aproape de tot blestematul ăla de 
vânt. 

— Ce adâncime crezi că e aici? Crezi că Ellery ne poate împinge cu 
prăjina? 

— Nu împotriva curentului ăstuia. 

Ross se luă cu mâinile de cap. 

— Dumnezeule! Să mă ardă focul gheenei! 

— Nu, nu aveai de unde să ştii. Poate că reuşim să ancorăm. 

— În mijlocul lacului ăstuia, la nici trei kilometri jumate de cheiul 
oraşului? Cineva o să ne vadă curând, dacă nu ne-o fi văzut deja. 
Apoi ar putea trimite să ne blocheze unde se îngustează râul la Vire- 
Court. 

— Poate am putea schimba direcţia şi să ne întoarcem de unde am 
plecat. În vreo două ore o să înceapă refluxul. 

— Nu, continuă. Îndreaptă-te spre celălalt mal. Cât timp mai este 
întuneric nu prea contează pe ce mal suntem, dar cred că apa este 
mai adâncă acolo. 

Se târâră încet traversând curentul şi pierzând teren tot timpul. 
Când se apropiară de celălalt mal nu mai lăsară decât suficient 
spațiu ca Tholly să oprească barca în flux, iar Bone lăsă ancora şi 
coborâră pânzele. Jacka Hoblyn scoase precaut capul pe trapa de pe 
punte. 

— Ce se întâmplă? 

— Am plecat prea devreme, spune-le şi celorlalți. Trebuie să 
aşteptăm refluxul. 

Se aşternu liniştea. Apa clipocea blând pe părțile laterale ale 
bărcii. Tholly spuse: 

— Nu stăm mai rău aici decât unde am fost înainte, căp'tane. Cine 
s-ar fi aşteptat? 

— Un marinar s-ar fi aşteptat, spuse Ross. Sau un om cu minte — 
oricât de puțină ar fi avut. Merit să pierd. 

— Nimeni nu merită să piardă, spuse Tholly şi respiră din greu de 
câteva ori. Nu aşa merg lucrurile pe lumea asta, căp'tane. Oamenii 
nu-şi merită întotdeauna soarta. Ăsta e un noroc pentru mine, eh, 
căpitane? 

— Eşti un om credincios? întrebă Ross. 

— Nu prea. Ştii că nu mă duc la rugăciune. 

— Ei bine, roagă-te acum! 


Câteva ore mai târziu - sau zile — sau un oarecare timp în care a 
fost încă întuneric, vântul se înteți din nou şi se aventurară în albia 
râului. Vântul era acum mai statornic şi văzură că şi fluxul se oprise. 
Navigară în linişte către apele mai strâmte din capătul sudic al 
lacului. 

Aici era mereu maree, cu excepţia perioadelor când fluxul şi 
refluxul erau la maximum, şi numai norocul fusese cel care îi 

adusese aici miercuri fără ca ei să bage de seamă. Cu vântul care era 
în seara aceea, n-ar fi fost nicio speranță să înainteze împotriva 
curentului. Acum înaintau binişor, probabil ceva mai repede decât o 
barcă cu vâsle, târându-se printre colinele împădurite, cu fiecare 
minut care trecea fiind mai în siguranță. Cerul se lumina şi se 
întuneca pe măsură ce norii pluteau pe el. Nu mai era mult până în 
zori. 

Astfel zona strâmtă fu lăsată în urmă şi intrară pe o porțiune mai 
largă a râului. Printre arborii piperniciți se zăriră formele pătrate ale 
unui castel mare. Acum nu mai aveau mult, dar mai aveau de trecut 
şi cealaltă gâtuitură de la gura râului, de lângă Benodet. Era posibil 
ca aici să fie bărci care să-i țină sub observaţie pe cei care ieşeau. Lui 
Ross nici nu-i trecu prin cap să-i schimbe pe oamenii de pe punte, 
după cum nu se gândi nici el însuşi să coboare sub punte. Era totul 
sau nimic pentru ei toți, iar Bone şi Ellery erau cei mai buni oameni. 

Respirația lui Tregirls continua să scoată un şuierat printre dinţii 
negri şi sparți. Ross îl privi şi se gândi că era portretul perfect al unui 
pirat. Barba nerasă de o săptămână, cicatricea uriaşă de cuţit 
profilată pe unul din obrajii tăbăciți, părul cărunt care îi flutura în 
vânt, dinţii sălbatici care de-abia se arătau, o mână pe eche, cârligul 
fixat bine de parapet ca să fie sigur pe picioare. Omorâse doi oameni 
noaptea trecută fără să aibă mai multe scrupule decât dacă ar 
zdrobit o muscă. 

Tholly întâlni privirea lui Ross şi clătină din cap. 

— Se crapă de ziuă, căp'tane. 

Ross îşi dădu seama în aceeaşi clipă că vedea prea bine fața 
tovarăşului său. 

— Cât crezi că mai e? Trei kilometri jumate? 

— Oh, mai puțin. Doar o bucăţică de drum. Vezi, colo e biserica 
aia de pe deal. Asta a fost curând după ce am intrat pe râu. 

Ross se uită spre biserică, dar apoi privirea îi fu atrasă de ceea ce 
se afla în urma lui. Cum se luminase mai bine, putu să vadă trei 
bărci şi apoi o a patra ieşind de după un cot al râului de care tocmai 
trecuseră. 

— Bucăţica asta de drum ar putea fi totuşi prea lungă. 

— Ce vrei să spui? Tholly privi înapoi şi barca se clătină când 
mâna lui sări de pe eche. Sfântă Fecioară! Suntem terminați! S-au 
ținut după noi tot drumul! 

Mai apărură două bărci, iar apoi încă una, a şaptea. Se aflau la 
ceva distanță în spatele lui Sarzeau şi totuşi la mai mult de o bătaie 
de foc de muschetă, dar câştigau teren. 

— Am face bine să-i trezim pe ceilalți, spuse Tholly. Şapte bărbaţi 
în putere, iar sub punte sunt patru puşti. O să ne vindem scump 
pielea! John! Jim! Vedeţi dacă puteţi ridica o trincă! Sculaţi-l pe 
Jacka şi pe unul dintre locotenenţi ca să ne ajute! Trebuie să 
încercăm să înălțăm toate... 

Ross îl trase de mână. 

— Tholly! O clipă! Aşteaptă! Aşteaptă! 

Ceilalți doi oameni veniseră la pupa, iar Jacka îşi scosese din nou 
capul la auzul vocilor ridicate. 

— Ei? spuse Tholly. Ce este? 

— Mai uită-te o dată, îi spuse Ross. Priveşte cu băgare de seamă. 
Crezi că bărcile alea ne urmăresc? Eu nu prea cred. Cred că e flota de 
pescuit din Quimper care tocmai iese în larg odată cu refluxul de 
dimineaţă. 

Îşi continuară drumul. În total după ei veneau unsprezece bărci, şi 
cunoscând vânturile şi curenții mai bine, îi ajungeau din urmă. 

Şi dacă presupunerea lui Ross era corectă, acest lucru constituia 
mai degrabă un avantaj decât un pericol. În albia strâmtă de la 
Benodet îi aşteptau două nave cu pânzele strânse, dar cu oameni pe 
punte care păreau în stare de alertă. Aceştia nu făcură nicio 
încercare de a opri Sarzeau. Era una dintre bărcile flotei de pescuit 
care ieşea în larg pentru îndeletnicirile ei zilnice. 

Când ajunseră la gura râului Odet, îi întâmpină o mare agitată. 
Până acum riscul fusese ca vreuna din bărcile de pescuit, care era 
greu de crezut că nu recunoscuseră o barcă străină, să-şi facă timp 
să o captureze. Sarzeau avea probabil încă un avans cam de patru 
sute de metri când mai reduse din pânze şi se îndreptă spre sud-vest 
pentru a trece de Capul Penmarche. Una câte una, celelalte bărci se 
îndepărtară spre sud-est, iar distanța dintre ele se mări, şi acum nu 
li se mai vedea decât partea de sus, după care dispărură toate. 

De fapt, lunga întârziere provocată de aşteptarea refluxului, în loc 
să le zădărnicească scăparea, îi salvase. 

Aşa încât, de-a lungul întregii zile, pe măsură ce se depărtau de 
coasta franceză, spiritul şi inima li se înviorară. Acum nu mai părea 
posibil să-i oprească cineva, pentru că niciun vas francez de război 
probabil că n-ar fi urmărit un lugher francez, iar dacă un vas de 
război englezesc ar fi făcut acest lucru nu li s-ar fi putut întâmpla 
nimic. 

Îşi făcură felii de pâine peste care puseră apă fierbinte în care 
aruncaseră o bucată de unt rânced şi un praf de sare. Aveau 
suficientă hrană pentru câteva zile şi cu puţin noroc trebuiau să 

ajungă în Anglia înainte de a se termina. Acest regim începu chiar să- 
l facă pe Dwight să-şi mai revină şi cum stătea la prora lugherului cu 
vântul puternic şi cald fluturându-i prin păr, obrajii începuseră să-i 
prindă puţină culoare. Îşi tăiase barba cu cuțitul bine ascuţit al lui 
Tholly şi îşi răzuise urmele ţepoase care îi mai rămăseseră pe obraz. 

Totuşi, Drake făcuse febră mare. În a doua zi petrecută în larg 
aproape îşi pierduse cunoştinţa. Dwight dorise să stea cu el, dar 
ceilalți îl convinseseră că era spre binele propriei lui sănătăți să 
rămână pe punte, iar pacientul rămase cu Bone, înlocuit din când în 
când de Ellery, care prinsese mare drag de băiat. 

Când ajunseră în mijlocul Canalului vântul se schimbă şi începu 
să bată în rafale, iar marea, să fie agitată, cu valuri înalte, şi pentru o 
vreme nu reuşiră să înainteze prea mult. Ross se duse să stea puțin 
timp alături de Dwight, care era încă pe punte - în partea ferită de 
vânt a trapei principale care dădea sub punte. 

Ross spuse: 

— Asta o să ne mai ţină o zi pe mare. Acum că am ajuns până aici, 
sunt nerăbdător să fiu acasă. 

Dwight spuse: 

— Şi eu. 

— Sunt sigur de asta. 

— Ross, cred că nu ţi-am mulțumit deloc până acum pentru că ai 
făcut ceea ce ai făcut, pentru că ţi-ai asumat riscul pe care ţi l-ai 
asumat. Şi n-o pot face aşa cum se cuvine nici după o săptămână... 

— Nici nu încerca. Totul e de domeniul trecutului. 

— Dar trebuie să încerc, oricât aş fi de sigur că n-o să reuşesc... 
Când ai venit, când ai apărut din noapte ca o fantomă, cu un felinar, 
un pistol şi cu oamenii înarmaţi din jurul tău, cred că nu prea m-am 
grăbit să accept norocul care îmi apăruse în cale. 

— Nici nu mă mir... 

— Oh, ba da, e de mirare. Dar vezi tu, chiar şi într-o închisoare ca 
aia intri într-o rutină, şi după mai mult de un an devii apatic, pe 
jumătate resemnat că eşti aproape să mori de foame, cu mizeria, cu 
oamenii bolnavi şi muribunzi, cu rănile care duhnesc şi supurează, 
cu febra, cu lipsa oricărui ajutor medical şi devii un... un dinte în 
angrenajul lagărului, un dinte important, pentru că fie şi numai 
câteva cunoştinţe firave de medicină devin neprețuite. Lagărul era 
condus de un grup dintre noi, unii aflați în situaţia de a fi mai 
norocoşi decât ceilalți. Câtorva dintre prizonierii civili li s-a permis să 
dețină o mică sumă de bani — spre deosebire de ceilalți dintre noi, 
care am fost dezbrăcați şi prădaţți de tot îndată ce am ajuns în 

mănăstire. O oarecare Lady Ann Fitzroy, care nu a fost eliberată 
decât de curând, a fost de neprețuit cu micile ajutoare pe care a fost 
în stare să le obțină pentru noi — mai ales în iarna îngrozitoare care 
tocmai a trecut. Oamenii mureau tot timpul în jurul meu; dar alții, 
înzestrați cu o hotărâre fantastică, au continuat să trăiască în ciuda 
tuturor bolilor şi privațiunilor. Această voință de a trăi mă uimeşte 
întotdeauna, chiar şi atunci când pare că nu a mai rămas nici măcar 
un singur lucru pentru care să trăieşti... Ei bine... Dwight îşi 
tamponă rănile de pe buze cu o cârpă şi privi în gol peste marea 
agitată... Ei bine, o duzină dintre noi conduceam lagărul. Într-un fel 
eram responsabili pentru toți cei de acolo: civilii într-un sector, 
soldaţii şi marinarii în altul, femeile în al treilea. Ne organizam 
întrunirile, vieţile, încercam să născocim mijloace de destindere 
pentru oameni, să le facem de lucru - cărămizi din paie, şi am făcut 
tot ce am putut. Astfel încât asta devenise viața noastră, scopul 
nostru. Aşa că, la început, când ai apărut — în prima clipă de surpriză 
—, am simțit că numai cu greu aş putea pleca... 

— Înţeleg. 

— Dar să nu crezi că mai sunt în starea aceea hipnotică. Regret — 
da, încă regret că acei oameni, aproape toţi, sunt tot prizonieri şi au 
nevoie de îngrijirile pe care nu pot să le mai acord. Pentru mine 
adevărata fericire ar fi fost dacă am fi putut fi eliberați cu toţii 
împreună... 

— Nu era posibil. 

— Oh, ştiu. Am fi avut nevoie de un vas de transport ca să ne 
întoarcem acasă... Dar acum sunt liber — acum sunt cu adevărat liber 
- şi nici nu pot să spun cum mă simt. Să simt aerul curat, soarele şi 
sarea pe buze, să ştiu că nu mă mai întorc în acel... acel iad. Să ştiu 
că mă aflu printre prieteni şi că în curând o să-mi revăd vechii 
prieteni. Şi să o văd în sfârşit pe Caroline... Aproape că îmi dau 
lacrimile. 

— Da, bine... 

El însuşi afectat, Ross privi încruntat către orizontul neclar. 

— Ea ce face? 

— Destul de bine de când a auzit că trăieşti. Înainte de asta îmi 
amintea de o floare care a fost tăiată şi nu a fost pusă în apă. 

— Nu cred că o pot vedea în halul în care sunt. O să-mi las mai 
întâi o lună ca să mă străduiesc să mă refac. 

— Bănuiesc că mai degrabă o să vrea ea să te refacă. 

— Da... da. Nu ştiu. Sunt ca o sperietoare. 

Nu mai spuseră nimic. Locotenentul Spade, ultima dată pe nava 

Maiestăţii Sale Alexander, era la eche şi schimbă direcţia ca să 
prindă vântul. 

— Cel puţin s-au mai salvat doi împreună cu tine, spuse Ross. 
Asta e o mică compensație. Şi poate că încă unul sau doi sunt în curs 
de a-şi câştiga libertatea, doar că sunt foarte tulburat din pricina lui 
Nanfan. Mi-e groază de clipa când o să-i spun tatălui lui. 

— Oh, în privința asta am să-ți mărturisesc ceva, spuse Dwight. 
Când l-am părăsit, Nanfan nu era mort. 

— Nu era mort? Dar... 

— Oh, trăgea să moară. Tot creierul îi fusese afectat. Nu mai avea 
de trăit nicio oră. Dar dacă nu vă mințeam, ştiam că în ora aia unul 
sau altul ar fi rămas cu el. Dintr-o loialitate care nu îl putea ajuta cu 
nimic, cineva, probabil tu, şi-ar fi pierdut şi el viața. 

Ross deveni din nou tăcut, meditând la asta. Dar dacă Nanfan îşi 
recăpătase cunoştinţa? Lăsat să moară singur printre duşmani. Şi 
mai înainte, când avusese loc accidentul minier, înşelase aşteptările 
doctorilor şi îşi revenise. 

— De data asta nu mai exista nicio şansă, te asigur, îi spuse 
Dwight, citindu-i gândurile. Cu rănile interne nu poți şti niciodată 
sigur. Dar acum se vedea clar. 

Ross aprobă din cap. 

— Şi în privința celuilalt rănit? 

— Tânărul Carne? Încă nu mă pot pronunţa. Nu am mijloace şi 
nici instrumente medicale. În general rănile de glonț nu produc 
infecţii, dar nu se poate spune dacă nişte fire din cămaşă sau haină 
nu au pătruns în corp odată cu glonțul. Şi nici nu se poate şti cât de 
mult a fost spart osul. Dar asta e mai puțin important pentru 
supraviețuirea lui. 

— Atunci care sunt şansele lui? 

— O să ştim curând după ce ajungem pe uscat. Nu-mi place că are 
febră mare, dar ar putea fi cauzată de şoc. Dacă rana se cangrenează 
bineînțeles că nu mai e nicio speranță. Nu poți amputa un umăr. 

Vântul care bătea dinspre direcţia lor de înaintare continuă să-i 
hărțuiască şi timp de o zi câştigară puţin teren. Dacă era să te iei 
după toate pânzele pe care le văzuseră, puteau să fi fost la fel de bine 
şi în mijlocul Atlanticului. Locotenentul Armitage, care era cel mai 
priceput dintre ei, estimă că se aflau cam la o sută de kilometri nord- 
vest de Brest şi, în consecință, probabil cam la aceeaşi distanță la 
sud-vest de Peninsula Lizard. Vântul bătea dinspre nord-est şi, ca să 
debarce acolo unde doreau, trebuiau să cârmească tot timpul cu 
prova în vânt. Ca să prindă uscatul, trebuiau să intre direct în vânt, 

pentru că extremitatea Angliei nu era departe, şi nu voiau să se 
trezească în Atlantic. Toată noaptea păstrară trei oameni pe punte, 
iar restul se adăpostiră în cabina fetidă unde erau aruncaţi de colo 
până colo, erau zguduiți şi clătinați fără încetare. Rămăseseră fără 
lumânări, ultima ardea în noaptea asta în felinar; unii aveau rău de 
mare, iar alții încercau să doarmă; Dwight stătea cu Drake care 
părea că se stinge. Dwight spuse că era atât de obişnuit să rămână 
treaz noaptea şi îşi revenise atât de bine după două zile pe mare, 
încât se putea descurca bine cu asta. 

După ce discutară în contradictoriu, Ross cedă, pentru că şi el 
însuşi nu rupsese decât când şi când câte o oră de somn de când 
plecaseră din Quiberon. Aţipi istovit şi visă că îi explica Demelzei cum 
murise fratele ei în expediție. „Era aproape mort,” îi spunea el, „aşa 
că l-am părăsit. Era fiecare pentru el şi nu mai era nimic de făcut.” 
Demelza îl privea, şi fața ei devenea fața lui Caroline. „Cel puţin ţi 1- 
am adus acasă pe Dwight. L-am pierdut pe Joe Nanfan, am ucis doi 
gardieni francezi, iar o serie de prizonieri de război britanici şi-au 
pierdut viața, iar Drake, fratele Demelzei, bineînțeles că a trebuit să 
se prăpădească. Dar cel puțin l-am adus pe Dwight.” Şi se întorsese 
să i-l arate, dar acolo nu erau decât doi infirmieri soldaţi cu o targă, 
iar pe targă se afla Dwight, care era şi el mort. „Cel puţin,” spuse 
Ross, „o să-l poți înmormânta în cimitirul familiei. Asta înseamnă că 
totul a meritat.” 

Către dimineață se chinui să se scuture de coşmar şi urcă spre 
punte pe scara care se legăna. După ce apusese luna, fuseseră câteva 
ore de întuneric atât de intens, încât nu se mai vedeau nici crestele 
valurilor care se spărgeau. Dar acum se ghicea o geană de lumină 
spre est. Respiră adânc. Se simțea mult mai rău decât înainte de a se 
culca. Îl dureau mădularele, avea un gust de pucioasă pe limbă, avea 
gâtul inflamat şi era copleşit de greața răului de mare. Se târî până la 
locotenentul Spade care era de cart la cârmă. 

— E vreun semn de schimbare? 

— Încă nu. Dar trag speranţă. Se întâmplă foarte rar ca vântul de 
nord-est să bată mai mult decât a bătut până acum. În perioada asta 
a anului, vreau să spun. 

Când se crăpă de ziuă, văzură un vas cu trei catarge la orizont, dar 
se îndepărta de ei şi în curând dispăru. Atunci apăru şi Dwight pe 
punte. 

Ross îl întrebă: 

— Ei bine? 

Dwight ridică din umeri. 

— Nu sunt sigur. E mult mai liniştit. Poate că doarme ca toți 
oamenii sau poate că e în comă. Dar i-am mirosit bandajele în fiecare 
oră, şi nu există încă niciun semn de necroză. Până la prânz o să 
ştim mai multe. 

Pe la zece vântul se opri şi lugherul lâncezi ca o pasăre împuşcată 
pe marea agitată. Apoi se iscă o briză dinspre vest, iar norii se 
adunară a ploaie. Pânzele fluturară şi se umilară, iar barca se înclină 
în vântul proaspăt stârnit. Chinul se terminase, şi se îndreptau spre 
casă. 

La prânz, în timpul unei averse intense de ploaie de vară, Dwight 
veni sus la Ross, care era la cârmă. 

— Cred că ai un om mai puțin pe conştiinţă, Ross. Cred că o să-şi 
revină. 


Capitolul 31 


Ajunseră la Falmouth în aceeaşi seară cam pe la şapte. Acum 
ploua cu găleata, şi vântul sufla tare. În ciuda unei cămăşi albe care 
flutura nebuneşte pe fiecare catarg, fură întâmpinați cu două salve 
de tun de la castel, dintre care ultima în mod sigur nu era oarbă, 
înainte ca o şalupă să vină la ei şi să le verifice actele. 

Când întunericul de-abia se lăsase, Verity fu chemată la uşă şi 
văzu acolo un bărbat înalt şi uscăţiv. În spatele lui se afla o 
sperietoare de ciori sprijinită de un servitor voinic. 

— Ross! spuse ea. Oh, te-ai întors? Lăudat fie numele Domnului! 
Mi-am făcut atâtea griji pentru tine! Intraţi! Intraţi vă rog! Veniţi sus! 
Ați mâncat? Am o grămadă de hrană rece şi mai e şi vin... 

— Ţi-l aminteşti pe doctorul Enys, scumpa mea? 

— Oh... oh, da! Verity îşi înghiți nodul din gât. Aşadar ai reuşit! Mă 
bucur atât de mult pentru tine! Vă rog să intrați! 

Îl duseră pe Dwight sus. Mai degrabă se luptară cu el. Când se 
aşezară, Dwight spuse: 

— Doamnă Blamey, îmi pare rău că sunt atât de nemâncat... La 
Quimper nu ne dădeau pui în fiecare zi... Vărul dumneavoastră a 
venit şi m-a luat cu forța, iar asta cred că s-a petrecut la țanc, dacă 
avea de gând să-mi salveze bruma de frumusețe rămasă. O zi sau 
două cu mâncare gătită în casă o să schimbe fără îndoială lucrurile. 

În lumina lămpii Verity nu-şi putea lua ochii de la el, apoi începu 
să vorbească repede ca să-şi ascundă consternarea. 

— Pui! Mi-am amintit. Avem oase de pui din care vom face repede 

o supă. O chem pe Martha să o pună pe plită. O să se încălzească 
repede... 

Ross o opri când era gata să plece. 

— Câte dormitoare ai aici, Verity? 

— Trei, în afară de al nostru. Sunt destule pentru doctorul Enys, 
pentru tine şi pentru omul tău... 

— Suntem mai mulți, draga mea. Mai avem un bolnav. Drake 
Carne, fratele Demelzei, a fost rănit şi este încă în pericol. Dacă ai 
putea să-l adăposteşti măcar în seara asta, poate că mâine... 

— Adu-l imediat şi lasă-l să stea cât timp e nevoie. În Falmouth n- 
are unde să fie îngrijit în altă parte. Unde e? Jos? 

— E încă pe barcă. Trebuia să te văd pe tine mai întâi... 

— Să-ţi fie ruşine! Poţi să trimiți după el? Unde ați tras la chei? O 
să se ducă doamna Stevens după ce o trezesc... 

— O să se ducă Bone, dacă vrei să-l primeşti. Dar trebuie să te 
previn, este grav bolnav şi dacă te angajezi să-l îngrijeşti s-ar putea 
să dureze zile sau chiar săptămâni... 

Verity îi zâmbi bărbatului îndesat. 

— Du-te te rog, Bone! Nu-l mai asculta pe stăpânul tău. 


x 


Aşa că Ross, Dwight, Drake şi Bone dormiră la familia Blamey. 
Armitage şi Spade îşi găsiră o cameră la King's Arms; Tregirls, Ellery, 
Jonas şi Hoblyn rămaseră la bordul lui Sarzeau. 

Dimineața, Drake avea mintea limpede, deşi avea febră. Dwight 
cercetă îngrijorat bandajele, dar nu miroseau a cangrenă. Cum nu se 
mai umblase la bandaj de cinci zile, hotărî să-l lase aşa cum era 
pentru moment. Dacă țesutul era sănătos, i-ar fi făcut mai mult rău 
decât bine desfăcând bandajul ca să examineze rana. 

Dwight încă nu era pregătit să călătorească şi nici nu era 
nerăbdător s-o facă. Dacă doamna Blamey era atât de bună să-l 
găzduiască încă o zi sau două, ar fi rămas şi s-ar fi odihnit. 

Ross spuse: 

— Nu trebuie să-ți fie frică de întâlnirea cu Caroline. O 
subestimezi dacă crezi că înfăţişarea ta şubredă o va descuraja. 

— Aici nu e vorba de înfăţişare şubredă. Arăt de parcă de-abia mi- 
am revenit după ciumă. 

— Oricum ai arăta, o să vrea să te vadă. 

— Păi, lasă-mi vreo două zile. Şi să călăresc un cal este o mare 
încercare. 


— 354 — 


— Lasă-l încolo de cal; o să luăm o trăsură. Chiar dacă te ajută 
Dumnezeu, pe o parte din drum oricum de-abia dacă încap patru roți 
în acelaşi timp. Dar rămâi aici astea două zile. Între timp trebuie să 
le dau de veste. 

Ross se duse la barcă, sperând că Tholly o să fie dornic să-şi 
încalece poneiul care îl aştepta şi să se ducă să-i spună Demelzei că 
soțul ei se întorsese nevătămat, dar nu putea ajunge acasă decât 
peste câteva zile. Dar Tregirls nu era nici pe departe dornic. Ajutase 
la capturarea unei bărci de pescuit franceze, iar pentru asta se dădea 
o recompensă în bani şi nu se mişca din Falmouth până când nu îşi 
primea partea. Totuşi nu era împotrivă să-i împrumute căluțul său 
lui Ellery, care plecă în acea dimineață spre casă ducând veştile. Pe 
drum, Ellery urma să se oprească la Killewarren şi să-i spună lui 
Caroline să-l aştepte pe Dwight miercuri. Ross îi cedase partea lui din 
recompensa în bani lui Tholly, conform înțelegerii că orice parte i-ar fi 
revenit lui urma să fie împărțită în mod egal şi cu ceilalți. Între timp, 
dacă erau ceva formalități de îndeplinit, ceva hârtii de semnat, îl 
puteau găsi în casa căpitanului Blamey. 

Oarecum spre surprinderea lui şi ceilalți doi erau la fel de 
nerăbdători să rămână la bord. Jacka Hoblyn, care suferise cel mai 
tare de rău de mare şi fusese cel mai dificil tot timpul călătoriei, se 
bucura acum de mica faimă dobândită şi nu se grăbea deloc să se 
întoarcă la familia lui din Sawle. Ceea ce îi păruse atât de atractiv 
când se părea că îi va fi luat, acum, pentru că devenise din nou 
accesibil, era mai puțin ademenitor pentru el. 

Ross fu surprins că se făcea atâta vâlvă, deşi, dacă stătea să se 
gândească bine, ştia că nu ar fi trebuit să fie surprins. Ambii 
locotenenți dădură interviuri presei, iar acestea apărură în Exeter 
Chronicle şi Sherborne Mercury. Un bărbat îl urmă pe Ross până 
acasă, cerându-i amănunte, dar nu primi nicio încurajare în acest 
sens. 

Luni dimineață, pe o ploaie încă torențială, Ross se duse să îl vadă 
pe Drake, care stătea ridicat în pat şi care, exceptând umărul şi 
degetele bandajate, arăta acum mai întremat decât Dwight. Poate că 
nici asta nu era surprinzător. La nouăsprezece ani, dacă un om nu 
moare din pricina unei răni, se însănătoşeşte repede. 

— Aşa deci, spuse Ross. Am crezut că s-ar putea să fiu nevoit să-i 
duc veşti proaste surorii tale acasă. 

Drake zâmbi. Toţi cei din familia asta blestemată au zâmbetul ăsta 
minunat, îşi spuse Ross. Cu siguranţă că nu l-au moştenit de la tatăl 
lor. 

— Nu, domnule. În dimineaţa asta am mâncat două ouă şi terci 
înainte. N-am fost niciodată mai bine îngrijit. 

— Doamna Blamey e verişoara mea iubită. Te va îngriji ca o mamă; 
iar doctorul Enys crede că mai ai nevoie de asta o săptămână. 

— Sunt sigur că n-o să am nevoie de atâta. Dar ar fi frumos să 
rămân. Cred că în trei-patru zile... 

— Vom vedea. Sau mai degrabă doamna Blamey va vedea. În 
starea în care eşti, doctorul Enys nu-şi închipuie că poţi fi lăsat pe 
mâna vreunui spițer din Falmouth pentru că are sentimentul că 
probabil te-ar curăța. Aşa că, atunci când va pleca marți, şi eu plec 
odată cu el, va rămâne numai doamna Blamey care să spună dacă 
te-ai făcut destul de bine şi trebuie să asculți de ea. 

— Cum spuneți, căpitane Poldark. 

Ross se duse la fereastră. E un adevăr trist că, atunci când un 
bărbat se îndrăgosteşte de o fată, nu e neapărată nevoie ca acesta să- 
i admire şi fraţii, şi surorile, şi nici măcar pe bărbatul şi femeia care 
i-au dat viață. De fapt aşa e natura umană, cu cât un bărbat îşi 
iubeşte mai mult soția, cu cât este mai posesiv, cu atât mai puțin 
este probabil să prețuiască pântecul care a zămislit-o sau celelalte 
roade ale acestui pântec. Ross nu avea o fire geloasă sau posesivă, 
dar încă de când sosiseră frații Carne îi privise ca pe o bătaie de cap: 
în primul rând, numai faptul că veniseră şi ceruseră favoruri în 
temeiul rudeniei lor; în al doilea rând, pentru că erau metodişti 
înflăcăraţi; iar în al treilea rând şi mai recent, pentru legătura 
periculoasă a lui Drake cu Morwenna Chynoweth. Riscase atât de 
mult să-l salveze pe acest băiat - pentru Demelza -—, încât începuse 
să-i displacă riscul şi aproape că ajunsese să-i displacă şi băiatul. 

Dar în cele optsprezece luni de când îi cunoştea pe cei doi tineri, 
contactele şi discuţiile adevărate cu ei lipsiseră practic cu 
desăvârşire. Pentru că Demelza se interpusese între ei ca zaua unui 
lanț, aceasta jucase şi rolul unei bariere. Numai în această călătorie 
reuşise să vorbească personal cu Drake. Şi sentimentele lui, ezitante 
la început, se schimbaseră. 

— Mai e ceva... 

— Da dom'le? 

— Înainte de a veni cu mine în această călătorie ai vorbit de o 
plecare. Oriunde, nu ştiai dinainte. Înainte de a pleca de aici, vreau 
să-mi făgăduieşti că o să vii la Nampara vreo două săptămâni ca să 
analizăm cu toţii situația ta aşa cum se prezintă acum. 

— Bine, promit, căp'tane Poldark. 

— Şi dacă nu intenţionezi să stai cu Sam, vino cele două 

săptămâni la noi. S-ar putea să-ți facă bine şi să te ajute să-ți 
recapeți echilibrul. 

— Mulţam, căp'tane Poldark. Mă bate gândul să stau cu Sam, dar 
poate că o să fie o schimbare plăcută să stau bunăoară cu 
dumneavoastră. 

— Şi nu-mi mai spune căpitane Poldark, spuse Ross stânjenit. Aşa 
v-a obligat Demelza. Te rog să-mi spui Ross. 

Drake cercetă spatele cumnatului său. 

— O să vă spun Ross când o să am douăşunu de ani, dacă e să fie 
cum aş vrea eu - căp'tane Poldark. Aşa ar fi mai cuviincios. 

— Cuviincios pentru cine? 

— Pentru toată lumea. 

— Mai e totuşi ceva până atunci. 

— Doi ani. 

Ross privea pe fereastră cum mulțimea se aduna să urmărească 
doi oameni care se băteau în stradă. 

Drake spuse: 

— Cu toate astea, cred că, după ce o să stau o vreme p-acasă, 
trebuie să plec. Nu cred că mă trage aţa să mă mai stabilesc vreodată 
acolo. Şi, după cum am mai discutat, aşa ar fi mai potrivit după tot 
necazul pe care l-am făcut. Şi dacă o s-o uit vreodată - sau o să 
încerc să o uit... 

— Pe Morwenna Chynoweth? 

— Da. Deşi mă îndoiesc că o să pot sau că o s-o fac vreodată. E ca 
o rană mult mai rea decât asta de glonț din umăr - şi nu există leac 
pentru asta. 

— Timpul o să te ajute. 

— Da. Aşa spun toți. 

— Şi ea simte acelaşi lucru pentru tine, Drake? 

— Da... nu încape nicio îndoială. 

— Poate că asta să înrăutățească lucrurile — nu ştiu. Odinioară am 
trecut şi eu prin ceva asemănător. Nu există iad mai rău. 

— Şi aţi reuşit să treceţi peste asta? 

Ross zâmbi. 

— M-am îndrăgostit de sora ta. 

Lupta de afară continua. Cei de pe margine strigau încurajări. 

— A fost bine că s-a întâmplat aşa. 

Drake se foi îndurerat în pat. 

— Aşa e, dacă ăsta a fost un lucru bun pentru dumneavoastră. 

— Cel mai bun. Dar mi-a luat un timp - ceva mai mult — să-mi dau 
seama că era chiar cel mai bun. 

— Eu nu cred că în viața mea va exista vreodată nici măcar ceva la 
fel de bun ca acum. 

— Viaţa ta va fi lungă - sau ar trebui să fie, acum când ai încetat 
să încerci să ţi-o curmi. 

— N-am încercat niciodată cu adevărat să mi-o curm. Dar poate că 
nu mi-a păsat prea mult de ea, aşa cum ar fi trebuit. 

— Eu nu am fost niciodată atât de inconştient ca tine. Eu am 
încercat cu băutura. Dar am scăpat ieftin aşa că n-am mai încercat. 

După un minut, Drake spuse: 

— Aş vrea să simt că mai e ceva de făcut cu viața mea! Dar nici 
măcar Sam şi gândul la Dumnezeu nu par să-mi mai ajute. 

— Încă un motiv pentru care ar trebui să vorbim cu toţii: sora ta, 
eu şi Sam dacă doreşti. În cazul de față, cred că patru capete fac mai 
mult decât unu. 

— Mulţumesc... căp'tane Poldark. 

Spre dezamăgirea privitorilor, cei doi care se băteau hotărâseră în 
sfârşit să se despartă, şi unul îşi oblojea nasul sângerând, iar celălalt 
şchiopăta şi pufăia. O femeie călare şi un lacheu veniră făcând 
zgomot pe pavaj, prin mulțimea care se împrăştia şi se opriră la 
intrarea de jos a casei. Încă ploua. 

Ross spuse: 

— Eu nu cred că o să ajungi vreodată chiar ca Sam - pentru care 
Hristos şi religia lui înseamnă totul. Pentru mine modul lui de viață e 
nefiresc, cu toate că, fără să vreau, sunt copleşit de admirație. 

— Şi eu mi-aş dori să fiu ca el. Atunci n-ar fi nicio problemă să 
dau deoparte gândurile astea pe care le am... 

— O clipă, spuse Ross. Mi-e teamă că trebuie să te părăsesc. 
Văzuse părul roşcat răsfirat pe umerii călăreței care descăleca. Cred 
că domnişoara Caroline Penvenen a venit să ne viziteze... 


Intră, scuturându-se ca un fluture înalt şi ud. Avea o față calmă, 
şi în această dimineaţă absolut minunată. 

— Ei bine, căpitane Poldark, deci te-ai întors, după câte văd. Îi luă 
din nou fața în palme şi îl sărută pe buze în felul în care îl sărutase 
înainte de a pleca, spre dezaprobarea doamnei Stevens care o pofti 
înăuntru. Aşa cum ai promis. Şi mi l-ai adus înapoi pe păcătosul 
meu de doctor? Viu şi nevătămat? Întreg? Şi dornic să îndeplinească 
promisiunile făcute înainte de a pleca? 

— Caroline... Trebuia să-l întâmpini miercuri! Am fi venit noi la 

tine... 

— Şi crezi că aş fi rămas de bunăvoie la Killewarren să lucrez la o 
broderie în timp ce lumea se distra în Falmouth? Mi-ai apreciat greşit 
caracterul. El unde e? Sus? 

— Cred că e în salon. Dar de-abia s-a trezit. Probabil că ai plecat 
devreme... 

— În zori... 

— Dar trebuie să te previn. În scrisoarea mea ţi-am oferit oarecare 
indicii că este încă foarte şubred... 

— Verity, spuse Caroline când se întâlni la jumătatea scărilor cu 
cealaltă femeie care cobora. Ce bine îmi pare că te revăd! Şi în 
condiții mai fericite decât ultima dată... 

— Caroline! Nu te aşteptam! 

— Aşa spune şi Ross. Dar ar fi trebuit s-o faceți. Deja am aşteptat 
acasă prea mult ca o fată bătrână care se ofileşte... 

— Caroline... Nici nu l-am prevenit! De-abia s-a ridicat din pat şi 
nu cred că se simte destul de puternic ca să... 

— Destul de puternic ca să mă vadă? Trebuie să fii puternic ca să 
stai față în față cu mine? Sunt oare un balaur cu solzi din fața căruia 
să te retragi înspăimântat dacă nu ai fost înştiințat din timp? O 
sărută pe Verity şi îi zâmbi, iar din părul ei lung se scurseră picături 
de apă pe covorul de pe scară. Aşa încât să mergem sus, nu-i aşa? 

Nu era cale s-o opreşti, aşa că urcară. Dwight stătea bănuitor 
lângă polița şemineului, în fața unui mic foc care fusese aprins 
împotriva umezelii. Se întoarse şi o privi, numai piele şi os, o 
caricatură trasă la față şi decolorată a bărbatului care fusese odată. 
Era îmbrăcat într-un costum al lui Andrew Blamey, un maro de 
culoarea tutunului, care din cauza faptului că era prea larg, atârna 
pe el ca pe un umeraş. Era proaspăt bărbierit şi tuns, iar prin păr i 
se vedeau şuvițe cărunte. Faţa îi era ceva mai puțin cadaverică decât 
atunci când îl văzuse Ross prima oară, dar era încă albă ca hârtia, 
pătată, cu răni şi emaciată, semănând cu un craniu. 

Caroline rămase nemişcată o secundă, cu un zâmbet blând pe 
față, dar fără să-şi schimbe în mod vizibil expresia. 

Ei, Dwight. Îşi scoase pălăria, o scutură o dată şi o lăsă să cadă 
pe un scaun. Deci te-au scos de acolo şi ai venit să-ți îndeplineşti 
promisiunile! 

Traversă încăperea şi îl sărută pe buzele cu răni. 

— Caroline! 

Încercă să-şi tragă capul într-o parte. 

Ea spuse: 

— Cerule milostiv, deci tot eu trebuie să fac toate avansurile! Ştii, 
dragul meu, mie nu mi se permite niciodată să păstrez nici măcar o 
urmă de modestie feciorelnică, pentru că trebuie să alerg după tine, 
să te caut şi chiar să te sărut fără să primesc nici măcar o 
îmbrăţişare în schimb! 

El o privea de parcă nu i-ar fi venit să creadă că ea era acolo, ca şi 
când n-ar fi avut încredere că ea nu se schimbase, că se maturizase 
şi că nu-şi pierduse nimic din prospețime sau tinerețe. 

— Caroline! spuse el din nou. 

— În tot acest timp, spuse ea, cât te-ai ascuns în lagărul ăla de 
prizonieri, m-am întrebat dacă o să fiu în stare vreodată să te aduc în 
situația de a-ţi îndeplini promisiunea. Tot timpul mă gândeam, nu, n- 
o s-o facă niciodată, sunt blestemată să rămân fată bătrână. Acum, 
când în sfârşit ai ajuns în Anglia, trebuie să călăresc toată dimineața 
printr-o ploaie torențială ca să pun mâna pe tine înainte să-mi scapi 
din nou. Uită-te la hainele mele, trebuie puse la uscat, călcate şi 
poate că vor intra la apă, atât de ude sunt. Şi la părul meu. 

Îşi prinse câteva şuvițe cu degetele şi alte picături căzură pe 
podea. Dar de data asta nu erau numai picături din părul ei. 

— Caroline, dragostea mea, singura mea... 

— Ah, ai auzit, Ross! Aşadar s-a hotărât în sfârşit! Cred că până la 
urmă o să facem o nuntă. Dacă o s-o facem, va fi cea mai mare 
văzută vreodată în Cornwall. O să angajăm orchestra Amiralității, 
gorniştii armatei şi corurile de la trei biserici, toate pentru a sărbători 
faptul că doctorul Enys a fost prins în sfârşit!... Vedeţi, plâng de 
bucurie. O să fiu salvată de ororile unei vieți de fată bătrână! Dar 
observați că şi doctorul Enys plânge, şi ştiu că asta e din pricina 
libertăţii lui pierdute. 

— Caroline, te rog, spuse Ross, trecându-şi şi el mâna peste ochi. 

— Dar eu n-o să te părăsesc, Dwight, spuse Caroline, mângâindu-l 
pe braț. O să stau pe aproape prin această casă până când vei fi în 
stare să călătoreşti şi o să am o grijă deosebită să mă asigur că n-o 
să pleci din nou pe furiş pe mare. Iar atunci când o să fii în stare să 
călătoreşti, o să stau lângă tine într-o trăsură şi o să-ți ţin strâns 
brațul ca să nu poți sări din ea. Când ne căsătorim? Poţi să spui în 
ce zi anume, ca să-mi liniştesc sufletul? 

Dwight bâigui: 

— Nu sunt în stare... aşa. Vezi tu, sunt puțin schimbat, iubirea 
mea. 

— Da, observ, aşa că trebuie să te schimbăm la loc, nu-i aşa? 
Trebuie să te hrănim cu supă de miel, cu ficat de vițel, ouă proaspete 

şi vin de Canare. Atunci vei avea curajul să mă iei de soție legitimă, 
exact aşa cum planificaserăm în frumoasele zile de altădată... 

Verity îi atinse brațul vărului ei. 

— Vino, Ross, hai să-i lăsăm singuri! Nu cred că se vor ciondăni... 

Dwight spuse din nou: 

— Caroline... dar de data asta ca şi când sufletul i s-ar fi făcut 
bucăţi. Dacă încă mă mai vrei. Dar o să am nevoie de timp... 

Ross se retrase, dar Caroline încă vorbea cu o voce pierdută. Era 
topită cu totul. 

— Cred că nunta o să fie în octombrie, nu-i aşa? După ce va fi 
trecut centenarul bătrânei Agatha Poldark, trebuie să lăsăm oamenii 
din ținut să-şi revină înainte de o nouă rundă de nebunii! Până 
atunci trebuie să mergi cu mine acasă, chiar şi cu prețul unui 
scandal în ținut. O să începem imediat să te hrănim cu ce avem mai 
bun. Vei fi răsfățat, hrănit, lăsat să te odihneşti şi ți se va da ce e mai 
bun din toate. Iar dacă într-o săptămână sau două nu te vei simți 
mai bine, o să trimitem după un doctor... 


x 


Marţi, Dwight scoase în sfârşit vechile bandaje de pe brațul lui 
Drake. Curse ceva sânge, mai ales din rana din spate, dar fu o 
sângerare superficială, iar ambele răni deja se închideau. Dar 
miercuri Dwight însuşi făcu febră, aşa că trăsura comandată fu 
chemată în ziua următoare. 

De fapt, amânarea plecării le dădu prilejul de a afla veşti despre 
expediția de la Quiberon. Un cuter al marinei sosi în zorii zilei de joi. 
Veştile erau sumbre. 

Proviziile suplimentare şi întăririle în soldați englezi sosite din 
Anglia sub comanda lordului Moira se întâlniseră cu flota Amiralului 
Warren aflată pe drumul de întoarcere. La numai o zi după ce 
Sarzeau plecase, d'Hervilly îşi lansase ofensiva asupra republicanilor 
masați la Sainte Barbe. Dar puternicul ajutor promis de şuani sub 
forma unui asalt din spatele inamicului, care l-ar fi prins pe Hoche 
între două focuri, se fâsâise după câteva raiduri neconvingătoare, iar 
regaliştii fuseseră lăsați să atace o armată de două ori mai 
numeroasă, aflată pe poziții defensive favorabile şi cu mult mai multe 
tunuri. Avangarda trupelor care înaintau fusese distrusă de focul 
încrucişat al unor baterii de artilerie ascunse, cu aproximativ 
jumătate din efective ucise sau rănite, şi însuşi d'Hervilly fusese rănit 
şi luat fără cunoştinţă de pe câmpul de luptă. Nu-şi numise niciun 

locţiitor, dar în lipsa unuia, De Sombreuil reuşise să retragă 
rămăşiţele armatei lui în Fortul Penthièvre. 

Dar la puţin timp după aceasta, sprijiniți de renegațţi din interiorul 
zidurilor, care le transmiseseră parolele, republicanii luaseră fortul 
cu asalt şi trecuseră prin sabie ceea ce mai rămăsese din regimentele 
regaliştilor. Retrăgându-se de-a lungul peninsulei cu forțele pe care le 
putuse aduna, De Sombreuil purtase tot timpul o bătălie în 
ariergardă, în timp ce oamenii lui se topeau în fața inamicului, unii 
schimbând taberele, unii predându-se, mulți luând bărcile mici şi 
vâslind în larg sub protecţia flotei britanice. D'Hervilly era deja la 
bordul lui Anson, grav rănit. Contele de Puisaye plecase la bordul lui 
Pomone cu o zi înainte, sub pretextul că voia să se consulte cu 
Amiralul Warren, şi nu se mai întorsese. De Maresi luase o chaloupe 
împreună cu alți zece şi ajunsese pe Energetic. Aproape toți ceilalți 
ofițeri fuseseră capturați sau omorâți. Singurul care rezistase într-o 
moară numită St. Julien din capătul extrem al peninsulei fusese De 
Sombreuil împreună cu o mie o sută de oameni. Înconjuraţi din trei 
părți de mare - acum prea agitată ca să se mai poată salva - şi din a 
patra de inamicul care îi bombarda, rezistaseră până când li se 
terminase muniția. Apoi De Sombreuil parlamentase pentru viețile 
oamenilor lui; acestea le fuseseră garantate pe cuvânt de onoare şi se 
predaseră. 

Dar după aceea, englezilor le parvenise vestea că angajamentul lui 
Hoche de a le cruța vieţile celor care se predaseră fusese anulat de 
Convenţia Naţională sub comanda lui Tallien şi pe un câmp de lângă 
Auray avusese loc un holocaust în care şapte sute de oameni, floarea 
aristocrației franceze, fuseseră executați prin împuşcare. Alții - cei 
mai importanți - fuseseră executați sumar pe promenada Garenne 
din Vannes - printre care şi frumosul şi curajosul Charles-Eugene- 
Gabriel, Viconte de Sombreuil, aflat în al douăzeci şi şaptelea an al 
vieţii sale. Un alt bărbat dintre cei executați, Episcopul de Vol, aflat 
lângă De Sombreuil, ceruse să-i fie luată mitra de pe cap ca să se 
poată ruga pentru ei toți înainte de a muri. Un soldat fusese pe cale 
să facă acest lucru, dar De Sombreuil, care avea mâinile legate, îi 
luase mitra de pe cap cu dinţii şi strigase că asasinii lui nu erau 
demni să atingă un om al lui Dumnezeu. 

Astfel, cu un gest măreț care îl caracteriza, murise singurul bărbat 
dintre francezi pentru care Ross ajunsese să nutrească o afecțiune 
profundă şi durabilă. Iar la el în pungă se afla un inel care trebuia 
livrat cândva domnişoarei de la Blache, care nu va mai trăi de-acum 
niciodată în mărețul castel şi nu va mai ajuta la reînvierea familiei pe 

care Revoluţia o distrusese. 

Rezultatul complet dezastruos al expediției îi păru lui Ross un 
lucru ruşinos - şi nu şi-l putea scoate din minte. Drumul spre iad era 
atât de des pavat cu bune intenţii; dar aceste intenții ar fi trebuit cel 
puțin coordonate şi date în seama unui adevărat conducător. Toate 
vorbele mari din lunile precedente, tot curajul îmbătător şi 
speranțele; în realitate nu avuseseră niciodată vreo şansă de reuşită. 
Guvernul britanic era la fel de vinovat ca şi regaliştii francezi. 
Jumătăți de măsuri şi din nou jumătăți de măsuri. Şi patru mii de 
soldați britanici care veniseră pe mare să sprijine debarcarea când 
aceasta era deja eşuată. 

Micul lui succes personal fusese umbrit de o tragedie şi mai mare, 
de un eşec şi mai răsunător. El n-ar fi putut face nimic pentru a le 
preîntâmpina dacă ar fi rămas acolo; dar simțea cumva că avea şi el 
personal o vină pentru că părăsise expediţia. lar acum ştia, şi toată 
lumea trebuia să ştie că războiul avea să fie aspru şi de durată. Cu 
înfrângerea de la Quiberon pierise şi ultima speranţă de a restaura 
monarhia şi a unui aranjament rezonabil obținut prin negocieri. Nu 
exista nicio speranță pentru o pace onorabilă cu republicanii. Pentru 
Anglia soluţia era fie să învingă, fie să moară. 

Şi cu toate acestea succesul lui personal era real. Izbutise să 
învingă în nişte condiţii de a căror dificultate reală reuşise să-şi dea 
seama de-abia acum, când totul se terminase, şi mergând cu De 
Maresi şi cu de Sombreuil îşi îndeplinise principalul ţel. În 
compensație pentru moartea lui Joe Nanfan, care nu se însurase 
niciodată şi care într-un fel îi datora viața sa lui Dwight, îşi adusese 
acasă prietenul. Era o realizare pe care nici toate regretele lui amare 
nu reuşeau s-o spulbere cu totul. 

Îi lăsă pe Dwight şi pe Caroline la porțile de la Killewarren şi refuză 
să intre. Simţea că ei ar fi trebuit să se îndrepte complet singuri spre 
fericirea lor şi spre viitorul lor cămin. Pentru ei era începutul unei 
vieți. Nu aveau nevoie de o a treia persoană. Caroline, care 
participase îndeaproape la fazele pregătitoare ale invaziei de la 
Quiberon, probabil că regreta la fel de mult ca el eşecul acesteia, dar 
pentru ea orice altceva era covârşit acum de fericirea ei personală. 
Mai încercaseră să-i mulțumească de câteva ori, dar el le-o retezase 
mereu scurt. 

Dar scuza lui că voia să fie acasă era doar în parte o scuză. Cele 
cinci săptămâni în care fusese plecat i se păruseră un an. Era clar că 
nu ştia atât de bine că numai atunci când erai în căutarea aventurii 
puteai aprecia mai mult viața de acasă. La Quimper avusese parte de 


— 363 — 


suficientă aventură cât să-i ajungă pentru multă vreme. 

Îmblânzit de emoţiile pe care le nutrea acum - oricât ar fi putut 
oscila ele între un sentiment de împlinire şi unul de eşec se gândise 
mult la Drake şi şi-ar fi dorit să facă mai mult pentru el. În timpul 
orelor numeroase în care lenevise în Falmouth, mintea lui nu lenevise 
deloc. Lui Drake trebuia să i se ofere o situație sau o cale de a 
dobândi o situație. Era încă atât de tânăr, asta era problema cu el. 
Ce puteai să faci pentru un băiat de nouăsprezece ani? Ei bine, el, 
Ross, avea bani acum. Trebuia să existe ceva de făcut. lar George 
spusese că mariajul Morwennei cu Whitworth, preotul ăla împăunat, 
picase. Aşa încât fata se va întoarce la mama ei în Bodmin. Va mai 
apărea curând vreun alt pretendent grăbit? Nu părea probabil. 

Ei bine, dacă Morwenna îl iubea pe Drake tot atât de mult pe cât o 
iubea el, existau şanse ca ea să-i rămână credincioasă pentru un an 
sau doi. 

Aşa că până la urmă nu se putea aranja ceva? Drake o fi fost el 
doar un rotar, dar era cumnatul unui Poldark. Asta însemna ceva. 
Iar în Anglia, clasa socială, descendența şi averea nu mai erau nişte 
structuri atât de rigide precum fuseseră odată. Actualul arhiepiscop 
de Canterbury era fiul unui geamgiu. Această capacitate de a permite 
amestecul între clase fusese cea care salvase Anglia să nu aibă 
aceeaşi soartă ca Franța. Orice om care se ridica de jos şi ajungea 
cineva important în comunitatea lui era asemenea unei supape de 
siguranță pentru corpul societății, permițând scăderea unei părți din 
presiunea socială acumulată. 

Iar căsătoriile nu se făceau întotdeauna între persoane de acelaşi 
rang. Thomas Coutts se însurase cu servitoarea fratelui său, şi ea era 
acum primită de Prințul Henric al Prusiei; una dintre fiicele lor era 
măritată cu Sir Francis Burdett, iar alta, logodită cu Contele de 
Guilford. În anumite împrejurări barierele puteau fi depăşite. Pentru 
ce i-ar fi fost imposibil unui meseriaş talentat, cu rude bogate şi de 
familie bună să aspire la mâna fiicei scăpătate a răposatului vicar de 
Bodmin? Singurul obstacol real fusese legătura Morwennei cu familia 
Warleggan. Trebuia doar să se mute de la Trenwith, iar Drake de la 
Nampara, şi nu părea să existe vreun motiv temeinic ca să nu fie din 
nou împreună peste un an sau doi. 

Cu acest gând fericit în minte Ross traversă satul Grambler, trecu 
pe lângă ultima cocioabă în care trăiau Jud şi Prudie Paynter şi 
tocmai trecuse prin vadul lui Mellingey când zări un băiețel care 
venea în fugă spre el din direcția vechii mine Wheal Maiden. Timp de 
o clipă nu-şi recunoscu fiul de patru ani până când nu văzu alergând 

şi o femeie, care se ivise dintre brazii îndoiți de vânt şi care venea şi 
ea spre el. 

Se dădu jos de pe cal, şi Jeremy sări gâfâind în brațele lui, țipând 
de încântare. Apoi veni rândul Demelzei, care îi zâmbi cu cel mai 
strălucitor zâmbet al ei; atunci ştiu că era acasă. 

Râseră, vorbiră şi sporovăiră în timp ce urcau dealul spre locul în 
care casa de rugăciune se înălța acum cu structura din lemn a 
acoperişului terminată, apoi în jos spre vale către casa lor, unde al 
doilea nivel al bibliotecii era aproape gata, şi unde dădură la uşă de 
familia Gimlett, de familia Cobbledick, de Betsy Maria Martin şi Ena 
Daniel, şi toţi îl aşteptau ca să-l întâmpine ca pe un erou victorios. (O 
altă recompensă pentru pericolul prin care trecuse, îşi spuse el? Iar o 
comisese. Viața era făcută din contraste: umbra făcea ca lumina să 
pară mai strălucitoare. Dar era bucuros şi va fi bucuros pentru mult 
timp de acum încolo dacă lumina va continua doar să strălucească.) 

Demelza îi spuse că Jeremy stătuse în vârful dealului, lângă Wheal 
Maiden, toată ziua de ieri, însoţit de ea sau de Jane, astfel încât 
întreaga zi nu se făcuse nimic în casă, dar până la sfârşitul ei nici 
urmă de tata. Ross se scuză şi îi explică motivele. La o cină târzie de- 
abia reuşi să mănânce din pricina vorbitului, şi invers. lar Demelza, 
care nu mai termina cu întrebările, îi mai spunea şi că slăbise, şi că 
arăta de parcă şi el ar fi fost într-un lagăr de prizonieri, şi când se 
puteau duce să-i vadă pe Dwight şi Caroline, şi când va fi nunta? 
(Dumnezeule, îşi spuse Ross, lucrurile par să meargă bine şi nu e 
deloc cinstit; dar pe ea o vreau, nu pe alta, nu pe cea mai frumoasă 
domniță de optsprezece ani născută din spuma mării, nici pe cea mai 
seducătoare fecioară din haremul oricărui sultan; pe ea o vreau cu 
gesturile ei familiare, cu zâmbetul ei strălucitor şi cu genunchii ei 
juliți, şi ştiu că şi ea mă vrea în exact acelaşi mod, iar dacă există 
fericire mai desăvârşită decât asta, eu nu ştiu şi nu sunt sigur nici 
măcar dacă vreau să ştiu. Aşa că, nebun blestemat, ai fost plecat şi 
ţi-ai riscat viața, iar asta e răsplata ta nemeritată.) 

Şi înțelegea el, îl întreba Demelza, prinzându-i privirile şi 
răspunzând la ele, dar dorind să menţină conversaţia lejeră pentru 
încă cel puţin o oră, înțelegea el că aveau cu toţii o invitație la 
Trenwith House pentru săptămâna următoare la aniversarea de o 
sută de ani a mătuşii Agatha - toți patru, şi va face el o excepţie şi va 
merge? 

— Sigur că vom merge, spuse Ross. Verity a fost invitată şi ea, iar 
Andrew va fi acasă, aşa că vor fi amândoi acolo — şi cu micul Andrew. 
I-am rugat să-şi petreacă noaptea de după petrecere aici. 

— Sunt surprinsă că i s-a dat voie Agathei să ne invite şi pe noi, 
dar poate că George n-a putut să-i refuze această plăcere. 

— O să mergem, spuse Ross, şi cine ştie, poate că o să fie 
începutul unor vremuri mai bune între cele două familii. Am avut o 
întrevedere extrem de neplăcută cu George în legătură cu arestarea 
lui Drake; dar l-a eliberat, şi indiferent dacă a cedat în fața 
amenințărilor mele sau mi-a înțeles explicaţiile, cel puţin rezultatul a 
fost pozitiv. Aşa că poate am putea învăța să trăim alături unii de alții 
cu mai puțină duşmănie. De fapt nimeni nu doreşte să fim prieteni, 
dar este ridicol că nu ne putem întâlni din când în când ca nişte 
oameni civilizați în loc să mârâim unii la alții ca nişte fiare. 

— Aşa să fie, spuse Demelza, dar având ceva dubii. Şi Drake? S-a 
refăcut complet? 

— De pe urma glonțului de muschetă? Nu cu totul. Dar Dwight 
crede că este în afara pericolului şi mânca bine când am plecat. Încă 
nu ştim dacă mişcările brațului îi vor fi afectate... Demelza? 

— Da? 

Ross ascultă văicărelile lui Jeremy, care tocmai fusese luat. 
Clowance dormea liniştită cu toată gălăgia. 

— M-am tot gândit la Drake. 

— Oh? 

— Ştii, draga mea, nu cred că l-am prețuit destul. S-a purtat 
curajos în această expediție. O să-ți povestesc mai târziu despre asta. 
Dar mie mi se pare că ar trebui să încercăm să-i creăm cumva o 
situație. Acum avem bani. E extrem de tânăr - ăsta e un mare 
dezavantaj — dar e un dezavantaj pe care timpul îl va rezolva. Nu ştiu 
dacă ar fi mai bine să aibă singur mica lui afacere — vreun mic atelier 
mecanic sau de produs unelte —, sau dacă n-ar fi mai bine poate să 
se apuce cu Blewett de construcții navale în Looe, în vederea unui 
eventual parteneriat. În doi ani va face douăzeci şi unu de ani şi va fi 
capabil atunci să-mi preia afacerea de acolo. 

Demelza cercetă cu atenție fața lui Ross. 

— Doamne, dar ţi-ai schimbat cu totul poziția. Credeam că îmi vezi 
fraţii ca pe nenorocirile care s-au abătut asupra Egiptului. 

Ross râse. 

— Drake... Drake îți seamănă atât de bine, încât m-am trezit că-i 
purtam pică pentru asta. Dar în ciuda legăturii lui nefericite de la 
Trenwith, a început să mă preocupe mai mult. De fapt, pe drumul de 
întoarcere, m-am gândit şi la asta. 

Demelza spuse: 

— Iubitule... 


— 366 — 


— Dacă i-am putea crea lui Drake o poziție din care să-şi poată 
permite o căsătorie respectabilă, şi dacă fata aceea Chynoweth îi 
rămâne credincioasă vreo doi ani, după cum pare destul de probabil, 
pentru ce n-am găsi o cale să-i căsătorim - în afara sferei de 
influenţă a familiei Warleggan? Ea o să fie în Bodmin, şi dacă el va fi 
în Looe... 

Demelza spuse: 

— Iubitule. Trebuie să-ți spun că asta nu mai e posibil. 

— De ce nu? 

— Pentru că, acum o săptămână, Morwenna a fost măritată cu 
Osborne Whitworth în biserica din Sawle. 


Capitolul 32 


Totul se întâmplase foarte repede. Sau Morwennei i se păruse că s- 
a întâmplat foarte repede. Încordarea, emoția, panica şi simțul 
datoriei pot să amăgească pe cineva cu delicateţe, dar persoana 
amăgită astfel se simte ca în strânsoarea unei avalanşe. 

Vestea că Drake fusese eliberat îi adusese o asemenea uşurare, 
încât nimic nu păru să mai conteze pentru o vreme; se împăcase cu 
ideea întoarcerii acasă şi cu tot ceea ce acest lucru avea să atragă 
după sine. O mamă dezamăgită, surori curioase şi iscoditoare, 
încercarea de a relua nişte obişnuințe pe care le lăsase în urmă. 
Geoffrey Charles era încă la Cardew, şi nu se aştepta să-l revadă 
înainte de a pleca. Dar Drake era liber şi nevătămat — ăsta era cel mai 
important lucru. Orice altceva putea fi dat uitării, iar timpul va avea 
grijă ca până la urmă aşa să se întâmple - pentru toată lumea cu 
excepția ei. Cele optsprezece luni petrecute la familia Warleggan vor 
deveni doar un episod din viaţa unei tinere femei care închegase o 
prietenie oarecum nebunească şi nechibzuită. Bodmin era departe. 
Veştile despre greşeala ei puteau circula - mult exagerate, fără 
îndoială —, dar se putea trăi cu acest lucru. Nu voia să se întoarcă 
acasă; viața ei cu Geoffrey Charles fusese prea plăcută pentru ca ea 
să nu fie conştientă că se întorcea la o existență mai limitată şi mai 
sărăcăcioasă. Dar acceptase acest lucru şi îşi aştepta doar mama să 
vină să o ia. Chiar şi asta părea o călătorie departe de a fi necesară 
pentru o doamnă delicată şi foarte împovărată; dar George şi 
Elizabeth insistaseră pentru acest lucru. 

În răstimpul în care o aşteptase petrecu mai mult timp cu Agatha, 
ale cărei nevoi se înmulțiseră pe măsură ce se apropia ziua ei. Cu cât 

găsea mai multe lucruri de făcut şi la care să se gândească, Agatha 
manifesta mai mult interes şi energie, lucru remarcabil la o femeie 
atât de bătrână. „De făcut” însemna în principal să pună pe cineva să 
facă pentru ea, iar de vreme ce acum Morwenna nu-l mai avea în 
grijă pe Geoffrey Charles şi căuta să stea cât mai puțin posibil în 
compania celorlalți membri ai familiei, îşi petrecea câteva ore pe zi cu 
femeia vârstnică, mai ales în camera acesteia, dar de obicei o însoțea 
în incursiunile ei la parter. În compania Agathei era scutită de 
întrebările care priveau viitoarea ei viață. Iar grija pe care i-o purta 
bătrânei avea şi un strop de penitență în ea. Atmosfera oribilă din 
camera bătrânei era şi un soi de autoflagelare pe care şi-o aplica 
pentru a contrabalansa rănile pricinuite de propriile ei gânduri. 

Într-o duminică, după slujba de dimineaţă, când sosi acasă, îi găsi 
jos pe toți membrii în vârstă ai familiei. Ştia că asta îl va ţine la 
distanță pe George, aşa că li se alătură la o ceaşcă cu ceai şi încercă 
să asculte cum conversau despre tot felul de nimicuri. 

Atunci sosi şi Elizabeth, care le zâmbi tuturor în mod plăcut, dar 
rece, refuză ceaiul despre care credea că nu ar trebui băut la acea oră 
a zilei şi spuse că dorea să schimbe câteva cuvinte cu Morwenna. Aşa 
că Morwenna se ridică şi plecă cu ea, iar Elizabeth îi spuse că s-a 
gândit s-o înştiințeze să-şi schimbe rochia după-masă, pentru că 
aşteptau sosirea familiei Whitworth pe la şapte. 

Morwenna simţi cum i se strânge inima. 

— Dar - pentru ce vin, Elizabeth? Ar fi trebuit să-mi spui - aş fi 
putut pleca înainte ca ei să sosească! 

— Nu... vin să te întâlnească pe tine. Domnul Whitworth a fost 
foarte amabil şi foarte răbdător cu tine. Osborne Whitworth nu ştie 
nimic despre necazurile pe care le-am avut noi aici. 

— Dar... Domnul Warleggan a spus că le-a scris! 

— Şi chiar aşa a făcut. Dar după ce l-a eliberat pe omul acela - pe 
tânăr - s-a hotărât să nu trimită scrisoarea. Oricum Lady Whitworth 
şi domnul Osborne Whitworth trebuiau să vină să stea la noi, aşa că 
nu am spus nimic care să-i descurajeze să facă acest lucru. 

— Şi cum aş putea să-i întâmpin eu? Cum ai putea tu... 

— Ca şi când nimic nu s-ar fi întâmplat. 

— Dar s-au întâmplat multe, atât de multe lucruri! Nu e posibil să 
te prefaci... 

— Nu e nevoie să te prefaci deloc. Poartă-te normal, aşa cum îţi stă 
în fire. Ce motive ai avea să-ți fie teamă? 

— Dar, Elizabeth... Cum se poate face asta? 

Elizabeth zâmbi. 

— Cum se poate face ce? Tot ce s-a întâmplat este faptul că 
domnul Warleggan şi cu mine ne-am sfătuit împreună şi am hotărât 
că incidentul iscat de pasiunea ta pentru acest tânăr a fost prea 
neînsemnat ca să îngăduim să-ți strice viața. Nu mai trebuie să ne 
amintim niciodată de el. Până la urmă, cine a aflat de el? 

— Mulţi... mulți oameni. Chiar şi aici — chiar în această casă! 
Chiar şi părinții tăi şi... şi... 

— Tatăl şi mama mea şi-au dat seama că s-a întâmplat ceva, dar 
nu sunt cu adevărat interesați. Trebuie doar să-i priveşti ca să-ți dai 
seama de asta. Mătuşa Agatha nu ştie nimic. Geoffrey Charles va fi 
departe tot restul verii. Cât despre ceilalți - câţiva oameni din sat 
care nici nu contează. Elizabeth se opri la uşă şi privi afară. E o zi 
frumoasă, şi sper că drumul nu le va pune probleme în timpul 
călătoriei. Lady Whitworth resimte trecerea anilor, iar domnul 
Whitworth nu dorea să plece până când nu citea slujba şi nu ținea 
predica. 

— Elizabeth!... Eu... a venit ca un şoc atât de puternic! Nu ştiu 
cum aş putea să le fac față aşa repede! 

— E destul timp. Am considerat că aşa e mai bine şi mai agreabil. 
Ştiu că te-a surprins şi te-a şocat puţin pentru început. Dar cred că, 
dacă te gândeşti câteva clipe şi îți dai seama că în acest moment nu 
ai pierdut absolut nimic din ceea ce crezuseşi că ai pierdut, vei fi 
foarte bucuroasă să-i întâmpini. 

— Nu văd cum aş putea face asta! 

Expresia feței lui Elizabeth se aspri. Frumusețea delicată a 
obrazului şi a bărbiei ei rareori lua o linie dură, dar atunci când o 
făcea, schimbarea era remarcabilă. 

— Morwenna, gândeşte-te, te rog, ce noroc ai avut! Acel tânăr a 
fost cruțat de acuzaţii şi de o pedeapsă care i-ar fi distrus viața. Când 
domnul Warleggan s-a hotărât să-şi retragă acuzația împotriva lui, a 
făcut un gest foarte milos şi amabil. Sunt sigură că apreciezi acest 
lucru. 

— Oh, sigur că apreciez! Tot ce voiam să... 

— Ei bine, asta a dat naştere celeilalte dorințe a noastre. Dacă 
tânărul n-a suferit de pe urma imprudenței lui, pentru ce ai face-o 
tu? Acesta este un moment în care trebuie să-ți arăţi recunoştinţa, şi 
nu să-ți scoţi iar la iveală încăpățânarea. 

Coborâră scara şi ieşiră în grădină. Un grădinar îşi atinse şapca în 
semn de salut, iar Elizabeth vorbi cu el despre trandafiri. Când se 
întoarse la Morwenna, îi spuse: 

— Sunt sigură că mama ta te va sfătui de bine, draga mea. 

— Da, ştiu că aşa va fi! Când soseşte? 

— În seara asta doarme în Truro, şi dacă vremea este bună, va fi 
cu noi mâine la masă. Ştiu cât de nerăbdătoare eşti s-o revezi. 

— Elizabeth, nu s-ar putea aranja să nu mă întâlnesc din nou cu 
domnul Whitworth până când n-o voi vedea pe ea? Îmi doresc atât de 
mult ajutorul şi sfatul ei. 

— Este aproape imposibil. Nu poți să lipseşti aproape o zi întreagă. 
Dar nu este nevoie să se hotărască nimic din prima zi. Trebuie doar 
să le urezi bun venit şi să fii politicoasă, aşa cum ştii prea bine să fii. 

— Dar dacă... Cum poate fi păstrat secret ce s-a întâmplat? I-am 
spus mamei totul, iar ea aproape sigur le-a spus ceva surorilor mele. 
Poate că şi altora... 

— Ea încă nu ştie nimic. 

— Dar i-am scris — şase pagini săptămâna trecută. În mod sigur 
scrisoarea i-a ajuns înainte de asta şi... 

— Nu am trimis-o la poştă, spuse Elizabeth. Este şi acum sus. Nu 
a fost deschisă. Nimic din ceea ce ai scris nu a fost citit. Oh, s-ar 
putea să crezi că a fost o exagerare din partea mea s-o opresc. Dar 
dacă a fost aşa, am făcut-o cu cele mai bune intenții. 

Morwenna îşi muşcă buzele ca să-şi reprime reproşurile. 

— Ţinând cont de acest... acest nou aranjament, spuse Elizabeth, 
am crezut că este mai bine ca mama ta să nu ştie nimic despre 
legătura ta cu acest tânăr miner până când nu te vei întâlni cu ea. 
Atunci poți să-i spui ce vei hotărî, să-i spui cu propriile cuvinte. 
Draga mea, nu te putem opri să faci acest lucru şi nici nu vom 
încerca! Dar când o vei întâlni, vei fi într-o stare de spirit mai relaxată 
şi mai chibzuită. Ea soseşte mâine şi ştie doar despre cererea inițială 
în căsătorie făcută de domnul Osborne Whitworth şi ce i-ai scris tu 
despre asta. 


Morwennei nu i se păru că Lady Whitworth era o floare delicată 
mai în vârstă, aşa cum sugerase Elizabeth în descrierea ei. Era o 
femeie înaltă, solidă, cu obraji aspri şi căzuţi, cu o voce bărbătească 
şi ochi rotunzi şi pătrunzători. Ea nu şi-ar fi închipuit nici măcar o 
clipă că această fată modestă şi tăcută avea calitățile care ar fi făcut- 
o potrivită pentru Osborne, dar faptul că avea legătură cu banii 
domnului Warleggan era un lucru bine-venit din punct de vedere 
practic. Agita neîntrerupt un evantai, înăuntrul casei şi afară, şi de- 
abia renunța la el atunci când mânca; iar vocea ei aristocratică, 

tăioasă şi puternică umplea fiecare încăpere în care intra. 

Fiul ei o depăşea în înălțime cu câțiva centimetri, iar vocea lui o 
acompania pe a ei, şi dominau conversaţia. Mătuşa Agatha, care o 
cunoscuse pe mama lui Lady Whitworth şi nu avea o părere prea 
bună despre fiică, nu-i pusese pe lista cu invitați la ziua ei de 
naştere. 

Atitudinea lui Ossie față de Morwenna era rezervată şi puțin mai 
arogantă decât până atunci. Ştia că fusese refuzat la Truro şi, chiar 
dacă nu prea ținea seama de acest lucru - multe fete credeau că era 
de datoria lor să refuze un bărbat de vreo două ori, ca făcând parte 
din joc —, refuzul îl irita. Avea nevoie de zestrea ei, care era de departe 
cea mai bună ivită până atunci - şi avea nevoie şi de trupul fetei, care 
era imposibil de ascuns chiar şi în acele haine fără gust —, dar 
continua să poarte pică personalității ascunse în spatele acelor ochi 
căprui, timizi şi liniştiți. Era pregătit să treacă peste aceste lucruri 
pentru beneficiile pe care le-ar fi dobândit, dar cu toate astea era încă 
puțin rigid şi neliniştit. 

În acea primă seară rămase câteva momente singur cu ea, dar nu 
se cobori până acolo încât să-i ceară mâna. În schimb îi povesti 
despre conținutul predicii pe care o ţinuse în acea dimineaţă şi de 
efectul avut de aceasta asupra congregațţiei, şi despre cât de grozav 
de greu îi fusese să-şi părăsească parohia ca să vină în vizită la 
Trenwith. Nu ar fi putut adopta o atitudine mai rece şi mai formală. 
Dar tot timpul se uita la ea, iar ea ştia că era privită. 

Apoi, a doua zi, exact înainte de masă -— şi cu adevărat obosită de 
călătorie, nu ca Lady Whitworth, gata pentru un rom tare şi o partidă 
de cadril —, sosi şi mama ei. Era atât de obosită, încât amânară masa 
până la ora trei. 

Amelia Chynoweth fusese şi de fapt încă mai era o femeie foarte 
drăguță. Numele ei de fată era Tregellas şi era fiica lui Trelawney 
Tregellas, faimosul falit. Când acesta murise în Marina Regală, se 
considerase drept o partidă bună căsătoria singurei lui fiice — legitime 
- cu reverendul Hubert Chynoweth, un bărbat dintr-o familie 
ireproşabilă, cu o voce bună de tenor, o stea în ascensiune în ierarhia 
bisericească. 

Ei bine, reuşise să se ridice; şi să se risipească; şi să apună prea 
curând, lăsând o văduvă sărăcită de patruzeci şi doi de ani şi o liotă 
de copii fără niciun venit. Probabil pentru că avusese un tată veşnic 
nonconformist mai întâi în ţinutul unde se născuse, iar apoi în 
metropola pe care căutase s-o cucerească, Amelia Chynoweth făcuse 
rareori vreun pas greşit. Era o conformistă, prin voce, prin purtări, 

prin gusturi, prin păreri. De-a lungul anilor conformismul ei încetase 
să mai fie unul încordat şi devenise unul binevoitor şi instinctiv. Aşa 
că nu era deloc surprinzător să privească cu o oarecare plăcere 
uniunea dintre fiica ei cea mai mare şi fără zestre cu un om de 
familie bună, o altă stea în ascensiune a bisericii, chiar dacă vocea 
lui nu avea calitățile uneia de tenor. 

Discutară despre asta timp de două ore în dimineața următoare, în 
micul şi întunecosul dormitor lambrisat în stil Tudor, care era 
singurul dormitor rămas pentru doamna Chynoweth. Morwenna nu-i 
spuse totul - aici Elizabeth apreciase corect pentru că, într-un fel, 
întreaga poveste a legăturii ei, aşa cum o descrisese în scrisoare, nu 
putea fi dată la iveală —, dar îl descrise pe Drake ca pe un tânăr din 
ținut, un tâmplar, înrudit cu familia Poldark prin alianță, un creştin 
bine-crescut şi curat la suflet, pe care îl iubea cu devotament şi pe 
care nu va înceta să-l iubească până în ziua morții ei. 

Mama ei nu era lipsită de compasiune şi înțelegere. Ştia câte ceva 
despre sinceritatea, onestitatea şi statornicia Morwennei în toate 
privințele. Când Hubert murise, ea îi fusese cea mai mare alinare. 
Dar Ameliei îi lipsea empatia, acea capacitate de a se pune în locul 
altuia şi de a vedea lumea prin ochii altuia. În ultimii douăzeci de ani 
făcuse atât de mult acest lucru la nivel superficial, încât îşi pierduse 
capacitatea de a-l face în profunzime. În timp ce Morwenna îi vorbea, 
îşi privi viața retrospectiv întrebându-se vag - şi nu reuşi să-şi 
amintească - dacă atunci când se măritase îl iubise pe Hubert. 
Căsătoria cu el însemnase apogeul unei serii de lucruri făcute pentru 
că aşa „se cuvenea”. De la căsătorie lucrurile „cuvenite” fuseseră 
definite şi mai bine de poziția şi de responsabilitățile ei. De vreme ce 
devenise soția unui vicar, răspunsurile veniseră de la sine. 

Cum să înțeleagă atunci o fiică al cărei suflet era grav tulburat 
pentru că iubea un bărbat complet nepotrivit? 

— Draga mea Morwenna. Fii sigură că înţeleg ce simţi. Dar cred că 
trebuie să-ți aminteşti că eşti încă extrem de tânără. 

Morwennei îi pieri tot curajul pentru că acum întrevăzu brusc 
înfrângerea iminentă. Ori de câte ori cineva îi spunea că era tânără... 
Mama ei continuă să vorbească preț de câteva minute dar ea de-abia 
ascultă, privind într-un viitor aproape de neîndurat. Trecu ceva timp 
până când vocea mamei ei răzbătu prin întuneric, amărăciune şi 
teamă. 

— Sigur, s-ar putea spune că nu trebuie să te măriți deloc - sau 
cel puțin, nu încă. Acest tânăr pe care ai avut neşansa şi 
nechibzuința să-l cunoşti - o astfel de căsătorie este aproape de 

neconceput, nu-i aşa? Nici măcar tu nu sugerezi aşa ceva. Cred că 
înţelegi şi tu acest lucru. Dar cealaltă alternativă, acest domn 
Whitworth. Cred că ar trebui să fii foarte atentă înainte de a face ceva 
care să-l descurajeze. Înţeleg perfect că sentimentele... sentimentele 
tale pentru unul dintre tineri te vor face să nutreşti şi mai greu 
aceleaşi sentimente sau unele asemănătoare pentru celălalt. Dar cred 
că trebuie să ai în vedere acest lucru şi să încerci să treci peste asta. 

— Şi dacă nu reuşesc, mamă? 

Doamna Chynoweth îşi sărută fiica. 

— Încearcă să reuşeşti. De dragul tău. Şi de dragul nostru, al 
tuturor. 

— Îmi ceri s-o fac de dragul tău? 

— Nu, nu, nu doar de dragul meu. Deşi asta m-ar face foarte 
fericită - şi nu este doar o fericire egoistă, te asigur. Încearcă să 
priveşti lucrurile în ansamblul lor. Oh, cât mi-aş dori să pun un cap 
matur pe umerii tăi, astfel încât să poţi analiza situaţia cu 
înțelepciune şi cu atenţie şi prin prisma experienţei pe care încă n-o 
poţi avea. În primul rând îţi cer să te gândeşti la tine: nu poţi spera 
cu adevărat vreodată la o căsătorie mai bună; o situație sigură în 
societate; bani destui; un soț tânăr şi prezentabil cu mari perspective 
în biserică; siguranță pentru tot restul vieţii; şi o viață bună şi pioasă. 
Orice fată ar fi gata să facă acest pas. Eu ştiu cât de mult s-ar fi 
bucurat tatăl tău la gândul că fata lui s-a măritat tot cu un om al 
bisericii. Apoi, după ce ai luat în considerare acest lucru, gândeşte-te 
la marea generozitate a domnului Warleggan care a făcut posibilă 
această căsătorie şi dacă este cuviincios să o respingi. În sfârşit, şi 
numai atunci, gândeşte-te un pic şi la plăcerea pe care mi-ar face-o 
mie o astfel de căsătorie. Şi la uşurare, draga mea - trebuie să-ți 
mărturisesc acest lucru. Uşurare. Nu că aş dori să te pierd sau nu te- 
aş primi cu brațele deschise acasă, dar acolo sunt şi celelalte trei, 
după cum prea bine ştii, toate mai mici ca tine, iar mijloacele noastre 
de subzistență sunt firave. Ştii în ce situație delicată mă aflu şi ce 
mult ne-am zbătut de când a murit tatăl tău. Nu lăsa ca acest lucru 
să te îngrijoreze prea mult... 

— Oh, dar mă îngrijorează, mă îngrijorează! 

— Nu prea mult, copila mea. Mai întâi şi mai presus de toate 
trebuie să te gândeşti la viitorul tău. Şi pentru viitorul tău sper şi mă 
rog să iei o hotărâre înțeleaptă. Dar sunt sigură că domnul 
Whitworth o să-ți vorbească în cursul zilei de mâine sau poimâine. Te 
rog să te gândeşti bine ce o să-i răspunzi. 

Şi domnul Whitworth îi vorbi. O găsi târziu după-amiază în 
grădină - lăsată ca din întâmplare singură. Făcuse o plimbare cu 
mama ei până la faleza stâncoasă, timp în care evitaseră cu grijă 
subiectul şi vorbiseră despre întâmplări petrecute în biserica 
vicariatului Bodmin; apoi, când se întoarseră, mama ei trebui să 
meargă în casă şi să se odihnească, iar Elizabeth, care venise să le 
întâmpine, fu chemată în mod misterios. Astfel încât domnul 
Whitworth, văzând-o singură, se apropie de ea şi se plimbară 
împreună prin grădină. 

După cum s-a mai spus, experiențele lui Ossie cu femeile se 
rezumaseră fie la nivelul superficial al unui salon sau la cel al plăţii 
câtorva monede de argint pentru o oră petrecută într-o încăpere la 
etaj. Curtea pe care i-o făcuse primei lui soții fusese succintă şi 
simplă, pentru că ea îl adorase încă dinaintea căsătoriei lor, situație 
pe care el o considerase foarte firească pentru o femeie şi care făcuse 
inutile cuvintele formale. Această ființă tânără puțin ostilă fusese 
abordată o dată şi îl respinsese cumva pe jumătate. Era îngrijorător 
să trebuiască să-şi reia tot discursul de la capăt, mai ales fără să fie 
absolut sigur de succes. 

Şi nici grădina nu era locul pe care el l-ar fi ales, dar timpul îl 
presa şi sentimentul lui de amour propre nu l-ar fi lăsat să se 
eschiveze de la această oportunitate. 

Puse capăt unui comentariu asupra recoltei de vară sărace şi 
spuse băţos: 

— Domnişoară Chynoweth - Morwenna... Probabil că ai aflat 
despre discuţiile pe care le-am purtat în continuare cu vărul tău, 
domnul Warleggan, în privința căsătoriei noastre, în privința 
propunerii de căsătorie pe care am făcut-o, în privința faptului că ți- 
am cerut mâna. S-ar putea să fi avut sentimentul că în privința 
tuturor acestor lucruri m-am adresat prea mult protectorului tău şi 
prea puţin ţie. Dar atunci când am vorbit ultima dată şi ţi-am făcut 
cunoscute sentimentele mele, mi-ai dat de înțeles că ai nevoie de 
timp ca să te gândeşti la propunerea mea, de timp ca să te pregăteşti 
pentru un pas atât de important. În consecință, mi s-a părut 
cuviincios ca în acelaşi timp să nu fac personal presiuni în privința 
cererii mele, ci să încerc să aflu din timp în timp de la protectorul tău 
care erau sentimentele tale şi dacă se înregistrase vreun progres. 

Se opri şi îşi duse o mână la jabou, îl aranjă şi îşi readuse mâna în 
poziţia ei obişnuită la spate, împreunată cu cealaltă. Se flată în sinea 

lui pentru că până atunci nu se bâlbâise şi nu ezitase. 

— Da, spuse Morwenna. 

— Seara trecută am vorbit din nou cu domnul Warleggan, iar 
astăzi înainte de masă am avut o scurtă conversaţie cu fermecătoarea 
ta mamă. Amândoi mi-au spus ceea ce îmi doream să aud. 

— Adevărat? 

— Adevărat. Dar... pentru ca fericirea mea să fie desăvârşită, aş 
vrea să aud acest lucru şi din gura ta. 

Morwenna privi în jos către un strat de clopoței care îşi legănau 
uşor capetele în vântul slab. Apoi se uită peste pajişte către piatra 
veche cenuşie a casei. La mică distanță în stânga lor se afla iazul 
ornamental unde Drake făcuse giumbuşlucul cu broaştele. Dincolo 
de acesta, mai departe spre stânga, exact peste coama dealului, era 
dumbrava unde se întâlnise pentru prima oară cu Drake. De la 
fereastra aceea de la primul etaj al casei îl privise uneori cum sosea şi 
tot de acolo îl văzuse plecând pentru ultima oară, mergând încet pe 
alee, cu silueta care se micşora până când dispăruse dincolo de porți. 
Aşa se dusese iubirea ei şi viața ei. 

— Domnule Whitworth, spuse ea. Eu... 

— Osborne. 

— Osborne, nu ştiu ce să spun... 

— Ştii ce vreau să spui. 

— Da, da, dar... înţelegi, iartă-mă; dacă doreşti să-ți spun că te 
iubesc, atunci nu pot face asta. Dacă... dacă de asta ai nevoie, adică 
dacă vrei să spui că de asta ai nevoie pentru ca fericirea ta să fie 
desăvârşită, atunci... atunci nu pot s-o spun. Sunt pe deplin 
conştientă de neputința mea. 

Osborne o privi insistent, înghiți în sec şi apoi îşi îndepărtă 
privirea de la ea. 

— Mi s-a spus, continuă Morwenna, că eu... Se opri. 

— Continuă, te rog. Te rog să vorbeşti de-a dreptul. 

— Ce s-ar putea întâmpla dacă ne vom căsători eu nu pot să ştiu. 
Mi s-a spus că astfel de sentimente se dezvoltă... 

— Ceea ce ţi s-a spus este corect. 

— Dar, domnule Whitworth, n-aş vrea... n-aş putea să fiu sinceră 
cu dumneavoastră dacă aş pretinde că... că nutresc sentimente, 
emoții pe care nu le nutresc. Mi-aţi spus că doriți să vă căsătoriți cu 
mine. Dacă după ce ați aflat ce v-am spus acum, încă doriți acest 
lucru, atunci o să mă mărit cu dumneavoastră. Chiar dacă... 

— Asta doream să aud! Era tot ce doream să aud! 

— Tot... 

— Pentru moment, da. Căsătoria va aduce cu ea multe lucruri. 
Sentimente de care încă nu eşti conştientă. Eşti prea tânără să 
înţelegi. Trebuie să mă crezi. O să te îndrum. Îi luă mâna care era 
rece. Mâinile ei erau întotdeauna reci. Detesta acest lucru. Nu am 
absolut nicio îndoială. Vei fi mama fiicelor mele, şi la vremea cuvenită 
vom avea copiii noştri. Clădirea vicariatului este gata. În timpul verii 
au fost terminate reparaţiile necesare, pentru că fostul vicar o lăsase 
să se părăginească. Hornul a fost refăcut şi carii din lemn 
îndepărtate. Este o casă gata să fie locuită. 

— Nu de asta e vorba, murmură Morwenna. Casa, sunt sigură... 

— Doresc ca până duminică să mă întorc, pentru că nu am aranjat 
cu nimeni să mă înlocuiască la slujbă. Sunt proaspăt venit în ţinut şi 
am mai mulți enoriaşi distinşi care de obicei iau parte la slujbă şi nu 
vreau să o anulez pe cea obişnuită programată pentru duminică. Ne 
putem căsători vineri şi întoarce în aceeaşi zi... 

Morwenna se înecă. 

— Vineri? Vinerea asta? Dar e imposibil! Cum se poate aşa ceva? E 
imposibil, îți spun... 

Se opri, dându-şi seama că, dacă trebuia să treacă prin asta şi 
dacă trebuia să facă vreo încercare să înceapă o viață nouă aşa cum 
hotărâseră alții pentru ea, nu trebuia să lase ostilitatea să-i răzbată 
din voce. 

— Îmi pare rău - dar este imposibil, nu-i aşa? Pregătirile nu pot fi 
gata la timp! 

— M-am aventurat să fac nişte aranjamente, spuse Ossie, 
bazându-mă pe informaţiile primite şi pe credința mea că timpul şi 
constrângerile vor reuşi să te facă să-ți depăşeşti ezitările. 
Săptămâna trecută am obținut un certificat de căsătorie de la 
episcopul din Exeter şi ne putem căsători în biserica ta înainte de a 
ne întoarce la Truro. 

Morwenna se simțea ca şi când i s-ar fi răpit şi ultimele urme de 
speranţă, ca şi când fiecare portiță de retragere, oricât de vremelnică 
ar fi fost, îi era trântită în nas când se apropia de ea. 

— Domnule Whitworth, vă rog... 

— Osborne... 

— Osborne... Nu am haine, nu am lucrurile necesare unei mirese! 
Nimic nu e pregătit! Trebuie să-mi laşi timp, să-mi laşi mai mult 
timp... 

Faţa lui deveni mai fermă. Acum era mult mai sigur pe el. 

— Iubita mea, ai avut şase luni să te gândeşti la asta. Ai avut în 
mod sigur destul timp. Cât despre haine... cui o să-i pese? Mama ta 

nu are bani pentru un trusou de mireasă, adăugă el cu oarecare 
dispreț - mi-a spus deja acest lucru —, dar tu ai o rochie albă; 
doamna Warleggan ne va da un voal — nu va fi greu să improvizăm. 
Apoi, după ce o să ne căsătorim, o să ne îngrijim să-ți facem rost de 
haine de zi şi de seară. Ca soție a mea, vei fi îmbrăcată corespunzător 
şi cum se cuvine. O nuntă ar trebui să fie o ceremonie religioasă, şi 
nu o ocazie pentru o mascaradă vulgară. 

— Dar până vineri nu sunt decât trei zile! N-am putea aranja 
pentru septembrie? Am promis că o să rămân aici la aniversarea 
bătrânei domnişoare Poldark. Asta e peste două săptămâni. Încă 
puțin... 

Ossie nu-i eliberă mâna. Prin trup i se furişa pofta, ca şi când ar fi 
fost contaminat de atingerea ei. 

— Nu... Trebuie să fie acum, Morwenna, uită-te la mine! Ea îi 
aruncă o privire cu ochii împăienjeniți, apoi se uită din nou în altă 
parte. Acum trebuie să fie, spuse el, şi se poticni pentru prima dată. 
Trebuie să fie săptămâna asta. Am nevoie de tine. Copiii... copiii mei 
au nevoie de tine. Pe deasupra, când se va mai ivi ocazia ca mamele 
noastre să fie în aceeaşi casă? Ce altă biserică ar fi mai bună pentru 
a se oficia slujba de căsătorie decât biserica familiei Warleggan, care 
a fost atât de prietenoasă cu tine? 


Aşa încât cam la vremea când Drake Carne îşi îngrijea brațul rănit 
în pădurea de pe dealul de lângă Quimper şi se străduia să nu ceară 
mai multă apă, pe care dacă i-ar fi adus-o prietenii lui riscau să fie 
descoperiți, Morwenna Chynoweth se pregătea să renunțe la numele 
ei de fată în biserica gotică din Sawle. Elizabeth făcuse mai mult 
decât să-i împrumute un voal din dantelă veche; scosese prima ei 
rochie de mireasă, veche de doisprezece ani şi nepurtată de atunci; 
era prea scurtă şi prea strâmtă pentru Morwenna; dar în trei zile de 
cusut intens, Elizabeth şi doamna Amelia Chynoweth făcuseră 
minuni, aşa încât în ziua cuvenită i se potrivea destul de bine, şi 
nimeni care nu ar fi fost capabil să înțeleagă dedesubturile n-ar fi 
ghicit planul care fusese pus la cale. 

În biserică participară doar vreo doisprezece oameni, iar după 
aceea urmă o masă de nuntă liniştită la Trenwith, doar pentru 
familie, cu Ossie şi Morwenna în centrul atenției. Ossie arăta cum nu 
se putea mai bine într-o haină nouă din catifea reiată portocalie cu 
revere duble -— cele interioare cu dungi verzi - şi un jabou violet pal, 

toate aduse cu el special pentru ocazie, în timp ce Morwenna stătea 
ca o madonă sfioasă, iar albeaţa hainelor ei făcea ca pielea să-i pară 
închisă la culoare, dar catifelată. Zâmbea când era de aşteptat să 
zâmbească, dar cu ochii absenţi, o cochilie din care spiritul încercase 
să-şi ia zborul, dar se trezise că era înlănțuit. 

lar George urmărea totul cu o atitudine de stăpânire de sine, 
calmă şi satisfăcută. Pentru el o înfrângere nu însemna ceea ce 
însemna pentru toți oamenii: pentru el era doar o ocazie de a-şi 
regrupa piesele şi de a schimba suprafața de joc. Acceptase şi cedase 
amenințărilor lui Ross după o analiză atentă, cântărind riscurile unei 
înfrângeri şi calculând avantajele unei retrageri tactice civilizate. Se 
stăpânise şi nu îşi permisese să se înfierbânte. Îşi dăduse seama că 
prin retragerea acuzaţiei se putea retrage pe vechea poziție, şi reuşise 
să ducă la bun sfârşit planul căsătoriei cu Osborne Whitworth. 
Fusese un câştig considerabil în raport cu o mică pierdere de fațadă. 
Per total era mulțumit de acest schimb. 

După-masă urmă un rămas-bun grăbit - cu mătuşa Agatha 
protestând ca un liliac orb în fundal, iar restul familiei venind la uşă 
ca să-i vadă plecând în trăsura pe care le-o împrumutase George. 
După trei ore de hurducături şi zdruncinături, în timpul cărora 
Osborne nu păru să înceteze nici măcar o secundă să o atingă, pe 
braţ, pe genunchi, pe umăr, pe mână sau pe față, începură în sfârşit 
să coboare drumul cu şleauri de pe dealul abrupt de la intrarea în 
Truro. Apoi merseră în goană pe pavaj, către biserica St. Margaret din 
cealaltă parte a oraşului, intrară pe porți şi pe o alee scurtă 
noroioasă şi ajunseră la intrarea în casă. Doi servitori făcură 
reverenţe în timp ce două fetițe mici aflate în grija unei dădace se tot 
holbau la ei cu degetele în gură, apoi urcară într-un dormitor 
mirosind a lemn vechi şi a vopsea proaspătă. După aceea avu o oră 
pentru ea, apoi cina, doar ei doi serviţi de un slujitor, cu ceva 
mâncare bună din care abia gustă şi ceva vin dulce din care bău 
suficient ca să-şi stăpânească  accesele de tremurat care 
amenințaseră să pună stăpânire pe ea. 

Şi tot timpul Osborne vorbi cu voce puternică - o voce exact ca 
aceea a mamei lui. Toată ziua fusese voios, dar voioşia lui era 
asemenea unei măşti puse ca să-i ascundă adevăratele simțăminte şi 
pentru a i le ţine în frâu. În timpul cinei se ridică de câteva ori de la 
masă ca să-i sărute mâna şi o dată o sărută pe gât, dar o tresărire 
bruscă, chiar dacă ea încercase puţin să şi-o rețină, îl împiedică să 
mai repete acest lucru. Tot timpul însă privirea lui insistentă n-o 
slăbi deloc. Ea căuta în ochii lui dragostea, dar nu văzu decât poftă 

trupească şi într-o mică măsură resentimente. Era ca şi când ea se 
străduise fără succes să fugă de el, iar el încă îi purta pică pentru că 
încercase acest lucru. 

Aşa că cina se sfârşi şi, cuprinsă de panică, ea se plânse că se 
simte rău după călătorie şi îl întrebă dacă în acea seară n-ar putea 
merge mai devreme la culcare. Dar timpul aşteptărilor, timpul 
amânărilor luase sfârşit; el aşteptase deja prea mult. Aşa că o urmă 
pe scări până în dormitorul mirosind a lemn vechi şi vopsea 
proaspătă şi acolo, după câteva mângâieri grăbite, începu s-o 
dezbrace pe îndelete, descoperind şi scoțându-i fiecare piesă de 
îmbrăcăminte cu cel mai mare interes. Ea opuse rezistență o dată şi 
el o lovi, dar după aceea ea nu se mai împotrivi. Astfel încât în cele 
din urmă o întinse goală pe pat, unde ea se strânse ca un melc 
înspăimântat. 

Apoi el îngenunche lângă pat şi spuse o rugăciune scurtă, după 
care se ridică, începu să-i gâdile picioarele goale după care o violă. 


Capitolul 33 


Ziua de cinci august, care pică într-o miercuri, fu o zi minunată în 
acea vară rece şi schimbătoare. Soarele răsărise pe un cer acoperit de 
nori ca de nişte storuri, vântul slăbise, iar pământul picotea sub 
căldura primelor lui raze. 

Mai erau cinci zile până la petrecerea ei, şi Agatha se trezi devreme 
şi s-ar fi ridicat din pat, ademenită de aerul blând care pătrundea pe 
fereastră şi de ciripitul somnolent al păsărelelor. Dar era tot timpul 
conştientă de nevoia de a-şi menaja puterile şi simți că ar trebui să 
se țină de programul obişnuit de a rămâne dimineața în pat, de a lua 
o masă uşoară la două, iar apoi un raid pe jos de două, trei ceasuri 
cam pe la ora ceaiului. 

Pierderea Morwennei, plecată acum aproape două săptămâni 
fusese o mare dezamăgire pentru bătrâna doamnă, pentru că, înainte 
de a pleca, aceasta devenise stâlpul ei de sprijin. Acum era din nou 
dependentă de Lucy Pipe şi de vizitele sporadice ale lui Elizabeth. Dar 
cum-necum aproape totul era pregătit. Doamna Trelask îi făcuse 
rochia, din dantelă neagră de Flandra cu două flori albe din satin pe 
decolteu şi o capă din satin negru care îi cădea până în talie. Nu era 
deloc pe gustul Agathei, deşi toate celelalte femei socoteau că era 
deosebit de elegantă şi la modă, dar cel puţin era nouă, nu avea cute 
şi costase o grămadă de bani, aşa că acceptase fără tragere de inimă 

că mergea. 

Pusese să i se lărgească inelul cu topaz pentru ca să-i poate trece 
de încheietura degetului şi scrisese cu o mână tremurătoare pe 
spatele unei vechi chitanțe instrucțiuni ca după moartea ei acesta să- 
i fie dat lui Clowance Poldark. I se făcuse o perucă nouă pe măsură, 
dintr-un păr deosebit de bun, aproape albă, dar cu câteva şuvițe 
potrivite de păr cărunt şi i se cumpărase o bonetă nouă din dantelă 
neagră pe care s-o pună peste perucă. Comandase şi tocmai primise 
un nou colier la baza gâtului. Era supărată din pricina asta pentru că 
fusese făcut prea mare şi cădea pe gâtul ei subţire ca un colier 
obişnuit, dar spera că Elizabeth va reuşi să-l scurteze la timp. 

Singurul lucru care îi mai lipsea erau nişte catarame noi pentru 
pantofi. Labele picioarelor i se micşoraseră atât de mult şi erau aşa 
de noduroase, încât fusese imposibil să i se comande pantofi noi, dar 
cea mai bună pereche a ei ar fi mers destul de bine dacă ar fi fost 
înviorați cu două catarame din argint. Acestea nu sosiseră încă. 
Elizabeth jură că îi scrisese de două ori argintarului din Truro şi că 
acesta promisese ferm că le va avea până luni - dar mai era atât de 
puțin timp. După toată această aşteptare, după luni şi luni în şir, 
după toate aceste pregătiri, mai era atât de puţin timp. Numai cinci 
zile. Cinci zile. 

Smollett se foi şi se întinse pe pat, aşa că se aplecă spre noptieră şi 
îi ridică farfurioara cu lapte în pat, pentru ca el să lingă alene din ea. 

Treizeci şi opt de oaspeţi acceptaseră invitația - sau să fi fost 
patruzeci şi opt? Agatha nu-şi putea aminti cu exactitate. O dată sau 
de două ori se întrebase pentru ce George Venables nu răspunsese. 
El fusese probabil cel mai drăguţ bărbat pe care îl cunoscuse 
vreodată; se spunea că era prea bătrân pentru ea, dar nu putea să fi 
avut mai mult de patruzeci de ani la acea vreme. (Patruzeci, un copil, 
un adevărat copil!) Dar îşi pierduse toți banii odată cu falimentul 
Companiei Mărilor Sudului, plecase în străinătate cu Ducele de 
Portland (el să fi fost?), şi nu mai auzise niciodată de el. (Dar păstrase 
adresa lui şi dăduse instrucțiuni anume să-i fie trimisă o invitație. 
Nu puteai avea încredere în oamenii din casa asta. S-ar fi putut prea 
bine să fi pierdut invitația sau să fi uitat s-o pună la poştă.) 

Apoi mai era şi Laurence Trevemper. Vesel şi frumos. Căpitan (aşa 
să fi fost?) în unul din regimentele de elită. Cum mai dansaseră 
împreună! Îi spusese: „Domnişoară Poldark, când sunt pe ringul de 
dans cu dumneavoastră, pe Dumnezeul meu, îmi dați aripi!” Mort 
într-o şarjă de cavalerie imprudentă, curajoasă şi inutilă într-un loc 
numit Pontenoy. Trebuie să fi fost în treizeci şi cinci. (Sau poate în 

patruzeci şi cinci?) Soţia lui fusese o pacoste nemaipomenită. 

Înainte de asta fusese Randolph Pentire. Un mic pungaş, mereu 
era cu mâinile prin bluza cuiva. În cele din urmă se însurase cu acea 
Kitty cum o fi chemat-o — Kitty Hawes - şi nu avusese niciodată vreun 
copil. După tot desfrâul ăla. Lor nu le trimisese invitație. 

Oh, apoi mai fuseseră alți cinci sau şase. Nu dusese lipsă de 
pretendenți. Numai că, dintr-un motiv sau altul, niciunul nu fusese 
cu totul potrivit. Sau dispăruseră ca dragul de George. Dacă îi auzeai 
pe tinerii de azi vorbind, ai fi crezut că nimeni nu s-a distrat în 
trecut, n-a suferit, n-a avut probleme, frustrări amare sau realizări 
ameţitoare. Tinerii din ziua de astăzi erau destul de plictisitori, 
pompoşi, narcisişti, atât de siguri că preocupările lor erau cele mai 
importante dintotdeauna. Nu aveau nicio perspectivă, niciun simț al 
proporțiilor. Poate că era nevoie să îmbătrâneşti ca să dobândeşti un 
simț al proporțiilor adecvat. Era o consolare măruntă, dar era ceva. 

În timp ce reflecta astfel visătoare, între un ațipit şi următorul, 
intră un alt George decât cel la care visa — cel pe care îl detesta atât 
de mult. 

Acum o clipă o privise pe Lucy Pipe strângându-şi şalul cu care se 
învelea noaptea, apoi deschisese ochii şi George Warleggan era acolo, 
iar Lucy Pipe se retrăgea pe uşă. 

Venirea lui aici era un eveniment rar - unic chiar. Nici nu-şi putea 
aminti dacă el mai fusese vreodată în această încăpere. Nu-i plăcea 
acest lucru: o deranja. Se retrase şi mai mult în ea şi îşi trase şalul 
de zi peste umeri, ca şi când prezenţa lui aici ar fi fost asemenea unui 
curent de aer rece de care trebuia să se păzească. Smollett, deranjat 
şi el, îşi curbă spatele şi scuipă. Pentru Agatha era o mare satisfacție 
că, în prezent, George era singura persoană pe care o scuipa 
Smollett. 

Domnul Warleggan era îmbrăcat ca şi când ar fi aşteptat vizitatori, 
într-o haină strânsă pe corp, cu nasturi şi guler înalt, croită astfel 
încât să se vadă pantalonii strâmțţi. Vesta scurtă la două rânduri era 
din mătase rubinie, cu nasturi din alamă. Ochii ei ageri şi critici 
remarcară burta pe care şi-o strângea cu grijă, obrajii şi umerii care 
deveneau cu fiecare an mai masivi. Apoi observă că el zâmbea. Era 
nemaipomenit. Îi zâmbea ei. Nu era un zâmbet plăcut; dar de fapt 
nicio schimbare a trăsăturilor feței lui nu i-ar fi făcut plăcere - numai 
dacă ar fi exprimat durere. Spunea ceva. Pusese o carte pe o masă de 
lângă ea şi îi vorbea cu o voce pe care ştia prea bine că ea n-o putea 
auzi. Ura contorsionă buzele cenuşii şi umede ale femeii. 

— Vorbeşte! Ce vrei? 

El se apropie de ea şi îşi puse îngrețoşat batista la nas. Era o 
jignire deliberată. 

Ea spuse din nou: 

— Vorbeşte, George! Ştii că sunt tare de urechi. Cărui fapt datorez 
această onoare, eh? Eh? Ziua mea de naştere e tocmai luni. 

Smollett vărsase puţin lapte din farfurioara lui şi două picături 
albe ca doi ochişori albi rămăseseră pe cuvertură. Ea le şterse. 

George se apropie şi mai mult de ea, probabil mai mult decât se 
apropiase vreodată. Vorbi cu voce puternică, aproape de urechile 
cenuşii acoperite de peri. 

— Acum mă auzi, babo? 

— Da, te aud. Şi nu-ţi mai tolerez nicio insultă sau o să te spun lui 
Elizabeth. 

— Am veşti proaste pentru tine, babo. 

— Eh? Ce veşti? Ce veşti? Ştiu că n-ai venit cu altceva decât veşti 
proaste. Asta se vede prea bine pe tine, ca sângele pe o cioară. 
Vorbeşte! 

George o privi şi clătină din cap. Zâmbetul trecător dispăruse. 
Acum era serios, atitudinea lui era gravă şi hotărâtă. 

— N-o să fie nicio petrecere luni. 

Agatha simți un val de sânge care îi străbătu trupul bătrân. 
Trebuia să fie cu băgare de seamă. Dacă venise ca s-o necăjească 
pentru a-i face rău, trebuia să fie foarte atentă. 

— Prostii! Nu poți s-o impiedici, George, deşi fără îndoială că ţi-ar 
face mare plăcere. 

— Trebuie s-o împiedic, babo. Altfel te vei dovedi o mincinoasă. 

Agatha îl măsură din cap până în picioare. Ăsta era un vechi 
adversar. Trebuia să fie atentă la vicleşugurile lui. 

— Lasă-mă! Lasă-mă în pace! 

— Mă auzi? Este important să mă auzi! Când s-a măritat 
Morwenna cu reverendul Osborne Whitworth, am studiat registrul 
bisericii şi am văzut că înregistrările din el datau cu un secol şi 
jumătate în urmă. leri, când treceam pe acolo, l-am vizitat pe domnul 
Odgers şi mi-am petrecut o jumătate de oră citind prin registru. A 
fost o lectură interesantă, pentru că acolo se află o istorie a familiilor 
Poldark şi Trenwith, totul consemnat cu cerneală veche şi ştearsă; 
aproape la fel de veche şi de ştearsă ca tine, babo. 

Agatha nu spuse nimic. Îl urmări cu ochii îngustați şi plini de 
venin. 

— Am căutat o înregistrare a botezurilor, babo. Şi l-am căutat pe 
al tău în 1695. Nu era consemnat acolo. Mă auzi? Nu era consemnat 

acolo! Ai fost botezată, şi este consemnat acolo, în septembrie 1697. 
Ce zici de asta? 

Inima Agathei bătea cu putere. O simțea pulsându-i în cap. Stai 
liniştită! Stai liniştită! Nu-l lăsa să triumfe! 

— E o minciună! O minciună sfruntată! Nu există o astfel... 

— Ia aminte, babo! Mă mai auzi? N-am fost complet satisfăcut cu 
asta, pentru că botezurile nu se fac întotdeauna imediat după 
naştere. Aşa că ieri după-amiază şi seara, şi toată dimineața asta am 
pus servitorii să răscolească calabalâcul din vechea cameră de 
deasupra bucătăriilor, unde au fost aruncate toate lucrurile când a 
fost renovată şi reparată casa. Mă auzi? Hai să vin mai aproape! Să-ţi 
vorbesc direct în ureche. Am găsit vechea Biblie a familiei care 
obişnuia să stea în holul de la parter atunci când trăia tatăl lui 
Francis, şi iată ce am găsit scris acolo. Lasă-mă să-ți citesc! Sau 
preferi să citeşti singură? Uite, aici! 

El luă cartea de pe masă şi o deschise. I-o dădu, dar ea se dădu 
înapoi. 

— Atunci lasă-mă să-ți citesc eu. Îndrăznesc să cred că este 
scrisul de mână al tatălui tău, cerneala este foarte ştearsă. Dar se 
vede foarte, foarte clar, babo. Scrie: „Zece august 1697, născută în 
această vară într-o dimineață ploioasă la ora unsprezece, primul 
nostru copil, o fiică, Agatha Mary, slăvit fie Domnul!” Mă auzi sau să- 
ți mai citesc o dată? 

— Te aud. 

— Apoi, pe marginea de alături, o altă mână a scris: „Botezată pe 
trei septembrie”. Aşa că înţelegi, babo, lunea viitoare o să ai nouăzeci 
şi opt de ani. 

Agatha rămase înțepenită. Pisica neagră, neținând cont de agitația 
ei, o privi, căscă şi încercă să se aşeze lângă ea. George se întoarse şi 
duse cartea pe masa de lângă fereastră, apoi se întoarse şi îşi studie 
victima. De ani întregi purtase în el o sete aprigă de răzbunare 
împotriva acestei femei. Trecuse prea multă vreme ca să-şi 
amintească cine începuse, dacă fusese o antipatie reciprocă de la 
început, sau aceasta crescuse de la vreo jignire neînsemnată. Dar 
acum era prea târziu ca să i se pună capăt, prea târziu pentru 
jumătăţi de măsură sau pentru a trage cuțitul din rană. 

— Mă auzi? Mă duc jos să dau instrucțiuni să fie trimise scrisori 
tuturor oamenilor din ţară care au acceptat invitația ta. O să le 
transmit că ai făcut o greşeală în ceea ce priveşte vârsta ta şi că o să 
le fie trimisă o nouă invitație peste doi ani. 

— N-o să îndrăzneşti! Elizabeth n-o să-ți permită în veci — în veci! 

Ea nu! Ea nu! 

— Nu mă poate împiedica. Eu sunt stăpânul acestei case şi, deşi 
am permis ca această aniversare să aibă loc aici, n-o să fiu părtaş la 
o înşelătorie bătătoare la ochi. Ai nouăzeci şi şapte de ani, babo. Luni 
vei împlini nouăzeci şi opt. Mai trăieşte doi ani şi poți să-ți inviți din 
nou prietenii. Ai încercat să te stăpâneşti. Întreaga disciplină de fier 
impusă de încăpățânarea unei vârste înaintate ţi-a spus ce să faci — 
închide ochii, respiră adânc, alungă gândurile mânioase, aminteşte-ţi 
numai că trebuie să supraviețuieşti. Aceste lucruri au fost exersate 
până acum în atât de multe chestiuni de zi cu zi. Iritarea aparentă, 
beşteleala furioasă în aparență erau furtuni superficiale, care nu 
creau tulburări reale, tulburări adânci. Ai ajuns să ştii cum... Dar 
uneori disciplina nu funcționează, nu poate funcționa. Furia, 
suferința se acumulează până când scapă de sub orice control şi eşti 
fără apărare împotriva tuturor acestor agitații, a creşterii tensiunii 
sângelui, a emoţiilor devastatoare care se răspândesc prin tine şi 
peste tine şi care în cele din urmă te vor distruge. Şi nici Dumnezeu 
din Ceruri nu te poate ajuta. 

George se îndreptă spre uşă. 

— Stai! spuse ea. 

El se întoarse politicos. Nu dădea niciun semn exterior al vreunui 
sentiment de triumf pe care l-ar fi încercat. Se putea ruga de el? Se 
putea înjosi într-atât încât să se roage de acest om? 

— Toate pregătirile astea, spuse ea. Toate hainele mele. Lucrurile 
care sunt pregătite. La bucătărie. Mâncarea comandată. 

Se opri şi încercă să-şi recapete răsuflarea. Nu reuşi. Aceasta o 
părăsise. 

El spuse: 

— Ce păcat! O să repetăm totul când va fi cazul. 

Ea icni, înghiți şi trase aer în piept la timp ca să nu se înăbușe. 

— 'Trimite-o pe Elizabeth... Roag-o pe Elizabeth să vină... Fie că e 
aniversare luni, fie nu. Fie că e petrecere pentru mine, fie nu. 
Nouăzeci şi opt. Ce vârstă frumoasă... Dar o să împlinesc o sută de 
ani. Ştiu. Ştiu eu. Am ţinut socoteala. Cum aş putea să mă înşel? 

— Te înşeli, babo, şi n-o să fie nicio petrecere. O să fie uşor de 
contramandat. Şi deschide fereastra mai mult într-o zi frumoasă ca 
asta. Încăperea asta pute. 

— Stai! El era din nou gata să plece. N-o să mai trăiesc doi ani. Tu 
ştii asta. Cine-ar fi aflat dacă tu nu spuneai? N-o să mai trăiesc în 
veci doi ani. N-o să-ți mai stau în cale niciodată, George. Am aşteptat 
asta cu atâta nerăbdare şi de atât de mult timp. Eh? Eh? N-o să te 

mai contrazic niciodată, George. Nu te deranjează cu nimic 
petrecerea asta. N-o să iasă nimic rău de aici. O să fac un testament 
nou - îţi las ție banii pe care îi am în acțiuni de stat. Nimeni n-o să 
ştie niciodată. 

— Nu-mi trebuie banii tăi, babo! George se întoarse cu cartea sub 
braț. Şi nici bunăvoința ta. Acum îmi pare rău pentru tine, dar mai 
bine să te văd că putrezeşti în camera asta decât să iau parte la o 
asemenea minciună! 

În acel moment ura era evidentă de ambele părți, de partea acelui 
bărbat calm, stăpân pe sine, demn şi de partea acelui bulgăre 
dărăpănat de umanitate care se crispa şi gâfâia în pat. Obrajii ei erau 
scăldațţi în lacrimi, şi nu erau lacrimile care îi curgeau tot timpul din 
ochii ei apoşi. 

— Dacă îmi faci asta, spuse ea, înecându-se şi scuipând ca să dea 
drumul cuvintelor, să putrezeşti şi tu - şi ştiu sigur că o să 
putrezeşti. Da, tu şi cu neghiobul ăla de taică-tu şi cu hoitarul ăla de 
unchi-tu şi cu... şi cu proasta aia grețoasă de maică-ta şi cu feciorul 
tău strâmb. Micul Valentine! Născut pe lună neagră şi deja strâmb! O 
să hrănească viermii de pe lumea asta cu mult înainte de a muri! Ştiu 
eu! Ţi-o spun eu! Născut pe lună neagră! Ultimul dintre Warleggani! 

Deşi era epuizată, reuşi să vadă destul de bine că pe moment 
lovitura ei firavă îl atinsese. Poate că se prăpădea, dar va continua 
să-l bombardeze până la capăt. Asta îi spusese acea lovitură. Şi îi mai 
rămăsese încă o ultimă lovitură. 

— Ultimul dintre Warleggani, George! Sau poate că n-o fi deloc un 
Warleggan? 

George ajunsese la uşă şi se întorsese să o privească pe această 
bătrână firavă, urât mirositoare şi zbârcită. Era o privelişte demnă de 
toată mila, se răsucea şi se îneca, cu buzele albastre, cu un ultim val 
de sânge în obraji, cu ochii ca nişte fante, se chinuia să strige, să 
muşte şi să-i injecteze o ultimă doză de venin. 

Ea spuse: 

— Ăla n-a fost copil născut la şapte luni, George. Şi de fapt nici la 
opt luni. I-am văzut cum arată la şapte luni — i-am văzut cum arată şi 
la opt luni — de nenumărate ori în viața mea. Ăia nu au unghii deloc, 
înţelegi. Şi au pielea zbârcită ca un... ca un măr ținut prea mult şi... 
Se înecă şi scuipă salivă pe cearceaf... şi nu ţipă deloc, plâng stins ca 
un pisoi fără ochi, şi... nu au păr. Ala a fost un copil făcut la soroc! 
Dragul şi strâmbul tău Valentine a fost un copil născut la vreme, mă 
jur! Aşa că... 

O privi fix şi fu ca şi cum şi el ar fi putut prea bine s-o scuipe la 

rândul lui. Dar n-o făcu. Rămase acolo ascultând cum erau trase 
ultimele lovituri, ultima încercare de a-l răni. 

— Poate că n-aţi aşteptat ceremonia nunții tu şi Elizabeth, eh? 
Poate că aşa a fost. Aşa a fost, eh? Îşi arătă gingiile într-un rânjet. 
Sau poate că a călărit-o altcineva înainte să vă luaţi! Eh? Eh? Iubitul 
tău Valentine! 

El ieşi din odaie, şi bubuitul uşii trântite zgudui vechea casă. 
Agatha Poldark se prăbuşi la loc pe pernele ei. Iar mierla din colivie 
ciripi înfricoşată. Şi o briză uşoară ridică perdelele şi dezvălui 
trecerea unui curent de aer. 


La distanţă de şase kilometri şi jumătate, Ross stătea împreună cu 
Demelza şi cu cei doi copii ai lui pe pajiştea din faţa casei. În afară de 
bufniturile şi huruitul unui şteamp de cositor, cu care auzul li se 
obişnuise cumva, nu se mai auzea niciun sunet deosebit. Pe 
versantul văii, coşul de la Wheal Grace scotea un firicel de fum, şi 
câteva siluete se mişcau printre birourile minei. 

Pentru ei era ceva neobişnuit să stea aşa, ca o familie, dar ziua 
călduroasă le schimbase planurile. Ross o ţinea pe Clowance pe 
genunchi, iar Garrick rodea un os la picioarele lui. Jeremy stătea 
întins pe burtă şi făcea un lanț de margarete, iar Demelza se 
întinsese şi ea pe burtă şi îl ajuta. Erau cu toții copleşiți de 
mulțumire. După şocul inițial când aflase că bunele sale intenţii în 
privința lui Drake nu mai contau în momentul de față, Ross îşi 
impusese deliberat să nu se mai gândească la acest lucru. Din când 
în când se trezea noaptea şi îşi amintea de George şi de capacitatea 
lui unică şi deranjantă de a transforma o retragere într-o victorie, şi 
toată bunăvoința inițială din perioada când revenise acasă dispărea 
din nou. Dar înțelegea destul de bine că ar fi fost o lipsă de 
responsabilitate să permită amărăciunii care continua să se 
manifeste într-un singur aspect al vieţii sale să-i strice mulțumirea 
generală. Trebuia făcut ceva pentru Drake, dar între timp trebuia să 
uite. Trebuia să uite de George, să uite de Elizabeth şi să vadă doar 
ceea ce avea. Pentru că tot ce avea era tot ce îşi dorea. Iar soarele 
strălucea, Clowance dormita uşor pe genunchiul lui, cu căpşorul 
devenit brusc prea greu pentru gâtul ei fragil, iar lângă el, pe iarbă, 
Demelza şi Jeremy făceau un lanț de margarete... 

Iar la optsprezece kilometri depărtare, Caroline Penvenen urmărea 
cum un grăjdar îl ajuta pe Dwight să încalece pentru prima dată. 

Făcu acest lucru ca un om bătrân, având nevoie să-şi ia avânt de 
două ori înainte ca muşchii să-l poarte în şa, iar când ajunse acolo 
păru aproape să alunece din nou jos. Dar se stabiliză şi zâmbi 
triumfător, un zâmbet alb precum o coală de hârtie pe care o 
săptămână de mâncare bună nu reuşise încă să-l îmbujoreze, iar 
Caroline zâmbi de lângă el şi fu bucuroasă că aleseseră cea mai 
bătrână şi mai liniştită iapă a ei. Stabiliseră nunta pentru octombrie, 
deşi nu se hotărâseră între dorința lui Caroline de a fi una mare sau 
a lui Dwight pentru una intimă. Ea bănuia că mare parte din 
atitudinea lui va depinde de cât de repede îşi va recăpăta sănătatea 
fizică... 

Iar în Truro, reverendul Osborne Whitworth, cu sănătatea mintală 
restabilită, discuta cu voce tare cu paracliserul său despre 
contribuțiile familiilor care posedau strane, în timp ce Morwenna 
Whitworth ţinea mâna grăsuță a uneia dintre micile ei fiice vitrege şi 
privea dincolo de grădină, acolo unde apele râului tocmai scăzuseră 
şi se întreba dacă ar fi fost mai bine să te îneci în noroi, în noroi 
adevărat, mai degrabă decât să te sufoci în mocirla dezgustului fizic... 

lar în Falmouth, Drake Carne şchiopăta pe strada principală 
alături de doamna Verity Blamey pentru a se întâlni cu soțul ei al 
cărui vas poştal, Caroline, aruncase ancora în apropiere cu numai o 
oră în urmă. Avea brațul încă legat după gât, dar umărul era mult 
mai bine, iar mâinile i se vindecaseră complet. 

Mânca copios, se simțea bine şi începuse să simtă din nou unele 
dintre plăcerile vieții. Acest lucru se datora mai ales faptului că, 
înainte de a pleca, lui Ross îi scăpase că acum Morwenna nu mai 
urma să se mărite până la urmă cu pastorul din Truro. Chiar dacă 
Morwenna nu îi era hărăzită lui, moralul îi crescuse simțitor, pentru 
că ştia că ei nu îi plăcea Whitworth. Zilele lui nu mai însemnau o 
tortură. Se gândea că până acum ea ajunsese la Bodmin. Cine ştie 
dacă odată n-ar putea merge la Bodmin să o vadă? Şi numai să o 
vadă din când în când i-ar fi fost de ajuns. Nu privea mai departe. Nu 
cerea nimic mai mult... 

Iar la Trenwith, George mergea încet prin casă, cu fața golită de 
orice expresie, dar având ceva în înfăţişare care îi făcea pe servitori să 
se retragă cu spaimă la trecerea lui. Era o zi atât de frumoasă, încât 
toată familia ieşise afară, chiar şi cei doi bătrâni Chynoweth. 

Omorâse vipera. Ştia că o rănise de moarte. Dar când îi luase 
piciorul de pe gât, aceasta se întorsese şi îl muşcase de călcâi. Iar 
veninul lăsat acolo începuse să-şi facă efectul. După ce făcuse două 
tururi complete ale casei, urcă încet scările şi se duse în biroul lui. 

Încuie uşa şi se aşeză în fotoliul său preferat. Pentru prima dată în 
viața lui se simțea bolnav şi nesigur pe el. Otrava se răspândea încet, 
dar constant. Nu ştia dacă se putea scutura de ea. 

S-ar fi putut să moară din pricina ei. S-ar fi putut ca alții să moară 
din pricina ei. Nu ştia, şi numai timpul va arăta cât de mult se 
împrăştiase otrava... 

Iar în celălalt capăt al casei Agatha se lupta pentru viața ei. Era 
singură-singurică. Lucy Pipe se înțepenise în bucătărie şi cu 
siguranță nu se va urni de acolo până când nu va suna clopoțelul. 
Numai mierla ciripea în colivia ei, iar Smollett, care fusese deranjat 
de toată agitația din pat, coborâse pe podea şi îşi lingea unul din 
picioarele din spate lângă uşă. 

În ciuda faptului că citise ani în şir Biblia, Agatha nu prea credea 
în viața de apoi, aşa că se agăța de această viață cu o tenacitate rară, 
încercând să-şi adune ultimele fărâme de putere rămase şi să apuce 
ziua de mâine. Cu vârsta nu mai priveai prea departe în viitor. Odată 
cu greutăţile vârstei, orizonturile nesfârşite ale tinereţii se îngustau şi 
se apropiau. Dacă ar fi putut întrevedea ziua de mâine, şi-ar fi putut 
stabili următorul țel. Stăpânirea de sine era totul; potoleşte-ți inima, 
reglează-ți respirația,  relaxează-ți mintea! Uită furia, ignoră 
dezamăgirea, concentrează-te asupra unui singur lucru, nevoia de a 
respira în continuare, nevoia simplă de supraviețuire. 

Dar de data asta mersese prea departe. Violenţa dezvăluirii, furia 
copleşitoare care o stăpânise îi consumaseră în câteva minute 
ultimele rezerve de energie din trup. Asta nu era slăbiciune; ştia că 
era altceva mai rău. Nu se cădea să se îmbolnăvească acum, pentru 
că în câteva minute tatăl ei va fi aici ca să o ducă la petrecere. Mai 
târziu se va dansa puțin şi se va juca whist la câteva mese. Trebuia 
să-şi stăpânească stomacul răscolit; mama ei spunea că era timpul 
ca la şaptesprezece ani să se maturizeze. Trebuia să se ridice din pat. 
Încercă să-şi mişte picioarele şi nu reuşi. Nu le mai simțea. Scânci de 
teamă şi îşi mişcă o mână. Cel puţin aceasta o mai asculta. 

În camera ei era un coşciug. Mirosul dulce-bolnăvicios al 
putrefacției. Văzuse de atât de multe ori acest lucru. Al cui era 
acesta? Morți, arătaseră cu toții atât de liniștiți şi atât de mici fiecare 
dintre ei, înaintea acoperirii sicriului cu capacul. În toţi aceşti ani se 
prăpădiseră cu toții de râs pe seama ei. 

Îşi ridică mâna la ochi, şterse şi alungă ceața şi sicriul. Lumina 
caldă a soarelui inunda încăperea, lumina dătătoare de viață a 
soarelui care ei nu mai avea ce viață să-i dea. Briza uşoară şi 
înmiresmată, umbra frunzelor care se mişcau, fâlfâitul aripilor 

păsărilor în zbor; toate astea probabil că altădată ar fi ajutat-o. Mai 
erau cinci zile până când împlinea douăzeci şi unu de ani, şi erau 
dezamăgiți de ea pentru că nu se făcuse mai frumoasă. Cineva, o 
mătuşă, îi mai spusese şi că era lipsită de vioiciune. Dar George 
Venables nu-i spusese asta. George Venables îi spusese o mulțime de 
lucruri minunate. Dar de ce nu-i dăduse el voie să-şi facă petrecerea 
aniversară? 

Moartea veni asemenea fluxului, ridicându-se centimetru cu 
centimetru, adormindu-i trupul. Curând stomacul nu mai exista, 
apoi nu mai rămase nimic din respirație. Nu se chinui să tragă aer în 
piept pentru că nu-i mai trebuia aer. Pentru ultima oară, văzându-şi 
sfârşitul aproape, creierul ei se limpezi din nou. Ce spusese el? Ce 
scandal începuse ea şi pentru cine? Nu îşi dorise să-i facă rău lui 
Elizabeth. Ce spusese? 

Patul se zgâlțâi când Smollett sări din nou pe el. Capul îi căzu într- 
o parte pe pernă. Cu un mare efort îl îndreptă. Pentru o clipă îi fu 
mai bine. Apoi lumina începu să se îndepărteze, lumina caldă, galben 
lăptoasă a soarelui unei zile de vară. Tavanul cu grinzi se întinse şi se 
aburi. Nu îşi putea închide gura. Încercă să-şi închidă gura şi nu 
reuşi. Limba i se înțepeni. Dar o mână încă se mişca încet. Smollett 
se lipi de aceasta şi o linse cu limba lui aspră. Senzaţia aceea de 
asprime îşi croi drum de la degetele ei către creier. Fu o ultimă urmă 
de simţire rămasă. Degetele se mişcară o clipă pe blana pisicii. Ține- 
mă, ține-mă, spuneau ele. Apoi încet, în sfârşit liniștiți, supuşi, 
înfrânți de o voință mai mare decât a ei, ochii i se deschiseră şi părăsi 
această lume. 


Nota autorului 


În urmă cu mulți ani, am scris patru romane despre familia 
Poldark şi ținutul Cornwall din secolul al XVIII-lea. Dar după ce le- 
am terminat, lumea modernă şi mai ales tehnica suspansului au 
ajuns să mă preocupe în foarte mare măsură. Deşi mă gândeam nu 
foarte serios că la un moment dat în viitor ar putea fi plăcut să reiau 
povestea Poldark, dispoziția şi stilul meu narativ m-au îndepărtat tot 
mai mult de această idee. Nimeni nu îmbătrâneşte fără să evolueze şi 
să se schimbe. În cele din urmă, ideea de a scrie o nouă carte despre 
ei a ajuns să fie tot mai puţin luată în consideraţie. 

Dar uneori, ceva cu totul neaşteptat se întâmplă, şi într-o zi, dintr- 
un motiv necunoscut, a devenit imperios pentru mine să ştiu ce s-a 


— 389 — 


întâmplat cu aceşti oameni după Crăciunul din 1793. Am devenit 
foarte preocupat să aflu asta şi mi s-a părut — corect sau greşit — că a 
recăpăta vechea dispoziție de a scrie despre ei era o provocare la fel 
de mare ca a crea încă un roman Poldark. Rezultatul a fost Luna 
neagră. 

Dar nu vă aşteptaţi ca acesta să „rezolve” tot, să ofere o încheiere 
conflictelor trecute sau să nu lase în suspensie pe cele noi. Lucrurile 
nu s-au întâmplat deloc aşa. 

